
AN  KOIMH-KADH. 


Is  e  rùn  an  eadar-mhineachaidh  agus  nan  teagasgan  a 
leanas  a  bhi  chum  buannachd  do'n  mhuinntir  sin  aig  am 
bheil  an  cor  agus  an  suidheachadh  spioradail  air  an  tais- 
beanadh  anns  an  t-salm  a  tha  ann  an  so  air  a  fosgladh. 
Tha  an  dà  chuid  na  Sgriobtuirean  agus  fèin-fhiosrachadh 
nan  creideach  a'  deanamli  fianuis  nach  'eil  iad  so  tearc, 
seadh,  gur  ann  a  tha  iad  lionmhor,  agus  ann  an  aon  earr- 
ann  no  earrann  eile  'gam  filleadh  uile.  Theagamh  gu  feòr- 
aich  cuid  dhiubh  an  dèigh  an  cùraman  fèin,  mar  a  tha  iad 
ann  an  so  air  an  cur  an  cèill.  Is  e  ar  rùn  anns  an  iomlan 
a  bhi  'cuideachaclh  an  creidimh,  agus  an  sìthe,  agus  an 
comhfhurtachd  spioradail.  Ma  gheibh  iad  tomhas  soluis 
air  bith  air  an  fhìrinn,  no  comh-chur  sam  bith  dhith  ri  an 
coguisean,  no  tomhas  air  bith  fosglaidh  air  inntinn  an 
Spioraid  Naoimh  anns  na  Sgriobtuirean,  freagarrach  r'an 
oor  agus  chum  an  leas,  bithidh  ar  crìoch  agus  ar  rùn  gu 
mòr  air  am  faotainn. 

Chum  seirbhis  so  tighe  an  Tighearna,  ma  seadh,  tha 
sinn  a'  tilgeadh  ar  leth-fheoirling  anns  an  ionmhas  anns  an 
eadar-mhineachadh  a  leanas  air  Salm  cxxx.  Is  e  rùn  an 
Spioraid  Naoimh  anns  an  t-Salm  a  bhi  'cur  an  cèill  agus  a 
bhi  taisbeanadh,  ann  am  pearsa  an  t-Salmadair,  cor  anama 
air  a  ribeadh  agus  ullamh  air  a  bhi  air  a  chlaoidheadh  le 
cionta  peacaidh,  ach  air  fhuasgladli  le  sealladh  de  ghràs 
agus  de  mhaitheanas  ann  an  Dia,  maille  r'a  ghiùlan  fo'n 
t-sealladh  sin.  Air  dhuinn  na  briathran  anns  an  t-salm 
fhosgladh,  is  e  ar  rùn  a  bhi  'cur  am  farsuinneachd  an  tais- 


Vlll. 


AN  ROIMH-RADH. 


beanaidh  a  thugadh  dhuinn  ann  de  anam  a  chreidich  fo'n 
chor  a  dh'  ainmicheadh  ;  a  bhi  'cur  a  cheumanan  agus  a 
ghiùlan  ann  an  tuilleadh  soluis,  chum  gu'n  ruigeadh  muinn- 
tir  eile,  anns  a  chor  cheudna,  air  breithneachadh  agus  seall- 
adh  dhiubh  fèin  anns  an  taisbeanadh  a  th'  ann  an  so  air 
a  thabhairt  dhiubh  ann  am  pearsa  neach  eile.  Chum  na 
crìche  so  b'  fheumail  dhuinn  leudachadh  air  an  dà  cheann- 
teagaisg  mhòr  sin  yeacadh  agus  gràs,  gu  h-àraidh  air  an  dara 
aon,  air  fhilleadh  anns  na  briathraibh  sin  "  Agadsa  tha. 
maitheanas."  Do  bhrigh,  ma  seadh,  gur  e  còir  fhaotainn 
ann  ar  priomh  chùram  anns  a  bheatha  so,  agus  aon  stèidh 
ar  n-uile  dhòchais  ri  cuibhrionn  bheannaichte  anns  a  bheatha 
chum  teachd,  tha  mar  fhiachan  oirnn  ar  n-uile  dhìchioll  a 
chleachdadh,  a'  toirt  fainear  a  nàdur,  agus  'aobhairean,  agus 
a  thoraidhean,  agus  gu  sònraichte  na  slighean  agus  na 
meadhonan  trid  an  ruig  sinn  air  comhpairt  ann,  agus  an 
comhpairteachadh  sin  a  bhi  air  a  dhaingneachadh  dhuinn 
chum  sìthe  agus  comhfhurtachd  ar  n-anaman,  maille  ris 
gach  cleachdadh  gràidh,  agus  naomhachd,  agus  ùmhlachd, 
ann  an  deadh  oibre,  a  tha  Dia  ag  iarraidh  aig  ar  làmhan 
do  bhrigh  a  ghràis  so.  Is  e  bhi  'fosgladh  suas  nan  nithe  so, 
ma  seadh,  a  bha  'nar  n-amharc  anns  na  teagasgan  a  leanas, 
agus  sin,  air  an  dara  làimh,  le  sùil  a  ghnàth  ri  aon  riaghailt 
sin  na  firinn,  na  Sgriobtuirean  naoaiha,  gu  h-àraidh  an  earr- 
ann  sin  a  tha  measg  ar  làmhan ;  agus,  air  an  làimh  eile,  ri 
fèin-fhiosrachadh  agus  togail  suas  nam  muinntir  a  tha'  creid- 
sinn.  Tha  iad  a  nis,  ma  seadh,  air  an  cur  a  mach,  fa  rùn  a 
bhi  chum  tairbhe  agus  buannachd  spioradail  dhoibhsan,  gun 
chrìoch  sam  bith  eile  anns  an  t-saoghal. 


Iain  Omhain. 


N  0  T  E. 


In  the  following  translation  of  Owen  on  Psalm  cxxx., 
the  original  work  has  been  slightly  abridged,  with  a  view 
the  more  easily  to  bring  the  rich  evangelical  treasures  con- 
tained  in  it  to  the  hands  of  the  general  Gaelic  reader  :  it 
is  hoped,  however,  that  nothing  has  been  deleted  that  will 
prove  to  be  a  serious  injustice  either  to  the  author  or  to 
the  reader. 


SALM  CXXX. 


Rann  1.  0  na  doimhneachdaibh  ghlaodh  mi  riut,  a  Thigh- 
earna. 

2.  A  Thighearna,  èisd  ri  m'  ghuth ;  thugadh  do  chluasan  an 
aire  do  ghuth  m'  athchuingean. 

3.  Ma  chomharaicheas  tusa  aingidheachd,  a  Thighearna  ;  a 
Thighearna,  cò  a  sheasas  ? 

4.  Ach  maille  rfutsa  tha  maitheanas ;  agus  uime  sin  bithidh 
eagal  air  daoinibh  romhad. 

5.  Tha  mi  a'  feitheamh  air  an  Tighearn,  tha  m'  anam  a' 
feitheamh,  agus  'na  fhocal  tha  mo  dhòigh. 

6  Tha  m'  anam  a'  feitheamh  air  an  Tighearn  ni's  mò  na  luchd- 
faire  na  maidne,  seadh,  na  luchd-faire  na  maidne. 

7.  Earbadh  Israel  as  an  Tighearn  ;  oir  aig  an  Tighearn  tha 
tròcair,  agus  aige-san  tha  mòr  shaorsa. 

8.  Agus  saoraidh  e  Israel  o  'euceartaibh  gu  lèir. 

MINEACHADH  AITHGHEARR. 


Hainn  1,  2. — O  Thighearna,  tre  lionmhoireachd  mo 
pheacaidhean  agus  mo  bhrosnachaidh,  tha  mi  air  m'  anam  a 
thoirt  gu  àmhgharaibh  mòra.  A  ghnàth  fa  m'  chomhair  tha 
m'  euceartan,  tha  mi  'am  fagus  do  bhi  air  mo  chlaoidheadh 
leò,  mar  le  tuil  nan  uisgeachan  ;  oir  rinn  iad  mo  thoirt  do 
na  doimhneachdaibh,  anns  am  bheil  mi  'n  ìre  'bhi  air  mo 
shlugadh  suas.  Ach  gidheadh,  ged  a  tha  m'  àmhghar  mòr 
agus  imcheisteach,  cha-n  'eilmi,  seadh,  cha-n  fheud  mi,  luidh 
sios  gu  h-iomlan  fo  dhìobhail  misnich,  agus  gach  dòchas 
saorsa  a  thilgeadh  gu  buileach  air  falbh.  Cha  mhò  a  tha  mo 
shùil  ri  leigheas  no  meadhon  saorsa  sam  bith  eile  ;  ach  ortsa 
chuir  mi  aghaidh,  Iehobhah,  agus  ortsa  a  mhain.  Agus  ann 
an  deanamh  sin,  tha  meud  agus  teanntachd  m'  àmhgharan 
a'  cur  m'  anama  thuige  gu  dùrachdach,  dìon  'n  am  athchuing- 
ean.  Am  feadh  nach  'eil  fois  agam,  cha-n  urrainn  mi  fois 
a  thoirt  dhuit.  Oh,  uime  sin,  thoir  fainear  agus  eisd  ri  guth 
mo  ghlaoidh  agus  m'  athchuingean  ! 

Rann  3. — Is  fìor,  0  Thighearna,  a  Dhè  mhòir  agus 
uamhasaich,  nam  b'  e  's  gu'm  buineadh  tu  riumsa  anns  a' 
chor  so,  no  ri  duine  beò,  eadhon  ris  na  naoimh  a's  barraichte, 
a  rèir  riaghailte  dhìrich  agus  theann  an  lagha,  a  tha  air  tùs 
'ga  thaisbeanadh  fèin  do  m'  choguis  chiontaich  agus  do  m' 

o  o  o 

anam  a  th'ann  an  àmhghar  ;  nan  comharaicheadh  tu  agus 
nan  gleidheadh  tu  m'  aingidheachd  an  cuimhne,  no  aingidh- 
eachd  duine  sam  bith  eile,  chuin  a  bhi  'buntuinn  ruinn  agus 
ag  ìocadh  dhuinn  a  rèir  ar  toillteanais,  cha  bhitheadh  dòchas 
saorsa  air  fhàgail  idir  againn.  Dh'  fhàilnicheadh  gach  uile 
f  heòil  romhad,  agus  na  spioradan  a  rinn  thu  f  èin,  agus  sin  gu 
siorruidh ;  oir  cò  a  b'  urrainn  seasamh  romhad  'nuair 

a  dheanadh  tu  air  a'  nihodh  so  do  chorruich  a  chur  an 
gniomh  ? 

Rann  4. — Ach,  O  Thighearna,  cha-n  e  so  gu  h-iomlan 
agus  gu  coitchionn  suidheachadh  nithe  eadar  do  Mhòrachd 
agus  peacaich  bhochda  ;  tha  thu  ann  ad  nàdur  fèin  gu  neo- 
chrìochnach  maith  agus  gràsmhor,  agus  ullamh  ann  an 
comhairlibh  do  thoile  air  gabhail  riu.  Agus  tha  a'  leithid 
de  shligh  bheannaichte  air  a  fosgladh  ann  an  eadar- 
mheadhonaireachd  agus  ann  am  fuil  Mhic  do  ghràidh,  air 
son  cleachdaidh  uile  rùintean  agus  chomhairlean  do  chridhe 
d'  an  taobh,  as  gu  bheiì  bunait  seasmhach  aca  air  sun  a  bhi 
'comh-dhùnadh  agus  a'  creidsinn  gu  bheil  maitheanas  maille 
riut  air  an  son,  agus  a  dh'  fheudas  a  bhi  air  a  chomhpairt- 
eachadh  rin  anns  an  dòigh  a  chomharaich  thu  fèin.  Anns 
an  t-slighe  so,  ma  seadh,  buanaichidh  mi,  maille  ris  gach 
neach  d'  an  eagal  thu.  Cha  toir  mi  thairis,  agus  cha-n 
fhàg  mi  thu,  cha  mhò  a  theìd  mi  a  thaobh  uait,  tre  eagal  no 
mi-mhisneach  a  tharlas  dhomh  ;  ach  fanaidh  mi  a  ghnàth  a' 
coimhead  an  aoraidh  sin  a  dh'  àithn  thu,  agus  a'  coimhlionadh 
na  h-ùmhlachd  a  tha  thu  'g  iarraidh,  air  do  iomadh  aobhar- 
misnich  a  bhi  agam  ann  an  deanamh  sin. 

Rann  5. — Agus  ann  an  so,  O  Thighearna,  do  bhrìgh  a' 
mhaitheanais  a  tha  maille  riut,  feithidh  mi  leis  gach  uile 
fhoighidin,  agus  shàmhchair,  agus  bhuanachadh.  Anns  an 
obair  so  tha  m'  anam  gu  lèir  'an  cleachdadh,  'an  dùil 
dhurachdach  ri  do  theachd  thugam  ann  an  slighe  do  ghràis 
agus  do  thròcair.  Agus  chum  mo  mhisneachadh  ann,  thug 
thu  dhomh  focal  beannaichte  gràis,  eadhon  focal  dìleas 
geallaidh,  air  an  do  shocraich  mi  mo  diiòchas. 

Rann  6. — Seadh,  ann  an  coimhlionadh  an  dleasdanais 
so,  tha  m'  anam  gu  lèir  a'  dlùthachadh  agus  a'  sealltuinn  suas 
riut,  le  dìchioll  agus  faire  cho  ro  mhòr  ag  amharc  anns  gach 
slighe  agus  meadhon  air  son  do  theachd  ghràsmhor  thugam, 
as  gu  bheil  mi  air  barrachd  a  thoirt  orra-san  a  tha  gu 

dùrachdach,  furachaìr,  dòchasach,  a'  feitheamh  ri  teacbd 
na  maidne ;  agus  sin  aon  chuid  chum  gu  faigheadb  iad  saor 
o  fhaire  na  h-oidhche,  no  gu'm  bitheadh  solus  aca  air  son 
dleasdanais  d'  aoraidh  anns  an  teampull,  anns  am  bheil  ro 
mheucl  an  tlachd. 

Rainn  7,  8. — Ann  an  so  tha  mi  air  faotainn  a  shambuil 
sin  de  riarachadh,  agus  de  shìth,  agus  de  shuaimhneas  do 
m'  anam  fèin,  as  nach  urrainn  mi  gun  a  bhi  'cuireadh  agus 
a'  misneachadh  mhuinntir  eile  a  th'  anns  a  cbor  cheudna  gu 
bhi  'deanamh  mar  a  rinn  mi  fèin.  Uime  sin,  fòghlumadh 
uile  Israel  Dhè,  na  h-uile  d'  an  eagal  e,  so  uam-sa,  agus  o 
m'  f hèin-f hiosrachadhsa.  Na  bithibh  bras  'nur  n-àmhgharaibh, 
na  dìobradh  bhur  ìnisneach,  na  tuitibh  'an  eu-dòchas,  na 
pillibh  a  thaobh  chum  mheadhona  fuasglaidh  eile ;  ach 
bitheadh  dòchas  agaibh  anns  an  Tighearn  :  oir  is  urrainn 
mise  a  nis,  air  dhòigh  àraidh,  fìanuis  a  dheanamh  air  gu 
bheil  tròcair  maille  ris  a  tha  freagarrach  chum  saorsa  dbuibh. 
Seadh,  cia  b'e  air  bith  àmhghar  anns  am  bheil  sibh,  tha  an 
t-saorsa  a  tha  maille  ris-san  cho  fialaidh,  cho  pailt,  agus  cho 
do-rannsachaidh,  as  gu'n  crìochnaich  coimhlionadh  an 
dleasdanais  so  d'ur  taobh  ann  a  bhi  'g  'ur  saoradh  o 
chiont  bhur  n-uile  pheacaidhean  agus  o  imcheist  bhur 
n-àmhgharan  gu  lèir. 

Ls  e  rùn  an  Spioraid  Naoimli  anns  an  t-salm  so  a  bhi'cur 
an  cèill,  ann  am  fèin-fhiosrachadh  an  t-Salmadair  agus 
ann  an  oibreachadh  a  chreidimh,  cor  agus  suidheachadh 
anama  a  tha  fo  imcheist  mhòr  ann  fèin,  ach  air  fhuasgladh 
tre  fhoillseachadh  gràis,  agus  a  tha  nis  'ga  chleachdadh  fèin 
a  thaobh  Dhè  agus  nan  naomh  coimh-fhreagarrach  ris  an 
fhoillseachadh  a  thugadh  dha ; — rùn  comharaichte  ann  fèin, 
agus  làn  de  theagasg  dhuinne. 

Agus  fo'n  bheachdachadh  choitchionn  so  tha  rùn  agus 
earrannan  fa  leth  an  iomlain  de'n  t-salm  air  an  cur  r'ar 
n-aghaidh ;  oir  tha  againn, — 

I.  Cor  agus  suidheachadh  an  anama  a  tha  air  a 
thaisbeanadh  anns  an  t-salm,  maille  r'a  ghiùlan  ann  agus 
fo'n  chor  sin  ;  rainn  1,2:  — 

"  O  na  doimhneachdaibh  ghlaodh  mi  riut,  a  Thighearna. 
A  Thighearna,  èisd  ri  m'  ghuth  ;  thugadh  do  chluasan  an 
aire  do  ghuth  m'  athchuingean." 

II.  Feòrachadh  an  anama  an  dèigh  saorsa. — Agus  ann 
an  so  tha  dà  ni  'gan  taisbeanadh  fèin  dha ;  o'n  cheud  aon 
diubh,  a  tha  tighinn  ri'aghaidh  'na  àmhghar,  tha  e'g 
asluchadh  saorsa,  rann  3  : — 

"  Ma  chomharaicheas  tusa  aingidheachd,  a  Thighearna  ; 
a  Thighearna  co  a  sheasas?" 

Ris  an  dara  ni  tha  an  t-anam  «'  dhnadh,  agus  a'  faotainn 
saorsa  agus  cumail  suas  ann,  rann  4  : — 

"Ach  maille  riutsa  tha  maitheanas  ;  agus  uime  sin 
bìthidh  eagal  air  daoinibh  romhad." 

Air  dha  mar  so  sealladh  fhaotainn  de  niheadhon  na 
saorsa  agus  e  fèin  a  shocrachadh  air,  tha  cleachdadh  a 
chreidimh  agus  a  ghiùlan  'na  phearsa  gu  lèir  air  an 
taisbeanadh  dhuinn  \  agus  sin, — 

1.  A  thaobh  Dhè,  rainn  5,  6  : — 

"  Tha  mi  a'  feitheamh  air  an  Tighearn,  tha  m'anam  a' 
feitheamh,  agus  'na  fhocal  tha  mo  dhòigh.  Tha  m'anam  a' 
feitheamh  air  an  Tighearn  ni's  mo  na  luchd-faire  na  maidce, 
seadh,  na  Juchd-faire  na  maidne." 

2.  A  thaobh  nan  naomh,  rainn  7,  8  : — 

"  Earbadh  Israel  as  an  Tighearn ;  or  aig  an  Tighearn 
tha  tròcair,  agus  aigesan  tha  mòr  shaorsa.  Agus  saoraidh 
e  Israel  o  'euceartaibh  gu  lèir." 

Feumar,  ma  seadh,  na  h-earrannan  eadar-dhealaichte  so, 
maille  ris  gach  ni  a  tha  coimhcheangailte  riu,  'fhosgladh 
suas  'nan  ordugh  fèin. 

Agus  tha  so  mar  an  ceudna  a'  toirt  iomraidh  air  sin  a 
tha  'nar  n-aire  o  bhrìathraibh  na  sailm  so, — eadhon,  a  bhi 
'cur  an  cèill  na  h-àmhgharan  iracheisteach  anns  am  feud 
anam  gràsmhor  tuiteam,  amhuil  an  salmadair  so  fèin,  maille 
ri  nàdur  agus  oibreachadh  àraidh  a'  chreidimh  anns  a'  chor 
sin  ;  ag  amhare  air  mhodh  àraidh  ri  sin  a  tha'toirt  fuas- 
glaidh  agus  cumail  suas  do'n  anam  anns  a'  chor  imcheisteach 
so,  agus  fa  dheòidh  làn  theasairginn  uaithe. 

Gu  deònaicheadh  an  Tighearn  'na  thròcair  na  beachd- 
smuaintean  so  a  threòrachadh,  air  dhòigh  as  gu'm  bitheadh 
araon  esan  a  tha  sgrìobhadh  agus  iadsan  a  bhitheas  a' 
leughadh  air  an  deanamh  'nan  luchd-comhpairt  de'n 
bhuannachd,  agus  de'n  t-saorsa,  agus  de'n  chomhfhurtachd 
a  rùnaicheadh  d'a  naoimh  anns  an  t-salm  so  tre'n  Spiorad 
Naomh  ! 

Cor  agus  suidheachadh  an  anama  a  th'  air  a  thaisbeanadh  anns  an 
t-salm — An  ceud  dà  rann  air  am  fosgladh. 

Tha  cor  an  anama  a  th'  air  a  thaisbeanadh  ann  an  so 
mar  an  stèidh  air  am  bheil  a'  chuid  eile  de'n  t-salm  air 
a  thogail,  maille  r'a  ghiùlan,  no  cleachdadh  coitchionn  a 
chreidimh  anns  a  chor  sin,  air  an  cur  an  cèill  anns  a'  cheud 
dà  rann  : — 

"  O  na  doimhneachdaibh  ghlaodh  mi  riut,  a  Thighearna. 
A  Thighearna,  èisd  ri  ru'  ghuth;  thugadh  do  chluasan  an 
aire  do  ghuth  m'  athchuingean." 

Tha  cor  an  anama  air  'fhilleadh  anns  an  dòigh-labhaìrt 
sin,  "  0  na  doimhneachdaibh." 

Bha  cuid  a'  saoilsinn  gu'n  robh  an  dòigh-labhairt  so  a' 
sonruchadh  doimhneachdan  cridhe  an  t-salmadair ;  cha-n 
ann  o'n  teangadh  a  mhain,  ach  o  dhoimhneachd  a'  chridhe, 
— o  ionadaibh  ìochdarach  na  h-inntinn. 

Agus,  gun  amharus,  tha  am  focal  ceudna  air  a  chleachd- 
adh  gu  bhi  'cur  an  cèill  doimhneachdan  chridheachan 
dhaoine,  gidheadh  gu  h-iomlan  ann  an  seadh  eile  :  Salm 
xiv.  6,  "Tha  an  cridhe  domhain." 

Ach  a  thaobh  seadh  shoilleir  an  rainn  a  tha  r'ar  n- 
aghaidh,  agus  cleachdadh  gnàthach  an  fhocail,  cha  cheadaich 
e  an  t-eadar-mhìneachadh  so.  'X  uair  a  tha  am  focal  air  a 
ghnàthachadh  chuni  a  bhi  'cur  an  cèill  coir  anama  dhaoine, 
tha  e  r'a  thuigsinn  gu  samhlach.  Is  iad  na  doimhneachdau 
so,  ma  seadh,  teanntachdan  no  cruaidh-chasan,  anns  am  bheil 

eagal,  agus  uamliunn,  agus  cunnart,  agus  àmhghar.  Agus 
tha  iad  so  de  dhà  ghnè  : — 

1.  Freasdalach,  a  thaobh  àmhgharan  an  leth  a  muigh : 
Salm  lxix.  1,  2,  "Teasairg  mi,  a  Dhè,  oir  thàinig  na  h-uisg- 
eachan  steach  gu  ruig  m'  anam.  Tha  mi  a'  dol  fodha  ann 
an  làthaich  dhomhain,  gun  àite  gu  seasamh  :  tha  mi  air 
teachd  gu  doimhneachdaibh  nan  uisgeachan,  agus  tha'n 
sruth  a'  dol  tharum,"  Is  e  ro  mheud  a  theanntachd  a  tha'n 
salmadair  a'  cur  'an  cèill  air  a'  mhodh  so  'na  ghearain. 
Thugadh  e  gu  suidheachadh  cosmhuil  ri  duine  'an  ìre  'bhi 
air  a  bhàthadh,  a  bha  sàs  anns  a'  chlàbar  thiugh,  'an  ìochdar 
nan  uisgeachan  domhain,  far  nach  robh  ionad  seasaimh  aig 
a  chosaibh,  no  comas  aige  a  thigeadh  a  nios ;  mar  a  tha  e 
fein  a'  cur  an  cèill,  rann  15. 

2.  Doimhneachdan  anns  an  leth  a  stigh, — doimhneachd- 
an  na  coguis  do  bhrìgh  peacaidh  :  Salm  lxxxviii.  6,  "  Chuir 
thu  mi  's  an  t-slochd  a's  ìsle  ann  an  dorchadas,  anns  na 
doimhneachdaibh."  Agus  anns  na  briathraibh  a  leanas  tha  an 
salmadair  a'  cur  an  cèill  ciod  a  tha  e  'ciallachadh  leò  so ;  rann 
7,  "  Luidh  d'  fhearg  orm  gu  teann.  agus  le  d'  thonnaibh  uile 
chlaoidh  thu  mi."  B'e  mothachadh  de  chorruich  Dhè  air  a 
choguis  do  bhrìgh  peacaidh,  an  doimhneachd  anns  an  do 
thilgeadh  e.  Is  amhuil  sin,  rann  15,  'nuair  a  tha  e  labhairt 
air  an  ni  ceudna  a  rìs,  tha  e'g  ràdh,  "  Dh'  fhuiling  mi  d' 
uamhasan ;"  agus  rann  16,  "  Dh'  imich  d'  fhearg  gheur 
tharum de'm  bheil  e  gairm  uisge,  agus  tonnan,  agus 
doimhneachdan,  a  rèir  an  t-samhlaidh  a  dh'  fhosgladh  roimhe. 

Is  iad  so  ma  seadh  na  doimhneachdan  a  th'  ann  an  so  gu 
sonruichte  air  an  ciallachadh.  "  Tha  e  'glaodhaich  fo  chud- 
throm  a  pheacaidhean,"  mar  a  tha  neach  àraidh  ag  ràdh. 

Agus  tha  an  t-salm  a  tha  r'ar  n-aghaidh  a'  deanamh  so 
soilleir.  'N  uair  a  tha  e  'guidhe  gu'm  bitheadh  e  air  a 
theasairginn  as  na  doimhneachdaibh  o'n  robh  e  'glaodhaich, 

tha  e  'deanamh  gnothuich  rì  Dia  a  mhain  timchioll  tròcair 
agus  maitheanais ;  agus  is  e  am  peacadh  a  mhain  o'm  bheil 
maitheanas  'na  shaorsa.  Is  e  mar  an  ceudna  tròcair,  agus 
gràs,  agus  saorsa,  an  teagasg  a  tha  e  'searmonachadh  do 
mhuinntir  eile  'nuair  a  fhuair  e  fèin  fuasgladh,  mar  a  tha 
soilleir  o  dheireadh  na  sailm.  Tha  mòran  luchd-mìneach- 
aidh  a'  saoilsinn  gu'm  b'e  so  a  nis  cor  Dhaibhidh.  Le  ro 
mheud  a  thrioblaid  agus  'àmhghair,  gu'n  robh  am  peacadh 
gu  ro  mhòr  air  a  chur  'na  chuimhne ;  agus  cha-n  fheud 
sinn,  uime  sin,  seadh  sin  an  fhocail  a  chur  gu  h-iomlan  a 
thaobh,  ged  a  tha  sùil  shònruichte  againn  r'a  chumail  air 
sin  a  bha  air  mhodh  àraidh  air  'aire  fèin,  ann  a  bhi  'cur 
aghaidh  air  Dia  anns  an  t-salm  so. 

Is  e  so,  ma  seadh,  ann  an  rathad  coitchionn,  cor  an 
anama  a  th'  air  a  thoirt  fainear  anns  an  àite  so.  A  thaobh 
sin  a  th'  air  m'  aire  o'n  t-salm  feudar  a  chruinneachadh 
gu  lèir  fo'n  dà  cheann  a  leanas  : — 

1.  Gu  feud  anama  gràsmhor,  an  dèigh  mdran  comh- 
chomuinn  a  bhi  aca  ri  Dia,  a  bhi  air  an  toirt  gu  doimh- 
neachdaibh  agus  imcheistibh  do-fhuasglaidh  do  bhrìgh 
peacaidh;  oir  tha  so  fìor  a  thaobh  an  t-salmadair,  agus 
is  e  so  an  cor  a  tha  e  anns  an  àite  so  a'  cur  an  cèill  d'a 
thaobh  fèin. 

2.  Gur  e  am  freum.h  anns  an  leth  a  stigh  o'm  bheil 
àmhgharan  an  leth  a  muigh  a  fàs  a  tha  air  mhodh  àraidh 
r'a  thoirt  fainear  anns  gach  uile  dheuchainn  àmhgharach ; 
— am  peacadh,  ann  an  trioblaidibh. 


Gu  feud  anama  gràsmhor  a  hhi  air  an  tilgeadh  ann  an  doimh- 
neaehdaibh  do  hhrìgh  peacaidh— Ciod  iad  na  doimhneaehd- 
an  sin. 

Mu'n  tèid  sinn  idir  ni's  fhaide  air  ar  n-aghaidh  ann  a 
bhi  'fosgladh  nam  briathran,  air  dhoibh  uile  coimh-cheangal 

a  bhi  aca  ris  a'  cheud  cheann  a  chuireadh  sios,  ni  sinn  an 
fhìrinn  fèin  a  tha  fo'n  cheann  sin  a  mhìneachadh  agus  a 
dhaingneachadh ;  chum  mar  sin  gu'n  tuigear  ciod  a  tha 
sinn  ag  ràdh,  agus  ciod  mu'm  bheil  sinn  a'  toirt  cinnte, 
anns  an  iomlan  de'r  teagasg  a  leanas. 

Is  fìrinn  mhuladach  a  th'  againn  r'a  thoirt  fainear. 
Buinidh  dha-san  a  tha  'ga  h-èisdeachd  criothnachadh  ann 
fèin,  chum  gu'm  bitheadh  fois  aige  ann  an  là  an  àmhghair. 
Tha  comhairle  an  abstoil  r'  a  fhòghlum  ann,  Rom.  xi.  20. 
"  JSTa  bi  àrd-inntinneach,  ach  fo  eagal agus  a  rìs,  1  Cor. 
x.  12,  "  An  ti  a  shaoileas  a  bhi  'na  sheasamh,  thugadh  e 
aire  nach  tuit  e."  'Nuair  a  dh'  fhòghluim  Peadar  an  fhìrinn 
so  o  'fhiosrachadh  mhuladach  fèin,  an  dèigh  gach  braiseid 
mhisneachail  a  thaisbean  e,  tha  e'toirt  na  comhairle  so  do 
na  naoimh  uile,  "  Caithibh  aimsir  bhur  cuairt  'an  so  le 
h-eagal,"  1  Phead.  i.  17;  air  dha  fios  a  bhi  aige  cia  cho 
fagus  as  a  dh'  fheudas  aimhleas  agus  cunnart  a  bhi  d'ar 
dorus,  'nuair  a's  mò  ar  sìth  agus  ar  suaimhneas. 

Feudar  beagan  eisempleir  'ainmeachadh  a  dh'  fhàgadh 
air  chuimhne,  anns  am  bheil  an  fhìrinn  so  air  a  taisbeanadh : 
Gen.  vi.  9,  "Bha  Noah  'na  dhuine  cothromach,  agus  iomlan 
'na  linn  ;  agus  ghluais  Noah  maille  ri  Dia."  Rinn  e  sin  rè 
ùine  fhada,  'am  measg  gach  uile  ghnè  bhuairidhean,  'nuair  a 
"  thruaill  gach  uile  fheòil  a  slighe  air  an  talamh,"  rann  12. 
Dh'  fhàg  so  ùmhlachd  Noah  ni  bu  chomharaichte,  agus  gun 
teagamh  rinn  e  an  comh-chomunn  a  bha  aige  ri  Dia.  ni's  ro 
mhìlse  dha  fèin.  B'e  anam  gràsmhor  a  bh'  ann,  agus  sin 
air  teisteas  Dhè  fèin.  Ach  tha  fìos  againn  ciod  anns  an  do 
thuit  an  duine  naomh  so.  Bithidh  e  furasda  do  neach  sam 
bith  a  leughas  eachdraidh  a  thuiteam,  Gen.  ix.  20-27,  a 
cheadachadh  gu'n  do  thilgeadh  ann  an  àmhghar  do-fhuasg- 
laidh  e  do  bhrìgh  peacaidh.  Kinn  a  mhisg  fèin,  maille  ris 
na  thàinig  'na  lorg,  rann  2J,  ana-miann  mi-nàdurra  a  mhic 
a  bhrosnachadb,  rann  22  ;  ionnus  gu'n  d'  thugadh  e  'na 

dhèigh  sin  gu  bhi  'toirt  thairis  a'  mhic  sin  maille  r'a 
shliochd  churn  sgrios,  rainn  24,  25  :  air  chor  as  nacli  'eil 
teagamh  nach  d'  rinn  na  nithe  so  uile,  maille  ris  a  mhoth- 
achadh  a  bh'aige  de  dhiom  Dhè,  a  rinn  a  theasairginn  air 
dhòigh  cho  miorbhuileach  o  bhreitheanas  nan  uisgeachan,  a 
lionadh  le  bròn  anama  agus  imcheist  spioraid. 

Tha  so  ni's  ro  shoilleire  ann  an  cùis  Dhaibhidh.  Fo'n 
t-  Seann-tiomnadh  cha  robli  neach  sam  bith  a's  mò  a  bha 
'gràdhachadh  Dhè  na  esan ;  cha  mhò  a  bha  neach  sam  bith 
a's  mò  a  bh'air  a  ghràdhachadh  leis.  Tha  slighean  sin  a 
chreidimh  agus  a  ghràidh  anns  an  robh  e  'g  imeachd 
cosrnhuil  ri  slighe  na  h-iolaire  anns  an  adhar  an  coimeas 
ris  a'  chuid  mhòr  'nar  measg-ne.  Gidheadh  tha  glaodhaich 
an  duine  so  a  bha  a  rèir  cridhe  Dhè  fèin  ri  seirm  'nar 
cluasaibh  gus  an  là'n  diugh.  Air  uairibh  tha  e  'gearain  air 
cnàmhaibh  briste,  air  uairibh  air  doimhneachdaibh  bàthaidh  ; 
ann  an  so  tha  stuaidhean  agus  tonnan  'ga  chlaoidheadh, 
ann  an  sud  tha  creuchdan  agus  leòntan  'ga  chràdh  ;  an 
diugh  air  a  luasgadh  'an  ànradh  feirge,  am  maireach  'am 
piantaibh  ifrinn  ;  anns  gach  àit  is  iad  a  pheacaidhean  a 
ghearain,  an  uallach  agus  an  trioblaid  a  ghlaodh.  Is  aithne 
dhuinn  uile  aobhair  nan  doimhueachdan,  agus  nan  àmhghar 
anns  an  do  thilgeadh  e.  Mar  nach  d'  fhuair  duine  idir 
tuilleadh  gràis  na  fhuair  esan,  cha  mhò  a  tha  eisempleir 
ni's  soilleire  againn  air  cumhachd  a'  pheacaidh,  agus  air 
toraidhibh  a  chiont  air  a'  choguis.  Ach  tha  na  nithe  so 
soilleir  do  na  h-  uile,  ionnus  nach  'eil  aobhar  dhuinn  a  bhi 
'leudachadh  orra.    Ni  sinn,  uime  sin,  a  nochdadh, — 

Anns  a'  cheud  àit,  Ciod  a  tha  air  mhodh  àraidh  air  a 
chiallachadh  leis  na  doimhneachdaibh  peacaidh,  anns  am  feud 
anaman  gràsmhor  tuiteam,  an  dèigh  mòran  comh-chomuinn 
a  shealbhachadh  ri  Dia. 

Anns  an  dara  àit,  Cionnus  gu  feud  iad  mar  so  tuiteanv 
annta,  agus  gu  bheil  sin  gu  tric  a  tochairt  dhoibh. 

A  thaobh  a'  cheud  ni,  tha  cuid  no  an  t-iomlan  de  na 
nithibh  so  a  leanas  mar  aobhairibh  nan  doimhneachdan  a 
tha  'nan  cuis-ghearain  : — 

1.  Call  tt'  mhothachuidh  de  ghràdh  Dhè,  a  ò'  àbhaist  do'n 
anam  a  bhi  roimhe  so  cU  mealtuinn.  Tha  mothachadh  dà- 
fhìllte  de  ghràdh  Dhè  de'm  feud  creidich  a  bhi  'nan  luchd- 
comhpairt  anns  a'  bheatha  so.  Air  tùs,  oibreachadh  neo- 
ghnàthach  an  Spioraid  Naoimh  air  a'  chridhe  le  h-aoibhneas 
do-labhairt  agus  coimh-èigneachaidh,  ann  a  bhi  'mothachadh 
gràidh  Dhè,  agus  ar  dàimh  ris  ann  an  Criosd.  Goirear  de 
so,  no  de  a  thoradh  neo-mheadhonach,  "  Aoibhneas  air  dol 
thar  labhairt  agus  làn  de  ghlòir,"  1  Phead.  i.,  8.  Tha  an 
Spiorad  Naomh  a'  dealrachadb  anns  a'  chridhe,  a'  toirt 
dearbhaidh  shoilleir  do'n  anam  air  a  chòir  ann  an  uile 
thròcairean  an  t-soisgeil,  ionnus  gu  bheil  e  'leum  le  h- 
aoibhneas,  agus  ri  buaidh-chaithream  anns  an  Tighearn,  air 
bhi  dha  rè  seal  air  a  ghiùlan  os  ceann  gach  uile  mhothachaidh 
peacaidh,  no  buairidh,  no  àmhghair.  Ach  mar  a  tha  Dia  a' 
toirt  arain  a  thighe  d'  a  chloinn  uile,  is  amhuil  sin  a  tha 
e  'gleidheadh  nan  tràthan  sòghmhor  agus  nan  toil-inntinnean 
àrda  so  fa  chomhair  nan  àm  anns  am  bi  iad  feumail,  agus 
do'n  mhuinntir  sin  a  mhain  aig  am  bi  feum  dhoibh.  Feudaidh 
duine  'bhi  làidir,  slàinteil  aig  am  bheil  lòn  fallain,  ged  nach 
òladh  e  cungaidhean-neartachaidh  gu  bràth. 

A  rìs  5  tha  mothachadh  gnàthach  de  ghràdh  Dhè  ann,  a 
■tha  'fantuinn  air  cridheachaibh  a'  chuid  a's  mò  de'n  dream 
mu'm  bheil  sinn  a'  labhairt,  aig  an  robh  comh-chomunn  rè 
ùine  f  hada  ri  Dia,  agus  a  tha  'coimh-sheasamh  ann  an  dearbh- 
bheachd  bhuadhach  agus  shoisgeulach  air  gu  bheil  iad  gabhta 
le  Dia  aun  an  Criosd  :  Rom.  v.,  1,  "  Air  dhuinne  'bhi  air 
ar  fìreanachadh  tre  chreidimh,  tha  sìth  againn  ri  Dia."  Tha 
sinn  ag  ràdh  gur  dearbh-bheachd  buadhach  e,  an  dà  chuid 
-do  bhrìgh  nan  ionnsuidhean  leis  am  bheil  Sàtan  agus  am 

mi-chreidimh  a'  cur  'na  aghaidh,  agus  an  èifeachd  a  ta  ann 
chum  a  bhi  buadhachadh  orra.  Is  e  so  am  freumh  o'm  bheil 
gach  uile  shìth  agus  chomhfhurtachd  ghnàthach  a'  fàs,  de'm 
bheil  creidich  'nan  luchd-comhpairt  anns  a'  bheatba  so.  Is 
e  so  a  tha  'gam  beothachadh  agus  'gan  cur  thuige  'nan 
dleasdanas,  Salm  cxvi.  12-13,  agus  is  e  so  an  salann  a  tha 
'deanamh  an  ìobairtean  agus  an  deanadas  taitneach  do  Dhia 
agus  tarbhach  dhoibh  fèin.  Tha  so  'gan  cumail  suas  'nan 
deuchainnibh,  a'  toirt  sìthe,  agus  dòchais,agus  comhfliurtachd 
dhoibh  ann  am  beatha  agus  ann  am  bàs  :  Salm  xxiii.  4, 
"  Ged  shiubhail  mi  troimh  ghleann  sgàile  a'  bhàis,  cha  bhi 
eagal  uilc  orm,  oir  tha  thusa  maille  rium."  Tha  mothachadh 
de  làthaireachd  Dhè  ann  a  ghràdh  na's  leòir  a  chur  gach 
ìmcheist  agus  eagal  ^ir  theicheadh  anns  a'  chor  a's  miosa 
agus  a's  eagalaiche  a  dh'  fheudas  a  bhi,  agus  cha-n  e  mhain 
sin,  ach  a  thoirt  fìor  chomhfhurtachd  agus  aoibhneis  do'n 
anam  'nam  measg  uile.  Is  amhuil  a  tha  am  fàidh  a'  cur  an 
cèill,  Hab.  iii.  17-18,  "  Ged  nach  toir  an  crann-fìge  uaith 
blàth,  agus  ged  nach  fàs  air  an  fhìonain  cinneas ;  ged 
fhàilnich  meas  a'  chroinn-oladh,  agus  ged  nach  toir  na 
machraichean  uatha  lòn ;  ged  ghearrar  an  treud  as  o'n 
mhainnir,  agus  ged  nach  bi  buar  air  bìth  anns  na  buailtibh; 
gidheadh  ni  mise  gàirdeachas  anns  an  Tighearn,  ni  mi 
aoibhneas  ann  an  Dia  mo  shlàinte."  Agus  is  e  so  am 
mothachadh  gràidh  a  dh'  fheudas  na  creidich  a's  barraichte 
a  chall  tre'n  pheacadh.  Is  e  so,  ma  seadh,  aon  cheum  a 
dh'  ionnsuidh  nan  doimhneachdan.  Cha  bhi  iad  'an  comas 
a'  shamhuil  sin  de  mhothacbadh  soisgeulach  a  ghleidheadh 
dheth  as  a  bheireadh  suaimhneas  no  sìth  dhoibb  ;  no  a 
bheireadh  toil-inntinn  dhoibh  ann  an  dleasdanas,  no  cumail 
suas  ann  an  àmhghar. 

2.  Tha  earrann  eile  de  na  doimhneachdaibh  anns  am 
bheil  anaman  air  an  cur  do  bhrìgh  peacaidh,  a'  coimh- 
sheasamh  ann  an  smuaintibh  imcheisteach  timchioll  ro  mheud 

am  mi-chaoimhneis  thruaigh  a  thaobh  Dhè.  Is  amhuil  a  tha 
Daibhidh  a'  gearain  :  Salm  lxxvii.  3,  "  Clmimhnich  mi  air 
Dia,"  tha  e  'g  ràdh,  "  agus  bha  mi  fo  bhuaireas."  Cionnus 
a  thàinig  e  gu  bhi  'na  chuis-buaireis  dha  gu'n  do  chuimhnich 
e  air  Dia?  Ann  an  àitibh  eile  tha  e  'g  aideachadh  gu'm  b'e 
so  a  bha  'na  fhuasgladh  agus  'na  chumail  suas  dha.  Cionnus 
a  nis  gu  bheil  e  'meudachadh  'àmhghair?  Cha  robh  na 
h-uile  cùis  gu  maith  eadar  Dia  agus  e  fèin ;  oir  roimh  so 
'nuair  a  bhs  e  'cuimhneachadh  air  Dia,  bha  a  smuaintean 
air  mhodh  àraidh  air  an  cleachdadh  timchioll  a  ghràidh  agus 
a  choimhneis ;  ach  a  nis  is  ann  a  tha  iad  air  an  lionadh  le  a 
pheacadh  agus  a  mhi-chaoimhneas  fèin.  Tha  so  a'  dùsgadh 
a  bhròin.  Ann  an  so,  ma  seadh,  tha  earrann  de'n  imcheist 
a  th'  ann  an  lorg  a'  pheacaidh.  Deir  an  t-anain  ann  fèin, 
"  A  cheutair  amaideich,  an  ann  mar  so  a  dh'  ìocas  tu  do'n 
Tighearn1?  An  e  so  an  dìoladh  a  rinn  thu  ris  air  son  a 
ghràidh,  agus  a  chaoimhneis,  agus  a  chomhfhurtachd,  agus  a 
thròcairean  uile  1  An  e  so  do  chaoimhneas  do  d'  charaid  ì 
An  e  so  anuaill  a  bha  thu'  deanamh  ann,  gu'n  robh  thu  air 
a'  shamhuil  sin  de  mhaitheas  agus  de  òirdheirceas  'fhaotainn 
ann,  as  ged  a  dheanadh  gach  uile  dhuine  a  threigsinn,  nach 
treigeadh  tusa  a  chaoidh  e  1  Am  bheil  do  gheallaidhean  uile 
a  thug  thu  do  Dhia  ann  an  aimsir  d'  àmhghair,  'nuair  a  bha 
thu  fo  fhiachaibh  ro  chomharaichte  dha,  agus  a  bha  làmh 
chumhachdach  a  Spioraid  mhaith  air  d'  anam,  a  nis  airtighinn 
gu  so,  gu'n  deanadh  tu  air  dhòigh  cho  amaideach  a 
dhì-chuimhneachadh  ì  Mo  thruaighe  !  tha  e  nis  air  tionnd- 
adh  a  thaobh  uait ;  agus  ciod  a  ni  thu  ?  Nach  'eil  eadhon 
nàire  ort  iarraidh  air  pilleadh'?"  B'  iad  an  samhuil  so  de 
smuaintibh  a  rinn  cridhe  Pheadair  a  bhioradh  gu  goirt 
'nuair  a  thuit  e.  Tha  an  t-anam  'gam  faotainn  an-iochdmhor 
mar  am  bàs,  agus  làidir  mar  an  uaigh.  Tha  e  'ceangailte 
'nan  cuibhrichibh,  ionnus  nach  urrainn  e  comhfhurtachd  a 
ghabhail.    Agus  ann  an  so  tha  earrann  nach  'eil  beag  de 

na  doiinhneachdaibh  nin'm  bheil  sinn  a'  labhairt :  oir  tha 
ain  oii-chaoimhneas  so  a  thaobh  Dhè  a'  geurachadh  uile 
chleachdaidhean  àmhgharach  sin  a'  bhròin  agus  na  nàire, 
leis  am  feudar  anam  duine  a  chur  fo  bhuaireas. 

3.  Buinidh  mar  an  ceudna  mothctchadh  as  ùr  de  chorruich 
<iir  a  thoilltinn  do  na  doimhneachdaibh  so.  Tha  so  mar 
f  hosgladh  sheann  chreuchdan.  'Nuair  a  tha  daoine  air  dhol 
troimh  mhothacbadh  feirge,  agus  air  saorsa  agus  suaimhneas 
'fhaotainn  tre  fhuil  Chriosd,  gu'm  bitheadh  na  seann 
smuaintean  eagalach  a'  faotainn  aiseirigh  a  rìs,  a'  dheanamh 
gnothuich  ri  ifrinn,  ris  a'  mhallachadh,  ris  an  lagh,  agus  ri 
feirg  Dhè,  tha  so  da  rireadh  'na  dhoimhneachd.  Agus  tha 
so  gu  tric  a'  tachairt  a  dh'  anamaibh  gràsmhor  do  bhrìgh 
peacaidh :  Salm  lxxxviii.  7,  "  Luidh  d'  fhearg  orm  gu 
teann,"  deir  an  Salmadair.  Rinn  e  a  theannachadh  agus 
a  chlaoidheadh  gu  goirt.  Feudaidh  fèin-dìteadh  a  bhi  ann 
a  thaobh  a  bhi  'toilltinn  feirge,  eadhon  far  am  bheil  dearbh- 
bheachd  chomhfhurtail  air  còir  ann  an  Criosd.  Agus  ann 
an  so  tha'n  t-anam  a'  faotainn  mòr  mhìllseachd,  mar  ni  a 
tha  cuideachail  ann  a  bhi  's  àrdachadh  saor  ohràis.  Ach 

o  o 

-anns  a'  chùis  a  tha  r'ar  n-aghaidh,  tha  an  t-anam  air 
'fhàgail  fo  mhothachadh  feirge  as  eugmhais  na  saorsa  sin. 
Tha  e  'ga  thilgeadh  fèin  fo  mhallachadh  an  lagha  agus  do 
theine  ifrinn,  gun  shealladh  sòlasach  sam  bith  a  dh'  fhuil 
Chriosd.  Tha  an  t-anam  a'  còmhradh  ris  a5  bhàs,  agus  ri 
nithibh  a  tha  cosmhuil  ri  bhi  treòrachadh  thuige.  Tha  an 
Tighearn,  mar  an  ceudna,  chum  a  bhi  'meudachadh  nan 
imcheist,  a'  cur  spionnaidh  nuaidh  anns  an  lagh,—  a'  toirt 
ùghdarrais  as  ùr  dba,  mar  gu'm  b'ann,  an  t-anam  ud  a 
chur'an  làimh ;  agus  gu  bràth  anns  an  t-saoghal  so  cha  bhi 
an  lagh  air  dheireadh  a'  dol  'an  ceann  a  dhleasdanais. 

4.  Tha  eagalan  deuchainneach  roimh  bhreitlieanasaibh 
aimsireil  a'  comh-chuideachadh  nan  doimhneachdaD  ceudna  ; 
oir  bheir  Dia  breth  air  a  shluagh.    Agus  tha  breitheanas 

gu  tric  a'  tòiseachadh  aig  tigh  Dhè.  "  Ged  nach  deanadh 
Dia,"  deir  an  t-anam  so,  "  mo  thilgeadh  uaith  a  chaoidh, — 
ged  a  mhaitheadh  e  ìn'  euceartaibh  :  gidheadh  feudaidh  e  a' 
shamhuil  sin  de  dhioghaltas  a  dheanauih  air  mo  ghniomh- 
araibh  as  a  bhitheas  'na  dhomblas  dhomh  rè  mo  làithean 
uile."  Chriothnuich  m'  fheòil  le  h-uamhunn  romhad,"  deir 
Daibhidh,  Salm  cxix.  120,  u  agus  bha  eagal  orm  roimh  do 
bhreitheanasaibh."  Cha-n'eil  fìos  aige  ciod  a  dh'  fheudas 
an  Dia  mòr  a  dheanamh  air;  agus  air  do  gheur-mhoth- 
achadh  peacaidh  a  bhi  'na  anam,  a  tha  aig  freumh  a'  chor 
so  gu  h-iomlan,  tha  gach  uile  bhreitheanas  Dhè  làn  uamh- 
uinn  dha.  Air  uairibh  saoilidh  e  gu  bheil  Dia  a'  rùnachadh 
uile  shalachar  a  chridhe  a  chur  am  follais,  ionnus  gu'm  bi 
e  'na  mhasladh  agus  na  chùis-mhagaidh  anns  an  t-saoghal. 
"  O,"  deir  e,  "  na  dean  ball-maslaidh  an  amadain  dhìom," 
Salm  xxxix.  8.  Air  uairibh  bithidh  eagal  air  gu  feud  Dia 
a  bhualadh  sios  gu  h-obann  le  breitheanas  comharaichte  èigin, 
agus  gu'n  dean  e  a  ghearradh  a  mach  as  an  t-saoghal  ann 
an  dorchadas  agus  ann  am  bròn  :  is  amhuil  a  tha  Daibhidh 
ag  ràdh,  "Na  buin  air  fàlbh  mi  ann  ad  fheirg."  Air  uairibh 
bithidh  eagal  air  gu'n  tig  e  do  chrannchur  Ionah,  agus  gu'n 
tog  e  ànradh  stoirm  'na  theaghlach,  no  anns  an  eaglais  d'  am 
buin  e,  no  anns  an  rioghachd  anns  am  bheil  e  :  "  Na  bith- 
eadh  nàire  orra-san  air  mo  sgàth-sa."  Tha  na  nithe  so  a' 
taiseachadh  a  chridhe,  mar  a  tha  Iob  a'  labhairt,  ionnus  gu 
bheil  e  air  leughadh  'na  chòm.  'N  uair  a  tha  àmhghar  no 
breitheanas  follaiseach  sam  bith  o  làimh  Dhè  ann  an  comh- 
chuideachd  geur-mhothachaidh  peacaidh  anns  a'  choguis,  tha 
e  'claoidheadh  an  anama,  co  ac  is  ni  e  a  mhain  roimh  am 
bheil  eagal  air,  no  ni  a  tha  da  rireadh  air  a  leagadh ;  mar 
ann  an  cùis  bhràithrean  Ioseiph  anns  an  Eiphit.  Tha  an 
t-anam  'an  sin  air  a  luasgadh  o  dhoimhne  gu  doimhne.  Tha 
mothachadh  d'  a  pheacadh  'ga  chur  a  bheachdachadh 
'àmhghair,  agus  tha  'àmhghar  'ga  thilgeadh  air  ais  air  a 

mhothachadh  peacaidh.  Tha  doimhne  a'  gairm  air  dhoimhne, 
ionnus  gu  bheil  uile  thonnan  Dhè  a'  dol  thar  a  cheann. 
Agus  tha  gach  aon  diubh  a'  maothachadh  an  anama,  agus 
a'  geurachadh  a  mhothachaidh  do'n  aon  eiie.  Tha  'àmhghar 
'ga  thaiseachadh,  air  chor  as  gu  bheil  mothachadh  peacaidh 
a'  gearradh  ni's  ro  dhoimhne,  agus  a'  fàgail  nan  lotan  ni's 
ro  mhò ;  agus  tha  mothachadh  peacaidh  a'  lagachadh  an 
anama,  ionnus  gu  bheil  'àmhghar  ni's  dorra  a  ghiùlan,  agus 
uallach  air  a  mheudachadh. 

5.  Feudar  a  chur  ri  so  na  h-eagalan  a  dti  fheudas  a  bhi 
'bìiadhachadh  air  anamaibh  rè  seal,  gu  bheil  iad  gu  buileach 
air  an  treigsinn  le  Dia,  agus  gu  faighear  iad  'nan  daoine  a 
chuireadh  air  cùl  aig  an  là  dheireannach.  Bha  Ionah  coltach 
ri  bhi  anns  a'  chor  so,  caib.  ii.  4,  "  An  sin  thubhairt  mi,  Tha 
mi  air  mo  thilgeadh  a  mach  à  fradharc  do  shùl — "  tha  mi 
caillte  gu  siorruidh.  agus  cha-n  aidich  Dia  tuilleadh  mi." 
Agus  a  rìs  Heman,  Salm  lxxxviii.  4-5,  "  Mheasadh  mi  mar 
iadsan  a  thèid  sìos  do'n  t-slochd."  Feudaidh  na  h-eagalan 
so  buadhachaclh  anns  an  anam,  gus  am  bheil  piantan  ifrinn 
air  a  ghlacadh  ;  air  chor  as  nach  d'  fhàgadh  comhfhurtachd, 
no  sìth,  no  foìs  aige,  gus  am  bheil  e  air  teachd  gu  bhi  na 
uamhas  dha  fèin,  agus  ullamh  air  tachdadh  a  ròghnachadh 
air  thoiseach  air  beatha.  Feudaidh  anam  gràsmhor  tuiteam 
aLns  a'  chor  so  do  bhrìgh  peacaidh.  Ach  gidheadh,  do 
bhrìgh  gu  bheil  so  a'  cogadh  gu  neo-mheadhonach  an  aghaidh 
beatha  a'  chreidimh,  cha  cheadaich  Dia  do  neach  sam  bith 
d'a  chuid  fèin  luidh  fada  ann,  mur  dean  e  sin  ann  an  cùisibh 
neo-ghnàthach.    Agus, — 

6.  Gu  bheil  Dia  air  uairibh  a  sàthadh  a  shaighdean  gu 
h-uaigneach  anns  an  anam,  a!  cur  irioblaid,  agus  anshocair 
r'  a  dhoilgheas-  Salm  xxxviii.  2,  "  Oir  shàthadh  clo  shaigh- 
dean  annam,  agus  tha  do  làmh  trom  orm."  Air  na  h-uile 
ceum,  mar  gu'm  b'  ann,  bha  Dia  a'  cur  saighde  sgaiteich, 
gheur  sàs  'na  anam,  a  bha  'ga  chràdh,  agus  'ga  lotadh.  Is 

iad  na  saighdean  so  achmhasan  Dhè  :  Salm  xxxix.  11,  "  Le 
achmhasanaibh  air  son  euceirt  'nuair  a  chronaicheas  tu 
duine,  bheir  thu  air  a  shnuadh  caitheadh  mar  leomann." 
Tha  Dia  'na  fhocal  agus  le  a  Spiorad  anns  a'  choguis,  a' 
labhairt  nithe  searbha,  geur  ris  an  anara,  'gan  cur  an  sàs 
ionnus  nach  fhaigh  e  an  crathadh  air  falbh.  Is  iad  so  cuis- 
ghearain  Iob  vi.  4.  'Nuair  a  labhras  an  Tighearn,  tha  a 
bhriathran  cho  èifeachdach  as  gu'n  teid  iad  tre'n  chridhe ; 
agus  tha  Daibhidh  ag  innseadh  dhuinn  ciod  an  toradh  a 
bhitheas  aig  sin,  Salm  xxxviii.  3,  "  Cha-n  'eil  fallaineachd  a' 
m'  fheòil  air  son  d'  fheirge  :  cha-n  'eil  sìth  a'  m'  chnàmhan 
air  son  mo  pheacaidh."  Tha  am  pearsa  gu  lèir  air  a  chlaoidh- 
eadh,  agus  gach  slàinte  agus  suaimhneas  air  am  buntuinn 
air  falbh.    Agus  a  rìs, — 

7.  Tha  marbhantachd  agus  7ieo-chomas  ann  an  dleasdanas, 
aon  chuid  a  thaobh  deanadais  no  fulangais,  ann  an  comh- 
chuideachd  an  t-snidheachaidh  so  :  Salm  xl.  12,  "  Grhlac 
m'  euceartan  mi,  agus  cha-n  'eil  e'n  comas  dhomh  sealltuinn 
suas."  Bha  a  neart  spioradail  air  a  lagachadh  tre'n  pheacadh, 
air  chor  as  nach  robh  e'n  comas  dha  tomhas  sam  bith  de 
chomh-chomunn  a  mhealtuinn  ri  Dia,  Cha-n  urrainn  an 
t-anam  a  nis  iirnuigh  a  dheanamh  le  beatha  no  cumhachd  ; 
tha  'èisdeachd  gun  tairbhe;  cha-n  urrainn  e  maith  a  dheanamh 
no  comh-roinn  a  thoirt  uaith  gu  suilbhire  ;  cha-n  'eil  cleachd- 
adh  na  h-inntinne-nèamhaidh  'na  bheachd-smuaineàchadh ; 
ach  tha  e  tinn,  anmhunn,  dìblidh,  agus  air  a  chromadh  sìos. 

A  nis,  tha  sinn  ag  ràdh,  gu  feud  anam  gràsmhor,  an 
dèigh  mòran  comh-chomuinn  ri  Dia  a  shealbhachadh,  a  bhi 
air  a  thoirt  gu  suidheachadh,  do  bhrìgh  peacaidh,  agus  le 
mothachadh  d'a  chiont,  anns  am  bi  cuid  no  an  t-iomlan  de 
na  nithibh  so,  mailie  r'an  samhuil  eile,  mar  ehrannchur  aige^ 
agus  tha  iad  so  a'  deanamh  suas  nan  doimhneachdan  mu'm 
bheil  an  salmadair  ann  an  so  a'  gearain.  Bheir  sinn  fainear 
'na  dhèigh  so,  ciod  iad  na  peacaidhean  àraidh  a  tha  mar  is 

tric  a'  cur  anama  nan  creideach  anns  na  doimhneachdaibh 
so. 

Anns  an  dara  àit,  Nochdaidh  sinn  a  nis  cionnus  gu  feud 
creidich  tuiteam  'tia  shamhuil  so  de  chor,  agus  mar  an  ceudna 
cionnus  gu  bheil  sin  gu  tric  a'  tachairt  dhoibh. 


Cionnus  a  tlia  e  gu  feud  creidich  tuiteam  ann  an  doimlmeachdaibh 
do  bhrìgh  peacaidh — Nàdur  a'  chomhpairteachaidh  a  tha  Dia 
a'  deanamh  air  gràs  a'  choimhcheangail. 

Anns  a'  cheud  àit,  Tha  nàdur  a'  choimhcheangail  anns 
am  bheil  na  creidich  uile  a  nis  a'  gluasad  maille  ri  Dia,  agus 
anns  am  bheil  an  t-iomlan  de'n  ulluchadh  a  rinneadh  air  an 
son  chum  ùmhlachd  fìllte  suas,  'ga  fhàgail  comasach  dhoibh 
tuiteam  anns  na  doimhneachdaibh  sin  a  dh'  ainmicheadh 
roimhe.  Fo'n  cheud  choimhcheangal  cha  d'  ulluicheadh 
tròcair  no  maitheanas  air  son  peacaidh  sam  bith.  B'  èigin 
uime  sin  guln  bitheadh  na's  leòir  de  ghràs  air  a  thaisb- 
eanadh  ann  as  a  dheanadh  an  gleidheadh  o  gach  uile  pheac- 
adh,  air  neo  cha  b'  urrainn  e  'bhi  chum  feum  sam  bith. 
B'e  so  a  bha  fìreantachd  nàduir  Dhè  agr  iarraidh,  agus  b' 

o  "  o 

ann  mar  so  a  bha.  Nam  bitheadh  coimhcheangal  air  a 
dheanamh  anns  nach  d'  ulluicheadh  maitheanas  idir,  agus 
anns  nach  do  thaisbeanadh  na's  leòir  de  ghràs  na  dheanadh 
an  dream  a  bh'  anns  a'  choimhcheangal  a  ghleidheadh  o 
fheum  a  bhi  aca  dha,  cha  bhitheadh  e  coimh-fhreagarrach 
ri  maitheas  agus  ri  fìreantachd  nàduir  Dhè.  Ach  rinn  e  an 
duine  treibhdhireach,  ged  a  dh'  iarr  e  d'  a  shaor  thoil  fèin, 
iomadh  innleachd  a  mach. 

Cha-n  ann  mar  so  a  tha  'chùis  ann  an  coimhcheangai 
nan  gràs  ;  tha  maitheanas  air  ulluchadh  ann  tre  fhuil 
Chriosd ;  cha-n'eil  e  uime  sin  gu  h-iomlan  neo-sheachanta 
gu  fritheileadh  Dia  a'  shamhuil  sin  de  thomhas  gràis  as  a 

dheanadh  daoine  a  ghleidheadh  gu  h-èifeachdach  o  gach 
uile  pheacadh.  Gidheadh  tha  e  air  na  h-uile  cor  r'a  rògh- 
nachadh  air  thoiseach  air  a'  cheud  choimhcheangal ;  oir,  a 
thuilleadh  air  an  t-saorsa  sin  a  th'  ann  tre  mhaitheanas, 
nach  robh  idir  anns  a'  cheud  aon,  rinneadh  mar  an  ceudna 
mòran  ulluchaidh  ann  an  aghaidh  peacaidh,  nach  d'  rinneadh 
idir  anns  a'  cheud  choimhcheangal : — 

1.  Tha  ulluchadh  air  a  dheanamh  ann  'an  aghaidh  gach 
uile  pheacaidh  a  dheanadh  an  coimhcheangal  a  bhriseadh, 
agus  a  dheanadh  dealachadh  iomlan  a  chur  eadar  Dia  agus 
an  t-anam  a  bha  aon  uair  air  a  thoirt  a  steach  'na  bhann. 
Tha  an  t-ulluchadh  so  iomlan.  Ghabh  Dia  fèin  os  làimh  so 
fhaicinn  air  a  choimhlionadh,  agus  an  lagh  sin  a  dhaing- 
neachadh  anns  a'  choimhcheangal,  nach  bi  e  gu  bràth  air  a 
sgaoileadh  le  peacadh  sam  bith:  Faic  Ier.  xxxii.  40.  Cha-n 
'eil  seasmhachd  a'  choimhcheangail  so  an  crochadh  air  ni 
sam  bith  a  tha  annainn  fein,  Tha  gach  uile  ni  a  tha 
annainn  r'a  chur  'an  cleachdadh  mar  mheadhon  coimhlion- 
aidh  a'  gheallaidh  so ;  ach  tha  crìoch  na  cùis  an  crochadh 
gu  h-iomlan  air  dìlseachd  Dhè.  Agus  tha  an  t-iomlan  de 
chinnteachd  agus  de  sheasmhachd  a'  choimhcheangail  an 
crochadh  air  èifeachd  a  ghràis  a  th'  air  a  fhriihealadh  ann, 
chum  daoine  a  ghleidheadh  o  gach  uile  pheacadh  leis  am 
bitheadh  e  air  a  bhriseadh  d'  an  taobh. 

2.  Anns  a'  choimhcheangal  so  tha  ulluchadh  air  a 
dheanamh  air  son  sìthe  agus  comhfhurtachd  sheasmhaich,  a 
dh'  aindeoin  ciont  nam  "peacaidhean  sin  d'am  bheil  creidich 
gach  aon  la  buailteach.  Ged  a  tha  iad  a'  tuiteam  ann  am 
peacaidhibh  gach  là,  gidheadh  eha-n'  eil  iad  gach  là  a' 
tuiteam  ann  an  doimhneachdaibh.  Arèir  comh-shuidheach- 
adh  a'  choimhcheangail  so,  feudaidh  mothachadh  peacaidh 
chum  irioslachaidh  a  dhol  làmh  air  làimh  ri  comhfhurtachd 
làidir.  An  dèigh  do'n  abstol  a  bhi  'cur  an  cèill  an  iomlain 
de'n  chòmhrag  a  tha  aig  creidich  ris  a'  pheacadh,  agus  na 

leòntan  minic  a  tha  iad  a'  faotainn  uaith,  a  tha  'dùsgadh  an 
glaoidh  air  son  saorsa,  Rorn.  vii.  24,  tha  e  'comh-dhùnadh 
dh'  aindeoin  so  uile,  nach  'eil  a  nis  "  dìteadh  sam  bith 
dhoibh."  Air  a' mhodh  cheudna,  1  Eoin  ii.  1,  "  Na  nithe 
so  tha  mi  'sgrìobhadh  do  'ur  n-ionnsuidh  chum  nach  peacaich 
sibh.  Agus  ma  pheacaicheas  neach  saui  bith,  tha  fear- 
tagraidh  againn  maille  ris  an  Athair,  Iosa  Crioad  am  fìrean." 
Is  e  bu  chòir  a  bhi  'na  phriomh  chùram  dhuinn,  nach 
peacaicheamaid ;  ach  gidheadh,  air  dhuinn  ar  cùram  a's  mò 
a  chur  an  cleachdadh,  "  ma  their  sinn  nach  'eil  peacadh 
againn,  tha  sinn  'gar  mealladh  fèin,"  caib.  i.  8.  Ciod,  ma 
seadh,  a  tha  creutairean  bochda,  peacach,  gus  a  dheanamh  ? 
C'  uime,  rachadh  iad  a  dh'  ionnsuidh  an  Athar  trid  am 
fear-tagraidh,  agus  cha  dìobair  iad  ann  a  bhi  'faotainn 
maitheanais  agus  sìthe.  Agus,  a  deir  Pol,  Eabh.  vi.  17,  18, 
"  tha  Dia  toileach  gu'm  bitheadh  againne  comhfhurtachd 
làidir,  a  theich  chum  dìdein  gu  grèim  a  dheanamh  air  an 
dòchas  a  chuìreadh  romhainn."  Ged  a  dh'  fheudas  sinne 
cionta  peacaidh  a  bhi  air  ar  làmhaidh,  air  am  bheil  an  lagh 
a'  bagradh  bàis,  gidheadh,  air  dhuinn  teicheadh  a  dh' 
ionnsuidh  Chriosd  air  son  dìdein,  rinn  Dia  cha-n  e  mhain 
dìon  ulluchadh  air  ar  son,  ach  mar  an  ceudna  "comhfhurt- 
achd  làidir."  Cha-n  e  mhain  gu  bheil  maitheanas  ann  am 
fuil  Chriosd  a'  toirt  cionta  air  falbh  o'n  anam,  ach  mar  an 
ceudna  buaireas  o'n  choguis.  Air  an  aobhar  so  tha  an 
t-abstol  ag  innseadh  dhuinn,  Eabh.  x.,  nach  b'urrainn 
ìobairtean  an  lagha  an  luchd-aoraidh  a  dheanamh  foirfe, 
chionn  nach  d'  thug  iad  riamh  air  falbh  coguis  peacaidh ;  is 
e  sin,  àmhgharan  coguis  do  bhrigh  peacaidh.  "  Ach  a  nis," 
a  deir  e,  "ann  an  coimhcheangal  nan  gràs  rinn  Iosa  Criosd 
'  a  chaoidh  foirfe  iadsan  a  tha  air  an  naomhachadh,'  rann 
14  ;  ag  ulluchadh  dhoibh  a'  shamhuil  sin  de  shìth  agus  de 
chomhfhurtachd  sheasmhaich,  as  nach  bi  feum  dhoibh  na 
h-ìobairtean  ath-nuadhachadh  o  là  gu  là,"  rann  18.    Is  e  so 

dìomhaireachd  mhòr  an  t-soisgeil  ann  am  fuil  Chriosd,  gu'm 
bitheadh  aca-san  a  tha  peacachadh  gach  aon  là  sìth  ri  Dia 
rè  an  làithean  uile,  ma's  e's  gu  bheil  am  peacaidhean  'an 
leth  a  stigh  de  na  h-anmhuinneachdaibh  sin  an  aghaidh  am 
bheil  an  comhfhurtachd  so  air  'ulluchadh. 

3.  Tha  ulluchadh  gràis  air  a  dheanamh  ann,  a  ghleidh- 
eadh  an  anama  o  pheacaidhean  mòra  agus  anabarrach,  a 
tha  'nan  nàclur  fèin  ullamh  air  a'  choguis  a  lotadh,  agus  an 
t-anam  a  thilgeadh  ann  an  doimhneachdaibh  imcheisteach 
anns  nach  bi  suaimhneas  no  sìth  aige.  Anns  a'  choimh- 
cheangal  so  tha  ro  phailteas  gràis  air  a  fhrithealadh  o'n 
lànachd  a  th'  ann  an  Criosd.  Tha  gràs  a  rìoghachadh  ann, 
a'  ceusadh  agus  a'  sgrios  "  cuirp  a'  pheacaidh." 

Ach  cha-n  'eil  frithealadh  an  ulluchaidh  so  a  rinneadh 
ann  an  coimhcheangal  nan  gràs  an  aghaidh  pheacaidhean  a 
tha  'fàsachadh  sìthe  agus  suaimhneis  an  anama,  gu  h-iomlan 
gun  chumha.  Tha  frìthealadh  gràis  a'  choimhcheangail  ann 
an  tomhas  mòr  an  crochadh  air  a  bhi  'gleidheadh  àitheantan 
a'  choimhcheangail.  Tha  faire,  agus  ùrnuigh,  agus  cleachd- 
adh  creidimh,  a'  claoidheaclh  peacaidh,  a'  cathachadh  'an 
aghaidh  bhuairidhean,  gu  clìchiollach,  seasmhach,  air  an 
àithneadh  dhuinn  air  gach  làimh ;  agus  sin  chum  a  bhi 
'faotainn  comhpairt  de'n  ghràs  a  dh'  ainmicheadh.  Is  iad 
na  nithe  so  air  ar  taobh-ne  an  cumha  air  am  bheil  an  ro 
phailteas  gràis  sin  air  a  fhrithealadh  a  tha  gus  ar  gleidheadh 
o  pheacaidhean  a  bhitheas  a'  fàsachadh  suaimhneis  an  anama. 
Faic  2  Phead  i.  3,  5-7.  Cha-n  fhoghain  e,  ma  seadh,  gu'm 
bitheadh  sìol  agus  freumh  nan  nithe  so  annaibh  o'n  fepiorad 
Naonih ;  ach  gu'n  tugadh  sibh  mar  an  ceuclna  fainear  gu'm 
bi  iad  a'  cinneachadh ;  oir  as  eugmhais  so,  ged  a  robh  am 
freumh  annaibh,  ionnus  nach  bitheadh  sibh  gu  h-iomlan 
marbh  gu  spioradail,  gidheadh  bithidh  sibh  'nur  creutairibh 
bochda,  neo-tharbhach  rè  bhur  làithean  uile.  Ach  a  nis, 
ma's  e's  gu  bheil  na  nithe  so  a'  meudachadh  maille  ruinn,  an 

sin,  deir  an  t-abstol,  "  Ma  ni  sibh  na  nithe  so,  cha  tuit  sibh 
a  chaoidh."  Ciod  !  an  e  nach  tuit  sinn  a  chaoidh  anns  a7 
pheacadh  ?  Ni  h-eadh,  cha-n  'eil  sin  anns  a'  ghealladh  ; 
agus  an  ti  sin  a  their,  air  dha  na  h-uile  ni  a  dheanamh, 
"nach  'eil  peacadh  aige,  is  breugair  e."  No  an  e  nach  tuit 
iad  gu  buileach  a  Dhia  ?  Cha-n  e  ;  cha-n  'eil  gleidheadh  an 
taghaidh  o  thuiteam  air  falbh  gu  buileach  an  crochadh  air 
an  samhuil  so  de  chumhachaibh,  gu  sò-nruichte  air  tomhas 
sam  bith  dhiubh,  mar  a  tha  r'  a  thuigsinn,  le  bhi  'meudachadh 
annta.  Aeh  is  e  seadh  an  abstoil  nach  tuit  iad  'nan  seann 
pheacaidhean,  o'n  robh  iad  air  an  glanadh,  rann  9, — na 
peacaidhean  garbha  sin  anns  an  robh  iad  beò  'nan  staid  neo- 
iompaichte,  a  dheanadh  an  coguisean  a  reubadh  agus  a 
thruailleadh.  TJime  sin,  ged  a  tha  ulluchadh  na's  leòir 
deanta  ann  an  coimhcheangal  nan  gràs  tre  Iosa  Criosd  chum 
a  bhi  'gleidheaclh  an  anama  o  pheacaidhibh  buaireasach, 
gidheadh  tha  an  t-ulluchadh  sin  air  a  fhrithealadh  d'ar 
taobh-ne  ann  an  coimh-cheangal  ri  cleachdadh  dhìchiollach 
nam  meadhona  a  chomharaicheadh  dhuinn  chum  a  bhi  'ga 
fhaotainn. 

Ann  an  so,  ma  seadh,  tha  farsuinneachd  a'  choimhcheang- 
ail  nuaidh  a'  luidh  ;  ann  an  so  tha  cleachdadh  na  soar-thoile 
ath-nuadhaichte.  Tha  dà  ni  ris  nach  'eil  e  'gabhail  gnothuich. 
Air  an  dara  làimh,  a  bhi  gu  h-iomlan  saor  o  pheacadh,  cha 
d'rinneadh  ulluchadh  air  son  so.  Is  coimhcheangal  maith- 
eanais  e,  agus  tha  r'a  thuigsinn  uaith  sin  gu  bheil  am 
peacadh  a'  fantuirm.  Agus,  air  an  làinih  eile,  a  bhi  'tuiteam 
air  falbh  gu  buileach  o  Dhia,  tha  ulluchadh  iomlan  deanta 
an  ao-haidh  so.    Eadar  dà  iomall  so  na  h-iomlanachd  agus  a 

o  o 

bhi  'tuiteam  air  falbh  gu  buileach,  tha  slighe  a'  chreidich  a' 
luidh  'na  imeachd  maille  ri  Dia.  Agus  anns  an  t-slighe  so 
tha  iomadh  àilean  milis,  nèamhaidh,  agus  iomadh  slochd 
cunnartach.  Bithith  cuid  ag  imeachd  dlùth  ris  an  dara 
iomall,  cuid  ris  an  iomall  eile ;  seadh,  feudaidh  an  neach 


24 


EADAR-MHINEACHADH  AIR  SALM   CXXX.   [rainil  1,  2. 


ceudna'bhi  air  uairibh  gu  teamia'dlùthachadh  air  iomlanachd, 
agus  air  uairibh  a  bhi  air  'fhaotainn  air  dearbh  bhruachaibh 
an  lèir-sgrios.  A  nis,  eadar  an  dà  iomall  so  tha  iomadh 
peacadh  mòr  a'  luidh  a  chuireas  anama  anns  na  doimhneachd- 
aibh,  agus  an  aghaidh  nach  d'  rinneadh  ulluchadh  iomlan, 
ionnus  nach  tuiteadh  anam  gu  bràth  annta,  agus  anns  am 
bheil  creidich  gu  tric  air  an  ribeadh  agus  air  an  glacadh, 
'nuair  nach  'eil  iad  a'  cleachdadh  an  uile  dhìchill  'an  ceann 
nam  meadhona  a  chomharaicheadh  chum  a  bhi  '^an  gleidh- 
eadh. 

4.  Cha  d'  rinneadh  ulluchadh  ann  ar.  coimhcheangal  nan 
gràs  air  son  comhfhnrtachd  sheasmhaich  do  neach  sam  bith 
fo  chionta  peacaidhean  a  tha  gu  ro  mhòr  air  an  an-tromach- 
adh,  anns  am  feud  iad  tuiteam  le  bhi  'dearmad  cleachdadh 
sin  nan  uile  ghràs  a  dh'  ainmicheadh  roimh.  Tha  peacaidhean 
ann  mar  so  a  bheir  air  falbh*  comhfhurtachd  ghnàthach  an 
anama,  aon  chuid  do  bhrìgh  gu  bheil  iad  'nan  nàdur  fèin  a' 
fàsachadh  na  coguis,  no  a'  briseadh  a  mach  ann  an  rathad 
maslaidh  'nan  toraidhibh,  air  chor  as  gu'n  Jabhrar  gu  h-olc 
mu  ainm  Dhè,  air  neo  do  bhrigh  a'  mhi-chaoimhneis  a  tha 
air  a  thaisbeanadh  annta  do  Dhia.  Uime  sin  tha  Dia  a' 
gleidheadh  dha  fèin,  mar  ghniomh  àrd-uachdaranach  a  shaor 
ghràis,  a  bhi  'labhairt  sìthe  agus  comhfhurtachd  a  dh' 
anamaibh  nan  naomh,  anns  na  doimhneachdaibh  anns  am 
feud  iad  a  bhi  tre'n  pheacadh.  Agus,  gu  cinnteaeh,  mur 
bitheadh  an  Tighearn  mar  so  air  saorsa  comharaichte  gràis 
'ulluchadh  mu  choinneamh  aobhairean-brosnachaidh  mòra, 
is  maith  a  dh'  fheudtadh  eagal  a  ghabhail  gu'n  deanadh 
mi-chùram  nan  creideach  iomadh  toradh  searbh  a  ghiùlain. 

Ach  feudar  so  a  thoirt  fainear  anns  an  dol  seachad,  gu 
bheil  na  nithe  so  air  an  labhairt  a  thaobh  mothachaidh 
pheacach  'nan  anamaibh  fèin,  cha-n  ann  a  thaobh  nàduir  an 
ni  fèin.  Tha  comhfhurtachd  air  a  h-ulluchadh  anns  an 
t-soisgeul  an  aghaidh  a'  pheacaidh  a's  mò  cho  maith  ris  a' 

pheacadh  a;s  lugha.  Tha  an  t-eadar-dhealachadh  ag  èirigh 
o  choinhpàirteachadh  àrd-uachdaranach  Dhè,  a  rèir  òrdugh 
frithealaidh  a'  choimhcheangail,  mar  a  dh'  ainmicheadh 
roimhe. 

Agus  is  e  so  na  ni  sinn  a  thairgseadh  chum  a  dhearbh- 
adh  gu  feud  anama  nan  creideach  tuiteam  ann  an  doimh- 
neachdaibh  do-fhuasglaidh  do  bhrìgh  peacaidh,  agas  sin  an 
dèigh  mòran  comh-chomuinn  ghràsmhoir  a  bhi  aca  ri  Dia  : 
bheir  sinn  fainear  'na  dhèigh  so  cionnus  gu  bheil  so  da 
rireadh  a^us  gu  tric  a'  tachairt  dhoibh. 

o  o 

Tha  na  h-aobhairean  o'm  bheil  so  a'  siuthadh  ro  aithn- 
ichte,  uime  sin  cha  dean  sinn  ach  a  mhain  beantuinn  riu : — 

Anns  a'  cheud  àit,  Ma  bheir  sinn  fainear  gu  h-aithghearr 
nàdur  a'  pheacaidh  a  tha  fathast  a  chòmhnuidh  eadhon 
anns  na  creidich  a's  barraichte  anns  a'  bheatha  so,  bithidh 
e  soilleir  dhuinn  cionnus  gu  bheil  iad  air  uairibh  air  an 
ribeadh  agus  air  an  tilgeadh  anns  na  doimhneachdaibh  a 
dh'  ainniicheadh  ;  oir, — 

1.  Ged  a  tha  neart  gach  uile  pheacaidh  aìr  a  lagachadh 
le  gràs,  gidheadh  cha-n'eil  freumh  aoin  pheacaidh  sam  bith 
air  a  thabhairt  gu  h-iomlan  air  falbh  anns  a;  bheatha  so. 
Buinidh  an  riaghladh  do  ghràs ;  agus  an  uair  a  tha  e  air 
fàs  làidir,  bheir  e  am  peacadh  ga  mòr  fo  chis,  ach  cha  ghabh 
e  cur  a  mach  ga  h-iomlan.  Cha-n  urrainn  corp  a'  bhàis  a 
bhi  air  a  sgrios  gu  h-iomlan  ach  ann  agus  trid  bàs  a'  chuirp. 

2.  Tha  cuid  a  dh'  ana-mianna  a'  faotainn  a'  shamhuil 
sin  de  chothrom  ann  an  cuid  de  dhaoine,  aon  chuid  o  an  gne, 
no  o  sheann  chleachdaidhean,  as  gu  bheil  iad  cosmhuil  ris 
na  Canaanaich  aig  an  robh  na  carbadan  iaruinn ;  is  e 
gnothuch  gle  chruaidh  a  bhitheas  ann  an  ceannsachadh. 
Is  maith  an  ni  ma  tha  cogadh  a  ghnàth  air  chois  'nan 
aghaidh,  oir  bithidh  iad  ach  ro  bheag  gun  sguir  ris  a' 
cheannairc. 

3.  Ged  a  tha  am  peacadh  a  tha  'chòmhnuidh  annainn 

air  a  lagachadh  tha  a  bhuadhan  uile  aige  fathast.  Agus 
tha  iad  sin  de  nàdur  nach  iongantach  idir  ged  a  tha  cuid 
de  chreidich  air  an  cur  anns  na  doimhneachdaibh  leò ;  ach 
is  iongantas  da  rireadh  e  gu  bheil  iad  a'  tèarnadh  asda. 

A  nns  an  dara  àit :  Feucìar  a  chur  ri  so  cumhachcl  agus 
eifeachd  buairidh  ;  ach  air  dhuinn  sin  'fhosgladh  suas  ann 
an  àìt  eile,  cha  bhean  sinn  ris  ann  an  so. 

Anns  an  treas  ait :  Feumar  a  thoirt  fainear  mar  an 
ceudna  toil  àrd-uachdarauach  Dhè  ann  am  bnntuinn  ri 
naoimh  a  tha  air  tuiteam  anns  a'  pheacadh.  Cha-n'eil  an 
gràdh  agus  an  gliocas  diadhaidh  ag  oibreachadh  coimh- 
ionann  a  thaobh  nan  uile.  Is  i  toil  Dhè  sìth  'fhàgail  aig 
cuid  a  dh'  aindeoin  iomadh  brosnachaidh  mhòr.  Ni  gràdh 
an  irioslachadh,  agus  ni  achmhasan  a'  chaoimhneis  am 
pilleadh  o  an  seacharan.  Is  i  a  thoil  cuid  eile  a  chur  anns 
na  doimhneachdaibh  mu'n  robh  sinn  a'  labhairt.  Ach 
gidheadh  feudar  a  ràdh  gu  coitchioim  gu  bheil  brosnachadh 
mòr  a'  coinneachadh  ri  aon  de'n  dà  ni  so  o  Dhia  : — Anns 
a'  cheud  àit,  Tha  iadsan  anns  am  bheil  iad  r'am  faotainn  air 
am  fàgail  fo  neo-tharbhachd  comharaichte  air  chor-èigin  'nan 
ginealach  ;  fàsaidh  iad  tioram,  saoghalta,  ionnus  gu'n  caill 
iad  gu  mòr  an  t-àite  sin  a  bh'  aca  ann  an  cridheachaibh 
pobuill  Dhè.  Air  neo,  anns  an  dara  àit,  Tilgear  iad  anns 
rva  doimhneachdaibh  so,  o'm  bheil  slighe  an  saorsa  air  a 
fosgladh  suas  anns  an  t-salm  a  tha  r'ar  n  aghaidh. 

Agus  is  e  so  cor  an  anama  sin  air  am  bheil  iomradh 
anns  an  t-Salm.  Is  iad  so  na  doimhneachdan  anns  am 
bheil  e  air  a  ribeadh.  Is  e  a  tha  nis  r'a  thoirt  fainear, 
cionnus  a  tha  e  'ga  ghiùlan  fèin  anns  a  chor  so.  Ach  mu'n 
tig  sinn  a  dh'  ionnsuidh  sin,  tha  ni  no  dhà  againn  ri  'chur 
ris  na  labhradh  a  cheana.  Agus  is  iad  sin, — 1.  Ciod  iad 
an  gnè  pheacaidhean  a  tha  mar  is  tric  a'tilgeadh  anama  nan 
creideach  anns  na  doimhneachdaibh  so;  agus  an  sin,  2, 
Cuid  de  nithibh  a  thoirt  fainear  a  tha  'gan  an-tromachadh. 

Ciocl  iacl  na  peacaidhean  a  tha  mar  is  tric  a'  toirt  nan  creideach 
a  dh'  ionnsuidh  àmhgharan  mòra  spioradail — An-tromach- 
adh  nam  peacadh  sin. 

Anns  a'  cheud  àit,  Tha  peacaiclhean  a  tha  'nan  nàdur 
fèin  «'  fàsachadh  na  coguis  de'n  nàdur  so  ;  peacaidhean  a 
tha  'g  èirigh  an  aghaidh  na  h-uile  ni  annainn  a  bhuineas 
do  Dhia.  Is  ann  diubli  so  a  tha  na  peacaidhean  a  rinn 
Daibhidh  a  chur  anns  na  doimhneachdaibh  ;  is  ann  diubh 
so  a  tha  na  peacaidhean  a  th'  àir  an  cur  sios  ann  an  1  Cor. 
vi.  9,  10.  "  N-a,  meallar  sibh,"  deir  an  t-abstol,  "  cha 
sealbhaich  luchd-strìopachais,  no  luchcl  ìodhol-aoraidb,  no 
luchd-adhaltrannais,  no  luchd-macnuis,  no  na  daoine  a  tha 
ciontach  de  neòghloine  mhi-nàdurra,  na  gaduichean,  no 
daoine  sanntach,  no  misgeirean,  no  luchd-anacainnt,  no 
luchd-foireigne,  rìoghachd  Dhe."  Is  ni  cinnteach  gu  feud 
creidich  tuiteam  ann  an  cuid  eadhon  de  na  peacaidhibh  so. 
Cha-n  'eil  an  t-abstol  ag  ràdh  nach  sealbhaich  iadsan  a  bha 
ciontach  de  aon  air  bìth  dliiubh  so  rìoghachd  Dhè,  ach  a 
mhain  an  samhuil  sin  de  peacaich  ;  is  e  sin,  a  tha  beò  annta. 
Cha  d'ulluicheadh  tròcair  air  son  an  samhuil  sin  de  pheacaich. 
Tha  na  peacaidhean  so  a'  bearradh  seachd  duail  an  neirt 
spìoradail ;  agus  is  dìomhain  dhoibh  a  ràdh,  "  Theid  sinn  a 
mach,  a  dheanamh  mar  air  uairibh  eile."  Cha  bhrisear 
cnàmhan  gun  chràdh ;  agus  cha  toirear  peacaidhean  mòra 
air  a'  choguis  gun  bhuaireas.  Tha  cuid  ag  ràdh  gu'n  dean 
iad  eadhon  fìor  chreidich  a  dhùnadh  a  mach  o  gach  uile 
chòir  ann  an  gràdh  Dhè,  ach  gun  bharantas  ;  tha  na  h-uile 
ag  aideachadh  gu'n  dean  iad  am  fàgail  gun  fhìcr  clhearbh- 
bheachd  chomhfhurtail  d'  a  ghràdh.  Binn  iad  sin  a  thaobh 
Dhaibhidh  agus  Pheadair.  Agus  ann  an  so  tha  earrann 
nach  'eil  beag  de  na  doimhneachdaibh  mu'm  bheil  sinn  a' 
labhairt. 

Anns  an  dara  àit,  Tha  peacaidhean  ann,  agus  ged  nach 
dean  iad  a'  choguis  a  reubadh  le  ciont  cho  mòr  riu  sin  a  dh' 

ainmicheadh,  gidheadh,  do  bhrìgh  iomadh  an-tromachadh  a 
dh'  fheudas  a  bhi  coimhcheangailte  riu,  tha  iad  a'  brosnach- 
adh  Dhè  cho  mòr  as  gu'n  dean  e  iad  'nam  freumh  an-shocair 
do'n  anam  uile  làithean  a  bheatha.  Tha  e  'g  ràdh  timchioll 
chuid  a  pheacaidhean  nan  aingidh,  "  Mar  is  beò  mi,  cha 
ghlanar  an  aingidheachd  so  air  'falbh  uaibh,  gus  am  faigh 
sibh  bàs."  Agus  tha  aobhairean-brosnachaidh  'na  phobul] 
fèin  anns  am  feud  a'  shamhuil  sin  a  dh'  an-tromachadh  a  bhi 
as  nach  leig  e  seachad  iad  gun  an  tilgeadh  anns  na  doimh- 
neachdaibh,  gus  an  èigin  dhoibh  glaodhaich  an  airc  an 
saoraidh.    Thugamaid  fainear  cuid  dhiubh  : — 

i.  Tha  mì-bheusan  chreideach'nuair  a  tha  iad  aJ  mealtuinn 
gràidh  agus  caoimhneis  Dhe  ann  an  tomhas  comharaichte 
de'n  nàdur  so.  'N  uair  a  tha  Dia  air  taisbeauadh  soilleir  a 
thoirt  do  neach  sam  bith  de  a  ghràdh,  ionnus  gur  èigin  da  a 
ràdh  le  'uile  chridhe,  "  Is  gràdh  neo-thoillteanach  so  da 
rireadh  agus  caoimhneas  — ma's  e  's  gu  faighear  a  nis  e 
rni-chùramach  'na  ghluasad  maille  ri  Dia,  tha  mi-chaoimh- 
neas  ann  nach  cuirear  air  dhì-chuimhne.  Agus,  aig  aon 
àm  no  àm  eile,  coinnichidh  gach  uile  pheacadh  a  chuirear  an 
gniomh  an  dèigh  tròcairean  comharaichte  'fhaotainn,  ri 
achmhasanaibh  comharaichte.  Cha-n  'eil  ni  sam  bith  a's  mò 
a  leònas  coguis  a'  pheacaich  na  bhi  'cuimhneachadh  ann  an 
dorchadas  mar  a  mhi-bbuilich  e  solus  ;  agus  fo  fholach  gnùis 
Dhè,  mar  a  rinn  e  a  ghràdh  a  chur  air  dhearmad.  Is  ni  so 
a  bheir  Dia  dhoibh  a  bhi  'geur-mhothachadh.  'N  uair  a  tha 
Dia  'na  fnreasdal  air  buntuinn  gu  gràsmhor  ri  neach, — 
theagamh  ann  an  rathad  a  bhi  'ga  fhuasgladh  o  àmhghar,  'ga 
shocrachadh  ann  an  ionad  farsuinn,  rèidh,  'ga  choinneachadh 
le  toraidhibh  lionmhor  a  mhaitheis,  'ga  bheannachadh  'na 
phearsa,  'na  dhàimhean,  agùs  'na  ghnothuichean  saoghalta, 
a'  buntuinn  gu  maith  r'  a  anam,  ann  an  'toirt  dearbh-bheachd 
ghràsmhoir  dha  d'a  ghràdh  ann  an  Criosd; — ma's  e's  gu'n 

tuit  a'  shamhuil  so  de  neach  ann  am  mi-bheusaibh  peacach, 
ruigidh  e  cridhe  Dhè,  agus  cha  leig  e  seachad  e. 

2.  Tha  peacaidhean  a  bhitheas  air  an  gniomhachadh  ann 
no  an  dèigh  àmhgharan  màra  de'n  nàdur  ceudna.  Cha 
chlaoidh  Dia  d'a  dheòin,  ni  mo  a  tha  toil-inntinn  aige  'nar 
smachdachadh ;  tha  e  'ga  dheanamh  a  mhain  chum  gu'm 
bitheamaid  'nar  luchd-comhpairt  d'a  naomhachd,  Uime  sin 
'nuair  a  tha  a  smachdachadh  air  a  chur  'an  neo-shuim,  ionnus 
gu'm  bitheamaid  mi-chùramach  ann  no  'na  dhèigh  timchioll 
oibreachadh  a'  pheacaidh,  tha  mi-chaoimhneas  ann  :  "  Bhuail 
mi  e,"  deir  Dia,  "agus  dh'imich  e  roimhe  gu  fiar,  air'slìghe 
a  chrìdhe  fèin."  An  d'  rinn  Dia  do  chuir  anns  an  àmhuinn, 
agus  an  d'  rinn  e  ann  an  iochd  do  chur  a  rìs  'am  farsuinneachd  ? 
— ma  rinn  thu  a  ghniomhara  do  d'  thaobh  a  leigeadh  air 
dhì-chuimhne,  an  iongantach  ged  a  dheanadh  e  d'  fhiosrach- 
adh  a  rìs  le  àmhghar  ann  ad  anam  ? 

3.  'N  uair  a  tha  daoine  roimh  an  iompachadh  a'  tilgeadh 
dhiubh  oibreachadh  coitchionn  an  Spioraid  agus  ceud  thais- 
beanadh  a  ghràidh  dhiadhaidh  dhoibh,  tha  so  gu  tric  air 
'ath-nuaclhachadh  air  a'  choguis  'na  dhèigh  sin.  'JSTuair  a 
tha  an  Tighearn  le  a  Spiorad  a'  toirt  dearbh-shoilleireachd 
chumhachdaich  do'n  chridhe  mu  pheacadh,  agus  a'  fosgladh 
suas  clha  ni-èigin  d'  a  ghràdh  agus  de  òirdheirceas  Chriosd, 
ionnus  gu  bheil  an  t-anam  a'  tòiseachadh  ri  strìocbdadh, 
air  bhi  dha  ach  ro  bheag  air  aomadh  gu  bhi  'na  Chriosduidh  ; 
— ma's  e  's  gu'm  pìll  e  rìs  a  dh'  ionnsuidh  an  t-saoghail  no 
chum  na  fèin-fhheantachd,  tha  mi-chaoimhneas  ann  nach 
bi  air  uairibh  air  a  leigeadh  seachad. 

•1.  A  bhi  gu  h-obann  «'  dì-chuimhneachadh  thaisbeanan 
àraidh  de  ghràdh  ro  chomharaichte.  Tha  Dia  a  'toirt  rabh- 
aidh  cl'aphobull  an  aghaidh  so  :  Salm  lxxxv.  8,  "  Labhraidh 
e  sìth  r'a  shluagh,  agus  r'a  naoimh ;  ach  na  pilleadh  iad 
chum  amaideachd."  'Nuair  a  tha  Dia  aig  àm  sam  bith 
a'teachd  dlùth  do'n  anam  le  a  Spiorad,  'na  fhocal,  le  briath- 

raibh  gràsmhor  gràidh  agus  sìthe,  a'  fàgail  mothachaidh  d'a 
chaoimhneas  air  a'  chridhe  leis  an  Spiorad  Naomh ; — ma 
thig  an  t-anam  so  a  nis,  le  buaireadh,  no  mi-chùram,  gu  bhi 
'leigeadh  leis  a'  mhothachadh  gràiclh  so  a  bhi  mar  gu'm 
b'ann  air  a  dhubhadh  a  mach,  tha  mi-chaoimhneas  ro  mhòr 
coimhcheangailte  ris.    Faic  Dàn  Shol.  v.  1-6. 

5.  'Nuair  a  tha  cothroman  mòra  seirbhis  air  an  dearmad 
agus  comasan  mòra  air  am  mi-bhuileachadh,  tha  so  gu  tric 
'na  mheadhon  air  a  bhi  tilgeadh  an  anama  ann  an  doimh- 
neachdaibh  mòra.  Tha  tàlannan  air  an  toirt  do  dhaoinibh 
chum-  a  bhi  'gam  buileachadh  air  son  an  Tighearna.  Ma's 
e's  gu'n  leigear  cothroman  seachad  agus  gu'm  paisgear  an 
tàlann  ann  an  neapaicin,  crìochnaichidh  a'  chùis  ann  an 
trioblaid  agus  'an  àmhghar. 

6,  Tha  a'  chrioch  cheudna  aig  peacaidhean  a  ghniomh- 
aicheadh  an  dèigh  rabhaidhean  àraidh  Ifhaotainn.  Am 
measg  nan  iomadh  rabhadh  àraidh  sin  a  tha  Dia  a'  gnàth- 
achadh  a  thaobh  a  phobuill  'nam  peacachadh,  cha  dean  sinn 
ach  aon  fhear  a  chomharachadh  : — 'Nuair  a  tha  anam  a' 
gleachdadh  ri  ana-miann  no  ri  buaireadh  èigin,  tha  Dia  'na 
fhreasdal,  ann  an  searmonachadh  an  t-soisgeil  no  ann  am 
frithealadh  aoin  air  bith  d'a  òrduighibh,  a'  toirt  focail  àraidh 
am  fagus  da,  a  tha  air  mhodh  àraidh  freagarrach  r'a  chor? 
agus  sin  aon  chuid  ann  an  rathad  achmhasain  no  ìmpidh, 
air  chor  as  gu  bheil  e  'deanamh  grèim  air  ionadaibh  uaig- 
neach  a'  chridhe.  Cha-n  urrainn  an  t-anam  gun  an  aire  a 
thoirt  gu  bheil  Dia  am  fagus  da,  agus  a'  gairm  air  gu  bhi 
'g  amharc  ris-san  air  son  cuideachaidh.  Agus  cha  tric  a 
tha  e  toirt  an  samhuil  so  de  rabhaidhibh  d'a  naoimh  nach 
'eil  e  am  fagus  dhoibh  ann  an  rathadh  àraidh  chum  saorsa 
agus  cuideachaidh  a  thoirt  dhoibh,  ma's  e's  gu'm  freagair 
iad  agus  gu'n  cur  iad  aghaidh  air ;  ach  ma  bhitheas  a 
chùram  agus  a  chaoimhneas  ann  an  so  air  an  dearmad, 
bithidh  an  t-achmhasan  leis  an  labhair  e  'na  dhèigh  sin  gu 
tric  ni's  ro  ghèire. 

.  7.  Far  ani  bheil  peacaidhean  a  tha  Hoirt  maslaidh  agus 
oilbheim,  cha  tric  a  leigeas  iad  an  t-anam  as  gun  doimh- 
neachdaibh.  Eadhon  ann  am  peacaidhibh  mora,  'nuair  a  tha 
Dia  'gan  smachdachadh  tha  e  gu  tric  a'  toirt  an  tuilleadh 
aire  do'n  mhasladh  na  do'n  pheacadh  fèin  ;  mar  ann  an 
2  Sam.  xii.  14.  Tha  mòran  luchd-aideachaidh  nach  'eil  a' 
toirt  ach  ro  bheag  aire  d'  an  saoghaltachd,  d'an  uabhar,  d'an 
droch  nàdur,  no  d'an  teangaibh  fada  ;  ach  tha  an  saoghal  a' 
toirt  an  aire  dhoibh,  ionnus  gu  bheil  oìlbheum  air  a  thoirt 
do'n  t-soisgeul :  agus  cha-n  iongantach  ged  a  bhlaìseadh  an 
anaman  fèin  aig  a'  chrìch  air  an  toraidhibh  searbha  o  làimh 
an  Tighearna. 

Agus  tha  iomadh  an-tromachadh  eile  peacaidh  mar  so,  a 
tha  'leasachadh  nam  brosnachadh  sin  nach  'eil  'nan  nàdur 
fèin  cho  uamharr  ri  cuid  eile,  air  chor  as  gu  bheil  ciont 
annta  a  chuireas  anaman  anns  na  doimhneachdaibh.  Fògh- 
nadh  iad  sin  a  dh'  ainmicheadh  ann  an  rathad  eisemjoleir ; 
oir  cha  robh  tuilleadh  'nar  n-aire  aig  an  àm,  agus  uime  sin 
cha  leudaich  sinn  air  gach  aon  fa  leth  dhiubh. 

Air  dhuinn  cuid  a  nithe  a  thoirt  fainear  a  tha  'leasachadh 
ciont  nam  peacaidhean  so  leis  am  bheil  anaman  mar  is  tric 
air  an  cur  anns  a'  chor  a  dh'  ainmicheadh,  ni  sinn  an  ceann 
so  a  dhùnadh  suas  : — 

1.  Tha  an  t-auam  air  'uidheamachadh  le  gnè  nuadh  nan 
gràs,  a  tha  a  ghnàth  ag  oibreachadh  chum  a  bhi  'ga  ghleidh- 
eadh  d'n  samhuil  so  de  %)heacaidhibh.  Tha  an  cruthachadh 
nuadh  beothail  agus  gniomhach  air  son  a  shoirbheachaidh 
agus  a  thèaruinteachd  fèin,  a  rèir  nàduir  coimhcheangail  nan 
gràs :  Gal.  v.  17,  tha  e  "  'miannachadh  an  aghaidh  na 
feòla."  Cha-n  urrainn  an  t-anam,  ma  seadh,  tuiteam  anns 
na  peacaidhibh  ribeachail  so,  gun  a  bhi  gu  ro  mhòr  a' 
dearmad  gnè  nuaidh  sin  nan  gràs  a  shuidhicheadh  ann.  Tha 
miannachadh,  agus  glaodhaich  a'  chruthachaidh  nuaidh  gu 

lèir  air  a  dhearmad.  A  nis,  cha-n  urrainn  na  peacaidhean 
a  dh'  ainmicheadh  a  bhi  air  an  cur  an  gniomh  gun  a  bhi  'ga 
lotadh,  agus  gun  a  bhi  'mùchadh  a  chleachdaidhean  a  tha  'g 
iarraidh  slàinte  an  anama. 

2.  A  mheud  's  nach  'eil  an  cruthachadh  nuadh  so 
comasach  dheth  fèin  air  an  t-anam  a  ghleidheadh  o  na 
peacaidhean  sin  a  dheanadh  a  thilgeadh  anns  na  doimh- 
neachdaibh,  tha  làn  ulluchatih  air  a  dheanamh  ann  an  Iosa 
Criosd  chum  a  bhi  'leasachadh  a  ghnàth  gach  uireasbhuidh  a 
bhitheas  air.  Tha  ionmhasan  saorsa  ann  an  Criosd  a  dh'- 
ionnsuidh  am  feud  an  t-anam  teicheadh  aig  àm  sam  bìth, 
agus  cuideachadh  'fhaotainn  'an  aohaidh  ionnsuidl  ean  a' 
pheacaidh.  Chum  na  crìche  so  tha  an  t-abstol  'gar  n- 
earalachadh:  Eabh.  iv.  16,  "Thigeamaid  le  dànachd  gu  rìgh- 
chaithir  nan  gràs,  chum  gu  faigh  sinn  tròcair,  agus  gu'n 
amais  sinn  air  gràs  chum  cabhair  ann  an  àm  feuma."  Ma 
tha  àm  feuma  gu  bràth  aig  an  anam,  tha  e  aige  'nuair  a  tha 
peacaidhean  brosnachail  a'  toirt  ionnsuidh  air.  Aig  a' 
shamhuil  so  a  dh'  àm,  tha  cuideachadh  freagarrach,  tràthail 
r'  a  fhaotainn  ann  an  Criosd  chum  fuasglaidh  agus  saorsa. 
Tha  an  cruthachadh  nuadh  a'  guidhe,  le  h-iomadh  acain  agus 
osnadh,  gu'n  deanadh  an  t-anam  aghaidh  a  chur  air.  A  nis, 
is  brosnachadh  ro  mhòr  da  rireadh  e  a  bhi  'ga  dhearmad 
maille  ris  gach  ulluchadh  gràis  a  tha  aige,  am  feadh  a  ta  e 
'na  sheasamh  aig  ar  dorus  agus  a'  gairm  thugainn,  "  Fosgail 
dhomh,  oìr  tha  mo  cheann  còmhdaichte  le  drùchd,  mo 
chiabhan  le  braonaibh  na  h-oidhche ;"  agus  mar  an  ceudna 
a  bhi  'deanamh  tàir  air  osnaicii  a'  phriosanaich  bhochda,  an 
cruthachadh  nuadh,  a  dh'  òrduicheadh  ieis  a'  pheacadh  chum 
bàis.  Agus  cionnus  a  shaoileas  sinn  a  tha  a'  chùis  a' 
buntuinn  ri  cridhe  Chrìosd,  'nuair  a  chi  e  a  chlann  fèin  a' 
strìochdadh  do  pheacaidhibh  a  bhitheas  a'  fàsachadh  na 
coguis,  gun  aghaidh  a  chur  air  airson  cuideachaidh  agus  sìth  ì 
Cha-n  iad  peacaidhean  nan  anmhuinneachd  lathail  a  th'  ann 

an  so,  nach  gabh  seaehnadh  ;  oir  tha  tomhas  mòr  no  beag  de 
chiont  annta  o  bhi  'dearmad  a'  chnideachaidh  a  dh'  ulluich- 
eadh  dhoibh  ann  an  Griosd.  Tha  meadhonan  ar  gleidhidh 
uatha  annta  fèin  beannaichte,  agus  dlùth  do  làimh  ;  tha  e'na 
chùram  ro  mhòr  do  Chriosd  gu'm  bitheamaid  air  ar 
gleidheadh,  agus  tha  e  'na  chùram  do-labhairt  d'  ar  n- 
anamaibh  fèin.  Uime  sin,  ma  tha  sinn  a'  dearmad  nam 
meadhonan  so,  tha  an  ciont  air  a  dheanamh  da  rireadh  ro 
chiontach. 

3.  Dh'  fheudtadh  moran  a  labhairt  cbum  na  crìche 
ceudna  timchioll  an  ulluchaidh  chomharaichte  sin  a  tha 
deanta  an  aghaidh  an  samhuil  so  de  'pheacaidMbh  ann  an 
coimhcheangal  nan  gràs,  mar  a  chuireadh  an  cèill  a  cheana ; 
ach  cba  leudaich  sinn  air  a'  cheann  so  ni's  fhaide. 

Fòghnadh  so,  ma  seadh,  timchioll  cor  an  anama  sin  a 
tha  air  a  thaisbeanadh  anns  an  t-salm  so.  Thug  sinn  fainear 
ciod  iad  na  doimhneachdan  anns  am  bheil  e  air  a  thilgeadh, 
agus  mar  an  ceudna  na  dòighean  air  am  feud  anam  sam 
bith  a  bhi  air  a  ribeadh  annta.  Is  e  an  dara  ni  a  tha 
teachd  r'ar  n-aghaidh  a  bhi  'toirt  fainear  mar  a  tha  an 
t-anam  gràsmhor  'ga  ghiùlan  fèin  anns  a'  chor  sin,  no  ciod 
air  am  bheil  e'cur  aghailh  chum  saorsa  'fhaotainn. 


Dleasdanas  agus  cleachdaidhean  a'  chreidich  ann  an  àinhgharaibh 
o  mhothachadh  peacaidh — Aghaidh  a  chur  air  Dia,  agus  air 
Dia  a  mhain — Dìan-thogradh  agus  dùrachd  'inntinn  ann  an 
deanamh  sin. 

II.  Tha  briathran  nan  rann  so  a'  cur  an  cèill  mar  an 
ceudna  mar  a  tha  an  t-anam  \ja  ghiìdan  fèin  anns  a'  chor  a 
bha  sinn  d  toirt  fainear  ;  is  e  sin,  ciod  air  am  bheil  e  'cur 
aghaidh  air  son  fuasglaidh.  "  Glilaodh  mi  riutsa,  a  Thigh- 
earna.  A  Thighearna,  èisd  ri  m'  ghuth  ;  thugadh  do 
chluasan  an  aire  do  ghuth  m'  atlichuingean." 

Anns  na  briathraibh  tha  asluchadh  coitchionn  air  a 
dheanamh  'an  airc  cuideachaidh  ;  anns  am  bheil  r'a  thoirt 
fainear,  anns  a'  cheud  àit,  an  tì  a  tha  air  'asluchadh ;  agus 
is  e  sin  Iehobhah  :  "  Ghlaodh  mi  riutsa,  Iehobhah."  Rinn 
Dia  an  t-ainm  so  aithnichte  d'a  shluagh  chuin  an  creidimh 
a  dhaingneachadh  ann  an  seasmhachd  a  gheallaidhean, 
Ecsod.  iii.  Esan  is  e  tobar  nan  uile  bhith  e  fèin,  bheir  e 
gu  cinnteach  bith  agus  coimhlionadh  d'a  gheallaidhibh. 
Air  do'n  anam  so,  ma  seadh,  gnothuch  a  bhi  aige  ri  Dia 
timchioll  gheallaidhean  a  ghràis,  tha  e'ga  asluchadh  fo'n 
ainm  so  :  "  Tha  mo  ghlaodh  riutsa,  lehobhah." 

Anns  an  asluchadh  fèin  feudar  a  thoirt  fainear, — Anns 
a'  cheud  àit,  An  dòigh-labhairt  a  tha  e  'gnàthachadh.  Tha 
e  'guidhe,  "Thugadh  do  chluasan  an  aire  ;"  mar  is  gnàth 
le  daoinibh  a  tha  gu  dùrachdach  a'  toirt  fainear  ciocl  a  tha 
air  a  labhairt  riu,  'nuair  a  thionndaidheas  iad  a  thaobh  o 
ni  sam  bith  anns  nach  'eil  suim  aca.  Anns  an  dara  àit, 
Dùrachd  an  anama  anns  a'  ghnothuch  a  tha  r'a  aghaidh  ;  a 
tha  ro  shoilleir  o  bhi  'dùblachadh  an  asluchaidh,  "  A 
Thighearna,  eisd  ri  m'  ghuth ;  thugadh  do  chluasan  an  aire 
do  ghuth  m'  athchuingean ;"  agus  mar  an  ceudna  o  na 
briathraibh  ro  bhrìghmhor  a  tha  e  'gnàthachadh  :  "Thug- 
adh  do  chluasan,"  a  deir  e,  "  aire  dhìchiollach."  Tha  am 
focal  a' ciallachadh  dian-dhìchioll  agus  geur-aire:  "  Thugadh 
do  chluasan  aire  ro  dhìchiollach."  Agus  cò  dha  1 — "  Do 
ghuth  m'  athchuingean."  "A  Thighearna,"  deir  e,  "  thug- 
adh  do  chluasan  an  air  do  m'  athchuingean  'an  airc  gràis 
agus  tròcair,"  mar  a  tha  am  focal  a'  ciallachadh,  "  leis  am 
bheil  mi  nis  ann  am  theanntachd  ro  mhòr  a'  cur  m'  aghaidh 
ort."  Agus  anns  na  briathraibh  so  tha  an  salmadair  a' 
taisbeanadh  ann  an  rathad  coitchionn  cleachdaidh  agus 
oibreachaidh  an  anama  ghràsmhoir  air  a  thilgeadh  anns 
na  doimhneachdaibh  agus  ann  an  dorchadas  do  bhrìgh 
peacaidh. 

Bithidh  stèidh  na  dli'  fheudar  a  lahhairt  fathast  o  na 
brìathraibh  so  air  a  leagadh  anns  an  dà  ràdh  so  a  leanas  : — 

Anns  a'  cheud  àit,  Gu  bheìl  an  t-aon  slighe  saorsa  a  dh' 
fhàgadh  ddn  anam  a  tha  air  a  ribeadh  anns  a?  pheacadh  a1 
coimh-sheasamh  ann  an  aghaidh  a  chnr  air  Dia  a  mhain  : 
"Grhlaodh  mi  riutsa,  Iehobhah  ;  a  Thighearna,  èisd." 

Anns  an  dara  àit,  Gu'n  dean  na  doimìmeachdan  anns 
a?n  feud  an  t-anam  gràsmhor  tuiteam  do  bhrìgh  peacaidh  a 
chuir  a  dh'  asluchadh  Dhè  le  dian-dhùracìid  cridhe  :  "  A 
Thigbcarna,  èisd ;  a  Thighearna,  thoir  aire."  Cha-n  e 
gnàth  dhaoine  a  bhitheas  ann  an  cunnart  a'  bhàis  a  bhi 
gu  mairnealach  ri  glaodhaich  air  son  cuideachaidh. 

A  thaobh  na  dh'  fheudar  a  mheas  feumaii  ann  an  rathad 
coitchionn  air  son  seòlaidh  an  anama  sin  a  th'  anns  a  chor 
a  dh'  ainmicheadh,  labhraidh  sinn  uime  gu  h-aithghearr 
fo'n  dà  cheann  so  : — 

1.  Far  am  bheil  trioblaid,  agus  cunnart,  agus  an-shocair, 
cha-n  e  mhain  a'  bagradh  nithe  olc,  ach  a  fàgail  mothachaidìt 
dhiubh  fèin  anns  an  iuntinn  agus  anns  an  anam,  cuiridh 
iad  dhiubh  fèin  an  dream  sin  anns  am  bheil  iad  a  dh> 
iarraidh  fuasglaidh.  Bu  mhiann  leis  na  h-uile  ni  gu 
nàdurra  a  bhi  aig  fois.  Ma  tha  duine  ann  an  cunnart 
bàthaidh,  cha-n  'eil  aobhar  a  dhol  a  dh'  earalachadh  air  an 
oidhirp  a  thoirt  air  e  fèin  a  theasairginn  ;  agus  cuiridh 
trioblaidean  spioraclail  air  a'  mhodh  cheudna  daoine  air 
obair  chum  iad  fèin  'fhuasgladh.  D'an  taobhsan  nach 
gnàthaich  meadhonan  saorsa  sam  bith,  tha  iad  aon  chuid 
gn  ro  thruagh  air  an  cruadhachadh,  no  fo  bhuaidh  an 
eu-dòchais,  mar  a  bha  Cain  agus  Iudas.  Feudar  a  smuain- 
eachadh,  ma  seadh,  gur  e  priomh  ghnothuch  gach  uile 
anama  th'  anns  na  doimhneachdaibh  a  bhi  'g  oidhirpeachadh 
fuasglaidb  fhaotainn.  Cha-n  Urrainn  iad  fois  a  ghabhail 
anns  a'  chor  sin  anns  nach  'eil  fois  aca.    Tha  am  meadhon 

air  am  bheil  an  t-anam  gràsmhor  a'  cur  aghaidh  anns  an 
oidhirpeachadh  so  air  a  thaisbeanadh  dhuinn  anns  a'  cheud 
ràdh  a  chuireadh  sios.  Cha-n  'eil  e  'cur  aghàidh  air  ni  sam 
bith  ach  air  Dia,  Faic  Hosea  xiv.  3. 

Tha  iomadh  slochd  eu-dionach  air  am  bheil  peacaich 
ullamb  air  aghaidh  a  chur  air  son  saorsa  'nan  àmhgharaibh; 
a  tha  dhoibh  mar  uisgeachaibh  a  dh'  fhàilnicheas.  Tha  iad 
so  de  dhà  sheòrsa, — fèin,  agus  nithe  eile.  A  thaobh  na 
fèine,  tha  i  air  seilbh  a  ghabhail  de'n  chinne-dhaoine  gu  lèir, 
agus  tha  i  'riaghladh  os  an  ceann-san  uile  a  tha  fo'n  lagh  ; 
is  e  sin,  chum  a  bhi  'g  iarraidh  fuasglaidh  o  imcheistibh 
peacaidh  le  oidhirpean  na  fèin-fhìreantachd.  Uaith  so  tha 
mòran  a  dh'  anama  bochda  nach  seall  gu  brath  'nan  teann- 
tachdaibh  ni'  s  àirde  na  iad  fèin.  Tha  sùil  aca  ri  leigheas 
o'n  làimh  cheudna  a  rinn  an  lotadh.  B'e  so  gnàth  nan 
Iudhach,  mar  a  tha  an  t-abstol  a'cur  an  cèill,  Rom.  x.  3. 
Agus  tha  na  h-uile  dhaoine  fo'n  lagh  air  an  cur  thuige  leis 
an  ni  ceudna.  Tha^  iad  a'  pilleadh,  ach  cha-n  ann  ris  an 
Tighearn.  Air  dhoibh  iad  fèin  fhaotainn  ann  an  doimh- 
neachdaibh  timchioll  a'  pheacaidh,  ciod  air  am  bheil  iad  a' 
cur  aghaidh  1  Ni  iacl  an  dleasdanas  so  a  nis  a  choimhlionadh ; 
ni  iacl  an  t-olc  ud  a  sheachnadh  ;  gabhaidh  iad  an  dòigh  so 
timchioll  nam  peacaidhean  beaga,  agus  an  dòigh  ud  eile 
timchioll  nam  peacaidhean  mòra ;  ni  iad  ath-leasachadh  far 
an  d'  thug  iad  an  t-oilbheum  o'm  bheil  ati  an-shocair  a' 
sruthadh,  agus  uaith  so  bithidh  sùil  aca  ri  sìth,  mar  gu'm 
bitheadh  Dia/  agus  iad  fèin  air  na  cumhachaibh  ceudna. 
Air  a'  mhodh  so  tha  cuid  a'  cur  seachad  an  làithean  uile  a' 
peacachaclh  agus  ag  ath  leasachadh,  ag  ath-leasachadh  agus 
a'  peacachadh,  gun  a  thighinn  gu  brath  gu  aìthreachas  agus 
sìth.  Is  e  gnothuch  nan  creideach  a  bhi  jdeanamh  faire  an 
aghaidh  so.  Tha  iad  ag  amharc  orra  fèin  mar  dhìlleachd- 
anaibh  :  "  Annadsa  gheibh  an  dìlleachdan  tròcair  ;"  is  e 
sin,  mar  mhuinntir  gun  chuideachadh, — gun  b'.iunait  dòchais 

sam  bith  aimta  fèin  no  uatha  fèin.  Tha  fios  aca  nach  dean 
an  cuid  aithreachais,  agus  ath-leasachaidh,  saorsa  'thoirt 
dhoibh.  Feumaidh  iad  a  bhi  ri  aithreachas,  agus  ath- 
leasachadh,  ach  aig  a'  cheai/t  àm  tha  iad  a'  toirt  fainear  nach 
ruig  am  maitheas  air-san  ris  am  bheil  an  gnothuch,  agus 
nach  buannachd  dha-san  an  cuid  fìreantachd. 

Tha  dòigheari  eile  ann  mar  an  ceudna  trid  am  bheil 
anaman  peacach  'gan  sgrios  fèin  le  saorsa  mheallta.  Ni 
nithe  sam  bith  an  toileachadh  leis  an  toirear  an  smuaintean 
a  thaobh  o'n  imcheistibh.  Ni  iad  grèim  air  ni  air  chor-èigin 
nach  urrainn  an  eucail  a  leigheas,  ach  a  bheir  dhoibh  a 
mhain  a  dhì-chuimhneachadh  gu  bheil  iad  tìnn.  Na 
meadhonan  ceudna  ghnàthaich  Saul ;  an  toiseach  ceòl,  'na 
dhèigh  sin  leannan-sìth.  Cha-n  'eil  ni  sam  bith  a's  gnàthaiche 
le  daoinibh  na  bhi  'buntuinn  air  a'  mhodh  so  r'an  coguisibh 
a  tha  fo  chiont.  Tha  iad  a'  faicinn  an  tinneis,  agus  a' 
mothachadh  an  creuchda,  agus  an  sin  a'  dol  chum  an 
Asirianaich,  Hosea  v.  13.  Agus  tha  so  ceum  air  chèum  'gan 
treòrachadh  a  dh'  ionnsuidh  bhi  'g  àicheadh  Dhè  fèin.  'JST 
uair  a  tha  leigheasan  claona  a'  chreutair  fèin  air  an  comh- 
chur  gu  tric  ri  coguis  clùontaich,  is  meadhon  ro  chomh- 
araichte  e  air  a  bhi  'daingneachadh  an  anama  fa  dheòidh 
anns  a'  chruas.  Theagamh  gu  bheil  cuid  a  mhisgearan  nach 
bitheadh  gu  bràth  mar  sin,  mur  bitheadh  an  coguisean  roimh 
sin  fo  bhuaireas  timchioll  pheacaidhean  eile.  Tha  iad  a' 
strì  ri  ciont  aoìn  pheacaidh  a  mhùchadh  le  peacadh  eile. 
Thèid  iad  air  theicheadh  uatha  fèin  d'  an  ionnsuidh  fèin  ; 
o'n  coguisibh  a  dh'  ionnsuidh  an  ana-mianna,  ag  iarraidh 
saorsa  o'n  pheacadh  le  tuilleadh  peacaidh  a  chur  an  gniomh. 
Is  co  fad  a  tha  so  o  chreidich,  as  nach  fhuiling  iad  do  nithibh 
ceadaichte  fèin  a  bhi  'mùchadh  an  àmhgharan.  Feudaidh 
iad  nithe  ceadaichte  a  ghnàthachadh,  agus  ni  iad  sin, 
gidheadh  cha-n  ann  chum  a  bhi  'claonadh  an  smuaintean  a 
thaobh  o'n  trioblaidibh.    Tha  fios  aca  gur  nithe  iad  so  a  dh' 

fheumar  a  cheartachadh  eadar  Dia  agus  iad  fèin.  Cha 
chaith  iad  air  falbh,  feumar  an  giùlan  air  falbh.  Tha  an 
t-anam  gràsmhor,  tha  sinn  ag  ràdh,  a:  toirt  fainear  a  bhi 
'seachnadh  nan  creagan  so,  agus  an  samhuil  eile  a  tha  gun 
àireamh.  Tha  fios  aige  gur  e  Dia  a  mhain  a's  Tighearn  air 
a  choguis,  far  am  bheil  a  dhoimhneachdan  a'  luidh  ;  an  Dia 
sin  a  mhain  an  aghaidh  an  do  pheacaich  e ;  an  Dia  sin  a 
mhain  a's  urrainn  a  pheacadh  a  mhaìtheadh.  Cha-n  fhuiling 
e,  ma  seaclh,  a  bhi  air  a  thàladh  no  air  a  chlaonadh  air  falbh 
o  ghnothuch  a  dheanamh  ris.  "  Thugad-sa,  0  Thighearna, 
tha  mi  teachd,"  tha  e  'g  ràdh  ;  "  is  e  d'  fhocal-sa  mu'm 
thimchioll  d'  an  èigin  seasamh  ;  ort-san  a  mhain  feithidh  mi. 
Mur  'eil  do  thlachcl  cl'  am  thaobh,  bàsaichidh  mi.  Tha  fios 
agam  gur  breug  gach  ìoc-shlainte  eile.  Cha-n  e  mo  rùn  mo 
neart  a  chaitheaclh  air  ni  nach  aran.  Thugad-sa,  O  Thigh- 
earna,  tha  mo  ghlaoclh."  Is  ann  an  so  a  dh'  fheumas  an 
t-anam  a  tha  fo  iomguin  peacaidh  e  fèin  a  shocrachadh.  Tha 
trioblaid  'ga  chur  thuige  a  cih'  iarraidh  fuasglaidh.  Tha 
iomadh  ni  an  leth  a  muigh  a'  tairgseadh  a  smuaintean  a 
thoir  a  thaobh  o'n  imcheist ;  agus  iomadh  ni  anns  an  leth  a 
stigh  a'  tairgseadh  an  leigheas.  "  Leig  do  dhubhachas  air 
clhì-chuimhne,"  deir  an  dara  aon  ;  "  Gabh  an  leigheas  a  th' 
againn  clhuit,"  deir  an  t-aon  eile.  Tha  an  t-anam  'gan  cur 
air  cùl  maraon,  mar  lèighibh  nach  fiù,  agus  a'  cur  aghaidh 
air  Dia  a  mhain.  Is  e  Dia  a  leòn,  agus  is  esan  'na  aonar  a's 
urrainn  leigheas.  Agus  gus  an  tig  anam  sam  bith  a  tha 
mothachadh  cionta  peacaidh  gu  bhi  'dealachadh  ris  gach 
meadhon  saorsa  eile  chum  gnothuch  a  dheanamh  ri  Dia  a 
mhain,  is  dìomhain  dha  sùil  a  bhi  aige  ri  saorsa  'fhaotainn. 

2.  Anns  a'  ghnothuch  so  tha'n  t-anam  dùrachdach, 
dìchiollach,  dìan ;  an  dara  ni  a  bha  r'a  thoirt  fainear. 
Cha-n  e  so  an  t-àm  a  bhi  ri  màirneal.  Tha  cuid  an  anama 
gu  lèir  an  cunnart.  Cha  dean  asluchadh  fuar,  codalach,  air 
Dia  an  gnothuch  a  nis.     Mur  'eil  tuilleadh  deanta  a  nis  na 

mar  is  gnàtbach  cba-n  'eil  ni  sam  bith  deanta.  Tba  cuid 
'na  shamhuil  so  de  cbor  a  tha  a'  meas  ma  dh'  fhanas  iad  'an 
ceann  uan  dleasdanas  gnàthach,  gu  falbh  an  trioblaidean 
dbiubb  fèin ;  agus  ged  a  tha  iad  aig  an  àm  a'  mothachadh 
an  cunnairt,  gidheadh  gu'm  bi  sìthe  aca  aig  a'  chrìch  : 
smuaintean  anns  am  bheil  ruòran  tarcuis  deanta  air  Dia. 
Tba  cuid  eile  a'  seargadb  as  fo  dhìobhail  misnich  'nan 
teanntachdaibh.  Ach  tba  an  dà  sheòrsa  dhaoine  so  fo 
bhuaidb  na  leisge  spioradail.  Faiceamaid  an  cor  so  a  tha 
r'  ar  n-agbaidh  air  a  thaisbeanadh  ann  an  neach  eile.  Tha 
eisempleir  againn  anns  a'  chèile,  Dàn  Shol.  iii.  1-3.  Chaill 
i  làthaireacbd  Chriosd,  ionnus  gu'n  robh  i  anns  an  dearbh 
chor  a  chuireadh  an  cèill  roimhe,  rann  1.  Bha  an  oidhche 
aice, — àm  dorchadais  agus  dubbachais  ;  agus  tha  i  ag  iarraidh 
an  dèigh  fir  a  gràidh  :  "  Air  mo  leabaidh  anns  an  oidhche 
dh'  iarr  mi  an  ti  d'  am  bheil  gràdh  aig  m'  anam."  Bha 
Criosd  as  a  sealladh,  agus  rinn  sin  a  fàgail  anns  na  doimh- 
neachdaibb  ;  uime  sin  tha  i  'ga  iarraidh.  Ach,  mar  is  gnàth 
leis  a'  mhòr  chuid  a  dheanamb  anns  a'  chor  cbeudna,  cha-n 
'eil  i  idir  a'  leasachadh  a  dìcbill  no  a'  meudachadh  a  saothrach 
os  ceann  nan  dleasdanas  gnàthach  anns  an  robh  i  air  a 
cleacbdadb  aig  àmaibb  eile.  Ach  ciod  a  thachair  ì  A  deir 
i,  "  Cha  d'  fhuair  mi  e."  Cha-n  e  so  idir  an  dòigh  air  a  bhi 
'faotainn  air  ais  a'  mhothachaidh  sin  d'  a  ghràdh  a  chaill  i, 
no  'bbi  'ga  faotainn  fèin  air  a  saoradb  o  imcheist.  Uime 
siu,  tha  i  anis  a'  cur  aghaidh  air  sligh  eile  ;  tha  i  tòiseachadh 
ri  smuaineachadh  ma  dh'  thanas  cùisean  d'  a  taobh  mar  a 
tha  iad  gu'n  tèid  as  dhi,  "  Tha  mi,  gun  amharus,  a' 
coimhlionadh  dhleasdanas  fathast ;  ach  cha-n  'eil  agam 
làthaireachd  fìr  mo  ghràidb."  Ciod,  ma  ta,  a  deir  i, 
"  Eiridh  mi  a  nis,"  rann  2  ; — "  Crathaidh  mi  dbiom  gach 
socair  a  tha  leantuinn  rium."  Is  iad  rùintean,  ma  seadh, 
timchioll  gnothuich  dhùrachdaich,  neo-ghnàthaich  a  dhean- 
amh  gun  tàmh  ri  Dia,  ceud  cheum  an  anama  sin  a  tha  fo 

imcheist  peacaiclh  chum  a  bhi 'faotainn  leigheis.  "Eiridh 
mi  a  nis."  Agus  ciod  a  tha  i  'deanamh  air  dhi  rùnachadh 
mar  so  ì  "Thèid  mi  mu'n  cuairt  anns  a'  chaithir,"  tha  i  'g 
ràdh,  "anns  na  sràidibh,  agus  anns  na  slighibh  farsuinn 
iarraidh  mi  esan  d'  am  bheil  gràdh  aig  m'  anam.  Cia  b'e 
air  bith  slighe,  no  meadhon  anns  an  robh  Criosd  riamh  air  a 
mhealtuinn,  no  sìth  riamh  air  a  faotainn,  annta  sin  iarraidh 
mi  e,  agus  cha  ghabh  mi  tàmh  gus  am  faigh  mi  e."  Agus 
ann  an  so  tha  suidheachadh  agus  rùn  cridhe  a  dh'  ionnsuiclh 
am  feum  gach  aon  anam  teachd  a  tha  anns  na  doimh- 
neachdaibh,  ma  tha  sùil  sam  bith  aige  ri  saorsa.  A  thaobh 
dhaoine  gu  coitchionn,  tha  "  an  creuchdan  lobhta,  breun, 
air  sod  an  amaideachd,"  mar  a  ta  an  salmaclair  a'  gearain, 
Salm  xxxviii.  5.  Tha  iacl  air  an  lotadh  leis  a'  pheacadh, 
agus  air  do'n  leisg  spioraclail  buadhachadh  orra,  tha  iad  a' 
dearmad  an  leigheis  ;  tha  so  'gan  gleidheadh  fo  bhuaireas 
là  an  cìèigh  latha  :  gidheadh  cuiridh  iad  suas  leis  an  iomlan, 
a  roghainn  air  an  socair  fheòlmhor  fhàgail,  agus  gnothuch 
èifeachdach,  neo-ghnàthach  a  dheanamh  ri  Dia.  Bha  a' 
chùis  air  sheòl  eile  maille  ri  Daibhidh  :  Salm  xxxii.  3.  Bha 
e  ri  "  bùireacìh  fad  an  là,"  agus  "  rè  na  h-oidhche  uile  a' 
cur  a  leabaidh  air  snàmh,"  Salm  vi.  G.  Ciod  a  tha  'cur  air, 
gu  bheil  e  mar  so  ri  glaodhaich,  agus  osnaich,  agus  bùireadh 
air  feadh  an  latha  gu  lèir,  agus  rè  na  h-oidhche  uile  ì  Ah  ! 
na  cuiribh  dragh  air,  tha  e  ann  an  searbhaclas  anama ;  tha  e 
anns  na  cloimhneachdaibh ;  tha  an  Tighearn  air  a  ghnùis 
'fholach  uaithe  3  tha  trioblaid  dlùth  do  làimh  ;  seadh,  tha 
e  làn  imcheist  do  bhrìgh  peacaiclh  ;  cha-n  'eil  sàmhchair 
idir  aige,  no  fallaineachd  idir  ann ;  uime  sin  tha  'ghearain 
mar  so  'ga  dòrtadh,  gun  fhois,  gun  tàmh,  an  airc  fuasglaidh. 
•Mo  thruaighe  !  cia  cho  aineolach  as  a  tha  daoine  an  diugh 
mar  is  tric  air  an  t-suidheachadh  cridhe  so  !  Cia  cho  beag 
as  a  tha  r'a  fhaotainn  de  chleachdadh  an  spioraid  so  annta  ! 
Agus  nach  e  so  a's  aobhar  dha,  gu  bheil  tuilleadh  meas 

againn  air  an  t-saoghal,  agus  ni's  lugh  do  mheas  air  nèamh 
agus  air  nithibh  nèainhaidh,  na  bha  aige-san  ì — gu  bheil  e 
ni's  usadh  dhuinn  a  bhi  beò  gu'n  mhothachadh  de  ghràdh 
Dhè  ann  an  Criosd  na  bha  e  dha-san  ]  Agus  nach  e  so  an 
t-aobhar  gu  bheil  sinn  a'  faicinn  gach  là  cho  liuthad  fìr- 
aideachaidh  sheargta,  a  tha  ann  an  seadh  air  gach  uile 
chomh-chomunn  ri  Dia  a  chall,  saor  o  bheagan  aideachaidh 
teanga  ;  ionnus  gu  bheil  breunachd  an  creuchdan  lobhta  na 
h-oilbheum  do  gach  uile  dhuine  ach  dhoibh  fèin  ì  Is  amhuil 
sin  a  ghabhas  iad  rompa,  ullamh  gu  bàsachadh,  a  roghainn 
air  iad  fèin  a  bhrosnachadh  suas  mar  a  rinn  an  duine  naomh 
so  ann  an  cur  aghaidh  air  an  Tighearn.  Bha  Heman  mar 
an  ceudna  cosmhuil  ris,  Salm  lxxxviii.  11,  12.  Tba  e  fèin 
a'  cur  an  cèill  mar  a  bba  e  'mothachadh  nan  doimhneachdan 
anns  an  robh  e,  rann  3  :  "  Tha  m'  anam,"  deir  e,  "làn 
truaighe,  agus  tha  mo  bheatha  dlùth  do'n  uaigh.  Agus 
ciod  e  an  dòigh  a  tha  e  'gabhaii  anns  a'  chor  àmhgharach, 
mhuladach,  dhubhach  anns  am  bheil  e  ?  C'uime,  deir  e, 
"  A  Thighearn',  a  Dhè  mo  shlàinte,  a  là  agus  a  dh'  oidhche 
ghlaodh  mi  a'  d'  f hianuis :  thigeadh  m'  ùrnuigh  a'  d'  làthair : 
aom  do  chluas  ri  m'  ghlaodh,"  rainn  1,2.  A  ià  agus  a  dh' 
oidhche  tha  a  ghlaodh  ri  Dia  a  shlàinte,  agus  sin  gu  ro 
dhùrachdach,  liosda.  B'e  so  a  phriomh  ghnothuch,  b'e  so 
anns  an  robh  e  air  a  chleachdadh  rè  a  làithean  uile. 

Is  e  so,  ma  seadh,  a  tha  air  ar  n-aire  : — 'Nuair  a  tha 
anam  gràsmhor  air  a  thoirt  a  dh'  ionnsuidh  nan  doimh- 
neachdan  a  chuireadh  an  cèill  a  cheana,  do  bhrìgh  peacaidh, 
agus  an  uair  a  tha  an  Tighearn  a'  rùnachadh  a  threòr- 
achadh  a  dh'  ionnsuidh  saorsa,  tha  e  'ga  chur  thuige,  air. 
chor  as  gu  bheil  e  dùrachdach,  liosda,  gun  fhois,  anns  gach 
uile  dhleasdanas  anns  am  feud  e  aghaidh  a  chur  air  chum 
fuasglaidh  fhaotainn.  A  nis,  air  dhuinn  beagan  de  nithibh 
a  thoirt  fainear  a  tha  cur  thuige  an  anama  anns  an  dùrachd 
cridhe  so  ann  a  bhi  'g  asluchadh  Dhè,  cuiridh  sinn  'an  sin 

an  cèill  gu  h-aithghearr  ciod  anns  am  bheil  an  dùrachd 
fèin  air  mhodh  àraidh  a;  coìmh-sheasamh  : — 

(1.)  Tha  ro  mheud  chùraman  dhaoine  nan  nithe  a  dh' 
fheudas  da  rireadh  an  cur  thuige  ann  an  cleachdadh  an 
dùrachd  so.  Cha-n  e  gnàth  dhaoine  a  bhi  buntuinn  ris  na 
gnothuichibh  a's  cudthromaich  a  th'  aca,  le  spioradaibh 
mairnealach,  leisg.  Tha  Daibhidh  ag  innseadh  dhuinngu'n 
robh  ni's  mò  de  chùram  air  timchioll  "  soluis  gnùis  Dhe,"  na 
bha  air  daoine  an  t-saoghail  timchioll  an  u  arbhair  agus  am 
hon,"  Salm  iv.  6,  7.  Bha  e  'na  chomharadh  air  mi-chùram 
neu-mheasarra  air  taobh  lonah,  gu'n  robh  e  trom  'na  chodal 
anns  an  luing  a  bha  ullamh  air  dol  gu  dìth  air  a  sgàth. 
Agus  am  bheil  mi-chùram  an  anama  sin  idir  ni's  lugha,  a 
tha  ann  an  stoirm  feirge  agus  dìomaidh  o  Dhia,  a  chuireadh 
a  mach  do'n  doimhne  'na  dhèigh,  ma  's  e's  gu'n  dean  e  a 
dhearmad,  agus  gu'n  coidil  e,  mar  a  tha  Solamh  ag  ràdh, 
"  air  bàrr  croinn-siùil  ann  arn  meadhon  na  fairge  ?"  Cionnus 
is  urrainn  iad  gun  ghlaodh  Iob  a  thogail,  "  Och,  nach  robh 
mi  mar  anns  na  mìosaibh  a  chaidh  tharum,  mar  anns  na 
làithibh  air  an  do  choimhid  Dia  mi !  'nuair  a  thug  e  air  a 
lochran  dealrachadh  air  mo  cheann,  agus  a  bha  rùn-dìomhair 
Dhè  air  mo  phàilliun?"  caib.  xxix.  2-4;  no  maille  ri  Daibhidh, 
"  Aisig  dhomh  gàirdeachas  do  shlàinte,"  Salm  li.  12,  oir 
"leagadh  sios  m'  anam  an  taobh  a  stigh  dhiom  :  uime  sin 
cuimhnichidh  mi  ortsa,  0  mo  Dhia,  o  thir  Iordain,"  Salm 
xlii.  6.  Cha-n  urrainn  iad  a  bhi  beò  as  'eugmhais.  Ach  ged 
a  theireamaid  gu'm  b'  urrainn  iad  seòrsa  de  ghluasad  bochd 
a  dheanamh  am  feadh  a  tha  cùisean  sàmhach,  rèidh  m'  an 
timchioll,  ciod  a  ni  iad  'nuair  a  tha  deuchainnean  agus 
àmhgharan  an  leth  a  muigh  air  ìadhadh  umpa,  'nuair  a  tha 
doimhne  a'  gairm  air  dhoimhne,  agus  aon  trioblaid  a'  leasach- 
adh  agus  a'  geurachadh  trioblaid  eile  ?  Tha  fios  aca  nach 
dean  ni  sam  bith  an  cumail  suas  an  sin  ach  sin  a  tha  nis  a 

dhìth  orra:  mar  ann  an  Hab.  iii.  17,  18;  Salm  xxiii.  4:  air 
chor  as  gu  bheil  cuclthrom  a'  ghnothuich  a  tba  r'an  aghaidh 
'gan  cur  thuige  chum  an  dùrachd  a  dh'  ainmicheadh. 

(2.)  Tha  mofchachadh  ro  dhomhain  aca  de  chudthrom  nan 
gnothuichean  so.  Tha  gach  uile  dhuine  coimh-ionann 
feumach  air  gràdh  Dhè  agus  air  maitheanas  peacaidh.  Ach 
gidheadh  tha  sinn  a'  faicinn  a'  chuid  mhòr  de  dhaoinibh  cho 

o 

baoghalta  as  nach  toir  iad  ach  ro  bheag  aire  do  na  nithibh 
so.  Cha-n  'eil  aon  chuid  ciont  peacaidh,  no  fearg  Dhè,  no 
bàs,  no  ifrinn,  a'  cur  cùraim  sam  bith  orra.  Ach  aig 
anamaibh  gràsmhor  tha  mothachadh  beò  do  chudthrom  nan 
nithe  spioradail ;  agus  sin  do  bhrìgh, — 

[1.]  Gu  bheil  solus  slàinteil  agus  spioradail  aca,  anns  am 
bheil  iad  comasach  air  a  bhi  breithneachadh  fior  nàduir  a' 
pheacaidh  agus  uamhais  an  Tighearna  :  oir,  anns  a'  chor  a 
tha  nis  r'ar  n-aghaidh,  ged  a  chaill  iad  solus  comhfhurtail 
an  Spioraid,  gidheadh  cha-n  'eil  iad  gu  bràth  a'  call  soluis 
naomhachaidh  an  Spioraid,  an  solus  sin  trid  am  bheil  iad 
comasach  air  nithibh  spioradail  a  bhreithneachadh  air  mhodh 
spioradail ;  cha-n  'eil  so  gu  bràth  'gam  fàgail  gu  tur.  Anns 
an  t-solus  so  tha  iad  a'  faicinn  gu  bheil  am  peacadh  "  ro 
pheacach,"  Rom.  vii.  13.  Le  so  is  aithne  dhoibh  "uamhas 
an  Tighearna,"  2  Cor.  v.  II ;  agus  gur  "  ni  eagalach  tuiteam 
ann  an  làmhaibh  an  Dè  bheò,"  Eabh.  x.  31.  Anns  an 
t-solus  so  tha  iad  a'  faicinn  òirdheirceis  gràidh  Dhè  ann  an 
Criosd,  a  chaidh  thar  gach  uile  eòlas,  ged  a  tha  iad  a  nis 
gun  mhothachadh  sòlasach  aca  dheth.  Le  so  tha  iad  air  an 
teagasg  a  bhi  'cur  meas  air  uile  thoraìdhibh  bàis  Chriosd, 
ged  a  tha  mòran  dhiubh  a  nis  nach  urrainn  iad  a  bhi 
'mealtuinn.  Tha  iad  so  uile,  ma  seadh,  agus  nithe  eile  de'n 
nàdur  cheudna  a'  toirt  beò-mhothachaidh  dhoibh  de  chud- 
throm  an  gnothuichean  spioradail. 

[2.]  Tha  cuimhne  aca  air  na  chost  e  dhoibh  roimhe 
gnothuch  a  dheanamh  ri  Dia  timchioll  peacaidh ;  agus  uime 

sin  tha  fios  aca  nach  e  gnofchuch  eutrom  a  tha  air  an 
làmhaibh.  Feumaidh  iad  tòiseachadh  air  an  t-seann  obair 
a  rìs,  agus  an  seann  chupan  a  ghlacadh  a  rìs  'nan  làmhaibh. 
Tha  aiseag  anama  o  dhoimhneachdaibh  cosmhull  ri  dara 
iompachadb.  Tha  e  gu  tric  a'  mothachadh  mar  gu'm 
bitheadh  e  'dol  troimh  'n  iomlan  de'n  obair  a  rìs.  Agus 
tha  cuimhne  aige  air  cia  cho  làn  uamhuinn,  agus  eagail, 
agus  trioblaid,  as  a  bha  i,  air  chor  as  gu  bheil  a  dheuch- 
ainnean  nuadha  a'  toirt  criothnachaidh  air.    Agus  a  rìs, — 

[3.]  Tha  an  Spiorad  Naomh  a'  toirt  mothachaidh  as  ùr 
a  dh'  anamaibh  bochda  de  chudthrom  nan  gnothuichean  so, 
chum  gu'm  bitheadh  iad  air  an  cur  thuige  ann  an  cur 
a^haidh  dhùrachdaich  air  Dia  annta.  Is  e  'obair-san  a  th' 
anns  an  iomlan,  agus  tha  e  'ga  toirt  air  a  h-aghaidh  le 
meadhonaibh  a  tha  freagarrach  air  son  a  bhi  'coimhlionadh 
na  crìche  sin  a  tha  'na  rùn ;  agus  leis  na  meadhonaibh  sin 
tha  anam  gràsmhoi  air  a  thoirt  chum  an  t-suidheachaidh  a 
dh'  ainmicheadh.  A  nis,  tha  iomadh  ni  fa  leth  a'  comr- 
chuideachadh  à  chèile  mar  aobhar  an  t-suidheachaidh  sin: — 

AnrifS  a'  cheud  àit, — Tha  smuaintean  iomguineach  a 
ghnàth  anns  an  anam  timchioll  a'  choir  thruaighe  anns  am 
bheil  a  clhoimhneachdan  a  nis  air  a  chur.  Air  do  gheur- 
mhothachadh  a  bhi  aige  d'  a  chor,  tha  e  ghnàth  'na 
smuaintean,  tha  'innfcinn  a'  luidh  air  gun  tàmh.  Is  amhuil 
a  tha  Daibhidh  a'  cur  an  cèill  d'  a  thaobh  fèin,  "  Shàthadh 
do  shaighdean  annam,  agus  tha  do  làmh  trom  orm.  Cha-n 
'eil  fallaineachd  a'  m'  fheòil  air  son  d'  fheirge,"  Salm 
xxxviii.  2-6.  Tha  mi-shuaimhneas,  agus  an-shocair,  agus 
dubhachais  anama,  air  am  faotainn  anns  a'  chor  so.  Tha 
Dia  air  a  bhrosnachadh,  tha  am  bàs  dlùth  do  làimh,  tha 
saorsa  t'ada  uaithe,  agus  uime  tha  dorchadas  ag  ìadhadh. 
"  Chaill  mi  mo  shìth,"  deir  e,  "agus  m'  aoibhneas,  caith- 
ream  mo  chiùil  anns  an  oidhche.    Ciod'a  their  mi  mu  m' 

dhleasdanais,  ?  Am  feud  dithis  imeachd  le  chèile  mur  bi 
iad  rèidh  ?  Am  feud  mi  nis  imeachd  maille  ri  Dia  annta, 
agus  gu'n  d'  rinn  mi  dhomh  fèin  mo  nàmhaid  dheth  ?  Ciod 
a  their  mi  ri  òrduighibh  a  thighe  ?  An  tairbhe  dhomh-sa 
bhi  ann  an  Ierusalem,  mur  faic  mi  gnùis  an  Rìgh  ?  am 
bheil  mo  shòlas  fo  fhrithealadh  òrduighean,  gun  Rìgh  nan 
naomh  teachd  annta  'nam  chòdhail  ?  Nach  maith  a  dh' 
fheudar  leam  eagal  a  ghabhail  gu'n  dean  an  Tighearn  a 
Spiorad  Naomh  a  bhuntuinn  uam  gus  am  fàgar  mi  'nam 
thruaghan  gun  leigheas  ?"  Le  an  samhuil  so  de  smuaintibh, 
ma  seadh,  tha  an  t-anam  sin  air  a  luasgadh  a  tha  fo  iomguin 
peacaidh. 

Anns  an  dara  àit,  — Tha  sinn  a'  faicinn  gu  bheil  am 
meadhon  fèin  trid  am  bheil  iad  a'  cur  aghaidh  air  a'  coimh- 
sheasamh  ann  an  ùrnuigh  a'  chreidimh,  no  glaodhaich  ri 
Dia.  A  nis,  tha  so  deanta  le  dìan-dhùrachd  inntinn ;  aig 
am  bheil  toradh  dà-fhillte, — Air  tùs,  Liosdachd ;  agus,  a 
rìs,  Seasmhachd. 

Tha  e  air  innseadh  dhuinn  mu  ar  Slànuighear  beann- 
aichte,  'nuair  a  bha  e  'na  dhoimhneachdaibh  fèin  timchioll 
oheacaidhean  a  shluaigh,  gu'n  d'  rinn  e  "  urnuighean  agus 
athchuingean,  maille  ri  h-àrd-èighich  agus  deuraibh,  ìobradh 
suas,"  Eabh.  v.  7.  Tha  "  àrd-èighich  agus  deuraibh"  a'  cur 
an  cèill  an  dìan-dhùrachd  spioraid  a's  ro  mhò.  Agus  tha 
Daibhidh  'ga  ainmeachadh  le  bhi  "  'bùireadh,"  mar  a  nochd- 
adhroimhe;  agus  mar  an  ceudna  le  "  osnaich  agus  plosg- 
artaich."  Tha  an  t-anam  anns  a'  chor  so  a;  luidh  sios  fa 
chomhair  an  Tighearna  Je  osnaich,  agus  caoidh,  agus 
glaodhaich,  agus  deuraibh,  agus  bùireadh,  a  rèir  oibreach- 
aidh  eugsamhuil  a  chridhe,  agus  cudthruim  nan  nithe  sin 
'na  shùilibh  a  tha  aige  r'a  dheanamh  ;  agus  tha  so  a'  toirt 
cleachdaidh, — 

Air  tùs, — Do  liosdachd.  Rinn  ar  Slànuighear  a  thaish- 
eanadh  air  dhòigh  iongantach  an  cumhachd  a  th'  ann  an 

liosdachd  a'  chreidimh,  Lucas  xi.  5-10,  agus  mar  an  ceudna, 
caib.  xviii.  1  Tha  an  ùrnuigh  liosda  gun  'teagamh  'na 
h-ùrnuigh  bhuadhaich  ;  agus  tha  an  liosdachd  fèin,  mar 
gu'm  b'  ann,  a'  coimh-sheasamh  anns  an  dà  ni  so, — a  bhi 
gu  tric  ag  asluchadh  agus  a  bhi  'cleachdadh  iomadh  gnè 
thagraidhean.  Thig  fear  na  liosdachd  thugad  seachd  uairean 
's  an  aon  là  air  a'  ghnothuch  cheudna  :  agus  'na  dhèigh  so 
uile,  ma  thig  cùis-thagraidh  as  ùr  ri  aghaidh  inntinn,  pillidh 
e  a  rìs,  ged  a  rùnaicheadh  e  roimh  sin  gun  tighinn  tuill- 
eadh.  Is  amliuil  sinn  anns  a'  chùis  so.  Bithidh  daoine 
ri  asluchadh  tric  agus  a'  cleachdadh  iomadh  gnè  thagraidhean. 
Theid  na  h-anama  so  a  dh'  ionnsuidh  Dhè  ;  ach  cha-n  'eil  iad 
riaraichte  leis  na  rinn  iad,  agus  theid  iad  ann  a  rìs  ;  gidheadh 
cha  d'  rinneadh  an  crìdhe  falamh  fathast,  agus  theid  iad  ann 
a  ris,  ionnus  nach  toir  iad  fois  dha. 

A  ris, — Tha  cunbhalachd  anns  a'  ghnothuch  so.  Cha 
toir  an  t-anam  so  thairis  gus  àm  faigh  e  na  tha  'na  rùn  agus 
'na  shealladh ;  mar  a  chi  sinn  mar  a  theid  sinn  air  ar 
n-aghaidh  a'  fosgladh  na  salim  so. 

Agus  is  e  so,  ann  an  rathad  coitchionn,  an  dòigh  anns 
am  bheil  an  t-anam  gràsmhor  'ga  ghiùlan  fèin  anns  a'  chor  a 
tha  ann  an  so  air  a  thaisbeanadh  dhuinn.  Agus  ma  tha 
gràdh  aig  creutairibh  bochda  d'an  sìLh  fèin,  ma  tha  suiin  aca 
d'an  anamaibh  fèin  no  do  ghlòir  Dhè,  na  bitheadh  iad 
dearmadach  anns  an  dleasdanas  so.  Ciod  an  t-aobhar  gu 
bheil  comhstri  a'  buanachadh  cho  fada  eadar  Dia  agus  bhur 
n-anamaibh,  air  chor  as  gur  teagamh  am  bheil  sibh  a'  faicinn 
là  soirbheachaidh  rè  bhur  cuairt  air  thalamh  ?  Nach  e  so  e, 
gu  bheil  sibh  mar  is  trice  mairnealach  agus  fo  mhi-mhisnich 
spioraid  1  Cha  dean  sibh  leasraidh  bhur  n-inntinnean  a 
chrioslachadh  aun  an  deanamh  gnothuich  ri  Dia,  chum  a' 
chùis  a  thoirt  gu  h-ìre  gu  grad  ann  an  fuil  Chriosd.  Tha 
sibh  thuig  agus  uaith,  a'  tòiseachadh  agus  a'  sguir,  ag 
oidhirpeachadh  agus  a'  toirt  thairis  ;  agus  mar  is  tric  ged  is 

e  cor  neo-ghnàthach  anns  ani  bheil  sibh,  tha  sibh  riaraichte 
le  gnothuch  coitcheanu  a  clheanamh  ri  Dia  d'  a  thaobh.  Tha 
so  'g  'ur  seargadh  agus  'g  'ur  fàgail  neo-tharbhach,  ionnus  gu 
bheil  sibh  a'  crìonadh  air  falbh  ann  bhur  n-imcheìstibh. 
Cha  b'e  so  a  rinn  Daibhidh  ;  oir  an  dèigh  iomadh  leagaidh 
fhaotainn  tre'n  pheacadh,  giclheadh  le  cleachdaidhean 
beothail,  gniomhach,  agus  liosda  a'  chreidimh,  bha  e  air  a 
thogail  suas  a  rìs,  ionnus  gu'n  robh  e  beò  ann  an  sìth,  agus 
gu'n  d'  fhuair  e  bàs  'na  fhear-buaidh.  Bitheadh  bhur  làmhan, 
ma  seadh,  an  grèim ;  na  leigeibh  do  bhur  "  creuchdan 
lobhadh,  air  son  bhur  n-amaideachd."  Deanaibh  obair 
dhiongmhalta  de'n  chùis  a  tha  r'ar  n-aghaidh ;  bitheadh  e 
fada,  no  cruaidh,  cha  d'  fhàgadh  agaibh  ach  gu  feum  e  bhi 
deanta,  agus  'na  dheanamh  tha  tèaruinteachd.  Cuiridh  sinn 
a  nis  an  cèill  ciod  ris  am  feud  sibh  coinneachadh  anns  a" 
cheud  àit. 

AN  TREAS  RANN. 


Briathran  an  rainn  air  an  eadar-nihineaehadh,  agus  an  seadh 
air  'fhosgladh. 

Thugadh  fainear  a  cheana  suidheachadh  coitchionn  an 
anama  ghràsmhoir,  'na  imcheistibh  timchioll  peacaidh.  Tha 
a  chleachdaidhean  àraidh,  no  sin  a  tha  e  'deanamh,  agus  sin 
ris  am  bheil  e  coinneachadh,  air  an  taisbeanadh  dhuinn  anns 
an  ath  àit. 

Anns  a'  cheud  ait,  ma  seadh,  air  mhodh  araidh,  is  e 
glaodb  an  anama,  "  Ma  chomharaicheas  tusa  aingidheachd, 
a  Thighearna,  a  Thighearna,  cò  a  sheasas." 

Anns  na  briathraibh  tha  ni  àraidh  air  a  shaoilsinn,  agus 
comh-dhùnadh  air  a  tharruing  o'n  ni  sin.  Anns  an  ni  a  th' 
air  a  shaoilsinn  tha  r'  a  thoirt  fainear, — 1.  Ainm  sin  Dhè,  a 
tha  air  a  ghnàthachadh  coimh-fhreagarrach  ris  an  ni  sin  : 
agus,  2.  An  nifèin  a  tha  aira  shaoilsinn.  Anns  a'  chomh- 
dhùnadh,  tha  air  a  chur  an  cèill,  air  tùs,  a  bhrìgh,  a  bhi 
"  seasamh ;"  agus,  a  rìs,  an  dòigh-labhairt  anns  am  bheil  e 
air  a  chur  an  cèill,  anns  am  bheil  dà  ni :-  - 1 .  Gu  bheil  è  air 
a  tharruing  ann  an  rathad  ceisde.  2.  Farsuinneachd  na 
ceisde,  "  Cò  a  sheasas  ?" 

"  Ma  chomharaicheas  tusa,  a  Thighearna."  Ann  an  so 
tha  e  anns  a'  cheud  chainnt  a'  gnàthachaclh  aoin  eile  a  dh' 
ainmibh  Dhè,  eadhon  Iah  ; — ainm  nach  'eil  tric  air  a 
ghnàthachadh  ach  ann  an  rathad  a  bhi  cur  an  cèill  mòrachd 
uamhasaich  Dhè  :  "  Tha  e  'marcachd  air  na  nèarnhaibh  le 
'ainm  Iah,"  Salm  lxviii.  4.  Tha  a  ghnothuch  a  nis  ri  Dia 
timchioll  cionta  peacaidh  ;  agus  tha  e  air  a  thaisbeanadh  do'n 

anam  mar  Dhia  mòr  agus  uamhasach,  chum  gu'm  bitheadh 
fios  aige  ciod  ris  am  feudadh  e  sùil  a  bhi,  nam  b'  e  's  gu'n 
rachadh  a'  chùis  air  dheuchainn  a  rèir  droch  thoillteanais  a' 
pheacaidh. 

Ciod,  ma  seadh,  a  tha  e  'g  ràdh  ?  "  Ma  chomharaicheas 
tusa  aingidheachd."  Tha  am  focal  "  comharachadh "  ann 
an  so  a'  ciallachadh,  a  bhi  toirt  an  aire  agus  a  bhi 
'gleidheadh  mar  ann  an  deadh  thaisgeach  ;  a'  bhi  toirt 
fainear,  ionnus  gu'm  bitheadh  an  ni  a  tha  air  a  thoirt 
fainear  air  a  ghleidheadh  agus  air  a  thaisgeadh  anns  a' 
chridhe. 

Is  e  'th'  air  a  chiallachadh  ann  an  so,  ma  seadh,  le  bhi 
'comharachadh  aingidheachd,  Dia  a  bhi  'gan  toirt  fainear 
ionnus  gu'n  deanadh  e  an  gleidheadh  chum  peanais  agus 
dioghaltais. 

Cha-n  'eil  aobhar  dhuinn  a  bhi  'nochdadh  gu  bheil  Dia 
a'  comharachadh  uile  pheacaidhean  nan  uile  dhaoine  ann 
au  rathad  a  bhi  'gam  faicinn.  Tha  seadh  dà-fhìllte  anns 
am  bheil  Dia  a'  comharachadh  pheacaidhean,  nach  urrainn 
a  bhi  air  'àicheadh  a  thaobh  pheacaidhean  sam  bith,  ann 
am  muinntir  sam  bith.  Tha  an  ceud  seadh  nadurra,  a' 
coimh-sheasamh  ann  an  uil-fhiosrachd  Dhè,  d'  am  bheil  na 
h-uile  nithe  fosgailte  agus  lomnochd.  Tha  an  dara  seadh 
modhannail,  ann  a  bhi  mi-thoilichte  leis  gach  uile  pheacadh  • 
ni  a  tha  neo-sgaraichte  o  nàdur  Dhè  do  bhrìgh  a  naomhachd. 
Agus  tha  so  air  a  chur  an  cèill  ann  am  binn  an  lagha,  agus 
sin  air  dhòigh  coimh-ionann  do  na  h-uile  dhaoinibh  anns  an 
t-saoghal.  Ach  is  e  an  comharachadh  a  th'  air  a  chiallachadh 
ann  an  so,  eadhon  sin  a  tha  deanta  fa  rùn  sniachdachaidh 
agus  peanais,  a  rèir  riaghailte  dhìrich  an  lagha.  Cha-n  e 
mhain  gu  bheil  binn  an  lagha  air  'fhilleadh  ann,  ach  mar  an 
ceudna  toil  a  bhi  'deanamh  peanais  a  rèir  sin.  "  Ma  ni 
thusa,"  deir  an  salmadair,  "an  Dia  mòr  agus  uamhasach, 
peacaidhean  a  chomharachadh,  ann  an  rathad  a  bhi  'g  ìocadh 

do  pheacaich  a  thig  thugad  a  rèir  cruais  agus  agartais  do 
lagh'  naoimh;" — ciod  an  sin  ?  "  Cò  a  sheasas?"  is  e  sin, 
cha  seas  neach  sam  bith.  Cha  seas  duine  anns  an  t  saoghal 
ris  an  deuchainn.  Air  an  dòigh  so  is  èigin  do  na  h-uile 
dhaoine  bàsachadh,  agus  sin  gu  siorruidh.  Tha  toillteanas 
a'  pheacaidh  ag  agairt  so,  agus  mar  an  ceudna  mallachadh 
an  lagha,  ni  a's  e  riaghailt  comharachaidh  so  a'  pheac;iidh. 
Agus  tha  dòigh-labhairt  ro  chomharaichte  anns  a'  cheisd,  a 
tha  'filleadh  ann  an  dòigh  anns  am  bheil  an  comh-dhùnadh 
air  a  tharruing.  "  Cò  a  sheasas  ?"  Tha  tuilleadh  ann  an 
so  na  bhi  'g  ràdh,  "  Cha  seas  neach  sam  bith  an  deuchainn, 
agus  cha  teid  e  as  gun  sgrios  shiorruidh  ;"  oir  tha  farsuinn- 
eachd  choitchionn  anns  a'  cheisd ;  cha-n  e,  "  Cionnus  a 
sheasas  mise?"  ach,  "  Cò  a  sheasasT'  'Nuair  a  tha  an 
Spiorad  Naomh  a'  cur  an  cèill  cho  cinnteach  agus  cho 
uamhasach  as  a  tha  sgrios  nan  aingidh,  tha  e  'gnàthachadh 
an  dòigh-labhairt  cheudna,  anns  am  bheil  brìgh  ni's  ro 
chudthromaich  air  a  thaisbeanadh  a  dh'  inntinnibh  dhaoine 
na  's  urrainn  briathran  sam  bith  eile  a  chur  an  cèill :  1 
Phead.  iv.  17,  "Ciod  a's  crìoch  dhoibh-san  a  tha  eas-umhal 
do  shoisgeul  Dhè1?"  agus  rann  18,  "  C'àit  an  taisbein  an 
duine  mi-dhiadhaidh  agus  am  peacach  e  fèin?"  Is  amhuil 
sin  ann  an  so,  "  Cò  a  sheasas  V  Tha  na  briathran  a'  taisb- 
eanadh  air  dhòigh  ro  shoilleir  do'n  inntinn  nach  'eil  ach 
sgrios  eagalach  a'  feitheamh  orra-san  ris  an  dean  Dia 
gnothuch  ann  an  rathad  a  bhi  'comharachadh  an  aingidh- 
eachd.    Faic  Salm  i.  5. 

'Nuair  a  tha  an  salmadair,  ma  seadh,  a'  tighinn  a 
dheanamh  gnothuich  ri  Dia  timchioll  peacaidh,  tha  e 
'leagadh  sios,  anns  a'  cheud  àit,  ann  an  rathad  coitchionn, 
mar  a  dh'  fheumas  cùisean  crìochnachadh,  cha-n  e  mhain 
d'a  thaobh  fèin,  ach  a  thaobh  an  t-saoghail  uile,  ma's  e's 
gu'n  dean  Dia  an  aingidheachd  a  chomharachadh  :  "  Cha-n 
e  so  mo  chor-sa  a  mhain ;  ach  mar  an  ceudna  cor  a' 

chinne-dhaoine  uile.  Cha-n  'eil  ann  ach  an  t-aon  ni  dhoibh 
am  bheil  an  ciont  coimh-ionann  ri  mo  chiont-sa  no  nach 
'eil ; .  ciontach  tha  iad  uile,  agus  bàsachadh  feumaidh  iad 
uile.  Nach  mò  gu  mòr  na  sin  mise  aig  am  bheil  mo  chiont 
cho  an-tromaichte  !"  Ann  an  so,  ma  seadh,  tha  e  'leagadh 
sios  cùis-thagraidh  ro  cbudthromach  'na  aghaidh  fèin,  ma's 
e's  gu'n  dean  Dia  da  rireadh  a  pheacadh  a  chomharachadh  : 
"  Mur  eil  e  'an  comas  do'n  anam  a's  naoimhe,  agus  a's 
iriosaile,  agus  a's  creidiche,  an  deuchainn  so  a  sheasamh ; 
nach  ro  lugha  na  sin  a  sheasas  mise,  ceann-feadhna  nam 
peacach,  an  ti  a's  lugha  am  measg  nan  naomh  uile,  a  tha 
teachd  gearr  orra  uile  ann  an  naomhachd  ann  an  tomhas 
do-labhairt,  agus  a  thug  barrachd  orra  uile  air  a'  mhodh 
cheudna  anns  a'  pheacadh  !" 

Is  e  so,  ma  seadh,  brìgh  agus  seadh  nam  briathran. 
Thugamaid  a  nis  fainear  mar  a  tha  iad  a'  cur  an  cèill 
chleachdaidhean  an  anama  sin  aig  am  bheil  a  chor  air  a 
thaisbeanadh  dhuinn  ann  an  so,  agus  mar  an  ceudna  an 
teagasg  a  tha  r'a  fhaotainn  annta,  dhoibh-san  a  tha  air 
tuiteam  anns  a'  chor  cheudna. 


An  ceud  ni  a  tha  'ga  thaisbeanadh  fèin  do'n  anam  a  tha  fo  àmhghar 
do  bhrìgh  peacaidh — So  air  'fhosgladh  fo  cheithir  chinn — Gu 
bheil  smuaintean  timchioll  Dia  a  bhi'comharachadh  peacaidh 
a  rèir  riaghailt  an  lagha  làn  eagail  agus  uamhuinn. 

Chuireadh  an  cèill  a  cheana  ciod  iad  na  doimhneachdan 
anns  an  robh  an  salmadair  air  tuiteam  ;  rinn  sinn  a  nochd- 
adh  mar  an  ceudna  mar  a  chuir  e  roimhe  aghaidh  a  chur 
air  Dia  a  mhain  annta  chum  saorsa  agus  fuasglaidh  fhaot- 
ainn,  maille  ris  an  dùrachd  cridhe  a  tha  e  'gnàthachadh  gu 
coitchionn  ann  a  bhi  'deanamh  sin.  Uime  sin,  ann  an  cur 
aghaidh  mar  so  air  Dia  anns  an  t-suidheachadh  sin,  agus 

leis  an  rùn  dhùrachdach  sin,  is  e  an  ceud  ni  a  tha  e  'comh- 
arachadh  air  dhòigh  àraidh  ro  mheud  a  pheacaidh  agus  a 
chionta,  a  rèir  riaghailte  an  lagha.  Tha  e,  uime  sin,  r'a 
thuigsinn, — 

Anns  a'  cheud  àit,  'Nuair  a  tha  anam  fo  imcheist 
peacaidh  a'  cur  aghaidli  air  Dia,  gur  e  an  ceud  ni  a 
tha  'ga  thaisbeanadh  fèin  dha  Dia  a  bhi  'comharachadh 
aingidheachd  a  rèir  riaghailte  an  lagha.  Tha  a'  chùis 
coimh-ionann  anns  a'  ghnothuch  so  a  thaobh  nan  uile 
pheacach,  an  cìà  chuid  roimh  an  iompachadh  agus  ann  an 
tuisliclhean  peacach  'na  dhèigh  sin.  Tha  cosmhuileachd 
eadar  iompachadh  o  staid  peacaidh  agus  ath-thogail  o 
thuisleadh  peacaidh.  Tha  iad  maraon  air  an  oibreachadh 
leis  na  meadhonaibh  agus  anns  na  dòighibh  ceuclna,  agus 
tha  a'  bhuaidh  cheudna  aca  air  anamaibh  pheacach,  ged  a 
tha  iacl  ag  eaclar-dhealachadh  ann  an  iomadh  ni,  air  nach 
'eil  sinn  a  nis  gu  bhi  'labhairt.  Uime  sin,  feudar  na 
bhitheas  air  a  labhairt  fo'n  cheann  so  a  chomh-chur  ris 
an  dà  shuidheachaclh  so, — riu-san  a  tha  fathast  neo-iomp- 
aichte,  agus  ris  a  mhuinn.tir  a  tha  da  rireadh  air  an 
saoradh  o'n  staid  sin ;  ach  air  mhodh  àraidh  ris  an  dream 
do  nach  aithne  cò  an  staid  dhiubh  so  anns  am  bheil  iad, 
is  e  sin,  do  gach  uile  anam  chiontach.  Cuiridh  an  lagh 
a  thagradh  air  chois  d'  an  taobh  uile.  Dìtidh  e  am  peacadh, 
agus  ni  e  na's  urrainn  e  an  aghaidh  a'  pheacaich.  Cha 
ghabh  e  cur  a  thaoibh ;  feumaidh  e  freagradh  cothromach 
'fhaotainn,  air  neo  buadhaichidh  e.  Tha  an  lagh  a'  sàradh 
an  anama  air  son  nam  fiachan ;  agus  is  dìomhain  a  ràdh 
ris  a'  mhaor,  u  Gabh  romhad,"  no  "  Leig  air  mo  chomas 
mi."  Mur  bi  na  fiachan  air  an  dìoladh,  agus  còrdadh  air 
a  dheanamh,  cha  d'  fhàgadh  do'n  anam  ach  a  dhruideadh 
anns  a'  phrìosan.  "  Tha  mo  ghnothuch  a  nis  ri  Dia,"  deir 
an  t-anam,  "tha  e  mòr  agus  uamhasach,  'na  fhear-comh- 
arachaidh  peacaidh,  agus  ciod  idir  a  their  mi  ris?"    Tha  so 

a'  toirt  crìothnachaidh  air,  ionnus  gu  bheil  e  'glaodhaich 
"A  Thighearna,  co  a  sheasas?"  Agus  uaith  so  tha  r'a 
thuigsinn, — 

Anns  an  dara  àit,  Gu  bheil  smuaintean  suidhichte 
timchioll  Dia  a  bhi  'comharachadh  aingidheachd  a  rèir 
riaghailte  an  lagha  'na  ni  a  tha  làn  eagail  agus  uamhuinn 
do  anam  a'  pheacaich.  Ach  cha-n  e  so  uile ;  cha-n  èil  a 
smuaintean  air  an  glacadh  gu  h-iomlan  anns  an  iongnadh 
so,  a'  glaodhaich  a  mhain,  "  Cò  a  sheasas?"  Tha  na 
briathran  a'  tìlleadh  suas  annta  aideachaidh  threibhdhireich 
air  a  pheacadh  agus  a  chionta  fèin.  'Nuair  a  tha  e  'g 
ainmeachadh  toillteanais  a'  pheacaidh,  'na  chor  fèin,  tha 
e  'g  aideachadh  a  pheacaidh  fèin.    Agus  mar  sin, — 

Anns  an  treas  àit,  Is  e  mothachadh  agus  aideachadh 
treibhdhireach  air  peacadh,  maille  ri  fèin-dhìteadh  ann  an 
rathad  a  bhi  yìreanachàdh  Dhè,  ceud  chleachdadh  àraidh 
an  anama  ghràsmhoir  ann  a  bhi  'g  èirigh  a  nios  as  a 
dhoimhneachdaibh.  Tha  so  uile  fìllte  suas  anns  na  briath- 
raibh.  Tha  e  'g  aideachadh  an  dà  chuid  a  chionta  fèin,  agus 
ceartais  Dhè  nam  buineadh  e  ris  a  rèir  droch-thoillteanais 
a'  pheacaidh. 

Agus  tha,  na  nithe  so  fìllte  suas  anns  na  briathraibh  air 
am  beachdachadh  gu  h-iomlan  annta  fèin  a  mhain.  Gidh- 
eadh  tha  cor  an  anama  sin  a  tha  ann  an  so  air  a  thaisb- 
eanadh  'gar  giùlan  ni's  fhaide  fathast.  Cha-n  'eil  e 
foiseachadh  ann  an  so,  mar  a  chi  sinn  ann  a  bhi  'fosgladh 
an  ath  rainn,  an  ni  àraidh  a  tha  'nar  n-aire  anns  an 
iomlan.  Agus  ann  an  rathad  a  bhi  'g  èirigh  o'n  dara  aon 
a  dh'  ionnsuidh  an  aoin  eile,  chum  gu'n  leanamaid  an  rùn 
coitchionn  a  leagadh  sios  o  thoiseach,  feumaidh  sinn  am 
beachd  so  a  leanas  a  thoirt  maille  ruinn  mar  an  ceudna  : — 

Anns  a'  cheathramh  àit,  Ged  a  tha  cleachdadh  an  fhein- 
dìtidh  'na  ulluchadh  comharaichte  air  son  foillseachadh  a 
mhaitheanais  ann  an  Dia,  gidheadh  cha-n  fheud  an  t-anam 

bochcl,  àmhgharach,  foiseachadh  ann  no  foiseachadh  air,  ach 
èirigh  suas  gu  bhi  'dùnadh  ris  a'  mhaitheanas  fèin. 

Tha  aon  fhìrinn  choitchionn  fathast  'na  luidh  anns  na 
briathraibh  de'm  feud  sinn  feum  a  dheanamh  mar  a  theid 
sinn  air  ar  n-aghaidh,  eadhon, — Gu  bheil  comharachadh 
aingidheachd  le  Dia  agus  slàinte  dhaoine  gu  siorruidh  an 
aghaidh  a  chèile.  Tha  sinn  a'  ciallachadh  e  'bhi  'ga  comh- 
arachadh  ann  am  pearsaibh  pheacach  air  son  nan  crìochan 
a  dh'  ainmicheadh  roimhe. 

Bithidh  sinn  a'  leudachadh  air  cuid  de  na  nithibh  so 
fathast,  mar  a  dh'-fheudas  sin  a  bhi  'comh-chuideachadh  na 
h-oibre  àraidh  a  tha  measg  ar  làmhan. 

Bheir  sinn  an  toiseach  fainear  an  ni  sin  a  leagadh  sios 
air  tùs,  timchioll  na  buaidh  a  tha  aig  smuaintibh  suidhichte 
air  an  anam,  mu  Dhia  a  bhi  'comharachadh  peacaidh  a  rèir 
riaghailte  an  lagha ;  an  ceud  ni,  mar  a  dh'  ainmicheadh,  a 
tha  'ga  thaisbeanadh  fèin  do'n  anam  a  th'  ann  an  imcheist 
peacaidh  ann  an  cur  aghaidh  air  Dia. 

Ach  cha  dean  sinn  so  a  thoirt  leinn  'na  aonar.  Ni  sinn 
an  ceud  dà  bheachd  a  chur  ann  an  aon,  agus  ni  sinn  feurn 
de'n  cheud  aon  ann  a  bhi  'daingneachadh  an  aoin  eile ;  leis 
am  bi  seadh  nam  briathran  air  a  chur  an  cèill  mar  a  tha  iad 
gu  h-iomìan  annta  fèin.  Ni  an  treas  agus  an  ceathramh 
beachd  ar  treòrachadh  air  ar  n-aghaidh  ann  an  cor  an  anama 
mar  a  tha  e  'g  èirigh  ceum  air  cheum  a  dh'  ionnsuidh  na 
saorsa  sin  a  tha  e  'g  iarraidh  agus  a  tha  r'ar  n-aghaidh. 
Uime  sin,  feudar  an  ceud  ni  a  tha  r'a  thoirt  fainear  a  chur 
anns  na  briathraibh  a  leanas  : — 

'Nuair  a  tha  anam  a  th'  ann  an  imcheist  peacaidh  a'  cur 
aghaidh  air  Dia,  is  e  an  ceud  ni  a  tha  'ga  thaisbeanadh  fèin 
dha,  Dia  a  bhi  'eomharachadh  peacaidh  o  rèir  riaghailte  an 
lagha  ;  ni  dheth  fèin  a  tha  ullamh  air  a  lionadh  le  h-eagal 
agus  uamhunn. 

Labhraidh  sinn  beagan  uime  so  an  toiseach  air  a  bheachd- 
achadh  ann  fèin,  agus  an  sin  bheir  sinn  fainear  gnothuch 
an  anama  sin  ann,  aig  am  bheil  a  chor  air  a  chur  an  cèill 
ann  an  so. 

Tha  an  Tighearn  a'  labhairt  mu  chuid,  'nuair  a  tha  iad 
a'  cluinntinn  focail  a'  mhallachaidh,  a  tha  gidheadh  "  'gam 
beannachadh  fèin,"  agus  ag  ràdh,  "Bithidh  sìth  againn," 
Deut.  xxix.  19.  Bitheadh  daoine  a'  searmonachadh  agus  a' 
labhairt  mar  is  àill  leo  mu  uamhas  an  Tighearna,  ni  iad  tàir 
air ;  muinntir  an  aghaidh  am  bheil  JDia  a'  bagradh  sgrios 
iomlain.  Agus  tha  e  'ga  chomharachadh  a  rìs  mar  aingidh- 
eachd  a  tha  anabarrach,  agus  mar  àirde  cruais  cridhe,  Ier. 
xxxvi.  24.  Ma  dh'  innsear  do  pheacaich  timchioll  feirge 
Dhè,  agus  gu'n  tig  e  a  thagradh  a  chùis  fèin  'nan  aghaidh  ; 
cuiridh  iad  mar  is  tric  ann  an  neo-shuim  e,  agus  gabhaidh 
iad  rompa  mar  gu'm  b'  urrainn  iad  gnothuch  a  dheanamh 
ris  air  bheag  dragha,  Ach  a  dh'  aindeoin  an  calmachd,  tha 
là  a'  teachd  anns  an  dean  uamhunn  an  glacadh,  ionnus  gu'n 
glaodh  iad,  "Cò  'nar  measg  a  ghabhas  còmhnuidh  maille 
ri  teine  millteach  ì  cò  'nar  measg  a  ghabhas  còmhnuidh 
maille  ri  lasraichibh  siorruidh  ?" 

Anns  an  ni  so  a  tha  sinn  a'  tagradh  tha  eisempleir 
comharaichte  againn  anns  «'  cheud  duine  a  pheacaich,  agus 
aig  an  robh  an  ceud  aobhar  smuaintean  imcheisteach  a  bhi 
aige  timchioll  Dia  a  bhi  'comharachadh  aingidheachd,  Gen. 
iii.  8,  "  Chual  e  guth  an  Tighearna  Dè ;"  mar  a  chual  e 
roimh  gun  trioblaid  no  gun  bhuaireas  spioraid  sam  bith. 
Chruthaicheadh  e  air  son  comh-chomuinn  ri  Dia ;  agus  b'e 
earrann  d'a  shonas  gu'm  bitheadh  e  'g  èisdeachd  a  ghutha. 
Ach  a  nis  a  deir  e,  "  Chuala  mi  do  ghuth  anns  a'  ghàradh, 
agus  bha  eagal  orm  a  chionn  gu'n  robh  mi  lomnochd,  agus 
dh'  fholaich  mi  mi  fèin."  Bha  fios  aige  gu'n  robh  Dia  air 
teachd  a  ghabhail  gnothuich  r'  a  pheacàdh.  agus  bha  smuain- 
tean  timchioll  a  bhi  coinneachadh  ris  do-ghiùlainte  dha. 

Nam  b'  urrainn  e  a  dhol  sios  do  chridhe  na  talmhainn  o'n 
d'  thugadh  e  air  tùs,  agus  e  fein  'fholach  an  sin  o  Dhia,  cha-n 
'eil  teagamh  nach  deanadh  e  sin. 

Tha  e  mar  an  ceudna  soilleir  o  thabhairt  an  lagha  'na 
dhèigh  sin  ciod  an  toradh  a  th'  air  a  ghiùlain  le  bhi  'beachd- 
achaclh  air  Dia  mar  a  tha  e  'gabhail  gnothuich  ri  peacaich 
a  rèir  riaghailte  an  lagha :  Faic  Ecsod.  xx.  18,  19  Tha 
tàirneanaich  agus  dealanaich  fathast  'na  chomh-chuideachd, 
mar  o  shean ;  agus  cha-n  fhàilnich  e  ann  a  bhi  taisbeanadh 
uamhais  an  Tighearna  do'n  anam  chiontach. 

Dh'  fheudamaid  eisempleirean  fhaotainn  am  measg  nan 
naomh  fèin  gu  bhi  'nochdadh  gu'm  b'  ann  mar  so  a  fhuaireadh 
leò-san  e.  Tha  suidheachadh  Iob,  agus  Dhaibhidh,  agus 
Hemain  aithnichte.  Cha  dean  simi  a  thoirt  fainear  ach  ann 
an  Criosd  fèin.  Cha  robh  aobhar  riamh  aige  uaith  fèin  air 
aon  smuain  an-shocrach  a  bhi  aige,  air  bhi  dha  naomh,  agus 
neo-lochdach,  agus  neo-thruaillidh.  Rinn  e  gach  uile  fhìreant- 
achd  a  choimhlionadh,  anns  na  h-uile  nithe  b'  e  'bhiadh  agus 
a  dheoch  toil  'Athar  a  dheanamh,  agus  bha  còmhnuidh  aige 
a  ghnàth  'na  ghràdh.  Agus  cha  b'  urrainn  so  a  bhi  gun  an 
t-sìth  a's  ro  àirde  agus  an  t-aoibhneas  a's  ro  bheannaichte  'na 
chomh-chuideachd.  Ann  an  dearbh  thòiseachadh  a  dheuch- 
ainnean,  bha  làn  dearbh-chìnnte  aige  gu'n  ruigeadh  e  crioch 
bhuadhach  :  mar  a  dh'  fheudar  'fhaicinn,  Isa.  1.  7-9.  Gidh- 
eadh  'nuair  a  bha  'anam  air  a  chleachdadh  le  smuaintibh 
timchioll  Dia  a  bhi  'comharachadh  ar  n-aingidheachdan  air, 
bha  e  "  ro  bhrònach,  eadhon  gu  bàs  f  bha  e  "  fo  uamhunn 
agus  anabarra  bròin,"  Marcus  xiv.  33,  34.  Tha  cruaidh- 
ghleachd  'anama,  agus  'fhallus  fuilteach,  agus  'athchuingean 
maille  ri  h-àrd-èighich,  'nuair  a  ghuidh  e  a  rìs  agus  a  rìs, 
"Ma  dh'  fheudas  e  bhi,  rachadh  an  cùpan  so  seachacl  orm;" 
agus  a  ghlaodh  dheireanach,  "  Mo  Dhia,  mo  Dhia,  c'ar  son 
a  thrèig  thu  mi  !" — tha  so  uile,  tha  sinn  ag  ràdh,  a  nochdadh 
ciod  am  breithneachadh  a  bha  aige  de  Dhia  a  bhi  'comharach- 

adh  aingidheachd.  Is  maith  a  dh'  fheudas  peacaich  bhochda 
glaodbaich,  ,£  A  Ihighearna,  co  a  sheasas1?"  'nuair  a  chrioth- 
naich  Mac  Dhè  fèin  cho  mòr  fuidhe. 

Ann  an  smuaintibh  suidhichte  timchioll  Dia  a  bhi  'comh- 
arachadh  peacaidh,  tha  e  air  a  thaisbeanadh  do'n  anàm  fo  na 
buadhaibh  glòrmhor  agus  eagalach  sin  uile  a  tha  ullamh  air 
eagal  agus  uamhunn  a  mhosgladh  ann  an  cridheachaibh 
pheacach,  'nuair  nach  'eil  saorsa  sam  bith  aca  o  gheallaidhibh 
a'  choimhcheangail  ann  an  Criosd.  Tha  an  t-anam  ag 
amharc  air  mar  Fhear-tabhairt  an  lagha,  Seamas  iv.  12, — a 
tha  comasacb  air  gach  briseadh  a  dhioladh,  le  corp  agus 
anam  a  mhilleadh  ann  an  teine  ifrinn  ;  tha  e  'faicinn  gur 
Dia  e  a  tha  glòrmhor  ann  an  naomhachd,  aig  am  bheil  a 
shùilean  ni's  gloine  na  gu'n  urrainn  e  amharc  aìr  olc ;  gu 
bheil  e  uamhasach  ann  am  mòrachd  agus  ann  an  cumhachd, 
an  Dia  beò,  neach  gur  eagalach  an  ni  tuiteam  'na  làmhaibh, 
agus  ma.ille  ris  am  bheil  ceartas  diogbaltach,  ag  ràdh,  "  Is 
leam-sa  an  dioghaltas,  agus  bheir  mi  dìoladh  uam,"  Eabh.  x, 
30.  A  nis,  'nuair  a  tha  an  t-anam  a'  beachdachadh  air  Dia, 
air  a  sgeadachadh  leis  gach  òirdheirceas  eagalach  agus 
uamhasach  dhiubh  so,  agus  a  teachd  a  ghabhail  gnothuich 
ri  peacaich  a  rèir  riaghailte  a  lagh'  theinteich  fèin,  cha-n 
urrainn  e  gun  gblaodhaich  a  mach,  mar  a  rinn  Maois,  "  Tha 
eagal  ro  mhòr  agus  crith  orm." 

Bheir  na  nithe  so  inntinnean  pheacach  a  dh'  ionnsuidh 
a'  chomh-dhùnaidh  a  dh'  ainmicheadh  roimhe,  eadhon,  ma's 
e's  guìn  comharaich  Dia  aingidheachd  a  rèir  riaghailte  an 
lagha,  gu  bheil  slàinte  dhaoine  gu  h-iomlan  mi-chomasach ; 
comh-dhùnadh  a  bheir  criothnachadh  air  anam  sam  bith  a 
tha  air  a  chromadh  sios  fo  mhothachadh  a  chionta  fèin. 

Ged  a  dh'  fheudas  na  chaidh  a  labhairt  a  bhi  cbum 
feum  choitchinn  pbeacach  de  gach  gnè,  co  ac  a  ghairmeadh 
iad  fathast  le  Dia  no  tha  iad  'nan  coigrich  dha,  gidheadh 
cha  bhuanaich  sinn  ann  an  deanamh  comh-chuir  choitchinn 

sam  bith  dheth,  do  bhrìgh  gu  bheil  e  air  a  rùnachadh  a 
mhain  air  son  aoin  chrìch  àraidh.  Is  e  a  tha  'nar  n-aire,  a 
bhi  'nochdadh  ciod  iad  na  ceud  smuaintean  a  bhitheas  ag 
èirigh  ann  an  cridhe  a'  pheacaich  bhochd  a  tha  fo  iomaguin 
anama  do  bhrìgh  a  chionta,  'nuair  a  tha  e  an  toiseach  ag 
oidhirpeachadh  saorsa  'fhaotainn  ann  a  bhi  'pilleadh  a  dh' 
ionnsuidh  Dhè.  Tha  an  lagh  air  ball  a'  cur  a  stigh  a 
thagraidh  na  aghaidh ; — tha  Dia  air  a  thaisbeanadh  dha 
mar  ann  am  feirg,  agus  'an  corruich,  agus  air  a  bhros- 
nachadh;  agus  tha  uamhas  an  Tighearna,  ann  an  tomhas 
mor  no  beag,  'ga  chuairteachadh  air  gach  taobh.  Tha  so 
'ga  lionadh  le  h-eagal,  agus  nàire,  agus  rughadh  gruaidh ; 
ionnus  nach  'eil  fhios  aige  ciod  a  ni  e.  Ciod,  ma  seadh,  a 
tha  am  peacach  a'  deanamh  1  ciod  iad  a  smuaintean  anns 
an  t-suidheachadh  so  ?  Am  bheil  e  'saoilsinn  teicheadh  o 
Dhia,  agus  gach  uile  oidhirp  an  deigh  saorsa  a  thoirt 
thairis  %  A.m  bheil  e  'g  ràdh,  "  Tha  an  Dia  so  na  Dhia 
naomh  agus  uamhasach ;  cha-n  'eil  e  'nam  chomas  seirbhis 
a  dheanamh  dha ;  is  dìomhain  dhomh-sa  'bhi  'sealltuinn  air 
son  ni  sam  bith  uaith  ach  feirg  agus  lèir-sgrios  :  agus  uime 
sin  is  co  maith  dhomh  suidh  sios  as  a  bhi  'leantuinn  air  m' 
aghaidh  'an  dòchas  faotainn  am  fagus  dha  ?"  Cha-n  fheudar 
'àicheadh  nach  bi  an  samhuil  so  de  smuaintibh  a'  faotainn 
cleachdaidh  anns  a'  chor  so  tre'n  mhi-chreidimh,  agus  air 
uairibh  nach  bi  an  t-anam  air  a  chur  fo  mhòr  imcheist  leò : 
ach  cha-n  'eil  cleachdadh  àraidh  so  an  anama  a'  crìochnach- 
adh  anns  na  smuaintibh  so ;  tha  toradh  eile  aige :  tha  e 
'gairm  a'  pheacaich  a  dh'  ionnsuidh  ceud  oibreachaidh  àraidh 
an  anama  ghràsmhoir  'nuair  a  tha  e  'g  èirigh  nios  as  a 
dhoimhneachdaibh.  Is  e  sin,  mar  a  chuireadh  an  cèill, 
mothachadh  agus  aideachadh  treibhdhireach  air  a'  pheacadh, 
maille  ri  fèin-diteadh  ann  a  bhi  fìreanachadh  Dhè ;  is  e  so 
an  ceud  ni  gus  am  bheil  an  t-anam  sin  air  a  thoirt  a  tha  'g 
oidhirpeachadh  èirigh  nios  as  a  dhoimhneachdaibh.  Bha 


Rann  3.]     eadar-mhinkachadh  air  salm  cxxx. 


59 


rùn  coitchionn  an  anama,  a  bhi  'deanamh  gnothuich  choimh- 
lionta  de'n  obair  a  tha  measg  a  làmhan,  air  'fhosgladh  suas  a 
cheana.  Is  e  an  t-ath  ni  chum  am  bheil  sinn  air  ar  treòr- 
achadh  anns  na  briathraibh  so,  a'  bhuaidh  a  tha  aige  air  an 
anam  a  bhi  'beachdachadh  air  Dia  a'  comharachadh  aingidh- 
eachd,  eadhon  sin  a  rinn  sinn  a  nis  'ainmeachadh.  Is  e  so 
am  feum  mòr  agus  àraidh  a  tha  an  creidimh  a'  deanamh 
de'n  lagh ;  air  an  leudaich  sinn  anns  an  teagasg  a  leanas. 


Ceud  chleachdaidhean  àraidh  an  anama  a  tha  'g  èirigh  nios  o 
dhoimhneachdaibh  peacaidh — Mothachadh  peacaidh,  ciod 
anns  am  bheil  e  a'  coimh-sheasamh,  cionnus  air  oibreachadh 
— Aideachadh  air  peacadh  ;  a  nàdur  agus  sin  anns  am  bheil 
e  a'  coimh-sheasamh— Fèin-dìteadh. 

Chuir  sinn  an  cèill  a  cheana  suidheachadh  coitchionn  an 
anama  sin  a  tha  air  a  chur  thuige  tre  ghràs,  agus  a  tha  'cur 
roimhe  ann  an  neart  gràis  a  bhi  'g  oidhirpeachadh  èirigh 
nios  as  na  doimhneachdaibh  anns  am  bheil  e  air  tuiteam 
tre'n  pheacadh.  Rinn  sinn  mar  an  ceudna  a  nochdadh,  ann 
an  rathad  coitchionn,  ciod  ris  am  feud  e  coinneachadh, 
seadh,  a  bhitheas  mar  is  trice  chmteach  coinneamh  a  thoirt 
dha.  Theagamh  gu'n  imich  e  mach  an  toiseach  mar  a  rinn 
Samson  le  seachd  duail  a  chinn  air  am  bearradh,  a'  saoilsinn 
gu'n  dean  e  mar  air  uairibh  eile  ;  ach  tha  e  gu  h-aithghearr 
a'  fòghlum  gu'n  do  chaill  e  a  shìth,  gu  bheil  a  chreuchdan 
goirt,  agus  a  choguis  fo  bhuaireas,  agus  Dia  ann  am  feirg, 
ionnus  gu  bheil  a  shuidheachadh  gu  h-iomlan,  'na  mheas- 
rachadh  fèin,  ro  chunnartach.  Tha  so  'ga  lionadh  de  na 
smuaintibh  a  tha  air  an  cur  an  cèill  anns  an  treas  rann  so, 
air  chor  as  gu  bheil  e  teachd  a  dh'  ionnsuidh  a  chomh- 
dhùnaidh  sin  'na  inntinn  fèin  a  chuireadh  an  cèill  roimhe. 
Tha  e  nis  a'  faotainn  gu  bheil  gnothuch  as  ùr  aige  ri 

dheanamh  ris  an  lagh.  Agus  uaith  so  tha  ani  mothachadh 
agus  an  t-aideachadh  peacaidh  sin  ag  èirigh,  maille  ris  an 
fhèin-diteadh  sin  ann  am  fìreanachadh  Dhè,  air  am  bheil 
sinn  a  nis  a'  labhairt.  Cha-n  'eil  e  fàs  gruainach,  reasgach, 
mi-thoilichte,  agus  a'  ruith  air  falbh  o  Dhia ;  cha-n  'eil  e  a' 
fannachadh  gu  buileach,  no  a'  tuiteam  fo  dhìobhail  misnich, 
agus  a'  sguir  de  na  h-uile  ni ;  ach  tha  e  'bualadh  gu  h-iomlan 
air  fèin,  agus  fo  mhothachadh  nan  nithe  so  tha  e  'luidh  sios 
aig  cosaibh  Dhè,  a  dh'  fhaicinn  ciod  e  am  focal  no  am  binn 
a  thig  o  a  bheul. 

Tha  trì  nithe  anns  a'  chor  so  a  tha  sinn  a'  cur  as  leth 
an  anama  so  : — 

Anns  a'  cheud  àit,  Mothachadh  treibhdliireach  peacaidh. 
Tha  mothachadh  dà-fhìllte  peacaidh  ann.  An  ceud  aon  a 
rèir  aideachaidh  choitchinn,  trid  am  bheil  fios  aig  duine  gu 
coitchionn  ciod  ris  an  abair  e  peacadh,  agus  gur  peacach  e 
fèin.  Tha  an  dara  aon  gniomhach  agus  èifeachdach.  Air 
do'n  anam  eòlas  a  bhi  aige  air  nàdur  a'  pheacaidh,  ngus  air 
a  chiont  fèin,  tha  buaidh  coimh-fhreagarrach  aige  air  a 
chridhe  agus  air  a  ghiùlan. 

Tha  eisempleir  againn  d'  an  taobh  maraon  ann  an  aon 
duine.  Bha  an  ceud  mothachadh  coitchionn  aig  Daibhidh 
mu'n  d'  thàinig  Natan  thuige ;  bha  an  dara  mothachadh 
aige  an  dèigh  dha  tighinn.    Gidheadh  cha  robh  buaidh  sam 

o  o  o 

bith  aig  a'  mhothachadh  choitchioim  so  air  a  chridhe  coimh- 
fhreagarrach  ris  a'  chor  anns  an  robh  e.  Ach  a  nis,  air 
do'n  fhàidh  teachd  d'a  ionnsuidh,  agus  an  dara  mothachadh 
eifeachdach  a  thoirt  da,  tha  tìos  againn  ciod  na  toraidhean 
a  rinn  e  'ghiùlain. 

Is  e  am  mothachadh  èifeachdach  so  a  mhain,  ma  seadh, 
air  am  bheil  sinn  a'  labhairt ;  agus  tha  so  fèin  dà-fhìllte  : — 
1.  Sin  a  tha  o'n  lagh,  no  roimh  iompachadh  dhaoine  ;  2.  Sin 
a  tha  o'n  t-soisgeul,  agus  a  tha  'dol  air  thoiseach  air  an 
t-saorsa  sin  o  dhoimhneachdaibh  air  am  bheil  sinn  a'  labhairt. 

A  nis,  a  thaobh  sin  a  tha  o'n  t-soisgeul,  a  tha  sinn  ag 
aimneachadh  mar  cheud  dhleasdanas  agus  mar  cheud 
chleachdadh  an  anama  ann  am  pilleadh  a  dh'  ionnsuidh 
Dhè,  is  mothachadh  domhain,  gniomhach  a  ta  ann,  air 
oibreachadh  ann  an  inntinn  agus  ann  an  cridhe  a'  pheacaich 
chreidich  leis  an  Spiorad  Naomh,  agus  sin  de'n  phea^adh 
agus  de  na  h-uilc  a  tha  ann,  an  aghaidh  lagh  agus  gràidh 
Dhè,  an  aghaidh  croinn-ceusaidh  agus  fola  Chriosd,  an 
aghaidh  comh-chomuinn  agus  comhfhurtachd  an  Spioraid, 
agus  an  aghaidh  uile  thoraidhean  gràidh,  agus  tròcair,  agus 
gràis  Dhè  de'n  d'  rinneadh  e  'na  fhear-comhpairt,  no  ris  am 
bheil  sùil  aige  tre'n  t-soisgeul. 

1.  Is  e  priomh  ùghdair  èifeachdach  a'  mhothachaidh  so 
an  Spiorad  Naomh.  Is  esan  a  tha  'toirt  "  dearbh-shoilleir- 
eachd  mu  pheacadh,''  Eoin  xvi.  8.  Tha  e  gun  amharus  tre 
mheadhonaibh, — dh'  oibrich  se  e  ann  an  Peadar  tre  amharc 
Chriosd  air, — ach  is  e  'obair-san  a  ta  ann ;  cha-n  urrainn 
duine  sam  bith  'oibreachadh  air  'anam  fèin.  Mar  nach  do 
chuireadh  uisge  lochan  Betesda  troimh  a  chèile  gus  an 
deachaidh  an  t-aingeal  sios,  cha  mhò  a  theid  an  cridhe 
troimh  a  chèile  air  son  peacaidh  gun  oibreachadh  slàinteil 
an  Spioraid  Naoimh. 

2.  Tha  e  'coimh-sheasamh  ann  am  breithneachadh  domhain 
de'n  vheacadh  agus  na  h-uilc  a  ta  ann.  Cha-n  'eil  smuaintean 
eutrom,  coitchionn  a  tighinn  gu  bràth  gu  ruig  a'  mhothach- 
aidh  so.  "  Tha  mo  dhoilgheas  a'  m'  fhianuis  a  ghnàth,"  deir 
Daibhidh,  Salm  xxxviii.  17.  Bha  e  'ghnàth  'ga  theannach- 
adh,  agus  sin  gu  ro  mhòr.  Tha  am  mothachadh  so  an  sàs 
'na  anam  'na  luidh  sios  agus  'na  èirigh  suas.  Far  nach  'eil 
ach  smuaintean  eutrom  uime,  le  ro  bheag  gearain  agus  caoidh, 
cha-n  'eil  an  t-anam  coltach  ri  bhi  air  slighe  pillidh. 

3.  Tha  e  gniomhach.  Cha-n  'eil  e  'na  luidh  anns  an 
inntinn  mar  bheachd  coitchionn  a  mhain  ach  tha  cleachdadh 
aige  anns  an  tuigse  a  tha  'drùghadh  gu  b-èifeachdach  air  an 

toil  agus  air  na  h-aigne ;  is  mothachadh  e  o'm  bheil  bròn 
agus  irioslachadh  neo-sgaraichte.  Tha  cleachdaidhean 
gniomhach  na  tuigse  a  ghnàth  a'  giùlan  mar  thoradh  cleachd- 
aidhean  coimh-fhreagarrach  riu  anns  an  toil  agus  anns  na 
h-aigne,  ann  an  rathad  gu  bheil  cuid  air  comh-dhùnadh  gur 
iad  sin  da  rireadh  gniomhara  na  toile  a  tha  mar  is  tric  air 
an  cur  as  leth  na  tuigse.  Tha  am  mothachadh  so,  ma  seadh, 
anns  an  inntinn  ann  an  rathad  gu  bheil  an  t-anam  gu 
h-iomlan  air  a  thaoisneachadh  ann;  tha  irioslachadh,  tha 
bròn,  agus  fèin-ghràin,  beò  agus  a'  bàsachadh  maille  ris. 

4.  Tha  ceithir  chuspairean  àraidh  ann  an  sealladh  an 
anama  fo'n  mhothachadh  so  : — 

(1.)  Tha  e,  anns  a'  cheud  àit,  ag  amharc  ri  lagh  Dhe, 
Cha-n  urrainn  am  peacadh  a  bhi  'faotainn  a  dhligh  beachd- 
achaidh  far  nach  'eil  àite  fèin  air  a  thoirt  do'n  lagh.  Tha 
an  lagh  a'  gairm  air  son  a'  pheacaich,  agus  tha  e  gu  toileach 
a'  toirt  a  pheacaidh  thairis  d'  a  làimh  chum  breth  a  thoirt 
air  leis.  Ann  an  solus  an  lagha  tha  e  'faicinn  gu  bheil  e 
"anabarrach  peacach,"  Rom.  vii.  13.  Tha  e  'ga  fhaicinn 
fèin  'na  ghràineileachd  agus  am  peacadh  'na  chunnart.  Tha 
daoine  mar  is  tric  a'  luidb  sios  'nan  doimhneachdaibh,  do 
bhrìgh  gu'm  b'  àill  leò  ceud  cheum  an  èirigh  a  sheachnadh. 
B'  àill  leò  fhaotainn  a  dh'  aon  leum  o  dhoimhneachd  an 
truaighe  gu  ruig  ceum  mullaich  an  sonais.  Ach  cha-n  e  so 
dòigh  an  Spioraìd  Naoimh  ann  a  bhi  buntuinn  ris  an  anam 
anns  an  obair  so.  Cuiridh  e  chòmhradh  ris  an  lagh  e,  bheir 
e  a  pheacadh  d'  a  ionnsuidh,  chum  gu'n  cluinn  e  a  bhinn  air 
a  toirt  a  mach.  Nam  bu  mhiann  leibh,  ma  seadh,  teachd  a 
dh'  ionnsuidh  bhur  suaimhneis,  na  seachnaibh  ceud  cheum 
so  bhur  dol  a  steach  d'a  ionnsuidh.  Nam  bu  mhiann  leibh 
gu  bràth  bhur  n-anaman  'fhaotainn  air  am  fìreanaehadh  tre 
ghràs,  thugaibh  fainear  bhur  peacaidhean  fhaotainn  air  an 
dìteadh  tre'n  lagh. 

(2.)  Tha  e  'g  araharc  ri  gràdh  Dhè  ;  agus  tha  so  a'  bris- 
eadh  cridhe  a'  pheacaich  bhochd'  a  tha  pilleadh.  Tha  bròn 
o'n  lagh  'ga  dhruideadh  fèin  suas  anns  an  anam,  agus  'ga 
thachdadh.  Tha  bron  o  ghràdh  Dhè  'ga  fhosgladh  suas, 
ionnus  gu  bheil  e  air  a  dhòrtadh  a  mach  mar  shruthaibh. 
'Nuair  a  tha  smuaintean  timchioll  a  bhi  peacachadh  an 
aghaidh  gràidh  Dhè  air  am  mosgladh  anns  an  anam  leis  an 
Spiorad  Naomh ; — ciod  a  their  sinn  ?  cha-n  f  heudar  an 
toraidhean  anns  a'  chridhe  a  chur  an  cèill.  Thug  so  an 
glaodh  sin  o  Esra,  "Omo  Dhia,  tha  nàir  orm  agus  rudhadh 
gruaidh  m'  aghaidh  thogail  rìut-sa,"  caib.  ix.  6  ;  agus  rann 
10,  "Ciod  a  their  sinn  an  dèigh  so  ?" — is  e  sin,  an  dèigh 
uile  thoraidhean  sin  a'  ghràidh  agus  a'  chaoimhneis  de'n  d' 
rinneadh  iad  'nan  luchd-comhpairt.  'N  uair  a  tha  smuain- 
tean  gràidh  agus  peacaidh  air  an  leigeadh  cuideachd,  tha 
iad  a'  cromadh  an  anama  sios  le  nàir  agus  rudhadh  gruaidh, 
gus  am  bheil  e  ri  caoidh  agus  fo  amhluadh  ann  fèin.  Faic 
Esec.  xxxvi.  31.  Tha  an  t-anam  a  nis  a'  toirt  gu  cuimhne 
an  gràdh,  agus  an  caoimhneas,  agus  an  tròcair,  agus  an 
gràs,  agus  na  foighidin  a  bha  air  an  cleachdadh  d'a  thaobh, 
agus  de'n  d'  rinneadh  e  'na  fhear-comhpairt.  Tha  smuain- 
tean  timchioll  nan  nithe  so  a'  dòmhlachadh  ann  a  nis  mar 
shruthaibh  uisge.  Trocair  cho  comharaichte,  comh-chomunn 
cho  dlùth,  sochairean  cho  luachmhor,  dòchasan  na  glòire 
cho  soilleir,  roimh-bhlas  de  nèamh  cho  milis,  sìth  cho  ciùin, 
comhfhurtachd  cho  làidir,  aoibhneas  cho  mòr,  comhpairt- 
eachadh  cho  saoibhir  o'n  Spiorad, — so  uile  do  pheacach 
bochd,  truagh,  mallaichte,  caillte,  diblidh  !  "  Mo  thruaighe 
mi,"  deir  an  t-anam,  "  Cia  an  taobh  a  bheir  mi  air  mo 
dhoilgheas  pilleadh  uam  1 "  Tha  so  'ga  lionadh  le  nàir 
agus  rudhadh  gruaidh,  ionnus  gu  bheil  e  gu  h-uaigneach 
ri  caoidh,  agus  ri  acain  gu  dochann  a  leasraidh.  Agus  an 
sin, — 

(3.)  Tha  fuil  agus  crann-ceusaidh  Chriosd  air  an  toirt 

gu  cuimhne  dha  leis  an  Spiorad  Naomh.  "  Och,  mo 
thruaighe,"  deir  an  t-anarn,  "  an  ann  mar  so  a  rinn  mi 
gràdh  do-labhairt  iongantach  mo  Shlànuighir  a  dliìoladh  ì 
An  ann  mar  so  a  dh'ìoc  mi  d'a  làimh  'an  èiric  na  rinn  e  air 
mo  shon  1    Nach  'eil  nèamh  agus  talamh  fo  iongnadh  om'n 

o  o  o 

deantadh  tarcus  air  a  ghràdh  sin  a's  cùis-iongantais  gu 
siorruidh  dhoibh  1"  Rinn  so  cridhe  Pheadair  a  bhriseadh 
'nuair  dh'  amhairc  Criosd  air.  Anns  a'  chor  so,  bithidh 
an  samhuil  so  de  bhriathraibh  air  an  seirm  o  Chrioscl  ann 
an  cluasaibh  an  anama  :  "  An  d'  thng  mi  gràdh  dhuit,  a' 
fagail  mo  ghlòire  a  dh'  fhulang  nàiie  agus  maslaidh  air  do 
sgàth  ?  An  do  mheas  mi  mo  bheatha,  maille  ris  gach  ni  a 
bha  gràdhaichte  leam,  ro  luachmhor  air  do  shon,  chum  do 
thèarnadh  o'n  fheirg  a  tha  ri  teachd  !  An  robh  mi  a'  m* 
fhàsach  dhuit,  no  'n  am  fhearann  dorchadais  ?  Ciocl  tuill- 
eaclh  a  dh'  f  heudtadh  a  dheanamh  air  do  shon  'Nuair 
nach  d'  fhagadh  agam  ach  mo  bheatha,  agus  m'  fhuil,  agus 
m'  anam,  air  do  shon-sa  leigeadh  sios  iad  uile,  chum  le  mo 
bhàs  gu'm  bitheadh  tu  beò,  'nam  fhuil  gu'm  bitheadh  tu  air 
do  ghlanadh,  agus  le  ìobairt-reitich  m'  anama  gu'm  bitheadh 
tu  air  do  thèarnadh  !  Agus  an  ann  mar  so  a  rinn  thu  mo 
gràdh  a  dhìoladh,  a'  ròghnachadh  ana-mianna  air  thoiseach 
orm,  no  a'  pilleadh  air  falbh  uam  le  d'  leisg  agus  le  d' 
amaideachd  ?  Gabh  romhad,  ma  seadh,  anama  mhi- 
chaoimhneil  agus  neo-thaingeil,  agus  faic  am  faigh  thu 
Fear-saoraidh  eile?"  Tha  so  a'  claoidheadh  an  anama, 
agus  eadhon  'ga  bhàthadh  ann  an  deuraibh  a'  bhròin. 
Agus  an  sin  tha  searbhadas  nam  fulangas  a  ghiùlain  Criosd 
air  an  toirt  gu  cuimhne  :  "  Amhaircidh  iad  airsan  a  lot 
iad,  agus  ni  iad  caoidh  air  a  shon,"  Sech.  xii.  10.  Tha 
iad  a'  toirt  gu  cuimhne  a  dhomblais  agus  a  shearbhadais, 
a  ghlaoclhaich  agus  a  dheur,  a  chruaidh-ghleachd  anama 
agus  'fhalluis,  a  threigsinn  agus  a  bhròn,  'fhuil  agus  a  bhàs, 
gèireid  a'  chlaidheimh  a  bha  na  anam,  agus  searbhadais  a 

chupain  a  chuireadh  'na  làimh.  Tha  an  t-anam  so  a  nis  ag 
amharc  air  Criosd  'na  fhuil,  'na  bhàsachadh,  'na  ghleachd- 
adh  ri  ìnallacbadh  agus  ri  feirg  air  a  shon,  agus  a'  faicinn 
a  pheacaidh  fèin  anns  na  sruthaibh  fola  a  thàinig  o  a 
thaobh.  Agus  so  uile  a'  leasachadh  a'  mhothachaidh  sin 
de'n  pheacadh  air  am  bheil  sinn  a'  labhairt. 

(4.)  Tha  e  'g  amharc  mar  an  ceudna  ri  comh-cJtomunn 
■agus  ri  comhfhurtachd  an  Spioraid  Naoimh.  Maille  ris 
gaeh  sochair  agus  toradh  gràidh  a  tha  sinn  a'  faotainn 
uaith.  Tha  an  Spiorad  air  a  bhuileachaclh  air  creidich,  o 
ghealladh  Chriosd,  chum  còrnhnuidh  a  ghabhail  annta. 
Tha  e  'gabhail  seilbh  air  an  cridheachaibh  chum  a  bhi 
'na  àite  còmhnuidh  dha  fèin.  Agus  c'arson  sin  1  Chum 
an  glanadh,  agus  an  naomhachadh,  agus  an  coisrigeadh 
do  Dhia ;  chum  an  sgeadachadh  le  gràs  agus  le  tiodhlac- 
aibh  spioradail ;  chum  còir  a  thoirt  dhoibh  ann  an.  soch- 
airibh  a'  choimhcheangail  ;  chum  an  treòrachadb,  agus 
an  seòladh,  agus  an  stiùradh,  agus  comhfhurtachd  a 
thoirt  dhoibh  ;  chum  an  seulachadh  gu  là  na  saorsa. 
A  nis,  tha  am  peacadh  a'  cur  doilgheis  air  an 
Spiorad  so,  Eph.  iv.  30,  agus  àite-còmhnuidh  air  a 
thruailleadh -leis,  1  Cor.  vi.  19,  iii.  17.  Tha  smuaintean 
uime  so,  ma  seadh,  a'  geurachadh  a'  mhothachaidh  spioradail 
sin  a  th'  aig  an  anam  de'n  pheacadh  ann  an  èirigh  nios  as  a 
dhoimhneachdaibh.  Tha  e  toirt  fainear  cia  cho  liuthad 
sochair,  agus  comhfhurtachd,  agus  soluis,  agus  gràidh,  agus 
aoibhneis,  de'n  d'  rinneadh  e  na  fhear-comhpairt  da  thrid ; 
cia  cho  liuthad  earail,  agus  rabhaidh,  agus  gluasaid  uaigneich 
a  ghnàthaich  e  d'a  thaobh  chum  aghleidheadh  o'npheacadh; 
air  chor  as  gu  bheil  e  'g  ràdh  ann  fèin,  "  Ciod  e  so  a  rinn 
mi  ì  cò  air  an  do  chur  mo  pheacadh  doilgheas,  cò  a  nis  a  rinn 
mi  a  bhrosnachadh  1  Ciod  nan  tugadh  an  Tighearn  a  nis  a 
Spiorad  Naomh  fèin  gu  buileach  air  falbh  uam,  air  sou  m' 
amaideachd  agus  mo  mhi-thàingealachd  ?    Ciod  ma  chuir  mi 

G 


66 


EADAR-MHINEACHADH  AIR  SALM  CXXX.        [Rann  3. 


doilgheas  air  ionnus  nach  gabh  e  còmhnuidh  annam  tuilleadh, 
agus  nach  bi  tlachd  aig  annam  ni's  mò  ì  Cia  cho  eagalach 
an  sin  as  a  bhitheadli  mo  dhorchadas  agus  mo  dhòlas,  seadh, 
am  milleadh  iomlan  anns  am  bitheadh  m'  anam  truagh  air 
'fhagail !  Gidheadh,  is  e  nàire  agus  rudhadh  gruaidh  a 
bhuineas  dhomh  'na  fhianuis  air  son  mo  mhi-ghnèitheileachd 
agus  mo  mhi-thàingealachd  d'  a  thaobh." 

Agus  is  e  so  an  Ceud  ni  a  tha  'ga  thaisbeauadh  fèin  ann 
an  cor  an  anam'  ann  am  pilleadh  a  dh'  ionnsuidh  Dhè, — 
eadhon,  mothachadh  treibhdhireach  peacaidà,  air  na  h-aobh- 
airibh  a  dh'  ainmicheadh,  air  oibreachadh  ann  leis  an  Spiorad 
Naomh.  Agus  is  ni  e  cbum  am  feum  gach  uile  anam  teachd 
a  tha  anns  na  doimhneachdaibh  a  chuireadh  an  cèill,  ma  tha 
sùil  aige  gu  bràth  ri  saorsa  agus  leigheas.  Na  bitheadh 
dòchas  sam  bith  aig  an  samhuil  so  de  mhuinntir  ri  mothach- 
adh  as  ùr  de  thròcair  Dhè  gun  mhothachadh  as  ùr  de'm 
peacadh  fèin. 

Anns  an  DARAàit,  Uaith  so  bithidh  a'  sruthadh  aideach- 
adh  fìrinneach,  saor,  agus  gràsmhor  air  peacadh.  Feudaidh 
mothachadh  peacaidh  a  bhi  aig  daoinibh,  agus  gidheadh  iad 
a  bhi  'ga  fhagail  a'  losgadh  mar  èibhleig  air  a  druideadh  suas 
'nan  cnàmhaibh,  chum  an-shocair  agus  buaireis  dhoibh  gun 
tàmh,  agus  sin  gun  chomas  a  bhi  aca  air  an  anamaibh 
'fhosgladh  suas  ann  an  aideachadh  shaor  a  dheanamh  air ; 
seadh,  feudaidh  aideachadh  a  bhi  deanta  ann  an  rathad 
coitchionn,  agus  sin  air  an  dearbh  pheacadh  leis  am  bheil  an 
t-anain  air  mhodh  àraidh  air  a  ribeadh,  agus  gidheadh  a 
teachd  gearr  air  coimhlionadh  dligheach  a  thoirt  do'n 
dleasdanas  so.  Thugamaid  fainear  mar  a  bha  a'  chùis 
maille  ri  Daibhidh  :  Salm  xxxii.  3,  "  An  uair  a  bha  mi  a' 
m'  thosd,  luidh  aois  air  mo  chnàmhan,  le  mo  bhùireadh  fad 
an  là."  Cionnus  a  b'  urrainn  Daibhidh  a  bhi  'na  thosd, 
agus  gidheadh  a  bhi  ri  bùireadh  fad  an  là  ?  Bha  e  'na  thosd 
a  mheucl  's  nach  do  choimhlion  e  an  dleasdanas  a  tha  air 

'ainnieachadh,  rann  5,  "  Dh'  aidich  mi  mo  pheacadh  dhuit, 
agus  cha  do  cheil  mi  m'  euceart."  Cha-n  e  tosdachd  a  tha 
air  a  ohiallachadh  a  tha  'strìochdaclh  gu  foighidneach  fo 
làimh  Dhè ;  cha  deanadh  sin  a  neart  spiot  adail  a  lagachadh 
idir,  mar  a  tha  e  'gearain  a  rinneadh  leis  an  tosdachd  so  : 
"  Luidh  aois  air  mo  chnàmhan."  Bha  mothachadh  domhain 
aige  de  pheacadh  ;  rinn  so  a  ghleidheadh  ann  am  buaireas 
imcheisteach  fad  an  là  ;  de'm  bheil  e  'gairm  a  bhùireadh. 
Rinn  e  a  lagachadh  agus  a  sgìtheachadh,  gus  an  do  luidh 
aois  air  a  chnàmhaibh,  no  gus  an  d;  fhàilnich  a  neart ;  gidh- 
eadh  cha  robh  e  'na  chomas  a  chridhe  fèin  a  thoirt  a  dh' 
ionnsuidh  an  aideachaidh  fhìrinnich  agus  ghràsmhoir  sin,  a 
dheanadh  co  dhiùbh  beagan  saorsa  a  thoirt  d'a  anam,  mar 
chreuchd  iongraichte  air  a  fosgladh  leis  an  sgian.  Tha 
clann  Dhè  gu  tric  anns  a'  chùis  so  cosmhuil  ri  ar  cloinn 
fèin.  Ged  a  bhitheas  fios  aca  gu  bheil  coire  air  an  làmhaibh, 
agus  ged  a  bhitheas  iad  fo  thrioblaid  leatha,  gidheadh  cha 
bhi  iad  ach  rag  'ga  h-aideachadh.  Is  amhuil  sin  clann  Dhè. 
Siùbhlaidti  iad  sios  agus  suas,  ri  acain  agus  ri  caoidh,  a' 
baireadh  fad  an  là ;  ach  tha  droch  spiorad  reasgach  aJ 
druideadh  an  anama  fo  chumhachd  a'  mhi-chreidimh  agus 
an  eagail,  ionnus  gu  bheil  iad  air  am  bacadh  o'n  dleasd- 
anas  so. 

A  nis,  chum  gu'm  bitheadh  an  t-aideachadh  &o  taitneach 
do  Dhia,  tha  air  iarraidh,  anns  a'  cheud  àit,  gu'm  bi  e  saor; 
agus,  a  rìs,  gu'm  bi  e  làn. 

1.  Feumaidh  e  bhi  'saor,  agus  fìrinneach,  agus  spior- 
adail.  Thàinìg  Cain,  agus  Pharaoh,  agus  Ahah,  agus 
Iudas,  gu  aideachadh  a  dheanamh  ;  aeh  bha  e  deanta 
dheòin  no  dh'  aindeoin.  Cha  robh  e  'sruthadh  uatha,  ach 
air  'fhàsgadh  asda.  D'an  taobh-san  a  tha  fo  fl  rithealadh 
uamhasan  an  lagha  no  fo  eagalaibh  bhreitheanas  èigin,  cha-n 
'eil  an  aideachadh  air  peacadh  ach  mar  aideachadh  luchd  na 
droch-bheairt  air  a'  chr<ùch,  a  tha  nis  a'  labhairt  gu  follais- 

each  air  na  nithibh  air  son  am  feum  iad  bàsachadh.  Is 
amhuil  sin  muinntir  a  tha  fo  dhearbhadh  peacaidh  a  mhain. 
Cha-n  'eil  an  aideachadh-san  air  peacadh  a  bheag  sam  bith 
air  thoiseach  orra.  Ach  a  nis,  a  thaobh  an  anama  sin  a  tha 
'pilleadh,  cha-n  'eil  àm  sam  bith  anns  am  mò  am  bheil  de 
shaorsa  agus  a  dh'  aomadh  spioraid  aige,  no  an  uair  a  tha  e 
ri  aideachadh  air  na  nithe  sin  fèin  a's  mò  a  tha  'cur  de  nàire 
air.  Agus  tha  so  'na  dhearbhadh  mòr  air  gu  bheil  e  'sruth- 
adh  o'n  Spiorad  Naomh  aig  am  bheil  an  t-saorsa  sin  'na 
chomh-chuideachd  ;  oir  "  far  am  bheil  Spiorad  an  Tighearna, 
tha  saorsa  an  sin,"  2  Cor.  iii.  17.  Air  do'n  mhothachadh 
peacaidh  sin'a  chuireadh  an  cèill  roimh  a  bhi  air  oibreachadh 
ann  leis  an  Spiorad  Naomh,  tha  a  cbridhe  air  a  leigeadh  saor 
agus  air  a  chur  'am  farsuinneachd  chum  a  bhi  'deanamh 
aideachaidh  fhìrinnich  air  a  pheacadh  'an  làthair  an 
Tighearna. 

2.  Feumaidh  e  bhi  mar  an  ceudna  làn.  Is  e  cleith  a' 
pheacaidh  sgrios  an  aideachaidh.  Ma  tha'n  t-anam  gu 
h-uaigneach  a'  cur  roimhe  aoin  ghrèim  milis  a  gbleidheadh 
fo'n  teanga,  tha  e  coltach  ri  bhi  'ceiltinn  cuid  de'n  luach,  a 
tha  'fàgail  an  iomlain  'na  reubainn  'an  àit  a  bhi  'na 
thabhartas,  Feudaidh  cuid  a  bhi  air  an  tilgeadh  ann  an 
doimhneachdaibh  agus  ann  an  àmhghar  timchioli  aoin 
pheacaidh,  agus  le  sin  a  bhi  air  an  èigneachadh  gu  bhi  'ga 
aideachadh,  gidheadh,  aig  an  àm  cheudna,  a  bhi  'fantuinn 
mi-chùramach  timchioll  am  peacaidhean  eile,  a  dh'  fheudas, 
theagamh,  a  bhi  'brosnachadh  Dhè  cho  mòr  ris  a'  pheacadh 
sin  a  tha  a  nis  'gan  cur  fo  bhuaireas.  Feumaidh  e,  ma 
seadh,  a  bhi  làn  agus  farsuinn,  cho  maith  ri  saor  agus 
fìrinneach. 

Agus  tha  coimhlionadh  dligheach  an  dleasdanais  so  'na 
ni  cho  cudthromach  as  gu  tric  gu  bheil  geallaclh  a'  mhaitìi 
eanais  air  mhodh  àraidh  coimhcheangailte  ris,  agus  sin  mar 
dhleasdanas  a  tha  'giùlan  'na  chomh-chuideachd  gach  uile 

dhleasdanas  eile  anns  am  bheil  làn  philleadh  a  dh'  ionnsuidh 
Dhè  a'  coimh-sheasamh.  Faic  an  t-àite  comharaichte  sin  ann 
an  lob  xxxiii.  27,  28. 

Anns  an  Treas  àit,  Anns  an  rann  a  tha  r'  ar  n-aghaidh, 
tha  mar  an  ceudna  cleachdadh  an  fhèin-dhhtidh  gu  soilleir 
fillte  suas,  agus  an  fhìreanachaidh  air  Dia  ;  anns  am  bheil 
dà  earrann  : — 

1.  Fèin-ghràin,  no  fuath.  Tha  an  t  anam  a  nis  gu 
h-iomlan  mi-thoilichte  leis  fèin,  tha  e  'ga  choireachadh  fèin 
le  mòr  dhuilichinn  agus  thrioblaid.  Is  anihuil  a  tha  an 
t-abstol  a'  cur  an  cèill  a  thaobh  nan  Corintianach,  'nuair  a 
bha  am  bròn  diadhaidh  air  chleachdadh  annta,  2  Cor.  vii. 
11.  'Am  measg  nithe  eile,  rinn  e  "ro-dhiom  agus  togradh 
dioghaltais"  'oibreachadh  annta  :  bha  iad  gu  ro  dhiomach 
'gan  coireachadh  fèin  ann  an  cleachdadh  an  fhèin-ghràin. 
Ann  an  crìochnachadh  a'  chonnsachaidh  a  bha  eadar  Dia 
agus  Iob,  b'e  so  anns  an  do  sgnir  e.  Mar  a  thàinig  e  ann  an 
rathad  coitchionn  gu  blii  'deanamh  aideachaiclh  shaoir,  agus 
làin,  agus  threibhdhireich  air  a'  pheacadh,  caib.  xl.  4,  5,  is 
amhuil  sin  a  tha  e  air  mhodh  àraidh  a'  sguir  cle'n  chonnsach- 
adh  so  gu  h-iomlan  ann  a  bhi  'gabhail  gràin  deth  fèin,  caib. 
xlii.  6,  "  Gabhaidh  mi  gràin  dìom  fèin,  agus  ni  mi  aithreachas 
ann  an  duslach  agus  ann  an  luithre."  "  Cia  cho  gràineil 
agus  cho  truagh  as  a  tha  mi !"  deir  an  t-anam.  "  'Nuair  a 
smuainicheas  mi  air  m'  arnaideachd,  air  mo  neo-fhiùghalachd, 
agus  air  mo  mhi-thaingealachd,  tha  nàir  agus  rudhadh  gruaidh 
orm.  An  e  so  da  rireadh  mar  a  bhuin  mi  ris  an  Tighearn  ì 
Tha  mi  'gabhail  gràin  diom  fèin ;  bu  mhiann  leam  teicheadh 
as  mo  shealladh  fèin,  tha  mi  cho  truaillidh  agus  cho  gràineil, — 
'nam  chùis-tarcuis  do  Dhia,  agus  do  ainglibh,  agus  do 
dhaoinibh." 

2.  Tha  an  t-anam  mar  an  ceudna  a'  toirt  breth  air  Jèin. 
Is  amhuil  a  tha  an  t-abstol  a'  comhairleachadh  do  na 
Corintianaich,  1  Litir  xi.  31,  "  Nan  tugamaid  breth  oirnn 

fèin,  cha  tugtadh  breth  oirnn."  Ann  an  so  tha  e  'toirt  a 
mach  na  binne  'na  aghaidh  fèin  a  rèir  riaghailte  an  lagha. 
Cha-n  e  mhain  gu  bheil  an  t-anam  a'  toirt  a  pheacaidh  a  dh' 
ionnsuidh  an  lagha,  tha  e  'ga  thoirt  fèin  ann  mar  an  ceudna. 

Is  iad  na  tri  nithe  so,  ma  seadh,  a  thug  sinn  fainear  gu 
h-aithghearr,  anns  am  bheil  ceud  chleachdaidhean  an  anama 
ghràsmhoir  sin  a'  coimh-sheasamh  a  tha  'g  èirigh  nios  as  a 
dhoimhneachdaibh.  Agus  tha  so  a'  fosgladh  na  slighe  air 
son  a  bhi  'g  àrdachadh  gràis  Dhè,  an  ni  mòr  sin  a  tha  mar 
chrìch  aige  anns  an  fhrithealadh  so  uile,  Eph.  i.  6.  A  nis, 
cha-n  'eil  ni  sam  bith  a  thaisbeanas  gràs  mar  ni  ro  àrd  agus 
glòrmhor  gus  am  bheil  an  t-anam  air  a  thoirt  a  nuas  ro  iosal. 
Tha  an  t-anam  anns  a'  chor  so  toileach  air  a  bhi  'feitheamh  ri 
àm  Dhè,  mar  a  chi  sinn  aig  crìch  na  sailm  so.  "Oh,"  deir 
an  t-anam  so,  "  ma  dh'  amaiseas  mi  gu  bràth  air  mothach- 
adh  d'a  ghràdh,  ma  mhealas  mi  tuilleadh  deadh-ghean  a 
ghnùis,  is  toradh  do-labhairt  a  ghràis  a  bhitheas  ann.  Gabh- 
adh  e  'àm  agus  a  chothrom  fèin ;  air  mo  shonsa,  is  maith 
dhomh  a  bhi  ann  an  dòchas,  agus  feitheamh  gu  fòil  ri 
slàinte  an  Tighearna."  Tha  e  ro  shoilleir,  ma  seadh,  gur  e 
am  priomh  aobhar  gu  bheil  àireamh  cho  tearc  a'  faotainn 
gian  as  o'n  doimhneachdaibh  peacaidh  rè  an  làithean  uile, 
nach  'eil  na  dleasdanais  so  a'  faotainn  an  dlighe  coimhlion- 
aidh  aig  an  làmhaibh.  Tha  daoine  a'  leigheas  an  creuchdan 
gu  h-eutrom  ;  agus,  uime  sin,  brisidh  iacl  a  mach  as  ùr, 
'gan  tilgeadh  anns  a'  chor  an-shocrach,  àmhgharach  anns 
an  robh  iad  roimh. 


Dà  olc  d'  am  bheil  daoine  buailteaeh  a  tha  fo  dhearbhadh 
peacaidh  agus  air  an  irioslachadh— Foiseachadh  anns  aJ 
chor  sin — Foiseachadh  air. 

Cha-n  fheudar  an  t-anam  'fhàgail  anns  a'  chor  a  bha 
sinn  a'  cur  an  cèill.    Tha  obair  eile  aige  r'a  coimhlionadh, 

ma  tha  e  'cur  roimhe  suaimhneas  agus  sìth  fhaotainn.  Tha 
-e  air  teachd  a  nis  gu  h-inbhe  mhaith  air  son  seallaidh 
'fhaotainn  de  mhaitheanas ;  ach  cha  ruig  e  cala  aon  chuid 
le  bhi  Yoiseachadh  anns  a'  chor  anns  am  bheil  e,  no  le  bhi 
'foiseachadh  air.  Bha  sinn  a'  nochdadh  gu'n  robh  tri  nithe 
ann  an  ceud  chleachdaidhibh  an  anama  sin  a  bha  'cur 
aghaidh  as  ùr  air  Dia  air  son  saorsa, — is  iad  sin,  mothach- 
adh  peacaidh,  aideachadh  peacaidh,  agus  fèin-dhìteadh  do 
bhrìgh  peacaidh.  A  nis,  tha  dà  olc  a  tha  gu  tric  a' 
leantuinn  dhaoine  'nuair  a  bheirear  iad  gu  ruig  na  h-inbhe 
so.  Tha  cuid  a'  foiseachadh  ann,  gun  a  dhol  ceum  ni's 
fhaide  ;  tha  cuid  eile  a'  foiseachadh  air,  a'  saoilsinn  nach 
'eil  tuilleadh  a  dhìth  orra.  Rinn  an  salmadair  an  dà  olc 
so  a  sheachnadh,  agus  a  dh'  aindeoin  a  theanntachdan  uile, 
ghabh  e  gu  dìreach  roimhe  gus  an  d'  ràinig  e  maitheanas, 
mar  a  chi  sinn  anns  an  ath  rann.  Ni  sinn  an  dà  olc  so 
'fhosglacìh  suas  gu  h-aithghearr,  a'  nochdadh  gur  ni  neo- 
sheachanta  gun  teachd  'nan  cò-ir  : — 

Anns  a'  cheud  àit,  Le  bhi  foiseachadh  ann,  tha  sinn  a' 
ciallachadh  an  t-anam  a  bhi  'call  a  dhòchais,  a'  smuain- 
^achadh  gu  mì-mhisneachail  nach  'eil  saorsa  r'a  faotainn. 
Air  do  gheur-mhothachadh  peacaidh  a  bhi  aige,  tha  e  cho 
mòr  air  a  chlaoidheadh  le  smuaintibh  timchioll  a  ghràineil- 
eachd  agus  a  neo-airidheachd  fèin  as  gu  bheil  e  'fannachadh 
fo'n  uallach.  Rinn  so  Sion  a  thoirt  chum  na  h-ìre  sin  anns 
an  do  ghlaodh  i,  "  Thrèig  an  Tighearn  mi,  agus  rinn  mo 
Thighearn  mo  dhì-chuimhneachaclh."  Tha  an  t-anam  gu 
h-uaigneach  a'  toiseachadh  ri  smuaineachaclh  nach  'eil 
dòchas  air  a  shon ;  nach  'eil  Dia  idir  a'  toirt  fainear  ;  gu'n 
caillear  e  là  air  chor-èigin ;  gu  bheil  saorsa  fad  o  làimh, 
agus  àmhghar  dlùth.  Tha  na  smuaintean  so  'ga  theann- 
achadh,  air  chor  as,  ged  nach  'eil  e  trèigsinn  Dhè  gu 
buileach  chum  sgrios,  gidheadh  nach  'eil  e  'teaclìd  am  fagus 
da  air  dhòigh  èifeachdach  chum  comhfhurtachd  'fhaotainn. 


72 


EADAR-MHIN  EACHADD    AIR  SALM  CXXX.        [Bann  3. 


Is  e  so  an  ceud  olc  a  th'  aig  an  anam  r'a  sheachnadh 
anns  a'  chor  so.  Tha  fios  againn  mar  a  tha  Dia  'ga 
chronachadh  ann  an  Sion  :  "  Thubhairt  Sion,  Thrèig  an 
Tighearn  mi,  agus  rinn  moTighearnmodhi-chuimhneachadh."' 
Ach  cia  cho  amaideach,  mi-chreideach  as  a  tha  Sion  anns  a' 
chùis  so  !  C'  àit  an  d'  fhuair  i  aobhar  air  son  an  samhuil  sa 
de  smuaintibh  mi-mhisneachail,  anearbsach?  "An  di- 
chuimhnich  inàthair  a  leanabh  cìche,"  deir  an  Tighearn, 
"  gun  iochd  a  dheanamh  air  mac  a  cnim  ?  seadh,  feudaidh 
eadhon  iadsan  dì-chuimhneachadh,  ach  cha  di-chuimhnich 
mise  thusa."  Cha  n  'eil  ni  sam  bith  a'.s  1110  a  tha  'brosnach- 
adh  an  Tighearna,  no  cleachdadh  sam  bith  a's  cronaile  do'u 
anam  fèin,  no  an  samhuil  so  de  smuaintibh  mi-mhisneachail, 
peacach  ;  agus  sin  do  bhrìgh, — 

1.  Gu  bheil  iad  ceum  air  cheum  a'  lagachadh  an  anarna, 
agus  'ga  fhàgail  neo-fhoghainteach  an  dà  chuid  air  son 
dhleasdanas  an  àm'  a  tha  làthair  agus  iad  sin  a.tha  fathast 
air  thoiseach  air.  Uaith  so  tha  cuid  a  chreutairean  bochda 
ri  caoidh,  agus  eadhon  a'  seargadh  as  anns  a'  chor  so,  gun  a. 
bhi  'faotainn  aoin  chèim  os  ceann  mothachaidh  imcheisteich 
peacaidh  rè  an  làithean  uile.  Bha  cuid  eile  a  dh'  fhan  cho 
fad  ann,  agus  a  rinn  iacl  fèin  a  ribeadh  cho  mòr  le  smuaintibh 
bua-ireasach  gun  àireamh,  as  gu'n  do  lagaicheadh  fa  dheòiclh 
eadhonam  buadhan  nàdurra,  air  chor  as  gu'n  d'  fhagadh  iacl 
gun  fheum  sam  bith,  agus  gu'n  do  chaill  iad  an  dà  chuid  am 
mothachadh  air  peacadh  agus  na  h-uile  ni  eile.  Thugadh 
mar  an  ceudna  cothroni  do  Shàtan  an  aghaidh  cuid  anns  a' 
chor  so,  chum  a  bhi  'sàthadh  iomadh  cùis-dhìtidh  aimhleas- 
aich  'nan  inntinnibh,  ionnus  gu'n  do  bhuilicheaclh  an  ùine  gu 
h-iomlan  ann  an  càrnadh  nan  amharus  agus  nan  teagamh 
'nan  aghaidh  fèin ;  leò  so  ruith  iad  sios  agus  suas  o  aon 
neach  gu  neach  eile,  agus  air  dhoibh  a  bhi  gun  chomas  a 
thighinn  gu  bràth  gu  seasmhachd  sam  bith  'nan  smuaintibh 
fèin,  chuir  iad  an  làithean  uile  seachad  ann  an  cor  neo- 

tharbhach,  sheargta,  gun  bhrigh,  gun  chomhfhurtachd.  Tha 
cuid  eile  fatbast,  ged  a  dh'  fheudas  a'  chùis  crìochnachadh 
ni's  sealbhaiche  d'an  taobh,  gidheadh  a  tha  rè  seal  fo  bhuaireas 
spioraid  cho  mòr,  no  cho  mòr  air  an  lionadh  le'n  eagalaibh 
fèin,  as,  an  uaìr  a  labhrar  riu  timchioll  nithe  a  tha  coimh- 
fhreagarrach  r'an  cor,  nach  'eil  buaidh  sam  bith  ac  orra. 
Air  a'  mhodh  so,  ma  seadh,  tha  an  t-anam  air  a  lagachadh  le 
bhi  'fantuinn  tuilleadh  is  fada  air  na  nithibh  so  ;  gus  an 
èigin  do  chuid  glaodhaich  maille  riu  sin  ann  an  Esec.  xxxiii. 
10,  "Tha  ar  cionta  agus  ar  lochdan  oirim,  agus  tha  sinn 
a'  seargadh  annta,  cionnus  a  dh'  fheudas  sinn  mar  sin 
a  bhi  beo  ?" 

2.  Ma  dh'  fhanas  an  t-anam  anns  an  t-suidheachadh  so  a 
mhain,  thig  e  gu  bhi  'g  altrum  nan  smuaintean  cruaidhe  mu 
Dhia,  agus  ceum  air  cheum  gu  bhi  'gearain  air  agus  a' 
gabhail  ssios  de  bhi  'feitheamli  air  a  shon.  Cha-n  'eil  an 
t-anam  an  toiseacb  aon  chuid  a'  snmaineachadh  no  a'  gabhail 
eagail  gu'n  tig  e  gu  ruig  so  gu  bràth.  Tha  e  'saoilsinn  gu'n 
lean  e  air  aghaidh  'ga  dhìteadh  fèin,  a'  gabhail  gràin  dheth 
fèin,  agus  a'  fìreanachadh  Dhè,  gus  a'  chrìch.  Ach  an  uair 
nach  'eil  saorsa  idir  a  teachd,  tha  an  rùn  so  a'  tòiseachadh  ri 
dhol  'an  laige.  Tha  smuaintean  uaigneach  ag  èirigh  anns  a' 
chridhe,  ag  ràdh  gu  bheil  Dia  geur-theann,  do-lubaidh,  agus 
nach  gabh  gnothuch  a  dheanamh  ris,  Bheir  so  an  t-anam 
air  uairibh  gu  bhi  ri  borbhau  gheàrain,  leis  am  bi  e  air  a 
thilgeadh  ann  an  àmhgharaibh  as  ùr  mu'n  ruig  e  crìoch  a 
dheuchainnean.  Ann  an  so  tha  iomadh  neach  a'  dol  am 
nmgha,  a  tha  air  a  thoirt  a  nuas  fo  dhearbhadh  peacaidh  gun 
iompachadh.  Cha-n  urrainn  iad  fantuinn  ri  àm  Dhè,  agus 
tha  iad  a'  dol  a  clhìth  'nam  mi-fhoighidinn.  Agus  tha  iomadh 
eisempleir  againn  a  tha  nochdadh  ciod  anns  an  dò  ghlacadh 
iomadh  neach  de  na  nacimh  fèin  de'n  nàdur  so  'nan  doimh- 
neachdaibh  agus  'nan  deuchainnibh.  Is  e  dòchas  ao-us  tlachd 
a  tha  'gar  gleidheadh  a'  feitheamh  air  an  Tighearn.    A  nis, 


74 


EADAR-MHINEA.CHADH  AIR  SALM  CXXX.        \Hann  3. 


tha  iad  so  maraon  air  an  lagachadh  far  am  bheil  mothachadh 
peacaidh  a'  buadhachadh  rè  ùine  fhada,  gun  shaorsa  sam 
bith  'fhaotaìnn  o  shealladh  de  mhaitheanas,  eadhon  mar 
gu'm  b'  ann  am  fad  as.  Uime  sin,  cha-n  'eil  an  t-anam 
iomguineach  a  tha  r'ar  n  aghaidh  a'  fantuinn  ann  au  so,  ach 
a'  gabhail  roimhe  a  dh'  ionnsuidh  an  t-seallaidh  sin. 

Anns  an  dara  àit,  Tha  cuid  mar  an  ceudna  al  foiseachadh 
air  a'  chor  so  chum  aimhleis  agus  croin  dhoibh  fèin.  Air  do 
chuid  a  bhi  'faotainn  a'  mhothachaidh  peacaidh  so  air 
'oibreachadh  annta  ann  an  tomhas,  maille  ris  gach  ni  eile  a 
tha  'na  chomh-chuideachd,  tha  iad  a'  saoilsinn  gu  bheil  a  nis 
gach  ni  gu  maith  maille  riu,  agus  gur  e  so  uile  na  tha  air 
'iarraidh  uatha.  Bheir  iad  an  ionnsuidh  air  beatha  an 
aideachaidh  a  dheanamh  suas  le  na  reusonaibh  comh- 
fhurtachd  a  tha  iad  a'  meas  a  dh'-fheudar  a  tharruing  o'n 
trioblaid  anns  an  robh  iad.  Tha  iad  a'  saoilsinn  gu  bheil 
grunnd  sithe  dhoibh  anns  nach  'eil  sith  idir  aca.  Do  bhrìgh 
gu  bheil  peacadh  air  a  dhearbhadh  orra,  agus  gu  bheil  iad 
ann  an  trioblaid  uaith  agus  fo  uallach  leis,  tha  iad  a'  meas 
gu'm  bi  gach  ni  gu  maith  maille  riu.  Ach  nach  do  dhearbh- 
adh  peacadh  air  Cain,  air  Esau,  air  Saul,  air  Ahab,  air  Iudas, 
agus  nach  do  chuireadh  iad  fo  uallach  leis?  An  robh  so  idir 
chum  tairbhe  dhoibh  ?  an  d'  thug  e  còir  dhoibh  anns  na 
geallaidhibh  ì  Nach  d'  rinn  fearg  Dhè  grèim  orra  a  dh' 
aindeoin  so  uile  ?  Is  amhuil  cor  mhòian  gach  aon  là;  'nuair 
a  tha  am  peacaidhean  air  an  dearbhadh  orra,  tha  iad  a' 
saoilsinn  gu  bheil  iad  air  an  iompachadh,  agus  gu  bheil  am 
peacaidheau  air  am  maitheadh  chionn  gu'n  rodh  trioblaid 
aca  dhiubh. 

Is  e  so,  ma  seadh  ris  am  bheil  sinn  a'  cur  cùil,  agus  a 
tha'n  t-anam  anns  a'  chor  so  gu  bhi  gu  cùramach  a'  seach- 
nadh, — eadhon,  a  bhi  'foiseachadh  fo  dhearbhadh  peacaidh, 
ionnus  gu'm  bitheadh  e  'deanamh  grunnd  comhfhurtachd 
agus  cumail  suas  dheth,  air  dha  a  bhi  air  a  thoirt  a  thaoibh 

d'a  thrid  o  clileachdadh  a'  chreidimh  chum  raaitheanais ; 
oir  cha-n  'eil  ann  an  so, — 

1.  Ach  toradh  na  fèin-fhireantachd.  'Nuair  a  tha 
anam  a'  deanamh  tobair  sìthe  no  comhfhurtachd  de  ni 
sam  bith  de  'chuid  fèin,  tha  e  teachd  gearr  air  Criosd  agus 
a'  foiseachadh  anns  an  fhèin-fhìreantachd. 

2.  Ged  is  gràs  a  th'  ann  am  raothachadh  soisgeulach 
peacaidb,  gidheadh  cha-n  e  an  gràs  sin  e  a  tha  'g  aonadh  an 
anama  ri  Criosd,  agus  a  tha  'toirt  còir  dha  ann,  cha-n  e  an 
gràs  sin  e  a  tha  air  mhodh  àraidh  agus  'na  nàdur  fèin  ag 
àrdachadh  Chriosd. 

Na  mealladh  duine  sam  bith  e  fèin.  Cha-n  urrainn 
mothachadh  peacaidh  agus  irioslachadh  soìsgeulach  a  bhi 
ann  far  nach  'eil  aonadh  ri  Criosd,  Sech.  xii.  10.  Cha-n 
fhoghainn  e  mar  a  tha  e  ann  fèin  a  mhain  agus  'na  nàdur 
fèin.  A  nis,  is  e  Criosd  a  mhain  suaimhneas  ar  n-anama ; 
agus  ma  tha  sinn  a'  foiseachadh  ann  an  ni  sam  bith,  air  son 
crìche  sam  bith,  an  leth  a  muigh  dha-san,  tha  sinn  a'  teachd 
gearr  air  ar  suaimhneas. 

3.  Gu  cinnteach,  is  e  'bhi  gu  dùrachdach  an  tòir  air 
maitheanas  fìor  bheatha  agus  cumhachd  na  h-irioslachd 
soisgeulaich.  Cionnus  eile  a  dh'  fheudas  duine  'aithneachadh 
gur  e  irioslachadh  soisgeulach  a  tha  aige,  agus  gu  bheil  a 
bhròn  taitneach  do  Dhia  1  Nach  ann  uaith  so  a  dh'  fheudas 
e  a  chomh-dhùnadh,  nach  'eil  e  'ga  chleachdadh  fèin  ann 
mar  a  rinn  Cain,  no  Iudas  1  Cha  mhò  a  theid  e  a  thaobh 
'na  smuaintean  a  dh'  ionnsuidh  nithe  eile,  chum  saorsa 
'fhaotainn  d'a  anam  'na  àmhghar ;  no  a  dh'  ionnsuidh  na 
fèin-fhìreantachd ;  cha  mhò  a  luidheas  e  sios  fo'n  leisg  anns 
an  imcheist  a  tha  'cur  dragh  air,  ach  cuiridh  e  'aghaidh  gu 
dìchiollach  air  Dia  ann  an  Criosd  air  son  maitheanais  agus 
tròcair.  Agus  is  e  so  a  tha  'toirt  gloir'  a  ghràis  do  Dhia, 
agus  cha-n  e  gu  bhei]  e  'mothachadh  peacaidh. 

Gu  ruig  so,  ma  seadh,  rinn  sinn  an  t-anam  a  leantuinn 

'na  dhoimhneachdaibh.  Tha  e  a  nis  an  tòir  air  maitheanas;. 
an  ni  sin  fòs,  a  thaobh  a  nàduir,  agus  an  dòigh  air  am  bheil 
e  r'a  fhaotainn — an  ni  sònruichte  a  th'  air  ar  n-aire — a  tha 
sinn  gu  bhi  'toirt  fainear  anns  an  ath  àit. 

AN  CEATHRAMH  RAM. 


INa  briathran  air  am  fosgladh,  agus  rùn  an  t-salmadair  air  a 
nochdadh. 

Tha  cor  agus  suidheachadh  an  anama  sin  a  tha  'eur 
aghaidh  air  Dia  anns  an  t-salm  so  air  a  thaisbeanadh, 
rann  1.  Bha  e  anns  na  "  doimhneachdaibh  :"  cha-n  e 
mhain  doimhneachrJan  freasdalach  àmhghair  agus  trioblaid, 
maille  ri  iincbeist  cridhe  d'an  taobh  ;  ach  mar  an  ceudna 
doimhneachdan  coguis,  agus  àmhghar  do  bhrìgh  peacaidh ; 
mar  a  chuireadh  an  cèill  ann  am  fosgladh  nam  briathran. 

Rinn  sinn  mar  an  ceudna  'fhosgladh  suas  agus  a  nochd- 
adh  mar  a  tha  an  t-anam  gu  ro  dhùrachdach,  dìan,  ag 
asiuchadh  Dhè  anns  a'  chor  so ;  mar  a  tha  e,  anns  a'  cheud 
àit,  a'  toirt  fainear  an  lagha,  agus  geur-cheartais  Dhè  a 
rèir  an  lagha,  air  chor  as  nach  d'  fhagadh  do  gach  uile 
pheacach  ach  sgrios  do-sheachanta  ma  bhuineas  Dia  riu  air 
an  dòigh  sin. 

Air  bhi  dha  anns  an  t-suidheachadh  so,  fo  imcheist  ann 
f'èin,  as'us  <m  buileach  caillte  ma  chomharaicheas  Dia  aina- 
idheachd  a  rèir  riaghailte  an  lagha,  tha  sin  air  am  bheil  e 
nis  a'  dearcadh,  o'm  feudtadh  sùil  sam  bith  a  bhi  ri  saorsa 
no  cumail  suas  anns  a'  chor  sin,  air  a  chur  sios  anns  an 
rann  so. 

Rann  4. — "  Ach  maille  riutsa  tha  maitheanas ;  agus 
uime  sin  bithidh  eagal  air  daoinibh  romhad." 

Ni  sinn,  anns  a'  cheud  àit,  seadh  nam  briathran  'fhosg- 
ladh ;  'an  sin  nochdaidh  sinn  rùn  an  t-salmadair  annta,  a 
thaobh  an  anama  sin  aig  am  bheil  a  chor  air  a  thaisbeanadh 

ann  an  so ;  agus,  anns  an  àite  mu  dheireadh,  ni  sinn  na 
fìrinnean  coitehionn  a  tha  fìllte  suas  annta  a  thoirt  fainear, 
anns  am  bheil  uile  chùraman  ar  n-anaman  'nan  luidh. 

"Maille  riutsa  tha  maitheanas."  Rinn  cuid  am  focal 
eadar-theangachadh  "rèite;"  anns  am  bheil  tuilleadh  air 
'fhilleadh  na  "maitheanas"  a  mhain,  mar  ann  an  so. 

A  nis,  tha  am  focal  air  a  chleachdadh  a  ghnàth  timchioll 
peacaidh,  agus  tha  e  'cur  an  cèill  na  h-uile  ni  a  tha  'comh- 
chuideachadh  gniomh  a'  mhaitheanais  ;  mar, — 

Anns  a'  cheud  àit,  Gu  bheil  e  'cur  an  cèill  inntinn  no 
toil  a  bhi  'maitheadh, — gu  bheil  Dia  ullamh  chuni  a  bhi 
'maitheadh  :  Salm  lxxxvi.  5,  "  Tha  thusa,  a  Thighearna, 
maith  agns  iochdmhor;" — "  caoimhneil  agns  macanta,"  no 
"  fabharach,  bàigheil," — aig  am  bheil  cridhe  agus  nàdur 
gràsmhor  agus  tròcaireach.  Is  amhuiJ  sin  Neh.  ix.  17,  "  Is 
Dia  thusa  a  tha  ealamh  gu  maitheanas  a  thoirt  seachad," — 
"  Dia  nam  maitheanas  no  "  aig  am  bheil  pailteas  mhaith- 
eanas  ann  ad  chridhe  ghràsmhor,"  Isa.  lv.  7,  "ionnus  gu 
bheil  thu  a  ghnàth  ealamh  chum  maitheanais  a  fhritheal- 
adh  air  peacaich." 

Anns  an  dara  àit,  Tha  e  'cur  an  cèill  mar  an  ceudna 
gniomh  a'  mhaitheanais  fèin  :  Salm  ciii.  3,  "  A  mhaitheas 
dhuit  do  pheacaidhean  gu  lèir  — "a  tha  'gan  dubhadh  a 
inach  do  d'  thaobh  no  mar  a  tha'n  t-abstol  ag  eadar- 
mhineachadh  an  fhocail  o'n  àite  so,  "  A'  maitheadh  dhuibh 
nan  uile  euceart,"  Col.  ii.  13. 

Agus  is  e  so  am  focal  a  tha  Dia  a'  gnàthachadh  anns  ar 
choimhcheangal,  ann  an  gealladh  mòr  sin  a'  ghràis  agus  a' 
mhaitheanais,  Ier.  xxxi.  34. 

Uime  sin,  tha  e  laghail  dhuinn,  seadh,  tha  e  neo-sheach- 
anta  dhuinn,  am  focal  so  a  ghabhail  anns  an  t-seadh  a's 
farsuinne  anns  am  bheil  e  air  a  ghnàthachadh.  Is  focal 
deadh-ghean  a  ta  ann,  a  dh'  fheumar  eadar-mhineachadh 
ann  an  rathad  a  bhitheas  a  taisbeanadh  ro  mheud  an  deadh- 


Rann  4.]      eadar-mhineachadh  air  salm  cxxx. 


79 


ghean  sin.  Tlia  sinn  a'  faicinn  gu  feudar  'eadar-theangach- 
adh  "rèite;"  no  "gràs;"  no  "  maitheanas ;"  agus  feudaidh 
e  a  bhi  'ciallachadh  na  trì  nithe  so  a  leanas  :  — 

1.  Cridhe  agus  toil  ghràsmhor,  chaomh,  agus  thròcaireach 
Dhè,  neach  a's  e  Dia  nam  maitheanas ;  no  a  tha  ealamh  gu 
maitheanas  a  thoirt  seachad,  agus  tròcair  a  nochdadh,  agus 
euceart  an  dèigh  euceirt  a  dhubhadh  a  mach. 

2.  Tha  ceangal  aig  an  fhocal  ri  losa  Criosd,  an  t-aon 
ìobairt-rèitich  air  son  peacaidh,  mar  a  ghoirear  gu  soilleir 
dheth,  Rom.  iii.  25 ,  1  Eoin  ii.  2.  Agus  is  e  so  am  meadhon 
trid  am  bheil  cridhe  gràsmhor  Dhè  'ga  chleachdadh  fèin  ann 
am  maitheadh  euceirt  do  pheacaich.  Tha  gach  uile  mhaith- 
eanas  air  a  stèidheachadh  air  rèite. 

3.  Tha  e  'filleadh  ann  gniomh  a1  mhaitheanais  fèin,  mar 
a  tha  sinne  air  ar  cur  ann  an  seilbh  air  ;  agus  sin  an  dà 
chuid  mar  ìs  gniomh  gràis  e  air  taobh  Dhè,  agus  mar 
ghniomh  saoraidh  air  an  anam.  Anns  an  t-seadh  so,  mar  a 
tha  e  'g  amharc  sios  agus  mar  a  tha  e  'na  thoraidhibh  a 
buntuinn  ruinne,  is  gniomh  saor  ghràis  a  ta  ann  ;  mar  a 
tha  e  'g  amharc  suas  r'a  aobhairibh  'na  dhaimh  ris  an 
Tiffhearn  Criosd,  is  toradh  ìobairt-rèitich  a  ta  ann.  Agus 
is  e  so  am  maitheanas  sin  a  tha  air  a  fhrithealadh  ann  an 
coimhcheangal  nan  gràs. 

A  nis,  a  thaobh  an  àit  a  bhuineas  do  na  briathraibh  so 
anns  an  t-salm  a  tha  r'ar  n-aghaidh,  agus  an  dàimh  anns 
am  bheil  iad  do  chor  agus  do  shuidheachadh  an  anama  air 
am  bheil  iomradh  ann,  tha  sinn  a'  meas  gur  e  so  an 
seadh  : — 

"O  Thighearna,  ged  is  èigin  so  'aideachadh,  gu  feum 
gach  uile  fheòil  bàsachadh,  agus  sin  gu  siorruiclh,  ma's  e's 
gu'n  comharaich  thusa  aingidheachd  a  rèir  riaghailte  dhìrich 
an  lagha  ;  gidheadh  cha-n  'eil  m'  anam  fathast  gun  dòchas 
nach  t'heud  eadhon  mise,  a  th'  ann  an  doimhneachdaibh  nan 
imcheist  do  bhrìgh  peacaidh,  deo.dh-ghean  'fhaotainn  ann 

ad  làthair  :  oir  am  feadh  a  ta  mi  'cur  mo  bheul  anns  an 
duslach,  ma's  teagamh  gu'm  bi  dòchas  ann,  tha  mi  'faicinn 
gu'n  d'  rinneadh  rèite  air  son  peacaidh,  a  thaobh  am  bheil 
thu  'g  ràdh  gu'n  d'  fhuair  thu  èiric,  ionnus  nach  buin  thu 
ris  an  dream  a  thig  do  d'  ionnsuidh  a  rèir  riaghailte  do 
gheur-cheartais ;  ach  gu  bheil  thu  gràsmhor,  gràdhaeh, 
caomh,  ealamh  chum  maitheanais  a  thoirt  seachad,  agus  gu 
bheil  thu  da  rireadh  a'  deanamh  sin.    Maille  riutsa  tha 

MAITHEANAS." 

A  tlmobh  nam  briathran  sin  a  tha  'leantuinn,  "  Uime 
sin  bithidh  eagal  air  daoinibh  romhacl,"  ged  a  tha  an  seadh 
soilleir  na's  leòir  anns  a'  cheud  chainnt,  gidheadh  tha  cho 
liuthad  eadar-dhealachaidh  'am  measg  luchd-mìneachaidh 
d'an  taobh,  as  gu'm  bi  e  iomchuidh  an  toirt  fainear  anns  an 
dol  seachad. 

Tha  na  briathran  soilleir,  agus  mar  an  ceudna  an  seadh, 
"  Uime  sin  bithidh  eagal  air  daoinibh  romhad  ;"  no,  "  Chum 
gu'n  striochdtadh  dhuit  ann  ad  eagal." 

Anns  an  t-Seann  Tiomnadh  tha  "  eagal  an  Tighearna"  a' 
ciallachadh  aoraidh  Dhè  gu  h-iomlan,  modhannail  agus 
suidhichte,  no  an  ùmhlachcl  sin  gu  lèir  a  tha  mar  dhleasdanas 
oirnn  'ìocaclh  dha,  an  dà  chuid  a  thaobh  brigh  agus  dòigh  na 
h-ùmhlachd.  Do  bhrìgh  gu  bheil  na  h-uile  ni  a  tha  sinn  gu 
dheanamh  do  Dhia,  r'a  choimhlionadh  leinn  le  h-urram  agus 
le  h-eagal  diadhaiclh,  tha  "  eagal  an  Tighearna"  air  a  thoirt 
mar  ainm  do'n  iomlan.  "  Chum  gu'm  bitheadh  eagal  air 
daoinibh  romhad  tha  so,  ma  seadh,  a'  ciallachadh,  "  Chum 
gu'n  deantadh  seirbhis  clhuit,"  no,  "gu'n  tugtadh  aoradh 
dhuit ;  chum  gu'm  bithinn-sa,  a  tha  ullamh  gu  fannachadh 
agus  dìobradh  do  bhrìgh  peacaidh,  air  mo  mhisneachadh  gu 
bhi  'buanachadh  air  m'  aghaidh  anns  an  ùmhlachd  sin  a  tha 
thu  'g  àithneadh  dhomh  :"  tha  sinn,  uime  sin,  a'  meas  gur  e 
so  seadh  an  iomlain  de'n  rann,  ann  an  coimh-cheangal  ris  na 
rainn  a  tha  air  thoiseach  air. 

"  O  Thighearna,  ged  dh'  fhagadh  gach  uile  fheòil  gun 
choinas  teachd  ain  fagus  dhuit-sa,  no  seasainh  ann  ad  làthair, 
110  gluasad  maille  riut,  nan  deanadh  tu  am  peacaidhean  agus 
an  amaideachd  a  chomharachadh  a  rèir  riaohailte  do  lao-ha, 

o  O  1 

cha  ìnhò  ab'  urrainn  iad  seirbhis  a  dheanamh  do  Dhia  a  tha 
«ho  mòr  agus  cho  naoinh  riut-sa ;  gidheadh  air  dhomh  fios  a 
bhi  agam  o'n  taisbeanadh  a  thug  thu  gu  bheil  maitheanas 
peacaidh  maille  riut,  air  sgàth  an  Tighearna  Iosa  Criosd,  an 
ìobairt-rèitich,  tha  mi  air  mo  mhisneachadh  gu  bhi  'fantuinn 
maille  riut,  a'  feitheamh  air  son  do  teachd,  agus  a'  toirt 
aoraidh  dhuit,  ged  a  hu  ròghnaiche  leam  gu'n  tuiteadh  na 
creagan  agus  na  beanntan  orm,  chum  m'  fholachadh  uait, 
mur  bitheadh  an  taisbeanadh  so  agam." 

"  Ach  maille  riut-sa  tha  maitheanas,  agus  uime  sin  bithidh 
eagal  air  daoinibh  ronihad." 

Air  dhuinn  na  briathran  'fhosgladh  air  a'  mhodh  so, 
feudaidh  sinn  làn  shealladh  a  ghabhail  annta  de  chor  an 
.anama  a  tha  air  a  thaisbeanadh  anns  an  t-salm  so ;  agus  sin 
coinih-fhreagarrach  ri  fèin-fhiosracfradh  nan  uile  aig  an  robh 
gnothuch  r'a  dheanamh  ri  Dia  timchioll  nan  doimhneachdan 
imcheist  anns  an  robh  e  do  bhrìgh  peacaidh. 

Air  do'n  anam  so,  ma  seadh,  'na  dhoimhneachdaibh  mòra, 
aghaidh  a  chuir  air  Dia,  agus  air-san  a  mhain,  air  son  saorsa, 
agus  sin  le  iomadh  glaodh  dhùrachdach  cridhe,  rainn  1,2; 
agus  air  dha  mar  an  ceudna  a  pheacaidhean  'aideachadh, 
agus  a  thoirt  fainear  a  rèir  riaghailte  an  lagha,  tha  e  'g 
aideachadh  a  bhi  caillte,  agus  sin  gu  siorruidh  air  an  dòigh 
sin,  rann  3.  Gidheadh  cha-n  'eil  e  'fantninn  ann  an  staid 
so  an  fhèin-dìtidh  agus  a'  mhi-mhisnich  anama;  cha-n  'eil  e 
'g  ràdh,  "  Cha-n  'eil  dòchas  ann  ;  tha  Dia  'na  Dhia  eudmhor 
agus  naomh,  cha-n  urrainn  mi  seirbhis  a  dheanamh  dha ;  is 
lagh  teine  a  lagh,  agus  cha-n  fheudar  seasamh  roimhe ;  air 
chor  as  gu  feud  mi  gach  cùis  a  thoirt  thairis,  agus  luidh  sios 
chum  bàsachadh  !"    Ni  h-eadh  ;  ach  air  dha  a  bhi  'rannsach- 

adh  tre  chreidimh  anns  an  fhoillseachadh  a  tha  Dia  'toirt 
dheth  fèin  ann  an  Criosd  ann  an  coimhcheangal  nan  gràs, 
tha  e  'coinneachadh  ri  bunait  seasmhach  misnich,  ionnus  gu 
bheil  e  'buanachadh  ann  a  bhi  'feitheamh  air  Dia,  ann  an 
dòchas  tròcair  agus  maitheanais. 


Beachdan  air  an  tarruing  o'n  eadar-mhineachadh  a  rinneadh  air  na 
briathraibh — An  ceud  bheachd  a  tha  r'a  dhaingneachadh — 
Am  peacach  gun  mhisneach  sam  bith  a  theachd  a  dh' 
ionnsuidh  Dhè  gun  shealladh  a  bhi  aige  de  mhaitheanas. 

0  na  briathraibh  a  rinneadh  'fhosgladh  suas,  mar  a  tha 
iad  air  an  comh-shuidheachadh  anns  an  t-salm,  tha  na 
priomh-bheachdan  so  a  leanas  ag  èirigh  :  — 

An  ceud  bheachd, — Gur  e  sealladh  a'  chreidimh  de 
mhaitheanas  ann  an  Dia  priomh  thaic  mhòr  an  anama  sin  a 
tha  fo  imcheist  peacaidh,  gecl  nach  bitheadh  mothachadh  sam 
bith  aige  anns  an  àm  de  chòir  àraidh  a  bhi  aige  fèin  ann. 

An  dara  beachd, — Gu  bheil  maitheanas  sin  an  t-soisgeil, 
a  tha  'na  phriomh  thaic  do  anamaibh  fo  imcheist  peacaidh, 
'nuair  a  tha  sealladh  creidimh  aca  dheth,  r'a  bheachdachadh 
ann  an  coimh-cheangal  ri  cridhe  gràsmhor  agus  ri  deadh 
thoil  an  Athar,  Dia  nam  maitheanas,  ris  an  rèite  a  tha 
deanta  ann  am  fuil  a'  Mhic,  agus  ri  saor  ghniomh  Dhè  a 
frithealadh  maitheanais  a  rèir  riaghailte  coimhcheangail  nan 
gràs. 

An  treas  beachd, — Gur  e  sealladh  a'  chreidimh  de  mhaith- 
eanas  ann  an  Dia  an  t-aon  stèidh  a  th'  aig  an  anam  ann  an 
dlùth-leantuinn  ris,  anns  an  aoradh  sin  a  tha  taitneach  dha, 
agus  ann  an  ùmhlachd  an  eagail  dhiadhaidh. 

Is  e  an  ceud  bheachd  dhiubh  so  a  tha  sinn  air  mhodh 
àraidh  a'  cur  romhainn  a  bhi  'daingneachadh  agus  a'  comh- 
chur ;  agus  na  beachdan  eile  a  mhain  anns  an  tomhas  anns 

am  bheil  iad  a'  coimh-fhreagairt  ris,  no  anns  am  feudar  an 
gnàthachadh  chum  a  bhi  'cur  soluis  air. 

Ann  an  toirt  fainear  ua  fìrinne  so,  ma  seadh,  chum  gu'm 
bi  i  ni's  ro  bhuannachdail  do'n  dream  air  son  am  bheil  i  gu 
bhi  air  a  fosgladh  suas,  gabhaidh  sinn  an  dòigh  a  leanas, 
agus  nochdaidh  sinn, — 

I.  Nach  d'  fhàgadh  an  t-aobhar-misnich  a's  lugha  aig 
peacach  sam  bith  gnothuch  a  dheanarah  ri  Dia  gun  shealladh 
a  bhi  aige  de  mhaitheanas  a  bhi  maille  ris. 

II.  Gu  bheil  an  sealladh  so  de  mhaitheanas  ann  an  Dia 
'na  ghnothuch  ro  mhòr,  agus  naomh,  agus  dìomhair ;  agus 
air  am  bheil  àireamh  ro  thearc  a'  ruigheachd  air  stèidh 
dhiongmhalta  an  t-soisgeil. 

III.  Gur  taic  neo-ghluasadach  so  do  anam  a  th'  ann  an 
imcheist  peacaidh ;  mar  a  bhitheas  air  a  nochdadh,  agus  an 
t-iomlan  air  a  chomh-chur,  a  rèir  chùraman  fa  leth  na 
muinntir  sin  a  ni  a  thoirt  fainear. 

IV.  Gur  fìrinn  mhòr,  agus  naomh,  agus  chinnteach  a  ta 
ann  gu  bheil  maitheanas  maille  ris,  mar  a  dh'  fheudar  a 
nochdadh  o  gach  dearbhadh  eugsamhuil  a  tha  againn  air. 

I.  Cha  d'  fhàgadh  an  t-aobhar-misnich  a's  lugha  aig 
peacach  sam  bith  chum  a  bhi  teachd  am  fagus  do  Dhia  as 
eugmhais  an  t-seallaidh  so.  Tha  a'  chuid  eile  de'n  t-saoghal 
air  a  chòmhdach  le  dìle  na  feirge.  Is  e  so  an  t-aon  àirc 
chum  am  feud  an  t-anam  teicheadh  agus  fois  'fhaotainn. 
Cha-n  'eil  ni  sam  bith  an  leth  a  muigh  ach  dorchadas,  agus 
mallachadh,  agus  uamhunn. 

Tha  eisempleir  comharaichte  againn  ann  an  Adhamln 
'Nuair  a  dh'  fhòghluim  e  gu'm  bu  pheacach  a  bha  ann  fèin, 
agus  do  bhrìgh  gu'n  robh  e  eu-comasach  dha  sealladh  sam 
bith  a  bhi  aige  de  mhaitheanas  a  bhi  maille  ri  Dia,  mar  a 
nochdas  sinn  'na  dhèigh  so,  cha  b'  urrainn  e  'smuaineachadh 
gu  feudtadh  gnothuch  sam  bith  a  dheanamh  ris ;  b'i  an 
innleachd  amaideach  a  b'  fhearr  a  bh'  aige  teicheadh  :  Gen. 

iii.  10,  "  Chuala  mi  do  ghuth  's  a'  ghàradh,"  a  deir  e  ri  Dia, 
"agus  bha  eagal  orm,  a  chionn  gu'n  robh  mi  lomnochd, 
agus  dh'  fholaich  mi  mi  fèin."  Cha  robh  ni  sam  bith  ri 
seirm  'na  chluasaibh  ach,  "  Gheibh  thu  gu  cinnteach  bàs." 
Air  maduinn  an  latha  sin,  chruthaicheadh  e  le  làimh  Dhè ; 
beagan  uairean  na  h-ùine  roimh  so,  bha  comh-chòmhradh 
agus  comh-chomunn  aige  ri  Dia,  le  dànachd  agus  sìth ; 
cionnus  a  nis,  ma  seadh,  nach  'eil  ni  sam  bith  air  aire  ach 
teicheadh  agus  folach  le  h-eagal  ro  inhòr?  Pheacaich 
Adhamh,  agus  fathast  cha  thugadh  an  gealladh  anns  an 
do  thaisbean  Dia  gu'n  robh  maitheanas  maille  ris  ;  ionnus 
nach  robh  fios  aige  ciod  eile  a  b'  urrainn  e  a  dheanamh  ach 
an  ni  amaideach  a  rinn  e.  Cha  mhò  is  urrainn  neach  sam 
bith  d'  a  shliochd  as  eugmhais  an  fhoillseachaidh  so.  Cha 
d'  fhuaireadh  idir  tuilleadh  gliocais  ann  an  dòigh  sam  bith  a 
ghnàthaicheadh  le  aon  neach  dhiubh  anns  a'  chor  so  na 
fhuaireadh  ann  an  folachadh  Adhaimh  ;  seadh,  is  ann  a  bha 
a'  chuid  a's  mò  dhiubh  ni's  ro  chronaile. 

Tha  so  mar  an  ceudna  air  a  chur  an  cèill,  Isa.  xxxiii 
14,  "Tha  na  peacaich  ann  an  Sion  fo  eagal;  ghlac  uamhunn 
na  cealgairean.  Co  'nar  measg  a  ghablias  còmhnuidh  maille 
ri  teine  millteach  1  co  'nar  measg  a  ghabhas  còmhnuidh 
maille  ri  lasraichibh  siorruidh  V1  Bha  an  dream  so  'nam 
peacaich  mhòra,  agus  'nan  calgairean.  Bha  am  peacadh 
air  a  dhearbhadh  orra,  agus  a  dhroch  thoillteanas  air  a  chur 
r'an  aghaidh,  agus  sin  gun  shealladh  idir  aca  de  mhaith- 
eanas;  cha  b'  urrainn  iad  Dia  a  bheachdachadh  ach  a  mhain 
mar  theine  millteach  agus  mar  lasrachibh  siorruidh, — neach 
nach  caomhaineadh  iad,  ach  a  dheanadh  gun  teagamh  peanas 
a  chuir  an  gniomh  a  rèir  droch  thoillteanais  a'  pheacaidh ; 
agus  uime  sin  tha  iad  a'  comh-dhùnadh  nach  urrainn  sìth 
sam  bith  a  bhi  eadar  Dia  agus  iad  fèin, — nach  'eil  dòigh 
sam  bith  air  seasamh  'na  fhianuis.  Agus  tha  an  Spiorad 
Naomh  a'  cur  an  cèill  ciod  e  an  cor  gus  am  bheil  anaman 

peacach  air  an  toirt  fo'n  bheachd  so  de  Dhia,  'nuair  a  tha 
am  peacaidhean  air  an  dearbhadh  orra  le  cumhachd  :  Faic 
Micah  vi.  G,  7.  Tha  mothachadh  peacaidh  a'  teannachadh 
na  coguis,  agus  cha-n  'eil  sealladh  air  'fhaotainn  de  mhaith- 
eanas  (amhuil  a  thàinig  na  Philistich  air  Saul,  gun  shealladh 
de  Shamuel  chum  a  sheòladh) ;  agus  tha  an  creutair  bochd 
'ga  shàruchadh  fèin,  a'  sireadh  dòigh  air  chor-èigin  anns  an 
dean  e  gnothuch  ri  Dia. 


Gur  ni  ro  mhòr  agus  ro  ainneamh  sealladh  fhaotainn  de  mhaith- 
eanas  ann  an  Dia — Na  h-aobhairean  air  son  so — Fianuisean 
na  coguis  agus  an  lagha  'na  aghaidh. 

II.  Tha  an  sealladh  so  de  mhaitheanas  aun  an  Dia  na 
ghnothuch  ro  mhòr  agus  naomh,  agus  diomhair  ;  agus  air 
am  bheil  àirea.mh  ro  thearc  a'  ruigheachd  air  stèidh 
dhiongmhalta  an  t-soisgeil. 

Tha  gach  uile  dhaoine,  gun  amharus,  ag  ràdh  gu  bheil 
maitheanas  ann  an  Dia  ;  agus  tha  an  àireamh  a's  mò  fo 
dhearbh-chìnnte  gu  bheil  iad  fèin  a'  smuaineachadh  sin_ 
Cha-n  'eil  muinntir  sam  bith  coltach  ri  bhi  'ga  chur  'an 
teagamh,  ach  daoine  ann  an  glacaibh  an  eu-dòchais,  mar  a 
bha  Cain.  Ach  cha-n  'eil  'nan  smuaintean  ach  dìomhanas, 
aig  nach  'eil  stèidh,  seadh,  mar  is  tric  is  smuaintean  aing- 
idh  iad  a  tha  'g  àicheadh  Dhè.  Tha  Elihu  ag  innseadh 
dhuinn  gur  e  obair  "  teachdair,  eadar-theangair,  aon  am 
measg  mhìle,"  so  a  chur  an  cèill  gu  h-èifeachdach  do  anam 
a'  pheacaich,  Iob  xxxiii.  23  ;  is  e  sin,  gur  e  obair  Chriosd 
fèin  a  ta  ann.  Is  iad  smuaintean  eutrom  agus  dìomhain  a 
tha  gu  coitchionn  aig  daoinibh  timchioll  an  ni  so,  cosmhuil 
riu  sin  air  am  bheil  an  salmadair  a'  toirt  iomraidh,  Salm 
1.  21.  Tha  iad  a'  saoilsinn  gu  bheil  Dia  "  gu  tur  mar  a  tha 
iad  fèin nach  'eil  e  'gabhail  ach  ro  bheag  cùiaim  timchioll 

nan  nithe  sin,  ach  'gan  leigeadh  seachad  gu  h-eutrom  mar  a 
tha  iad  fèin  a'  deanamh.  Ni  sinn  a  dhearbhadh  gu  soilleir 
'na  dhèigh  so,  nach  d'  fhuair  a'  chuid  mhòr  de  dhaoinibh 
sealladh  riamh  ann  am  fìrinn  de  mhaitheanas  ann  an  Dia, 
dh'  aindeoin  na  bhitheas  iad  a  leigeadh  orra ;  agus  nochd- 
aidh  sinn  mar  an  ceudna  an  t-eadar-dhealachadh  a  tha 
eadar  am  faoineachd  amaideich  agus  sealladh  gràsmhor  an 
t-soisgeil  de  mhaitheanas  peacaidh  ann  an  Dia.  Ach  is 
èigin  a  thoirt  fainear,  gu  bheil  sinn  a'  ciallachadh  leis  an 
t-sealladh  so  an  dà  chuid  an  taisbeanadh  a  rinneadh  dheth 
le  Dia  agus  sinne  bhi  'tuigsinn  agus  a'  gabhail  ris  an  taisb- 
eanadh  sin  chum  ar  tairbhe  fèin  ;  mar  a  ni  sinn  a  nochdadh 
air  ball. 

A  nis,  tha  e  'na  ni  ro  mhòr  agus  ainneamh  sealladh 
'fhaotainn  de  mhaitheanas  ann  an  Dia,  ann  an  cuid,  do 
bhrìgh  gach  amlaidh  a  th'  anns  an  t-slighe  eadar  daoine 
agus  an  sealladh  so,  agus,  ann  an  cuid,  do  bhrìgh  nàduir  an 
ni  fèin  de'm  bheil  sealladh  air  ;fhaotainn ;  air  an  labhair 
sinn  gu  h-aithghearr. 

Ach  feumar  ni-èigin  a  roimh-mhineachadh  ann  an  so, 
mu'n  tèid  sinn  air  ar  n-aghaidh,  ann  an  rathad  a  bhi 
'nochdadh  ciod  a  tha  sinn  air  mhodh  àraiclh  a'  ciallachadh 
le  sealladh  'fhaotainn  de  mhaitheanas.  Fendar,  ma  seadh, 
a  bheachdachadh  dà  rathad :  —  1.  Anns  an  t-sealladh 
theagasgach  a  tha  r'a  fhaotainn  dheth  mar  fhirinn  'an  leth  a 
muigh.  2.  Ann  an  sealladh  an  fhèin-fhiosrachaidh  dheth 
'na  chumhachd  anns  an  leth  a  stigh.  Anns  a'  cheud  seadh 
bha  maitheanas  r'a  fhaicinn  ann  an  Dia  riamh  o  thugadh  an 
ceud  ghealladh  :  rinn  Dia  'fhoillseachadh  ann  am  focal 
geallaidh,  air  neo  cha  bhitheadh  aithne  gu  bràth  air  f  haotainn 
air ;  mar  a  chuireas  sinn  an  cèill  'na  dhèigh  so.  Anns  an 
t-seadh  so,  an  dèigh  iomadh  tomhas  soluis  a  bhi  air  a  chur 
air  o  àm  gu  àm,  thugadh  taisbeanadh  làn  agus  glòrmlior 
dheth  leis  an  Tighearn  Iosa  Criosd  'na  phearsa  fèin,  ionnus 

gu  bheil  e  nis  air  'fhoillseachadh  agus  air  a  shearmonachaclh 
anns  an  t-soisgeul,  leò-san  ris  an  d'  earbadh  focal  na  rèite ; 
agus  is  e  'bhi  'ga  chur  an  cèill  priomh  obair  mhinisteirean  an 
t-soisgeil.  Anns  an  dara  seadh,  anns  am  bheil  an  sealladh 
so  air  'fhaotainn  leis  an  anam  tre  chreidimh,  bithidh  e  air 
'fhosgladh  suas  agus  air  a  dheanamh  aithnichte  'na  àite  fèin 
mar  a  thèid  sinn  air  ar  n-aghaidh.  Ann  an  so  tha  mòran 
dhaoine  a'  dol  iomrall  agus  'gam  mealladh  fèin.  Do  bhrìgh 
gu  bheil  am  maitheanas  so  air  'fhoillseachadh  anns  an  leabhar, 
"tha  iad  a'  saoilsinn  gu  bheil  e  mar  sin  annta  fèin.  Chionn 
gu'n  do  theagaisgeadh  dhoibh  e,  tha  iad  a'  meas  gu  bheil  iad 
'ga  chreidsinn.  Ach  cha-n  'eil  a'  chùis  mar  sin  ;  cha  chuala 
iad  guth  so  Dhè  riamh  aig  àm  sam  bith,  cha  mhò  a  chunnaic 
iad  a  choslas.  Cha  d'  fhoillsicheadh  riamh  dhoibh  e  'na 
chumhachd. 

Is  e  obair  ro  mhòr  a  ta  ann,  ma  seadh,  so  'fhaotainn 
deanta  ;  oir, — 

1.  Tìia  guth  na  coguis  a  ghnàth  'na  a.ghaidh.  Mur  'eil 
a'  choguis  air  a  losgadh,  tha  i  a'  sìor-dhìteadh  agus  a'  cur  an 
cèill  dìom  agus  feirge  an  aghaidh  an  anama  aig  am  bheil  an 
ciont  a's  lugha  a'  leantuinn  ris.  Agus  tha  an  cothrom  so 
aice,  gu  bheil  i  ro  dhlùth  do'n  anam,  agus  ]e  a  liosdachd 
agus  a  h-àrd  bhruidhimi  feumaidh  i  èisdeachd  'fhautainn 
anns  na  tha  aice  r'a  ràdh  ;  bheir  i  air  an  anam  gu  lèir  gu'n 
toir  e  fainear,  air  neo  gu'n  labhair  i  mar  thairneanach.  Dh' 
earbadh  ùghdarras  Dhè  ris  a'  choguis  ann  an  anam  a' 
pheacaicb,  le  àithne  na  h-uile  ni  a  ghleiclheadh  fo  smaclid  le 
sùil  ri  breitheanas  chum  teachd.  Cha  dean  i  a  cùram  a 
bhrath  le  bhi  'creidsinn  gach  uile  thuairisgeil  sìthe.  Tha  dà 
obair  a  thugadh  dhith  a  thaobh  peacaidh, — an  ceud  aon  a 
bhi  'dìteadh  ghniomhara  a'  pheacaidh,  an  dara  aon  a  bhi 
'toirt  breth  air  pearsa  a'  pheacaich ;  agus  iacl  so  rnaraon  le 
sùil  ri  breitheanas  Dhè.  'Nuair  a  tha  maitheanas  a'  teachd, 
dheanaclh  e  an  dà  obair  so  a  sgaradh  o  chèile,  agus  a  h-aon 

dhiubh  a  spionadh  à  làimh  na  coguis,  a  roinn  na  creiche  ris 
an  aon  chumhachdaeh  so.  Dheanadh  maitheanas  uile 
ghniomhara  a'  pheacaidh  a  dhìteadh  mar  an  ceudna,  ach  cha 
dìteadh  e  tuilleadh  pears'  a'  pheacaich ;  dheanadh  e  am 
peacach  'fhuasgladh  o'n  bhìnn. 

Agus,  gu  cinnteach,  cha-n  'eil  e  'na  obair  soirbh  gnothuch 
a  dheanamh  rithe  air  a'  mhodh  so.  Tha  an  t-abstol  ag- 
innseadh  dhuinn  nach  b'  urrainn  uile  ìobairtean  an  lagha  a 
dheanamh,  Eabh.  x.  2  ;  cha  b'  urrainn  iad  cluine  a  thoirt 
chum  na  h-inbhe  sin  nach  bitheadh  aige  "  tuilleadh  coguis 
air  bith  peacaidh  ;" — is  e  sin,  coguis  a'  dìteadh  a'  pheacaidh; 
oir  cha-n  fheudar  mothachadh  peacaidh  anns  a'  choguis, 
agus  dìteadh  a'  pheacaich  air  a  shon,  a  sgaradh  air  a'  mhodli 
so  gu  bràth  o  chèile.  Cha  ghabh  so  coimhlionadh  air  sheòl 
eile  ach  ann  am  fuil  Chriosd,  mar  a  tha  'n  t-abstol  anns  an 
àite  sin  a'  cur  an  cèill. 

Uime  sin,  cha-n  'eil  e  'na  ghnothuch  soirbh  sealladh  a 
thoirt  do'n  anam  de  mhaitheanas  peacaidh  'na  chumhachd, 
'nuair  a  tha  an  obair  sin  a  tha  a'  choguis  gu  dligheach  ar 
tagradh  a  bhuineas  dhi  fèin,  'na  luidh  calg-dhìreach  'na 
aghaidh.  Is  e  so  an  t-aobhar  gu  bheil  an  t-anam  gu  nàdurra 
a'  miannachadh  'fhìreantachd  fèin  a  chur  air  chois,  leis  am 
bitheadh  gach  aomadh  nàdurra  a  bhuineas  dha  air  a  ghleidh- 
eadh  'na  chumhachd.  Ma  chuirear  suas  an  fhèin-fhìreant- 
achd  anns  an  rìgh-chaithir,  cha-n  iarr  a'  choguis  nàclurra 
tuilleadh  ;  tha  i  riaraichte,  sàmhach.  Is  aithne  dhi  an  lagh, 
agus  tha  eoìas  aice  air  fìreantachd ;  ach  ri  maitheanas  tha 
i 'g  ràclh,  "Cia  as  a  thàinig  thusa?"  Seadh,  gus  an  toir 
Criosd  a  mach  a'  bhuaidh  gu  h-iomlan  anns  an  anam, 
bithidh  gleachdadh  uaigneach  anns  a'  chridhe  'an  aghaidh 
maitheanais  shaoir  an  t-soisgeil,  agus  iomadh  luasgadh 
inntinn'  agus  spioraid  m'a  thimchioll.  Seadh,  is  e  so 
freumh  nan  teagamhan  agus  nan  eagalan  a  bhitheas  aig 
creidich  fèin.    Cha-n  'eil  annta  ach  gleachdadh  na  coguis 

a'  strì  ri  a  h-uaclidaranachd  a  ghleidheadh,  ann  an  rathad 
a  bhi  'dìteadh  a'  pheacaich  cho  maith  ris  a'  pheacadh.  Ann 
an  tomhas  mòr  no  beag  gleidhidh  i  a  tagradh  an  aghaidb 
an  t-soisgeil  gu  crìch  ar  beatha.  Is  obair  ro  mhòr  a  tha 
aig  fuil  Chriosd  r'a  deanamh  air  coguis  a'  pheacaich  ;  oir, 
mar  a  chuireadh  an  cèill,  a  mheud  's  gu  bheil  cumhachd 
aice,  agus  gu  bheil  i  'tagradh  còir  air  a  bhi  'dìteadh  an  dà 
chuid  a'  pheacaidh  agus  a'  pheacaich,  tha  aon  earrann  de'n 
chumhachd  so  r'a  neartachadh  agus  r'a  deanamh  ni's  soill- 
eire,  agus  an  earrann  eile  r'a  toirt  air  falbh  gu  h-iomlan. 
Tha  i  a  nis  a'  faicinn  tuillidh  peacaidh  na  bha  i  'faicinn 
roimhe,  agus  tuillidh  d'  an  gràineileachd  mar  an  ceudna, 
ionnus  gu  bheil  i  'gan  dìteadh  le  tuilleadh  fuath  na  rinn  i 
riamh,  gidheadh  tha  ri  'fhòghlnm  dhi  gu  bheil  ni-èigin  air 
teachd  's  an  eadairginn  eadar  peacadh  agus  pearsa  a' 
pheacaich  a  rinn  a  chur  an  gniomh,  anns  am  bheil  ol  air 
nach  'eil  idir  beag. 

2.  Tha  an  lagh  a  luidh  an  aghaidlt  an  t-seallaidh  so.  Is 
gath  soluis  an  lagh  a'  dealradh  o  naomhachd  Dhè  fèin.  Cia 
b'e  air  bith  ni  a  tha  e  'labhairt  ruinn,  tha  e  'ga  labhairt 
ann  an  ainm  agus  le  h-ùghdarras  Dhè ;  agus  nochdaidh  sinn 
gu  h-aithghearr  an  dà  ni  so  d'a  thaobh  : — (1.)  Gur  e  so  guth 
an  lagha, — eadhon,  nach  'eil  maitheanas  ann  do'n  pheacach. 
(2.)  Gu  bheil  deadh  aobhar  aig  a'  'pheacach  an  lagh  a 
chreidsinn  'nuair  a  tha  e'g  ràdh  sin. 

(1.)  Is  ni  cinnteach  nach  aithne  don  lagh  aon  chuid 
tròcair  no  maitheanas.  Tha  dearbh  ùghdarras  an  lagha  ar 
luidh  gu  h-iomlan  'na  aghaiclh:  "  An  t-anam  a  pheacaicheas, 
gheibh  e  bàs;"  "  Is  mallaichte  gach  neach  nach  buanaich 
anns  na  h-uile  nithibh  a  tha  sgrìobhta  ann  an  leabhar  an 
lagha  chum  an  deanamh."  Uaith  so  tha  an  t-abstol  a'  cur 
an  cèill  a  thaobh  nan  uile  dhaoine  a  tha  fo'n  lagh,  gu  bheil 
iad  "  fo'n  mhallachadh,"  Gal.  iii.  10  ;  agus,  a  deir  e,  rann 
12,  "Cha-n  'eil  an  lagh  o  chreidimh."     Cha-n  eil  comh- 

cbòrdadh  eaclar  an  lagh  agus  a  bhi  'creidsinn  ;  cha-n  urrainn 
iad  còmhnuidh  a  bhi  aca  'nan  cumhachd  maille  ri  'chèile. 
Is  e  guth  neo-chaochlaidheach  an  lagha  a  ghnàth,  "  '  Dean 
so  agus  mair  beò;'  diobair  agus  bàsaich."  Is  e  so  a  ghuth 
gu  coitchionn  ris  na  h-uile  dhaoinibh,  agus  ris  gach  neach 
fa  leth. 

(2.)  Tha  iomadh  deadh  aobhar  aig  a'  pheacach  air  guth 
an  lagh'  a  thoirt  fainear,  agus  comh-aontachadh  r'a  bhinn  ; 
oir, — 

[1.]  Tha  an  lagh  nàdurra  dha  ;  is  e  a  sheann  choimh- 
earsnach  agus  a  sheann  fhear-eòlais  e.  Thàinig  e  do'n 
t-saoghal  maille  ris,  agus  dh'  fhàs  e  suas  maille  ris  o  bha 
e  'na  leanaban.  Bha  e  air  a  shuidheachadh  gu  nàdurra 
'na  chridhe, — is  e  a  reuson  fèin  a  ta  ann  ;  cha-n  urrainn  e 
gu  bràth  a  chrathadh  air  falbh  no  dealachadh  ris.  A  nis, 
a  thaobh  an  t-soisgeil,  a  tha  'teachd  a  cheannsachadh  binn 
so  an  lagha,  agus  a  dh'  fhuasgladh  a'  pheacaich  uaithe,  is 
ni  e  a  tha  'na  choigreach  d'  a  nàdur,  air  nach  'eil  eòlas  sam 
bith  aige ;  cha  d'  fhàs  e  suas  riamh  maille  ris ;  cha  mhò  a 
tha  ni  sam  bith  ann  fèin  a  ghabhas  taobh  ris,  no  a  ni  a 
chùis  a  thagradh  as  a  leth.  A  nis,  nach  'eil  e  ni's  dòcha 
gu'n  creid  duine  a  choimhearsnach,  a  charaid,  seadh,  e  fèin, 
na  coigreach,  a  tha  teachd  d'a  ionnsuidh  le  nithibh  nuadha, 
nach  'eil  ann  an  comh-chòrdadh  r'a  reuson  nàclurra  idir  1 
1  Cor.  i.  1 0. 

[2.]  Cha-n  'eil  an  lagh  a'  labhairt  ni  sam  bith  ris  a 
pheacach  ach  sin  a  tha  a  choguis  ag  innseadh  dha  a  bhi 
tìor.  Tha  comh-chòrdadh  a  ghnàth  eadar  fianuis  an  lagha 
agus  fianuis  na  coguis.  'Nuair  a  tha  an  lagh  ag  ràclh,  "  Is 
peacaclh  so  no  sud  a  tha  toillteanach  air  bàs,"  tha  a'  choguis 
ag  ràdh,  "  Tha  e  eadhon  mar  sin."  A  nis,  feumaidh  èifeachd 
ro  mhòr  a  bhi  aig  so  ann  an  toirt  an  anama  gu  bhi  'creidsinn 
fìanuis  an  lagha  ;  cha-n  'eil  e  'labhairt  aoin  fhocail  nach  'eii 
a/  faotainn  fianuis  'na  uchd  fèin  gur  fìrinn  e. 


Jtcuui  4.]        EADAR-MHINEACHADH  AIll  SALM  CXXX. 


91 


[3.]  Ged  a  tha  an  lagh  a'  labhairt  an  aghaidh  an  anama, 
gidheadh  cha-n  'eil  e  'labhairt  ni  sam  bith  ach  sin  a  tha  cho 
ceart,  agus  fìreanta,  agus  cothromach,  as  gu  bheil  e  'g 
èigneachadh  an  anama  fèin  gu  bhi  'g  aontachadh  ris.  Is 
amhuil  a  tha  Pol  ag  innseadh  dhuinn,  gu  bheil  daoine  ag 
aithneachadh  guth  so  an  lagha  mar  "  bhreitheanas  Dè," 
Rom.  i.  32.  Tha  iad  'ga  aithneachad.h,  agus  cha-n  urrainn 
iad  gun  aontachadh  ris,  gu  bheil  e  maith,  agus  cothromach, 
ionnus  nach  fheudar  cur  na  aghaidh. 

[4.]  Ach  tuilleadh  fòs.  Cia  b'e  ni  a  tha'n  lagh  a'  ìabhairt, 
tha  e  'ga  labhairt  ann  an  ainm  agus  le  h-ùghdarras  Dhè.  Is 
èigin  duinn,  uime  sin,  na  tha  e  'g  ràdh  a  chreidsinn,  air  neo 
tha  sinn  a'  deanamh  breugaire  de  Dhia.  Cha-n  'eil  an  lagh 
a'  teachd  'na  ainm  fèin,  ach  ann  an  ainm  an  ti  a  rinn  a 
chomharachadh.  Their  thu,  ma  seadh,  "  An  ann  mar  so  a 
tha  ì  Nach  'eil  maitheanas  maille  ri  Dia.  Oir  is  e  so  a 
ghnàth  cainnt  an  lagha?"  Freagram  gu  h-aithghearr  maille 
ris  an  abstol,  "  Ge  b'e  nithe  a  tha  an  lagh  a'  labhairt,  is  ann 
riu-san  a  tha  fo'n  lagh  a  tha  e  'gan  labhairt."  Cha-n  'eil  e 
'labhairt  ris  an  dream  a  tha  "  ann  an  Criosd,"  a  rinn  "  lagh 
Spioraid  na  beatha  a  shaoradh  o  lagh  a'  pheacaidh  agus  a' 
bhàis  ;"  ach  riu-san  a  tha  "  fo'n  lagh."  Agus  tha  e  'g  ràdh 
nach  'eil  maitheanas  ann  an  Dia,  is  e  sin,  do'n  dream  a  tha 
fo'n  lagh ;  agus  d'  an  taobh-san  a  tha  'g  altrum  dòchais  gu 
bheil,  bithidh  iad  gu  ro  thruagh  air  am  mealladh  aig  an  la 
mhòr. 

Air  na  h-aobhairibh  so,  tha  sinn  ag  ràdh,  agus  an  samhuil 
eile,  mheastadh  gu  bheil  mòr  reuson  aig  an  anam  a  bhi 
'comh-dhùnadh  gu'm  bi  a'  chùis  da  thaobh  a  rèir  fianuis  an 
]agha,  agus  nach  'eil  maitheanas  air  a  shon.  Tha  an  lagh 
agus  a'  choguis  a'  dol  'an  comh-bhoinn,  a'gus  a'  deanamh 
grèim  air  smuaintibh  a'  pheacaich.  Tha  iad  a'  neartachadh 
iianuis  gach  aoin  a  chèile,  agus  a'  buadhachadh  gu  ro  mhòr. 

3.  Tha  na  beachdan  nàdurra  a  tha  'nan  luidh  ann  an 

inntinhibh  dhaoine  timchioll  nàduir  agus  certais  Dhè  mar 
an  ceudna  an  aghaidh  an  t-seallaidh  so.  Tha  beachdan 
nàdurra  anns  na  h-uile  dhaoinibh,  nach  fheudar  adhubhadh 
a  mach  no  a  chnr  a  thaobh,  timchioll  naonihachd  agus  fìor- 
ghloine  Dhè, — gur  Dia  ceartais  e  agus  a  tha  'fuathachadh 
peacaidh,  agus  gu  bheil  e  riaghladh  an  t-saoghail  ann  am 
fìreantachd  neo-chaochlaidhich.  Is  iad  smuaintean  dhaoine 
anns  an  taobh  a  stigh,  gur  fear-diolaidh  peacaidh  a  th'  ann 
an  Dia ;  gu'm  buin  e  d'a  riaghladh  agus  d'a  uachdaranachd 
anns  an  t-saoghal,  maille  ri  naomhachd  agus  fìreantachd  a 
nàduir,  an  aire  'ghabhail  gu  faigh  gach  uile  pheacadh  dìol- 
thuarasdal  dligheach.  Tha  fios  aca  gur  ni  ceart  do  Dhia 
àmhghar  ìocadh  do  pheacaich. 

A  nis,  tha  na  beachdan  nàdurra  so  a'  luidh  gu  coitchionn 
an  aghaidh  £ach  uile  smuain  timchioll  maitheanais,  a  dh' 
fheumas  teachd  a  dh'  ionnsuidh  an  anama  o'n  leth  a  muigh, 
chionn  nach  'eil  ni  sam  bith  ann  an  gnè  nàdurra  dhaoine  a 
bheireadh  àite  dhoibh. 

Agus  is  e  so  an  ceud  aobhar,  a  tha  'nochdadh  gur  obair 
mhòr  da  rireadh  a  bhi  'toirt  fìor  sheallaidh  bhunaiteich 
do'n  anara  de  mhaitheanas  peacaidh  :  tha  iornadh  amladh 
cruaidh  a'  luidh  anns  an  t-slighe. 


Beachdan  meallta  timchioll  maitheanais  air  an  nochdadh — An 
t-eadar-dhealachadh  eadar  iad  agus  creidimh  slàinteil. 

Mu'n  tèid  sinn  air  ar  n-aghaidh  a  thoirt  fainear  gach 
dearbhadh  eile  a  dh'  Ehàgaclh  againn  air  an  fhìrinn  so,  agus 
air  eagal  gu'm  bitheadh  na  nithe  a  labhradh  a  cheana  air 
am  fàgail  gun  tairbhe  do  mhòran,  do  bhrìgh  cunnuil  àraidh 
a  bhitheas  gun  teagamh  ag  èirigh  'nan  inntinnean  'nan 
aghaidh,  ni  sinn  uime  sin  a  giùlain  as  an  rathad  chum  ar 
slighe  a  dheanamh  rèidh  a  dh'  ionnsuidh  sin  a  tha  fathast 
air  thoiseach  oirnn. 


Rann  4.]      eadar-mhineachadh  air  salm  cxxx.  93 


Bithidh  cuid,  ma  seadh,  ag  ràdh,  "  Nach  'eil  na  nithe  so 
.uile  a  labhradh  a'  luidh  calg-dhìreach  an  aghaidh  ar  fèin- 
fhiosrachaidh  gach  aon  là  ì  Nach  'eil  sinn  a'  faotainn  nan 
uiìe  dhaoine  làn  na's  leòir,  seadh,  tuilleadh  is  làn,  de 
smuaintibh  timchioll  maitheanais  a  bhi  maille  ri  Dia  ì  Ciod 
a's  tric  a  gheibhear  'nam  beul  na  'Tha  Dia  tròcaireach  V 
Nach  'eil  coguisean  a'  mhòr-shluaigh  air  an  tachdadh  leis  a' 
bheachd  so  ì  C'ait  am  faighear  duine  a  tha  air  atharrach- 
adh  inntinn1?  Nach  ann  a  tha  e  'na  chùis-ghearain  gu 
coitchionn  gu  bheil  daoine  gu  dall  ag  earbsadh  as  chum  an 
.sgrios  shiorruidh  fèin  1  Cionnus,  ma  seadh,  is  urrainn  e 
bhi  'na  ni  cho  duilich  a  chreidsinn  gu  bheil  maitheanas 
maille  ri  Dia,  agus  gu  bheil  na  h-uile  dhaoine  'ga  dheanamh 
gun  dhragh  sam  bith,  agus  nach  fheudar  an  cumail  o  bhi 
'ga  dheanamh,  ged  a  b'  ann  chum  call  dhoibh  fèin  ?" 

Freagradh.  Tha  na  nithe  so  uile  fìor,  agus  dh'  fheudtadh 
tuilleadh  a  labhairt  air  a'  mhodh  cheudna.  Cha-n  'eil  e  'nar 
comas  tuilleadh  's  a'  chòir  de  chaoidh  a  dheanamh  os  ceann 
amaideachd  agus  an-dàna,dais  anama  bochda  anns  a'  chùis 
so.  Ach  is  aon  ni  a  bhi  'glacadh  faileis,  is  ni  eile  am  fìor 
bhrìgh  a  bhi  againn.  Ni  sinn  a  nochdadh  'na  clhèigh  so 
.ciod  e  fìor  nàdur  a'  mhaitheanais  agus  ciod  anns  am  bheil 
e  a'  coimh-sheasamh,  leis  am  bi  dìomhanas  an  fhèin-mheall- 
aidh  so  air  a  chur  'am  folluis.  Bithidh  e  air  a  dheanamh 
soilleir,  a  thaobh  a'  chuid  a's  mò  de  dhaoinibh,  dh'  aindeoin 
na  dh'  fheudas  iad  a  bhi  'leigeadh  orra,  nach  aithne  dhoibh 
&  bheag  sam  bith  mar  a  bu  chòir  dhoibh  de'n  ghnothuch  a 
tha  r'ar  n-aghaidh.  Uime  sin,  ni  sinn  a  nochdadh  aig  an 
àm,  ann  am  beagan  bheachdan,  ciod  anns  am  bheil  am 
mealladh  so  ag  eadar-dhealachadh  o'n  fhìor  shealladh  shoisg- 
•eulach  de  mhaitheanas  air  am  bheil  sinn  a'  labhairt. 

1.  Tha  am  beachd  coitchionn  de  mhaitheanas  a  gheibhear 
"'am  measg  dhaoine  anns  an  t-saoghal  dà-fhìllte  : — 

(1.)  Tha  cuid  a'  stèidheachadh  am  beachdan  mu  mhaith- 

eanas  air  an-dànadas  mhi-chreideach  a  thaobh  Dhè,  a'  meas 
nach  'eil  e  cho  ceart  no  cho  naomh  as  a  bhìtheas  cuid  'ga 
thaisbeanadh.  Is  e  smuain  an  cridhe,  "Cha  dean  an  Tighearn 
maith,  ni  mh  ni  e  olc  ;"  a'  meas  gu  bheil  Dia  gu  tur  mar  a 
tha  iad  fèin.  Cha-n  'eil  smuaintean  domhain  no  suidhichte 
sam  bith  aca  timchioll  a  mhòrachcl,  agus  a  naomhachd,  ach 
a'  saoilsinn  gu  bheil  e  cosmhuil  riu  fèin.  Tha  iad  a'  saoilsinn 
gur  iad  na  smuaintean  a  bhitheas  aca  fèin  mu'n  pheacadh  a 
bhitheas  mar  an  ceudna  aig  Dia.  An  ti  aig  am  bheil 
smuaintean  eutrom  mu'n  pheacadh  cha  robh  smuaintean 
mò-ra  riamh  aige  mu  Dhia.  Cha-n  urrainn  daoine,  gun 
amharus,  a  bhi  'g  amharc  air  a'  pheacadh  mar  ni  beag  gun 
sin  a  bhi  'g  èirigh  o  tharcuis  air  Dia.  Ach  an  abair  sinn  a 
thaobhaingidheachd  mhi-chreideach  sochridheachan  dhaoine, 
gur  sealladh  e  de  mhaitheanas  ann  an  Dia  ?  An  ti  sin  aig 
nach  'eil  aithne  air  naomhachd  nàduir  Dhè,  no  air  droch 
thoillteanas  a'  pheacaidh,  cha-n  aithne  dha  ni  sam  bith  mu 
mhaitheanas. 

(2.)  Tha  beachdan  coitchionn  air  an  gintinn  ann  an 
inntinnibh  dhaoine.  tre  theagasg  an  t-soisgeil,  gu  bheil  Dia 
ullamh  chum  maitheanais  a  thoirt.  Uaith  so,  tha  sinn  ag 
ràdh,  tha  beachdan  aig  daoinibh  timchioll  na  fìrinne  so,  gun 
stèidh  bhunaiteach  sam  bith  a  bhi  aca  air  an  son  d'  an  taobh 
fèin.  Tha  barail  choitchionn  a'  leantuinn  inntinnean  nan 
uile  dhaoine  a  tha  fo  fhuaim  an  t-soisgeil  gu  bheil  a'  chùis 
mar  sin.  Cha-n  'eil  e  'na  bheachd  muinghineach  a  th'  air  a 
stèidheachadh  anns  an  t-soisgeul,  ach  'na  bharail  coitchionn 
a  tha  'fàs  suas  o  iomradh  an  t-soisgeil. 

Tha  daoine  a'  tarruing  beagan  saorsa  uaith  'nan  gluasad 
coitchionn  anns  an  t-saoghal,  agus  mar  an  ceudna  'nan 
trioblaidibh  agus  'nan  àmhgharaibh,  an  dà  chuid  o'n  choguis 
anns  an  leth  a  stigh  agus  o'n  fhreasdal  anns  an  leth  a  muigh, 
air  chor  as  gu  bheil  iad  a'  cur  rompa  a  ghleidheadh. 

Is  e  so,  ma  seadh,  air  am  bheil  sinn  gu  bhi  'labhairt  gu 

h-aithghearr,  agus  ann  a  bhi  'deanamh  sin  nochdaidh  sinn 
an  t-eadar-dhealachadh  eadar  na  beachdaibh  coitchionn  so 
timchioll  maitheanais  a  tha  'measg  dhaoine,  agus  an  sealladh 
a  tha'n  t-anam  a'  faotainn  dheth  tre  chreidimh  'na  chumh- 
achd. 

[1.]  Tha  sin  ris  am  bheil  sinn  a'  cur  cùil  'na  bheachd 
luai?ieach,  coitchionn  ;  gun  sheasmhachd  sam  bith  fhaotainn 
anns  an  inntinn.  Is  amhuil  a'  chùis  a  ghnàth,  far  am  bheil 
inntinnean  dhaoine  'gabhail  ri  nithibh  ann  am  beachdaibh 
coitchionn  a  mhain  as  eugmhais  an  cumhachd.  Tha  iad 
neo-shuidhichte  ;  mar  a  tha  gach  uile  bheachdan  na  h-inntinn 
nach  'eil  air  an  gleidheadh  ach  a  mhain  anns  a'  chuimhne, 
gun  fhreumhachadh  sam  bìth  fhaotainn  anns  an  tuigse. 
Tha  iad  a'  cluinntinn  gu  bheil  Dia  tròcaireach,  agus  mar 
Dhia  tròcaireach  tha  iad  a'  ciallachadh  gnothuich  a  dheanamh 
ris.  Ach  a  thaobh  nam  fior  bhunacharan  air  am  bheil  e 
mar  sin,  cha-n  'eil  iad  'nan  cùram  orra.  Ach  d'  an  taobh- 
san  a  fhuair  eòlas  air  tre  chreidimh,  tha  mothachadh  àraidh 
agus  soilleir  air  'fhàgail  dheth  air  an  inntinnibh.  Chuireadh 
iad  a  rannsachadh  nam  bunaitean  air  am  bheil  maitheanas 
air  a  stèidheachadh  ann  an  Criosd  ;  air  chor  as  gur  urrainn 
iad  a  dhol  a  dh'  ionnsuidh  Dhè  le  barantas  seasmhach  agus 
a  ràdh,  "  Maille  riutsa  tha  maitheanas."  Tha  iad  a'  faicinn 
cionnuS  is  urrainn  tuilleadh  glòire  teachci  do  Dhia  o  bhi 
maitheadh  peacaidh  na  o  bhi  'leagaclh  peanais  air  a  shon ; 
nach  'eil  air  dhòigh  sam  bith  'na  chùram  air  a  mhuinntir 
eile.  Ma  dh'  fheudas  iadsan  am  peanas  a  sheachnadh,  cha-n 
'eil  suim  aca  am  bi  glòir  aig  Dia  no  nach  bi. 

[2.]  Tha  an  ceud  bheachd  ag  èirigh  gun  a  dhol  fo 
dhearbhadh  sam  bith  ann  au  coguisibh  na  muinntir  anns 
am  bheil  e.  Cha  d'  fhuair  iad  e  mar  thoradh  geur-rànns- 
achaidh  an  dèigh  sìthe  agus  suaimhneis.  Tha  àmhgharan 
coguis  air  am  bacadh  leis  a  bharail  so,  cha-n  ann  air  an 
toirt  air  falbh.    Is  e  an  t-aobhar  nach  'eil  daoine  mar  is 

tric  fo  mhòr  thrioblaid  timchioll  am  peacaidhean,  gu  bheil 
iad  a'  meas  Dia  a  bhi  tròcaireach  agus  gu  n  dean  e  am 

o  o 

maitheadh ;  ged  nach  urrainn  neach  sam  bith  a  bhi  da 
rireadh  a'  breithneachadh  mar  sin  air  bunait  shoisgeulach, 
ach  an  dream  a  bh'  ann  am  fìor  thrioblaid  do  bhrìgb  peac- 
aidh.  Is  amhuil  sin  iadsan  a  fhuair  an  sealladh  so  tre 
chreidimh.  Bha  cathan  aca  'nan  spioradaibh  fèin,  agus,  air 
dhoibh  a  bhi  gun  shìth,  chuireadh  iad  'an  ceann  rannsach- 
aidh  dhìchiollaich  a  dh'  fhaicinn  an  robh  maitheanas  r'a 
fhaotainn  no  nach  robh.  A  thaobh  an  dearbh-bheachd  a 
tha  ac  uime,  bitheadh  e  mòr  no  beag,  is  toradh  deuchainn 
a  ta  ann  a  bha  aca  'nan  anamaibh  fèin,  tiinchioll  mar  a  bha 
cùisean  a'  seasamh  eadar  Dia  agus  iad  fèin  air  son  sìthe  agus 
deadh-ghean  d'ani  pearsaibh.  Ann  an  so,  ma  seadh,  tha 
eadar-dhealachadh  mòr.  Theagamh  gu  feudadh  triobiaid  a 
bhi  aig  a'  cheud  mhuinntir  'nan  coguisibh  do  bhrìgh  peac- 
aidh,  mur  bitheadh  na  beachdan  coitchionn  so  aca  timchioll 
maitheanais.  Rinn  so  an  trioblaidean  aon  chuid  a  bhacadh 
no  a  mhùchadh  ; — cha-n  e  gu'n  do  leighis  e  an  creuehdan, 
ni  a's  e  obair  an  t-soisgeil  ;  ach  rinn  e  an  gleidheadh  o 
chreuchdan  fhaotainn,  ni  a's  e  toradh  na  mi-chùram.  Seadh, 
is  ann  an  so  a  tha  sgrios  a'  mhòr  chuid  a  luidh  a  tha  'dol 
am  mugha  fo  shearmonachadh  an  t-soisgeil.  Tha  byachdan 
coitchionn  aca  mu  mhaitheanas ;  a  tha  'snàmh  'nan  inntinn- 
ibh,  agus  a  tha  gu  furasda  'gan  tairgseadh  fèin  dhoibh  chum 
saorsa  aig  na  h-uile  h-àm.  Ma  tha  Dia  aig  àm  sam  bith  a' 
toiseachadh  air  buntuinn  r'an  coguisibh,  aon  chuid  fo  fhrith- 
ealadh  an  fhocail,  no  fo  àmhghar  èigin,  no  do  bhrìgh  peac- 
aidh  mhòir  èigin  an  aghaidh  an  soluis, — mu'm  fàs  obair  so 
an  dearbh-shoilleireachaidh  abaich,  agus  mu'n  tig  i  chum 
foirfeachd,  tha  iad  'ga  tachdadh,  agus  a'  leigheas  an  coguis- 
ean  leis  a  bharail  choitchionn  so  de  mhaitheanas.  Tha 
iomadh  duine  air  a  leigheas  air  a'  mhodh  so  eadar  an  tigh- 
aoraidh  agus  a  thigh  fèin.    Feudar  am  faicinn  a'  falbh  a' 

crathadh  an  ceann  agus  a'  bualadh  air  an  uchcl,  ach  mu'n 
ruig  iad  an  tighean  fèin  tha  iad  cho  slàn  ;s  a  bha  iad  rianih. 
"Tha  Dia  tròcaireach,  agus  gheibh  sinn  maitheanas," — rinn 
so  an  lotan  a  leigheas.  Ach  an  dearbh-bheachd  air  maith- 
eanas  a  tha  aig  a'  mhuinntir  eile,  ràinig  iad  air  le  bhi 
'faotainn  Chriosd  anns  an  t-soisgeul,  agus  sin  fo  làn  mhoth- 
achadh  d'  an  cor  fèin  mar  pheacaich.  Bha  deuchainnean 
aca,  agus  chrìochnaich  iad  ann  an  so. 

[3.]  Cha-n  'eil  na  ceud  bheachdan  ag  oibreachadh  gràidh 
sam  bith  do  Dhia,  no  tlachd  ann,  no  urram  dha,  ach  an 
àite  sin  spiorad  tarcuiseach,  coitchionn  ann  an  deanamh 
gnothuich  ris.  Cha-n  'eil  muinntir  anns  an  t-saoghal  a's 
miosa  tha  buntuinn  ri  Dia  na  an  dream  a  tha  'g  earbsadh 
à  maitheanas  gun  bharantas  soisgeulach  sam  bith  air  a 
shon.  Agus  ma  tha  iad  a'  taisbeanadh  eagail,  no  gràidh, 
no  ùmhlachd  ann  an  ni  sam  bith  dha,  is  ann  air  aobb- 
airibh  eile  'tha  iad  a'  deanamh  sin,  a  dh'  fhàgas  an  t-iomlan 
gun  tairbhe  'am  fianuis  Dè.  Far  am  bheil  an  creidimh  a' 
faotainn  seallaidh  de  mhaìtheanas,  tha  cùisean  gu  h-iomlan 
air  sheòl  eile.  Tha  gràdh,  agus  eagal,  agus  urram  mòr  do 
Dhia  'na  chomh-chuideachd.  Ghràdhaich  Muire  Magdalen 
gu  mòr,  chionn  gu'n  do  mhaitheadh  mòran  dhi.  Bithidh 
gràdh  mòr  a'  sruthadh  o  mhaitheanas  mòr.  An  t-anam 
sin,  ma  seadh,  aig  am  bheil  fìor  shealladh  tre  chreidimh  de 
thròcair  a'  mhaitheanais,  tha  'ghràdh  a'  sruthadh  a  mach 
do  Dhia ;  seadh,  tha  tobraichean  mòra  a  ghràidh,  agus  na 
tlachd,  agus  an  eagail,  agus  an  urraim  dhiadhaidh,  air  am 
fosgladh  ann,  Salm  cxvi.  1,  5-7. 

[4.]  Cha-n  'eil  na  beachdan  coitchionn  so  mu  mhaitheanas 
a'  gintinn  fior  fhuath  do'n  pheàcadh  fèin,  cha  mhò  a  tha 
iad  èifeachdach  annta-san  anns  am  bheil  iad  ann  a  bhi  'ga 
threigsinn  ;  'an  àite  sin,  is  ann  a  tha  iad  gu  h-uaigneach  a' 
misneachadh  an  anama  chum  a  bhi  'buanachadh  ann.  Is  e  an 
nàdur  a  bhi  'lughdachadh  agus  a'  gabhail  leithsgeiì  a'  pheac- 

aidh,  agus  a  bhi  'neartachadh  an  anama  an  aghaidh  buaireis 
sam  bith  coguis  air  a  shon.  Gidheadh  tha  a'  chùis  air  sheòl  eile 
far  am  bheil  an  taisbeanadh  so  air  fhaotainn  tre  chreidimh,. 
Rom.  vi.  14.  Is  e  a  bhi  fo  ghràs,  no  fo  bhuaidh  a'  mhaith- 
eanais  tre  chreidimh,  meadhon  mòr  ar  gleidhidh  o  bhi  fo 
chumhachd  a'  pheacaidh.  Is  e  creidimh  a'  mhaitheanais 
freumh  na  h-ùmhlachd  soisgeulaich,  Titus  ii.  11,  12. 

[5.]  Cha  clean  beachdan  coitchionn  mu  mhaitheanas 
millseachd  no  suaimhneas  sam  bith  a  ghiidain  a  steach  do'n 
anam.  Feudaidh  pladhadh  aoibhneis  a  bhi  'nan  comh- 
chuideachd,  ach  fois  sheasmhach  cha  bhi  ann  gu  bràth.  Tha 
teagasg  a'  mhaitheanais  a'  snàmh  sios  agus  suas  ann  an 
inntinnibh  na  muinntir  so,  ach  cha-n  'eil  iìor  thlachd  no  fìor 
shuaimhneas  sam  bith  aig  an  toil  no  aige  an  aigne  uaith. 
Gidheadh  tha  an  creidimh  a'  faotainn  mìllseachd  agus 
suaimhneis  ann ;  air  bhi  dha  air  a  bhreithneachadh  tre 
chreidimh,  is  e  dìdean  mòr  an  anam'  e.  Tha  e  'ga  threòrach- 
adh  a  dh'  ionnsuidh  Dhè  mar  mhaitheas,  agus  a  dh'  ionnsuidh 
Chriosd  mar  shuaimhneas. 

[6.]  Tha  an  ceud  mhuinntir  a'  tarruing  am  beachdan  o 
bhunaitibh  meallta  a  mhain.  A  thaobh  nam  bunaitean 
meallta  sin  a  th'  aca,  bithidh  iad  air  an  nochdadh  'nuair  a 
thig  sinn  gu  bhi  'labhairt  air  fìor  nàdur  a'  mhaitheanais 
shoisgeulaich.  Ach,  air  an  làimh  eile,  tha  an  creidimh  'ga 
leagadh  air  a  bhunait  àraidh  fèin,  air  an  labhair  sinn  'na 
dhèigh  so ;  agus  tha  e  'ga  ghnàthachadh  chum  a  chrìochan 
àraidh  fèin, — eadhon,  mar  an  t-aon  stèidh  air  am  bheil  sinn 
gabhta  le  Dia. 


Fìor  nàdur  a'  mhaitheanais  shoisgeulaich— An  dàimh  anns  am 
bheil  e  do  mhaitheas,  agns  do  ghràs,  agus  do  thoil  Dè  ;  do 
fhuil  Chriosd  ;  do  ghealladh  an  t-soisgeil— Gnothuichean  a' 
chreidimh  ris. 

Thug  sinn  a  cheana  fainear  cuid  de  na  nithibh  a  tha  'cur 

bacaidh  air  sealladh  fhaotainn  de  mhaitheanas  tre  chreidimh, 
o'm  bheil  e  soilleir  gur  ni  mòr  agus  cudthromach  a  tha  ann 
os  ceann  sin  a  tha  daoine  gu  coitcheann  a'  meas.  Tha  aon 
ni  fathast  a  dh'  fhàgadh  againn  a  tha  'nochdadh  na  fìrinne 
ceudna.  A  nis,  tha  so  air  'fhaotainn  o  nàdur  agus  o 
chudthrom  an  ni  fèin  de'm  bheil  sealladh  r'a  ghabhail, — is  e 
sin,  de  mhaitheanas.  Chum  na  crìche  so  nochdaidh  sinn 
ciod  e  sin  maitheanas,  ciod  anns  am  bheil  e  'coimh-sheasamh, 
ciod  a  tha  air  'fhilleadh  ann  agus  ciod  ris  am  bheil  dàimh 
aige,  a  rèir  an  dara  priomh-bheachd  a  leagadh  sios  a  cheana. 

Cha-n  'eil  sinn  anns  an  àite  so  a'  gabhail  maitheanais,  gu 
h-eagnaidh  agus  'na  aonar,  air  son  gniomh  cC  mhaitheanais 
ann  fèin ;  cha  mhò  a  theid  sinn  a  dh'  fheòraich  ciod  anns 
am  bheil  an  gniomh  sin  a'  coimh-sheasamh.  Ear  am  bheil 
coguisean  fo  inicheist  peacaidh  a'  tighinn  a  dheanamh 
gnothuich  ri  Dia  cha-n  'eil  àite  sam  bith  aca  do  na  ceisdibh 
so.  Cha  mhò  a  dh'  fheudas  an  dòigh-labhairt  sin,  "  Maille 
riutsa  tha  maitheanas,"  a  bhi  air  a  dhùnadh  a  stigh  ri 
gniomh  a'  mhaitheanais  ann  fèin.  Is  e  ar  gnothuch-ne  a  bhi 
'feòraich  timchioll  nàduir  a  mhaitheanais  sin  a  tha  anaman 
bochda  fo  imcheist  peacaidh  ag  iarraidh,  agus  a  tha  an 
Sgriobtuir  a'  tairgseadh  dhoibh  chum  saorsa  agus  fuasglaidh 
fhaotainn.  Agus  cha  mhò  a  ni  sinn  so  a  laimhseachadh  mar 
a  tha  e  ann  fèin  a  mhain,  ach  ann  an  coimh-cheangal  ris  an 
fhìrinn  a  tha  r'  ar  n-aghaidh, — eadhon,  gur  ni  ro  mhòr  a  bhi 
ruigheachd  air  fìor  shealladh  soisgeulach  de  mhaitlieanas. 

1.  Mar  a  chaidh  a  nochdadh  ann  am  fosgladh  nam 
briathran,  tha  am  maitheanas  air  am  bheil  sinn  a'  labhairt  a' 
seasamh  ann  an  dàimh  àraidh  ri  cridhe  gràsmhor  ari  Athar. 
Le  so  tha  sinn  a'  tuigsinn  dà  ni  : — (1.)  Maitheas  agus 
gràsmhorachd  neo-chrìochnach  a  nàduir.  (2.)  Rùn  àrd- 
uachdaranach  a  thoile  agus  a  ghràis. 

(1.)  Tha  r'a  thoii  t  fainear  ann,  ma  seadh,  maitheas  neo- 
chrìochnach  a  nàduir.    Tha  am  peacadh  a'  seasamh  calg- 

dhìreach  an  aghaidh  Dhè.  Is  ceannairc  a  ta  ann  an  aghaidh 
a  thighearnais,  nairahdeas  an  aghaidh  a  naomhachd,  bros- 
nachadh  d'  a  cheartas,  a  chuing  a  bhi  air  a  tilgeadh  a  thaobh, 
agus  am  peacach  a  bhi  deanamh  na  dh'  fheudas  e  gu  bhi  'ga 
fhuasgladh  fèin  o'n  eisimeil  fo'm  bheil  creutair  a'  seasamh 
d'a  Chruithear.  Ma  ni  Dia,  ma  seadh,  tròcair  agus  iochd 
air  peacaich,  agus  gu  bheil  an  t-olc  so  gu  lèir,  agus  tuilleadh 
gu  mòr  na  dh'  fheudar  a  smuaineachadh,  anns  gach  aon 
pheacadh  a  tha  iad  a'  cur  an  gniomh,  tha  e'na  dhearbhadh 
air  gu  bheil  cridhe  agus  nàdur  neo-chiìochnach  gràsmhor, 
agus  maith,  agus  gràdhach  aige ;  oir  cha-n  'eil  Dia  a' 
deanamh  ni  sam  bith  ach  sin  a  tha  coimh-fhreagarrach  ri 
buaclhaibh  a  nàcluir,  agus  a  tha  'sruthadh  uatha.  Tha  uile 
ghniomharan  a  thoiìe  'nan  toraidhibh  a  nàduir. 

A  nis,  cia  b'e  air  bith  ni  a  tha  Dia  a'  cumail  ri  aghaidh 
pheacach  chum  a  bhi  'gam  misneachadh  gu  bhi  teachd  d'a 
ionnsuidh,  tha  sin  aon  chuid  a'  sruthadh  o'n  mhaitheanas  a 
tha  maille  ris,  air  neo  tha  buaidh  àraidh  aige  chum  a' 
mhaitheanais  sin  :  oir  cha-n  'eil  ni  sam  bith  a's  urrainn  a 
bhi  'na  aobhar-misnich  do  pheacach  mar  pheacach,  ach  fo'n 
bheachd  so,  aon  chuid  gur  maitheanas  a  ta  ann,  no  gu  bheil 
e'  treòrachadh  a  dh'  ionnsuidh  sin.  A  nis  tha  e  soilleir  gur 
e  gràsmhorachcl  so  nàduir  Dhè  an  tobar  o'm  bheil  maitheanas 
ag  èirigh,  o  na  briathraibh  comharaichte  anns  an  do  chuir  e 
ainm  an  cèill  o  shean,  agiis  o'n  taisbeanadh  a  thugadh  d'a 
nàdur  ann  (oir  gun  teagamh  tha  Dia  an  ni  sin  a  tha  e  fèin  a' 
cur  an  cèill  d'a  thaobh  fèin)  :  Ecsod.  xxxiv.  6,  7,  "  An 
Tighearn,  an  Tighearn  Dia,  iochdmhor  agus  gràsmhor, 
fad-fhulangach,  agus  pailt  ann  an  caoimhneas  agus  ann  am 
fìrinn,  a'  gleidheadh  tròcair  do  mhìltibh,  a'  maitheadh 
aingidheachd  agus  eusaontais,  agus  peacaidh.  Tha  e  maith- 
eadh  aingidheachd  do  bhrìgh  gu  bheil  e  de  nàdur  tròcaireach, 
agus  gràsmhor,  agus  fad-fhulangach,  agus  pailt  ann  am 
maitheas.    Mur  bitheadh  e  neo-chrìochnach  annta  so  uile. 

bu  dìomhain  a  bhi  'sealltuinn  air  son  maitheanais  uaithe. 
Air  dha  a  dheanamh  aithnichte  gu'm  b'e  so  'ainm,  agus  air 
bhi  dha  le  sin  a  nàdur  a  chur  an  cèill,  tha  e  gu  tric  'ga 
chumail  ri  aghaidh  pheacach  mar  shaorsa  agus  mar  dhìdean 
dhoibh,  chum  am  misneachadh  gu  bhi  teachd  d'a  ionnsuidh, 
agus  gu  bhì  'feitheamh  air  air  son  tròcair :    Salm  ix  10, 

o         o  - 

"Cuiridh  iadsan  d'  an  aithne  d'  ainm  an  dòigh  annad."  Ni 
e  am  misneachadh  gu  bhi  'deanamh  sin  ;  a  thaobh  mhuinntir 
eile,  cha-n  'eil  stèidh  sam  bith  aca  air  son  am  muinghin. 
Ach  nam  bitheadh  ainm  so  Dhè  da  rireadh  air  a  dheanamh 
aithnichte  dhuinn  leis  an  Spiorad  Naomh,  ciod  a  chuireadh 
bacadh  oirnn  o  bhi  teachd  d'a  ionnsuidh  agus  o  bhi  'foiseach- 
adh  air?  Mar  sin  Isa.  1.  10,  "  Cò  e  'n  'ur  measg  air  am 
bheil  eagal  an  Tighearn',  a  tha  'g  èisdeachd  ri  guth  a 
sheirbhisich,  a  tha  siubhal  ann  an  dorchadas,  agus  aig  nach 
'eil  solus?  earbadh  e  à  ainm  an  Tighearn',  agus  leigeadh  e  a 
thaic  r'a  Dhia."  Cha-n  e  mhain  gur  iad  peacaich  ris  am 
bheil  na  briathran  so  a'  labhairt,  ach  peacaich  ann  an 
àmhghar  mhòr.  Is  cor  dubhach,  cìonail  a  bhi  ann  an 
dorchadas,  eadhon  far  am  feud  beagan  soluis  agus  saorsa  a 
bhi,  ged  a  tha  dorchadas  a  riaghladh ;  ach  a  nis,  cha-n  e 
mhain  a  bhi  anns  an  dorchadas,  ach  a  bhi  'g  imeachd  ann 
mar  an  ceudna,  is  e  sin,  a  bhi'  buanachadh  rè  ùine  fhada 
ann,  agus  sin  gun  sholus  sam  bith,  gun  shealladh  idir  de 
chuideachadh  no  de  shaorsa, — tha  so  'na  chor  a  tha  comh- 
araichte  àmhgharach :  gidheadh  tha  peacaich  anns  an  t-suidh- 
eachadh  so  fèin  air  an  gairm  gu  bhi  "  'g  earbsadh  à  ainm  an 
Tighearna."  Rinn  sinn  a  nochdadh  roimh  nach  'eil  ni  sam 
bith  ach  maitheanas,  no  sin  a  tha  treòrachadh  d'  a  ionnsuidh 
agus  a'  misneachadh  dhaoine  gu  sùil  a  bhi  aca  ris.,  a's  urr- 
ainn  a  bhi  chum  feum  sam  bith  do'n  pheacach,  agus  air 
mhodh  àraidh  do  pheacach  a  th'  ann  an  àmhghar  cho  mòr 
do  bhrìgh  peacaidh  ;  gidheadh  tha  a  shamhuil  so  de  neach 
air  a  sheòladh  a  mhain  a  dh'  ionnsuidh  ainm  an  Tighearna, 

anns  am  bheil  a  chridhe  agus  a  nàdur  gràsmhor  air  an 
taisbeanadh.  Is  e  so,  ma  seadh,  fìor  thobar  agus  èirigh  a' 
mhaitheanais. 

Ni  so  mar  an  ceudna  a  nochdadh  nach  ni  coitchioim 
idir  an  sealladh  so  air  am  bheil  sinn  a'  labhairt  'fhaotainn 
de  mhaitheanas, — gur  ni  ro  mhòr  e.  'Nuair  a  thig  daoine 
fo  chionta  peacaidh  gu  smuaintean  domhain,  suidhichte  a 
bhi  aca  mu  Dhia,  fòghlumaidh  iad  nach  'eil  e  'na  ni  furasda 
eutrom  a  bhi  'toirt  an  inntinnean  gu  bhi  da  rireadh  a 
breithneachadh  nàduir  ghràsmhoir  agus  ghràdhaich  so  Dhè 
a  thaobh  maitheanais  pheacaidhean.  Tha  e  furasda  so  a 
ràdh  ann  an  rathad  coitchionn  j  ach  is  ni  eile  an  t-anam  a 
bhi  da  rireadh  'ga  chreidsinn  air  a  shon  fèin.  Tha  smuaint- 
ean  eile  a  thig  r'an  aghaidh  ann  an  so,  eadhon,  na  beachdan 
sin,  air  an  do  labhradh  roimh,  a  tha  suidhichte  gu  nàdurra 
ann  an  inntinnibh  dhaoine  timchioll  fìrinn,  agus  naomhachd, 
agus  geur-cheartais  Dhè.  Ged  a  tha  daoine  ag  aideacbadh 
gu  bheil  Dia  gràsmhor,  gidheadh  tha  am  fuath  sin  a  th'  aca 
dha  fèin  agus  do  chomh-chomunn  ris  a'  nochdadh  gu  ro 
shoilleir  nach  'eil  iad  a'  creidsinn  an  ni  sin  a  tha  iad  ag  aid- 
eachadh  :  nam  bitheadh,  cha  b'  urrainn  iad  gun  tlachd  agus 
gun  mhuinghin  a  bhi  aca  ann,  nach  'eil  idir  r'a  fhaotamn 
annta ;  oir,  "  Iadsan  d'  an  aithne  ainm  an  Tighearna,  cuir- 
idh  iad  an  dòigh  ann."  B'e  a  thubhairt  an  seirbhiseach 
leisg  anns  an  t-soisgeul,  "  Bha  fios  agam  gu'm  bu  duine 
geur-theann  thu,  ris  nach  b'  urrainn  mise  gnothuch  a 
dheanamh."  Theagamh  gu'n  robh  e  'g  aideachadh  ni  eile 
d'a  thaobh  roimh  so,  ach  b'e  so  a  fhuaireadh  'na  chridhe 
'nuair  a  thàinig  an  deuchainn.  Ach  tha  so,  tha  sinn  ag 
ràdh,  neo-sheachanta  dhoibh  san  a  tha  gu  bhi  faotainn  an 
t-seallaidh  so  de  mhaitheanas,  eadhon,  breithneachadh  spior- 
adail  a  bhi  aca  de  chridhe  agus  de  nàdur  gràsmhor  agus 
gràdhach  Dhè.  Is  e  so  ceud  èirigh  an  iomlain  ;  agus  feum- 
aidh  an  tobar  sin  mìllseachd  neo-chrìochnach  a  bhi  ann  o'm 

bheil  an  samhuil  so  de  shruthaibh  a'  ruith  sios.  An  ti  sin 
a  bheir  fainear  aitreabh  ghlòrmhor  an  speur  agus  na  talmh- 
ainn,  maille  ris  gach  ni  a  ta  annta,  is  èigin  da  a  chomh- 
dhùnadh  gur  toraidhean  iad  a'  ghliocais  agus  a'  chumhachd 
a  tha  neo-chrìochnach  ;  cha  robh  ni  sam  bitb  eile  a  b'  urr- 
aiim  bearta  cho  iongantach  a  dhealbhadh.  Agus  an  neach 
sin  a  tha  da  rireadh  a'  toirt  fainear  a'  mhaitheanais  a  tha 
maille  ri  Dia,  agus  a  tha  'g  amharc  air  le  sùil  spioradail, 
feumaidh  e  'chomh-dhùnadh  gu  bheil  e  'sruthadh  o'n 
ruhaitheas  agus  o'n  ghràs  a  tha  neo-chrìochnach.  Agus 
is  e  so  a  tha  'cleachdadh  smuaintean  chridheachan  pheacach 
'nuair  a  tha  iad  a'  cur  aghaidh  air  Dia  timchioll  maith- 
eanais  :  Salm  lxxxvi.  5,  "  Tha  thusa,  a  Thighearna,  maith 
agus  iochdmhor,  agus  pailt  ann  an  tròcair  dhoibh-san  uile 
a  ghairmeas  ort ;"  Neh.  ix.  17,  "  Is  Dia  thusa  a  tha  ealamh 
gu  maitheanas  a  thoirt  seachad,  gràsmhor  agus  tròcaireach, 
mall  a  chum  feirge,  agus  pailt  ann  an  truacantas;"  agus 
Micah  vii.  18,  "  Cò  a's  Dia  ann  cosmhuil  riutsa,  a  mhaitheas 
aingidheachd  ?  .  .  .  a  chionn  gur  toigh  leis  tròcair."  Agus 
tha  Dia  a'  misneachadh  nan  smuaintean  so  annta  anns 
gach  àit  anns  am  bheil  e  'g  aideachadh  a  bhi  'maitheadh 
euceartan  agus  a  bhi  dubhadh  a  mach  aingidheachd  air 
sgàth  'ainme  fèin ;  is  e  sin,  ni  e  gnothuch  ri  peacaich 
a  rèir  maitheis  a  nàduir  ghràsmhoir  fèin.  Mar  sin  Hosea 
xi,  9,  "  Cha  chuir  mi  'n  gniomh  mo  dhian-chorruich,  cha 
phill  mi  a  mhiileadh  Ephraim  ;  oir  is  Dia  mise,  agus  cha 
duine."  Mur  bitheadh  tuilleadh  gràis,  agus  tròcair,  agus 
iochd,  r'an  nochdadh  anns  a'  chùis  so,  na  dh'  fheudadh  a 
bhi  taisgte  suas  ann  an  cridhe  duine,  cha  b'  urrainn  Eph- 
raim  air  dhòigh  sam  bith  a  bhi  air  a  chaomhnadh  ;  ach  deir 
Dia,  "Is  Dia  mise,  agus  cha  duine."  'Nuair  a  bheirear 
fainear  farsuinneachd,  agus  fìalaidheachd,  agus  maitheas 
cridhe  Dhè,  tha  aobhar  dòchais  ann  fathast.  'Nuair  a 
tha'm  peacach  da  rireadh  a'  sealltuinn  a  mach  air  son 

maitheanais,  cha-n  'eil  ni  sam  bith  a  bu  mhiannaiche  leis 
na  bhi  'faotainn  a  mach  criclhe  Dhè  d'a  thaobh,  is  e  seall- 
adh  'fhaotainn  dheth  air  son  am  bheil  e  'saothrachadh  ; 
am  feadh  is  e  cùram  mòr  a'  pheacaidh  agus  an  t-Satain  a 
bhi  'ga  fholach  uaithe.  Is  e  so  a  tha  dlùth  a  ghnàxh  d'a 
inntinn,  agus  air  am  bheil  a  smuaintean  air  an  cleachdadh 
gun  tàmh  ;  agus  ma  chluinneas  e  na  briathran  sin  gu  bràth 
a'  seirm  'na  chridhe,  "  Annam-sa  cha-n  'eil  dian  chorruich," 
Isa.  xxvii.  4,  tha  saors'  aige  o  'àmhgharaibh  mòra.  Agus 
cha-n  'eil  e  mi-choltach  nach  e  so  an  t-iomguin  cridhe  a  tha 
ar  Slànuighear  a'  ciallachadh  a  bhi  'bacadh  no  a  'giùlan  air 
falbh  :  Eoin  xvi.  26,  27,  "  Cha-n  'eil  mi  ag  ràdh  ribh,  gu'n 
guidhe  mi  an  t-Athair  air  bhur  son;  oir  is  toigh  leis  an 
Athair  fèin  sibh."  Bha  deadh  smuaintean  aca  timchioll 
cridhe  agus  cùraim  chaoimh  Chriosd  fèin,  an  t-eadar- 
mheadhonair,  d'an  taobh  ;  ach  ciod  e  cridhe  an  Athar  ? 
cionnus  a  ghabhar  riu  leis  an  Athair  ?  An  guidh  Criosd 
air  an  son  gu  faigheadh  iad  deadh-ghean  uaithe  ?  C'uime,. 
deir  e,  a  thaobh  gràidh  cridhe  an  Athar,  "  Cha-n  'eil  feum 
air  a  shon,  'oir  is  toigh  leis  an  Athair  fein  sibh.'"  Ma's 
e  's  gu'm  buin  so,  ma  seadh,  do  mhaitheanas,  mar  a  tha 
fios  aig  gach  neach  a  bha  da  rireadh  'ga  iarraidh,  gun  teag- 
amh  cha-n  e  ni  coitchionn  a  th'  ann  a  bhi  faotainn  fìor 
sheallaidh  dheth. 

Uime  sin,  ma  bhitheas  na  neòil  agus  an  dorchadas  sin 
gu  lèir  a  rinn  am  peacadh  a  chruinneachadh  eadar  sinn  agus 
righ-chaithir  Dhè  gu  bràth  air  an  sgapadh  ;  ma  bhitheas 
teine,  agus  doinionn,  agus  ànradh  sin  a  chorruich  air  an 
giùlain  air  falbh,  a  rinn  an  lagh  a'  lasadh  agus  a  mhosgladh 
m'a  thimchioll ;  ma  dhealraicheas  gu  bràth  a  ghnùis  ro 
ghlòrmhor,  ma  dh'  fhosgiar  gu  bràth  dhuinn  a  chridhe  ro 
chaomh,  ionnus  gu  faiceadh  ar  sùilean  saoibhreas  nan 
ionmhas  neo-chrìochnach  de  mhaitheas,  de  thròcair,  de 
j.»hràdh,  agus  de  chaoimhneas  aig  an  robh  cònihnuidh  neo- 

chaochlaidbeach  anu  o'n  uile  shiorruidheachd  ;  ìna  gheibh 
sinn  sealladh  de  thobraichibh  siorruidh  sin  an  fhad-fhul- 
angais  agus  a'  mhaitheanais, — gu  cinnteach  is  obair  e  nach 
fheudar  a  choimhlionadh  gu  bràth  d'ar  taobh  ach  le  Criosd 
a  mhain,  Eoin  xvii.  6. 

(2.)  Cha-n  e  so  uile.  Cha-n  'eil  an  cuan  siorruidh  so,  a 
tha  gu  neo-chrìochnach  air  a  shàsuchadh  le  a  lànachd  iomlan 
fèin,  a'  toirt  ruith  gu  nàdurra  do  shruthaibh  nan  sòlas  air 
ar  son-ne.  Cha-n  'eil  tròcair  agus  maitheanas  a'  sruthadh 
o  Dhia  mar  a  tha  solus  o'n  ghrèin  no  uisge  o'n  chuan,  mar 
thoradh  neo-sheachanta  a  nàdur,  mar  gu'm  b'ann  a  dheòin 
no  dh'  aindeòin.  Cha-n  'eil  e  'leantuinn  gu  neo-sheachanta 
gu  feum  neach  sam  bith  maitheanas  'fhaotainn  chionn  gu 
bheil  Dia  gu  neo  chrìochnach  gràsnìhor ;  oir  nach  fheud  e 
mar  is  àill  leis  a  dlieanamh  r'a  chuid  fèin  ?  "  Cò  'thug  dha 
air  tùs,  agus  a  làn-dhìolar  a  rìs  dha  eV'  Rom.  xi.  35.  Tha 
uile  thoraidhean  maitheis  agus  gràis  Dhè  ann  an  gleidh- 
eadh  a  thoile  àrd-uachdaranaich  agus  a  dheadh-ghean  fèin  a 
mhain.  Is  e  so  a  ghlòir  ro  mhòr  fèin:  Ecsod.  xxxiii.  18,  19, 
"  Foillsich  dhomh,  guidheam  ort,  do  ghlòir,"  deir  Maois. 
"  Agus  thubhairt  e,  Bheir  mi  air  mo  mhaitheas  uile  dol 
seachad  ann  ad  làthair,  agus  gairmidh  mi  ainm  an  Tigbearn 
a'  d'  fhianuis ;  agus  bithidh  mi  gràsmhor  dha-san  d'  am  bi 
mi  gràsmhor,  agus  nochdaidh  mi  tròcair  dha-san  d'an  nochd 
mi  tròcair."  'ISuair  a  rinneadh  ainm  Dhè  a  ghairm  air  a' 
mhodh  so,  gu  bheil  e  tròcaireach,  agus  gràsmhor,  agus  fad- 
fhulangach,  agus  paiit  ann  am  maitheas,  dh'  fheudadh  cuid 
a  bhi  uime  sin  a'  comh-dhùnadh  nach  b'  urrainn  cùisean  a 
bhi  ach  gu  maith  maille  ris  na  h-uile  neach  ; — is  neach  e 
nach  urrainn  a  bhi  ach  tròcaireach,  uime  sin  cha-n  'eil 
aobhar  a  bhi  fo  chomain  dha  air  a  shon.  "  Ni  h-eadh,"  a 
deir  e,  "  ach  is  e  so  mo  ghlòir  ro  mhòr,  gu'm  '  bi  mi 
gràsmhor  dhasan  d'am  bi  mi  gràsmhor.'"  Feumaidh  gniomh 
saor  toil'  Dhè  a  bhi  air  a  chleachdadh  d'ar  taobh,  a:  rùn- 

achadh  buntuinn  rumn  a  rèir  saoibhreis  so  a  mhaitheis,  air 
neo  cha  ruig  sinn  gu  bràth  air  còir  ann.  Is  anu  ri  so  a 
their  sinn  rùn  a  ghràis,  no  "  A  dheadh-ghean  fèin,  a  rùnaich 
e  ann  fèin,"  Eph.  i.  9  ;  no,  mar  a  ghoirear  dheth,  rainn  5,  6, 
"  Deadh-ghean  a  thoile,"  a  rùnaich  e,  "  chum  cliù  glòire  a 
ghràis."  Ann  an  deadh-ghean  ghràsmhor  agus  shaor  so  Dhè, 
mà  seadh,  no  ann  an  rìin  so  a  thoile  a  bhi  buntuinn  ri 
peacaich  a  rèir  saoibhreis  a  mhaitheis  fèin,  tha  ni  eile  aig 
am  bheil  buaidh  àraidh  chum  a'  mhaitheanais  air  am  bheil 
sinn  a'  labhairt.  Tha  maitheanas  a'  sruthadh  gu  neo- 
mheadhonach  o  ghniomh  àrd-uachdaranach  saor  ghràis  Dhè. 

A  nis,  a  thaobh  rùin  so  gràis  Dhè,  buinidh  iomadh 
gniomh  eadar-dhealaichte  dha,  a  tha  uile  'treòrachadh  chum 
maitheanais  so  an  t-soisgeil : — 

[1.]  Ann  an  so  tha  rùn  Dhè  a  bhi  'cur  a  Mhic  mar  am 
meadhon  mòr  a  bha  ga  bhi  'cosnadh  maitheanais.  Ged  a  tha 
Dia  'na  Dhia  gràsmhor  air  dhòigh  neo-chrìochnach  agus  do- 
mheasrachaidh,  agus  ged  a  rùnaich  e  a  ghràs  agus  a  mhaitheas 
a  chleachdadh  a  thaobh  pheacach,  gidheadh  ni  e  sin  ann  an 
rathad  a  bhitheas  coimh-fhreagarrach  ri  naomhachd  agus 
fireantachd  a  nàduir.  Feumar  riarachadh  a  thoirt  d'a 
cheartas,  agus  a  dhiom  naomh  an  aghaidh  peacaidh  a 
dheanamh  aithnichte.  Uime  sin  rùnaich  e  a  Mhac  a  chur, 
agus  rinn  e  a  chur,  chum  slighe  'fhosgladh  do  chleachdadh  a 
thròcair  ;  asus  sin  air  dhòi^h  anns  nach  bitheadh  an  smal  a 
bu  lugha  air  a  leigeadh  air  giòir  a  cheartais,  agus  a  naomh- 
achd,  agus  'fhuath  do'n  pheacadh.  B  'fhearr  gu'n  tigeamaid 
uile  gu  siorruidh  gearr  air  maitheanas  na  gu'n  cailleadh  Dia 
ni  sam  bith  d'  a  ghlòir.  Tha  so,  tha  sinn  ag  ràdh,  mar  an 
ceudna  'na  luidh  ann  an  rùn-diomhair  a'  mhaitheanais  sin  a 
tha  air  a  fhrithealadh  anns  an  t-soisgeul, — tha  e  'sruthadh 
sios  o  rùn  siorruidh  so  Dhè  a  bhi  'fosgladh  slighe  air  a  shon 
tre  fhuil  Chriosd.  Cha  mhò  a  bha  dòigh  sam  bith  eile  ann 
air  am  feudadh  e  'bhi  deanta.    Sguireamaid,  ma  seadh,  de'r 

smuaintibh  eoitchionn,  aig  nach  'eil  tobar  ni's  àirde  na  beul- 
aithris  dhaoine,  agus  thugamaid  a  dhlighe  beachdachaidh 
do'n  chùis  so.  Gun  teagamh  chi  sinn  gur  ni  ro  mhòr  a  ta 
ann,gu'n  deanadh  Dia  maitheanas  a  fhrithealadhdo  pheacaich 
thruagha  mar  a  ta  sinn  ann,  ann  an  rathad  a  bhi  'cur  aoin- 
ghin  Mhic  fèin  uaithe  chum  bàis  'fhaotainn.  Oh,  cia  cho 
beag  as  a  ta  so  air  a  chreidsinn,  eadhon  leis  an  dream  a  tha 
'ga  aideachadh  !  agus  cia  cho  suarach  as  a  ta  na  smuaintean 
a  bhitheas  aig  daoinibh  uime  'nuair  a  tha  iad  ag  iarraidh 
maitheanais  !  Cha-n  'eil  tuilleadh  air  aire  a'  ruhòr-shluaigh 
ann  a  bhi  'ga  iarraidh  ach  dol  as  o  pheanas,  cha  nihò  a  tha 
tuilleadh  a'  faotainn  cleachdaidh  'nan  smuaintibb,  'nuair  a 
tha  iacl  a'  deanamh  gnothuich  ri  Dia  timchioll  peacaidh. 

[2.]  Tha  gniomh  eile  a  bhuineas  do  thoil  àrd-uachdar- 
anaich  Dhè  r'a  thoirt  fainear  anns  a'  chùis  so,  agus  is  e  sin 
roimh-òrduchadh  siorruidh  Dhè  air  pearsaibh  na  muinntir 
a  bhitheas  'nan  luchd-comhpairt  de'n  tròcair  so.  Cha  d'  fhàg 
e  an  ni  so  do  thuiteamas,  mar  gu'm  bitheadh  e  neo-aithnichte 
dha  cò  a  bhitheadh  air  am  maitheadh,  agus  cò  nach  bitheadh. 
Ni  h-eadh,  cha-n  'eil  neach  gu  bràth  air  a  chur  ann  an  seilbh 
air  maitheanas  ach  an  dream  sin  a  roimh-òrduicheadh  gu 
gràsmhor  leis  o'n  uile  shiorruidheachd  chum  na  crìche  sin  : 
is  amhuil  a  tha  an  t-abstol  a'  cur  an  cèill,  Eph.  i.  5-7.  Is  e 
an  tobar,  roimh-òrduchadh  siorruidh  Dhè  ;  is  i  a'  chrìoch, 
glòir  a  ghràis  ;  is  e  am  meadhon,  saorsa  ann  am  fuil  Chriosd ; 
agus  an  ni  fèin,  maitheanas  pheacaidhean.  Cha-n  'eil  neach 
gu  bràth  a's  urrainn  comhpairt  'fhaotainn  de'n  tròcair  so  ach 
tre  ghniomh  àrd-uachdaranach  so  toil  agus  gràis  Dè ;  aig 
am  bheil,  uime  sin,  buaìdh  àraidh  ann,  agus  ris  an  còir  a  bhi 
'g  amharc  ann  a  bhi  'ga  thoirt  fainear.  Tha  fios  agam  gu 
feudar  so  a  mhi-bhuileachadh  le  uabhar,  agus  mi-naomhachd, 
agus  mi-chreidimh  dhaoine,  mar  a  dh'  fheudas  an  t-iomlan  a 
dh'  obair  gràis  Dhè. — mar  is  amhuil  a  tha  deanta,  eadhon 
air  fuil  Chriosd  air  mhodh  comharaichte ;  ach  'na  àite 

iomchuidh  fèin,  agus  'na  fheum  àraidh  fèin,  tha  èifeachd 
chomharaichte  aige  chum  glòire  Dhè,  agus  chum  comhfhurt- 
achd  anama  dhaoine. 

Tha  gniomharan  eile  coimhcheangailte  ri  rùn  gràis  so 
Dhè,  mar  iad  sin  anns  an  d'  thugadh  peacaich  do  Chriosd 
agus  anns  am  bheil  còir  air  a  thoirt  dhoibhsan  ann  an 
Criosd,  air  nach  'eil  sinn  gu  bhi  labhairt,  do  bhrìgh  gu'n  do 
nochdadh  an  nàdur  a  cheana  anns  a'  chuid  a  dh'  fhosgladh 
suas. 

2.  Tha  maitheanas  ag  amharc  mar  an  ceudna  ris  an 
rèite  a,  rinneadh  ann  agus  trid  fuil  Chriosd.  Bha  so  air  a 
chur  an  cèill  ann  am  fosgladh  nam  briathran.  Is  e  so  gun 
amharus  cridhe  agus  meadhon  a'  mhaitheanais  a  th'  anns  an 
t-soisgeul.  Tha  e  'sruthadh  o'n  chrann-cheusaidh,  agus  ag 
èirigh  suas  à  uaigh  Chriosd. 

Tha  so  air  a  chur  an  cèill,  Isa.  liii.  11,  "  Ni  m'  òglach 
fìreanach  mòran  fhìreanachadh  ;  oir  giùlainidh  e  an  eu- 
ceartan."  A  nis,  ann  am  fìreanachadh  nam  peaeaeh,  is  e 
maitheanas  an  ceud  ni.  Tha  so  air  'fhaotainn  do  bhrìgh 
gu'n  do  ghiùlain  Criosd  an  euceartan.  Ann  an  deanamh 
sin,  "  chrìochnaich  e  euceirt,  agus  chuir  e  crìoch  air  lochdan, 
agus  rinn  e  rèite  air  son  aingidheachd,"  Dan.  iv.  24.  Bha 
eadhon  na  h-ìobairtean  uile,  agus  uime  sin  an  t-iomlan  a  àW 
aoradh  an  t-Seann  Tiomnaidh,  a'  taisbeanadh  na  dàimhe  so 
eadar  maitheanas  peacaidh  agus  dòrtadh  fola ;  o'm  bheil  an 
t-abstol  a'  comh-dhùnadh,  "  as  eugmhais  dòrtadh  fola  nack 
'eil  maitheanas  r'a  fhaotamn,"  Eabh.  ix.  22  ; — is  e  sin,  tha 
gach  uiie  mhaitheanas  ag  èirigh  o  dhortadh  fola,  eadhon  fuil 
Mhic  Dhè  ;  ionnus  gu  bheil  againn  annsan  "  saorsa  tre  fhuil- 
san,  eadhon  maitheanas  nam  peacadh,"  Eph.  i.  7.  A  nis, 
tha  iomadh  seadh  anns  am  bheil  fuil  Chriosd  a'  seasamh  ann 
an  dlùth-dhàimh  do  mhaitheanas  peacaidh  :  — 

(1.)  Tha  maitheanas  air  a  cheannach  agus  air  a  chosnadh 
d'a  trid.    Is  e  ar  saorsa  ar  maitheanas,  mar  a  tha  'n  toradh 

fìllte  suas  aniis  an  fhreumh.  Cha-n  'eil  anam  sam  bith  a' 
faotainn  maitheanais  ach  trid  fuil  Chriosd  a  rinn  am 
maitheanas  sin  a  chosnadh. 

(2.)  Tha  gealladh  a'  mhaitheanais  air  a  dhain gneachadh 
''na  fhuil,  ionnus  nach  d'  fhàgadh  r'a  dheanamh  chum 
maitheanais  iomlain  peacaidh,  ach  an  gealladh  a  thagradh 
tre  chreidimh  ann-san  :  2  Cor.  i.  20,  "  Oir  geallaidhean  Dhè 
uile,  ann-san  is  seadh  iad,  agus  ann-san  is  Amen  iad  f  is  e 
sin,  tha  iad  dìleas,  agus  air  an  daingneachadh  air  dhòigh 
neo-chaochlaidheach  agus  do-atharrachaidh. 

(3.)  Fhuair  e  fuasgladh  'na  phearsa  fèin,  mar  cheann  na 
h-eaglais,  air  son  a'  chuirp  dhiomhair  uile.  'Nuair  a  dh' 
fhuasgaileadh  e  'na  phearsa  fèin,  air  do'n  obair  sin  coimh- 
honadh  'fliaotainn  a  ghabh  e  os  làimh,  bha  sin  'na  gheall- 
daingnich  an  fhuasglaidh  a  bha  iadsan  uile  a's  leis  gu  bhi 
'faotainn  ann  an  àm  iomchuidh  Dhè.  A  nis,  cò  air  bìth 
iad  air  son  an  do  sheas  e  agus  air  son  an  d'  fhuiling  e,  b'ann 
air  son  a'  mhuinntir  cheudna  a  fhuair  e  fuasgladh. 

(4.)  Air  dha-san  bàs  fhulang,  dh'  earb  Dia  an  t-Athair 
an  t-iomlan  de  fhrithealadh  a'  mhaitheanais  d'  a  làmhaibh : 
Gniomh.  v.  31,  tha  e  nis  a'  buileachadh  "  aithreachais"  agus 
"  maitheanais  pheacaidhean."  Is  e  Criosd  a  tha  'toirt  maith- 
eanais  dhuinn,  Col.  iii.  13.  Tha  gach  uile  mhaitheanas  a 
nis  'na  bhuileachadh,  agus  tha  e  'ga  thoirt  do'n  dream  a's 
àill  leis,  eadhon  dhoibh-san  uile  a  thugadh  dha  o'n  Athair, 
gun  a  bhi  tilgeadh  neach  sam  bith  a  mach  a  thig  a  dh' 
ionnsuidh  Dhè  trid-san. 

Anns  gach  seadh  dhiubh  so  tha  maitheanas  peacaidh  a' 
seasamh  ann  an  dàimh  àraidh  do  fhuil  Chriosd.  Cha-n 
fhaigheadh  tròcair,  agus  maitheanas,  agus  gràs  dòigh  sam 
bìth  eile  air  sruthadh  sios  o  chridhe  an  Athar  ach  trid  fuil 
cridhe  a'  Mhic ;  agus  is  amhuil  a  tha  iad  a'  sruthadh  a 
steach  do  chridhe  a'  pheacaich. 

Tha  dà  ni  àraidh  r'a  bheachdachadh  anns  an  dàimh  anns 

ara  bheil  maitheanas  do  fhuil  Chriosd  : — [1.]  Dòigh  a  chosn- 
aidh  ;  [2.]  Doigh  a  fhrithealaidh.  Tha  an  ceud  aon  domh- 
ain,  dìomhair,  eagalach.  Rinneadh  e  le  'fhuil,  le  fuil  a 
chroinn-cheusaidh,  le  saothair  'anama,  le  bhi  'giùlan  na 
feirge  agus  a'  mhallachaidh.  Tha  an  t-aon  eile  gràsmhor, 
tròcaireach,  agus  caomh ;  o'm  bheil  cho  liuthad  ni  air  a 
labhairt  m'  a  thròcair  agus  a  dhìlseachd,  chum  ar  misneach- 
adh  ann  a  bhi  'g  earbsadh  maitheanais  uaithe. 

Tha  so  mar  an  ceudna  a'  leasachadh  nan  doimhneachdan 
dìomhair  a  th'  ann  am  maitheanas  peacaidh,  agus  a'  taisb- 
eanadh  gur  ni  ro  mhòr  sealladh  'fhaotainn  dheth.  An 
t-anam  a  tha  da  rireadh  an  tòir  air,  is  èigin  da  'sealltuinn 
air  na  dh'  ìocadh  air  a  shon.  Cia  cho  beag  as  a  ta  e  ann 
am  breithneachadh  chuid  a  dhaoine !  Cia  cho  tearc  an 
àireamh  a  tha  'tarruing  am  fagus  do  Dhia  tre  Chriosd  air 
son  maitheanais,  agus  'an  sin  a  tha  'faicinn  an  lagha  a'  dòrt- 
adh  a  bhagraidhean  agus  a  mhallachdan  'na  fhuil,  gus  am 
bheil  a  ghath  air  a  chall,  agus  a  pheanas  air  a  chrìochnach- 
adh  ann  am  feartaibh  a'  chroinn-cheusaidh, — a  tha  'faicinn 
a  pheacaidhean  air  an  cruinneachadh  uile  eadar  làmhaibh 
ceartais  Dhè,  a  tha  nis  'gan  càradh  air  ceann  an  Eadar- 
mheadhonair,  gus  am  bheil  an  gràdh  siorruidh  ag  èirigh  gu 
buadhach  tre  dhìomhaireachd  na  fola,  agus  a'  briseadh  fo 
bhlàth  ann  am  maitheanas,  agus  'an  tròcair,  agus  'an  gràs  ! 
— is  cleachdadh  so  air  nach  ruig  cridhe  a'  pheacaich  gu 
bràth  ach  ann  an  làmhaibh  Spioraid  Dhè. 

3.  Ann  am  maitheanas  tha  r'a  thoirt  fainear  mar  an 
ceudna  an  gniomh  saor  fèin  leis  am  bheil  am  peacach  air  a 
chur  fa  sgaoil,  agus  sin  a  rèir  riaghailte  an  t-soisgeil ;  agus 
feudar  so  a  bheachdachadh  dà  rathad  : — 

(1.)  Mar  a  tha  e  'na  luidh  anns  a'  ghealladh  fèin;  agus 
anns  an  t-seadh  so  is  e  gairm  gràsmhor  Dhè  a  ta  ann,  a'  cur 
an  cèill  maitheanais  do  pheacaich  ann  agus  trid  fuil  Chriosd. 

(2.)  Mar  a  tha  an  tròcair  so  uile  air  a  chomh-chur  ri 

anam  a'  pheacaich  leis  an  Spiorad  JVaomh,  anns  am  bheil 
ar  n-eaceartan  uile  air  am  maitheadh  dhuinn  gu  saor, 
Col.  ii.  13. 

Tha  maitheanas  an  t-soisgeil,  tha  sinn  ag  ràdh,  r'a 
bheachdachadh  ann  an  coimhcheangal  ris  na  nithibh  so  gu 
lèir;  tha  iad  uile  'comh-chuideachadh  chum  maitheanais. 
Tha  aon  ni  eile  a  bheir  sinn  fainear  leis  am  bbeil  so  air  a 
chur  ann  an  tuilleadh  soluis,  agus  le  sin  dùnaidh  sinn  an 
earrann  so  de'r  teagaisg  timchioll  a  nàduir,  eadhon,  'nuair 
a  tha  an  creidimh  a'  cur  aghaidh  air  Dia  air  son  maith- 
eanais,  gu  bheil  e  'ga  chleachdadh  fèin  air  uairibh  air  aon 
diubh  gu  h-eadar-dhealaichte,  air  uairibh  aìr  aon  eile,  agus 
air  uairibh  tha  e  'gam  beachdachadh  maraon  agus  còmhla. 
Cha-n  e  gu  bheil  e  'dearcadh  air  a  h-aon  diubh  ann  an 
rathad  a  bhi  'dùnadh  a  mach  a'  chuid  eile,  ach  gu  bheil  e 
air  uairibh,  ann  an  rathad  comharaichte,  a'  faotainn  tuill- 
eadh  misneachaidh  àraidh  o  aon  diubh,  na  tha  e  'faotainn 
o'n  chuid  eile ;  agus  tha  so  mar  dhorus  fosgailte  dha  trid 
am  bheil  e  faotainn  a  steach  chum  nan  ionmhas  a  tha 
taisgte  suas  annta  uile.  Gabhamaid  eisempleir  d'  an  taobh 
uile  : — 

[1.]  Airuairibh  tha  an  creidimh  a'  socrachadh  air  ainm 
agus  air  maitheas  neo-chrìochnach  nàduir  Dhè,  agus  a' 
tarruing  maitheanais  uaith  sin.  Is  amhuil  a  tha  an 
salmadair  a'  deanamh :  Salm  lxxxvi.  5,  "  Tha  thusa,  a 
Thighearna,  maith  agus  iochdmhor."  Ann  a  bhi  'sealltuinn 
suas  air  son  maitheanais,  tha  e  'ga  thilgeadh  fèin  air  maitheas 
neo-chrlochnach  nàduir  Dhè. 

Air  a'  mhodh  so  tha  an  creidimh  gu  tric  a'  faotainn 
mìllseachd  agus  misneachaidh  àraidh  ann  am  beachdachadh 
air  nàdur  gràsmhor  Dhè.  Theagamh  air  uairibh  gur  e  so  an 
ceud  ni  air  an  cur  e  aghaidh,  agus  air  uairibh  eile  an  ni  mu 
dheireadh  anns  an  socraich  e.  Agus  gu  tric  fanaidh  e  ann 
an  so,  'nuair  a  dh'-fheudas  e  bhi  air  'fhògradh  o  gach 

daingneach  làidir  eile;  their  e,  dh'  aindeoin  na  h-uile  ni, 
"  Gidheadh  tha  Dia  gràsmhor  ;"  ni  e  an  comh-dhùnadh  so  co 
dhiùbh  a  tharruing  uaithe,  "  Tha  Dia  tròcaireach  agus 
iochdmhor,  .    cò  aig  am  bheil  fios  nach  pill  agus 

nach  gabh  e  aithreachas  V    Ioel  ii.  13,  14. 

[2.]  Air  uairibh  tha  an  t-anam  tre  chreidimh  a'  cur 
aghaidh  air  mhodh  àraidh  air  àrd-uachdaranachd  toil  Dhè, 
trid  am  bheil  e  gràsmhor  dha-san  d'  am  bheil  e  gràsmhor, 
agus  tròcaireach  dha-san  d'  am  bheil  e  tròcaireach ;  a  tha  'na 
thobar  comharaichte  eile  a'  mhaitheanais,  mar  a  bha  air  a 
nochdadh.  B'e  so  an  dòigh  a  ghabh  creidimh  Dhaibhidh 
'na  àmhghar  agus  'na  theanntachd  mhòr:  2  Sam.  xv.  25,  26, 
"  Ma  gheibh  mi  deadh-ghean  ann  an  sùilibh  an  Tighearna, 
bheir  e  air  m'  ais  mi.  Ach  ma  their  e  mar  so,  Cha-n  'eil 
tlachd  agam  annad  ;  feuch,  tha  mise  ann  an  so,  deanadh  e 
rium  mar  is  maith  leis."  Is  e  so  air  uairibh  an  t-aon  neul  a 
tha  'ga  thaisbeanadh  fèin  do'n  anam  ann  an  àmhghar,  a  tha 
ri  ùine  a'  sgaoileadh  thar  aghaidh  nan  speur  uile  ann  an 
comh-chuideachd  nam  beachdan  eile  a  dh'  ainmicheadh,  a 
tha  'frasadh  a  nuas  nan  sòlasan  gu  pailt.  Agus  an  t-anam 
a  tha  da  rireadh  ann  an  imcheist  peacaidh,  tha  e  gu  tric  air 
'fhaotainn  duinte  stigh  ris  a  chor  so, — nach  'eil  ni  sam  bith 
'na  shealladh  ach  gu  bheil  Dia  comasach  air  a  shaoradh  agus 
'fhuasgladh,  ma's  e  sin  a  thoil  ghràsmhor  fèin.  .  Tha  uile 
'thobraichean  eile  na  saorsa  dùinte  suas  no  air  am  folach 
uaithe.  Feudaidh,  gun  amharus,  na  tobraichean  so  a  bhi  am 
fagus  da,  mar  a  bha  an  tobar  do  Hagar,  ach  tha  an  sùilean 
air  an  cumail  ionnus  nach  'eil  iad  'gam  faicinn.  Uime  sin, 
tha  iad  'gan  tilgeadh  fèin  air  toil  àrd-uachdaranaich  Dhè,  ag 
ràdh  maille  ri  Iob,  "  '  Ged  mharbh  e  mi,  gidheadh  earbaidh 
mi  as ;'  cha  leig  mi  as  e.  Annam  fèin  tha  e  soilleir  dhomh 
gu  bheil  mi  caillte.  Cionnus  a  bhuineas  an  Tighearn  rium 
cha-n  'eil  fìos  agam  ;  mo  chomharan  tuilleadh  cha-n  fhaic  mi. 
Tha  gach  dearbhadh  a  bh'  agam  air  a  ghràs  a  bhi  annam,  no 

air  a  ghràdh  agus  a  dheadh-ghean  a  bhi  dhomh,  a  nis  air 
teicheadh  o'm  shùilibh.  Do  chòir  àraidh  ann  an  Criosd  tha 
mi  nis  ann  am  choigreach  ;  agus  mo  chosan  gach  tiota  aig 
stairsnich  'na  siorruidheachd.  Ciod  idir  a  ni  mi  ?  cia  an 
taobh  ris  an  cur  mi  m'  aghaidh  1  Ma  dh'  fhanas  mi  air  astar 
o  Dhia,  cha  d'  fhàgadh  do  m'  anam  ach  sgrios.  '  Cò  a 
chruaidhich  e  fèin  'na  aghaidh,  agus  a  shoirbhich  V  Cha  mhò 
a  tha  saorsa  idir  r'  a  faotainn  ach  ann  agus  d'a  thrid,  '  oir 
cò  a  dh'  fheudas  peacaidhean  a  mhaitheadh  ach  Dia  a 
mhain1?'  M'  anam  ciontach  bheiream,  uime  sin,  'na  làthair, 
a  dh'  fheitheamh  ri  saor  thoil  a  ghràis ;  cia  b'e  air  bith  mar 
a  labhras  e  rium,  feuch,  'an  so  a  ta  mi,  deanadh  e  eadhon 
mar  is  maith  leis."  Tha  so  air  uairibh  mar  acair  do'n  anam 
bhochd  a  th'  air  a  luasgadh,  agus  ged  nach  dean  e  suaimhneas 
agus  sìth  a  thoirt  da,  ni  e  gidheadh  a  ghleidheadh  o  chreag- 
aibh  an  eu-dòchais.  Ann  an  so  fanaidh  e  gus  am  bris  an 
solus  a  mach  air,  tomhas  air  thomhas. 

[3.]  'Nuair  a  tha  an  creidimh  a'  deanamh  gnothuich  ri 
Dia  timchioll  maitheanais,  tha  è  gu  coitchionn  ag  amharc, 
air  dhòigh  àraidh,  ris  an  dàimh  anns  am  bheil  si?i  a'  seasamh 
do  fhuil  Chriosd  agus  an  rèite  a  rinneadh  innte.  Is  amhuil 
sin  seòladh  an  abstoil,  1  Eoin  ii.  1,  2,  "Ma  pheacaicheas 
neach  air  bith,  tha  fear-tagraidh  againn  maille  ris  an  Athair, 
Iosa  Criosd  am  fìrean  :  agus  is  esan  an  ìobairt-rèitich  air  son 
ar  peacaidhean."  Is  e  so  an  ni  mar  is  trice,  air  am  bheil  an 
creidimh  anns  a'  cheud  àit  a'  cur  aghaidh. 

[4.]  Tha  e  mar  an  ceudna  ag  amharc  ri  gniomh  ay 
mhaitheanais  fèin.  Is  amhuil  a  tha  Dia  'ga  chumail  r'ar 
n-aghaidh  mar  mheadhon  chum  tuilleadh  cleachdaidh  creid- 
imh  :  Isa.  xliv.  22,  "  Dhubh  mi  as,  mar  neul,  d'  euceartan, 
agus,  mar  cheò,  do  lochdan  :  pill  rium,  oir  shaor  mise  thu." 
Tha  dearbh  ghniomh  a'  mhaitheanais  air  a  thaisbeanadh 
do'n  chreidimh  mar  aobhar-misnich  gu  bhi  'làn-philleadh  a 
dh'  ionnsuidh  Dhè  anns  na  h-uile  ni. 

Thugamaid  a  nis  leinn  a'  chrìoch  air  son  an  robh  na 
nithe  so  uile  air  an  toirt  fainear.  Is  e  sin  a  bhi  'nochdadh 
gu  bheil  fìor  shealladh  de  nihaitheanas  an  t-soisgeil  'na  ni 
ro  mhòr  agus  ro  chudthromach,  os  ceann  na  dh'  fheudadh 
iomadh  neach  a  bhi  an  toiseach  a'  meas.  Cò  aig  nach  'eil 
dòchas  gu'n  ruig  e  air  maitheanas  'fhaotainn  ?  Cò  nach  'eil 
a'  saoilsinn  gur  aithne  dhoibh  maith  na's  leòir  ciod  e  sin 
maitheanas,  nam  b'  e  's  gu  faigheadh  iad  e  ?  Ach  feud- 
aidh  daoine  smuaintean  coitchionn  a  bhi  aca  mu  shaorsa  o 
pheanas,  agus  gidheadh  a  bhi  am  fad  as  o  eòlas  slàinteil 
sam  bith  air  fìor  thròcair  an  t-soisgeil. 


Maitheanas  air  'fhoillseachadh  do  chreidimh  a  mhain — Na  h-aobh- 
airean  air  son  sin. 

Ann  an  rathad  a  bhi  'comh-dhùnadh  a'  chinn  so  de'r 
teagasg,  cha  dean  sinn  ach  a  mhain  a  thoirt  fainear  ciod  a 
tha  air  'fhilìeadh  anns  an  fhìrinn  sin  a  leagadh  sios  mar 
stèidh  an  iomlain, — eadhon,  gur  ann  do'n  chreidimha  mhain 
is  urrainn  am  foillseachadh  so  de  mhaithea.nas  a  bhi  air  a 
thabhairt.  Tha  maitheanas  peacaidh  de  nàdur  nach  urrainn 
ni  sam  bith  eile  sealladh  'fhaotainn  dheth  no  gabhail  ris. 
Cha-n  'eil  reusonachadh  no  fiosrachadh  ann  an  cridhe  duine 
a's  urrainn  ruigheachd  air. 

Tha  an  t-abstol  ag  innseadh  dhuinn,  Rom.  i.  17,  gu 
bheil  "fìreantachd  Dhè  air  a  foillseachadh"  (anns  an 
t-soisgeul)  "  tre  chreidimh  gu  creidimh."  Cha-n  'eil  ni 
sam  bith  ach  an  creidimh  aig  am  bheil  gnothuch  sam  bith 
ris.  Is  e  fìreantachd  sin  Dhè  air  am  bheil  e  'labhairt  a 
tha  'coimh-sheasamh  ann  am  maitheanas  pheacaidhean  tre 
fhuil  Chriosd,  air  a  cur  an  cèill  anns  an  t-soisgeul.  Agus 
tha  so  air  'fhoillseachadh  tre  chreidimh  Dhè  anns  a'  gheall- 
adh  gu  creidimh  a'  chreidich,  no  do'n  ti  sin  a  tha  'measgadh 
a'  gheallaidh  le  creidimh. 

Chum  a  blii  'deanamh  so  soilleir,  feudaidh  sinn  a  thoirt 
fainear  gu  bheil  an  dìomhaireachd  mhòr  so, —  1.  Ro  dhomh- 
ain,  2.  Ro  mhdr,  air  son  ni  sam  bith  eile ;  agus, — 3.  Nach 
'eil  ni  sam  bith  eile  ach  an  creidimh  a  tha  freagarrach  air 
son  seallaidh  fhaotainn  dhith. 

1.  Tha  i  ro  dhomhain  agus  ro  dhìomhair  gu  bhi  air  a 
tomhas  le  ni  sam  bith  eile.  Tha  sreang-thomhais  an  reusoin 
nàdurra  ro  ghoirid  air  son  nan  doimhneachdan  a  th'  ann  an 
gràdh  an  Athar,  ann  am  fuil  a'  Mhic,  agus  ann  an  geall- 
aidhibh  an  t-soisgeil  a  tha  air  an  stèidheachadh  orra,  anns 
am  bheil  còmhnuidh  aig  maitheanas  peacaidh.  Cha-n  urr- 
ainn  daoine  le'm  breithneachadh  nàdurra  a  dhol  air  snàmh 
anns  na  doimhneachdaibh  so,  no  uisge  a  tharruing  d'  a 
thrid  à  "  tobraichibh  so  na  slàinte."  Uime  sin,  chum  gu'n 
ruigeadh  an  t-anam  air  sealladh  de  mhaitheanas,  tha  so  a' 
fòghlum  dha  a  bhi  'ga  àicheadh  fèin,  agus  a  reusonachadh 
nàdurra  uile,  chum  e  fèin  'fliosgladh  suas  do  lànachd  neo- 
chrìochnaich  a'  mhaitheis  agus  na  fìrinne.  Ged  nach  ruig 
e  air  grunnd  nan  doimhneachdan  so,  gidheadh  snàmhaidh  e 
steach  annta,  agus  annta  tha  e  'faotainn  suaimhneis.  Cha-n 
'eil  ni  sam  bith  ach  an  creidimh  a  tha  freagarrach  chum  a 
bhi  'ga  shocrachadh  agus  'ga  shàsuchadh  fèin  ann  an  doimh- 
neachdaibh  dìomhair,  do-rannsachaidh,  gun  ghrunnd. 

Air  an  aobhar  so  rinn  a'  chuid  mhòr  de  dhaoinibh  anns 
an  t-saoghal  air  an  do  dhearbhadh  am  peacaidhean  cùl  a 
chur  ris  gach  dòchas  maitheanais,  chum  a  bhi  ceangal  am 
muinghin  r'  an  deanadas-cràbhaidh  agus  r'  an  toillteanas 
fèin.  Seadh,  d'an  taobh-san  air  uairibh  a's  mò  a  tha 
'miannachadh  maitheanais,  dùnaidh  iad  ri  ni  sam  bith  'nan 
cleachdadh  air  thoiseach  air.  Agus  eadhon  ged  a  dheanadh 
daoine  na  creagan  so  a  sheachnadh,  agus  ged  a  chuireadh  iad 
rompa  gun  dòchas  a  bhi  aca  ri  saorsa  ach  a  mhain  o  mhaith- 
eanas  Dhè,  gidheadh  tha  e  eu-comasach  dhoibh  gabìiail  ris 
da  rireadh  'na  chumhachd,  gus  am  bheil  sin  air  a  thoirt 
dhoibh  tre  chreidimh. 

2.  Is  ni  ro  mhòr  a  ta  ann  gu  bhi  air  fhaotainn  a  mach 
air  sheòl  sam  bith  eile.  Ann  am  maitheanas  peacaidh  tha  ni 
a  rinneadh  a  thaghadh  le  Dia  o'n  uile  shiorruidheachd,  chum 
a  bhi  'g  àrdachadh  glòir'  a  ghràis ;  agus  chi  an  saoghal  uile 
aig  ]à  a'  bhreitheanais  gu'm  bu  ni  mòr  da  rireadh  a  bha  anm 
'Nuair  a  tha  'n  t  anani,  ann  an  tomhas  comharaichte  sam 
bith  air  teachd  gu  bhi  'ga  mhothachadh  da  thaobh  fèin,  tha 
e  'gà  fhaotainn  'na  ni  cho  mòr,  agus  cho  òirdheirc,  agus  cho 
iongantach,  as  gu  bheil  a  smuaintean  a'  dol  os  ceann  a 
chomais.  Tha  fad,  agus  leud,  agus  àird,  agus  doimhne  aige, 
nach  urrainn  uile  bhuadhan  an  anama  reusonta  a  ruigsinn 
no  a  thomhas.  Gidheadh  is  e  so  obair  àraidh  a'  chreid- 
imheadhon  a  bhi  'g  aithneachadh  sin  a  chaidh  thar  gach 
uile  eòlas  ;  a  bhi  'g  aithneachadh  sin,  'na  chumhachd,  'na 
bhuaidh,  'na  mhìllseachd,  agus  'na  èifeachd,  nach  fheudar 
aithneachadh  gu  h-iomlan  'na  nàdur  agus  'na  òirdheirceas 
fèin.  O  na  nithibh  so  uile,  ma  seadh,  tha  sin  soilleir  a  dh' 
ainmicheadh  anns  an  treas  àit,  gur  e  an  creidimh  a  mhain 
a  tha  freagarrach  mar  mheadhon  chum  a  bhi  'faotainn  an 
t-seallaidh  so  ;  ionnus  nach  'eil  aobhar  dhuinn  a  bhi  'leud- 
achadh  ni's  fhaide  air. 


Foillseachadh  de  mhaitheanas  ann  an  Dia  'na  thaic  ro  mhòr  do'n 
anam  a  th'  ann  an  imcheist  peacaidh — Dearbh-bheachd  air 
maitlieanas  r'a  fhaotainn. 

III.  Mu'n  tig  sinn  gu  bhi  'comh-chur  nam  briathran  a 
tha  gu  sonruichte  'nar  n-aire,  tha  daingneachadh  aithghearr 
r'a  dheanamh  air  a'  phriomh-bheachd  a  leagadh  sios  an 
toiseach,  agus  a  rinneadh  mar  so  fhosgladh  suas.  Tha  sinn 
ag  ràdh,  ma  seadh,  gu  bheil  am  foillseachadh  so  de  mhaith- 
'  eànas  ann  an  Dia  'na  thaic  ro  mhòr  do'n  anam  fo  imcheist 
peacaidh,  ged  nach  bitheadh  dearbh-bheachd  àraidh  sam  bith 

aige  air  còir  phearsanta  ann.  Ann  an  so  tha  dà  ni  àraidh 
air  an  sniuaineachadh,  agus  ni-èigin  eile  air  a  thagradh. 

1 .  Tha  e  air  a  smuaineachadh  gu  f eud  dearbh-bheachd 
gràsmhor  a'  chreidimh  a  bhi  aig  duine  timchioll  a  chòir 
phearsanta  f'èin,  ann  am  maitheanas  peacaidh.  Feudaidh 
duine  a  chreidsiun  air  a  shon  fèin,  seadh,  tha  mòran  ann  a 
tha  'deanamh  sin,  ann  an  rathad  cha-n  e  mhain  a  bhi 
'faotainn  a  bhuannachd  ach  mar  an  ceudna  a  chomhfhurt- 
achd.  Gu  coitchionn,  bha  an  dearbh-bheachd  so  aig  na 
naoimh  uile  a  tha  air  an  ainmeachadh  anns  an  Sgriobtuir, 
mur  robh  e  am  folach  uatha  ann  an  doimbneaehdaibh  mar 
anns  an  t-salm  so  fèin.  Ni  sinn  uime  sin  ni  no  dhà  a  thoirt 
f  ainear  coimhcheangailte  ri  sin  a  bha  air  a  smuàineachadh : — 

(1.)  Is  e  dleasdanas  gach  uile  chreideach  a  bhi  'saoth- 
rachadh  an  dèigh  làn  dearbh-bheachd  de  chòir  phearsanta 
ann  am  maitheanas,  agus  a  bhi  ro  dhìchiollach  'ga  altrum 
agus  'ga  ghleidheadh  'nuair  a  gheibh  se  e.  Tha  an  t-abstol 
'gar  n-earalachadh  uile  dh'  ionnsuidh  so,  Eabh.  x.  22, 
"  Thigeamaid  am  fagus  le  cridhe  fìor,  ann  an  làn  dearbh- 
oheachd  a'  chreidimh;"  is  e  sin,  a  bhi  gabhta  maille  ri  Dia 
tre  mhaitheanas  peacaidh  ann  am  fuil  losa.  Is  e  so  mu'm 
bheil  e  gu  soilleir  a'  labhairt ,  agus  bu  mhiann  leis  gu'n 
deanadh  sinn  muinghin  so  ar  creidimh  a  ghleidheadh  gu 
daingean  gus  a'  chrìch,  caib.  iii.  14.  Cha  bheag  an  t-olc 
a  ta  ann  do  chreidich  gun  a  bhi  gu  dìchiollach  a'  leantuinn 
an  dèigh  foirfeachd  ann  an  cleachdadh  creidimh  agus  umhl- 
achd.  Is  e  'bhi  'gabhail  saorsa  pheacach  anns  an  t-saogh- 
altachd,  no  anns  an  fhèin,  no  anns  an  leisg,  a's  aobhar  dha 
gu  ro  thric.  Uime  sin,  cha-n  'eil  iad  ach  tearc  a  tha  ruigh- 
eachd  air  làn  dearbh-bheachd  an  t-soisgeil.  Ach  gidheadh 
tha  a'  chuid  a's  mò  de'r  sochairibh,  a<ms  brìgh  ar  comh 
fhurtachd  uile,  an  crochadh  air  an  aon  ni  so.  Chum  ar 
misneachadh  anns  an  dleasdanas  so,  thugamaid  fainear  car 
tiota,  anns  an  dol  seachad,  ciod  o'm  bheil  an  làn  dearbh- 

bheachd  so  ag  èirigh  mar  thoradh,  agus  ciod  an  toradh  a 
tha  e  fèin  a'  giulan  : — 

[1.]  Tha  e  gu  coitchionn  a'  leantuinn  mar  thoradh  an 
Spioraid  a  bhi  air  a  dhòrtadh  a  mach  ann  an  tomhas  ni's 
saoibhire  na  sin  a  tha  gnàthach,  agus  sin  ann  an  rathad 
mothachaidh  agus  comhpairteachaidh  de  thoraidhibh  comh- 
araichte  bàis  Chriosd,  air  an  cosnadh  dhoibh-san  a  tha  air 
am  fìreanachadh  trid  a  bhi  'gabhail  ris  an  rèite  sin  a  tha 
'na  fhuil.  Cha  chinnich  e  far  nach  'eil  mothachadh  de 
ghràdh  Dhè  air  a  sheulachadh,  air  a  dhaingneachadh,  agus 
air  a  dhòrtadh  a  mach  ann  ar  cridheachaibh  leis  an  Spiorad 
Naomh.  Faic  Rom.  v.  1-5.  Agus  cò  an  creideach  nach 
bu  chòir  a  bhi  'miannachadh  agus  a'  saothrachadh  air  son 
a  bhi  'mealtuinn  nan  nithe  so^  Seadh,  ma  tha  sinn  a'' 
leughadh  mu  na  nithibh  so  anns  an  t  soisgeul,  gun  mhoth- 
achadh  dhiubh  'nar  cridheachaibh  fèin,  agus  gidheadh  a' 
luidh  sios  gu  sàmhach,  gun  a  bhi  'dian-leantuinn  'nan 
dèigh,  tha  sinn  a'  deanamh  tarcuis  air  fuil  Chriosd,  agus 
air  Spiorad  nan  gràs,  agus  air  an  iomlan  a  dh'  obair 
gràidh  Dhè. 

[2.]  A  thaobh  an  toraidh  a  tha'n  dearbh-bheachd  so  a' 
gitdan,  tha  e  'coimh-sheasamh  ann  am  priomh  chleachd- 
aidhibh  spioradail  ar  n-anama  a  thaobh  Dhè, — mar  a  tha 
gràdh,  tlachd,  gàirdeachas  anns  an  Tighearn,  sìth,  aoibh- 
neas,  comhfhurtachd  cridhe,  deas  chum  dleasdanais  no  ful- 
angais.  Mur  e  so  am  freumh  o'm  bheil  iad  a'  fàs,  is  ann 
air  so  co  dhiùbh  a  tha  an  soirbheachadh  an  crochadh  ;  air 
chor  as  gu  bheil  e  gu  soilleir  mar  fhiachaibh  air  gach  uile 
chreideach  a  bhi  'briseadh  troimh  na  h-uile  grabadh  chum 
a  bhi  ruigheachd  air  an  dearbh-bheachd  àraidh  so. 

(2.)  Ann  an  cleachdaidhibh  abhaisteach  Dhè  d'ar  taobh, 
tha  e  mar  is  tric  mar  thoradh  ar  mi-chùraim  agus  ar  leisg 
fèin  gu  bheil  sinn  a'  teachd  gearr  air  an  dearbh-bheachd 
so.    Tha  e  fiòr  gu  bheil  e  'an  crochadh  air  dhòigh  àraidh 

air  àrd-uachdaranachd  Dhè.  Tha  e  cho  àrd-uachdaranach 
ann  a  bhi  'buileachadh  sìthe  air  creidich  as  a  tha  e  ann  am 
buileachadh  gràis  air  peacaich.  Tha  so  a'  tachairt  agus 
feudar  a  ghnàthachadh  mar  mheadhon  fuasglaidh  ann  an 
aimsir  deuchainn  agus  àmhghair.  Is  e  Dia  a  bheir  solus 
agus  a  ni  a  chaochladh  gu  dorchadas,  mar  a  chi  e  iomchuidh. 
Acb  gidheadh,  'nuair  a  bheir  sinn  fainear  na  geallaidhean 
a  dh'  fhàgadh  againn,  agus  gach  aouhar-misnich  a  thugadh 
dhuinn,  maille  ri  gràdh  agus  caomhalachd  Dhè  chum  a  bhi 
'gabhail  ruinn,  cha-n  urrainn  sinn  gun  a  bhi  'comh-dhìmadh 
gur  e  mar  is  tric  ar  mairnealachd  fèin  a's  aobbar  nach  'eil 
sinn  ann  an  seilbh  air  an  t-sochair  so.  Agus  is  e  so  an 
ceud  ni  a  tha  air  a  smuaineachadh  anns  an  ràdh  a  chuir- 
eadh  sios. 

2.  Tha  e  rìs  air  a  smuaineachadh  ann,  gu  feud  dearbh- 
chinnte  no  sealladh  slàinteil  a  bhi  air  fhaotainn  de  mhaith- 
eanas  ann  an  Dia,  far  nach  'eil  dearbh-bheachd  sam  bith  air 
cdir  phearsanta  agus  àraidh  ann,  no  gu  bheil  ar  peacaidhean 
fèin  air  dhòigh  àraidh  air  am  maitheadh.  Is  cor  so  aig  am 
bheil  gealladh  gràsmhor  o  Dhia,  agus  uime  sin  is  cor 
slàinteil  e  :  Isa.  1.  10,  "  Cò  e  'n'ur  measg  air  am  bheil  eagal 
an  Tighearna,  a  tha  'g  èisdeachd  ri  guth  a  sheirbhisicb,  a 
tha  siubhal  ann  an  dorchadas,  agus  aig  nach  'eil  solus  ì 
earbadh  e  à  ainm  an  Tighearn',  agus  leigeadh  e  a  thaic  r'a 
Dhia."  Ann  an  so  tha  eagal  an  Tighearna  agus  ùmhlachd, 
maille  ri  misneach  bheannaichte  gu  bhi  'foiseachadh  ann 
an  Dia  agus  'na  uil-fhoghainteachd,  agus  gidheadh  gun 
dearbh-bheachd  no  solus  sam  bith,  ach  dorchadas,  agus  sin 
siubhal  ann  an  dorchadas  rè  ùine  fhada ;  oir  cha-n  urrainn 
esan  siubhal  ann  an  dorchadas,  gun  a  bhi  coinneachadh  ri 
gath  sam  bith  soluis,  mar  a  tha  am  focal  a'  ciallachadh,  aig 
am  bheil  dearbh-bheachd  de  ghràdh  Dhè  ann  am  maitheanas 
a  pheacaidhean.  Agus  gidheadh  tha  an  gealladh  gràsmhor 
so  air  deadh-ghean  Dhè  air  a  thoirt  do  chreidimh  an  neach 

so,  agus  do'n  ùmhlachd  a  tha  e  coimhlionadh  o  chreidimh. 
Cha  dean  sinn  ach  beagan  dearbhaidh  a  dheanamh  air  so, 
le  aon  bheachd  timchioll  nàduir  a'  chreidimh,  agus  le  beachd 
eile  timchioll  an  ni  fèin  a  tha  r'a  chreidsinn,  no  maith- 
eanas.    Agus, — 

(1.)  Goirear  de'n  chreidimh,  a  bhi  'leantuinn  ris  an 
Tighearn :  Deut.  iv.  4,  "  Sibhse  a  lean  ris  an  Tighearn;"  is 
e  sin,  a  chreid  ann.  los.  xxiii.  8,  "  Dlùth-leanaibh  ris  an 
Tighearn  bhur  Dia."  Tha  am  focal  cendna  air  a  ghnàth- 
achadh  anns  an  Tiomnadh  Nuadh  :  Gniomh.  xi.  23,  "  Dh' 
earailich  e  orra  uile,  gu'n  dlùth-leanadh  iad  ris  an  Tigh- 
earn,"  no  gu'm  buanaicheadh  iad  gu  seasmhach  ann  an 
creidsinn.  A  nis,  cha-n  'eil  so  uile  a'  dol  ni's  fhaide  na  gu 
bheil  an  t-anam  'ga  thoirt  fèin  thairis  do  Dhia,  chnm  gu'm 
buineadh  e  ris  a  rèir  riaghailte  coimhcheangail  nan  gràs,  a 
dhaingnicheadh  ann  am  fuil  Chriosd.  Is  ni  so  nach  urraìnn 
an  t-anam  a  dbeanamh,  gun  shealladh  air  gu  bheil  maith- 
eanas  maille  ri  Dia ;  gidheadh  is  ni  e  a  dli  fheudas  e 
'dheanamh,  gun  dearbh-bheachd  àraidh  air  a  chòir  fèin  ann. 
Tha  e  'ga  dheanamh  comasach  air  a  roghainn  a  dheanamh 
de  Dhia ;  agus  bheir  e  daoine  gu  tèaruinte  do  nèamh,  ged 
a  dh'  fheudas  an  slighe  a  bhi  air  uairibh  air  gle  bheag 
comhfhurtachd. 

(2.)  Tha  an  taisbeanadh  a  tha  deanta  de'n  mhaitheanas 
fèin  anns  an  t-soisgeul  a'  dearbhadh  na  fìrinne  ceudna. 
Cha-n  'eil  an  ceud  fhoillseachadh  dheth  deanta  do  dhuine 
sam  bith  ann  an  rathad  a  bhi  'g  innseadh  dha  gu  bheil  a 
pheacaidhean  fèin  air  am  maitheadh.  Cha-n  'eil ;  is  ann  a 
tha  e  air  a  chur  ancèill  a  mhain  gu  bheil  saorsa  agus  maith- 
eanas  pheacaidhean  ann  an  Criosd.  Feudar  so  a  chreidsinn 
gun  dearbh-bheachd  àraidh  sam  bith  air  còir  phearsanta 
annta.  A  nis,  far  am  bheil  iad  air  an  creidsinn  le  creid- 
imh  an  t-soisgeil,  tha  e  'na  chreidimh  tèarnaidh,  agus  'na 
fhreumh   na  h-ùmhlachd  thaitneich  sin  a  tha  a  rèir  an 

t-soisgeil.  Uime  sin,  tba  sinn  ag  ràdh,  gur  e  an  rèite  sin 
a  rinneadh  le  Criosd,  agus  sin  o  dheadh  thoil  an  Athar,  an 
ceud  sealladh  soisgeulach  ris  am  bheil  peacach  a'  dùnadh 
air  mhodh  slàinteil.  Tha  dearbh-bheachd  pearsanta  a' 
leantuinn  sin,  no  feudaidh  e  sin  a  dheanamh  :  tha  so,  ma 
seaclh,  mar  an  ceudna  air  a  smuaineachadh  anns  an  ràdh  a 
leagadh  sios. 

Ach  a  rìs,  tha  ni-èigin  air  a  thagradh  ann,  eadhon, — 
Gn  bheil  sealladh  'fhaotainn  de  mhaitheana.s  ann  an 
Dia,  eadhon  gun  dearbh-bheachd  àraidh  sam  bith  air  eòir 
phearsanta  ann  'na  thaic  ro  mhòr  dd'n  anam  a  th'  ann  an 
imcheist  peacaidh.  Agus  na  deanadh  duine  sam  bith  tàir 
air  là  an  ni  bhig  so ;  beag  ann  an  sùilibh  chuid,  agus  sin 
daoine  maithe  mar  an  ceudna,  mar  nach  b'  fhiù  e  an  t-ainm 
creidimh.  A  nis,  mar  a  nochdadh  a  cheana,  tha  an  seall- 
<idh  so  de  mhaitheanas  a'  coimh-sheasamh  ann  an  dearbh- 
chinnt  a  bhi  aig  an  anam,  air  grunnd  shoisgeulach,  cia  b'e 
air  bith  mar  a  tha  cùisean  d'a  thaobh  fèin,  agus  cia  b'e  air 
bith  mar  a  tha  no  mar  a  bhitheas  a  chor,  gidheadh  gu  bheil 
Dia  'na  nàdur  fèin  gu  neo-chrìochnach  gràsmhor,  agus  gu'n 
do  rùnaich  e,  ann  an  gniomh  àrd-uachdara,nach  a  thoile  o 
•shiorruidheachd,  a  bhi  gràsmhor  do  pheacaich,  agus  gu'n 
d'  fhosgail  e  slighe  tre  fhuil  a  Mhic  air  son  a  bhi  frithealadh 
maitheanais,  mar  a  rinn  e  'fhoillseachadh  agus  a  chur  an 
cèill  gu  ro  phailt  ann  an  geallaidhibh  an  t-soisgeil.  Agus 
is  e  so  an  ceud  ni  chum  am  bheil  an  t-anam  a  th'  anns  na 
doimhneachdaibh  ag  èirigh  suas ;  agus  tha  e  'faotainn 
cumail  suas  ann,  ann  an  cìeachdadh  a  dhleasdanas  uile 
.gus  am  fritheilear  comhfhurtachd  air  o  shuas. 

B'  ann  mar  so  a  bha  a'  chùis  maille  ris  na  naoimh  o 
shean  :  Hosea  xiv.  3,  "  Cha  dean  Asur  ar  tèarnadh  ;  air 
eachaibh  cha  dean  sinn  marcachd ;  ni  mò  their  sinn  tuill- 
eadh  ri  obair  ar  làmhan  fèin,  Is  sibhse  ar  diathan  :  oir 
annad-sa  gheibh  an  dìileachdan  tròcair."    Ann  an  so  tha 

cùl  air  a  chur  gu  suidhichte  ris  gach  ineadhon  saòrsa  agus 
cuideachaidh,  aimsireil  no  spioradail,  nach  'eil  o  Dhia  ; 
agus  'an  sin  rùn  suidhichte  air  a  chur  an  cèill,  a  bhi  'dlùth- 
leantuinn  ri  Dia  a  mhain  'nan  àmhghar  mhòr ; — dà  ni  a 
tha  'nan  toraiclhibh  mòra  agus  beannaichte  a'  chreidimh. 
Ciod,  ma  seadh,  am  bunait  a  th'  aig  an  rùn  bheannaichte 
so  % — eadhon,  an  ràdh  sin,  "Annad-sa  gheibh  an  dìlleachdan 
tròcair ;"  is  e  sin,  "  Maille  riutsa  tha  maitheanas  air  son 
pheacach  bhochda  gun  chuideachadh." 

Tha  cor  na  muinntir  sin  ann  an  Ioel  ii.  13,  14,  coltach 
ri  bhi  eadhon  ni's  ro  ìsle  fathast,  "  Reubaibh  bhur  chridhe, 
agus  ni  h-e  bhur  n-eudach  ;  agus  pillibh  ris  an  Tighearn 
bhur  Dia  :  oir  tha  e  tròcaireach  agus  iochdmhor,  mall  a. 
chum  feirge,  agus  làu  de  chaomhalachd,  agus  gabhaidh  e 
aithreachas  mu'n  olc.  Cò  aig  am  bheil  fìos  nach  pill  agus 
nach  gabh  e  aithreachas,  agus  nach  fàg  e  beannachd  'na 
dhèigh  V  Is  e  a  th'air  a  chur  ri  aghaidh  creidimh  na 
muinntir  so,  gu  bheil  an  Tighearn  tròcaireach  agus  iochd- 
mhor, — gu  bheil  maitheanas  maille  ris.  Is  e  an  dleasdanas 
chum  am  bheil  so  'gan  cur  thuige  aithreachas  an  t-soisgeil. 
Agus  is  e  a  mhain  na  thugadh  dhoibh  r'a  ràdh  d'  an  taobh 
fèin  ri  aghaidh  an  fhoillseachaidh  so,  "  Cò  aig  am  bheil  fios 
nach  pill  e,  agus  nach  fàg  e  beannachd  'na  dhèigh  V  Tha. 
so  fada  na's  leòir  o  dhearbh-bheachd  chomhfhurtail  air  còir 
àraidh  sam  bith  anns  a'  ghràs,  no  anns  an  tròcair,  no  anns 
a'  mhaitheanas  sin.  Ach  gidheadh,  deir  am  fàidh,  "  Thig- 
ibh  ach  a  mhain  gu  ruig  so,  agus  tha  bunait  seasmhach 
agaibh  air  am  feud  sibh  gnothuch  a  dheanamh  ri  Dia,. 
chum  a  bhi  'ga  fhoillseachadh  fèin  ni's  ro  shoilleire  fathast 
dhuibh,  ann  an  rathad  a  ghràis  agus  a  thròcair."  'Nuair  a 
gheibh  an  t-anam  ach  a  mhain  an  tomhas  sin  de  shealladh 
air  nàdur  gràsmhor  Dhè  as  a  bheir  e  gu  bhi  'comh-dhùnadh,. 
"  Cò  aig  am  bheil  fios  nach  pill  e,  agus  nàch  bi  e  tròcair- 
each  dhomh-sa  mar  an  ceudna  ?"  ni  e  a  chumail  suas,  agus. 
dorus  fhosgladh  dha  chn.m  tuillidh  soluis. 

Tha  an  eaglais  _anns  an  Tuireadh  a'  toirt  iomraidh 
mhuladaich  air  a  cor  agus  air  a  suidheachadh  fèin  anns  a' 
chùis  so  ;  oir  tha  ì  a'  couih-dhùnadh  'na  h-aghaidh  fèin,  caib. 
iii.  18,  "Tha  mo  spionnadh  agus  mo  dhòchas  air  bàsachadh 
o'n  Tighearn.  .  .  .  Mar  an  ceudna,  trà  ghlaodhas  agus 
a  dh'  èigheas  mi,  tha  e  'druideadh  a  mach  m'  ùrnuigh," 
rann  8.  Tha  i  cho  fad  o  dhearbh-bheachd  chomhfhurtail  a 
bhi  aice  de  chòir  àraidh  ann  an  tròcair  agus  ann  an  deadh- 
ghean  Dhè,  as  gur  ann  a  tha  i  ullamh,  'na  teanntachdaibli 
agus  'na  buairidhibh,  chum  a  bhi  'comh-dhùnadh  air  an 
làimh  eile,  gu  bheil  i  air  a  treigsinn  agus  air  a  tilgeadh  air 
falbh  a  chaoidh.  Ciod  a  nis,  ma  seadh,  air  an  cur  i  a 
h-aghaidh  1  An  sguir  i  de  bhi  'feitheamh  air  Dia,  ag  ràdh, 
"  Cha-n  'eil  dòchas  ann  ?"  "  Ni  h-eadh,"  deir  i,  "  cha  dean 
mi  sin ;  oir  '  Is  maith  a  bhi  ann  an  dòchas,  agus  feitheamh 
gu  fòil  ri  slàinte  an  Tighearna,'"  rann  26.  Ach  gidheadh, 
cha-n  'eil  e  coltach  gu'n  d'  fhàgadh  mòr  mhisneach  aice  gu 
bhi  'deanamh  sin  ma  tha  cùisean  d'  a  taobh  mar  a  chuireadh 
an  cèill.  "  Gun  amharus,"  deir  i,  "  tha  nithe  air  teachd  gu 
h-ìnbhe  ro  chìanail  maille  rium.  '  Tha  m'  anam  fathasd 
'gan  cuimhneachadh,  agus  air  'irioslachadh  an  taobh  a  stigh 
dhiom,'  rann  20  ;  ach  gidheadh,  'tha  mi  'gairm  so  a  rìs  gu 
m'  aire  ;  uime  sin  tha  dòchas  agam,'  rann  21, — '  Is  ann  de 
thròcairibh  an  Tighearna  nach  'eil  sinn  air  ar  caitheadh,  a 
chionn  nach  'eil  fàilinn  air  a  thròcairibh,'  rann  22.  Tha 
tròcair  agus  iochd  gun  fhàilinn  ann  an  Dia,  uime  sin  ged  a' 
tha  mo  chor  a  nis  làn  dorchadais,  gun  shealladh  agam  air 
saorsa,  gidheadh  is  e  mo  rùn  a  bhi  'feitheamh  air  fathast. 
Cò  aig  am  bheil  fios  ciod  a  dh'  fheudas  na  h-ionmhasan 
neo-chrìochnach  tròcair  agus  saorsa  a  tha  maille  ris 
a  bhuileachadh  orm  fa  dheòidh'?"  Agus  dh'  fheuda- 
maid  iomadh  eisempleir  eile  ainmeachadh  chum  na  crìche 
ceudna. 

Feudaidh  sinn  a  bheachdachadh,  anns  an  dol  seachad, 

cia  cho  fada  as  a  tlia  'n  t-saorsa  so  a'  dol,  agus  ciod  a  tha  'n 
t-anam  comasach  air  a  dheanainh  d'a  trid  ;  mar, — 

1.  G-u  bheil  an  t-saorsa  so  'ga  dheanamh  comasach  air  e 
fèin  a  thoirt  thairis  do  bhuileachadh  gràis  àrd-uachdarauaich 
Dhè,  a'  gabhail  gràin  deth  fèin,  agus  a'  cur  cùil  ris  gach 
dòigh  saorsa  eile  .  Tuir.  iii.  29,  "  Cuiridh  e  'bheul  anns  an 
duslach,  ma's  teagamh  gu'm  bi  dòchas  ann."  Is  i  a  chàinnt, 
"Deanadh  Dia  mar  is  àill  leis."  Ann  an  so  ni  e  luicih  gu 
h-iriosal,  briste,  'ga  thoirt  fèin  thairis  do  làmhaibh  Dhè, 
a'  feitheamh  a  thoile.  "  Ged  mharbh  e  mi,"  deir  Iob, 
"gidheadh  earbaidh  mi  as,"  caib.  xiii.  15; — "  Cia  b'e  air 
bith  mar  a  bhuineas  e  rium ;  cia  b'e  air  bith  mar  a  tbarlas 
dhomh,  fanaidh  mi  a'  dlùth-leantuinn  ris.  Cha  smuainich 
mi  air  dòigh  sani  bith  eile  air  fuasgladh  'fhaotainn  o  m' 
àmhghar.  Cha  teich  mi  mar  Ionah,  cha-n  fholaich  mi  mar 
Adhamh,  cha  mhò  a  chlaonas  mo  chosan  uaith  an  deigh 
saorsa."  Deir  an  t-anam  so  a  nis,  "'Is  Dia  e  a  tha  'ga 
fholach  fèin'  uam,  Isa.  xlv.  15;  tha  mi  '  'siubhal  ann  an 
dorchadas  gun  sholus  agam,'  caib.  1.  10.  '  Tha  m'  fheòil 
agus  mo  chridhe  air  fàilneachadh,'  Saìm  lxxiii.  26  ;  ionnus 
gu  bheil  trioblaid  'ga  m'  chlaoidheadh.  '  Ghlac  m'  euceartan 
mi,  agus  cha-n  'eil  e  'n  comas  dhomh  sealltuinn  suas,'  Salm 
xl.  12.  '  Threig  an  Tighearn  mi,  agus  rinn  mo  Tighearn  mo 
clhì-chuimhneachadh,'  Isa.  xlix.  14.  G-ach  là  tha  mi  fo  eagal 
agus  uamhunn,  mo  chriclhe  an  inbhe  fannachaidh,  gun 
shaorsa  a'  fiosrachadh  rn'  àmhghair.  Ciod,  ma  seadh,  a  ni 
mi  ì  Am  '  maìlaich  mi  Dia,'  chum  gu  '  faigh  mi  bàs  ?'  no  an 
tog  mi  an  glaodh  sin,  '  Feuch,  tha  'n  t-olc  so  o'n  Tighearn ; 
c'arson  a  dh'  fheithinnse  air  an  Tighearn  ni's  fhaide1?'  An 
cur  mi  m'  aghaidh  air  gnàth  an  t-saoghail,  agus,  a  chionn 
nach  'eil  coltach  gu'm  fuasglar  orm,  an  dean  mi  mo  chrìoch 
dheireannach  a  chur  buileach  'an  neo-shuim  ì  Cha  dean ; 
tha  tios  agam,  cia  b'e  air  bith  cor  anns  an  tuit  mi,  gu  bheil 
maitheanas  maille  ri  Dia.     Is  lionmhor  truaghan  a  dh'  earb 

as ;  ghlaodh  iad  ris,  agus  theasairgeadh  iad.  Is  amhuil  a 
rinn  Daibhidh 'na  àmhghar  mhòr;  ghabh  e  misneach  dha 
fèin  anns  an  Tighearn  a  Dhia,  2  Sam.  xv.  25,  26.  Is  maith 
dhomh  mi  fèin  a  thilgeadh  'na  ghàirdeanaibh.  Theagamh 
gu  bheil  diom  na  ghnùis  ;  theagamh  gu  bheil  e  fathast  'an 
corruich  rium  :  gidheadh,  cia  b'e  air  bith  mar  a  tha,  gabhaidh 
mi  thuige  fathast ;  deanadh  e  rium  mar  is  maith  leis."  Tha 
buannachdan  do-labhairt  mòr,  ma  seadh,  aig  an  anam  o  bhi 
'ga  thoirt  fèin  thairis  do  thoil  an  Tighearna  air  a'  mhodh 
so, — cleachdadh  a  bhitheas  a  ghnàth  air  a  ghiùlan  leis  a 
chreidimh  air  am  bheil  sinn  a'  labhairt. 

2.  Anns  an  t-saorsa  so  tha  'n  t-anam  air  a  dheanamh 
comasach  air  a  bhi  yeitheamh  le  rùn  suidhichte  anns  a'  chor 
anns  am  bheil  e.  Is  ann  gu  so  a  tha  'n  eaglais  a'  teachd, 
Tuir.  iii.  26,  "  Is  maith  a  bhi  ann  an  dòchas,  agus  feitheamh 
gu  fòil  ri  slàinte  an  Tighearna ;" — "  Cha  leig  mi  dhiom  mo 
mhuinghin ;  cha  dean  mi  cabhag,  a'  cur  chrìochan  mu 
shlighibh  Dhè ;  ach  aig  a  chosaibh  luidhidh  mi  sios,  gus  an 
tig  aimsir  comharaichte  a  thròcair  chum  m'  fhiosrachadh." 
Tha  muinghin  agus  sàmhchair  a'  faotainn  cleachdaidh  ann  a 
bhi  'feitheamh.  Agus  tha  'n  t-anam  à'  ruigheachd  orra  mar- 
aon  fo'n  t-sealladh  so  de  mhaitheanas.  Tha  e  'g  amharc  suas, 
"mar  tha  sùilean  nan  òglach  air  làimh  am  maighstirean,"  a' 
socrachadh  'aire  air  Dia,  a  dh'  fhaicinn  ciod  a  ni  e,  a  dh' 
èisdeachd  ciod  a  their  e  ris ;  gun  chothrom  sam  bith  a 
leigeadh  seachad  anns  am  feudtadh  air  dhòigh  sam  bith  toil 
Dhè  fhòghluim  da  thaobh.  Agus  so  tha  e  'deanamh  gu 
sàmhach,  gun  mhonmhur,  gun  ghearain,  ach  sin  a  tha  e 
tionndadh  'na  aghaidh  fèin  agus  a  ghràineileachd  fèin,  a 
rinn  a  dhùnadh  a  mach  o  chomhpairt  fhaotainn  de  lànachd 
sin  a  ghràidh  agus  a  ghràis  a  tha  maille  ri  Dia.  JSTithear 
aithnichte  fathast  aig  deireadh  na  salm  gu  bheil  an  toradh 
so  mar  an  ceudna  ann  an  comh-chuideachd  a'  chreidimh  air 
am  bheil  sinn  a'  labhairt. 

3.  Ni  e'n  t-anam  a  chumail  suas  ann  an  cleachdadh  nan 
uile  mheadhona  trid  am  feudar  mothachadh  de  rnhaitheanas 
Yhaotainit,  agus  mar  sin  tha  buaidh  àraidh  aige  air  an 
iomlan  de  shlighe  ar  n-ùmhlachd.  "  Maille  riutsa  tha 
maitheanas,  agus  uime  sin  bithidh  eagal  air  daoinibhromhad." 

Faiceamaid  a  nis,  anns  an  ath  àit,  ciod  iad  na  dòighean 
agus  na  meadhonan  trid  am  bheil  an  sealladh  so  de  mhaith- 
eanas  a'  cumail  suas  an  anama  air  a'  mhodh  so  : — 

1.  Tha  e  'gintinn  taitneis  anns  an  anam  ann  an  Dia, 
agus  uime  sin  tomhas  do  ghràdh  dha.  Tha  an  t-anam  ag 
amharc  air  Dia  mar  chuspair  tlachd  a  tha  gu  neo-chrìochnach 
r'a  mhiaimachadh  leo-san  aig  am  bheil  comh-roinn  de  mhaith- 
eanas  peacaidh.  Cha-n  urraiim  e  gun  a  bhi  'ga  bheachdach- 
adh  mar  chuspair  maith  agus  gràsmhor,  cia  b'e  air  bitli  cho 
eunnartach  as  a  dh'  fheudas  a  chor  £èin  a  bhi.  "  Gu  deimhin 
tha  Dia  maith  do  Israel,  dhoil>h-san  a  tha  glan  'nan  cridhe. 
Ach  air  mo  shon-sa,  is  beag  nach  d'  aom  mo  chosan ;  cha 
mhòr  nach  do  shleamhnuich  mo  cheuman  uam,"  Salm  lxxiii. 
1,  2.  'Nuair  a  tha  'n  t-anam  air  teachd  gu  ruig  so,  gu  bheil 
e  'g  amharc  air  Dia  ann  an  Criosd  mar  chuspair  toil-inntinn 
agus  gràidh,  bidhidh  toraidhean  mòra  agus  beannaichte  a' 
leantuinn  :  —  (1.)  Bithidh  e  ghnàth  'ga  thoirt  fèin  thairis  do 
bhuileachadh  Dhè  le  fèin-ghràin  agus  fèin-dhìteadh.  (2.) 
Gidheadh,  bithidh  ni-èigin  ann  an  Dia  air  a  thoirt  gu 
chuimhne  a  ni  a  ghleidheadh  o  fhannachadh,bithidh  tobraich- 
ean  nuadlia  dòchais  air  am  fosgladh  gach  aon  là.  (3.) 
Bithidh  e  mar  an  ceudna  air  a  thoirt  ceum  air  cheum  gu  bhi 
'gabhail  tlachd  ann  an  'deanamh  gnothuich  ri  Dia  Ged  a 
tha  e  'coinneachadh  'na  phearsa  fèin  ri  gruaim  agus  cronach- 
adh  air  gach  làimh,  gidheadh  tha  so  fathast  'na  fhuasgladh 
dha,  gu  bheil  Dia  ann  fèin  tròcaireach  agus  iochdmhor ; 
ionnus  gu  bheil  e  'g  ràdh,  "  Cia  b'e  air  bith  mar  a  tha, 
gidheadh  tha  Dia  maith ;  agus  is  maith  dhomhsa  a  bhi 
'feitheamh  air," 

2.  Tha  e  'giùlan  air  falbh  iomadh  amlaidh  ro  mhor  a  tha 
'luidh  ann  an  slighe  an  anama  mu'n  tig  e  gu  dùnadh  ris  an 
f  hoillseachadh  so  de  mhaitheanas  ;  mar, — 

(1.)  Gu  bheil  e  'toirt  air  falbh  nan  cuisean  mi-mhisnich 
sin  a  dh'  ainmicheaclh  roimhe  o  mhòrachd,  agus  o  naomhachd, 
agus  o  gheur-cheartas  Dhè,  agus  o  chruas  do-lùbaidh  an 
lagha,  maille  ri  agartais  nàdurra  na  coguis  ag  èirigh  suas  an 
a°rhaidh  ^ach  uile  dhòehas  maitheanais.  Tha  an  creidimh 
■so  'gan  giùlan  uile  as  an  rathad.  Oir  far  am  bheil  e,  cha-n 
e  mhain  gu  bhèil  e  faotainn  seallaidh  de  mliaitheanas,  mar  a 
chaidh  a  nochdadh,  ach  mar  an  ceudna  de  fhìor  nàdur  a' 
mhditheandis  shoisgeidaich  ;  tha  e  'g  amharc  air  mar  ni  a 
tha  'sruthadh  o  chridhe  gràsmhor  an  Athar,  tre  fhuil  a' 
Mhic.  A  nis,  tha'n  rèite  sin  a  rinneadh  ann  am  fuil  a'  Mhic 
■a'  giùlan  nan  amladh  so  gu  lèir  as  an  rathad,  eadhon  mu'n 
tig  sinn  gu  mothachadh  àraidh  'fhaotainn  de  chòir  ann. 
Tha  e  'nochdadh  mar  a  dh'  fheudas  uile  bhuadhan  Dhè,  a 
hjhi  air  an  àrdachadh  agus  an  lagh  a  bhi  air  a  choimhlionadh, 
am  feadh  a  tha  maitheanas  air  a  fhrithealadh  do  pheacaich. 
Agus  ann  an  so  tha  cothrom  nach  'eil  beag  air  'fhosgladh 
do'n  anam  ann  an  teachd  dlùth  do  Dhia.  Tha  na  beachdan 
uamhasach  sin  mu  Dhia,  a  bha  'g  ìadhadh  mu'n  anam  'nuair 
a  smuainich  e  an  toiseach  air  aghaidh  a  chur  air,  a  nis  air 
an  'giùlan  as  an  rathad,  ionnus  gu  feud  e  'dol  an  ceann  a 
ghnothuichean  àraidh  fèin  gun  bhuaireas  'na  fhianuis. 

(2.)  Air  dhòigh  àraidh,  tha  e  'giùlan  air  falbh  nan 
eagàlan  sin  o  uamharrachd  dodabhairt  a  pheacaidlt  a  bha  'ga 
chlaoidheadh.  'Nuair  a  tha  iad  so  air  seilbh  a  ghlacadh  de'n 
chridhe,  tha  an  t-anam  bochd  air  a  shàruchadh  fodhpa 
eadhon  gu  bàs.  Mur  bitheadh  a  pheacaidhean  cho  ro  mhòr, 
cho  mòr  as  nach  urrainn  cridhe  duine  am  meas^achadh,  no 
teangadh  an  cur  an  cèill,  tha  e  'smuaineachadh  gu  feudadh 
cuìsean  soirbheachadh  da  thaobh.  Cha-n  e  gu  bheile  'na 
pheacach  a  mhain  a  tha  'geurachadh  a  dhoilgheis,  ach  gur 

peacach  ro  mhòr  e  ;  cha-n  e  gu'n  d'  rinn  e  peacaidhean  coit- 
cheann  a  chur  an  gniomh,  ach  peacaidhean  mòra,  aig  am 
bheil  uamharrachd  eagalach  'nan  comh-chuideachd.  Air 
sheòl  eile  cha-n  'eil  fìos  nach  fheudadh  e  an  gnothuch  a 
dheanamh.  A  nis,  ged  nach  'eil  an  sealladh  so  de  mhaith- 
eanas  a'  saoradh  dhaoine  o  imcheist  am  peacaidhean  mar  is 
iad  am  peacaidhean  fèin,  gidheadh  tha  e  'gan  saoradh  o'n 
iomlan  de'n  imcheist  a  tha  'g  èirigh  o  gur  peacaidhean  mòra 
agus  lionmhor  iad.  Feudar  an  t-eagal  so  a  nis  a  chur  a 
thaobh.  Tha  an  t-anam  a'  faicinn  na's  leòir  ann  an  Dia  gu 
bhi  'maitheadh  pheacaidhean  mòra,  ged  nach  'eil  e  faicinn 
ann  fathast  na  tha  'maitheadh  a  pheacaidhean  fèin. 

3.  Tha  so  a'  toirt  beagan  beothachaidh  do'n  anam  agus 
'ga  mhisneachadh  ann  an  ceann  dhleasdanas.  Air  dha  seall- 
adh  'fhaotainn  de  Dhia  tre  chreidimh  ann  an  lànachd  cho 
mòr  de  ghràs,  cha-n  urrainn  e  gun  a  bhi  air  a  mhisneach- 
adh  gn  bhi  'toirt  coinnimh  dha  ann  an  uile  shlighibh  na 
h-ùmhlachd,  agus  grèim  a  dheanamh  air  annta :  cha  n 
urrainn  e  gun  taitneas  a  ghabhail  anns  na  h-uile  slighe  a 
tha  treòrachadh  d'a  ionnsuidh,  do  bhrìgh  gur  ann  da  ionns- 
uidh-san  a  tha  i  'treòrachadh.  A  nis,  tha  e  furasda  r'a 
smuaineachadh  ciod  e  an  cumail  suas  a  tha  r'a  fhaotainn 
uaith  so, — cumail  suas  cha-n  ann  uatha  no  leo,  ach  annta, 
mar  mheadhonaibh  cleachdaidh  eadar  Dia  agus  an  t-anam. 

O  na  toraidhibh  so  a  th'  ann  an  comh-chuideachd  an 
t-seallaidh  so  de  mhaitheanas  ann  an  Dia,  tha  tri  nithe  a' 
leantuinn,  a  dh'  fhòghnas  chum  a  bhi  cumail  suas  beatha 
spioradail  an  anama  : — 

(1.)  Rùn  suidhichte  a  bhi  "fantuinn  maille  ris,  agus  a 
bhi  'g  earbsadh  nan  uile  nithe  oVa  làmhaibh.  Mar  a  thug- 
adh  fainear  a  cheana,  tha  am  focal  a'  teagasg  so  dhuinn  : 
"  Maille  riutsa  tha  maitheanas,  agus  uime  sin  bithidh  eagal 
air  daoinibh  romhad  ;"— "  Do  bhrìgh  gu'n  d'  fhuair  mi 
sealladh  d'a  mhaitheanas,  agus  gu  bheil  dearbh-chinnte 

aeam  d'  a  thaobh,  uime  sin  fanaidh  mi  maille  ris  ann  an 

O  ' 

slighe  an  eagail  agus  an  aoraidh  dbiadhaidh."  A  nis,  ann 
a  bhi  'fantuinn  mar  so  maille  ri  Dia,  tha  dà  ni  r'  an 
tuigsinn  : — [1.]  Gu  bheil  nithe  eile  'gar  buaireadh  agus  'gar 
tàladh  air  falbh  uaithe.  [2.]  Gu  bheil  sinn  a'  cur  cùil  ris 
na  h-uile  ni  eile,  a  thaobh  na  crìche  sin  air  son  am  bheil 
sinn  a'  Pantuinn  maille  ri  Dia. 

[1.]  Tha  r'a  thuigsinn  ann  gu  bheil  nithe  eile  'cur 
bac%idh  oirnn.  Is  e  bhi  'fantuinn  gu  seasmhach,  cunbh- 
alach  maille  ris,  a  bhi  'deanamh  sin  an  aghaidh  bhuairidhean 
a  tha  'ffar  tàladh  a  thaobh.  Tha  iomadh  mi-mhisneacli 
ullamh  air  èirigh  anns  an  anam  'na  aghaidh  ;  bheir  iad  so 
ionnsuidh  air,  air  mhodh  àraidh,  fo  eagalaibh  nach  lean  e 
air  aghaidh,  gu'n  cuirear  air  cùl  e  aig  a'  chrìch,  nach  'eil 
ni  sam  bith  maille  ris  ach  a'  chealgaireachd,  nach  'eil  maith- 
eanas  air  a  shon,  nach  'eil  Dia  da  rireadh  a'  gabhail  suim 
dbeth,  agus  uime  sin  gu  feud  e  a  dhòchasan  a  chur  air  cùl, 
- — nìthe  a  tha  do'n  anam  bhocbd  mar  thoirt  suas  an  deò. 
A  rìs,  tha  bacaidhean  eile  ag  èirigh  o  thruaillidheachd  a 
chridhe  agus  o  bhuairidhibh  chum  peacaidh,  nithe  a  tha 
'cur  làimh'  ann  am  beatha  a'  chreidimh  ;  agus  tlia  iad  so 
gu  tric  a'  buadhachadh  chum  inbhe  ro  àrd,  ionnus  gu  bheil 
an  ciont  a  tha'n  t-anam  air  uairibh  a'  toirt  air  fèin  annta 
ullamh  air  gach  dòchas  tròcair  a  mharbhadh  ann.  "  Tuit- 
idh  mi  là  èigin  fo  na  buairidbibh  so,"  deir  an  t-anam,  "mur 
'eil  mi  a  cheana  caillte." 

Ach  a  nis,  'nuair  a  tha'n  creidimh  air  an  sealladh  so 
'fhaotainn  de  mhaitheanas,  fanaidh  an  t-anam  maille  ri 
Dia  an  aghaidh  gach  mi-mhisnich  agus  bacaidh  dhiubh  so. 
Cha-n  fhàg  s.e  e,  cha  sguir  e  dh'  fheitheamh  air  a  shon. 

[2.]  'Nuair  a  tha'n  t-anam  air  a'  mhodh  so  a'  fantuinn 
maille  ri  Dia,  tha  e  taisbeanadh  gu'n  do  chur  e  cid  ris  gach 
meadhon  saorsa  eile.  Am  feadh  a  ta  e  anns  a'  chor  so, 
gun  dhearbh-bheachd  sam  bith  air  còir  àraidh  ann  am 

maitheanas,  bithidh  mòran  leannan  ri  beadradh  ris  'ga  thàl- 
adh  gu  strìopachas  a  dheanamh  le  bhi  'gan  gabhail  'na  uchd. 
Bithidh  an  fhèin-fhìreantachd  agus  am  peacadh  anabarrach 
liosda  anns  a'  chùis.  Ni  an  fhèin-fhìreantachd  i  fèin  a 
thairgse  dha  mar  chuideachadh  agus  mar  chobhair  ro 
fhreagarrach  anns  a'  chor  anns  am  bheil  e.  "  Cha-n  'eil 
Samuel  a'  teachd,"  deir  Saul,  "  agus  tha  na  Philistich  orm  ; 
gabhaidh  mi  air  m'  aghaidh  a  dh'  ìobradh,  an  aghaidh  an 
lagha."  Cha-n  'eil  an  gealladh  a'  teachd  a  dh'  ionnsuidh 
an  anama  chum  fuasglaidh  dha  ;  cha-n  'eil  dearbh-bheachd 
sam  bith  aige  air  còir  àraidh  ann  am  maitheanas.  Tha 
buaireadh  a'  toirt  ionnsuidh  air  an  inntinn  :  "  Gabh  fèin 
do  chor  os  làimh,"  a  deir  e,  "  agus  glac  saorsa  thugad  o  do 
dheanadas  fèin."  Ts  e  so  a  dhol  air  strìopachas  o  Dhia. 
Chum  na  crìche  so  ni  an  fhèin-fhìreantachd  i  fèin  a  chur 
ann  an  iomadh  cruth  eugsamhuil,  mar  a  rinn  bean  Ierob- 
oaim  'nuair  a  chaidh  i  chum  an  fhàidh.  Air  uairibh  taisb- 
eanar  i  mar  dhleasdanas,  air  uairibh  mar  chomharaidhibh 
ach  is  e  a  rùn  a  ghnàth  a  bhi  'faotainn  tomhais  de 
mhuinghin  an  anama  d'a  h-ionnsuidh  fèin.  Ach  an  uair 
a  tha'n  t-anam  da  rireadh  air  sealladh  fhaotainn  de  mhaith- 
eanas,  cha-n  èisd  e  ris  na  tagraidhibh  so.  "  ISTi  h-eadh," 
deir  e,  "  tha  mi  'faicinn  ìnaise,  agus  òirdheirceis,  agus  freag- 
arrachd  ion-mhiannaichte  do  m'  chor  agus  do  m'  uireasbh- 
Uidh,  anns  a'  mhaitheanas  sin  a  tha  maille  ri  Dia,  ionnus 
gu  bheil  mi  'cur  romham  feitheamh  air  a  shon  'ga  mhiann- 
achadh  ann  an  dòchas  an  t-soisgeil  rè  mo  làithean  uile ;  is 
e  so  mo  roghainn,  agus  cha  dean  mi  'atharrachadh."  Agus 
tha'n  rùn  so  a'  toirt  glòire  do  ghràs  Dhè.  'Nuair  a  tha'n 
t-anam,  agus  e  gun  dhearbh-bheachd  air  còir  àraidh  ann 
am  maitheanas  Dhè,  gidheadh  'ga  roghnachadh  os  ceann 
sin  a  tha,  le  iomadh  leithsgeul  reusonta,  'ga  thairgseadh 
fèin  dha  chum  saorsa,  tha  Dia  air  a  ghlòrachadh  leis,  agus 
Criosd  air  'àrdachadh,  agus  beatha  spioradail  an  anama  air 
a  ghleidheadh  tèaruinte. 

(2.)  Is  e  an  dara  ni  a  tha  'leantuinn  an  t-seallaidh  so 
de  mhaitheanas  mailie  r'a  thoraidhibh  a  dh'  ainmicheadh, 
run  suitlhichte  a  bhi  feitheamh  air  Dia  air  son  sìthe  agus 
comhfhurtaclid  'na  àm  agus  'na  dhòigh  fèin.  "  Esan  a 
chreideas,  cha  chuirear  gu  h-amhluadh  e,"  no,  "  cha  dean 
e  cabhag,"  Isa.  xxviii.  16.  Ciod  a  dh'  ionnsuidh  nach  dean 
e  cabhag  1  Cha  dean  chum  a  bhi  'mealtuinn  sin  a  thaobh 
am  bheil  e  'creidsinn.  Far  am  bheil  cabhag  tha  braise  agus 
mi-fhoighidin,  o'm  bheil  an  t-anam  so  air  a  shaoradh  a 
fhuair  sealladh  de  mhaitheanas,  air  dha  a  bhi  'cur  roimhe 
fantuinn  ri  àm  Dhè  air  son  sìthe  agus  comhfhurtachd.  Ged 
nach  fhaigheadh  e  ach  aon  ghlacadh  creidimh  dheth  air  a 
shon  fèin,  eadhon  aig  uair  a'  bhàis,  is  maith  an  airidh  e  air 
fantuinn  air  a  shon  ann  an  cleachdadh  gach  uile  ùmhlachd 
gus  a'  chrìch. 

Agus  tha'n  salmadair  a'  taisbeanadh  gu'm  b'e  so  an 
toradh  a  ghiùlaineadh  'na  chridhe  agus  'na  spiorad  fèin ; 
oir  air  dha  an  sealladh  so  'fhaotainn  de  mhaitheanas  ann 
an  Dia,  tha  e  an  dà  chuid  a'  cur  roimhe  feitheamh  air  e 
fèin,  agus  a'  misneachadh  mhuinntir  eile  gu  bhi  'deanamh 
sin  mar  an  ceudna.  ■ 

(3.)  Tha  so  a'  deasachadh  an  ànama  air  son  a  bhi  'gabh- 
ail  ris  a1  chomhfhurtachd  agus  ris  an  t-saorsa  sin  o  a 
theanntachdaibh,  air  son  am  bheil  e  'feitheamh,  agus  sin 
trid  a  bhi  faotainn  dearbh-bheachd  air  còir  àraidh  ann  am 
maitheanas  : — 

[1.]  Tha  so  a'  geurachadh  chluasan  dhaoine  'na  dhèigh. 
Tha  an  t-anam  so  a'  toirt  fainear  nan  uile  shlighean  agus 
mheadhona  trid  am  feudadh  am  maitheanas  so  a  bhi  air 
a  thoirt  dhachaidh  air  dhòigh  araidh  thuige  fèin ;  tha 
peacadh  agus  buairidhean  a'  cur  eagail  air ;  tha  gàird- 
eachas  air  'nuair  a  dh'  èireas  osag  thlàth  o  Spiorad  nan 
gràs,  'an  dòchas  gu'n  giùlain  i  cuibhrionn  dha  o  thìr  a' 
gheallaidh.    Tha  so  a'  deasachadh  a'  chridhe  air  son  moth- 

achaidh  spioradail  de'n  mhaitheanas  'nuair  a  fhritheilear 
air  e. 

[2.]  Tha  e  mar  so  a'  deasachadh  an  anaraa,  le  bhi  'toirt 
dha  meas  dlighecich  ct  bhi  aige  air  an  tròcciir  ctgus  air  cC 
ghràs  a  tha  e  'miannachadh.  Air  do'n  anam,  ann  an 
cleachdadh  so  a'  chreidimh,  sealladh  'fhaotaimi  de  mhaith- 
eanas  ann  an  Dia,  tha  e  air  a  chur  thuige  an  dà  chuid  gu 
bhi  'ga  mhiannachadh  agns  gu  bhi  'cur  meas  air.  Deir  an 
t-anam  so,  "  Cia  cho  òirdheirc,  cia  cho  luachmhor  as  a  tha 
am  maitheanas  so  a  tha  maille  ri  Dia  !  Is  beannaichte, 
seadh,  gu  siorruidh  beannaichte,  an  dream  sin  uile  a  fhuair 
comhpairt  ann  !  Nach  ann  aca  'tha'n  sonas,  an  suaimhneas, 
àn  t-sìth,  agus  an  comhfhurtachd  rè  an  làithean  uile  !  Nam 
bitheadh  agamsa  an  dearbh-bheachd  ceudna  air  còir  ann, 
agus  an  sòlas  spioradail  a  tha  'ga  leantuinn,  nach  mi  a 
dheanadh  tàir  air  an  t-saoghal  agus  air  uile  bhuairidhibh 
Shàtain,  agus  dheanainn  gàirdeachas  anns  an  Tighearn 
anns  na  h-uile  cor  agus  suidheachadh  !"  Tha  am  beachd  so 
de  ghràs,  ma  seadh,  a'  deasachadh  an  anama  gu  ro  mhòr 
àir  son  mothachaidh  bheannaichte  'fhaotainn  dheth,  ionnus 
gu'm  bitheadh  Dia  air  a  ghlòrachadh  da  thrid. 

[3.]  Tha  e  'ga  dheasachadh  le  bhi  Hoirt  tuigse  cheirt  dha 
ann  an  nàdur,  ann  an  aobhairibh,  agus  ann  an  toraidhibh 
a'  ghràis  a  tha  e  'miannachadh.  Cha-n  'eil  an  t-anam  an 
toiseach  ag  amharc  ni's  àirde  na  gu'm  bitheadh  e  rathad  air 
chor-èigin  air  a  shaoradh  o;n  pheanas.  Is  e  a'  chuid  a's  mò 
a  tha  'na  aire,  "  Ciod  a  ni  mi  chum  gu'n  tèarnar  mi  ?  Cò 
a  ni  mo  theasairgin  ì  cionnus  a  theid  mi  as  ?"  Ach  air  do'n 
t-sealladh  so  a  bhi  air  'fhaotainn  de'n  mhaitheanas  a  tha 
maille  ri  Dia,  ann  an  cleachdadh  a'  chreidimh  sin  a  tha 
'dlùth-leantuinn  ris,  tha  e  gu  soilleir  a'  faicinn  a'  nàduir, 
agus  gur  ni  ro  òirdheirc  e  a  tha  r'a  mhiannachadh  air  a 
sgàth  fèin.  Tha  e  'faicinn  a  leithid  de  ghlòir  gliocais,  agus 
gràidh,  agus  gràis  Dhè  ann;  a  leithid  a  dh  'àrdachadh  deanta 

aìr  gràdh  Chriosd  'na  dhreuchdaibh  uile,  anns  gach  ni  a 
rinn  e,  gu  sònruichte  'na  bhàs,  'na  ìobairt,  'na  fhuil,  leis  an 
d'  rinn  e  rèite  a  choimhlionadh  air  ar  son,  as  gu  bheil  e 
'miannachadh  gu  h-anabarrach  comhpairt  'fhaotainn  dheth. 

Bithidh  na  nithe  so  uile,  ma  seadh,  'nan  tomhasaibh 
eugsamhuil,  a'  leantuinn  mar  thoradh  air  an  t-sealladh  so 
de  mhaitheanas  a  bhi  maille  ri  Dia,  gun  dearbh-bheachd 
sam  bith  air  còir  àraidh  ann.  Agus  ni  iad  so  gun  amharus 
beatha  spioradail  an  anama  'chumail  suas,  agus  a  ghleidh- 
eadh  ann  an  cleachdadh  na  h-ùmhlachd  sin  a  bhitheas 
taitneach  do  Dhia  ann  an  Criosd.  Feudaidh  iadsan  aig  am 
bheil  so  coinneachadh  ri  dorchadas,  agus  doilgheas,  agus 
doinionn ;  ach  tha  an  staid  shiorruidh  air  a  daingneachadh 
ann  an  coimhcheangal  Dhè, — tha  an  anaman  air  an  ceangal 
suas  ann  an  ceanglachan  na  beatha. 

Feudar  beagan  bheachdan  a  tharruing,  anns  an  dol 
seachad,  o  nanithibh  a  labhradh,  timchioll  cleachdadh  so  an 
fhìor  chreidimh  ;  oir, — 

1.  Tha  na  toraidhean  so  a  tha  air  an  cur  as  leth  creidimh 
so  a'  mhaitheanais  ann  an  Dia,  agus  a  tha  a  ghnàth  air  an 
giùlan  leis,  a'  deanamh  soilleir,  a  thaobh  a'  chuid  a's  mò  a 
tha  'leigeadh  orra  bhi  'creidsinn  gu  bheil  maitheanas  maille 
ris,  nach  'eil  iad  da  rireadh  'ga  chreidsinn  idir.  Ged  a  ni 
sinn  so  a  dhearbhadh  air  mhodh  àraidh  'na  dhèigh  so, 
gidheadh  cha.-n  urrainn  sinn  a  dhol  gu  h-iomlan  seachad  air 
anns  an  àite  so.  D'an  taobh-san,  uime  sin,  a  tha  cho  ealamh 
ag  aideachadh  gu  bheil  an  creidimh  so  aca  fèin  as  gu  bheil 
iad  'ga  mheas  ach  ro  bheag  eu-comasach  nach  creideadh 
neach  sam  bith  e,  cha  dean  sinn  ach  a  mhain  'fheòraich 
dhiubh,  ciod  iad  na  toraidhean  a  ghiùlain  e  annta  fèin,  agus 
co  ac  a  rinn  e  comasach  iad  air  na  dleasdanais  sin  a  choimh- 
lionadh  a  dh'  ainmicheadh  roimh  %  Tha  eagal  orm,  a  thaobh 
mhòran,  gur  ann  a  tha  cùisean  gu  h-iomlan  air  sheòl  eile  leis 
a'  chreidimh  a  th'  aca.    Tha  e  lcigeadh  dhoibh  ni's  ro  mhò 

de  gràdh  a  thoirt  do'n  pheacadh,  agus  ni's  ro  lugha  do  Dhia. 
Air  dhoibh  a  mheas  gu'n  dean  beagan  bhriathran  falamh  an 
connsachadh  timchioll  am  peacaidhean  a  cheartauhadh,  tha 
iad  air  teachd,  ceum  air  cheum,  gu  smuaintean  eutrom  a  bhi 
aca  mu'n  pheacadh  agus  mar  an  ceudna  mu  Dhia.  Cha  d' 
thàinig  an  impidh  so  o'n  ti  a  ghairm  sinn.  'Anama  bochda, 
is  e  bhur  creidimh  priomh  inneal  an  diabhuil  chum  bhur 
sgrios  fèin, — an  tarcuis  a's  àirde  air  Dia,  agus  air  Criosd, 
agus  air  maitheauas  mar  an  ceudna  de'm  feud  sibh  a  bhi 
ciontach, — am  meadhon  a's  sgiamhaiche  air  am  feud  sibh  a 
dhol  sios  gu  sàmhach  do  ifrinn  :  cha-n  'eil  ann  ach  muinghin 
nam  Phairiseach  ann  am  Maois,  agus  ni  e  bhur  dìteadh. 
Mar  nach  fheudar  neach  a  thèarnadh  ach  tre  chreidimh, 
is  amhuil  sin  d'ar  taobh  sa,  theagamh  gu  feudtadh  bhur 
tearnadh  mur  bitheadh  bhur  creidimh  agaibh. 

2.  Is  i  an  obair  a  tha  r'ar  n-aghaidh  a  bhi  Hogail  suas 
anama  a  iìia  fo  imcheist  peacaidh  as  a  dhoimhneachdaibh  ; 
agus  is  e  an  ni  so  mu'm  bheil  sinn  a'  labhairt  anns  ain  feum 
e  a  cheud  shaorsa  fhaotainn.  'Nuair  a  tha  anam  ann  an 
àmhghar,  is  e  'th  'air  aire  mar  is  tric  a  bhi  faotainn  comh- 
fhurtachd.  Ciod  e  an  comhfhurtachd  a  tha  e  'g  iarraidh  ì 
Gu'm  bitheadh  dearbh-bheachd  aige  gu'n  robh  a  pheacaidh- 
ean  air  am  maitheadh,  ionnus  gu  faigheadh  e  saorsa  o'n 
imcheist  anns  am  bheil  e.  Ach  ciod  anns  am  bheil  a'  chùis 
a'  crìochnachadh  ì  Tha  cuid  cho  fad  o.bhi  ruigheachd  air 
comhfhurtachd,  as  gu  bheil  iad  a'  sìor-ghearain  rè  an  làithean 
uile,  gun  a  bhi  teachd  gu  bràth  gu  suaimhneas  no  sìthe  ;  agus 
tha  cuid  gu  buileach  air  am  mi-mhisneachadh,  air  chor  as 
nach  'eil  iad  ag  oidhirpeachadh  ni  sam  bith  ann  an  slighibh 
Dhè.  Agus  c'àit  am  bheil  an  t-aobhar  r'a  fhaotainn  1  Nach 
e  so  e,  gu'm  bu  mhainn  leò  a  bhi  'crìochnachadh  an  aitreibh, 
'nuair  nach  d'  rinn  iad  fathast  a  bunait  a  leagadh  ì  Cha 
d'  thàinig  iad  fathast  da  rireadh  gu  bhi  'creidsinn  gu  bheil 
maitheanas  maille  ri  Dia,  agus  gidhearlh  b'  àill  leò  dearbh- 

blieachd  air  maitheanas  'fhaotainn  air  ball  annta  fèin.  A 
nis,  cha-n  'eil  tlachd  aig  Dia  'na  shamhuil  so  de  spiorad ; 
oiv, — 

(1.)  Tha  e  fèineil.  Is  e  rùn  mòr  a'  chreidimh  a  bhi 
"  'toirt  glòire  do  Dhia,"  Rom.  ix.  20.  Is  e  crìoch  Dhè  ann 
am  frithealadh  a  mhaitheanais  "  cliù  glòire  a  ghràis,"  Eph. 
i.  G.  Ach  faigheadh  an  t-anam  a  th'  anns  an  t-suidheachadh 
so  sìth  ann  fèin,  agus  cha-n  'eil  cùram  sam  bith  aige  mu 
ghlòir  Dhè.  Glaodhaidh  e  mar  a  rinn  Rachel,  "Thoir 
dhomh  clann,  no  gheibh  mi  bàs  ; — "  Thoir  dhomh  sìth,  no 
theid  as  dhomh."  Ach  gu'm  bitheadh  Dia  air  'àrdachadh, 
agus  am  maitheanas  a  tha  e  'g  iarraidh  air  a  dheanamh 
glòrmhor,  is  e  so  an  dara  cùram  a  th'  air,  ma  tha  e  na 
chùram  idir  air. 

(2.)  Tba  e  mi-fhoighidneach.  Tha  daoine  'gan  giùlan 
fèin  air  a'  mhodh  so  chionn  nach  àill  leo  a  bhi  'feitheamh. 
Cha-n  'eil  toil  ac  a  bhi  'seasamh  fad'  air  an  ais  rè  ùine  sam 
bith  maille  ris  a'  chis-mhaor.  Cha  toigh  leò  a  bhi  'g 
ùmhlachadh  an  anama  aig  cosaibh  Dhè,  a'  toirt  glòire  a 
mhaitheis,  agus  a  thròcair,  agus  a  ghliocais,  agus  a  ghràidh 
dha.  ann  a  bhi  'gam  buileachadh  fèin  agus  an  cùraman  uile 
mar  is  àill  leis.  Tha  am  feitheamh  so  a'  filleadh  ann  ùmh- 
lachadh  an  anama  gu  h-iomlan  do  Dhia,  a'  breithneachadh 
gu  suidhichte  gu  bheil  e  ceart  agus  iomchuidh  gu'm  bitheam- 
aid  fèin,  agus  gach  ni  a  tha  sinn  a'  miannachadh,  ann  am 
buileachadh  àrd-uachdaranach  a  thoile.  Agus  tha  an  dà  ni 
so  ag  èirigh, — 

(3.)  O  anmhuinneachd.  Is  laigse  a  ta  ann.  Is  e  laigse 
ann  an  cor  sam  bith  a  tha  fàgail  dhaoine  neo-fhoisneach, 
sgìth.  Tha  feithemnh  an  anama  'na  chor  cho  tèaruinte  ri 
dearbh-bheachd  an  anama ;  a  mhain  gu  bheil  tuilleadh 
gleachdaidh  agus  còmhraig  'na  chomh-chuideachd.  Cha-n 
e  eagal  na  crìche  idir,  ma  seadh,  a  tha  'fagail  dhaoine  cho 
iarratach,  iomguineach  timchioll  saorsa  o'n  chor  sin  mu'n 

deachaidh  iad  ceart  ann,  ach  anmhuinneachd  agus  sgìos  de'n 
ghleachdadh. 

A  thaobh  an  anama  so,  ma  seadh,  a  th'  ann  an  imcheist 
peacaidh,gleidheadh  e  cuimhneaghnàthair  dòigh  agus  òrdugh 
so  an  t-soisgeil,  air  am  bheil  sinn  a'  labhairt.  Anns  a'  cheud 
àit,  deanadh  e  creidimh  a  chleachcladh  air  maitheanas  ann  an 
Dia ;  agus  'nuair  a  tha  e  air  a  dhaingneachaclh  ann  an  so, 
bithidh  stèidh  aige  air  am  feud  e  seasamh  gu  claingean  ann 
a  bhi  'ga  fhaotainn  air  a  chomh-chur  ris  fèin.  Faigheaclh  e 
a  chosan  air  an  daingneachaclh  ann  an  so,  anns  a'  cheud  àitr 
gu  bheil  maitheanas  màille  ri  Dia,  agus  sin  air  bunacharan 
an  t-soisgeil,  thugadh  e  freagradh  do  gach  cunnuil  a  dh' 
èireas  'na  aghaidh,  agus  an  sin  gabhadh  e  roimhe  ceum  eile. 
Ann  a  bhi  'creidsinn,  tha  an  t-anam  a'  toirt  ionnsuidh 
bhuadhaich  air  crìochaibh  Shàtain.  Uime  sin,  mar  is 
gnàth  le  daoine  'dheanamh  a  tha  'glacadh  tìre  nàmhaid, 
neartaicheadh  e  gach  daingneach  a  tha  e  'cosnadh  ann  an 
gabhail  air  aghaidh,  chum  nach  cuirear  moille  air  a  thriall. 
Na  bitheadh  e  mar  ìuing  air  a'  chuain,  a  tha  'seòladh  roimhe, 
agus  a'  fagail  nan  uisgeachan  a  tha  'na  dèigh  cho  fosgailte 
riu  sin  a  tha  fathast  air  thoìseach  oirre.  Gidheaclh  is  e  so 
cor  an  anama  nach  'eil  'ga  dhaingneachadh  fèin  air  na 
priomh  bhunacharan  :  tha  e  'gabhail  air  aghaidh,  agns  an 
talamh  neo-sheasmhach  air  am  bheil  e  'g  imeachd  a'  pronnadh 
fo  'chosaibh,  air  chor  as  gu  bheil  e  'tuiteam  eadar  imcheist 
as^us  teagamh  gach  uile  làithean  a  bheatha.  ^an  deanadh 
daoine  am  bunachar  so  a  leagadh  gu  ceart  'nan  anamaibh, 
agus  a  dhaingneachadh  an  aghaiclh  gach  ionnsuidh,  dh' 
fheudadh  iad  a  dhol  air  an  aghaidh,  agus  ged  nach  deanadh 
iacl  sin  le  luaths  chuid,  gidheadh  bhitheadh  an  imeachd  ni 
bu  ro  thèaruinte.  Tha  cuid  a'  leigeaclh  orra  làn  dearbh- 
bheachd  'fhaotainn  'nan  ceud  imeachd  ;  is  maith  an  gnothuch 
mur  faicear  gur  an-dànadas  ladarna  e  anns  an  àireamh  a's 
mò.     Is  diomhain  dha-san  a  bhi  strì  ri  èirigh  air  iteig  nach 

urrainn  fathast  ceuni  coiseachd  a  dheanamh, — a  bhi  'g 
oidhirpeachadh  a  thighinn  gu  làn  dearbh-bheachd  ann  fèin 
nach  do  chreid  riamh  da  rireadh  gu'n  robh  maitheanas  maiìle 
ri  Dia. 

IV.  A  nis,  chum  gu'm  bitheadh  an  fhìrinn  so  a'  faotainn 
daingneachaidh  an  aghaidh  gach  teagamh,  is  e  a  tha  sinn  gu 
dheanamh,  anns  an  ath  ait,  a  bhi  'toirt  air  an  aghaidh  iomadh 
dearbhaidh  neo-mhearachdaich  da  taobh,  air  am  feud  an 
t-anam  socrachadh  ann  an  tèaruinteachd  ;  agus  bithidh  iad 
so  a'  fìlleadh  annta  an  daingneachadh  a  tha  r'a  dheanamh 
air  a'  phriomh-fhìrinn  a  leagaclh  sios  roimhe. 


Nithe  a  tha  'dearbhadh  gu  bheil  maitheanas  maille  ri  Dia — Nach 
'eil  beachdan  nàdurra  sam  bith  ann  an  inntinnibh  dhaoine 
timchioll  aoin  air  bith  de  ghniomharaibh  saorsa  toile  Dhè — 
Nach  'eil  maitheanas  air  'fhoillseachadh  le  oibribh  a' 
chrnthachaidh  nàdurra  no  leis  an  lagh. 

Anas  a'  cheud  àit,  Tha  na  nithe  a  labhrar  no  a  dh' 
fheudar  'aithneachadh  a  thaobh  Dhè  de  dhà  ghnè  :  — 

1.  Iad  sin  a  tha  nàdurra  agus  neo-sheachanta  ;  mar  a 
tha  buadhan  siorruidh  a  nàduir,  a  mhaitheas,  a  naomhachd, 
a  cheartas,  a  chumhachd,  a  shiorruidheachd,  agus  an  samhuil 
eile.  Goirear  dhiubh  so,  Rom.  i.  19,  "  An  ni  air  am  feudar 
tìos  fhaotainn  a  thaobh  Dhè."  Is  iad  so  na  ceud  nithe  a  dh' 
fheuclar  'aithneachadh  a  thaobh  Dhè. 

2.  Iad  sin  a  tha  'coimh-sheasamh  ann  an  gniomharaibh 
saor'  a  thoile  agus  a  chumhachd,  no  a  rùintean  siorruidh, 
maille  ris  gach  frithealadh  freasclail  a  tha  'sruthadh  uatha. 
A  nis,  is  ann  diubh  so  a  tha  am  maitheanas  air  am  bheil 
sinn  a'  labhairt.  Cha-n  e  buadh  cle  nàdur  Dhè  a  tha  ann, 
ach  gniomh  a  thoile  agus  toradh  a  ghràis.  Gred  a  tha  a 
thobar  aige  ann  am   maitheas  neo-chrìochnach  a  nàduir, 

gidheadh  cha-n  'eil  e  'sruthadh  uaifch  no  air  a  chleachdadh 
leis  ach  ann  an  gniomh  saor  agus  àrd-uachdaranach  a 
thoile.  A  nis,  cha-n  'eil  ni  sam  bith  de  Dhia  no  maille 
ri  Dia  a  bhuineas  do'n  ghnè  so  a  dh'  fheudar  aithneachadh 
air  dhòigh  sam  bith  ach  a  mhain  le  foillseachadh  àraidh  ; 
oir, — 

(1.)  Cha-n  'eil  beachdan  nàdurra  sam  bith  ann  an 
cridhe  duine  mu  ghniomharaibh  toile  Dhè,  ged  is  iad  so 
an  ceud  mheadhon  trid  am  feudar  fios  fhaotainn  air  ni 
sam  bitb  a  thaobh  Dhè.  Cha-n  'eil  maitheanas  peacaidh 
air  'fhoillseachadh  le  solus  nàduir.  Cha  dean  fuil  agus 
feòil,  ni  a's  e  nàdur,  a  chur  an  cèill ;  leis  a  mheadhon  so 
"  cha-n  fhaca  neach  air  bith  Dia  riamh,"  Eoin  i.  18, — is 
e  sin,  mar  Dhia  tròcair  agus  maitheanais,  mar  a  tha  am 
Mac  'ga  fhoillseachadh.  Bha  eòlas  ro  dhlùth  aig  Adhamh 
air  buadhaibh  agus  air  òirdheirceis  nàduir  Dhè,  a  rèir  nan 
comasan  crìochnach  a  tha  aig  creutair.  Ach  an  uair  a 
])heacaich  e,  tha  e  soilleir  nach  robh  am  breithneachadh 
a  bu  lugha  aige  air  maitheanas  a  bhi  maille  ri  Dia. 

(2.)  Cha  dean  beachdachadh  sam  bith  ann  an  oibribh 
a  chruthachaidh  nàdurra  eòlas  a  thoirt  do  dhuine  air  gu 
bheil  maifcheanas  ìnaille  ri  Dia.  Tha  an  t-abstol  ag  inns- 
eadh  dhuinn,  Rom.  i.  20,  ciod  e  sin  a  tha  oibre  Dhè  a' 
taisbeanadh  d'a  thaobh,  "eadhon  a  chumhachd  siorruidh 
agus  a  Dhiadhachd,"  no  buadhan  neo-sheachanta  a  nàduir, 
agus  iad  so  a  mhain ;  cha-n  e  aon  air  bith  de  rùintean 
a  ghràis. 

(3.)  Cha  dean  oibre  sam  bith  freasdail  Dè  am  foillseach- 
adh  so  a  thabhairt.  Bha  Dia,  gun  amharus,  a'  deanamh 
fianuis  anns  gach  uile  linn,  o  leagadh  bunait  an  domhain, 
d'a  thaobh  fèin  agus  a  mhaitheis,  ann  an  oibribh  a  fhreasd- 
ail :  Faic  Gniomh.  xiv.  15-17.  Ach  gidheadh  cha  d'  fhoills- 
ich  na  nithe  so  riamh  gu'n  robh  maitheanas  maille  ri  Dia ; 
oir  bha  e  fathast  a'  fulang  do  dhaoine  imeachd  'nan  slighibh 

fèin,  agus  ag  amharc  thairis  air  aimsiribh  so  an  aineolais. 
Oha  d'  rinn  Dia  na  Cinnich  a  ghairm  chum  aithreachais 
shlàinteil  le  oibribh  so  a  fhreasdail ;  ach  a  nis,  — is  e  sin,  le 
focal  an  t-soisgeil,  "  tha  e  'g  àithneadh  do  na  h-uile  anns 
gach  àit  aithreachas  a  dheanamh,"  caib.  xvii.  30. 

Anns  an  dara  àit,  A  mheud  's  gu'n  robh  aon  ghiiiomh 
comharaichte  freasdail  a  rinn  Dia  a  cheana  'thaisbeanadh 
timchioll  peacaidh,  'mu'n  do  thuit  an  duine,  cho  fad'  o  bhi 
foillseachadh  gu'n  robh  maitheanas  maille  ris,  as  gur  ann  a 
bha  e  gu  mòr  a'  treòrachadh  dhaoine  gu  bhi  'comh-dhùnadh 
nach  robh.  B'e  so  an  gniomh  a  thaisbean  e  timchioll  nan 
aangeal  a  thuit.  Agus  tha'n  Spiorad  Naomh  a'  cur  an  cèill 
cionnus  a  rinn  e  sin,  2  Phead.  ii.  4,  "  Cha  do  chaomhain 
Dia  na  h-ainglean  a  pheacaich;"  ach  rinn  e  am  peanas  sin 
a  leaoadh  orra  a  bha  am  peacadh  a'  toilltinn,  'gan  coimhead 
ann  an  slabhraiclhibh  dorchadais,  fa  chomhair  breitheanais 
an  latha  mhòir.  Gu  ruig  so,  ma  seadh,  tha  Dia  a'  gleidh- 
eadh  gach  uile  smuaintean  a  mhaitheanais  'na  uchd  shiorr- 
uidh  fèin ;  cha  do  dhealraich  an  solus  a  bu  lugha  dheth 
fathast  air  an  t-saoghal.  Agus  bu  ni  so  a  bha  gu  mòr  a' 
bacadh  gach  uile  smuain  m'a  thimehioìl.  Tha  an  saoghal 
a  nis  air  a  chruthachadh  ;  tha  am  peacadh  a'  faotainn  a' 
stigh  ann  tre'n  chuid  a  bu  ghìòrmhoire  dheth — an  duine, 
d'  am  feudtadh,  theagamh,  a  mheas  ni  bu  ro  iomchuidh  a 
bhi  'toirt  maitheanais ;  ach  fathast  cha-n  'eil  an  sealladh  a's 
lugha  r'a  fhaotainn  clheth.  Air  a'  mhodh  so,  ma  seadh, 
"  bha  e  folaichte  ann  an  Dia  o  thoiseach  an  t-saoghail," 
Eph.  iii.  9. 

Anns  an  treas  àit,  Thug  Dia  lagh  ùmhlachd  dd'n  duine 
■air  ball  an  dèigh  dha  a  chruthachadh ;  seadh,  a  thaobh  a 
bhrìgh,  rinn  e  a  shuidheachadh  'na  nàdur  ann  an  dearbh 
ghniomh  a  chruthachaidh.  A  nis,  bha  e  air  a  smuaineach- 
adh  gu  feudadh  an  duine  an  lagh  so  a  bhriseadh.  Gidheadh 
<cha  robh  ni  sam  bith  coimhcheangailte  ris,  no  air  'fhoills- 

eachadh  maille  ris,  o'm  feudtadh  air  dhòigh  sam  bith  a 
chomh-dhùnadh  gu'm  bitheadh  maitheanas  air  a  shìneadh 
nam  bitheadh  e  air  a  bhriseadh.  Gus  an  dearbh  là  so,. 
cha-n  aithne  do'n  lagh,  a  b'  e  riaghailt  na  beatha  agus  an 
deadh-ghean  maille  ri  Dia,  ni  sam  bith  mu  mhaitheanas. 
Cha-n  'eil  focal  aige  r'a  ràdh  ris  a'  pheacach  ach  "  'bàsach- 
adh  bàsaichidh  tu." 

0  na  beaehdaibh  so,  ma  seadh,  ann  an  comhcheangal 
ri  sin  a  labbradh  roimh,  feudar  beagan  smuaintean  a  tharr- 
uing  ann  an  rathad  ulluchaidh  air  son  an  teagaisg  a 
leanas  ;  mar, — 

1.  Gur  e  ni  mòr  agus  ainneamh  a  ta  ann  à  bhi  Hoirt 
seallaidh  de  mhditheanas  mar  a  tha  e  ann  an  Dia  do'n 
anam  chiontach.  Mar  a  bha  air  a  nochdadh,  tha  a  choguis 
agus  an  lagh  a'  luidh  'na  aghaidh,  maille  ri  beachdaibh 
nàdurra  chridheachan  dhaoine  timchioll  naomhachd  agus 
ceajtais  dhioghaltaich  Dhè ;  is  ni  e  de  nach  'eil  breith- 
neachadh  coitchionn  no  nàdurra  sam  bith  aig  inntinnibh 
dhaoine  ;  is  ni  e  nach  dean  aon  chuid  oibre  a'  chruthach- 
aidh  no  an  fhreasdail  fhoìllseachadh  ;  agus,  'nuair  a  bheirear 
fainear  mar  a  bhuin  Dia  ris  na  h-ainglibh  a  thuit,  is  ni  e  a 
tha  anabarrach  iongantach,  agus  domhain,  agus  dìomhair. 
D'  an  taobh-san  aig  am  bheil  smuaintean  coitchionn  agus 
eutrom  mu  Dhia,  mu'n  pheacadh,  mu  ùmhlachd,  mu  bhreith- 
eanas  chum  teachd,  mu'n  t-siorruidheachd,  agus  umpa  fèin, 
— a  tha  beò  air  luaithre  nan  iomradh  faoin  a  tha  ruith 
o  bheul-aithris  dbaoine,  gun  a  bhi  'g  amharc  gu  bràth  do 
bhunacharan  nithe,- — feudaidh  iadsan  so  a  ghabhail  mar 
fhìrinn  ghhàthaich  a  tha  ceadaichte  aìr  gach  làimh,  agus 
a  tha  furasda  na's  leòir  a  thuigsinn,  seadh,  a  tha  na  h-uile 
duine  a'  <^reidsinn.  Ach  an  uair  a  bhitheas  coguisean 
pheacach  air  an  dùsgadh,  agus  a  theid  iad  a  chur  na 
nithe  so  air  dheuchainn  air  son  na  siorruidheachd,  bithidh 
smuaintean  eile  aca  m'  an  timchioll. 

2.  Gu  bheil  am  foillseachadh  so  cìe  mhaitheanas  ann  an 
Dia,  chionn  gu  bheil  e  cho  duilich  r'a  fhaotainn,  'na  ni  ro 
luachmhor  agus  òirdheirc,  agus  sin  mar  stèidh  an  iomlain 
deW  comh-chomunn  ri  Dicc  ann  an  so,  agus  JeV  n-uile  fhior 
dhdchas  a  bhi  'ga  mhealtuinn  'na  dhèigh  so.  Is  fìrinn  e  air 
nacb  'eil  iomradh,  agus  aig  nach  'eil  lorg,  no  sgàil,  no  coslas, 
ach  anns  an  t-soisgeul  a  mhain.  Cha-n  'eil  an  sanas  a's  lugha 
r'a  fhaotainn  dheth  o'n  chruthachadh  gu  lèir.    Uime  sin, — 

3.  Tha  e  gun  teagamh  gu  ro  mJiòr  mar  fhiachaibh  oirnn 
a  bhi  'deanamh  geur-rannsachaidh  mu'n  t-slàinte  so,  mar  a 
rinn  na  fàidhean  o  shean  ;  a  toirt  fainecir  gach  dearbhaidh 
dhiongmhalta  tN  aig  ci  chreidimh  air  a  son,  nach  urrainn 
dìòbradh.  Far  am  bheil  gnothuch  eutrom,  coitchionn  air  a 
dheanamh  de'n  chùis  so,  is  comharadh  e  air  cridhe  mhi- 
fhallain  agus  mheallta.  An  ti  nach  'eil  da  rireadh  a' 
rannsachadh  gu  suidhichte  mu'n  fhoillseachadh  a  rinneadh 
air  maitheanas  peacaidh,  cha-n  'eil  e  'deanamh  gnothuich 
suidhichte  de  ni  sam  bith  a  bhuineas  do  Dhia  no  d'a  anam 
fèin.  Is  aithne  do'n  Spiorad  Naomh  ciod  e  suidheachadh  ar 
cridhe,  agus  cia  cho  mall  as  a  ta  sinn  chum  a  bhi  'gabhail 
ris  an  fhìrinn  bheannaichte  so  air  mhodh  gràsmhor  agus 
slàinteil.  Uime  sin  tha  e  'ga  daingneachadh  dhuinn  le'n 
samhuil  so  de  bhriathraibh  cudthromach,  Eabh.  vi.  17,  18, 
"  Uime  sin  air  bhith  do  Dliia  toileach  air  neo-chaochlaidh- 
eachd  a  chomhairle  fheuchainn  ni's  pailte  do  oighreachaibh 
a'  gheallaidh,  dhaingnich  e  le  mionnaibh  e  :  chum  tre  dhà 
ni  neo-chaochlaidheach,  anns  an  robh  e  eu-comasach  gu'n 
deanadh  Dia  breug,  gu'm  bitheadh  againne  comhfhurtachd 
làidir."  Is  ann  mu  mhaitheanas  peacaidh  a  tha  an  t-abstol 
a'  labhairt;  mar  a  rinneadh  soilleir  o'n  iomradh  a  thugadh 
air  roimh.  A  nis,  chum  a  bhi  'daingneachadh  so,  agus  chum 
41  bhi  'gintinn  creidimh  annainne  d'a  thaobh,  tha  e  'an 
toiseach  a'  toirt  r'ar  n-aghaidh  aoin  de  bhuadhaibh  nàduir 
Dhè  a  th'  anns  a'  ghnothuch  so.    Is  e'n  Ti  sin  ris  am  bheil 

againn  r'a  dheanamh  an  Dia  do  nach  comasach  breuo-  a 

o  o 

dheanamh,  Titus  i.  2,  an  Dia  nach  urrainn  mealladh  agus 
nach  urrainn  a  bhi  air  a  mhealladh  :  tha  so  eu-comasach  d'a 
thaobh.  A  nis,  mar  a  tha  so  fìor  gu  coìtchionn  a  thaobh 
uile  bhriathra  agus  ghniomhara  Dhè,  is  amhuil  sin  a  tha 
"  neo-chaochlaidheachd  "  àraidh  "a  chomhairle  "  anns  an  ni 
so,  air  mhodh  sònruichte,  air  am  bheil  e  'labhairt,  Eabh.  vi. 
17.  Feudaidh  daoine  smuaineachadh  ged  a  tha  briathran 
air  an  labhairt  timchioll  maitheanais,  gidheadh  theagamh  gu 
feud  a'  chùis  a  bhi  air  sheòl  eile.  "  Ni  h-eadh,"  deir  an 
t-abstol ;  "  is  e  Dia  a  tha  'ga  labhairt,  do  nach  comasach 
breug  a  dheanamh."  Seadh,  ach  nach  fheud  e  'inntinn  agus 
a  smuaintean  a  chaochladh  ri  aghaidh  nam  brosnachadh 
do-àireamh  a  tha  peacaich  a'  toirt  dha?  "  Cha  dean  e 
sin,"  deir  an  t-abstol,  "  tha  neo-chaochlaidheachd  àraidh  'na 
chomhairle  timchioll  coimhlionaidh  an  ni  so  :  tha  e  eucom- 
asach  gu'm  bitheadh  a'  chùis  air  a  h-atharrachadh."  Ach 
cionnus  a  tha  e  aithnichte  gur  e  so  da  rireadh  comhairle 
a  thoile  !  "  C'uime,"  deir  e,  "  rinn  e  aithnichte  e  le  'fhocal^ 
agus  sin  air  a  thabhairt  ann  an  rathad  geallaidh ;  agus  mar 
a  tha  so  'na  nàdur  fèin  freagarrach  gu  bhi  'beothachadh 
muinghin  na  muinntir  sin  d'  an  d'  thugadh  e,  is  amhuil  sin 
a  tha  e  'g  agairt  dìlseachd  air  a  thaobh-san  a  tha  'ga  thabhairt, 
ann  an  rathad  a  bhi  'ga  choimhlionadh  ;  ni  gun  amharus 
anns  nach  dìobair  Dia.  Agus  gidheadh  cha-n  e  so  uile ;  ach 
chum  nach  bitheadh  àit  sam  bith  air  'fhàgail  do  eagalan  a* 
mhi-chreideamh,  '  dhaingnich  e  le  mionnaibh  e.' "  Air  a* 
mhodh  so,  ma  seadh,  tha  an  fhìrinn  so  againn  air  a  tarruing 
o  dhìlseachd  nàduir  Dhè,  aon  de  bhuadhaibh  neo-sheachanta 
a  bhith  ;  air  a  steidheachadh  ann  an  rùn  neo-chaochlaidheach 
a  thoile  ;  air  a  foillseachadh  ann  am  focal  geallaidh  ;  agus 
air  a  daingneachadh  an  aghaidh  gach  eagail  agus  tagraidh 
le  mionnaibh,  a'  mionriachadli  air  fèin  gu'm  bitheadh  i 
seasmhach. 

Rinn  sinn  so  a  thoirt  fainear  a  mhain  chuni  a  nochdadb 
cia  mòr  an  cudthrom  a  tha  an  Spiorad  Naomh  a'  leagadh  air 
an  fhìrinn  mhòir  so  mar  a  tha  i  air  a  cur  an  cèill,  agus  mar 
an  ceudna  gur  gnothuch  ro  chudthromach  d'  ar  taobh  fein  a 
bhi  'deanamh  geur-rannsachaidh  innte, — a'  toirt  an  ro  aire 
do  gach  stèidh  air  am  bheil  i  air  a  leagadh  agus  do  gach 
clearbhadh  a  thugadh  dhuinn  oirre ;  a  bheir  sinn  fainear,, 
'am  measg  chuid  eile,  annta  so  a  leanas. 


Maitheanas  air  'fhoillseacliadh  anns  a'  cheud  ghealladh— An- 
dearbhadh  a  fcft'  air  an  fhìrinn  so — Air  'fhoillseaehadh  ann 
an  suidheachadh  nan  ìobairtean — Am  feuni  agus  an  crìoch 
— Air  'fhoillseachadh  mar  an  ceudna  ann  a  bhi  'g  àithneadh 
aìthreachais  do  pheacaich. 

I.  Bha  an  ceud  fhoillseachadh  de  mhaitheanas  ann  an 
Dia  (anns  am  bheil  sinn  a'  cur  a'  cheucl  dhearbhaidh  a 
thugadh  air)  air  a  thabhairt  ann  an  deanamh  gnothuich 
r'ar  ceud  sinnsir  an  dèigh  a'  pheacaidh  anns  an  do  thuit 
iad.  A  nis,  chum  a  bhi  'taisbeanadh  gur  dearbhadh  so  ris 
am  feud  an  creidimh  dùnadh,  tha  na  beachdan  so  a  leanas 
r'  an  toirt  fainear  : — 

1.  B'e  an  ceud  pheocadh  a  bha  anns  an  t-saogìial,  air 
iomadh  aobhar,  am  peacadh  a  bu  mhò  a  bha  riarnh  anns  an 
t-saoghal.  B'e,  mar  gu'm  b'  ann,  peacadh  nàduir  na  daonn- 
achd  a  bha  ann,  anns  an  robh  gach  uile  phearsa  fa  ]eth 
de'n  nàclur  sin  ri  ceannairc  :  "  Anns  an  aon  duine  sin,  no 
anns  an  aon  pheacacìh  sin,  '  pheacaich  sinn  uile,'"  Rom.  v. 
12.  A  thaobh  ùmhlachd  sam  bith,  cha  d'  fhàg  e  aon  ìochd- 
aran  aig  Dia  air  thalamh.  'Nuair  a  pheacaich  na  h-aing- 
lean,  cha  do  chiontaich  an  sliochd  uile.  Dh'  fhan  "  mìle  de 
mhìltibh"  dhiubh,  agus  "  deich  mìle  uair  deich  mìle,"  ann 
an  staid  na  h-ùmhlachd,  Dàn.  vii.  10.    Ach  ann  an  so  bha 

gach  aon  fa  leth  de'n  chinne-dhaoine  (ach  Esan  'na  aonar 
nach  robh  fathast  ann  an  Adhamh)  air  am  faotainn  ann 
an  comh-bhoinn  anns  an  aon  pheacadh  agus  anns  an  aon 
chionta  cheudna.  Os  bàrr,  rinn  e  uachdaranachd  Dhè  os 
ceann  a'  chruthachaidh  uile  a  chur  troimh  'chèile.  Rinn 
Dia  na  h-nile  nithe  "ro  mhaith,"  Gen  i.  31.  Bha  tomhas 
mòr  de  mhaise  so  a'  chruthachaidh  uile  a'  coimh-sheasamh 
anns  an  ìochdaranachd  anns  an  robh  gach  ni  d'a  chèile, 
agus  amis  an  robh  na  h-uile  ni  do  Dhia  fèin  tre'n  duine  mar 
mheadhon  ;  neach,  ann  an  cleachdadh  a'  mholaidh  agus  na 
h-ùmhlachd,  a  bha  gu  bhi  'giùlan  suas  do  Dhia  an  teachd-a- 
stigh  de  ghlòir  agus  de  nrram  a  bha  'g  èirigh  o'n  chuid  eile 
de'n  chruthachadh  uiie,  a  chuireadh  fo  ìochdaranachd  dha. 
Ach  rinneadh  an  t-ordugh  so  uile  a  mhilleadh  leis  a;  pheac- 
adh,  ionnus  gu'n  do  11  chuireadh  an  cruthachadh  fèin  fo 
dhiomhanas,"  Rom.  viii.  20;  o'm  feudtadh  a  nochdadh  gu'm 
b'e  so  peacadh  a  bu  mhò  a  bha  riamh  anns  an  t-saoghal. 

2.  DJt  aontaich  an  duine,  a  bha  air  peacachadh,  'na 
chridhe  agus  'na  choguis  ri  binn  chothromaich  an  lagha. 
Bha  fios  aige  ciocl  a  thoill  e,  agus  cha  robh  sùil  aige  ri  ni 
sam  bith  eile  ach  gu'm  bitheadh  binn  a'  bhàis  air  a  cur  an 
ofniomh  air  ball  air.    Uime  sin  cha-n  'eil  focal  aige  mu  a 

o  o 

chùis  fèin  a  thagradh,  cha-n  'eil  sùil  aige  ri  maitheanas, 
cha-n  'eil  e  'fantuinn  ri  dhol  fo  dheuchainn,  ach  a'  ruith  'ga 
fholach  fèin,  agus  ag  oidhirpeachadh  teicheadh,  Gen.  iii.  10, 
"  Bha  eagal  orm,"  tha  e'g  ràdh,  "  agus  dh'  fholaich  mi  mi 
fèin:"  cha  chuala  an  saoghal  riamh  briathran  ni's  eagal- 
aiche,  cha  mhò  a  chluinneas  gu  là  a'  bhreitheanais.  An 
creutair  bochd  !  bha  e  'sealltuinn  gach  tiota  air  son  diogh- 
altais  dhlighich  Dhè  do  bhrìgh  a'  choimhcheangail  a  chaidh 
a  bhriseadh. 

3.  Hinn  Dia  taisbeanadh  a  thoirt  anns  na  h-ainglibh  a 
thuit  air  ciod  a  bha  a  cheartas  ag  agairt,  agus  mar  a  dN 
Jheudadh  e  buntuinn  ris  an  duine  a  pheacaich,  gun  an  smal 

a  bu  lugha  a  thoirt  air  a  riaghladh,  air  a  naomhachd,  no 
air  «'  mhaitheas.    Faic  2  Phead.  ii.  4. 

4.  Cha  robli  ni  sam  bitli  an  leth  a  muigh  de  Dhia  fèin  a 
dheanadh  a  ghluasad  anns  a  chuid  a's  lugha  gu  bhi  uiread 
as  a'  cur  dàil  ann  a  bhi  'coimhlionadh  a  chorruich  rè  aon 
tiota.  Cha  d'  rinn  e  sin  a  thaobh  nan  aingeal.  Bha  na 
h-uile  ni  a  nis  'na  luidh  fo'n  chorruich,  fo  mhallachadh, 
agus  eas-òrdugh ;  gun  ni  air  bith  air  fhàgail  a  bha  maith 
'na  shùilibh.  Cha  d'  fhàgadh  ni  sam  bith  a  dh'  fheudadh 
Dia  a  ghluasad  gu/bhi  'g  aiseag  nan  uile  nithe  'na  thròcair, 
ach  tha'n  t-iomlan  an  crochadh  a  rìs  air  àrd-uachdaranachd 
a  thoile.  Air  do  na  h-uile  nithe,  ma  seadh,  a  bhi  anns  a' 
chor  so,  anns  an  robh  na  h-uile  dorus  fosgailte  do  ghlòir 
ceartais  Dhè  ann  an  'deanamh  peanais  air  a'  pheacadh,  agus 
anns  nach  d'  fhàgadh  ni  sam  bith  o'n  leth  a  muigh  a  dh' 
fheudadh  anns  an  tomhas  a's  lugha  a  làmh  a  philleadh,  anns 
an  robh  an  cruthachadh  uile,  agus  gu  sònruichte  am  peacach 
bochd,  a'  criothnachadh  fo  eagal  a'  bhreitheanais  uamh- 
asaich  ris  an  robh  sùil  gach  tiota,  ciod  a  nis  a  tha  r'a 
chluinntinn  o  a  bheul  ?  Am  focal  beannaichte  sin  a  th' 
againn,  Gen.  iii.  15,  "  Brisidh  sìol  na  mnà  ceann  na 
nathraeh."  Tha  e  aithnichte  gu  bheil  an  t-iomlan  de 
rùn-diomhair  a'  mhaitheanais  fìllte  suas  anns  a'  ghealladh 
so.  Agns  tha'n  t-slighe  mhòr  trid  am  bheil  e  teachd  a 
mach  o  Dhia,  ann  am  fuil  a'  Mhesiah,  aig  an  robh  a 
shàil  gu  bhi  air  a  bruthadh,  air  a  cur  an  cèill  ann.  B'e 
so,  ma  seadh,  an  ceud  fhoillseachadh  a  •  thngadh  riamh 
de  mhaitheanas  ann  an  Dia.  Thugadh  e  a  mhain  le  focal 
taisbeanaidh,  agus  is  ann  mar  sin  a  dh'  fheumas  an  creidimh 
a  ghabhail  agus  dùnadh  ris.  A  nis,  b'e  am  foillseachadh  a 
thugadh  anns  an  aon  ghealladh  so  de  mhaitheanas  a  bhi  ann 
an  Dia,  stèidh  an  aoraidh  sin  gu  lèir  a  bha  peacaich  a'  toirt 
dha  rè  iomadh  linn ;  oir  rinn  sinn  a'  nochdadh  roimh,  nach 
urrainn  misneach  sam  bith  a  bhi  aig  peacaich  a  theachd  am 
fagus  da  as  eugmhais  so.  11 

II.  Rinn  Dia  an  fhìrinn  naomh  so  fhoillseachadh  ann 
a  bhi  'suidheachadh  nan  ìobairtean.  Tha  na  h-ìobairtean 
fuilteach  uile  ag  amharc  ri  rèite,  agus  uime  sin  ri  maitheanas. 
Tha  e,  gun  amharus,  fior  nach  b'  urrainn  iad  fèin  peacadh  a 
thoirt  air  falbh,  no  an  dream  sin  a  dheanamh  coimhlionta  a 
bha  teachd  a  dh'  ionnsuidh  Dhè  d'  an  trid,  Eabh.  x.  1  ;  ach 
gidheadh  tha  iad  gu  soilleir  a'  dearbhadh  gu  bheil  peacadh 
air  a  thoirt  air  falbh,  no  gu  bheil  maitheanas  air  'fhaotainn, 
le  sin  a  bha  iad  a'  samhlachadh. 

Feudar  a  nis  a  thoirt  fainear  ciod  a  bh'  ann  an  rùn  Dhè 
ann  a  bhi  'suidheachadh  an  aoraidh  so.  Agus  ni  aon  eis- 
empleir  a'  chùis  fhosgladh  suas  dhuinn.  Lebh.  xvi.  5,  Tha 
"  dà  bhoc  o  na  gabhraibh"  air  an  gabhail  "chum  ìobairt- 
pheacaidh."  Thugamaid  a  mhain  fainear — gun  a  bhi  'leud- 
achadh  air  nithibh  fa  leth — mar  a  bhuineadh  ri  aon  diubh  : 
Rainn  20-22,  "  Bheir  e  leis  am  boc-gaibhre  beò :  agus 
cuiridh  Aaron  a  dhà  làimh  air  ceann  a'  bhuic  bheò,  agus 
aidichidh  e  os  a  cheann  uile  lochdan  chloinn'  Israeil,  agus 
an  uile  sheachrain  'nam  peacaidhean  gu  lèir,  agus  cuiridh 
e  iad  air  ceann  a'  bhuic  bheò,  agus  cuiridh  e  air  falbh  e  le 
làimh  duine  iomchuidh  do'n  fhàsach  :  agus  giùlainidh  am 
boc-gaibhre  air  fèin  an  lochdan  gu  lèir  gu  fearann  air  leth." 

Faiceamaid  a  nis  crìoch  an  deas-ghnàith  chomharaichte 
so,  agus  ciod  a  tha  air  a  chur  an  ceill  leis.  Ciod  a'  chrìoch 
a  bha  aig  Dia  ann  a  bhi  'g  àithneadh  do  dhaoinibh  bochda, 
peacach  a  bhi  'cruinneachadh  maille  r'a  chèile,  agus  gabhar 
no  uan  a  ghabhail,  agus  am  peacaidhean  uile  'aideachadh 
air  ceann  an  ainmhidh,  agus  a  thoirt  thairis  chum  bàis  fo'n 
aideachadh  sin  ?  Nam  b'  iad  daoine  fèin  a  dheanadh  so  a 
chur  air  chois,  cha  bu  ni  sam  bith  e ;  ach  b'e  suidheachadh 
Dhè  a  bha  ann.  Gun  amharus  bha  so  'na  thaisbeanadh  ro 
chomharaichte  air  gu  bheil  maitheanas  maille  ris.  Bha  e, 
rè  ùine  cheithir  mìle  bliadhna,  a'  cur  an  cèill  le  h-ìobairtibh 
gun  robh  maitheanas  maille  ris,  agus  theagaisg  e  d'a  shluagh 

fèin  a  bhi  'deanamh  taisbeanaidh  fhollaìseich  dheth  'am  fian- 
uis  an  t-saoghail.  Ann  an  so,  ma  seadh,  tha  dearbhadh  neo- 
mhearachdach  eile  air  an  fhìrinn  a  tha  r'ar  n-aghaidh. 

III.  Tha  àithne  Dhè  do  pheacaich  aithreachas  a  dhean- 
amh  cì'  taisbeanadh  gu  bheil  maitheanas  maille  ris.  Tha 
sinn  ag  ràdh  gu  bheil  an  àithne  aithreachas  a  dheanamh 
'na  fhoillseachadh  air  maitheanas.  'Nuair  a  pheacaich  na 
h-ainglean,  cha  do  ghairm  Dia  riamh  iad  chum  aithreachais. 
Cha  deanadh  e  am  mealladh  ;  uime  sin  leig  e  ris  dhoibh 
ciod  ris  am  feudadh  iad  sùil  a  bhi  uaithe  ;  cha  robh  maith- 
eanas  aige  air  an  son,  air  an  aobhar  sin  cha  d'  thug  e  àithne 
dhoibh  aithreachas  a  dheanamh.  Uime  sin,  far  am  bheil 
aithreachas  air  'àithneadh,  tha  maitheanas  air  'fhoillseachadh. 

Chum  a  bhi  'leasachadh  tairbhe  an  dearbhaidh  so,  ni 
sinn  an  dà  ni  a  leanas  a  dhaingneachadh  le  beagan  bheachd- 
aibh  so-thuigsinn  : — 1.  Gu  bheil  an  àithne  aithreachas  a 
dheanamh  da  rireadh  «.'  dearbhadh  gu  bheil  maitheanas 
maille  ri  Dia.  2.  Gu  feud  na  h-uile  neach  anns  am  bheil 
aithreachas  air  oibreachadh  a  thaobh  Dhè,  a:  chomh-dhùnadh 
gun  teagamh  gu  bheil  maitheanas  maille  ri  Dia  air  d  shon. 

1.  Cha-n  ìeil  aithreachas  sam  bith  taitneach  am  fianuis 
Dhè  ach  sin  a  tha  air  a  thogail  air  creidimh  a'  mhaitheanais. 
Tha  neul  a  dh'  fhianuisibh  againn  air  an  fhìrinn  so  anns  an 
Sgriobtuir.  Tha  iad  lionmhor  ann  air  an  do  dhearbhadh 
peacadh,  agus  gidheadh  a  thàinig  gearr  aìr  maitheanas,  agus 
deadh-ghean  maille  ri  Dia.  Tha  e  sgrìobhta  mu  Iudas  gu'n 
do  "ghabh  e  aithreachas,"  Mata  xxvii.  3.  Ach  ciod  anns 
an  robh  an  t-aithreachas  so  a'  coimh-sheasamh  ?  (1.)  Bha  a 
pheacadh  air  a  dhearbhadh  air  :  "  Pheacaich  mi,"  deir  e, 
rann  4.  (2.)  Bha  mothachadh  aige  de'n  pheacadh  àraidh 
sin  air  son  an  robh  a  choguis  'ga  agairt  am  fianuis  Dè. 
"  Pheacaich  mi,"  deir  e,  "  ann  am  brathadh  na  fola  neo- 
chiontaich  — "  Tha  mi  ciontach  a  dh'  fhuil,  eadhon  fuil 
neo-chiontach,  agus  sin  air  an  dòigh  a's  maslaiche,  leis  an 

fhoill."  Ionnus  gu  bheil  e  teacbd, — (3.)  Gu  aideachadh 
follaiseach  a  dheanamh  air  a  pheacadh.  (4.)  Rinn  e'm 
buannachd  a  fhuair  e  le  'pheacadh  'ath-dliìoladh,  "Thug  e 
air  an  ais  na  deich  buinn  fhichead  airgid,"  rann  3 ; — a' 
taisbeanadh  gu'n  robh  doilgheas  cridhe  anns  an  iomlan. 
Saoilidh  mi  a  nis  gu  bheil  aithreachas  Iudais  cosmhuil  ri 
ùmhlachd  an  òganaich,  a  fhreagair,  "  Choimhid  mi  iad  sin 
uile  o  m'  òige  :  ciod  a  tha  dh'  uireasbhuidh  orm  fathast  ?" 
Seadh,  bha  aon  ni  fathast  nach  robh  aige, — cha  robh  fìor 
chreidimh  no  fìor  ghràdh  aige  do  Dhia  ann  an  ni  sam  bith  a 
rinn  e,  ionnus  gu'n  do  thruailleadh  agus  gu'n  do  mhilleadh 
an  t-iomlan.  Ach  tha  aon  ni  a  dh'  uireasbhuidh  air  aith- 
reachas  so  ludais, — cha  robh  creidimh  a'  mhaitheanais  aige 
ann  an  Dia  :  cha  b'  urrainn  e  so  a  chreidsinn ;  agus,  uime 
sin,  a  dh'  aindeoin  a  dhoilgheis,  an  àite  bhi  teachd  d'a 
ionnsuidh,  's  ann  a  thug  e  an  t-àrd  dhùbhlan  do  Dhia,  agus 
gabh  e  roimhe  g'a  chrochadh  fèin. 

Mar  a  chaidh  a  nochdadh,  tha  gun  amharus  iomadh 
tomhas  aig  creidimh  a'  mhaithea.nais.  Tha  tomhas  ann  a 
tha  neo-sheachanta  chum  a  bhi  'fàgail  an  aithreacbais 
taitueach  am  fianuis  Dè.  Ciod  e  an  tomhas  àraidh  sin 
cha-n  'eil  sinn  a'  dol  a  ràdb.  Cba-n  e  so  e,  gu'm  bitheadh 
dearbh-bheachd  againn  gu'n  robh  ar  pearsa  gu  coitchionn 
gabhta  le  Dia.  Cha-n  e  gu'm  bitheacìh  am  peacadh  àraidh 
sin  air  a  mhaitheadh  leis  an  do  chuireadh  an  t-anam,  theag- 
amh,  fo  imcheist.  Fòghnaidh  foillseachadh  coitchionn  de 
mbaitheanas  ann  an  Dia  ma  tha  e  'na  fhoillseacbadh  soisg- 
eulach.  Tha  an  eaglais  'ga  chur  an  cèill,  Hos.  xiv.  3, 
"  Annadsa  gheibh  an  dìlleachdan  tròcair;"  agus  Ioel  ii.  14, 
"  Cò  aig  am  bheil  fìos  nach  pill,  agus  nach  gabh  e  aith- 
reachas?"  "Tha  an  stèidh  so  agam,"  deir  an  t-anam,  "  tha 
Dia  ann  fèin  gràsmhor  agus  tròcaireach ;  tha  an  dìlleachdan, 
an  t-ainniseach  gun  chuideachadh,  a  thig  d'a  ionnsuidh  tre 
Chriosd,  a'  faotainn  tròcair  ann.    Cha-n  'eil  air  nèamh  no 

air  tlialamh  aig  am  bheil  fios  nach  pill  e  thugam-sa  mar  an 
ceudna."  A  nis,  cia  b'e  air  bith  mar  a  dh'  fheudas  geur- 
mhothachadh  peacaidh  a  bhi  'reubadh  agus  a'  lotadh  na 
coguis,  ged  a  robh  doilgheas  duine  a'  ruith  gun  tàmh  mar 
amhuinn,  agus  'aideachadh  air  a  dhòrtadh  a  mach  gu  foll- 
aiseach,  saor, — ma  tha  an  t-aon  ni  so  a  dhìth  air  cha-n  'eil 
anns  an  iomlan  a  th'  aige  ach  sin  a  tha  'g  oibreachadh  bàis. 

2.  Cha-n  'eil  e  7coi?nh-fhreagarrach  ri  buadhaibh  òirdh- 
eirc  agus  glòrrnhor  Dhè,  gu'm  bitheadh  aithreachas  air 
àithneadh  mar  dhleasdanas  do  pheacaich,  gun  bhunait 
maitheanais  a  bhi  ann  fèin;  oir, — 

(1.)  Tha  an  t-abstol  a'  leagadh  so  sios  mar  bhunait  gach 
uile  chomhfhurtachd,  nach  urrainn  Dia  breug  a  dheanamh 
no  daoine  a  mhealladh,  Eabh.  vi.  18.  Agus  a  rìs,  tha  e  'g 
aimneachadh  dìlseachd  agus  fìrinn  Dhè  chum  na  crìche 
ceudna  :  Titus  i.  2,  "  Gheall  Dia  e,  do  nach  comasach  breug 
a  dheanamh." 

(2.)  Far  am  bheil  aithreachas  air  'àithneadh  do  pheac- 
aich,  is  ni  e  a  tha  'na  nàdur  fèin  freagarrach  chum  a  bhi 
'gintinn  nan  smuaintean  'nan  inntinnibh  gu  bheil  maith- 
eanas  maille  ri  Dia.  Is  ann  do  pheacaich  a  mhain  a 
bhuineas  aithreachas.  "  Cha  d'  thàinig  mise,"  deir  ar 
Slànuighear,  "  a  ghairm  nam  fìrean,  ach  peacaich  chum 
aithreachais."  Cha  bu  dìeasdanas  idir  e  air  Adhamh  ann 
an  Ecìen,  cha-n  'eil  e  mar  sin  air  na  h-ainglibh  air  nèamh, 
no  air  a'  mhuinntir  chaillte  ann  an  ifrinn.  Ciod,  ma  seadh, 
a  dh'  fheudar  a  thuigsinn  leis  an  àithne  sin,  "  Thigibh,  a 
pheacacha,  agus  deanaibh  gnothuch  ri  Dia  le  aithreachas  V 
'Nach  'eil  i  gu  soilleir  a'  taisbeanadh  gu  bheil  maitheanas 
ann  an  Dia  ì 

(3.)  Cha-n  'eil  aobhar  do  neach  sam  bith,  ma  seadh,  aig 
am  bheil  gairm  chum  aithreachais  a  bhi  'cur  'an  teagamh 
am  bheil  maitheanas  maille  ri  Dia  no  nach  'eil.  Buinidh 
so  do'n  dara  ni  a  bha  r'a  dhaingneachadh.    "  Thigibb,"  deir 

an  Tighearn  ri  anamaibh  dhaoine,  "treigibh  bhur  droch 
shlighean,  pillibh  riumsa  ;  irioslaichibh  sibh  fèin  le  cridhe 
briste  agus  brùite."  "Mo  thruaighe!"  deir  anaina  bochda 
fo  dhìteadh  coguis,  "  tha  sinn  'nar  creutairibh  truagha, 
dorcha,  agus  aineolach  ;  tha  an  aois  air  luidh  oirnn  anns  a' 
pheacadh ;  tha  sinn  'nar  peacaich  mhòra,  no  rinn  sinn  cùl- 
sleamhnachadh  fada  ;  thuit  sinn  gu  minic  anns  na  peac- 
aidhibh  ceudna  ; — am  feud  maitheanas  a  bhi  maille  ri  Dia 
air  ar  son-ne?"  C'  uime,  tha  Dia  'g  'ur  gairm  chum  aith- 
reachais  ;  agus  ma  tha  sibh  a'  cur  an  teagamh  a  mhaithean- 
ais,  tha  sibh  mar  an  ceudna  a'  cur  an  teagamh  'fhìrinn, 
agus  a  naomhachd,  agus  a  dhìlseachd. 

(4.)  Is  ro  lugha  na  sin  a  tha  aobhar  a  bhi  'cur  teagamh 
'na  mhaitheanas,  'nuair  a  tha  aithreachas  air  'oibreachadh 
ann  an  tomhas  air  bith  ann  am  peacaich.  Cha-n  'eil  anam 
gu  bràth  a'  teachd  chum  aithreachais  ach  air  gairm  Dhè, 
agus  cha-n  'eil  e  'gairm  neach  sam  bith  air  son  nach  'eil 
tròcair  aige  'nuair  a  thig  e. 

(5.)  Tha  Dia  a'  cur  an  cèill  gu  soilleir  anns  an  Sgriobtuir 
gur  e  am  maitheanas  sin  a  tha  maille  ris,  an  t-aobhar  gu 
bheil  e  'g  àithneadh  do'n  duine  aithreachas  a  dheanamh. 
Fòghnadh  aon  eisempleir :  Isa.  lv.  7,  "  Treigeadh  an  t-aing- 
ìdh  a  shlighe," — duine  aingidh,  reasgach, — "agus  an  duine 
eucorach  a  smuaintean ;  agus  pilleadh  e  ris  an  Tighearn, 
agus  nochdaidh  e  tròcair  dha ;  agus  ri  ar  Dia-ne,  oir  bheir 
e  maitheanas  gu  pailt."  Tha  e  'labhairt'ri  daoinibh  a  tha 
air  fàs  reasgach  anns  an  aingidheachd,  d'  am  bu  chèaird  a 
bhi  'peacachadh.  Ciod  a  nis  chum  am  bheil  e  'gan  gairm  ? 
Gu  soilleir,  chum  aithreachais,  an  dleasdanas  air  am  bheil 
sinn  a'  labhairt.  Ach  ciod  e  stèidh  na  gairme  so  do  pheac- 
aich  a  tha  cho  aingidh  ?  C'  uime,  am  maitheanas  ro  phailt 
a  tha  maille  ris,  a  tha  'meudachadh  a  dh'  ionnsuidh  feum' 
a'  chuid  a's  miosa  'nam  measg ;  mar  ann  an  Rom.  v.  20. 

Ann  an  so,  ma  seadh,  tha  dòigh  eile  anns  am  bheil  Dia 

a'  taisbeanadh  gu  bheil  maitheanas  maille  ris ;  agus  is  stèidh 
neo-thuiteamach  e  air  am  feud  an  creidimh  togaiì  ann  an 
teachd  dlùth  do  Dhia ;  cha  mho  a  dh'  fheudar  an  dearbh- 
adh  a  tha  ann  a  chur  an  teagamh  air  dhòigh  sam  bith  nach 
bi  chum  eas-urraim  do  ghlòir  Dhè.  Agus  is  ann  o'n  dàimh 
so  anns  am  bheil  aithreachas  agus  maitheanas  a'  seasamh 
d'a  chèile  a  tha  Dia  a'  dearbhadh  air  sluagh  mi-chreideach 
agus  reasgach  gu  bheil  a  shlighean  uile,  ann  a  bhi  buntuinn 
riu,  cothromach  agus  ceart,  Esec.  xviii.  25.  Cha-n  'eil 
anam  sam  bith,  ma  seadh,  aig  am  bheil  gairm  chum  aith- 
reachais,  co  dhiùbh  a  bhitheas  sin  o'n  staid  nàdurra  anns  am 
bheil  e  no  o  chùl-sleamhnachadh  chum  amaideachd  an  dèigh 
dha  bhi  air  ionipachadh,  aig  nach  'eil  bunait  seasmhach  air 
am  feud  e  socrachadh  a  thaobh  a'  mhaitheanais  mu'm  bheil 
e  'feòraich.  Tha  Dia  ullamh  chum  a  bhi  'deanamh  gnoth- 
uich  ris  air  chumhachaibh  tròcair.  Agus  ma  tha  e  'diùltadh, 
o  ghràdh  a'  pheacaidh  no  o  chumhachd  a'  mhi-chreidimh, 
a  bhi  'dùnadh  ris  air  na  cumhachaibh  sin,  tha  a  dhìteadh 
a  rèir  ceartais.  Agus  is  beachd  so  a  bu  chòir  a  bhi  air  a 
thasgaidh  sios  ann  an  inntinnibh  dhaoine.  A  dh'  aindeoin 
nam  beachdan  coitchionna  a  gheibhear  aig  daoinibh  mu 
mhaitheanas  a  bhi  ann  an  Dia,  gidheadh  bu  chòir  do  na 
nithibh  so,  tha  sinn  ag  ràdh,  a  tha  'dearbhadh  a  mhaith- 
eanais  a  bhi  air  an  sparradh  orra  mar  an  ceudna ;  oir, — 

[1.]  Tha  cumhachd  cho  mòr  aig  a'  mhi-chreidimh  ann  an 
cridheachaibh  dhaoine  a  thaobh  nàduir,  as  gu  bheil  feum 
air  a  bhi  'sparradh  orra  na  nithe  sin  a  tha  'dearbhadh 
eadhon  bith  agus  buadhan  siorruidh  nàduir  Dhè  Cia  mòr 
is  mò  na  sin,  ma  seadh,  a  tha  so  feumail  a  thaobh  ghniomh- 
ara  saora  toil'  Dè,  nach  fheudar  aithneachadh  ach  a  mhain 
tre  fhoillseachadh  àraidh  uaith  fèin  !  Tha  feum  gum  bith- 
eadh  ar  teagasg-ne  a  ghnàth  "  rann  air  roinn;"  agus  gidh 
eadh,  air  dhuinn  na  h-uile  ni  a  dheanamh,  tha  aobhar  na's 
leòir  againn  a  ràdh,  "  A  Thighearna,  cò  a  chreid  ar  teachd- 

aireachd?  agus  cò  do'n  robh  gairdean  an  Tighearna  air 
'fhoillseachadh  ?" 

[2.]  Bu  chòir  raar  an  ceudna  na  nithe  sin  a  labhradh 
roimh  a  ghleidheadh  an  cuimhne  timchioll  nan  amaladh  a 
tha  'luidh  anns  an  t-slighe,  a'  bacadh  anama  o  bhi  'dùnadh 
ris  an  fhìrinn  so  air  mhodh  slàinteil. 

[3.]  Tha  mòran  ann,  ged  a  thàinig  iad  gu  bhi  da  rireadh 
a'  creidsinn  gu  bheil  maitheanas  maille  ri  Dia,  gidheadh  a 
chionn  nach  d'  fhuair  iad  dùnadh  ris  air  bunacharan  soill- 
eir,  a  bheireadh  d'  an  creidimh  grèim  a  dheanamh  air  'na 
phriomh  thobraichean,  cha-n  'eil  iad  comasach  air  a  bhi 
'freagairt  nan  tagraidhean  a  bhitheas  a'  luidh  'na  aghaidh 
'nan  coguisean  fèin,  ionnus  gu  bheil  iad  air  an  luasgadh  gu 
truagh  m'a  thimchioll  rè  an  làithibh  uile.  Tha  feurn  ac  air 
gu'm  bitheadh  priomh  thobraichean  so  a'  mhaitheanais  air 
an  sparradh  orra.  Ma  bhitheas  ach  a  mhain  beagan  moth- 
achaidh  aig  duine  de  chleachdadh  a'  mhi-chreidimh  ann  fèin, 
agus  ma  ghabhas  e  sealladh  de'n  dòigh  air  am  bheil  mòran 
eile  air  an  luasgadh  gu  neo-sheasmhach  'nan  spioradaibh, 
bithidh  dearbhadh  na's  leòir  aige  air  feum  na  h-oibre  ris  an 
do  chuir  sinn  ar  làmhan. 

Ach  feudaidh  cuid  a  ràdh  fathast,  nach  'eil  aobhar  sam 
bith  air  a  bhi  'meudachadh  argumaidean  chum  a  bhi  'dearbh- 
adh  na  fìrinne  so,  air  dhi  a  bhi  air  a  ceadachadh  air  gach 
làimh  mar  aon  de  phriomh  theagasgan  ar  creidimh.  Feudar 
cuid  de  nithibh  'ainmeachadh  ma  seadh,  a  dh'  fheudas  sinn 
a  thagradh  ann  an  so  mar  reuson  air  son  a  bhi  'leudachadh 
anns  a'  chùis  : — 

1.  Cha-n  'eil  e  'na  dhearbhadh  air  gu  bheil  mòran  'ga 
chreidsinn  gu  h-èifeachd 'ach,  gu  bheil  na  h-uile  'ga  chead- 
achadh  gu  coitchionn.  Hinn  sinn  ann  an  tomhas  a  nochd- 
adh  a  cheana,  gu  bheii  iad  gle  thearc  a  tha  'creidsinn  na 
fìrinne  so  air  chor  as  gu'm  bitheadh  còir  aca  anns  an 
t-sochair  a  tha  innte.    Agus  ciod  an  tairbhe  'bhitheas  ann 

do  neach  air  bith  'nar  measg  gu  bheil  niaitheanas  maille  ri 
Dia,  mur  bi  ar  peacaiclhean  fèin  air  am  maitheadh  ?  Cha-n 
e  mo  rùn  a  bhi  'ga  dhearbhadh  mar  bheachd  no  mar  theag- 
asg  lom  a  mhain,  ach  a  bhi  'ga  thaisbeanadh  anns  na  priomh 
thobraichean  o'm  bheil  e  air  fhoillseachadh,  ionnus  gu'm 
bitheadh  e  air  a  chreidsinn  :  an  ni  sin  fòs  air  am  bheil  ar 
sonas  uile  an  crochadh. 

2.  Cha-n  'eil  e  'g  iarraidh  ni's  ro  lugha  de  dhaingneach- 
■adh  chionn  gur  fìrinn  shoilleir,  bhunaiteach  a  ta  ann,  ach 
mar  is  docha  ni's  ro  mhò ;  agus  sin  an  dà  chuid  do  bhrìgh  a 
luach  agus  a  chudthruim.  "  Is  fior  an  ràdh  so,"  deir  an 
t-abstol,  "  agus  is  àiridh  e  air  gach  aon  chor  air  gabhail  ris, 
gu'n  d'  thàinig  Iosa  Criosd  do'n  t-saoghal  a  thèarnadh 
pheacach."  Is  amhuil  a  tha  sinne  'g  ràdh  a  thaobh  so,  a 
tha,  ann  am  brìgh  na  cùis,  coimh-ionann  ri  sin.  Is  airidh 
e  air  gach  aon  chor  air  gabhail  ris,  is  e  sin,  gu  bheil  maith- 
eanas  maille  ri  Dia  ;  agus  uime  sin  bu  chòir  dha  làn  dhaing- 
neachadh  fhaotainn,  gu  sonraichte  'nuair  nach  'eil  sinn  a' 
gnàthachadh  dearbhaidh  sam  bith  nach  d'  rinn  Dia  fèin  a 
chur  aig  ar  làmhan  chum  na  crìche  sin.  Agus  a  thaobh  na 
fìrinne  so  a  bhi  soilleir  dhuinn,  bu  mhaith  gu'm  bitheadh  a' 
ohùis  mar  sin.  Air  aon  ni  tha  fios  agam,  nach  'eil  ach 
Spiorad  Dhè  a  mhain  a's  urrainn  a  dheanamh  mar  sin. 

3.  Tha  sinn  a'  cur  nan  dearbhadh  so  an  lionmhoireachd, 
do  bhrigh  gu  bheil  iad  lioumhor  aig  am  bheil  gnothuch  riu. 
Tha  gnothuch  aca-san  uile  riu  a  tha  'creidsinn,  chum  gu'm 
bitheadh  iad  air  an  daingneachadh  'nan  creidimh,  agus  aca- 
«an  nach  'eil  a'  creidsinn,  chum  a  bhi  air  am  misneachadh 
gu  bhi  'creidsinn.  'Nam  measg  so  maraon,  feudaidh  aon 
dearbhadh  a  bhi  ni's  feumaile  do  chuid,  agus  dearbhadh  eile 
do  mhuinntir  eile.  Theagamh,  'nam  measg  uile,  gu'm  bi  an 
t-iomlan  air  a  chruinneachadh,  chum  nach  caillear  a  bheag. 

4.  Tha  sinn  a'  deanamh  so,  mar  an  ceudna,  do  bhrìgh 
gdch  coir  eugsamhuil  anns  am  feud  anama  nan  cieideach 

fèin  a  bhi.  Feudaidh  a  h-aon  dinbh  aon  anam  a  chuideach- 
adh  aig  aon  àm,  aon  eile  aig  àm  eile ;  theagamh  gu  feud  a 
h-aon  diubh  anam  a  dhaingneachadh  an  aghaidh  buairidh 
èigin,  aon  eile  a  bhrosnachadh  gu  buidheachas  agus  ùmhlachd. 

Rinn  sinn  na  nithe  so  ainmeachadh,  chum  nach  bitheadh 
daoine  a'  meas  gu  bheil  sinn  a'  leantuinn  tuilleadh  as  fada 
air  na  nithe  so.  Agus  is  e  mo  ghuidhe  ri  Dia  gu'm  bitheadh 
an  comhfhurtachd  agus  an  daingneachadh  a'  meudachadh 
ann  a  bhi  leughadh  nam  beachd-smuaintean  so,  amhuil  a  tha 
sùil  agam  nach  robh  iad  gu  h-iomlan  gun  tairbhe  ann  a  bhi 
'gan  ulluchadh. 


Tuilleadh  dearbhaidh  air  maitheanas  a  hhi  maille  ri  Dia — 
Fianuisean  air  gu'n  robh  Dia  toilichte  le  cuid  a  bha 
'nam  peacaich — Foighidin  Dhè  a  thaobh  an  t-saoghail 
'na  dhearbhadh  air  maitheanas  a  bhi  maille  ris— Fèin- 
fhiosrachadh  nan  naomh  a'  dearbhadh  an  ni  ceudna. 

IV.  Bheir  sinn,  ma  seadh,  fainear,  mar  an  ceathramh 
dearbhadh  air  an  fhirinn  so,  an  dream  sin  fo'n  t-Seann 
Tiomnadh  agus  an  Tiomnadh  JVuadh,  a  thaobh  am  bheil 
dearbh-chinnt  againn  gun  robh  Dia  toilichte  led,  agus  gu 
bheil  iad  a  nis  'ga  mhealtuinn.  Agus  tha'n  t-abstol  a' 
gnàthachadh  na  h-argumaid  so  chum  na  crìche  ceudna,  agus 
'ga  sparradh  o  iomadh  eisempleir,  Eabh.  xi.  Ann  an  sin  tha 
e  'toirt  iomraidh  air  àireamh  mhòr  de  na  sinnsiribh  a  fhuair 
"  deadh  theisteas,"  agus  an  fhianuis  so,  "  Gu'n  do  thaitinn 
iad  ri  Dia,"  rainn  2,  5.  "  Thuair  iad  so  uile  na  geallaidhean" 
tre  creidimh,  — is  e  sin,  fhuair  iad  "  maitheanas  'nam 
peacaidhibh :"  oir  a  mheud  's  gu'n  robh  iad  annta  fèin 
"'nan  cloinn  na  feirge,"  agus  "  fo'n  mhallachadh"  eadhon 
mar  mhuinntir  eile,  gidheadh  gu'n  d'  ràinig  iad  air  còir  neo- 
thuiteamach  ann  an  deadh-ghean  Dhè,  agus  gu'n  d'  fhuair 
iad  an  teisteas  so,  "gu'n  do  thaitinn  iad  ri  Dia,"  cha  b' 

urrainn  iad  sin  fhaotainn  air  sheòl  eile  ach  tre  mhaitheanas 
peacaidh ;  oir  as  eugmhais  so,  dh'  fhanadh  na  h-uile  neach 
dhiubh,  a  rèir  ceartais,  anns  an  staid  anns  an  robh  Adhamh 
'nuair  a  "  chuala  e  guth  Dhè  anns  a'  ghàradh  agus  a  bha 
eagal  air."  Uime  sin,  a  mheud  's  gu  bheil  e  soilleir  gu'n 
robh  cuid  anns  na  h-uile  linn  a  bha  'mealtuinn  càirdeis,  agus 
gràidh,  agus  deadh-ghean  Dhè  anns  an  t-saoghal  so,  agus  aig 
a'  bhàs  a  chaidh  a  steach  do  ghlòir,  tha  e  soilleir  gu  bheil 
maitheanas  peacaidh  maille  ris,  as  eugmhais  nach  b'  urrainn 
so  a  bhi. 

Ni  sinn  cuid  dhiubh  a  thoirt  fainear  a  thaobh  an  ni  so, 
a  rèir  eisempleir  an  abstoil.  Amhairceamaid,  ma  seadh,  ri 
Abraham  :  b'e  "  caraid  Dhè"  e,  agus  ghluais  e  maille  ri  Dia. 
Rinn  Dia  coimhcheangal  ris,  agus  is  e  a  chuimhne  o  linn  gu 
linn  gur  "  Dia  Abrahaim"  e.  Agus  tha  e  nis,  gan  teagamh 
sam  bith,  a'  mealtuinn  a  shuaimhneis  maille  ris.  Tha 
ar  SlànuÌ£hear  mar  an  ceudna  a'  a;airm  de'n  ionad  sin 

o  o 

chum  am  bheil  auama  nan  naomh  air  an  cruinneachadh, 
"  Uchd  Abrahaim."  Tha  esan  aig  a  shuaimhneas,  ma  seadh, 
maille  ris  am  bheil  muinntir  eile  aig  an  suaimhneas. 

Tha  so  fior  mar  an  ceudna  a  thaobh  Isaaic  agus  Tacoib. 
Tha  iadsan  cuideachd  air  nèamh,  beò  do  Dhia  agus  maille  ri 
Dia.  Tha  ar  Slànuighear  'ga  dhearbhadh  o  shuidheachadh 
a'  choimhcheangail :  "  Is  mise  Dia  Abrahaim,  agus  Dia 
Isaaic,  agus  Dia  Iacoib.  Cha-n  e  Dia,  Dia  nam  marbh  ach 
nam  beò,"  Mata  xxii.  32. 

Faiceamaid  a  rìs  Daibhidh.  Bu  "  duine  e  a  rèir  cridhe 
Dhè"  fèin,  a  rinn  uile  thoil  a  choimhlionadh.  Agus  ged  a 
fhuair  e  bàs,  agus  ged  a  chunnaic  'fheòil  truaillidheachd, 
gidheadh  cha  do  chailleadh  e  ;  tha  e  maille  ri  Dia  air  nèamh. 
Uime  sin  chrìochnaich  e  a  thuras  gu  buadhach,  ann  an  làn 
dòchas  a  shuaimhneis  shiorruidh,  os  ceann  ni  sam  bith  a  dh' 
fheudtadh  a  shealbhachadh  anns  a'  bheatha  so,  agus  sin  a 
rèir  a'  choimhcheangail ;  oir  is  iad  so  briathran  deireannach 

Dhaibhidh,  "  Ged  nach  'eil  mo  thigh  mar  sin  aig  Dia, 
gidheadh  rinn  e  coimhcheangal  siorruidh  riuuisa,"  a'  daing- 
neachadh  thròcairean  cinnteach  agus  siorruidh  dha,  2  Sam. 
xxiii.  5. 

Tha  Peadar  mar  an  ceudna  air  nèamh.  Ghuidh  Criosd 
air  a  shon  nach  dìobradh  a  chreidimh  e ;  agus  le  a  bhàs 
ghlòraich  e  Dia,  Eoin  xxi.  19.  Is  amhuil  sin  Pol ;  tha  esan 
cuideachd  air  nèamh.  Bha  fios  aige  'nuair  a  sgaoilteadh  o 
chèile  a  thigh  talmhaidh,  gu'm  bitheadh  e  maille  ri  Criosd. 

Ann  an  so,  ma  seadh,  tha  sinn  air  ar  "  cuairteachadh  le 
neul  ro  mhòr  a  dh'  fhianuisibh ;"  oir, — 

1.  Is  ni  cinnteach  gu'n  robh  iad  uile  'nam  peacaich. 
Bha  iad  uile  mar  sin  a  thaobh  nàduir ;  oir  anns  an  t-seadh 
so  tha  uile  chloinn  nan  daoine  gun  eadar-dhealachadh. 
Bha  iad  mar  an  ceudna  'nam  peacaich  gu  pearsanta.  Dh' 
aidich  iad  so  d'  an  taobh  fèin,  agus  tha  cuid  de  na  peacaidh- 
ibh  a  chuir  iad  uile  an  gniomh  air  am  fàgail  air  chuimhne. 
Tha  e  ro  shoilleir,  ma  seadh,  nach  d'  ràinig  a  h-aon  diubh 
air  an  suaimhneas  maille  ri  Dia  ach  le  maitheanas  peacaidh. 

Ciod  a  nis  a  their  sinn  1  Am  bheil  sinn  a'  saoilsinn 
nach  'eil  maitheanas  aig  Dia  ach  a  mhain  air  son  an  neach 
so  agus  an  neach  ud  eile  1  Cha-n  'eil  neach  sam  bith  an 
teagamh  nach  d'  fhuair  iad  so  uile  maitheanas.  An  d' 
fhuair  iad  sin  do  bhrìgh  maitheis  àraidh  sam  bith  a  bha  gu 
pearsanta  annta  fèin  ì  Cia  as  a  bhitheadh  am  maitheas  so 
aca,  agus  nach  b'  fhearr  iad  a  thaobh  nàduir  na  muinntir 
eile1?  Uime  sin,  fhuair  iad  uile  maitheanas  o  shuidheach- 
adh  a'  choimhcheangail ;  agus  tha  so  coimh-ionann  saor  do 
mhuinntir  eile  a  thig  a  dh'  ionnsuidh  Dhè  air  an  dòigh 
cheudna  riu-san  ;  is  e  sin,  tre  chreidimh  agus  aithreachas. 

2.  Tha  mòran  dhiubh-san  a  thaobh  am  bheil  an  dearbh- 
chinnt  so  a  bha,  mar  a  chaidh  ainmeachadh,  cha-n  e  mhain 
'nam  peacaich  ach  'nam  peacaich  mhòra  ;  a  dh'  fheumar  mar 
an  ceudna  a  thoirt  fainear.    Oir  feudaidh  cuid  a  bhi  'g  ràdh, 

ged  a  bha  iad  'nam  peacaich,  gidheadh  nach  robh  iad  'nam 
peacaich  cho  mòr  riu-san.  Cha-n  'eil  tlachd  sam  bith  againn 
ann  a  bhi  'g  an-tromachadh,  no  eadhon  ann  a  bhi  'g  ainm- 
eachadh,  pheacaidhean  nan  naomh  o  shean.  Cha-n  e  mhain 
gu'n  d'  rinneadh  gràs  Dhè  a  thionndadh  gu  macnus  le  cuid 
ach  rinneadh  peacaidhean  dhaoine  mar  sin  mar  an  ceudna. 
Ach  gidheadh,  feudar  an  toirt  fainear  chum  nan  crìochan 
sin  air  son  an  d'  rinn  an  Spiorad  Naomh  an  cur  air  chuimhne. 
Tha  iad  air  an  sgrìobhadh  mar  rabhadh  dhuinne.  Uime  sin, 
'nuair  a  dh'  fheudas  iad  air  dhòigh  sam  bith  a  bhi  'g  àrd- 
achadh  gràis  agus  tròcair  àrd-uachdaranaich  Dhè,  tha  e  cead- 
aichte  dhuinn  iomradh  a  thoirt  orra.  Tha  sinn  a'  saoilsinn, 
ma  seadh,  gu  feud  sinn  ann  an  tèaruinteachd  a  ràdh,  nach 
'eil  peacadh  sam  bith,  no  tomhas  sam  bith  peacaidh,  no  an- 
tromachadh  sam  bith  peacaidh,  no  buanachadh  sam  bith 
anns  a'  pheacadh,  a  ghniomhaicheadh  riamh — saor  o'n  aon 
pheacadh — nach  'eil  iad  an  diugh  air  nèamh  a  bha  ciontach 
dhiubh. 

Theagamh,  an  dèigh  so  uile,  gu'n  abair  cuid  fathast  gu'n 
d'  rinn  iad  peacaidhean  Loit,  agus  Dhaibhidh,  agus  Phead- 
air,  agus  Phoil,  agus  a'  ghaduiche  air  a'  chrann,  a  thoirt 
fainear,  gidheacìh  nach  'eil  ia.d  a'  faotainn  an  coir  fèin  annta 
fathast,  ionnus  gu'm  b'  urrainn  iad  a  chomh-dhùnadh  gu'm 
bitheadh  a'  bhuaidh  cheudna  aca-san. 

Freag.  1.  Cha-n  'eil  siim  a'  dearbhadh  gu  faigh  an  duine 
so  no  an  duine  ud  eile  maitheanas,  ach  a  mhain  gu  hheil 
maitheanas  maille  ri  Dia,  agus  sin  air  son  gach  uile  ghnè 
pheacaidhean  agus  pheacach  ;  mar  a  tha  na  h-eisempleirean 
a  dh'  ainmicheadh  gu  soilleir  a'  nochdadh.  Agus,  os  bàrr, 
tha  iad  a'  taisbeanadh,  mur  'eil  daoine  eile  a'  faotainn  maith- 
eanais,  gu  bheil  sin  a  chionn  nach  'eil  iad  a'  cur  aghaidh  air 
Dia  air  a  shon  mar  a  rinn  iadsan. 

2.  Gidheadh,  anns  an  dol  seachad,  chum  gu'm  bitheadh 
an  cunnuil  so  mar  an  ceudna  air  a  giùlan  as  an  rathad, 

thugamaid  fainear  ciod  a  tha'n  t-abstol  ag  ràdh  air  dhòigh 
àraidh  timchioll  nan  iomadh  gnè  yiheacach  a  fhuair  tròcair  : 
1  Cor.  vi.  9-11,  "Na  meallar  sibh  :  cha  sealbhaich  luchd- 
striopachais,  no  luchd-iodhol-aoraidh,  no  luchd-adhaìtrann- 
ais,  no  luchd-macnuis,  no  na  daoine  a  tha  ciontach  de  neo- 
ghloine  mhi-nàdurra,  no  gaduichean,  no  daoine  sanntach,  no 
misgeirean,  no  luchd-anacainnt,  no  ìuchd-foireigne,  rìoghachd 
Dhè.  Agus  mar  so  bha  cuid  dibhse  :  ach  tha  sibh  air  bhur 
n-ionnlad,  ach  tha  sibli  air  bhur  naomhachadh,  ach  tha  sibh 
.air  bhur  fìreanachadh."  Cha  mhòr  gu  b'  urrainn  ifrinn  fèin 
cunntas  cheann  ni's  ro  dhuibhe  a  chur  r'ar  n-aghaidh  ann 
am  briathraibh.  Gidheacìh  bha  cuid  as  gach  gnè  dhiubh  so 
air  am  fìreanachadh  agus  air  am  maitheadh. 

3.  A.ch  feudar  a  smuaineachadh  nach  'eil  cor  an  anama 
air  fhaotainn  fathast  eadhon  anns  na  peacaidhibh  mòra  so, 
agus  sin  do  bhrìgh  an-tromachadh  àraidh  peacaidh  nach  'eil 
air  a  chur  an  cèill  ; — thugadh  an  t-anam  so,  ma  seadh, 
fainear  ciod  a  ta  ar  Slànuighear  ag  ràdh  :  Mata  xii.  31, 
"  Tha  mi  ag  ràdh  ribh,  Gu'm  maithear  gach  peacadh  agus 
gach  toibheum  do  dhaoinibh,  ach  an  toibheum  an  aghaidh 
an  Spioraid  Naoimh."  Cha-n  'eil  iad,  agus  cha  mhò  a  bhith- 
eas  iad,  air  am  maitheadh  uile  do  na  h-uile  dhaoinibh  ;  ach 
tha  iad  uile  air  am  maitheadh  dhoibh-san  a  tha  'g  iarraidh 
maitheanais  a  rèir  suidheachaidh  an  t-soisgeil.  Tha  maith- 
eanas  maille  ri  Dia  dhoibh  uile.  A  nis,  tha  e  cinnteach 
nach  'eil  peacadh  sam  bith  ach  sin  'na  aonar  a  tha  'n  agh- 
aidh  an  Spioraid  Naoimh,  nach  'eil  air  'fhilleadh  anns  "  gach 
peacadh  agus  gach  toibheum agus  uime  sin  feumar  a 
chomh-dhùnadh  gu  bheil  cuid  a  bha  ciontach  dhiubh  a  nis 
air  nèamh. 

Measar  mar  dheadh  chomharadh  e  agus  mar  dhearbhadh 
air  feartaibh  èifeachdach  nan  uisgeachan  a  th'  ann  an  tobar, 
'nuair  a  chithear  crasgan  nam  bacach  a  rinneadh  a  leigheas 
aii>*e,  air  an  cur  suas  r'a  thaobh  mar  chuimhneachan  air  a 

bhuaidh.  A  nis,  tha  na  naoimh  uile  a  tha  air  nèamh  'nan 
seasamh,  mar  gu'm  b'  ann,  timchioll  an  anama  sin  a  tha 
tinn  de'n  pheacadh  ;  oir  anns  a'  chùis  so,  tha  sinn  "  air  ar 
cuairteachadh  ]e  neul  mòr  a  dh'  fhianuisibh,"  Eabh  xii.  1. 
Agus  ciod  e  a  tha  iad  ag  ràdh  ri  peacach  bochd  ciontach  ? 
*'  Mar  a  tha  thusa,  is  amhuil  fòs  a  bha  sinne ;  cho  ciontach, 
cho  imcheisteach,  cho  buaiìteach  do  fheirg,  cho  eagalach 
roimh  lèir-sgrios  o  Dhia."  "  Agus  cia  an  taobh  chum  an  do 
thionndaidh  sibh,  ciod  air  an  do  chuir  sibh  bhur  n-aghaidh, 
ionnus  gu'n  do  shealbhaich  sibh  an  staid  bheanuaichte  anns 
am  bheil  sibh  a  nis?"  "  Chaidh  sinn  uile,"  deir  iad,  "a 
dh'-ionnsuidh  Dhè  tre  Chriosd  air  son  maitheanais ;  agus 
fhuair  sinn  pailteas  gràis,  agus  tròcair,  agus  maitheanais 
annsan  air  ar  son  uile."  Bha  an  duine  saoibhir  anns  a' 
chosamhlachd  a'  meas  gu'm  bitlieadh  e  'na  mheadhon  mòr 
iompachaidh  nan  èireadh  neach  o  na  mairbhe  a  shearmon- 
achadh ;  ach  ann  an  so  tha  sinn  a'  faicinn  na  naoimh  uile  a 
fhuair  bàs  agus  a  tha  nis  ann  an  glòir  a'  searmonachadh  na 
fìrinne  bunaiteich  so  dhuinn,  gu  bheil  "  maitheanas  maille 
ri  Dia." 

Tha  anama  bochda  ullamh  r'a  smuaineachadh  d'an  taobh- 
san  uile  mu'm  bheil  iad  a'  leughadh  no  a'  cluinntinn  a  chaidh 
do  nèamh,  gu'n  d'  fhuair  iad  an  sin  chionn  gu  robh  iad  cho 
maith  agus  cho  naomh.  Tha  e  fìor  gu'n  robh  mòran  dhiubh 
mar  sin  air  dhòigh  comharaichte  'nan  ginealachaibh,  agus 
gu'n  robh  iad  uile  mar  sin  a  rèir  an  tomhasan  fa  leth  ;  oir 
"as  eugmhais  naomhachd  cha-n  fhaic  neach  Dia," — agus  is 
e  ar  dleasdanas  a  bhi  'saothrachadh  chum  a  bhi  cosmhuil  riu 
ann  an  naomhachd,  ma  tha  dòchas  againn  a  bhi  gu  bràth 
cosmhuil  riu  ann  an  sonas  agus  ann  an  glòir  ;— ach  gidheadh 
cha-n  'eil  neach  idir  dhiubh-san  a  tha  nis  air  nèamh,  ach 
Iosa  Criosd  na  aonar,  a  fhuair  riamh  ann  air  dhòigh  sam 
bith  eile  ach  le  maitheanas  peacaidh  ;  agus  bheir  maitheanas 
peacaidh  sinne  ann,  ged  a  thigeamaid  gearr  air  mòran  diubh 
ann  an  naomhachd  agus  ann  an  gràs. 

Agus  is  mòid  a  tha  sinn  a'  tagradh  an  dearbhaidh  so  air 
maitheanas,  do  bhrìgh  gu  bheil  an  t-abstol  Pol  'ga  dheanamh 
air  dhòigh  comharaichte  'na  phearsa  f  èin ;  1  Tim.  i.  12-16. 
"  Bha  mi  a'  m'  pheacach  mhòr,"  deir  e,  "  an  ceud  fhear  ;"  a 
tha  e  'nochdadh  le  eisempleiribh  comharaichte  d'  a  pheacadh. 
"  Bha  mi  a'  m'  fhear-labhairt  toibheim,"  tha  e  'g  ràdh, 
am  peacadh  a's  àirde  an  aghaidh  Dhè ;  "  'am  fhear  geur- 
leanmhuinn," — am  peacadh  a's  àirde  an  aghaidh  nan  naomh  ; 
"  'am  dhuine  eucorach," — an  aingidheachd  a's  mò  an  aghaidh 
a'  chinne-dhaoine.  "Ach,"  deir  e,  "fhuair  mi  tròcair, 
fhuair  mi  maitheanas  ;"  — agus  sin  le  toradh  ro  bheannaichte; 
air  tùs,  gu'm  bitheadh  e  an  dèigh  so  uile  air  a  mheas  dìleas 
chum  a  chur  anns  a'  mhinistreileachd  ;  agus,  a  ris,  gu'n  robh 
gràs  ar  Tighearna  Iosa  Criosd  thar  tomhas  ro  phailt  ann 
agus  d'a  thaobh.  Agus  c'  arson  a  bhuineadh  ris  air  an 
dòighso?  C'uime,  chum  gu'm  bitheadh  e  'na  shaimpleir, 
agus  'na  dhearbhadh  air  gu'n  robh  gràs,  agus  tròcair,  agus 
maitheanas,  r'am  faotainn  do  gach  uile  ghnè  pheacach  a 
chreideadh  chum  na  beatha  maireannaich. 

Gu  bhi  'comh-dhùnadh  an  dearbhaidh  so,  ma  seadh  : — 
Tha  maitheanas  nan  uile  a  tha  nis  air  nèamh  air  a  sheulaoh- 
adh  ann  am  fuil  Chriosd.  Tha  na  h-uile  maitheanas  dhiubh 
so,  mar  gu'm  b'ann,  air  an  crochadh  suas  anns  an  t-soisgeil; 
tha  iad  uile  air  am  filleadh  suas  'na  gheallaidhibh,  mar 
mhisneach  dhoibh-san  aig  am  bheil  feum  air  maitheanas  a 
thighinn  g'a  thagradh  air  an  son  fèin.  Na  bitheadh  eagal 
ort,  ma  seadh,  'anam,  roimh  chionfca'  pheacaidh,  ach  a  mhain 
roimh  a  ghràdh  agus  a  chumhachd.  Ma  tha  tuilleadh  gràidh 
againn  do'n  pheacadh  na  th'  againn  do  mhaitheanas,  bithidh 
sinn  gu'n  amharus  as  'eugmhais.  Ma's  ròghnaiche  leinn  a 
mhain  maitheanas  'fhaotainn  ann  an  rathad  Dhè  na  dhol  a 
dhìth,  tha  ar  cor  tèaruinte. 

V.  Tha  so  mar  an  ceudna  soilleir  o  fhoighidin  Dhè  a 
thaobh  an  t-saoghail,  agus  o  chrìch  Dhè  ann.  Chum  a  bhi 
'taisbeanadh  so  bheir  sinn  fainear, — 

1.  Air  do'n  choiinhcheangal  sin  a  bhi  air  a  bhriseadh 
tre'n  pheacadh  a  rinn  Dia  ris  a'  chinne-dbaoine  ann  an 
Adhanih,  gu  feudadh  e  am  mallachadh  a  bha  air  a  bhagradh 
a  chur  an  gniomh  air  ball,  agus  am  bàs  siorruidJi  a  thoirt 
orra-san  a  pheacaich.  Bha  ceartas  ag  agairt  gu'm  bitheadh 
a'  chùis  mar  sin,  agus  cha  robh  ni  sam  bith  anns 
a'  chruthachadh  a  thigeadh  anns  an  eadraiginn  chum 
a  bhi  'pilleadh  làimh  an  dioghaltais  aims  a'  chuid  a  bu 
lugha. 

2.  CJia  do  ghabh  Dia  an  ddigh  so.  Dh'  fhuiling  e  le 
sliochd  a'  chinne-dhaoine  rè  ùine  fhada  air  an  talamh  ;  rinn 
e  an  gleidheadh  le  a  fhreasdai,  agus  mòran  foighidin,  agus 
fad-fhulangais  a  chleachdadh  d'an  tao,bh. 

3.  Tha  e  mar  an  ceudna  soilleir  gu  bheil  mi-bJivÀleachadh 
coitcJiionn  air  a  dlieanamh  air  foighidin  so  DJiè  ann  an  uile 
ghinealaich  an  t-saoghail.  Is  amhuil  a  bha  o  shean :  chunnaic 
Dia  gu'n  robh  e  mar  sin,  agus  ghearain  e  uime,  Gen.  vi  5,  6. 
Cha-n  'eil  olc,  no  peacadh,  no  aingidheachd  a  bha  riamh 
anns  an  t-saoghal — agus  cò  a  dh'  fheudas  a  smuaineachadh 
no  a  chur  an  cèill  ? — nach  robh  'na  mhi-bhuileachadh  air 
foighidin  so  Dhè. 

±.  Faiceamaid,  ma  seadh,  ciod  e  fìor  cJiriocìi  fad-fhulang- 
ais  so  Dhè  a  thaobh  an  t-saoghail,  a'  giùlan  le  peacadh  agus 
aingidheachd  rè  ùine  cho  fada.  Am  feudar  a'  smuaineachadh 
nach  'eil  ni  sam  bith  eile  'na  rùn  ach  a  bhi  ceadachadh  do 
gach  neach  fa  leth  dhiubh  a  bhi  peacachadh  'na  aghaidh 
chum  gu'n  deanadh  e  fa  dhèoidh  an  sgrios  ?  Xar  leigeadh 
Dia.  Cia  b'e  air  bith  crioch  a  tha  aige  ann  an  cleachdadh 
'fhoighidin  anns  an  t-saoghal,  cha-n  fheudar  a  smuaineachadh 
gur  e  so  i. 

5.  ]Ma  tha  rùn  sam  bith  eile  aig  foighidin  Dhè  a  thaobh 
buidhinn  sam  bith,  no  ma  tha  toradh  sam  bith  eile  aige  air 
cuid,  is  e  sin  fèin  a  tha  r'a  niheas  mar  a  phriomh  chrìch, 
agus  air  s^àth  am  bheil  e  air  a  chleachdadh  a  thaobh  nan 

uile.  Uime  sin'  tha  an  saoghal  uile  air  a  chaomhnadh  fo 
fhrithealadh  foighidin  Dhè  air  sgàth  chuid  a  tha  ann. 

6.  Faiceamaid,  ma  seadh,  ciod  i  crìoch  na  foighidin  so, 
agus  ciod  a  tha  i  teagasg  dhuinne. 

Eadhon  so ;  "  Ohum  gu'n  deanadh  e  aithnichte  saoibh- 
reas  a  ghlòire  air  soithichibh  na  tròcair,  a  dh'  ulluich  e 
roimh  làimh  chum  glòire,"  Rom.  ix.  23.  Is  e  so  crìoch 
mhòr  foighidin  Dhè ;  agus  am  feadh  a  tha  e  'ga  choimh- 
lionadh  a  thaobh  shoithichean  na  tròcair,  tha  e  'giùlan  le 
muinntir  eile  le  mòr  fhad-fhulangas.  Tha  so,  ma  seadh, 
làn  shoilleir,  nach  b'  urrainn  reuson  cothromach  a  bhi  air  a 
thabhairt  air  son  foighidin  Dhè  a  thaobh  pheacach,  ach  gu 
bheil  maitheanas  air  'ulluchadh  air  an  son-san  uile  a  thig 
da  ionnsuidh  tre  Iosa  Oriosd. 

Tha  an  Sgriobtuir  a'  deanamh  fianuis  shoilleir  air  an  ni 
so  fèin,  2  Phead.  iii.  9.  Is  i  a'  cheisd,  C'  arson  a  tha  Dia  a' 
cur  dàil  'na  bbreitheanas  air  daoine  mi-dhiadhaidh  agus 
aingidh'?  Bheireadh  cuid  mar  aobhar  gu  bheil  Dia  mall 
anns  a'  ghnothuch  so, — is  e  sin,  mi-chùramach  mu  pheacaidh- 
ean  dhaoine,  gun  a  bhi  'toirt  an  aire  idir  dhoibh.  "  Ni 
h-eadh,"  deir  an  t-abstol,  "  tha  crìoch  eile  aig  Dia  'na 
fhoighidin  agus  'na  fhad-fhulangas."  Agus  ciod  e  sin  ? 
"  Eadhon  chum  a  bhi  'taisbeanadh  nach  'eil  fcoil  aige  gu'n 

o  o 

rachamaid  a  dhìth."  Is  e  so,  ma  seadh,  a  bha  sinn  a'  dearbh- 
adh ;  oir  is  ann  le  aithreachas  a  tha  sinn  air  ar  saoradh  o 
sgrios,  anns  am  bheil  maitheanas  peacaidh  gu  soilleir  r'a 
thuigsinn.  Mar  sin  tha'  n  t-abstol  Pol  ag  innseadh  dhuinn 
gu  bheil  an  soisgeul  a'  cur  an  cèill  ciod  i  crìoch  na  foighidin 
agus  an  fhad-fhulangais,  eadhon,  a  deir  e,  "  maitheanas  nam 
peacaidhean,"  Rom.  iii.  25. 

Bithidh  e  iomchuidh  dhuinne,  ma  seadh,  mar  an  ceudna 
an  dearbhadh  so  a  ghleidheadh  an  cuimhne  aim  an  cur 
aghaidh  air  Dia  air  son  maitheanais.    Is  ni  cinnteach  gu 

O  O 

feudadh  e  ar  glacadh  o'n  bhroinn,  agus  ar  fcilgeadh  do'n 

dorchadas  a  tha'n  leth  a  muigh ;  agus  bha  sinn  ciontach  rè 
ar  beatha  uile  de  iornadh  brosnachadh  anns  am  feudadh  Dia 
cothrom  'fhaotainn  chum  a  bhi  'glòrachadh  a  gheur-cheartais 
ann  ar  sgrios  ;  agus  gidheadh  chaomhain  e  sinn  gu  ruig  so 
'na  fhoighidin  agus  'na  fhad-fhulangas.  Bitheamaid,  uime 
sin,  air  ar  misneachadh  leis  chum  a  bhi  'ga  ghnàthachadh  air 
son  na  crìche  sin  a  thaobh  am  bheil  e  air  a  chleachdadh  d'ar 
taobh.  Sibhse  a  tha  fathast  ann  an  teagamh  mu'r  cor, 
thugaibh  fainear  gu'n  robh  foighidin  Dhè  air  a  sìneadh  do 
'ur  taobh  an  diugh,  air  a  cheart  là  so  fèin,  gus  an  deanadh 
sibh  a  buileachadh  chum  a  bhi  'faotainn  maitheanais  'n  'ur 
peacaidhean.  Na  caillibh  an  là  so,  no  aon  là  tuilleadh,  ma 
tha  gràdh  agaibh  do  'ur  n-anamaibh  ;  oir  is  truagh  an  cor 
anns  an  crìochnaich  iadsan  a  thèid  a  dhìth  a'  deanamh  tàire 
air  foighidin  Dhè  no  'ga  mi-bhuileachadh. 

VI.  Tha  creidimh  agus  fèin-fhiosrachadh  nàn  nàomh 
anns  àn  t-saoghal  so  a'  deanamh  fianuis  air  an  fhìrinn 
cheudna ;  agus  tha  fios  againn  gu  bheil  am  fianuis  anns  a' 
chùis  so  fìor.  Cuireamaid,  ma  seadh,  a'  cheisd  riu,  ciod  a 
tha  iad  a'  creidsinn,  ciod  a  fhuair,  ciod  a  dh'  fhiosraich  iad, 
a  thaobh  maitheanais  peacaidh.  Tha  Dia  fèin  'gar  treòrach- 
adh  a  dh'  ionnsuidh  so,  le  bhi  'cur  fianuis  air  ar  fiosrachadh 
fèin,  o'm  bheil  e  'nochdadh  gu  feud  sinn  saorsa  agus  misneach 
a  ghabhail  'nar  n-àmhgharan  :  Isa.  xl.  28.  "  Nach  aithne 
dhuit?  nach  cuala  tu  V — "  Thusa  'tha  nis  a'  glaodhaich  gu 
bheil  thu  càillte  chionn  gu'n  d'  rinn  Dia  do  threigsinn,  nach 
aithne  dhuit  fèin,  o  d'  fhiosrachadh  fèin,  agus  o  chaoimhneas 
Dhè  dhuit  anns  an  àm  a  dh'  fhalbh,  nach  'eil  a'  chùis  mar 
sin  T  Agus  ma  dh'  fheudas  ar  fiosrachadh  fèin  ar  daing- 
neachadh  an  aghaidh  oibreachaidh  a'  mhi-chreidimh,  feudaidh 
fiosrachadh  mhuinntir  eile  sin  a  dheanamh  mar  an  ceudna. 
Agus  is  ann  a  chuni  so  a  tha  Eliphas  a'  seòladh  Iob ;  Faic 
caib.  v.  1.  Tha  Daibhidh  'ga  ainmeachadh  mar  aobhar 
misnich  ro  mhòr  ann  a  bhi  'feitheamh  air  Dia  :  Salm  xxxiv. 

6,  "Ghlaodh  an  duine  bochd  so,  agus  dh'  èisd  an  Tighearn 
ris  ;  agus  as  a  theanntachdaibh  gu  lèir  shaor  se  e."  Ma  rinn 
esan  sin,  agus  gu'n  do  shoirbhich  e  air  dhòigh  cho  beannaichte. 
nach  fheud  sinne  a  dheanamh  mar  an  ceudna  1  Air  a'  mhodh 
cheudna  tha  Pol  ag  innseadh  dhuinn  gu'n  d'  thugadh  "comh- 
fhurtachd  dha-san  'na  uile  àmhghar,  chum  gu'm  bitheadh 
esan  comasach  air  comhfhurtachd  a  thoirt  dhoibh-san  a  tha 
ann  an  àmhghar  sam  bith."  Agus  an  uair  a  tha  am  fèin- 
fhiosrachadh  soisgeulach  a  th'  againn  ann  an  nithibh  Dhè, 
agus  an  dearbh-bheachd  air  an  d'  ràinig  sinn  ann  an  eifeachd 
nam  fìrinnean  a  th'  anns  an  t-soisgeul,  air  an  cur  an  cèill 
leinn  gach  aon  d'a  chèile,  le  tomhas  de  ghliocas  spioradail. 
tha  e  'na  ni  comharaichte  tarbhach  do  gach  uile  ghnè  chreid- 
each. 

Anns  a'  chùis  a  tha  r'ar  n-aghaidh,  thug  sinn  iomradh 
air  fianuis  nan  naomh  air  nèamh,  a  tha  'deanamh  suas  aoin 
teaghlaich  riu-san  a  tha  air  thalamh.  Agus  tha  iad  uile 
'comh-chòrdadh  'nam  fianuis,  mar  is  cubhaidh  do  theaghlach 
agus  do  chloinn  Dhè.  Gidheadh  feudaidh  sinn  gnothuch 
pearsanta  'dheanamh  riu-san  air  thalamh.  Agus  chum  a 
bhi  'cur  soluis  air  an  fhianuis  so  tha  cuid  de  nithibh  a  dh' 
fheumar  a  thoirt  fainear ;  mar, — 

1.  Gu  bheiì  na  daoine  sin  a  tha  7g  aideachadh  na  diadh- 
achd,  gun  a  bhi  'mothachadh  a  cumhachd  agus  a  h-èifeachd 
'nan  cridheachan,  gle  dhlùth  ddn  Dia-àicheadh,  cia  b'e  air 
bith  a  bhitheas  iad  a'  leigeadh  orra,  no  cò  dhiiibh  gu  bheil 
iad  buailteach  do  bhuairidhean  mòra  a  dh?  ionnsuidh  sin. 
Ma  tha  iad  "  a'  gabhail  orra  eòlas  a  bhi  aca  air  Dia,  ach 
ann  an  oibribh  'ga  àicheadh,"  tha  iad  "  gràineil,  agus  eas- 
umhal,  agus  a  thaobh  gach  deadh  oibre  as  eugmhais 
tuigfse,"  Titus  i.  16.  Ma  ni  an  dream  so  ach  a  mhain 
cleachdadh  coitchionn  agus  beul-aithris  dhaoine  .a  chuir  a 
thaobh,  agus  ma  theid  iad  gu  reusonta  a  dheanamh  geur- 
rannsachaidh  d'  an  taobh  fèin,  gheibh  iad  a  mach  nach  'eil 


Rann  4.]      eadar-mhineachadh  air  salm  cxxx.  165 

anns  an  iomlan  d'an  aideachadh  ach  coslas  truagh  leis  am 
bheil  iad  'gam  mealladh  fèin,  agus  nach  'eil  iad  da  rireadh 
a'  creidsinn  aoin  fhocail  de'n  diadhachd  a  tha  iad  ag  aid- 
eachadh.  Mur  'eil  fèin-fhiosrachadh  sam  bith  aca  anns  na 
nithibh  sin  a  tha  i  'tagradh  a  bhi  'nan  cridheachan,  cionnus 
a  dh'  fheudas  iad  na  nithe  sin  a  chreidsinn  a  tha  i  'tais- 
beanadh  a  bhi  anns  an  fhocal  ?  Tha  Eoin  ag  innseadh 
dhuinn,  d'a  thaobh-san  a  their  gu  bheil  gràdh  aige  do  Dhia 
nach  fhac  e,  agus  aig  nach  'eil  gràdh  d'a  bhràthair  a  chunn- 
aic  e,  gur  breugair  e.  D'an  taobh-san  nach  'eil  'gan  cleachd- 
adh  fèin,  ann  an  nithibh  a  tha  'nan  cùram  dhoibh,  coimh- 
fhreagarrach  ri  comasaibh  a  th'  aca,  cha-n  fheudar  an  cuid 
aideachaidh  a  chreidsinn  timchioll  nithe  a  tha  os  ceann  sin, 
do  nach  'eil  comasan  idir  aca. 

Uime  sin,  bitheadh  luchd-aideachaidh  air  am  faicill  o'n 
ni  so  os  ceann  na  h-uile  cunnart  a  th'  anns  an  aideachadh, — 
eadhon,  a  bhi  riaraichte  le  aonta  ghnàthach,  theagasgach,  a 
thoirt  do  na  fìrinnibh  sin,  o  bheul-aithris  dhaoine,  aig  am 
bu  chòir  an  èifeachd  agus  an  coimhlionadh  a  bhi  annta  fèin, 
am  feadh  nach  do  mhothaich  iad  riamh  ann  am  fìrinn  an 
cumhachd.  Is  e  so  gu  soilleir  a  bhi  'g  iomchar  coslais  na 
diadhachd,  agus  a  bhi  'g  àicheadh  a  cumhachd. 

Feudaidh  cuid  a  ràdh,  ma  seadh,  "  Ciod  a  ni  an  duine  sin 
nach  'eil  a'  faotainn  mothachaidh  ann  fèin  de  na  nithibh  a 
tha  am  focal  a'  cur  'an  cèill  ì  Cha-n  'eil  e  'faotainn  bàis 
Chriosd  a'  ceusadh  a'  pheacaidh  ann,  no  Spiorad  Chriosd  a' 
naomhachadh  a  nàduir,  no  a'  toirt  aoibhneis  dha  ann  an 
creidsinn ;  ciod,  ma  seadh,  a  ni  e  1  an  leig  e  dheth  a  bhi  'g 
aideachadh  gu  bheil  na  nithe  sin  mar  sin,  do  bhrìgh  nach  'eiì 
e  'faotainn  mothachaidh  bheannaichte  dhiubh  ann  fein'?" 
Freagram,  tha  ar  Slànuighear  air  seòladh  na's  leòir  a  thoirt 
anns  a'  chùis  so  :  Eoin  vii.  17,  "  Ma's  àill  le  neach  sam 
bith  a  thoil-san  a  dheanamh,  bithidh  fios  aige  mu'n  teagasg, 
an  ann  o  Dhia  a  tha  e,  no'm  bheil  mise  a'  labhairt  uam  fèin." 

Buanaicheadh  e  ann  a  bhi  ìeantuirm  an  dèigh  nan  nìthe  a 
tha  air  am  foillseachadh  ann  an  teagasgaibh  an  t-soisgeil, 
agus  thig  e  gu  fèin-fhiosrachadh  fhaotainn  annta  a  ni  a 
riarachadh  gu  bheil  iad  fìor,  agus  gur  ann  o  Dhia  a  tha  iad. 
Na  sguireadh  e  de  bhi  cleachdadh  creidimh  orra,  agus  thig  e 
gu  bhi  mothachadh  an  èifeachd ;  oir  an  sin  "  bithidh  eòlas 
againn,"  'nuair  a  "  thèid  sinn  air  ar  n-aghaidh  a  ghabhail 
eòlais  air  an  Tighearn,"  Hosea  vi.  3.  Thig  am  fèin-fhiosrach- 
adh  'an  lorg  seasmhachd  ann  an  creidimh  agus  'an  ùmhlachd; 
seadh,  bithidh  a  shamhuil  sin  de  bhlas  spioradail  agus  de 
fhèin-f hiosrachadh  aig  an  anam  ann  an  comh-chuideachd  ceud 
chleachdaidh  an  fhìor  chreidimh,  as  a  bheir  dha  a  bhi  dlùth- 
leantuinn  ris  na  nithibh  a  tha  e  'creidsinn.  Agus  is  e  so  an 
dòigh  air  a  bhi  "  dearbhadh  ciod  i  toil  mhaith,  agus  thait- 
neach,  agus  dhiongmhalta  sin  Dhè,"  a  tha  air  a  foillseachadh 
dhuinn,  Rom.  xii.  2. 

(2.)  'JVuair  a  tha  fèin-fhiosrachadh  spioraalail  air  fhaot- 
ainn  anns  an  leth  a  stigh,  de  fhìor  chumhachd  agus  èifeachd 
na  fìrinne  diadhaidh,  tha  e'  toirt  mor  riarachaidh,  agus 
sheasmhachd  agus  dhearbh-bheachd  do'n  anam.  Tha  e  'cur 
an  anama  à  teagamh  agus  à  cunnart  a  bhi  air  a  mhealladh, 
ionnus  gu  bheil  fianuis  Dhè  aige  ann  fèin.  Is  amhuil  a  tha 
an  t-abstol  ag  innseadh  dhuinn,  £C  An  ti  a  chreideas  ann  am 
Mac  Dhè,  tha'n  fhianuis  aige  ann  fèin,"  1  Eoin  v.  10. 
Thugamaid  fainear,  ma  seadh,  gu  h-aithghearr  ciod  anns 
am  bheil  an  dearbh-bheachd  so  a'  coimh-sheasamh,  agus 
ciod  o'm  bheil  e  'g  èirigh.  Chum  na  crìche  so  nochdaidh 
sinn, — 

(1.)  Gu  bheil  coimh-fhreagarrachd  agus  comh-chòrdadh 
mòr  eadar  cridhe  a'  chreidich  agus  an  fhìrinn  a  tha  e 
'creidsinn.  Mar  a  tha  am  focal  anns  an  t-soisgeul,  is  amhuil 
a  tha  gràs  anns  a'  chridhe  ;  seadh,  is  iad  araon  an  t-aon  ni  fo 
dhòigh-labhairt  eadar-dhealaichte :  Rom.  vi.  17,  "Thugsibh 
o  bhur  cridhe  ùmhlachd  do'n  chumadh  teagaisg  sin  d'  an  d' 

thuoradh  sibh  thairis."  Mar  nach  'eil  an  t-eadar-thean£ach- 
adh  againne  a'  cur  an  cèill  gu  h-iomlan  fìor  bhrìgh  nam 
briathran  a  tha  'n  Spiorad  Naomh  a'  gDathachadh  ann  an  so, 
cha  mhò  is  aithne  dhuinn  cionnus  a  dh'  fheudar  sin  a 
dheanamh  ann  am  beagan  fhocal.  Is  e  an  seadh,  gu  bheil 
teagasg  an  t-soisgeil  a'  gintinn  a  chruth,  no  a  chumaidh,  no 
'ìomhaigh  fèin  ann  an  cridheachaibh  na  muinntir  a  tha 
creidsinn,  ionnus  gu  bheil  iad  air  an  cruth-chumadh  leis  mar 
ann  am  molltair.  Mar  a  tha  an  dara  aon,  is  amhuil  an  t-aon 
eile.  Tha  bith  nan  gràs  anns  a'  chridhe  agus  sin  a  th'  anns 
an  fhocal  mar  chloinn  an  aoin  athar,  gu  h-iomlan  a'  taisb- 
eanadh  ìomhaigh  a  chèile.  Tha  gràs  'na  fhocal  beò,  agus 
tha  am  focal  'na  ìomhaigh  gràis.  Mar  a  tha  an  t-ath-ghin- 
eamhuinn,  is  amhuil  an  cridhe  a  th'  air  'ath-ghineamhuinn ; 
mar  a  tha  teagasg  a'  chreidimh,  is  amhuil  a  tha  an  creideach 
fèin.  Agus  tha  so  'na  fhianuis  ro  chomharaichte  air  fìrinn 
nan  nithe  a  tha  air  an  creidsinn,  agus  mar  an  ceudna  a'  toirt 
dearbh-bheachd  d'  an  taobh:  "Mar  a  chuala  sinn,  is  amhuil 
a  chunnaic  agus  a  fhuair  sinn."  Tha  ath-sgrìobhadh  an 
fhocail  aig  an  anam  so  ann  fèin,  ionnus  gu'n  urrainn  e  gach 
ni  a  cheartachadh  leis. 

(2.)  Cha-n  e  am  focal  sgrìobhta  ceud  thaisbeanàdh  na 
fìrinne  diadhaidh,  cha-n  e,  eadhon  mar  a  tha  e  teachd  a  mach 
o  dhoimhneachd  neo-chrìochnaich  gliocais  agus  fìrinn  Dhè, 
dch  tha  e  anns  d!  cheud  àit  folaichte,  agns  taisgte  suas,  agus 
air  a  thaisbeanadh  ann  am  pearsa  Chriosd.  Is  esan  prìomh- 
shamhladh  na  fìrinn,  a  tha  uaith-san  air  a  cur  an  cèill  anns 
an  fhocal  sgrìobhta,  agus  o'n  fhocal  sin  agus  leis  an  fhocal 
tha  i  air  a  cumadh  ann  an  cridheachaibh  nan  creideach : 
mar  sin,  mar  a  thoilich  Dia  gu'n  gabhadh  uile  ionmhais  a' 
ghliocais  agus  an  eòlais  còmhnuidh  annsan,  mar  am  priomh 
àite-tàinih,  Col.  ii.  3  ;  is  amhuil  sin  cha-n  'eil  anns  an  iomlan 
de'n  fhocal  ach  taisbeanadh  de'n  fhìrinn  a  th'  ann  an  Criosd, 
no  foillseachadh  d'a  ìomhaigh  agus  d'a  chosmhuileachd  do 

chloinn  nan  daoine.  Uime  sin  theirear  gu'n  do  theagaisg- 
eadh  smn  "mar  a  tha  an  fhìrinn  ann  an  Iosa,"  Eph.  iv.  21. 
Tha  a  prìomh  chòmhnuidh  aig  an  fhìrinn  annsan;  agus 
uaith-san  tha  i  air  a  comhpàirteachadh  ruinne  tre'n  fhocal. 
Leis  an  fhocal  tha  sinn  air  ar  teagasg  agus  a'  fòghlum  na 
fìrinn,  oir  is  ann  leis,  mar  a  tha'n  t-abstol  a'  cur  an  cèill,  a 
tha  sinn  "  air  ar  n-ath-nuadhachadh  ann  an  spiorad  ar  n-inn- 
tinn,  agus  a'  cur  umainn  an  nuadh  dhuine,  a  tha  air  a 
chruthachadh  a  rèir  Dhè  ann  am  fìreantachd  agus  ann  am 
fìor  naomhachd,"  rainn  23,  24.  An  toiseach,  tha  an  fhìrinn 
ann  an  Iosa,  a  rìs,  tha  i  air  a  cur  an  cèill  anns  an  fhocal ; 
air  do'n  fhocal  so  a  bhi  air  'fhòghlum  agus  air  a  chreidsinn 
tha  e  tighinn  gu  bhi  'na  ghràs  anns  a'  chridhe,  a'  coimh- 
fhreagairt  anns  na  h-uile  ni  ri  ìomhaigh  an  Tighearna  Criosd, 
o'm  bheil  an  fhìrinn  so  a  tha  'gar  cruth-atharrachadh  a' 
sruthadh.  Agus  cha-n  e  mhain  so,  ach  tha  an  t-abstol  a' 
giùlan  na  cùis  cèim  ni's  àirde  fathast,  eadhon,  a  dh'  ionns- 
uidh  Dhè  an  Athar  fèin,  d'am  bheil  Criosd  'na  ìomhaigh, 
mar  is  iad  creidich  ìomhaigh  Chriosd  tre'n  fhocal :  2  Cor. 

iii.  18,  "Air  bhi  dhuinne  uile  le  aghaidh  gun  fholach,  ag 
amharc  mar  ann  an  sgàtban  air  glòir  an  Tighearna,  tha  sinn 
air  ar  n-atharrachadh  chum  na  h-ìomhaigh  ceudna,  o  ghlòir 
gu  glòir,  mar  le  Spiorad  an  Tighearna;"  agus  a  rìs,  caib. 

iv.  6,  "  Is  e  Dia  a  thubhairt  ris  an  t-solus  soillseachadh  à 
dorchadas,  a  dhealraich  ann  ar  cridheachaibh-ne,  a  thoirt 
soluis  eòlais  glòire  Dhè,  ann  an  gnùis  Iosa  Criosd."  Is  e 
Dia  fèin  ceud  shaimpleir  gach  uile  fhìrinn  agus  naomhachd  • 
agus  de  so  is  e  Criosd  an  ìomhaigh,  rann  4.  Is  e  Criosd 
ìomhaigh  Dhè,  "  Dealradh  a  ghlòire,  agus  fìor  ìomhaigh  a 
phearsa,"  Eabh.  i.  3  ;  "  Iomhaigh  an  Dè  neo-fhaicsinnich," 
Col.  i.  15.  Uaith  so  theirear  gu  bheil  sinn  "  a'  fàicinn 
glòire  Dhè  ann  an  gnùis  Iosa  Criosd;"  do  bhrigh  gu  bheil 
gràdh,  agus  gràs,  agus  fìrinn  an  Athar  air  an  taisbeanadh 
agus  air  an  deanamh  faicsinneach  ann  mar  ìomhaigh  Dhè  : 

oir  theirear  gu  bheil  sinn  'ga  fhaicinn  "'na  ghnùis,"  do 
bhrìgh  an  fhoillseachaidh  shoilleir  agus  òirdheirc  de  ghlòir 
Dhè  a  tha  deanta  ann.    Agus  cionnus  a  tha  sinn  a'  faicinn 
na  glòire  so  1    Ann  an  sgàthan, — "  Mar  ann  an  sgàthan  ;" 
is  e  sin,  anns  an  t-soisgeul,  aig  am  bheil  ìomhaigh  agus  cos- 
mhuileachd  Chriosd,  neach  a's  e  ìomhaigh  Dhè,  a'  dealradh 
air  agus  air  a  chomhpairteachadh  ris.    Mar  sin  rinn  sinn 
gràs  agus  fìrìnn  a  lorgachadh  o  phears  an  Athar  a  dh' 
ionnsuidh  a'  Mhic  mar  eadar-mheadhonair,  agus  uaithsan 
air  a  phàirteachadh  ris  an  fhocal.     Tha  gràs  agus  fìrinn 
anns  an  Athair  mar  thobar  am  bith ;  ann  an  Iosa  Criosd 
mar  am  prìomh-shamhladh  agus  am  prìomh-eisempleir ;  agus 
anns  an  fhocal  mar  ann  an  ath-sgrìobhadh  no  ann  an 
saimpleir.    Ach  am  bheil  e  'fantuinn  an  sin  1    Ni  h-eadh  ; 
oir  tha  Dia  le  focal  an  t-soisgeil  "  a'  dealradh  ann  ar  cridh- 
eachaibh,"  2  Cor.  iv.  6.    Tha  e  soillseachadh  ar  n-inntinn- 
ean  le  solus  slàinteil  agus  le  breithneachadh  anns  an  fhocal. 
Agus  ciod  a  tha  mar  thoradh  a'  leantuinn  so  1    Tha  anam 
a'  chreidich  air  "  'atharrachadh  chum  na  h-ìomhaigh  ceudna," 
le  oibreachadh  èifeachdach  an  Spioraid  Naoimh,  caib.  iii.  18  ; 
is  e  sin,  tha  cosmhuileachd  Chriosd  anns  an  fhocal  air  a 
suidheachadh  air  an  anam  fèin,  trid  am  bheil  e  air  'ath- 
nuadhachadh  chum  ìomhaigh  Dhè,  anns  an  do  chruthaich- 
eadh  e  air  tùs.    Tha  so  a'  cur  nan  uile  nithe  ann  an  comh- 
chòrdadh  iomlan.    Far  am  bheil  fìrinn  an  t-soisgeil  air  a 
gabhail  air  mhodh  èifeachdach  agus  air  a  mothachadh  anns 
an  anani,  cha-n  e  mhain  gu  bheil  comh-chòrdadh  eadar  an 
t-anam  sin  agus  am  focal,  ach  mar  an  ceudna  eadar  an 
t-anam  agus  Criosd  tre'n  fhocal,  agus  eadar  an  t-anam  agus 
Dia  tre  Chriosd.    Agus  tha  so  a'  daingneachadh  an  anama 
anns  na  nithibh  a  tha  e  'creidsinn.    'Nuair  a  tha  an  fhìrinn 
dhiadhaidh  air  a  giùlan  thugainn  air  a'  mhodh  so,  tha  i 
seasmhach,  diongmhalta,  neo-ghluasadach  annainn ;  agus 
feudaidh  sinn  a  ràdh  m'a  timchioll  air  mhodh  spioradail, 

"  £  An  ni  a  chuala  sinn,  a  chunnaic  sinn  le  ar  sùilibh,  air 
an  d'  amhairc  sinn,  agus  a  làimhsich  ar  làmhan  thaobh 
focail  na  beatha,'  'tha  fios  againn  gu  bheil  e  fior."  Seadh, 
tha  an  creideach  'na  fhianuis  air  cìnnteachd  na  fìrinn  anns 
an  ni  a  tha  e,  gu  mòr  os  ceann  sin  a  tha  e  anns  an  ni  a 
their  e.  Feudar  briathran  a  mhùchadh  ;  ach  far  am  bheil 
fìor  thoraidhean  tha  am  fianuis  neo-sgaraichte  uatha  fèin. 

(3.)  Uaith  so  tha  e  soilleir  gu  feum  mòr  dhearbh- 
bheachd  a  bhi  aig  an  anam  de  na  fìrinnibh  a  tha  e 
'creidsinn  agus  ris  am  bheil  e  gabhail  air  a'  mhodh  so  ; 
oir  le  so  tha  "na  ceudfaiclh  air  an  cleachdadh  ri  eadar- 
dhealachadh  a  chur  eadar  maith  agus  olc,"  Eabh.  v.  14. 
Far  am  bheil  mothachadh  spioradail  de'n  fhìrinn,  de'n 
mhaith  agus  de'n  olc  a  th'ann  an  teagasgaibh,  a'  sruthadh  o 
fhèin-fhiosrachadh  cridhe  de'n  mhaith,  agus  o  fhuath  do'n 
olc,  agus  so  air  'fhaotainn  tre  ghnàthachadh  fada,  tha  neart, 
agus  seasmhachd,  agus  dearbh-bheachd  'na  chomh-chuid- 
eachd.  Is  e  so  teagasg  an  ùngaidh,  nach  dean  agus  nach 
urrainn  mealladh.  Uaith  so  bha  iad  ann  o  shean  agus  tha 
iad  ann  fathast  nach  b'urrainn  deasboìreachd  a  dheanamh 
mu'n  fhìrinn,  gidheadh  b'  urrainn  iad  bàsachadh  air  a  son. 

Is  e  so  fèin  seadh  na  ùrnuigh  sin  a  th'  aig  an  abstol, 
Col.  ii.  2,  "  Ionnus  gu  faigheadh  an  cridhe  sòlas,  air  dhoibh 
a  bhi  air  an  dlùth-cheangal  r'a  chèile  ann  an  gràdh,  agus 
chum  uile  shaoibhreis  an  làn  dearbh-bheachd  tuigse,  chum 
eòlais  rùin-diomhair  Dhè,  eadhon  an  Athar,  agus  Criosd." 
Bha  tuigse  ac  a  cheana  ann  an  rùn-dìomhair  an  t-soisgeil; 
ach  bha  e  'guidhe  gu'm  bitheadh  am  fèin-fhiosrachadh  a' 
meudachadh  ann,  ionnus  gu'n  tigeadh  iad  gu  "  làn  dearbh- 
bheachd  tuigse."  Agus,  os  bàrr,  tha  e  'guidhe  gu'n  tigeam- 
aid  chum  "saoibhreis"  an  dearbh-bheachd  so, — is  e  sin, 
chum  dearbh-bheachd  ro  phailt  agus  làn ;  agus  sin  "  chum 
eòlais  rùin-dìomhair  Dhè,"  'ga  aideachadh  o  mhothachadh 
agus  o  fhèin-fhiosrachadh  d'a  òirdheirceas  agus  d'a  luach. 

Agus  tha  so  ann  an  nàdur  uile  fhìrinnean  an  t  soisgeil, — 
tha  iad  freagarrach  chum  a  bhi  air  am  mothachadh  le  anam 
a'  chreidich.  Cha-n  'eil  ni  sam  bith  cho  àrd  no  cho  dìomh- 
air  annta,  cha-n  'eil  ni  sam  bith  cho  ìosal  no  cho  tàireil 
annta  do  shùil  nàdurra,  as  nach  'eil  an  t-anam  gràsmhor  a' 
mothachadh  òirdheirceis,  agus  fìor  chumhachd,  agus  èifeachd 
anns  an  iomlan.  Mar  eisempleir,  amhairceamaid  air  sin  a 
bhuineas  do  òrdugh  agus  do  aoradh  an  t-soisgeil.  Cha-n  'eil 
ann  an  so,  ann  am  breithneachadh  mhòran,  ach  ni  o'n  leth  a 
muigh,  de  nach  urrainn  mothachadh  no  blas  sam  bith  a  bhi 
aig  an  anam  anns  an  leth  a  stigh.  Tha  mòran  bruidhne  agus 
connsachaidh  m'  a  thimchioll,  ach  ciod  tuilleadh  1  C'  uime, 
deanadh  an  t-anam  gràsmhor  e  fèin  a  thoirt  suas,  ann  an 
aon-fhìllteachd  agus  ann  an  treibhdhireas  spioraid,  chum  a 
bhi  'gluasad  maille  ri  Criosd  a  rèir  a  chomharachaidh,  agus 
cha-n  fhada  gus  am  faigh  e  uirread  de  mhìllseachd  ann  an 
comh-chomunn  an  t  soisgeil,  agus  nan  naomh,  agus  ann  an 
Criosd  'nam  measg,  as  gu'n  ruig  e  air  tomhas  de  shaoibhreas 
an  dearbh-bheachd  tuigse  agus  eòlais  ann  an  slighibh  an 
Tighearna,  air  nach  ruig  muinntir  eile  gu  bràth  aig  meud  an 
connsachaidh  m'  an  timchioll.  Ciod  a  tha  cho  àrd,  no  cho 
glòrmhor,  no  cho  dìomhair,  ri  teagasg  na  Trionaid  uile- 
bheannaichte  1  Tha  cuid  de  dhaoinibh  glice  ann  a  chunnaic 
iomchuidh  an  teasgasg  so  a  ghleidheadh  am  folach  o  Chriosd- 
aidhibh  coitchionna,  agus  tha  cuid  'ga  chur  an  cèill  ann  an 
cainnt  cho  dorch  as  nach  urrainn  iad  ni  sam  bith  a  thuigsinn 
dheth.  Ach  far  am  bheil  creideach  a  bhlais  cia  cho  gràsmhor 
as  a  tha'n  Tighearn,  ann  an  gràdh  siorruidh  an  Athar,  ann 
an  obair  mhòr  na  rèite  agus  na  saorsa  a  ghabh  am  Mac  os 
làimh,  agus  ann  an  obair  uile-chumhachdaich  an  Spioraid  a 
cruthachadh  gràis  agus  comhfhurtachd  anns  an  anam  ;  agus 
a  fhuair  aithne  'na  fhiosrachadh  fèin  air  gràdh,  agus  naomh- 
achd,  agus  cumhachd  Dhè  annta  uile ;  ni  e  grèim  ni's 
muinghineich  agus  ni's  daingne  air  an  fhìrinn  dhìomhair 

so,  air  bhi  dha  air  a  threòrachadh  agus  air  a  shocrachadh 
innte  le  cuid  a  dh'  fhianuisibh  soilleir  o'n  fhìrinn,  na  a  dh' 
fheudas  mile  deasboir  a  dbeanamh  aig  nach  'eil  ach  beachd 
lom  na  h-inntinn  d'a  taobh.  Thigeadh  fìor  dhearbhadh 
'nan  rathad  maraon,  agus  bithidh  so  soilleir  na's  leòir.  Cha 
bhi  iad  ach  tearc  a  leagas  sios  am  beatha  air  son  beachdan 
loma  na  h-inntinn.  Bheir  fèin-fhiosrachadh  dhaoine  dearbh- 
bheachd  agus  seasmhachd  dhoibh. 

Air  a'  mhodh  so,  ma  seadh,  rinn  sinn  creideas  na  fianuis 
so  a  shaoradh  a  tha  sinn  a  nis  gu  bhi  'cur  gu  buil.  Tha  e 
soilleir,  air  na  h-aobhairibh  so,  gur  fìrinnean  ro  chinnteach 
iad  sin  anns  am  bheil  fèin-fhiosrachadh  aig  creidich.  Far 
am  bheil  iad  air  an  comhpàirteachadh  'nan  cumhachcl  ris  a' 
chridhc,  tha  dearbh-bheachd  neo-mhearachdach  aig  an  anam 
air  gu  bheil  iad  da  rireadh  fìor ;  agus  an  uair  a  tha  so  aon 
uair  air  a  mhothachadh  leis,  tha  beul  gach  cunnuil  air  ball 
air  a  dhruideadh. 

Air  do  na  nithe  so  a  bhi  mar  so,  feòraicheamaid  a  nis 
ciod  e  creidimh  agus  fèin-fhiosrachadh  nan  naomh  air  thal- 
amh  a  thaobh  na  fìrinne  sin  a  tha  sinn  a'  daingneachadh, 
eadhon,  gu  bheil  maitheanas  maille  ri  Dia.  Rachamaid  a 
a  dh'-ionnsuidh  anam  bochd  èigin  a  tha  a  nis  a'  gluasad  gu 
comhfhurtail  ann  an  solus  gnùis  Dhè,  agus  abramaid  ris, 
"  Nach  robh  sinn  'ga  d'  fhaicinn-sa  ùine  ghearr  roimh  so 
]àn  tùirse  agus  imcheist  spioraid ;  seadh,  brònach  ach  ro 
bheag  gu  bàs,  agus  ann  an  searbhadas  anama?" — Freay. 
"Bha,"  deir  e,  "bha  mi  da  rireadh  mar  sin.  Bha  mo 
làithean  air  an  caitheadh  le  caoidh,  agus  mo  bheatha  le 
doilgheas ;  agus  dh' imich  mi  gu  trom,  ann  an  eagal  agus 
'an  dubhachas  spioraid,  rè  an  là  gu  lèir." 

"  Ach  ciod  a  bha  'dùsgadh  do  ghearain,  ciod  idir  a  bha 
'cur  ort,  agus  gu'n  robh  do  ghnothuichean  'an  leth  a  muigh 
coltach  ri  bhi  ann  an  sìth  f' — Freag.  "  Rinn  lagh  Dhè 
làmh  a  chur  annam  agus  mharbh  e  mi.    Le  so  dh'  fhògh- 

luim  mi  gu'm  bu  pheacaoh  ro  thruagh  a  bh'  annam,  seadh, 
air  mo  luchdachadh  le  ciont  peacaidh.  Bha  mi  'seaUtuinn 
gach  tiota  air  son  àmhghair  agus  feirge  o  làìmh  Dhè ;  ruith 
mo  leòn  rè  na  h-oidhche  gun  sguir,  agus  dhiùlt  m'  anam 
comhfhurtachd  a  ghabhail." 

"  Cioimus,  ma  seadh,  gu  bheil  thu  nis  air  d'  fhuasgladh, 
agus  nach  fhaicear  do  ghnùis  ni's  mò  fo  airtneal  ?  Càit  an 
d'  fhuair  thu  do  shaorsa  agus  do  shìth  ?  An  d'  fhalbh  do 
thrioblaid  d'a  dheòin,  agus  mar  so  an  do  phill  d'  eagal 
uait?" — Freag.  "  Mo  thruaighe,  ni  h-eadh  !  mur  bithinn 
air  leigheas  ro  bhuadhach  'fhaotainn,  rachadh  gu  cinnteach 
as  dhomh,  agus  sin  gu  siorruidh." 

"Ciod,  ma  ta,  air  an  do  chuir  thu  d'  aghaidh?" — Freag. 
"  Chaidh  mi  d'a  ionnsuidh-san  tre  losa  Criosd  an  aghaidh 
an  do  pheacaich  mi,  agus  fhuair  mi  e  ni  bu  ro  fhearr  dhomh 
na  dh'  fheudainn  gu  bràth  a  smuaineachadh  no  a  chreid- 
sinn,  mur  deanadh  e  mo  chridhe  'èigneachadh  le  a  Spiorad. 
An  àite  corruich,  roimh  'n  robh  eagal  orm,  agus  sin  a  rèir 
ceartais,  chionn  gu'n  do  thoill  mi  uaith  e,  thubhairt  e  rium 
ann  an  Iosa  Criosd,  '  Annamsa  cha-n  'eil  dian  chorruich.' 
Mheas  mi  rè  ùine  fhada  mar  ni  eu-comasach  gu'm  bitheadh 
tròcair  agus  maitheanas  air  mo  shon-sa,  no  air  son  mo 
leithid.  Gidheadh  rinn  e  a  ghnàth  mo  chumail  suas,  air 
uairibh  le  aon  mheadhon,  air  uairibh  le  meadhon  eile ;  gus 
an  d'  rinn  e  m'  anam  a  thoirt  am  fagus  dha  fèin,  a'  nochd- 
adh  dhomh  amaideis  mo  chridhe  mhi-chreidich,  agus  gràin- 
eileachd  nan  smuaintean  cruaidhe  sin  a  bh'  agam  da  thaobh, 
agus  gu  bheil  da  rireadh  maitheanas  maille  ris  agus  mòr 
shaorsa.  Rinn  so  mo  dhoilgheas  a  philleadh  o  m'  chridhe, 
agus  sàmhchair  aisig  do  m'  spiorad,  maille  ri  suaimhneas 
agus  dearbh-bheachd  ro  mhòr." 

"  Ach  am  bheil  thu  da  rireadh  cinnteach  gu  bheil  a 
chùis  mar  so  1  Nach  fheud  thu  bhi  air  do  mhealladh  fhath- 
asf?" — Freag.    "  Cha-n  'eil  an  teagamh  a's  lugha  agam  anns 

an  ni  so,"  deir  an  t-anam  ;  agus  ma  tha  a'  leithid  ag  èirigh 
aig  àm  sam  bith,  tha  e  gu  luath  air  a  chur  'na  thosd." 

"  Ach  cionnus  a  tha  thu  air  do  dhaingneachadh  anns  an 
dearbh-chinnte  so  V — Freag.  "  Tha  mothachadh  agam  dheth 
ann  am  chridhe ;  tha  mi  a'  faotainn  mìllseachd  agus  suaimh- 
neis  ann ;  tha  buaidh  ro  mhòr  aige  air  m'  anam  ;  tha  e  'ga 
m'  chur  fo  chomain  èifeachdaich  a  bhi  beò  anns  gach  uile 
ùmhlachd  thaingeil  do  Dhia ;  fhuair  mi  saorsa,  agus  comh- 
fhurtachd,  agus  cumail  suas  ann  ri  aghaidh  mo  dheuchainn- 
ean  agus  m'  àmhghairean  uile,  ann  am  beul  na  h-uaighe 
agus  aig  stairsnich  na  siorruidheachd,  —  agus  so  uile  comh- 
fhreagarrach  ri  iomradh  na  fìrinn  timchioll  nan  nithe  so, — 
ionnus  nach  ceadaich  iad  dhomh  a  bhi  air  mo  mhealladh. 
Cha  b'  urrainn  mi,  gun  amharus,  so  a  ghabhail,  gus  am  b'e 
deadh  thoil  Dhè  a  labhairt  rium  ;  ach  a  nis  deanadh  Sàtan 
na  dh'  fheudas  e,  cha  leig  mi  gu  bràth  sios  an  fhianuis  so, 
gu  bheil  tròcair  agus  maitheanas  maille  ri  Dia." 

Cia  lion  mìle  dhiubh  sin  a  dh'  fheudar  fhaotainn  anns 
an  t-saoghal,  aig  an  robh  an  fhìrinn  so  air  a  seulachadh  air 
a'  mhodh  so  air  an  cridheachaibh,  ionnus  nach  e  mhain  gu'm 
b'  urrainn  iad  am  beatha  a'  leagadh  sios  chum  a  bhi  'ga 
daingneachadh,  nam  bitheadh  iad  air  an  gairm  a  dh'  ionns- 
uidh  sin,  ach  gur  urrainn  iad  an  cùisean  uile  a  shocrachadh 
oirre  air  son  na  siorruidheachd,  agus  sin  gu  buadhach  agus 
gu  suilbhire  !  seadh,  is  e  so  am  freumh  o'm  bheil  an  sìth, 
agus  an  sàmhchair,  agus  an  comhfhurtachd  làidir  uile  'g 
èirigh,  a  tha  aca  anns  an  t-saoghal  so. 

A  nis  tha  so  dhomh-sa,  air  na  h-aobhairean  a  dh'  ainm- 
icheadh,  'na  dhearbhadh  gle  mhòr  agus  cudthromach.  Cha 
d'  rinn  Dia  an  fhìrinn  so  a  nochdadh  do  na  naoimh,  air  a 
tarruing  air  a'  mhodh  so  as  an  fhocal,  agus  air  a  h-ath- 
sgrìobhadh  air  an  anamaibh,  ann  an  rathad  gu  feudadh  iad 
a  bhi  air  dhòigh  sam  bith  air  am  mealladh. 


Rann  4.]     eadar-mhineachadh  air  salm  cxxx.  175 

Suidheachadh  an  aoraidh  dhiadhaidh  'na  dhearbhadh  air 
maitheanas. 

VII.  Tha  suidheachadh  àn  aoraidh  dhiadhaidh  le  Dia 
fèin,  agus  an  t-urram  a  tha  r'a  thoirt  do  Dhia  ann  le  peac- 
aich,  'na  dhearbhadh  eile  air  gu  bheil  maitheanas  maille  ris. 
Rinn  sinn  aon  eisempleir  aoraidh  a  shònrachadh  roimh  chum 
na  crìche  so, — eadhon,  na  h-ìobairtean ;  gidheadh  cha  robh 
'nar  n-aire  ann  ach  a  bhi  'cur  an  ceill  an  nàdur  agus  an 
seadh  àraidh  a  mhain,  mar  a  bha  iad  a'  dearbhadh  agus  a' 
taisbeanadh  rèite  agus  maitheanais.  Ach  is  e  a  tha  nis  'nar 
n-aire,  a  bhi  'nochdadh  mar  a  tha'n  t-iomlan  de'n  aoradh  a 
choniharaich  Dia  dhuinn,  agus  an  t-urram  sin  gu  lèir  a  tha 
sinn  a'  toirt  d'a  mhòrachd  naomh  leis,  air  a  stèidheachadh 
air  a  bhunait  cheudna, — eadhon,  air  gu  bheil  maitheanas 
maille  ris, — gu  bheil  mar  chrìch  aige  a  bhi  teagasg  so  dhuinn, 
agus  a  bhi  'toirt  dearbh-chinnte  dhuinn  m'a  thimchioll  ;  a 
bhitheas  a  nis  gu  h-aithghearr  air  a  chur  an  cèill.  Chum 
na  crìche  so,  ma  seadh,  thugamaid  fainear, — 

1.  Gur  i  crìoch  choitchionn  an  aoraidh  dhiadhaidh  gu 
h-iomlan  a  bhi  'toir  a  steach  glòire  do  Dhia  as  a  chruthach- 
adh.  Tha  fèin-fhoghainteachd  nàdurra  Dhè  neo-chrìochnach 
innte  fèin,  ionnus  nach  'eil  feum  sam  bith  aige  air  a'  ghlòir 
no  air  an  urram  so.  Ann  fèin  bha  e  o  shiorruidheachd  cho 
neo-chrìochnach  glòrmhor  mu'n  do  chruthaicheadh  ni  sam 
bith,  as  a  bhitheas  e  'nuair  a  chuairtichear  e  le  moladh  uile 
oibre  a  làmhan.  Agus  tha  so  cho  iomlan  ann  an  Dia,  as 
nach  urrainn  urram  sam  bith  a  bheirear  dha,  no  glòir  agus 
moladh  sam  bith  a  chuirear  as  a  leth,  a'  chùis  a  leasachadh 
anns  an  tomhas  a's  lugha. 

2.  Uime  sin,  tha'n  t-iomlan  de'n  ghlòir  sin  a  thig  a  steach 
do  Dhia  tre'n  aoradh  dhiadhaidh  an  crochadh  air  roghainn 
agus  air  comharachadh  a  shaor  thoile  fèin  a  mhain.  Tha 
gach  uile  aoradh,  tha  sinn  ag  ràdh,  an  crochadh  a  nis  air 
toil  àrd-uachdaranaich  Dhè.    Tha  e  fìor  gu  bheil  aoradh 

nàdurra  mar  fhiachaibh  o  chreutairean  reusonta  le  lasrh  an 
cruthachaidh.  Bha  so  gu  h-iomlan  agus  gu  neo-sheachanta 
feumail  air  tùs.  Ach  air  do'n  pheacadh  teachd  a  steach,  a' 
cur  a'  pheacaich  gu  buileach  fo  mhallachadh  Dhè,  chuireadh 
crìoch  gu  h-iomlan  air  òrdugh  so  nan  uile  nithe.  B'e  dìol 
an  duine  a  bhi  a  nis  air  ball  air  a  sgrios,  agus  mar  sin  crìoch 
a  chur  air  lagh  so  na  h-ùmhlachd.  Ach  'an  so,  ann  an  toil 
àrd-uachdaranaich  Dhè,  thàinig  fuasgladh  a  steach  eadar  am 
peacadh  agus  a'  bhinn,  agus  theasairgeadh  an  duine  o  ghìal- 
aibh  a'  bhàis.  Tha  gach  uile  aoradh  tuilleadh,  eadhon  sin 
a  bha  roimh  nàdurra,  tre  lagh  a'  chruthachaidh,  an  crochadh 
a'  nis  air  gniomh  saor  thoil  Dhè. 

Is  ann  chum  na  crìche  so,  ma  seadh,  a  tha  gach  uile 
aoradh  air  a  chomharachadh, — eadhon,  a  bhi  'toirt  glòire  do 
Dhia.  Oir  mar  a  thubhairt  Dia,  "Annta-san  a  thig  am 
fagus  dhomh  naomhaichear  mise,;' — is  e  sin,  'na  aoradh,  — 
"  agus  an  làthair  an  t-sluaigh  uile  glòraichear  mi,"  Lebh.  x. 
3  ;  agus,  "  Esan  a  dh'  ìobras  moladh," — is  e  sin,  a  ni  earrann 
sam  bith  d'a  aoradh  agus  d'a  sheirbhis  a  choimhlionadh,  — 
"  bheir  e  glòir  dhomhsa,"  Salm  1.  23. 

3.  Thugamaid  fainear  nach  aV  rinn  Dia  aoradh  sam  bith 
dha  fèin  a  chomharachadh  do  na  h-ainglibh  a  thuit.  Tha 
iad,  gun  amharus,  'na  chumhachd,  agus  tha  e  'gan  gnàthach- 
adh  mar  is  toil  leis,  air  son  chriochan  a  fhreasdail  naoimh. 
Tha  e  'cur  chrìochan  rompa  le  a  chumhachd,  agus  'gan 
gleidheadh  fo  eagal  roimh  làn  choimhlionadh  a  dhìomaidh ; 
ach  cha-n  'eil  e  'cur  mar  fhiachaibh  orra  gu'n  creideadh  iad 
ann.  Tha  iad,  gu  cinnteach,  a'  creidsinn,  agus  a  criothnach- 
adh  :  ach  a  bhi  'creidsinn  ann  an  Dia, — is  e  sin,  a  bhi  'cur 
an  dòchais  ann,  agus  a  bhi  'gan  toirt  fèin  suas  dha, — cha-n 
'eil  Dia  'ga  iarraidh  uatha. 

4.  Tha  e  soilleir,  ma  seadh,  air  do  Dhia  aoradh  dha  fèin 
a  chomharachadh  do  pheacaich,  gu  bheil  e  'cur  an  cèill  le  sin 
gu  bheil  maitheanas  maille  ris  air  an  son  ;  oir, — 

(1.)  Tha  e  taisbeanadh  le  sin  gu  bheil  e  toileach  a  bhi 
'faotainn  teachd-a-steach  as  ùr  de  ghlòir  uatha.  Is  e  so,  mar 
a  dhearbhadh  a  cheana,  crìoch  an  aoraidh.  A  nis,  cha 
deanadh  e  so  gu  bràth  ach  fa  rùn  a  bhi  'gabhail  r'a  chreutair- 
ean  agus  a  bhi  'gan  duaiseachadh ;  oir  am  bheil  e  r'a  smuain- 
eachadh  gu'm  bi  e  fo  chomain  dhoibh  ì — gu'n  ceadaich  e 
agus  gu'n  gabh  e  r'an  seirbhis  reusonta,  thoileich,  a  rèir  a 
thoile  agus  àithne  fèin,  gun  duais  a  thoirt  dhoibh,  seadh, 
agus  a  samhuil  sin  de  dhuais  nach  'eil  an  ùmhlachd  air 
dhòigh  sam  bith  r'a  coimeas  rithe  ?  Oha  bhitheadh  so  coimh- 
fhreagarrach  ri  fèin-fhoghainteachd,  agus  ri  maitheas,  agus 
ri  fialaidheachd  neo-chrìoclmaich  Dhè.  Tha  bean  Mhanoah 
a'  tagradh  an  ni  ceudna  air  dhòigh  ro  chomharaichte,  Breith. 
xiii.  23  :  "  Nam  bu  toil  leis  an  Tighearn  ar  marbhadh," 
tha  i  'g  ràdh,  "  cha  ghabhadh  e  o'r  làimh  ìobairt-loisgte 
agus  tabhartas-bìdh."  Ann  an  'gabhail  ri  aoradh  o  ar 
làimh  tha  e  'dearbhaclh  gu  neo-mhearachdach  nach  dean  e 
geur-cheartas  a'  cheucl  mhallachaidh  a  chur  an  gniomh 
'nar  n-aghaidh.  Agus  tha  so  air  a  nochdadh  gu  soilleir 
ann  an  ceud  eisempleir  an  aoraidh  dhiadhaidh  air  am 
bheil  iomradh  o  làmhaibh  pheacach :  Gen.  iv.  4,  "  Bha 
meas  aig  an  Tighearn  air  Abel  agus  air  a  thabhartas." 
Agus  uime  sin  tha'n  t-abstol  ag  ràdh,  gu'n  "  d'  thugadh 
teisteas  dha  gu'n  robh  e  'na  fhìrean,"  Eabh.  xi.  4, — is  e  sin, 
teisteas  Dhè  fèin.  A  nis,  bha  so  ann  a  bhi  maitheadh  a 
pheacaidhean,  as  eugmhais  nach  b'  urrainn  e  bhi  aon  chuid 
gabhta  no  'na  fhìrean,  oir  bu  pheacach  e.  Rinn  Dia  so  a 
chur  an  cèill  le  bhi  'gabhail  r'a  aoradh.  Agus  bu  chòir 
dhuinne  cuideachd  a  ghnàthachadh  chum  na  crìche  ceudna, 
ma  tha  teisteas  sam  bith  againn  gu'n  do  ghabhadh  ruinn 
ann  an  earrann  sam  bith  d'a  aoradh.  An  d'  rinn  Dia  aig 
àm  sam  bith  ar  cridheachan  a  chur  'am  farsuinneachd  ann 
an  ùrnuigh  1  an  d'  rinn  e  aon  air  bith  d'ar  n-athchuingean 
a  fhreagradh  1  an  do  neartaich  e  ar  cridheachan  ann  an 

searraonachadh  an  fhocail,  no  ann  an  aon  air  bith  eile  d'a 
òrduighibh  1  Cha-n  'eil  sinn  gu  bhi  'stad  anns  a'  chleachd- 
adh  àraidh  anns  an  robh  ar  comh-chomunn  ris ; — is  e  so  an 
t-aobhar  gu  bheil  sinn  a'  call  na  dh'  fhiosraich  sinn ;  tha 
sinn  a'  fàgail  clileachdaidhean  àraidh  ar  comh-chomuinn 
'nan  luidh  thall  's  a  bhos,  dealaichte  o'm  freumh  iomchuidh 
fèin,  ionnus  gu  bheil  iad  gu  furasda  air  an  call :  gidheadh 
is  e  so  an  ceud  fheum  chum  am  bu  chòir  dhuinn  gach  fios- 
rachadh  àraidh  air  an  ruig  sinn  ann  an  aoradh  Dhè  a 
thionndadh, — eadhon,  gu  bhi  'comh-dhùnadh  gu'n  d'  rinn 
Dia  ar  peacaidhean  a  mhaitheadh,  agus  gu'n  do  ghabh  e 
r'ar  pearsaibh ;  oir  as  eugmhais  so,  cha  bhitheadh  earrann 
sam  bith  d'  ar  n-aoradh  taitneach  dha  no  gabhta  leis. 

(2.)  Le  so  tha  Dia  a'  nochdadh  dhuinn  gu  bheil  e  'bun- 
tuinn  ruinn  air  chumhachan  nuadha,  ionnus  gu  feud  sinn  a 
ghràdh  agus  a  dheadh-ghean  a  mhealtuinn  a  dW  aindeoin 
peacaidh.  Tha  fìrinn  Dhè  againn  mar  bharantas  air  son  so, 
agus  cha-n  urrainn  e  ar  mealladh.  Gidheadh  bhitheamaid 
air  ar  mealladh  leis  an  àithne  so  a  tha  e  'tabhairt  timchioll 
aoraidh,  mur  bitheadh  maitheanas  maiìle  ris ;  oir  tha  e  'gar 
misneachadh  gu  bhi  'g  earbsadh  deadh-ghean  uaith,  agus  a' 
tcirt  dearbh-chinnte  dhuinn  gu  faighear  sin,  nach  b'  urrainn 
a  bhi  air  'fhaotainn  idir  as  eugmhais  maitheanais. 

(3.)  Is  ni  cinnteach,  a  tha  aithnichte  agus  ceadaichte  air 
gach  làimh,  gu'n  d'  rinn  Dia  aoradh  a  shuidheachadh  d  tha 
r'a  choimhlionadh  le  peacaich.  Tha  uile  òrduighean  an 
t-Seann  Tiomnaidh  agus  an  Tiomnaidh  Nuaidh  a'  deanamh 
fianuis  air  so.  Is  e  Dia  fèin  a  rinn  an  comharachadh.  Agus 
cha-n  'eil  fios  aig  daoine  ciod  a  tha  iad  a'  deanamh  'nuair  a 
tha  iad  aon  chuid  'gan  dearmad  no  a'  coimh-mheasgadh  an 
innleachdan  fèin  maille  riu.  Ciod  is  urrainn  inntinn  duine 
a  dhealbhadh  aig  am  feud  èifeachd  sam  bith  a  bhi  anns  a' 
chùis  so,  ann  an  rathad  a  bhi  daingneachadh  deadh-ghean 
Dhè  do  anama  nan  creideach  ?    Am  bheil  feum  sam  bith 

air  am  fìanuis-san  gu  bhi  cumail  suas  fìrinn,  agus  dìlseachd, 
agus  maitlieis  Dhè  ?  Rinn  Dia  na  nithe  so  a  ghabhail  air 
fèin.  Is  e  so,  ma  seadh,  a  tha  r'a  shuidheachadh  'nar 
n-anamaibh  'nuair  a  tha  Dia  'gar  gairm  gu  cleachdadh  an 
aoraidh  dhiadhaidh, — eadhon,  gu  bheil  Dia  a'  rùnachadh  a 
bhi  'faotainn  teachd-a-steach  as  ùr  de  ghlòir  uainn,  mar  sin 
a'  cur  an  cèill  gu  bheil  dòigh  ann  air  am  feud  ar  peacaidh- 
ean  a  bhi  air  an  toirt  air  falbh,  as  eugmhais  nach  urrainn 
sinn  glòir  sam  bith  a  thoirt  dha  le'r  n-ùmhlachd ;  agus  tha 
so  deanta  a  mhain  tre  mhaitheanas. 

5.  Tha  cuid  a  dK  òrduighean  an  aoraidh  air  an  comh- 
arachadh  air  so?i  na  dearbh  chrìche  so,  a  bhi  'daingneachadh 
maitheanais  peacaidh  dhuinn,  gu  sonruichte  anns  an  aoradh 
sin  a  rinn  an  Tighearn  losa  a  shuidheachadh  fo'n  Tiomnadh 
Nuadh.    Ni  sinn  eisempleir  no  dhà  a  shonrachadh  : — 

(1.)  Ordugh  a'  bhaistidh.  Ann  an  comh-chuideachd  an 
òrduigh  so  bha  solus  an  t-soisgeil  a'  briseadh  na  fàire  ann 
an  searmonachadh  Eoin  Baistidh ;  agus  bha  e  gu  soilleir  a 
cur  an  cèill  ann,  gu'n  do  shuidhicheadh  e  le  Dia  chum  a  bhi 
'cur  an  cèill  "maitheanais  peacaidh,"  Marcus  i.  4. 

Tha  e  fìor  gu'n  d'  rinn  Eoin  an  t-òrdugh  so  a  fhrithealadh 
do'n  Tighearn  Criosd  fèin,  aig  nach  robh  peacadh  ;  gidheadh 
bhuineadh  so  do'n  ùmhlachd  a  bha  Dia  ag  iarraidh  uaith, 
mar  a  rinneadh  e  fo'n  lagh  air  ar  son-ne.  Bha  e  gu  bhi 
coimhead  uile  òrduighean  aoraidh  Dhè,  cha  b'  ann  do  bhrìgh 
feum  sam  bith  a  bha  aige  'na  phearsa  fèin  do  chrìochaibh 
àraidh  chuid  dhiubh ;  gidheadh,  mar  a  bha  e  'na  urras 
agus  'na  eadar-mheadhonair  air  ar  son-ne,  a'  seasamh  'nar 
n-ionad  anns  gach  ni  a  rinn  e,  bha  e  gu  ùmhlachd  ìocadh 
dhoibh,  chum  mar  sin  gu'n  deanadh  e  "  gach  uile  fhìreant- 
achd  a  choimhlionadh,"  Mata  iii.  15.  Air  a'  mhodh  so  bha 
e  air  a  thimchioll-ghearradh,  agus  air  a  bhaisteadh,  aig  an 
robh  sùil  ri  peacadh  maraon,  ged  a  bha  e  'na  phearsa  fèin 
gu  h-iomlan  saor  o  pheacadh ;  agus  rinneadh  so  do  bhrìgh 

nach  robh  ùmhlachd  sam  bith  do  aon  sam  bith  a  dh'  àith- 
eantan  Dhè  o'n  robh  e  saor. 

Ach,  mar  a  thugadh  fainear,  bha  am  baisteadh  fèm,  mar 
òrdugh  aoraidh  a  chomharaicheadh  do  pheacaich  a  bhi  air  a 
choimhead,  a'  cur  an  cèill  a'  mhaitheanais  sin  a  tha  maille 
ri  Dia.  Bha  e  'deanamh  so  'na  cheud  shuidheachadh.  Tha 
sinn  a'  faicinn  Dhè  a'  gairm  duine  air  dhoigh  iongantach  agus 
miorbhuileach  ;  a'  toirt  dha  ministreileachd  o  nèamh  ;  ag 
àithneadh  dha  a  dhol  agus  iadsan  uile  a  bhaisteadh  a  thigeadh 
d'a  ionnsuidh,  ag  aideachadh  am  peacaidhean  agus  a'  tais- 
beanadh  aithreachais,  chum  a  bhi  'faotainn  dearbhaidh  air 
maitheanas.  Agus  a  thaobh  nàduir  àraidh  an  òrduigh  so, 
rinn  e  a  chomharachadh  mar  ni  anns  am  bheil  taisbeanadh 
air  a  thoirt  dhoibh  le  comharadh  faicsinneach,  air  fìrinn 
agus  dearbh-chinnt  a  ghràis  ann  am  maitheanas  peacaidh. 

Air  do'n  òrdugh  so  'bhi  air  a  thoirt  a  steach  ann  am 
ministreileachd  Eoin,  rinn  an  Tighearn  Criosd  a  ghabhail  'na 
làmhan  fèin,  a'  toirt  àithne  d'a  dheisciobluibh  uile  a  bhi  'ga 
choimhead.  Agus  is  ni  cinnteach  gu'm  b'e  rùn  mòr  an 
Tighearna  ann  a  bhi  'ga  chomharachadh  d'  a  eaglais,  a  bhi 
'cur  an  cèill  dhuinn  maitheanais  pheacaidhean.  Agus  tha 
peacaich  air  an  cuireadh  a  dh'  ionnsuidh  an  òrduigh  so  air 
son  na  crìche  sin,  chum  a  bhi  'faotainn  maitheanais  am 
peacaidhean  ;  is  e  sin,  comharadh  neo-mhearachdach  agus 
dearbh-bheachd  air  maitheanas,  Gniomh.  ii.  38.  Agus,  mar 
a  thugadh  fainear  a  cheana,  tha  dearbh  nàdur  an  òrduigh  so 
a'  cur  an  cèill  gur  e  so  a's  crìoch  aige.  Ann  an  so,  ma  seadh, 
a  rìs  tha  fìrinn,  agus  dìlseachd,  agus  naomhachd  Dhè  air 
tighinn  fo  ghealladh,  air  chor  as  nach  comasach  dhuinn  a 
bhi  air  ar  mealladh.  "  Maille  riumsa,"  deir  Dia,  "tha 
maitheanas."  "  Ach  cionnus,  a  Thighearna,"  deir  an  t-anam, 
"  a  bhitheas  fìos  agam  air  sin,  cionnus  a  gheibh  mi  dearbh- 
chinnt  m'  a  thimchioll  ?  oir  do  bhrìgh  gu  bheil  mo  choguis  a 
ghnàth  'gam  agairt,  agus  gu  bheil  mallachadh  an  lagha  'na 

luidh  air  ciont  mo  pheacaidh,  tha  mi  'ga  fhaotainn  ro  chruaidh 
dhomh  a  bhi  'ga  chreidsinn.  Cosmhuil  ri  Gideon,  b'  àill 
leam  comharadh 'fhaotainn  uait."  "  Faic,  ma  seadh,"  deir 
Dia,  "  bheir  mise  dhuit  geall  agus  comharadh  nach  urrainn 
do  mhealladb.  'Nuair  a  bhàthadh  an  seann  saoghal  le  dìle 
nan  uisgeachan  do  bhrìgh  am  peacaidhean,  agus  ged  a  bha'n 
t-aobhar  eagail  aig  na  dh'  fhàgadh  beò  gu'n  tarladh  am 
breitheanas  ceudna  a  rìs  dhoibh  fèin  no  d'an  sliochd,  chionn 
gu'n  robh  am  brosnachadh  ceudna  coltach  ri  bhi  buan- 
achadh,  oir  bha  uile  bhreithneachadh  smuaintean  dhaoine 
fathast  olc,  agus  sin  gach  aon  là ;  gidheadh,  chum  an  daing- 
neachadh  'an  aghaidh  nan  eagalan  so,  chuir  mi  'n  cèill 
dboibh  nach  deanainn  an  saoghal  a  sgrios  tuilleadh  le 
h-uisgeachaibh,  agus  thug  mi  dhoibh  comharadh  air  mo 
dhìlseachd,  le  mo  bhogha  a  chur  anns  an  neul.  Agus  an 
d'  rinn  mi  am  mealladh  ?  Ged  a  bha  peacadh  agus  aingidh- 
eachd  an  t-saogbail  o'n  là  sin  do-labhairt  mòr,  gidheadh 
cha  do  bhàthadh  an  cinne-daoine  a  rìs,  cha  mhò  a  bbàthas 
gu  bràth.  Cha  dean  mi  an  dòchas  a  mhealladh  a  thaobh 
a  chomharaidh  a  thug  mi  dhoibh.  Uime  sin,  far  am  bheil 
focal  geallaidh  air  a  dhaingneachaclh  le  comharadh,  na  gabh 
eagal  gu'n  dìobair  e.  Is  amhuil  sin  anns  a'  chùis  so.  Rinn 
mise  a  chur  an  cèill  gu  bheil  maitheanas  maille  rium ;  agus, 
chum  bhur  daingneachadh  ann,  rinn  mi  an  geall  agus  an 
comharadh  so  a  shuidheachadh  mar  sheul  air  m'  fbocal, 
chum  gach  teagamh  a  ghiùlan  air  falbh  a  thaobh  a  bhi  gu 
bràth  air  bhur  mealladh.  Mar  nach  bàthar  an  saoghal 
tuilleadh  le  h-uisge  cba  mhò  a  tbig  iadsan  a  cbreideas  gu 
bràth  gearr  air  maitheanas." 

Agus  is  e  so  feum  a  bu  chòir  dbuinn  a  dheanamh  de'n 
òrdugh  so.  Tha  e  'na  bharantas  o  Dhia  dhuinn  air  maith- 
eanas  peacaidh,  anns  am  feud  sinn  socrachadb  gun  eagal. 

(2.)  Ts  e  so  mar  an  ceudna  crìoch  òrduigh  mhòir  eile  sin 
na  h-eaglais,  suipeir  an  Tigheama.    Tha  an  ni  ceudna  air 

a  dhaingneacliadh  dhuinn  ann  le  comharadh,  agus  geall, 
agus  seul  eile.  Rinn  sinn  a  nochdadh  roimh  ciod  e  an 
daimh  anns  am  bheil  maitheanas  an  t-soisgeil  a'  seasamh 
do  bhàs  no  do  fhuil  Chriosd.  Is  e  so  am  meadhon  leis  am 
bheil  e  air  a  chosnadh  dhuinne,  agus  an  t-slighe  trid  am 
bheil  e  teachd  thugainn  o  Dhia,  chum  glòir  'fhìrinn  agus 
a  ghràis ;  air  am  feumar  labhairt  ni's  meana  'na  dhèigh  so. 
Uime  sin,  air  do'n  òrdugh  so  a  bhi  air  a  shònrachadh  agus 
air  a  chomharachadh  chum  a  bhi  'taisbeanadh  agus  a'  cur 
an  cuimhne  dhuinne  bàis  Chriosd,  maille  ri  comhpairteach- 
adh  shochairean  a  bhàis  riu-san  a  tha  'creidsinn,  tha  e  air 
a  shònrachadh  air  mhodh  àraidh  chum  a  bhi  'neartachadh 
ar  creidimh  agus  a  meudachadh  ar  comhfhurtachd  a  thaobh 
na  fìrinn  a  tha  r'ar  n-aghaidh.  Agus,  uime  sin,  ann  an 
dearbh  chomharachadh  an  òrduigh  so,  tha  iomradh  àraidh 
air  a  thabhairt  air  maitheanas  peacaidh  ;  is  amhuil  a  tha 
ar  Slànuighear  a'  labhairt  ann  a  bhi  'ga  shuidheachadh  : 
Mata  xxvi.  28,  "  Is  i  so  m'  fhuil-sa  an  tiomnaidh  nuaidh, 
a  dhòirtear  air  son  mhòran  chum  maitheanais  pheacaidh- 
ean."  Mar  gu'n  abradh  e,  "  Is  i  a'  chrìoch  air  son  an  d' 
rinn  mi  an  t-seirbhis  so  a  chomharachadh  dhuibh,  a  bhi 
'deanamh  fianuis  gu'n  d'  rinn  mi  maitheanas  bhur  peacaidh- 
ean  a  chosnadh  le  m'  fhuil,  le  mi  fèin  ìobradh,  agus  rèite 
'dheanamh  air  an  son ;  air  an  cuirear  sibhse  gu  neo-mhear- 
achdach  ann  an  seilbh."  Agus  cha  leudaich  sinn  ni's  fhaide 
air  a'  bheachd  so,  do  bhrìgh  gu'n  tig  bàs  Chriosd,  a  tha  air 
a  thaisbeanadh  anns  an  òrdugh  so,  r'ar  n-aghaidh  a  rìs. 

(3.)  Ciod  e,  ma  seadh,  crìoch  gach  uile  òrduiah-eaglais, 
agus  chomh-chruinneachaidh,  agus  aoraidh  1  Ciod  e  sin 
eaglais  ì  JSTach  e  a  th'  ann  cuideachd  de  pheacaich  air  an 
cruinneachadh  maille  r'a  chèile,  a  rèir  comharachaidh  Dhè, 
chum  glòir'  agus  molaidh  a  thoirt  dha  air  son  a  ghràis  ann 
am  maitheanas  peacaidh,  agus  chum  a  bhi  'g  ìocadh  na 
h-ùmhlachd  sin  dha  a  tha  e  'g  iarraidh  uainn  do  bhrìgh 

gu'n  do  bhuin  e  niar  so  ruinn  1  Is  e  so  nàdur  agus  crìoch 
eaglais.  Tha  sinn  a'  cruinneachadh  maille  r'a  chèile  gu  bhi 
'fòghlum  gu  bheil  maitheanas  maille  ri  Dia  tre  Chriosd ;  a 
ghuidhe  gu'm  faigheamaid  comhpairt  ann ;  a  bheannachadh 
agus  a  mholadh  Dhè  air  son  còir  ann  ;  agus  a  choimhlionadh 
na  h-ùmhlachd  sin  a  tha  e  'g  iarraidh  uainn  do  bhrìgh  sin. 
Agus  nam  bitheadh  so  a  ghnàth  'nar  n-inntinnean  agus  'nar 
n-aire,  dh'  fheudamaid  a  bhi  ni's  ro  mhò  air  ar  daingneach- 
adh  ann  an  creidimh  a'  mhaitheanais  na,  theagamh,  a  tha 
a'  chuid  a's  mò  'nar  measg. 

6.  Ni  sinn  an  dearbhadh  so  a  chomh-dhùnadh  le  aon 
eisempleir  àraidh  eile  de'n  nàdur  cheudna  : — Dh'  àithn  Dia 
dhuinn,  agus  theagaisg  an  Tighearn  Criosd  dhuinn,  a  bhi 
'g  ùrnuigh  air  son  maitheanais  peacaidh ;  a  tha  'na  dhearbh- 
adh  neo-mhearachdach  dhuinn  air  gu  bheil  e  r'a  fhaotainn  ann 
an  Dia.   Chum  so  a  dheanamh  soilleir,  thugamaid  fainear, — 

(1.)  Ann  a  bhi  taisbeanadh  toil  Dhè  dhuinn,  a  thaobh 
an  dleasdanais  a  tha  e  'g  iarraidh  uainn,  gu'n  d'  rinn  an 
Tighearn  Iosa  Criosd  a  theagasg  dhuinn  ùrnuigh  a  dhean- 
amh  air  son  maitheanais  peacaidh.  Is  e  so  aon  de  na 
h-athchuingean  a  dh'  fhàg  e  air  chuimhne  mar  eisempleir 
dhuinn  ann  an  suiin  aithghearr  sin  gach  uile  ùrnuigh  a  tha 
againn,  Mata  vi.  12,  "Maith  dhuinn  ar  fiachan,"  ar  lochdan, 
ar  peacaidhean. 

(2.)  Fo'n  bheachd  so  cha-n  'eil  ann  ach  àrd  thoibheum 
agus  maslachadh  air  Dia,  a  bhi  'smuaineachadh  nach  'eil 
maitheanas  maille  ris  air  ar  son.  Gu  cinnteach,  nan  rach- 
amaid  d'a  ionnsuidh  gun  bharantas  uaith  fèin,  a  dh'  iarraidh 
ni  sam  bith  air,  is  maith  a  dh'  fheudadh  sùil  a  bhi  againn 
ri  bhi  air  ar  mealladh  ;  ach  a  nis,  'nuair  a  tha  Dia  fèin  ag 
àithneadh  dhuinn  teachd,  ma  tha  sinn  fathast  a'  ìneas  nach 
urrainn  e  a  bhuileachadh,  no  nach  'eil  toil  aige  a  bhi  'ga 
dheanamh,  tha  sinn  a'  tilgeadh  a  mhaslaidh  air  nach  'eil  e 
fìrinneach,  no  dìleas,  no  naomh,  seadh,  nach  Dia  idir  e. 

(3.)  Chum  so  a  chur  à  gach  uile  theagamh,  gheall  Dia 
'èisdeachd  r'ar  n-ùrnuighean,  agus  air  dhòigh  àraidh  riu  sin 
a  ni  sinn  ris  air  son  maitheanais  peacaidh.  Is  amhuil  a 
thug  ar  Slànuighear  cìnnt  dhuinn  gu'n  deanar  air  ar  son  cia 
b'e  air  bith  ni  a  dh'  iarras  sinn  'na  ainm-san.  Agus,  mar  a 
rinneadh  a  nochdadh,  theagaisg  e  dhuìnn  an  dearbh  ni  so 
'iarraidh  o  Dhia  mar  ar  n-Athair  nèamhaidh, — is  e  sin,  'na 
ainm-san ;  oir  is  ann  ann-san  agus  trid-san  a  mhain  a  tha  e 
'na  Athair  dhuinn.  Cha-n  'eil  aobhair  a  bhi  'sònrachadh 
gheallaidhean  àraidh  fa  leth  chum  na  crìche  so  ;  tha  iad 
lionrahor,  mar  a  tha  fios  agaibh,  air  feadh  an  Sgriobtuir. 

Fòghnadh  na  nithe  a  labhradh,  ma  seadh,  chum  a  bhi 
'daingneachadh  an  ni  àraidh  a  tha  r'ar  n-aghaidh, — eadhon, 
gu  bheil  e  'na  dhearbhadh  neo-mhearachdach  air  maitheanas 
a  bhi  maille  ri  Dia,  gu'n  d'  rinn  e  aoradh  diadhaidh  a 
chomharachadh  do  pheacaich  ;  gu  sònruichte  'nuair  a  bheir 
sinn  fainear  gu  bheil  priomh  earrannan  an  aoraidh  sin  a  rinn 
e  a  chomharachadh  air  an  sònruchadh  air  mhodh  àraidh 
chum  a  bhi  'daingneachadh  ar  creidimh  anns  an  ni  so. 

Agus  is  e  so  rùn  nam  briathran  sin  a  tha  sinn  a'  toirt 
fainear  :  "  Maille  riutsa  tha  maitheanas,  chum  gu'm  bitheadh 
eagal  air  daoinibh  romhad."  Uime  sin,  tha  e  air  a  dhearbh- 
adh  gu  neo-mhearachdach  leis  gn'n  d'  rinn  e  aoradh  diadhaidh 
a  chomharachadh  dhoibh,  an  ni  sin  fòs  a  chur  sinn  romhainn 
a  bhi  'daingneachadh. 

Is  e  crìoch  nan  nithe  so  uile,  mar  a  bhitheas  air  a  nochd- 
adh  fathast  'na  dhèigh  so,  a  bhi  'misneachadh  pheacach 
bhochda  gu  bhi  'creidsinn,  agus  a  bhi  'nochdadh  mar  a 
bhitheas  iadsan  uile  air  am  fàgail  gun  leithsgeul,  a  tha 
diùltadh  a  thighinn  a  dh'  ionnsuidh  Dhè  ann  an  Criosd  air 
son  maitheanais,  agus  sin  tre  chumhachd  an  ana-mianna 
agus  am  mi-chreidimh.  Seadh,  air  do'n  dearbhadh  a  tha'n 
fhìrinn  so  a'  faotainn  a  bhi  air  'fhosgladh  suas  'na  lànachd 
agus  'na  dhearbh-chinnt,  tha  e  soilleir  agus  so-fhaicsinneach 

cia  uaith  a  tha  e  gu  bheil  daoine  'dol  a  dhìth  ann  agus  air 
son  am  peacaidhean.  An  ann  a  chionn  nach  'eil  trdcair,  no 
maitheas,  no  gràs,  no  foighidin  ann  an  Dia  ?  An  ann  a 
chionn  gu  bheil  gaoid  sam  bith  ann  an  eadar-mheadh- 
onaireachd  an  Tighearna  Criosd  ?  An  ann  do  bhrìgh  nach  d' 
thugadh  na  h-aobhairean -misneich  a's  ro  mhò  agus  an 
dearbhadh  a's  ro  chinnteiche  do  dhaoinibh,  chum  a  bhi 
comh-dhùnadh  gu  bheil  maitheanas  maille  ri  Dia  1  Cha-n 
ann  idir ;  ach  a  mhain  do  bhrìgh  an  reasgachd,  agus  an  rag- 
mhuinealachd,  agus  an  dalmachd  fèin.  Cha  tig  iad  chum  an 
t-soluis  so,  seadh,  tha  fuath  aca  dha,  do  bhrìgh  gu  bheil  an 
gniomharan  olc.  Cha  tig  iad  a  dh'  ionnsuidh  Chriosd,  chum 
gu'm  bitheadh  beatha  aca.  Is  e  dorchadas,  agus  doille,  agus 
gràdh  a'  pheacaidh  a  mhain  a  tha  'cur  dhaoine  a  dhìth.  Tha 
so  air  a  dheanamh  soilleir,  agus  gach  leithsgeul  air  a  thoirt 
as  an  rathad,  agus  nàire  ana-mianna  dhaoine  air  a  leigeadh 
ris,  leis  an  dearbhadh  shoilleir  a  tha  againn  o  Dhia  air  an 
fhìrinn  so. 

Thugaibh  an  ro  aire,  sibhse  'tha  'g  èisdeachd  no  a'  leugh- 
adh  nan  nithe  so ;  mur  'eil  iad  air  am  measgadh  annaibh  le 
creidimh,  ni  iad  bhur  truaigh  gu  ro  mhòr  a  leasachadh. 
Bithidh  gach  dearbhadh  fa  leth  a'  geurachadh  bhur  peanais. 
Ach  feumar  na  nithe  so  a  bheachdachadh  fathasb  'na  dhèigh 
so. 

Os  bàrr,  ma  bheir  sibh  àit  'n  'ur  n-inntinnean  do  na 
nithe  a  labhradh  a  cheana  timchioll  nàduir  agus  criche 
aoraidh  Dhè  a  tha  sibh  a'  cuairteachadh,  theagamh  gu  faigh 
sibh  teagasg  a  thaobh  fìor  fheum  an  aoraidh,  agus  an  dòigh 
air  am  bheil  e  r'a  choimhlionadh  gu  ceart.  'JNT  uair  a  tha 
sibh  'na  cheann,  thugaibh  fainear  gur  ni  e  a  tha  Dia  ag 
iarraidh  uaith  mar  pheacaich  ;  agus  nach  deanadh  e  sin  mur 
bitheadh  smuaintean  agus  rùn  tròcair  aige  do  pheacaich. 
Beannaichibh  e  le  'ur  n-uile  anam  chionn  gu  bheil  so  air  a 
leagadh  mar  stèidh  an  iomlain  a  tha  agaibh  r'a  dheanamh 

ris.  Cha-n  'eil  sibh  air  'ur  cur  air  chùl  gu  buileach  do  bhrìgh 
gur  peacaich  sibh.  Deanadh  so  bhur  cridheachan  a  bhlàth- 
achadh  agus  a  chumail  suas  'nuair  a  thèid  sibh  a  dh'  èisdeachd, 
no  a  dh'  ùrnuigh,  no  a  choimhlionadh  dleasdanais  sam  bith 
aoraidh.  Thugaibh  fainear  ciod  e  bhur  priomh  ghnothuch 
anns  an  iomlan.  Tha  sibh  a  teachd  a  dh'  ionnsuidh  Dhè 
timchioll  maitheanais,  'na  thobraichean  agus  'na  thoraidhean. 
Thugaibh  an  aire  ciod  a  ta  e  'labhairt,  agus  a'  cur  an  cèill, 
agus  a'  taisbeanadh  d'a  thaobh  ;  deanaibh  foillseachadh  Dhè 
agus  geallaidhean  Dhè  a  mheasgadh  le  creidiroh.  Feòraichibh 
gu  dìchiollach  an  dèigh  na  h-ùmhlachd  agus  a'  bhuidheachais 
sin  gu  lèir,  uile  dhleasdanais  sin  na  naomhachd  agus  na 
fìreantachd,  a  tha  e  ann  an  ceartas  ag  earbsadh  uatha-san  a 
rinneadh  'nan  luchd-comhpairt  dheth.  Mar  sin  gheibhear 
sibh  a'  coimhlionadh  aoraidh  Dhè  chum  a  ghlòire  agus  chum 
tairbhe  dhuibh  fèin. 


Tabhairt  agus  daingneachadh  a'  choimhcheangail  nuaidh  'na 
dhearhhadh  eile  air  maitheanas  a  hhi  maille  ri  Dia— 
Mionnan  Dhè  a'  dearbhadh  an  ni  ceudna. 

VIII.  Feudar  dearbhadh  eile  fhaotainn  air  an  fhìrinn 
cheudna  o  chomharachadìi,  agus  o  shuidheachadh,  agns  & 
dhaingnedchadh  a'  choimhcheangail  nuaidh.  Tha  e  gu  tric 
air  a  ghealltuinn  agus  air  a  chur  an  cèill  gu'n  deanadh  Dia 
coimhcheangal  nuadh  r'a  phobull :  faic,  'am  measg  àitean 
eile,  Ier.  xxxi.  31,  32.  Agus  tha'n  t-abstol  a'  nochdadh 
gu'n  d'  rinn  e  sin  a  rèir  a  gheallaidh,  Eabh.  viii.  8-12.  A 
nis,  ann  an  so  feudar  iomadh  ni  a  thoirt  fainear  coimh- 
cheangailte  r'ar  rùn  aig  an  àm  ;  oir, — 

1.  Tha  air  a  smuaineachadh  ann  gu'n  d'  rinn  Dia  coimh- 
cheangal  eile  roimh  sin  ris  a'  chinne-dhaoine,  oir  is  ann  mu 

choinneamh  sin  a  ghoirear  de'n  fhear  so  coimhcheangal 
nuadh.  Tha  e  air  'ainmeachadh  mu  choinneamh  aoin  a 
bha  ann  roimh,  agus  ann  a  bhi  'gan  coimeas,  goirear  ris  ar 
cheud  aon  seann  choimhcheangal  agus  ris  an  aon  eile  coimh- 
cheangal  nuadh,  mar  a  tha'n  t-abstol  a'  labhairt  gu  soilleir 
anns  an  àit  a  dh'  ainmicheadh.  Tha  Dia,  ma  seadh,  anns 
a'  choimhcheangal  a'  toirt  bhuadhan  naomha  a  nàduir  d'a 
chreutair  fèin,  mar  a  làimh  no  a  gliàirdean  air  an  deanadh 
e  grèim,  chum  leò  sin  gu'n  tagradh  e  a  chùis  fèin  'na  fhian- 
uis.  Agus  as  eugmhais  so  cha  b'  urrainn  stèidh  sam  bith 
a  bhi  aig  duine  air  son  comhluadair  no  comh-chomuinn  ri 
Dia,  no  dòchas  a  bhi  aige  ri  ni  sam  bith  uaithe,  no  riaghailt 
seòlaidh  sam  bith  ann  an  deanamh  gnothuich  ris.  Bha 
e  'na  irioslachd  ro  mhòr  agus  ro  chomharaichte,  ma  seadh, 
air  taobh  Dhè,  a  bhi  'gabhail  a  chreutair  bhochda  fèin  ann 
an  coimhcheangal  maille  ris ;  agus  sin  air  mhodh  àraidh  ma 
bheir  sinn  fainear  na  crìochan  air  son  an  robh  Dia  a'  bunt- 
uinn  air  an  dòigh  so  ris  an  duine.  A  nis,  b'  iad  so  gu'm 
bitheadh  an  duine  air  a  dheanamh  comasach  air  seirbhis 
thaitneach  a  dheanamh  dha,  gu'm  bitheadh  e  air  a  bheann- 
achadh  leis,  agus  fa  dheòidh  gu'm  bitheadh  e  'ga  mhealtuinn 
gu  siorruidh  ; — uile  chum  a  ghlòire  fèin. 

2.  Do  bhrìgh,  ma  seadh,  gur  e  so  nàdur  agus  crìoch 
coimhcheangail,  dh'-fheumadh  e  bhi  gu'n  robh  aobhar  mòr 
agus  comharaichte  air  son  a  bhi  \j  atharrachadh  agus  a 
syaoileadh  coimhcheangail  a  bha  aon  uair  air  a  dheanamh 
agus  air  a  dhaingneachadh, — a  bhi  'cur  aoin  choimhcheang- 
ail  a  thaobh  chum  a  bhi  'suidheachadh  coimhcheangail  eile. 
Agus  gidheadh  tha'n  t-abstol  gu  soilleir  ag  ràdh  gur  e  so  a 
rinn  Dia,  Eabh.  viii.  13,  agus  tha  e  'ga  dhearbhadh,  a 
mheud  's  gu  bheil  an  ni  sin  a  gheall  Dia  air  a  ghairm 
coimhcheangal  nuadh:  a  tha  gun  teagamh  a'  dearbhadh  dà 
ni ; — anns  a'  cheud  àit,  Gu'n  robh  an  ceud  choimhcheangal 
air  fàs  sean ;  agus,  anns  an  dara  àit,  Gu'n  robh  e  do  bhrìgh 

sin  air  'àtharrachadh  agus  air  a  thoirt  as  an  rathad.  Agus 
euirear  so  ann  an  tuilleadh  soluis  ma  bheir  sinn  fainear, — 

(1.)  Ann  an  rathad  coitchionn,  gu'n  robh  an  ceud  choimh- 
cheangal  maith,  agus  naomh,  agus  cothromach.  Ged  nach 
b'  urrainn  an  duine  tuilleadh,  le  a  choire  fèin,  maith  'fhaot- 
ainn  dheth,  agus  ged  a  dh'  fheumadh  e  bàsachadh  gu  siorr- 
uidh  fo'n  mhallachadh  a  bha  e  'cur  an  cèill,  gidheadh  cha  b' 
urrainn  e  gun  aontachadh  ris  gu'n  robh  e  'na  choimhcheangal 
fìreanta  agus  naomh.  A  nis,  deir  an  t-abstol,  "  Cia  b'e  air 
bith  mar  a  dh'  eireas  do'n  pheacadh  agus  do'n  pheacach, 
*  tha'n  lagh  naomh,  agus  tha'n  àithne  naomh,  agus  coth- 
romach,  agus  maith.'" 

(2.)  Ann  an  rathad  àraidh,  bha  dà  ni  anns  an  robh  e 
maith,  agus  naomh,  agus  cothromach  : — 

[1.]  Anns  an  ùmhlachd  a  bha  e  'g  àithneadh.  Bha  àith- 
eantan  a'  choimhcheangail  uile  anabarrach  cothromach,  anns 
a'  cheud  ait,  do  bhrìgh  gu'n  robh  iad  uile  coimh-fhreagarrach 
ri  buadhaibh  nàduir  an  duine  a  chruthaicheadh  le  Dia. 
Cha  d'  rinn  Dia  ni  sam  bith  'àithneadh  do'n  duine  anns  a' 
cheud  choimhcheangal  air  son  nach  d'  fhuair  e  comasan  'na 
chruthachadh  leis  am  b'  urrainn  e  a  choimhlionadh.  Anns 
an  dara  àit,  Bha  tomhas  an  dleasdanais  a  bha  na  h  àith- 
eantan  ag  iarraidh  coimh-fhreagarrach  ri  tomhas  nan  com- 
asan  a  bh'  aca-san  d'  an  d'  thugadh  iad. 

[2.]  Bha  e  maith,  agus  naomh,  agns  cothromach,  do 
bhrìgh  nan  geallaidhean  agus  nan  duaisean  a  bha  coimh- 
cheangailte  ris.  "  Dean  so,"  deir  e,  "  agus  mair  beò."  Tha 
gealladh  na  beatha  aig  coimhlionadh  na  h-ùmhlachd. 

(3.)  Rinneadh  ulluchadh  anns  a'  choimhcheangal  so  air 
son  tèaruinteachd  agus  foillseachaidh  glòire  Dhè,  cia  b'e  air 
bith  mar  a  chriochnaicheadh  cùisean  air  taobh  an  duine. 
Nan  robh  an  duine  air  fantuinn  'na  ùmhlachd,  agus  air 
cumha  a'  choimhcheangail  a  choimhlionadh,  bha  na  h-uile 
ni  ann  an  comh-chòrdadh  ri  glòir  siorruidh  Dhè  ann  a  bhi 

tabhairt  duais  dha.  Air  an  làimh  eile,  nam  b'  e  's  gu'm 
briseadh  an  duine  (mar  a  rinn  e)  cumha  a'  choimhcheangail 
le  peacadh  agus  ceannairc,  gidheadh  bha  Dia  air  ulluchadh 
a  dheanamh  ionnus  nach  tigeadh  calldach  sam  bith  air  a 
ghlòir ;  oir  air  bhi  dha  peanas  a  chomharachadh  a  bhith- 
eadh  ann  an  ceartas  coimh-fhreagarrach  ri  droch-thoiilteanas 
a'  pheacaidh  sin,  rinn  e  ulluchadh  trid  am  bitheadh  glòir  a 
naomhachd,  agus  a  cheartais,  agus  'fhìrinn,  air  a  h-àrdach- 
adh  'na  bhagraidhean,  agus  sin  tre'n  uile  shiorruidheachd. 

Uime  sin,  feudaidh  sinn  a  nis  pilleadh  a  dh'  ionnsuidh 
sin  mu'n  robh  sinn  a'  fèoraich  roimh  :  Air  do  na  h-uile 
nithe  a  bhi  mar  so  air  am  buileachadh  gu  h-òirdheirc  agus 
gu  h-urramach  anns  a'  choimhcheangal  so,  ann  an  gliocas 
agus  ann  an  naomhachd  neo-chrìochnaich,  c'arson  a  nis  nach 
d'  fhàg  Dia  na  h-uile  nithe  gu  seasamh  no  tuiteam  a  rèir 
riaghailt  a'  choimhcheangail  sin  ì  c'arson  a  tha  e  'cur  cùil  ris 
agus  'ga  chur  a  thaobh,  agus  a'  gealltainn  coimhcheangail 
eile  a  dheanamh,  ni  mar  an  ceudna  a  rinn  e  1  Ts  ni  dearbhta 
gu  feudadh  e  'fhàgail  mar  a  bha  e  gun  challdach  sam  bith 
d'a  ghlòir  fèin ;  agus  "  rinn  e  gach  ni  air  a  shon  fèin,  mar 
an  ceudna  an  t-aingidh  air  son  là  an  uilc." 

Tha  Dia  fèin  a'  nochdadh  ciod  e  aon  aobhar  an  fhrith- 
ealaidh  so,  Eabh.  viii.  7-13.  Is  e  so  suim  na  cùis  : — A  dh' 
aindeoin  suidheachaidh  bheannaichte  a'  cheud  choimh- 
cheangail,  gidheadh  cha  d'  rinneadh  ulluchadh  sam  bith 
agus  cha  d'  thugadh  àite  sam  bith  do  mhaitheanas  peacaiclh 
ann;  oir,  a  rèir  a'  choimhcheangail  sin,  nam  peacaicheadh 
an  duine,  bha  e  air  'fhàgail  gu  h-iomlan  gun  leigheas.  "A 
nis,"  deir  Dia,  "  cha-n  fheud  so  a  bhi.  Tha  tròcair,  agus 
maitheas,  agus  gràs  ag  agairt  gu'm  bitheadh  cùisean  air  sheòl 
eile.  Cha  dean  an  coimhcheangal  so  na  buadhan  sin  a 
thaisbeanadh:  cha-n  fheudar  an  toraidhean  a  chomhpairteach- 
adh  ri  peacaich  da  thrid.  XJime  sin,"  deir  e,  "  tha  cron  r'a 
fhaotainn  dha, — is  e  sin,  tha  uireasbhuidh  ann.    Cha  chaill 

mise  glòir  nam  buadhan  so,  cha  mhò  a  bhitheas  peacaich 
gun  shaorsa  'fhaotainn  uatha.  Agus,  uime  sin,  ged  a  dh' 
fheudamaid  ann  an  ceartas  an  cinne-daoine  a  cheangal  fo 
chumha  a'  choimhcheangail  so,  gidheadh  ni  mi  coimh- 
cheangal  eile  riu,  anns  am  fòghluim  iad  gu  bheil  maitheanas 
maille  rium,  chum  gu'n  strìochdadh  iad  m'  eagal  dhomh." 

A  nis,  cha-n  'eil  ni  sam  bìth  eile  a's  urrainn  a  bhi  'na 
dhearbhadh  cho  mòr  ri  so  air  gu  bheil  maitheanas  maille  ri 
Dia,  ach  fuil  Ohriosd  a  mhain  leis  an  robh  an  coimhcheangal 
so  air  a  dhaingneachadh.  Oir  ciod  a'  chrìoch  eile  a  b' 
urrainn  a  bhi  aig  Dia  ann  an  deanamh  an  atharrachaidh 
mhòir  so  air  toraidhean  a  thoile  fèin,  ann  a  bhi  buntuinn  ris 
a'  chinne-dhaoine  %  Mar  a  tha  maitheanas  peacaidh  gu 
soilieir  air  'fhilleadh  ann  an  suidheachadh  agus  ann  am 
briathraibh  a'  choimhcheangail  nuaidh,  is  amhuil  sin  ma 
thèid  a  thoir  air  falbh,  cha  bhi  tuiileadh  buannachd  ann  na 
bha  anns  an  t-seann  choimhcheangal ;  oir  mar  a  tha  an 
coimhcheangal  so  air  a  dheanamh  gu  neo-mheadhonach  ri 
peacaich.  oir  cha  robh  neach  sam  bìth  anns  an  t-saoghal 
'nuair  a  rinn  Dia  e  nach  robh  'na  pheacach,  cha  mhò  a  tha 
feum  sam  bith  ann  ach  do  pheacaich,  is  amhuil  sin  is  e 
maitheanas  peacaidh  a  tha  'cur  brìgh  agus  beatha  ann. 

Uaith  so  feudar  dà  ni  'fhaicinn; — anns  a'  cheud  àit, 
Ro-mheud  maitheanais  peacaidh,  chum  gu'm  bitheadh  meas 
againn  air  ;  agus,  anns  an  dara  àit,  A  dhearbh-chìnnt,  chum 
gu'n  creideamaid  e. 

Anns  a'  cheud  àit,  Ro-mheud  maitheanais  peacaidh.  Cha 
deanadh  Dia  ni  cho  mòr  ri  sin  a  dh'  ainmicheadh  ach  air  son 
crìche  ro-mhor.  Mur  bitheadh  tairbhe  ro  chomharaichte 
ann  chum  glòire  Dhè  agus  maith  anama  dhaoine,  cha 
deanadh  Dia  aon  choimhcheangal  a  chur  a  thaobh  agus 
coimhcheangal  eile  a  shuidheachadh  air  a  sgàth.  Feudar 
'fhaicinn  gu  soilleir  mar  a  bha  cridhe  Dhe  air  a  shocrachadh 
air,  agas  mar  a  bha  a  nàdur  agus  a  thoil  air  an  cleachdadh 

ann.  Bha  so  uile  deanta  chum  gu  faigheatuaid-ne  maitheanas. 
Bithidh  seann  aitreabh  ghlòrmhor  na  h-ùmhlachd  agus  nan 
duaisean  air  a  toirt  a  nuas  a  dh'  ionnsuidh  na  talmhainn, 
chum  gu'm  bitheadh  aitreabh  nuadh  air  a  togail  chum  onoir 
agus  glòire  maitheanais.  ISTar  leigeadh  Dia  gu'm  bitheadh 
smuaintean  eutrom  againne  timchioll  sin  a  rinneadh  a 
choimhlionadh  air  dhòigh  cho  iongantach  agus  cho  comh- 
araichte,  air  an  d'  rinn  Dia,  mar  gu'm  b'  ann,  a  ghlòir  mhòr 
fèin  a  chrochadh  !  Am  bi  so  uile  deanta  air  ar  son-ne,  agus 
am  bi  e  beag  'nar  sùilibh  no  an  cur  sinn  'an  neo-shuim  e  1 
~N ar  leigeadh  Dia.  Bhitheadh  e  ni  b'  usadh  do  Dhia,  ma  dh' 
fheudar  labhairt  mar  sin,  saoghal  nuadh  de  chreutairibh  neo- 
chiontach  a  chruthachadh,  agus  an  riaghladh  leis  an  t-seann 
choimhcheangal,  na  an  coimhcheangal  nuadh  so  a  chur  air 
chois  air  son  slàinte  pheacach  bhochda,  ach  c'àit,  an  sin,  am 
bitheadh  glòir  a  mhaitheanais  1  Cha  bhitheadh  e  gu  bràth 
air  'aithneachadh  gu'n  robh  maitheanas  maille  ris.  Cha  b' 
urrainn  an  seann  choimhcheangal  a  bhi  air  a  ghleidheadh 
agus  peacaich  a  bhi  air  am  maitheadh.  Uime  sin,  bu 
ròghnaiche  le  Dia  an  coimhcheangal  a  chur  air  cùl  na  cùl  a 
chur  ri  peacaich,  ionnus  nach  bitheadh  gràs  air  àrdachadh 
no  maitheanas  air  a  chìeachdadh.  Cuireadh  daoine  meas 
air,  ma  seadh,  mar  a  chuireas  iad  meas  air  an  anama  fèin, 
agus  thugadh  iad  glòir  do  Dhia  air  a  shon,  mar  a  ni  iadsan 
uile  a  tha  'creidsinn  gu  saoghal  nan  saoghal. 

Anns  an  dara  àit,  A  dhearbh-chinut,  chum  gu'n  creid- 
eamaid  e.  Cionnus  a  dh'  fheudas  barantas  ni's  ro  mhò  a 
bhi  air  'fhaotainn  ?  Mar  nach  'eil  Dia  air  a  mhealladh  e 
fèin,  cha  mhò  a  tha  e  'mealladh  duine  sam  bith.  Agus 
ciod  tuilleadh  a  b'  urrainn  Dia  a  dheanamh,  do  nach  comas- 
ach  breug  a  dheanamh,  chum  a  bhi  'gar  riarachadh  anns  a' 
ghnothuch  so  ?  Am  b'  àill  leibh,  ma  seadh,  a  bhi  'nar  luchd- 
comhpairt  de'n  mhaitheanas  so  1 — rachaibh  a  dh'  ionnsuidh 
Dhè,  deanaibh  an  ni  so  uile  a  sgaoileadh  fa  'chomhair; 

tagraibh  ris  gu'n  d'  rinn  e  fèin  an  ceud  choimhcheangal  a 
chur  a  thaobh,  d'a  thoil  ghràsmhor  fèin,  ionnus  gu'n  d'  rinn 
e  coimhcheangal  nuadh,  agus  sin  a  mhain  do  bhrìgh  nach 
robh  maitheanas  peacaidh  ann.  Rinn  e  sin  chum  gu'm 
bitheadh  e  aithnichte  gu'n  robh  maitheanas  maille  ris. 
Agus  nach  bi  sinne  a  nis  air  ar  deanamh  'nar  ìuchd-comh- 
pairt  dheth  1  an  dean  e  a  nis  sin  a  chumail  uainn  mu'n  d' 
thug  e  a'  leithid  a  dhearbh-chinnt  dhuinn,  agus  mu'n  d' 
rinn  e  cho  liuthad  dòchas  a  mhosgladh  annainn  ?  Cha-n  'eil 
ni  sam  bith  a's  urrainn  cron  a  dheanamh  oirnn  ann  an  so 
no  ar  sgrios,  ach  mi-chreidimh.  Deanamaid  grèim  air  a* 
choimhcheangal  so,  agus  gheibh  sinn  gun  amharus  maith- 
eanas.  Tha  Dia  fèin  'ga  chur  an  cèill,  Isa.  xxvii.  4,  5.  Am 
miann  leinn  fantuinn  air  seann  bhunait  a'  cheud  choimh- 
cheangail  ì  Is  e  a  mhain  na's  urrainn  sinn  a  dheanamh  ann 
an  sin  a  bhi  'cur  droighinn  agus  drise  ann  an  rathad  Dhè 
chum  sinn  fèin  a  dhaingneachadh  'an  aghaidh  a  dhiomaidh 
agus  a  chorruich.  Is  droighionn  agus  dris  ar  peacaidhean, 
asus  cha-n  fhearr  na  sin  ar  fìreantachd.  A^us  cionnus  a 
chrìochnaicheas  a'  chùis  ]  Bithidh  iad  sin  maille  ruinn  fèin 
air  ar  saltairt  sios,  air  ar  caitheadh  as,  agus  air  ar  losgadh 
suas.  Ciod,  ma  seadh,  a  dh'  fhàgadh  dhuiun?  Eadhon  so 
a  mhain,  gu'n  deanamaid  grèim  air  gàirdean  agus  air  neart 
Dhè  anns  a'  choimhcheangal  sin  anns  am  bheil  maitheanas 
peacaidh  air  'ulluchadh.  Is  ann  an  sin  a  mhain  a  tha  e  'g 
ràdh,  "  Annam-sa  cha-n  'eil  dian  chorruich."  Agus  crìoch- 
naichidh  so  d'ar  taobh  ann  an  sìth  'fhaotainn  ris,  araon 
anns  an  t-saoghal  so  agus  anns  an  t-saoghal  ri  teachd. 

IX.  Tha  an  fhìrinn  cheudna  a'  faotainn  dearbhaidh  eile 
o  mhionnaibh  Dhè.  A  nis,  do  bhrìgh  gu  bheil  so  coimh- 
cheangailte  ris  a'  choimhcheangal  a  dh'  ainmicheadh  roimh, 
agus  gur  e  so  a  tha  'daingneachadh  a  choimhcheangail  sin, 
thèid  sinn  ni's  aithghearra  thairis  air.  Ann  an  so,  ma 
seadh,  thugamaid  fainear, — 

1.  Nàdur  mhionnan  so  Dhè.  Tha  an  t-abstol  ag  inns- 
eadh  dhuinn  gu'n  "  d'  thug  e  mionnan  air  fèin ;"  agus  tha 
e  'toirt  so  seachad  mar  aobhar,  "  Nach  feudadh  e  mionnan  a 
thoirt  air  neach  a  bu  mhò,"  Eabh.  vi.  13.  A  nis,  tha  Dia 
a'  deanamh  so, — (1.)  Le  bhi  'cur  an  cèill  gu  neo-mheadh- 
onach  gu'n  d'  thug  e  mionnan  mar  so  air  fèin,  amhuil  a  rinn 
e  anns  na  ceud  mhionnan  a  thug  e  :  G-en.  xxii.  16,  "Orm 
fèin  mhionnaich  mi,  ars'  an  Tighearn."  Is  e  brìgh  nam 
briathran  so,  "  Ghabh  mi  so  orm  fèin  mar  is  Dia  mi ;  no  na 
bitheam  mar  sin,  mur  dean  mi  so  a  choimhlionadh."  (2.) 
Le  bhi  'toirt  iomraidh  air  buadh  àraidh  'na  nàdur  a  tha 
freagarrach  chum  a  bhi  'daingneachadh  agus  a'  toirt  creideis 
do'n  fhocal  a  tha  air  a  labhairt ; — mar  a  naomhachd,  Salm 
lxxxix.  35,  " Mhionnaich  mi  air  mo  naomhachd;"  air  uair- 
ibh  air  a  bheatha,  "  Mar  is  beò  mi,  deir  an  Tighearn;"  agus 
air  uairibh  air  'ainm,  Ier.  xliv.  26. 

2.  Crìoch  mhionnan  so  Dhè.  Cha-n  'eil  Dia  'gan  tabhairt 
chum  a  bhi  'deanamh  'fhocail  no  a  gheallaidh  cinnteach  agus 
seasmhach,  ach  chum  a  bhi  'toirt  dearbh-chinnte  dhuinne 
gu'm  bi  iad  air  an  coimhlionadh.  Tha  gach  uile  fhocal  Dhè 
cinnteach  agus  fìor,  seadh,  is  iad  an  fhìrinn  fèin,  agus  sin  do 
bhrìgh  gur  focal  Dhè  e ;  ionnus  gu  feudadh  e  ann  an  ceartas 
iarraidh  oirnn  a  bhi  'ga  chreidsinn  gun  tuilleadh  dearbhaidh 
a  dheanamh  air  :  ach  gidheadh,  air  dha  fios  a  bhi  aige  cia 
cho  liuthad  teagamh  as  a  ni  Sàtan  agus  ar  cridheachan  mi- 
chreideach  fèin  a  chur  air  chois  an  aghaidh  a  gheallaidhean, 
cò  dhiubh  a  thaobh  ar  còir  fèin  annta,  tha  e  tighinn  's  an 
eadai'gain  le  a  mhionnan,  chum  a  bhi  'daingneachadh  ar 
n-inntinnean,  agus  a  bhi  giùlan  gach  leithsgeil  mi-chreidimh 
as  an  rathad. 

3.  Ann  am  mionnan  so  Dhè  tlia  irioslachd  agus  gràs  do- 
labhairt  air  a  thaobh,  a  tha  an  dà  chuid  'na  aobhar-misnich 
ro  mhòr  do  chreidimh  agus  'na  an-tromachadh  ro  mhòr  air 
mi-chreidimh  ;  oir  ciod  e  an  duine,  gu'n  irioslaicheadh  an 

14 

Dia  naomh  agus  beannaichte  e  fèin  air  a'  mhodh  so  ann  an 
gabhail  os  làimh  air  ar  son  le  mionnan,  chum  riarachaidh 
agus  barantais  dhuinn  ì 

Air  dhuinn  na  nithe  so  a  roimh-mhineachadh,  feudaidh 
sinn  na  dòighean  eugsamhuil  sin  a  thoirt  fainear  anns  am 
bheil  Dia  a'  cur  an  cèill  le  mionnan  gu  bheil  maitheanas 
peacaidh  maille  ris.  Anns  a'  cheud  àit,  Tha  e  'mionnachadh 
nach  'eil  tlachd  aige  ann  am  bàs  a'  pheacaich,  ach  gu'n 
deanadh  e  aithreachas  agus  gu  maireadh  e  beò :  Esec. 
xxxiii.  11,  "Mar  is  beò  mise,  deir  an  Tighearn  Dia,  cha-n 
'eil  tlachd  air  bith  agam-sa  ann  am  bàs  an  aingidh."  Uime 
sin  'nuair  a  tha  e  'daingneachadh  le  a  mhionnan  gur  i  a 
thoil  gu'm  pilleadh  an  t-aingidh,  gu'n  deanadh  e  aithreachas, 
agus  gu'm  bitheadh  e  beò,  tha  e,  anns  a'  cheud  àit,  a 
mionnachadh  air  fèin  gu  bheil  maitheanas  maille  ris  air  son 
nam  peacach  sin  a  ni  aithreachas  agus  a  philleas  air  a' 
mhodh  so  d'a  ionnsuidh. 

A  rìs  :  a  mheud  's  gur  e  an  rèite  sin  a  rinneadh  leis  an 
Tighearn  Criosd  am  meadhon  mòr  a  chomharaich  e  chum 
maitheanais  pheacaidhean,  mar  a  nochdas  sinn  'na  dhèigh 
so,  rinn  e  aig  iomadh  àm  a  rùn  a  dhaingneachadh  annsan 
le  a  mhionnan,  maille  ri  comhairle  a  thoile,  Gheall  se  e  le 
a  mhionnan  do  Abraham  agus  do  Dhaibhidh  o  shean ;  a 
bha  'na  bhunait  seasmhachd  do'n  eaglais  anns  gach  uile 
linn,  agus  mar  an  ceudna  leis  an  d'  thugadh  barantas  agus 
dearbh-chinnte  dhoibh  air  deadh-ghean  raaille  ris.  Eaic 
Lucas  i.  73-75.  Agus  air  bhi  dhasan  an  dreuchd  sin  a 
ghabhail  os  làimh  leis  an  robh  e  air  dhòigh  àraidh  gu  bhi 
'cosnadh  maitheanais  pheacaidhean, — eadhon,  a  bhi  'na 
shagart  chum  ìobairt  a  thoirt  suas  a  dheanamh  rèite  air 
son  pheacach, — rinn  e  maitheanas  a  dhaingneachadh  ann 
an  Criosd  le  a  mhionnan,  agus  mar  an  ceudna  Criosd 
dhuinne  ann  am  maitheanas  :  Eabh.  vii.  20,  "  Cha  d'  rinn- 
eadh  sagart  deth  gun  mhionnaibh."    Agus  c'  arson  sin  ? — 

eadhon,  chum  gu'm  bitheadh  e  "  'na  urras  air  coimh- 
cheangal  a's  fearr,"  rann  22.  Agus  ciod  e  an  coimh- 
cheangal  a  bh'  ann  an  sin  1  C'uime,  an  coimhcheangal 
sin  a  thug  a  steach  "  maitheanas  pheacaidhean,"  caib.  viii. 
12,  13.  Mar  sin  tha  sinn  a'  faicinn  gur  e  maitheanas 
peacaidh  a  rinneadh  a  dhaingneachadh  le  mionnan  Dhè. 
Os  bàrr :  air  do'n  cheud  ghealladh  mòr  a  rinneadh  do 
Abraham  a  bhi  air  a  dhaingneachadh  le  mionnan  Dhè, 
tha  an  t-abstol  a'  nochdadh  gu'n  robh  uile  gheallaidhean 
eile  Dhè  air  an  daingneachadh  air  a'  mhodh  cheudna ; 
o'm  bheil  e  'tarruing  a'  chomh-dhùnaidh  bheannaichte 
sin  a  tha  againn,  caib.  vi.  17,  18:  "  D'an  taobh-san  uile," 
mar  gu'n  abradh  e,  "a  theich  chum  dìdein  gu  grèim  a 
dheanamh  air  an  dòchas  a  chuireadh  rompa," — is  e  sin, 
a  tha  'g  iarraidh  dol  as  o  chiont  peacaidh,  o  bhinn  agus 
o  mhallachadh  an  lagha,  le  bhi  'cur  aghaidh  air  Dia  ann 
an  Criosd  air  son  maitheanais, — "  tha  mionnan  Dhè  aige 
chum  a  dheanamh  cinnteach  dha  gu'n  soirbhich  leis."  Agus 
air  a'  mhodh  cheudna  tha  na  h-uile  ni  a  bhuineas  do  mhaith- 
eanas  a'  faotainn  fianuis  o  mhionnan  Dhè ;  ni  a's  e  am 
barantas  a's  àirde  a  dh'  fheudas  Dia  fèin  a  thabhairt  anns 
a'  chùis,  no  a's  urrainn  sinne  a  ghabhail. 


Ainm  Dhè  a'  daingneachadh  na  fìrinne  sin  £U  bheil  maitheanas 
maille  ris — Mar  a  tha  deanta  mar  an  ceudna  le  buadhaibh 
a  nàduir. 

X.  Feudar  bunait  agus  dearbhadh  neo-mhearachdach 
eile  'fhaotainn  air  son  na  fìrinne  so,  anns  an  ainm  àraidh 
a  tha  Dia  a'  gabhail  d'a  ionnsuidh  fèin  anns  a'  chùis  ;  oir 
tha  e  'toirt  mar  ainm  dha  fèin  "  Dia  nam  maitheanas," 
Neh.  ix.  17.  Rinn  sinne  na  briathran  eadar-theangachadh, 
"  Is  Dia  thusa  a  tha  ealamh  gu  maitheanas  a  thoirt  seach- 

ad;"  ach  is  e  a  th'  againn  anns  a'  cheud  chainnt,  mar  a 
dh'  ainmicheadh,  "  Is  Dia  nam  maitheanas  thusa,"  no  "  Dia 
nan  rèite."  Is  e  so  'ainm,  a  tha  e  'g  aideachadh,  agus  a's 
miann  leis  a  bhi  air  a  chur  as  a  leth  f èin ;  an  t-ainm  leis 
am  bi  e  air  'aithneachadh.  Agus  chum  soluis  a  chur  air  an 
dearbhadh  so,  feumaidh  sinn  beagan  bheachdan  a  thoiit 
fainear  timchioll  ainm  Dhè,  agus  feum  'ainme ;  mar,  — 

1.  Gur  e  ainm  Dhè  an  ni  sin  leis  am  bheil  e  'ga  fhoills- 
eachadh  fèin  dhuinne,  leis  am  b'  àill  leis  a  bhi  air  'aith- 
neachadh  agus  air  'aideachadh  leinn.  Uime  sin,  cia  b'e  air 
bith  ni  a  tha  ainm  Dhè  a'  cur  as  a  leth,  is  e  sin  fèin  a  tha 
e,  is  ann  mar  sin  a  dh'  f heudas  sùil  a  bhi  againn  'f haotainn ; 
oir  cha  dean  e  ar  mealladh  le  ainm  a  thoirt  dha  fèin  nach 
buin  da.  Agus  air  an  aobhar  so  tha  e  'g  àithneadh  dhuinn 
ar  dòchas  a  chur  'na  ainm,  do  bhrìgh  gu'm  bi  e  gun  amharus 
dhuinn  an  ni  sin  fèin  a  tha  'ainm  a'  cur  an  cèill. 

2.  Air  a'  ghrunnd  so,  ma  seadh,  theirear  gu  bheil  Dia 
an  toiseach  air  'aithneachadh  le  ainm  sam  bith,  'nuair  a  tha 
an  dream  sin  d'  am  bheil  e  'ga  fhoillseachadh  fèin  a'  socrach- 
adh,  air  dhòigh  àraidh,  air  an  ainm  sin  tre  chreidimh,  agus 
a'  faotainn  sin  air  a  choimhlionadh  dhoibh  a  tha  an  t-ainm 
a'  ciallachadh  no  a'  cur  ati  cèill.  Agus,  uime  sin,  cha  d' 
fhoillsich  Dia  e  fèin  fo'n  t-Seann  Tiomnadh  le  ainm  Athar 
Iosa  Criosd  no  a'  Mhic  'nar  nàdur,  do  bhrìgh  nach  robh 
gràs  an  ainme  sin  r'a  bhi  air  a  choimhlionadh  dhoibh-san  : 

o 

"  Air  do  Dhia  ni  èigin  a's  fearr  a  sholar  dhuinne,  ionnus 
nach  bitheadh  iadsan  air  an  deanamh  foirfe  as  ar  n-eugmhais- 
ne ; "  cha  d'  earbadh  riu  làn  f  hoillseachadh  Dhè  'na  ainmibh 
beannaichte  uile.  Cha  mhò  a  tha  Dia  'gar  gairm-ne  gu  bhi 
'cur  muinghin  ann  an  ainm  sam  bith  a  bhuineas  dha,  cia 
b'e  air  bith  mar  a  bhitheas  e  air  a  chur  an  cèill  no  air 
fhoillseachadh,  mur  'eil  e  'ga  thoirt  dhuinn  air  dhòigh 
àraidh,  agus  ann  an  rathad  coimhcheangail,  chum  a  bhi 
'foiseachadh  air. 


Rann  4.]     eadar-mhineachadh  air  salm  cxxx.  197 

3.  Tha  ainm  gràsmhor  Dhè,  gach  ainm  fa  leth  a  thug  e 
dha  fèin,  gach  feart  a  tha  e  'ceadachadh  dhuinn  a  chur  as  a 
leth,  air  a  dhaingneachadh  do'n  dreani  sin  uile  a  tha 
'creidsinn,  ann  an  Iosa  Criosd.  Oir  mar  a  rinn  esan  ainm 
Dhè  gu  h-iomlan  a  chur  an  cèill  dhuinn,  Eoin  xvii.  6,  is 
amhuil  sin  a  tha  uile  gheallaidhean  Dhè  annsan  'nan  seadh 
agus  'nan  Amen.  Uime  sin,  mar  a  bha  gach  gealladh  fa 
leth  a  thug  Dia  d'a  shluagh  o  shean  air  mhodh  sonruichte 
freagarrach  ris  an  t-suidheachadh  àraidh  air  son  an  d' 
thugadh  e,  agus  mar  a  bha  gach  ainm  fa  leth  leis  an  d' 
fhoillsich  Dia  e  fèin  gu  bhi  'na  bhunait  muinghin  dhoibh 
anns  an  fhrithealadh  àraidh  sin  air  son  an  robh  e  freagarrach 
mar  shaorsa ;  is  amhuil  sin  a  nis,  ann  agus  trid  Iosa  Criosd, 
buinidh  gach  gealladh  fa  leth  do  na  creidich  uile  anns  gach 
suidheachadh  fa  leth  anns  am  bi  iad,  agus  buinidh  ainmean 
Dhè  uile  dhoibh  mar  an  ceudna,  aig  na  h-uile  h-àm,  mar 
bhunait  d'  an  dòchas  agus  d'  am  muinghin. 

4.  A  thaobh  an  ainme  so,  "  Dia  a'  mhaitheanais,"  tha 
Dia  'ga  ghabhail  da  ionnsuidh  fèin  air  dhòigh  àraidh,  mar 
an  t-ainm  leis  am  bi  e  air  mhodh  sònruichte  air  'aithneach- 
adh.  Tha  e  'ga  ghabhail  mar  ainm  a  tha  'cur  sin  an  cèill 
air  nach  ruig  maitheas  no  cumhachd  neach  sam  bith  eile. 
"  Tha  iòmadh  dia  agus  iomadh  tighearn  ann,"  deir  an  t-abstol, 
1  Cor.  viii.  5, — iomadh  ris  an  abrar  diathan,  agus  a  tha  cuid 
a'  meas  mar  sin.  Cionnus,  ma  seadh,  a  tha  an  Dia  fìor  air 
eadar-dhealachadh  uatha  so  a  tha  cuid  a'  meas  'nan  diathaibh1? 
Tha  e  mar  sin  leis  an  ainm  so,  is  esan  Dia  nana  maitheanas : 
Micah  vii.  18,  "  Cò  a's  Dia  ann  cosmhuil  riutsa,  a  mhaitheas 
aingidheachd  ?"  Is  ann  do  Dhia  a  mhain  a  bhuineas  so  ; 
ann  an  so  cha-n  'eil  neach  ann  coimh-ionann  ris,  no  cosmhuil 
ris,  no  a'  faotainn  comh-roinn  maille  ris.  "  Cò  a's  Dia  ann 
cosmhuil  riutsa,  air  am  feudar  Dia  nam  maitheanas  a  thoirt 
mar  ainm  ?"  Cha-n  'eil  am  measg  dhìomhanas  nan  cinneach 
a's  urrainn  an  t-uisge  so  'thoirt  seachad  ;  cha-n  'eil  frasan 

beannaichte  tròcair  agus  maitheanais  'nan  comas.  Cha  dean 
ainglean,  no  naoimh,  no  ìomhaighean,  no  Pàpa,  aon  pheacadh 
a  mhaitheadh.  Leis  an  ainm  so  tha  Dia  'ga  eadar-dhealach- 
adh  fèin  uatha  uile. 

5.  Is  e  'bhi  air  'aithneachadh  leis  an  ainm  so  glòir  mhòr 
Dhè  anns  an  t-saoghal  so.  'JST  uair  a  dh'  iarr  Maois  glòir 
Dhè  'fhaicinn,  thubhairt  an  Tighearn  ris,  nach  "fheudadh  e 
aghaidhs'  fhaicinn,"  Ecsod.  xxxiii.  18,  20.  Cha-n  fheudar 
aghaidh  Dhè,  no  mòrachd  ghràsmhor  agus  glòir  a  Bhith, 
'fhaicinn  le  neach  sam  bith  anns  a'  bheatha  so ;  cha-n 
urrainn  sinn  'fhaicinn  mar  a  tha  e.  Gidheadh  feudaidh  sinn 
amharc  agus  beachdachadh  air  an  fhoillseachadh  ghlòrmhor 
a  thug  e  dheth  fèin.  Feudar  so  fhaicinn  leinn  mar  chùlaobh 
Dhè  ;  sgàil  sin  nan  òirdheirceas  diadhaidh  a  tha  e  tilgeadh  a 
mach  ann  an  gabhail  seachad  oirnn  ann  an  oibribh  a  chruth- 
achaidh  agus  an  fhreasdail.  B'e  so  a  bha  Maois  gu  'fhaicinn. 
Agus  ciod  anns  an  robh  e  'coimh-sheasamh  ì  C'uime,  ann 
an  taisbeanadh  agus  ann  an  cur  an  cèill  ainme  so  Dhè  :  caib. 
xxxiv.  6,  7,  "  Agus  chaidh  an  Tighearn  seachad  fa  chomhair, 
agus  ghairm  e,  an  Tighearn,  an  Tighearn  Dia,  iochdmhor 
agus  gràsmhor,  fad-fhulangach,  agus  pailt  ann  an  caoimhneas 
agus  ann  am  fìrinn,  a'  gleidheadh  tròcair  do  mhìltibh,  a' 
maitheadh  aingidheachd  agus  eusaontais."  Is  e  glòir  mhòr 
Dhe,  ma  seadh,  a  bhi  air  'aithneachadh  mar  a  tha  an  t-ainm 
so  'ga  chur  an  cèill,  urram  agus  eagal  a  bhi  air  an  toirt  dha, 
agus  creidimh  air  a  chleachdadh  air  ann.  Agus  an  urrainn 
so  dìobradh  ^  Am  feud  sinn  a  bhi  air  ar  mealladh  a'  cur  ar 
dòchais  ann,  no  ag  earbsadh  gu'm  bi  e  dhuinn  mar  a  tha 
'ainm  'ga  thaisbeanadh  ?    Nar  leigeadh  Dia. 

Cuireamaid  a  nis  na  beachdan  so  cuideachd,  agus  chi 
sinn  gu'n  dean  iad  bunait  seasmhach  eile  a  thoirt  dhuinn  air 
son  na  fìrinne  so,  agus  misneach  mhòr  a  thoirt  a  dh'  anama 
bochda  peacach  chum  a  bhi  tarruing  dlùth  do  Dhia  ann  an 
Criosd  air  son  maitheanais. 


Rann  4.] 

XI.  Bithidh  tuilleadh  dearbh-bheachd  air  a  thoirt  dhuinn 
a  thaobh  na  firinne  so  ma  bheir  sinn  fainear  buadhan 
siorruidh  nàduir  Dhè,  agus  na  tha  air  'iarraidh  chum  a  bhi 
'gam  foillseachadb.  Chum  na  crìche  so  gabhamaid  na 
beachdan  a  leanas  :  — 

1.  Air  do  Dhia  a  bhi  gu  h-iomlan  coimhlionta  agus  gu 
h-iomlan  fèin-fhoghainteach  ann  fèin,  bha  e  gu  siorruidh 
glòrmhor,  agus  air  a  shàsuchadh  ann  agus  leis  gach 
òirdheirceas  a  tha  'na  nàduir,  mu'n  deachaidh  ni  sam 
bith  fathast  a  chruthachadh  ann  an  cleachcladh  a  chumh- 
achd  shiorruidh.  Uime  sin,  tha  cruthachadh  nan  uile 
nithe  an  crochadh  air  gniomh  àrd-uachdaranach  toile  Dhè 
a  mhain. 

2.  Air  do  Dhia  rùnachadh  ni  sam  bith  a  chruthachadh 
an  leth  a  muigh  dheth  fèin,  bha  e  gu  h-iomlan  neo-sheachanta 
gu'm  bitheadh  sin  deanta  air  a  shon  fèin  mar  chrìch.  Agus 
a  rèir  sin  rinn  e  na  h-uile  nithe  :  Gnàth-fhoc.  xvi.  4,  "  Rinn 
an  Tighearn  gach  ni  air  a  shon  fèin." 

3.  'Nuair  a  tha  na  h-uile  nithe  air  a'  mhodh  so  air  an 
deanamh  air  a  shon  fèin,  cha-n  'eil  e  r'a  thuigsinn  gu  bheil 
Dia  a'  faotainn  leasachaidh  sam  bith  de  mhaith  nuadh  sam 
bith  aVa  ionnsuidh  fèin.  Cha  d'  fhàg  iomlanachd  agus  fèin- 
fhoghainteachd  shiorruidh  a  nàduir  àite  sam  bith  air  son  so. 
Uime  sin,  feumaidh  e  bhi  gur  e  taisbeanadh  nam  buadhan 
naomha  so  'na  nàdur  a  tha  e  'cur  roimhe  'na  oibribh  uile. 
Agus  tha  dà  ni  air  iarraidh  chum  na  crìche  so  : — 

(1.)  Gu'n  dean  e  aithnichte  iàd;  gu'n  cuir  e  an  cèill, 
ann  an  rathad  a  tha  coimh-fhreagarrach  r'a  ghliocas  neo- 
chrìochnaich,  gu'm  buin  an  samhuil  so  de  bhuadhaibh  dha, 
agus  mar  an  ceudna  ciod  e  nàdur  nam  buadhan  sin,  is  e  sin 
ann  an  tomhas  a's  urrainn  an  creutair  a  chruthaich  e  a 
bhreithneachaclh. 

Mar  sin  tha  e  'deanamh  nithe  "chum  a  chumhachd  a 
dheanamh  aithnichte,"  a  nochdadh  a  chumhachd,  agus  a 

chur  an  cèill  ainme  air  feadh  na  talmhainn,  Rom.  ix.  17, 
22.  Mar  sin  theirear  gu  bheil  uan  ni  air  am  feudar  fios 
fhaotainn  a  thaobh  Dhè  follaiseach"  ann  an  oibribh  a' 
chruthrichaidh,  Rom.  i.  19,  20.  Agus  ciod  e  sin?  Eadhon 
buadhan  nàdurra  agus  siorruidh  a  bhith,  "  a  chumhachd 
siorruidh  agus  a  Dhiadhachd." 

(2.)  Gu  bheil  e  'faotainn  glòire  agus  molaidh  air  an  cur 
as  a  leth  air  an  sgàth.  Is  e  a  rùn  a  bhi  air  a  dheanamh 
"  iongantach  annta-san  uile  a  tha  creidsinn,'  2  Tesal.  i. 
10;—  is  e  sin,  air  dhoibh  a  bhi  'toirt  fainear  nan  òirdh- 
eirceas  a  dh'  fhoillsich  e,  agus  sin  mar  a  rinn  e  am 
foillseachadh,  gu'n  cuireadh  iad  gach  uile  urram,  agus 
moladh,  agus  cliù,  agus  glòir,  as  a  leth.  Agus  tha  so  mar 
an  ceudna  tri-tìllte  : — 

[1.]  Taisbeanta.  Mar  sin  tha  na  creutairean  gun 
bheatha  agus  creutairean  beò  gun  reuson  a'  taisbeanadh 
glòire  bhuadhan  Dhè,  eadhon  le  sin  a  tha  iad  annta  fèin 
agus  a  tha  iad  a'  deanamh. 

[2.]  Aindeoineach,  ann  an  cuid  de  na  creutairibh  reus- 
onta.  Cha-n  e  rùn,  no  toil,  no  togradh  dhaoine  no  ainglean 
a  tha  peacachadh  a  bhi  'toirt  gloire  do  Dhia.  Tha  iad  a' 
cleachdadh  an  uile  dhìchill  an  aghaidh  sin,  chum  a  bhi 
'toirt  fuatha,  agus  maslaidh,  agus  toibheim  dha.  Gidheadh 
cha-n  urrainn  iad  cuing  Dhè  a  thilgeadh  bhàrr  am  muineal. 
Bithidh  iad  gu  siorruidh  air  an  èigneachadh  gu  bhi  'g  aid- 
eachadh  'nan  inntinnibh  agus  'nan  coguisibh  gu  bheil  Dia 
gu  neo-chrìochnach  naomh,  agus  glic,  agus  cumhachdach, 
agus  cothromach. 

[3.]  Toileach,  ann  an  seirbhis  reusonta,  ann  an  aoradh, 
ann  an  eagal,  ann  am  muinghin,  agus  an  ùmhlachd  dhaoine 
agus  ainglean.  Agus  tha  glòrachadh  so  Dhe  a'  coimh- 
sheasamh  ann  an  tri  nithibh  : — 

Anns  a'  cheud  àit, — Ann  a  bhi  'g  amharc  air  buadhaibh 
so  Dhè  a  dh'  fhcillsicheadh  dhuinn,  mar  phriomh  chuspair 

uile  ghniomhara  modhannail  ar  n-anama,  agus  uile  chleachd- 
aidhean  ar  n-aigne. 

Anns  an  dara  àit, — A  bhi  'guidhe  air  son  nam  meadhona 
sin  trid  an  do  gheall  e  tuilleadh  foillseachaidh  a  dheanamh 
air  buadhaibh  so  a  nàduìr  agus  air  a  ghlòir  annta,  agus  a 
bhi  'deanamh  gàirdeachais  as  an  leth. 

Anns  an  treas  àit, — Ann  a  bhi  'cur  an  ceill  a  chliù 
maille  r'a  chèile.  Mar  is  dleasdanas  so  a  tha  anabarrach 
cudthromach,  is  amhuil  sin  a  tha  e  'na  nàdur  fèin  a'  coimh- 
sheasamh  ann  a  bhi  'cur  an  cèill  le  creidimh  agus  gàirdeachas 
ciod  e  Dia  agus  ciod  a  tha  e  'deanamh. 

4.  Thugamaid  fainear  nach  urrainn  aon  air  bith  de 
bhuadhaibh  so  Dhè  a  bhi  mar  so  air  am  foillseachadh  agus 
air  an  aithneachadh,  no  e  fèin  a  bhi  air  a  ghlòrachadh  air  an 
son,  ach  mar  a  tha  e  fèin  'gan  cur  an  cèill,  agus  leis  na 
toraidhibh  a  tha  e  'coimhlionadh  d'an  trid.  Cha-n  aithne 
dbuinn  a  bheag  tuilleadh  de  Dhia  na  sin  a's  àill  leis  fèin  a 
bhi  foillseachadh. 

5.  Ann  an  coimh-cheangal  ri  rùn  so  Dhè,  bha  e  feumail 
gu'n  deanadh  e  uile  bhuadhan  a  nàduir  'fhoillseachadh  agus 
a  dheanamh  aithnichte,  ann  an  toraidhibh  a  bhitheadh 
coimh-fhreagarrach  riù,  chum  gu'm  bitheadh  e  air  a  ghlòrach- 
adh  anuta ;  agus,  mar  a  tha  cùisean  a  taisbeanadh  da  thaobh, 
is  amhuil  sin  a  rinn  e. 

6.  Air  do  na  nithe  so  a  bhi  mar  so,  seallamaid  cionnus  a 
tha  a'  chùis  a'  seasamh  a  thaobh  sin  a  tha  r'ar  n-aghaidh. 
Ann  an  cruthachadh  nan  uile  nithe,  ghlòraich  agus  dh' 
fhoillsich  Dia  a  mhòrachd,  a  chumhachd,  a  ghliocas,  agus  a 
mhaitheas.  Ach  ciod  a  their  sinn  mu  àrd-uachdaranachd, 
agus  fìreantachd,  agus  naomhachd  Dhè  ?  Aon  chuid  cha-n 
'eil  iad  air  an  taisbeanadh  idir,  air  neo  cha-n  'eil  sin  deanta 
anns  an  tomhas  soluis  a  tha  feumail,  chum  gu'm  bitheadh  e 
air  a  làn  ghlòrachadh  annta.  Ciod,  ma  seadh,  a  tha  e 
'deanamh  1    Tha  e  'toirt  a  lagh'  naoimh  fèin  mar  riaghailt 

ùmhlachd  do  dhaoinibh  agus  do  ainglibh.  Tha  so  gu  soilleir 
a'  taisbeanadh  'àrd-uachdaranachcl  agus  'ùghdarrais  os  an 
ceann,  maille  ri  a  naomhachd  agus  'fhìreantachd  ann  an 
ceartas  agus  ann  am  fìor-ghloine  nan  nithe  sin  a  tha  e  'g 
àithneadh  dhoibh  :  ionnus  gu  feud  e  'bhi  air  a  ghlòrachadh 
ann  agus  leis  na  buadhaibh  so  mar  an  ceudna. 

Ach,  an  dèigh  so  uile,  nach  'eil  buadhan  diadhaidh 
eile  'na  nàdur,  nach  fheudar  a  sgaradh  o  a  bhith,  nach  'eil 
uiread  as  air  an  ainmeachadh  le  aon  air  bith  de  na  meadh- 
onaibh  so  ?  Tha  e  soilleir  gu  bheil ;  mar  a  tha  tròcair,  agus 
gràs,  agus  foighidin,  agus  fad-fhulangas,  agus  iochd,  maille 
r'an  samhuil  eile.    D'an  taobh  so,  thugamaid  fainear, — 

(1.)  Far  nach  'eil  cuspairean  aca,  cha-n  urrainn  iad  a 
bhi  air  an  cur  an  cèill,  no  air  am  foillseachadh,  no  air  an 
cleachdadh.  Mar  nach  b'  urrainn  cumhachd  no  gliocas 
Dhè  a  bhi  air  an  taisbeanadh  gun  chuspairean  a  bhi  aca, 
cha  mhò  is  urrainn  a  ghràs  no  a  thròcair.  Mur  bi  muinntir 
gu  bràth  ann  a  bhitheas  'nan  airc,  cha-n  urrainn  iad  gu 
bràth  cleachdadh  'fhaotainn,  agus  uime  sin  cha-n  urrainn 
iad  a  bhi  gu  bràth  air  an  aithneachadh.  Air  an  aobhar  sin 
cha  d'  fhoillsicheadh  iad,  aon  chuid  le  cruthachadh  nan  uile 
nithe,  no  le  ùghdarras  an  lagha,  no  leis  an  lagh  air  a 
sgrìobhadh  air  ar  cridheachaibh ;  oir  annta  so  uile  cha-n 
'eil  luaidh  air  cuspair  sam  bith  tròcair  no  gràis.  Oir  is 
anri.  a  mhain  a  thaobh  pheacach,  a  rinn  iad  fèin  truagh  leis 
a'  pheacadh,  a's  urrainn  iad  cleachciadh  'fhaotainn. 

(2.)  Cha-n  'eil  òirdheirceis  sam  bith  ann  an  nàdur  Dhè 
a's  mo  a  tha  taisheanadh  de  mhaitheas,  agus  de  àilleachd, 
agus  de  mhaise  dhiadhaidh  na  iad  so, — tròcair,  gràs,  fad- 
fhulangas,  agus  f'oighidin  ;  agus,  uime  sin,  cha-n  'eil  ni  sam 
bith  anns  am  mò  a  tha  Dia  ag  iarraidh  gu'm  bitheamaid 
air  ar  comh-chumadh  r'a  ìomhaigh,  na  iad  so,—  tròcair,  agus 
gràsmhorachd,  agus  cleachdadh  ullamh  a'  mhaitheanais  d'  a 
chèile.    Tha  fuath  aige  os  ceann  nan  uile  nithe  do'n  spiorad 

sin  ann  an  daoinibli  a  bìiitheas  ag  oibreachadh  an  aghaidh 
nan  nithe  so  :  "  Gheibh  esan  breitheanas  gun  tròcair,  nach 
d'  rinn  tròcair."  Agus,  uime  sin,  is  ni  cinnteach  gu'm  bi 
Dia  air  a  ghlòrachadh  ann  a  bhi  'foillseachadh  bhuadhan 
so  a  naduir. 

(3.)  Cha-n  urrainn  na  buadhan  so  a  bhi  air  an  cleachd- 
adh  no  air  an  aithneachadh  air  sheol  eile,  ach  a  mhain  ann 
agus  trid  maitheanas  pheacaidhean ;  ni  a  tha  'ga  chur  o 
gach  uile  theagamh  gu  bheil  maitheanas  maille  ri  Dia.  Cha 
chaill  Dia  glòir  nan  òirdheirceas  so  :  bithidh  e  air  'fhoills- 
eachadh  annta,  bithidh  e  air  'aithneachadh  leò,  bithidh  e 
air  a  ghlòrachadh  air  an  son ;  nithe  nach  fheudadh  a  bhi 
deanta  mur  bitheadh  maitheanas  maille  ris.  Mar  sin  cha-n 
e  mhain  gu  bheil  maitheanas  air  a  thaisbeanadh  clhuinn  mar 
fhìrinn  a  mhain  ach  mar  an  ceudna  mar  ni  neo  -sheachanta. 


Maitlieanas  air  'fhoillseachadh  ann  an  cur  Mhic  Dhè  chum  bàs 
'fhaotainn  air  son  peacaidh— Agus  mar  an  ceuclna  anns  an 
àithne  'thugadh  dhuinn  a  bhi  'maitheadh  d'a  chèile. 

XII.  Thèid  sinn  air  ar  n-aghaidh  a  nis  chum  an  dearbh- 
aidh  chomharaichte  sin  anns  am  bheil  gach  dearbhadh  a  dh' 
ainmicheadh  a'  cohmeachadh  agus  a'  gabhail  tàimh, — tobar 
nan  sruthan  sòlais  sin  gu  lèir  a  tha  annta, — am  freumh  a 
tha  'cur  beatha  agus  èifeachcl  anns  an  iom]an.  Tha  so  r'a 
fhaotainn  ann  an  Dia  a  bhi  'cur  a  Mhic  fèin.  Bheir  so 
gach  uile  leithsgeul  air  falbh  à  beul  a'  mhi-chreidimh  anns 
a'  chùis. 

Chum  gu'm  bitheadh  an  dearbhadh  so  air  a  dheanamh 
soilleir  agus  so-fhaicsinneach,  a  thaobh  sin  a  tha  r'ar  n-agh- 
aidh  ann,  feumar  a  thoirt  fainear, — 1.  Ciod  o'n  cZ'  èirich  e 
gu'n  do  chuir  Dia  a  Mhac,  2.  Cd  a  bha  air  a  chur.  3. 

Cionnus  a  chuireadh  e.  4.  Ciod  i  a'  chrìoch  air  son  an  do 
chuireadh  e. 

1.  Tha  ceud  èirigh  a'  glmothuich  so  r'a  thoirt  fainear. 
Dh'  èirich  e  o'n  chomh-aonta  agus  o'n  chomh-chomhairle 
shiorruidh  a  bha  eadar  an  t-Athair  agus  am  Mac  :  Sech.  vi. 
13,  "Bithidh  comhairle  na  sìthe  eatorra  araon."  Is  ann 
mu  Chriosd,  am  Meangan,  a  tha  e  'labhairt.  "Togaidh 
eadhon  esan  teampull  a,n  Tighearna,  agus  gheibh  e  glòir, 
agus  suidhidh  e,  agus  riaghlaichidh  e  air  a  rìgh-chaithir  ; 
agus  bithidh  e  'na  shagart  air  a  rìgh-chaithir ;  agus  bithidh 
comhairle  na  sìthe  eatorra  araon  ;" — is  e  sin,  eadar  Dia  an 
t-Athair,  a  tha  'ga  chur,  agus  e  fèin.  Ann  an  so  shuidhich- 
eadh  a'  chomhairle  sin  o'n  d'  rinneadh  sìth  eadar  Dia  agus 
daoinibh,  a  fhuair  coimhlionadh  ann  an  àm  iomchuidh  trid- 
san  a's  e  "  ar  sìth-ne,"  Eph.  ii.  14  :  amhuil  a  tha  e  'labhairt, 
Gnàth-fhoc.  viii.  30,  31,  "An  sin  bha  mise  aige  mar  neach 
a  dh'  altrumadh  maille  ris  ;  agus  bu  mhi  a  thlachd  gach 
là,  a'  deanamh  gàirdeachais  'na  fhianuis  an  còmhnuidh ;  a' 
deanamh  gàirdeachais  anns  a'  chuid  a  dh'  àitichear  d'a 
thalamh,  agus  mo  thlachd  maille  ri  cloinn  nan  daoine."  Is 
iad  so  briathran  Gliocais  Dhè,  eadhon  Mhic  Dhè.  C'uine, 
ma  seadh,  a  rinneadh  so  ?  "An  sin  bha  mise  aige."  C'uine, 
"  Mun  do  shuidhicheadh  na  beanntan,  mun  d'  rinn  e  fathast 
an  talamh,  no  na  machraichean  ;"  is  e  sin,  mun  do  chruth- 
aicheadh  an  saoghal,  no  o  shiorruidheachd,  rainn  25,  26. 
Ach  cionnus  an  sin  a  b'  urrainn  e  a  bhi  "  'deanamh  gàirdeach- 
ais  anns  a'  chuid  a  dh'  àitichear  d'a  thalamh,  agus  a  thlachd 
a  bhi  maille  ri  cloinn  nan  daoine,"  agus  nach  robh  iad  fath- 
ast  idir  ann  1  Freagram,  Rinn  e  sin  anns  a'  chomhairle  a 
shuidhicheadh  d'  an  taobh,  air  an  d'  thugadh  iomradh,  agus 
a  rèir  an  robh  e  gu  bhi  air  a  chur  chum  còmhnuidh  a  ghabh- 
ail  'nam  measg  air  an  taiamh.  Bha  gàirdeachas  air  ann  a 
bhi  'smuaineachadh  roimh-làimh  gu'n  robh  e  gu  teachd  d'an 
ionnsuidh,  agus  gu  obair  mhòr  a  choimhlionadh  air  an  son. 


Railìl  4.]        EADAR-MHINEACHADH  AIR  SALM  CXXX.  205 


B'  ann  'an  sin  le  'aonta  agus  a  thlachd  fèin  a  "  roimh- 
orduicheadh"  e  chum  na  h-oibre,  eadhon  "roimh  chruthach- 
adh  an  t-saoghail,"  1  Phead.  i.  20,  agus  a  fhuair  e  o'n  Athair 
gealladh  na  beatha  maireannaich,  eadhon  mu'n  robh  an 
saoghal  fathast  ann,  Titus  i.  2  ;  is  e  sin,  chum  a  bhi  air  a 
tabhairt  do  pheacaich  ann  an  rathad  a'  mhaitheanais  'na 
fhuil.  Is  amhuil  a  tha  a;  chorahairle  so  gu  lèir  air  a  cur  an 
cèill,  Salm  xl.  7,  8, — mu'm  bheil  an  t-abstol  a'  labhairt, 
Eabh.  x.  5-7,—  "Au  sin  thubhairt  mise,  Feuch,  tha  mi  a' 
teachd  :  ann  an  rola  an  leabhair  tha  sud  sgrìobhta  orm, 
chum  do  thoil-sa  a  dheanamh,  0  Dhè.  Tha  do  lagh  an  taobh 
a  stigh  de  ni'  chridhe."  Tha  toil  an  Athar  anns  a'  ghnothuch 
so,  agus  an  dbigh  air  an  robh  i  gu  coimhlionadh  fhaotainn ; 
agus  tha  toil  a'  Mhic  ann  coimh-fhreagarrach  ri  sin,  agus  a 
thlachd  ann  a  bhi  'freagairt  an  lagha  sin  a  chomharaicheadh 
dha. 

Thugamaid  a  nis  fainear  a'  chrìoch  air  son  an  do  shuidh- 
icheadh  a'  chomhairle  shiorruidh  so  eadar  an  t-Athair  agus 
am  Mac,  timchioll  coir  agus  suidheachaidh  a'  chinne-dhaoine. 
ISTam  b'  àill  le  Dia  am  fàgail  uile  gu  bàsachadh  fo  chiont  am 
peacaidhean,  cha  bhitheadh  feum  sam  bith  d'  an  samhuil  so 
de  smuaintean  no  do  chomhairle  a  bhi  eatorra.  Ciod,  ma 
seadh,  na  smuaintean  agus  na  comhairlean  a  b'  urrainn  a 
bhi  ann,  ach  timchioll  dòigh  saorsa  do  dhaoinibh  ?  nach 
gabhadh  deanamh  ach  le  bhi  'maitheadh  pheacaidhean ;  oir 
cia  b'e  air  bith  eile  a  bhitheadh  deanta,  nan  comharaicheadh 
Dia  aingidheachd,  cha  robh  neach  a  b'  urrainn  seasamh. 
Eisd,  uime  sin,  a  pheacaich  bhochda,  agus  glac  thugad 
misneach.  Tha  Dia  a'  gabhail  comhairle  timchioll  saorsa 
dhuit.  Agus  ciod  nach  urrainn  gliocas  agus  gràs  an  Athar 
agus  a'  Mhic  a  choimhlionadh  ?  Agus  clium  na  crìche  so 
chuireadh  am  Mac  do'n  t-saoghal ;  an  dara  ni  a  tha  r'a  thoirc 
fainear. 

2.  Cò  a  rìnn  Dia  a  chur  uaithe  timchioll  a'  ghnothnicli 

so  ?  Tha  an  Sgriobtuir  a'  leagadh  mòrain  cudthruim  air  so, 
agus  feumaidh  an  creidimh  sin  a  dheanamh  mar  an  ceudna : 
Eoin  iii.  16,  "  Is  ann  mar  sin  a  ghràdhaich  Dia  an  saoghal, 
gu'n  d'  thug  e  'aon-ghin  Mhic  fèin mar  sin,  1  Eoin  iv.  9, 
"  An  so  dh'  fhoillsicheadh  gràdh  Dhè  dhuinne,  anns  gu'n  do 
chuir  Dia  'aon-ghin  Mhic  do'n  t-saoghal,  chum  gu'm  bith- 
eamaid  beò  tridsan."  Agus  cò  e  a  chuireadh  air  a'  mhodh 
so,  d'an  goirear  aon-ghin  Mhic  Dhè  1  Gabhamaid  iomradh 
dà-fhìllte  air,  aon  o'n  t-Seann  Tiomnadh  agus  aon  eile  o'n 
Tiomnadh  Nuadh  ; — an  ceud  aon  o  Isa.  ix.  6,  "  Rugadh 
dhuinne  duine-cloinne,  thugadh  dhuinne  mac  ;  agus  bithidh 
an  uachdaranachd  air  a  ghualainn ;  agus  goirear  mar  ainm 
dheth,  Iongantach,  Comhairliche,  an  Dia  cumhachdach,  an 
t-Athair  siorruidh,  Prionnsa  na  sìthe ;"  an  t-aon  eile  o 
Eabh.  i.  2,  3,  "  Labhair  Dia  anns  na  laithibh  deireannach 
so  ruinne  tre  a  Mhac,  a  dh'  orduich  e  'na  oighre  air 
na  h-uile  ni,  tre'n  do  chruthaich  e  fòs  na  saoghail ;  neach 
air  'blii  dha  'na  dhealradh  a  ghloire-san,  agus  'na  fhìor 
ìomhaigh  a  phearsa,  agus  a'  cumail  suas  nan  uile  nithe 
le  focal  a  chumhachd,  'nuair  a  ghlan  e  ar  peacaidhean 
troimh  fèin,  shuidh  e  air  deas  làimh  na  mòrachd  anns 
na  h-àrdaibh."  Is  e  so  an  ti  a  chuireadh.  Ann  an  nàdur 
agus  ann  an  neart  bha  e  uile-chumhachdach,  oir  rinn- 
eadh  na  h-uile  nithe  leis; — ann  an  dreuchd,  air  'àrdachadh  os 
ceann  nan  uile,  'na  shuidhe  "air  deas  làimh  na  mòrachd 
anns  na  h-àrdaibh  ;" — ann  an  ainm,  "  An  Dia  cumhachdach, 
an  t-Athair  siorruidh : "  air  chor  as  cia  b'e  air  bith  gnothuch 
air  an  d'  thàinig  e  gu'n  dean  e  gu  cinnteach  a  choimhììon- 
adh ;  oir  ciod  a  b'  urrainn  bacadh  a  chur  air  an  tì  chumh- 
achdach  so  ionnus  nach  deanadh  e  a  rùn  a  thoirt  gu  h-inbhe 
bhuadhaich  ? 

A  nis,  is  beachd  so  a  tha  cho  mòr  a'  leasachadh  ar  dearbh- 
aidh  as  gu  bheil  e  'giùlan  cinnte  neo-mhearachdaich  thug- 
ainn  anns  a'  chùis  so.    Ann  an  so  tha  cuspair  ro  dhlùth 

agus  àraidh  air  am  feud  an  creidimh  cleachdadh  agus  anns 
am  feud  e  socrachadh.  C'  ar  son  a  thàinig  Mac  glòrmhor 
so  Dhè  chum  an  t-saoghail  a  ghabhail  còmhnuidh  am  measg 
pheacach  bhochda  ì  Rinn  e  sin  chum  a  bhi  'faotainn  air  an 
son,  agus  a  bhi  'cur  an  cèill  dhoibh,  maitheanas  peacaidh. 
Agus  ciod  an  dearbhadh  a's  mò  a's  urrainn  a  bhi  againn  air 
gu  bheil  maitheanas  maille  ris  air  ar  son  ?  Agus  tha  iom- 
adh  comh-dhùnadh  beannaichte  a  dh'  fheudas  an  creidimh 
a  tharruing  o'n  bheachd  so  :  "  A  nis  tha  fios  agam  gu  bheil 
maitheanas  maille  ri  Dia,  do  bhrìgh  nach  do  chum  e  a 
Mbac,  'aon-ghin  Mic,  ach  gu'n  d'  thug  e  thairis  e  chum  a 
bhi  'ga  chosnadh."  Is  e  so  an  comh-dhùnadh  a  tha  an 
t-abstol  a'  teagasg  dhuinn  a  bhi  'tarruing,  Rom.  viii.  32, 
"  An  ti  nach  do  chaomhain  a  Mhac  fèin,  ach  a  thug  thairis 
e  air  ar  son-ne  uile,  cionnus  maille  ris-san  nach  toir  e  mar 
an  ceudna  dhuinn  gu  saor  na  h-uile  nithe?" 

Ciod  tuilleadh  a's  urrainn  anam  sam  bith  'iarraidh  ?  c'àit 
ain  bheil  ionad  seasaimh  idir  aig  a'  mhi-chreidimh  anns  a' 
ehùis  so1?  Am  bheil  ni  sam  bith  tuilleadh  r'a  dheanamh 
ann  1  B'  ann  chum  a  bhi  'taisbeanadh  gu  bheil  maitheanas 
maille  ris,  agus  chum  a  bhi  'fosgladh  slighe  trid  an  deanadh 
e  a  chleachdadh,  a  rinn  Dia  a  Mhac  fèin  a  chuir  chum  an 
t-saoghail,  mar  a  bheir  sinn  fainear  fathast  'na  dhèigh  so. 

3.  Tha  an  fhìrinn  cheudna  a'  faotainn  ]easachadh  dearbh- 
aidh  o'n  dòìgh  anns  an  do  chuireadh  Mac  Dhè  do'n  t-saoghal. 
Cionnus  a  bha  so?  Cha  b'  ann  'an  glòir,  cha  b'  ann  'an 
cumhachd, — cha  b'  ann  air  dhòigh  a  bha  taisbeanadh  gu 
follaiseach  a  chumhachd  shiorruidh  agus  a  Dhiadhachd. 
Nam  b'  ann,  dh'  fheudamaid  a  bhi  'smuaineachadh  gu'n 
d'  thàinig  e  a  mhain  chum  a  bhi  'ga  fhoillseachadh  agus  'ga 
ghlòrachadh  fèin  anns  an  t-saoghal ;  agus  dh'  fheudadh  e  so 
a  dheanamh  gun  smuaintean  sam  bith  tròcair  no  maith- 
eanais  d'  ar  taobh-ne.  Ach  thàinig  e  gu  h-iomlan  air  dhòigh 
eile :  nochdadh  e  "ann  an  coslas  feòla  peacaich,';  Rom.  viii. 

3  ;  "a'  gabhail  air  fèin  cruth  seirbhisich,"  Phil.  ii.  7  ;  "  air 
a  ghin  o  mhnaoi,  air  a  dheanamh  fo'n  lagh,"  Gal.  iv.  4. 
Agus  c'ar  son  sin1?  Eadhon  chum  a  bhi  'cosnadh  maith- 
eanais  pheacaidhean  air  ar  son.  Mur  bitheadh  Dia  air 
maitheanas  a  rùnachadh  air  son  peacaidh,  cha  chuireadh  e 
a  Mhac  gu  bràth  air  an  dòigh  so  chum  fianuis  a  dheanamh 
m'a  thimchioll ;  agus  rinn  se  e  do  bhrìgh  nach  gabhadh  e 
deanamh  air  dhòigh  sam  bith  eile,  mar  a  rinneadh  a  nochd- 
adh.  Am  bheil  sinn  'an  teagamh  co  ac'  a  tha  maitheanas 
maille  ri  Dia  no  nach  'eil  ?  no  co  ac'  a  gheibh  sinn  e  ma 
chuireas  sinn  aghaidh  air  air  a  shon  ?  Thugamaid  fainear 
cor  a  Mhic  fèin  anns  an  t-saoghal,— na  h-àmhgharan,  am 
bochduinn,  na  buairidhean,  am  bròn,  na  fulangais  a  ghiùlain 
e, — agus  cuireamaid  a' cheisd  r'ar  n-anamaibh  fèin,  "  C'ar 
son  a  bha  so  uile?"  Agus  an  sin  ma's  urrainn  sinn  crìoch, 
no  aobhar,  no  feum  sam  bith  eile  'fhaotainn  air  a  shon,  ach 
a  mhain  a  bhi  'cur  an  cèill  agus  a  bhi  'deanamh  fianuis  gu 
bheil  maitheanas  maille  ri  Dia,  agus  chum  a  bhi  'ga  chosnadh 
agus  slighe  'fhosgladh  dha  air  ar  son-ne,  gleidheamaid  ar 
n-eagalan  againn  fèin  agus  faigheamaid  bàs  fodhpa.  Ach 
ma  tha  so  mar  so,  tha  fìor  bharantas  seasmhach  againn 
chum  ar  n-anaman  a  thoirt  gu  bhi  'sealltuinn  ris  air  a  shom 
4.  A  thuilleadh  air  so  uile,  tha  sin  anns  an  do  chrìoch- 
naich  na  nithe  so  r'a  thoirt  fainear,  eadhon,  bcis  Mhic  Dhè. 
Tha  so  da  rireadh  mòr  agus  iongantach,  agus  feudaidh  sinn 
'fheòraich  gu  h-aithghearr  ciod  a  bha  air  a  rùnachadh  ann. 
Agus  tha'n  Sgriobtuir  a'  toirt  iomraidh  gle  shoilleir  air ; 
mar,  — 

(1.)  Gu'n  d'  fhuair  e  bàs  chum  "  rèite  dheanamh  air  son 
aingidheachd,"  Dan.  ix.  24.  Thug  e  "  'anam  fèin  'na  èiric 
air  son  mhòran,"  Mata  xx.  28 ;  1  Tim.  ii.  6.  'Na  bhàs 
"rinneadh  e  'na  pheacadh,"  chum  gu'm  bitbeadh  muinntir 
eile  "  air  an  deanamh  'nam  fìreantachd  Dhè  ann-san,"  2 
Cor.  v.  21;  Rom.  viii.   3.     Ann  an  so  "ghiùlain  e  ar 

peacaidhean  e  fèin  'na  chorp  fèin  air  a  chrann,"  1  Phead. 
ii.  24.  B'e  so,  ma  seadh,  suidheachadh  na  cùis  : — A  àW 
aindeoin  gràidh,  agus  gràis,  agus  irioslachd  a  dh'  ainmich- 
eadh  roimh,  gidheadh  bha  ar  peacaidhean  de  leithid  a  nàdur 
as  nach  b'  urrainn  maitheanas  a  bhi  gu  bràth  air  'fhaotainn,. 
mur  bitheadh  rèite  air  a  deanamh  agus  luach  air  'ìocadh  as 
ar  leth.  Agus  ann  an  so  tha  am  maitheanas  sin  a  tha 
maille  ri  Dia  air  'fhoillseachadh  agr.s  air  a  thaisbeanadh 
air  dhòigh  cho  soilleir  agus  cho  comharaichte  as  nach  d' 
fhàgadh  aige-san  ach  a  bhi  mallaichte  gu  siorruidh  nach 
urrainn  a  leughadh.  Seadh,  agus  bitheadh  e  mallaichte ; 
oir  ciod  tuilleadh  a  tha  r'a  iarraidh  chum  a  bhi  fìreanachadh 
Dhè  'na  sgrios  shiorruidh  ì  D'a  thaobh-san  nach  creid  fian- 
uis  a  ghràis,  mar  a  tha  sin  deanta  agus  air  a  thaisbeanadh 
ann  am  fuil  a  Mhic,  bàsaicheadh  e  gun  sùil  ri  leigheas. 
Seadh,  ach  a  rìs, — 

(2.)  Tha  mallachadh  agus  binn  an  lagha  'nan  luidh  an 
aghaidh  a'  pheacaich.  Tha  e  'cur  air  chois  a  thagraidh  an 
aghaidh  ar  leigeadh  fa  sgaoil,  agus  'gar  ceangal  sios  fo 
fhiachaibh  peanais  :  agus  cha  dean  Dia  a  lagh  fèin  a  chur 
air  chùl ;  mur  bi  dìoladh  air  a  dheanamh,  cha-n  fheudar 
deadh-ghean  a  nochdadh  do  pheacaich.  Bha  so,  ma  seadh, 
anns  an  dara  àit,  mar  chrìch  aig  bàs  Chriosd.  Mar  a  rinn- 
eadh  rèite  leis,  is  amhuil  sin  a  choimhlion  e  uile  ■  àitheantan 
an  lagha  ;  mar  sin  Rom.  viii.  1-4.  Dh'  fhuiling  e  "  ann  an 
coslas  feòla  peacaich,  .  .  .  chum  gu'm  bitheadh  fìreantachd 
an  laghaair  a  coimhlionadh."  Fhreagair  e  "  mallachadh  an 
lagha"  'nuair  a  "  rinneadh  e  'na  mhallachadh  air  ar  son-ne," 
Gal.  iii.  13  ;  ionnus  gu'n  d'  rinneadh  e,  a  thaobh  ùmhlachd 
an  lagha,  "  'na  chrìch  an  lagha  chum  fìreantachd  do  gach 
neach  a  chreideas,"  Rom.  x.  3,  4.  Agus  a  thaobh  a'  phean- 
ais  a  bha  e  bagradh,  rinn  e  a  ghiùlain,  agus  a  thoirt  as  an 
rathad.  Mar  sin  dh'  fhosgail  e  slighe  do  mhaitheanas  tre 
dhearbh  chridhe  an  lagha ;  cha-n  'eil  focal  aige  r'a  labhairt 

an  aghaidh  maitheanais  d'  an  taobhsan  a  tha  'creidsinn. 
Gidheadh, — 

(3.)  Tha  peacaich  fo  chumhachd  Shàtain.  Tha  e  'g  agairt 
còir  orra ;  agus  cionnus  a  dh'  fheudas  iad  a  bhj  air  an  teas- 
airgin  o  a  thighearnas  ?  Bha  so  mar  an  ceudna  mar  chrìch 
aig  a  bhàs  :  oir  mar  a  "  dh'  fhoillsicheadh  e  chum  a  bhi 
'sgrios  oibre  an  diabhuil,"  1  Eoin  iii.  8,  is  amhuil  sin  "tre'n 
bhàs  a  chlaoidh  e  esan  aig  an  robh  cumhachd  a'  bhàis," 
Eabh.  ii.  14  ; — is  e  sin,  rinn  e  a  chumhachd  a  chreachadh, 
agus  a  thighearnas  a  sgrios,  agus  beul  a  thagraidh  a  dhruid- 
eadh  a  thaobh  pheacach  a  tha  'creidsinn  ;  mar  a  chuir  sinn 
an  cèill  ann  an  àit  eile.* 

Leis  na  nithe  so  uile,  ma  seadh,  maille  ri  iomadh  ni  eile 
coimhcheangailte  r'a  bhàs,  tha  dearbh-chinnt  ro  sheasmhach 
againn  gu  bheil  maitheanas  maille  ri  Dia,  agus  gu  bheil  e 
toileach  gu'm  bitheamaid  air  ar  deanamh  'nar  luchd-comh- 
pairt  dheth. 

5.  Agus  an  e  so  uile  ì  An  do  chrìochnaich  'obair  'na 
bhàs  ?  Am  bheil  ni  sam  bith  eile  a  rinn  e  chum  a  bhi 
'daingneachadh  maitheanais  air  ar  son,  ach  a  mhain  gu'n 
d'  fhuair  e  bàs  1  Tha  ;  tha  e  bed  mar  an  ceudna  an  dèigh  a 
bhàis,  chum  na  crìche  ceudna.  Tha  Mac  so  Dhè,  anns  an 
nàdur  sin  a  ghabh  e  d'  a  ionnsuidh  fèin  chum  rèite  'dhean- 
amh  air  son  peacaidh  le  a  bhàs,  a  nis  beò  a  rìs  an  dèigh  a 
bhàis,  chum  a  bhi  'coimhlionadh  agus  a'  daingneachadh 
maitheanais  pheacaidhean  air  ar  son.  Agus  tha  e  'deanamh 
so  dà  rathad  : — 

(1.)  Air  bhi  dha  air  èirigh,  tre  chumhachd  agus  dheadh 
thoil  Dhè,  o'n  bhàs  sin  a  ghiùlain  e  chum  rèite  'dheanamh 
air  son  peacaidh,  tha  e  'dearbhadh  agus  a'  deanamh  fianuis 
dhuinne  gu'n  d'  thug  e  làn  choimhlionadh  do'n  obair  sin  a 
ghabh  e  os  làimh,  agus  gu'n  d'  rinn  e  saorsa  'fhaotainn  as  ar 

*Faic  Air  Comh-chomumi  ri  Dia,  Earrann  II.,  caib.  x. 

leth-ne,  agus  air  ar  son.  Mur  bitheadh  e  air  riarachadh  a 
thabhairt  air  son  cionta  peacaidh  le  a  bhàs,  cha  bhitheacih 
e  gu  bràth  air  aiseirigli  'fhaotainn. 

(2.)  An  dèigh  a  bhàis  tha  e  nis  beo  beatha  na  h-eadar- 
mheadhonaireachd,  chum  eadar-ghuidhe  a  dheanamh  air  ar 
son,  ionnus  gu  faigheamaid  maitheanas  peacaidh  ;  nithe  a 
tha  gu  tric  air  an  gnàthachadh  mar  mheadhonaibh  chum  a 
bhi  'misneachadh  dhaoine  gu  bhi  'creidsinn,  agus  uime  sin 
cha  leudaich  sinn  ni's  fhaide  orra  aig  an  àm. 

Is  e  so,  ma  seadh,  suim  na  cùis  : — Bha  Mac  Dhè  air  a 
chur,  air  son  nan  crìochan  a  dh'  ainmicheadh,  chum  slighe 
fhosgladh  do  thròcair  anns  am  b'  urrainn  i  cleachdadh 
'fhaotainn  ann  am  maitheanas  peacaidh.  A  nis,  is  ann  an 
so  a  tha  'coimh-sheasamh  an  obair  a's  mò  a  rinn  Dia  riamh, 
no  'ni  e  gu  bràth,  a  choimhlionadh.  Thugamaid  fainear  an 
dearbhadh  so,  ma  seadh,  agus  faiceamaid  ciod  a's  urrainn 
mi-chreidimh  a  thagradh  'na  aghaidh.  Cha  b'  ann  an  diomh- 
anas  a  rinn  Dia  a  Mhac  a  chur  uaithe ;  ni  a  dh'  fheumadh  a 
bhi,  nam  b'e  's  gu'n  do  rùnaich  e  gun  mhaitheanas  a 
thaisbeanadh  agus  a  chleachdadh  a  thaobh  pheacach.  Uime 
sin,  chum  a  bhi  'daingneachadh  ar  creidimh,  ni  sinn  beagan 
rannsachaidh  anns  na  nithe  so  fathast  ann  an  rathad  a  bhi 
feòraich  chùisean  fa  leth  : — 

1.  A  mheud  's  gu'n  d'  fhuair  Mac  Dhè  bàs  anns  an  dòigh 
a  dh'  ainmicheadh,  a  rèir  comhairle  chinnteich  agus  toile 
Dhè,  c'  ar  son  a  rinn  e  sin,  agus  ciod  a  bha  'na  rùn  ann  ì 

Freagradh.  Tha  e  soilleir  gu'n  d'  fhuair  e  bàs  àir  son  ar 
peacaidhean.  Rom.  iv.  25  ;  is  e  sin,  "  chum  rèite  'dheanamh 
air  son  pheacaidhean  an  t-sluaigh,"  Eabh.  ii.  17,  18.  Cha-n 
'eil  focal  anns  an  Sgriobtuir  a  dh'  fheudar  a  chreidsinn  gu 
ceart,  no  aon  ghniomh  ùmhlachd  a  dh'  fheudar  ìocadh  do 
Dhia  a  rèir  a  thoile,  ach  ann  an  rathad  a  bhi  'gabhail  ri  crìch 
so  bàis  Chriosd. 

2.  Cìod,  ma  seadh,  an  gnothuch  àraidh  a  bha  eadar  Dia 

mar  Bhreitheamh  nan  uile,  agus  an  ti  sin  a  b'e  Eadar- 
mheadhonair  na  h-eaglais  ì 

Freag.  Rinn  Dia  gun  amharus  "  peacaidhean  gack 
aoin  agaiun  a  leagadh  air,"  Isa.  liii.  6  ;  agus  air  dha  a 
dheanamh  'na  "  ìobairt-pheacaidh,"  rinn  e  "  am  peacadh  a 
dhìteadh  anns  an  fheòil,"  Rom.  viii.  3  ;  2  Cor.  v.  21. 

3.  Ciod,  ma  seadh,  a  bha  mar  chrìch  aig  Criosd  ann  a 
bhi  'strìochdadh  do  thoil  Dhè  agus  a'  giùlan  nan  nithe  so  uile  % 

Freag.  "  Ghiulain  e  ar  peacaidhean  e  fèin  'na  chorp  fèin 
air  a'  chrann,"  1  Phead.  ii.  24;  "ghabh  e  ar  peacaidhean 
air  fèin," — ghabh  e  os  làimh  freagairt  air  an  son,  chum  ar 
fìachan  a  dhìoladh,  agus  crìoch  a  chur  air  a'  chomhstri  a  bha 
eadar  Dia  agus  peacaich  m'  an  timchioll,  Dan.  ix.  24. 

4.  An  robh  ni  sam  bith  tuilleadh  aig  Dia  r'a  iarraidh  o 
pheacaich  do  bhrìgh  peacaidh,  chum  gu'm  bitheadh  a  cheartas 
air  a  riarachadh,  ach  sin  a  mhain  a  chuir  e  as  leth  Chriosd  ì 
An  d'  rinn  e  cuid  de'n  pheanas  a  thoill  am  peacadh  a  leagadh 
air-san,  le  cuid  de  mhallachadh  an  lagha  a  chur  'an  gniomh 
'na  aghaidh,  agus  gidheadh  tomhas  de'n  chorruich  a  ghleidh- 
eadh  air  son  pheacach  iad  fèin  ? 

Freag.  Cha  d'  rinn,  gun  teagamh.  Thàinig  e  chum  a 
bhi  'coimhlionadh  an  iomlain  de  thoil  Dhè,  Eabh.  x.  7,  9  ; 
agus  cha  d'  rinn  Dia  a  chaomhnadh  anns  a'  chuid  a's  lugha 
de'n  pheanas  a  b'e  toil  naomh  Dhè  a  chomharachadh  do'n 
pheacadh,  Rom.  viii.  32. 

5.  Cionnus,  ma  seadh,  a  chaidh  an  obair  sin  leis  an 
Tighearn  Criosd  a  rinn  e'ghabhail  os  làimh  ?  An  d'  rinn  e 
a  toirt  gu  h-inbhe  coimhlionaidh  ?  no  an  d'  thàinig  laigse 
làmh  air  foipe  1 

Freag.  Cha  bu  chomasach  gu'm  bitheadh  esan  air  a 
chumail  le  "  piantaibh  a'  bhàis,"  Gniomh.  ii.  24.  Bha  fìos 
aige  roimh-làimh  gu'm  bitheadh  e  air  a  ghiùlan  tre'n  obair ; 
b'e  a  mhuinghin  nach  treigteadh  innte  e,  nach  dìobradh  a 
leasraidh  fo'n  uallach,  Isa.  1.  5-9. 

6.  Agus  c'àit  a  nis,  ma  seadh,  am  bheil  e,  agus  ciod  a 
tha  e  'deanamh?  An  d'  rinn  e  a  nis  an  obair  a  chur  a 
thaobh,  no  am  bheil  e  fathast  'na  ceann  gus  am  bheil  i  air 
a  toirt  chum  foirfeachd  ? 

Freag.  Tha  e  fior,  bha  e  marbh,  gidheadh  tha  e  beò,  agus 
sin  gu  saoghal  nan  saoghal ;  agus  dh'  innis  e  dhuinn  "do 
bhrìgh  gu  bheil  esan  beò  gu'm  bi  sinne  beò  mar  an  ceudna," 
do  bhrìgh  gur  e  so  crìoch  a  bheatha  mar  eadar-mheadhonair 
air  nèamh. 

C'àit  a  nis  am  bheil  àit  aig  teagamh  anns  a'  chùis  so  ì 
Am  bheil  tinne  sam  bith  de'n  t-slabhruidh  so  a  dh'  fheudas 
am  mi-chreidimh  a  bhriseadh  1  Ach  a  dh'  aindeoin  gach 
dearbhaidh  dhiubh  so  a  tha  air  an  toirt  ri  aghaidh  dhaoine, 
naa  tha  iad  a'  cur  rompa  nach  creid  iad  fathast  gu  bheil 
maitheanas  maille  ri  l)ia,  fòghnadh  e  dhoibh-san  a  tha  'ga 
chur  an  cèill,  gu  bheil  iad  'nam  fàile  cubhraidh  do  Dhia 
anns  an  dream  a  thèarnar,  agus  anns  an  dream  a  sgriosar. 
Agus  tha  mi  'moladh  Dhè  gu'n  d'  rinn  e  an  cothrom  so 
'bhuileachadh  orm  gu  bhi  'deanamh  fianuis  air  gràs  Dhè 
ann  an  Criosd  ;  agus  mur  gabh  daoine  ris,  is  ann  do  bhrìgh 
gu'n  do  "dhall  dia  an  t-saoghail  so  inntinnean  na  dream 
nach  'eil  'nan  creidich,  air  eagal  gu'n  dealraicheadh  orra 
solus  soisgeil  ghlòrmhoir  Chriosd."  Gidheadh  bithidh  Criosd 
air  a  ghlòrachadh  anns  na  nithe  so  uile  d'an  taobhsan  a  tha 
'creidsinn. 

XIII.  Feudar  dearbhadh  eile  'fhaotainn  a  thaobh  na 
fìrinne  ceudna,  anns  gu  bheil  Dia  a'  cur  mar  dhleasdanas 
oirnne  a  bhi  'maitheadh  da  chèilè;  agus,  uime  sin,  gun 
teagamh,  tha  maitheanas  maille  ris  fèin  air  ar  son-ne. 
Bithidh  brìgh  an  dearbhaidh  so  air  a  dheanamh  soilleir, 
chum  na  crich'  a  tha  r'ar  n-aghaidh,  leis  na  beachdaibh  a 
leanas  : — 

1.  Is  ni  cinnteach  gu'n  d'  rinn  Dia  so  'àithne  dhuinn. 
Tha  na  fianuisean  a  th'  air  araon  lionmhor  agus  aithnichte, 

air  chor  as  nach  'eil  aobhar  a  bhi  'toirt  iomraiclh  àraidh 
orra  :  faic  Lucas  xvii.  4 ;  Eph.  iv.  32  ;  Mata  xviii.  23,  gu 
deireadh  a'  chaibideil.  A  mhain  so,  gu  bheil  cuid  de  nith- 
ibh  ro  chomharaichte  coimhcheangailte  ris  an  àithne  so,  a 
tha  'taisbeanadh  gur  dleasdanas  gle  chudthromach  a  tha 
f ìllte  suas  innte,  a  dh'  fheudar  a  thoirt  fainear ;  mar, — 

(1.  )  Gu  bheil  ar  Slànuighear  ag  iarraidh,  'nuair  a  thig 
sinn  a  dheanamh  gnothuich  ri  Dia  ann  an  ùrnuigh,  gu'm 
bitheadh  mothachadh  againn  de  threibhdhireas  annainn  fèin 
a  thaobh  coimhlionadh  an  dleasclanais  so  do  gach  aon  a 
chèile.  Uime  sin,  tha  e  'teagasg  dhuinn  a  bhi  'g  ùrnuigh 
gu'n  deanadh  Dia  ar  fiachan  a  mhaitheadh  eadhon,  "raar  a 
mhaitheas  sinne  d'  ar  luchd-fiach,"  a  clh'  fheudas  a  bhi  an 
airc  maitheanais  'fhaotainn  uainn,  Mata  vi.  12. 

(2.)  Feudar  'ainmeachadh,  nach  'eil  dleasdanas  sam  bith 
eile  a  tha  air  a  chur  'an  coimh-inbhe  ris  ;  o'm  bheil  e  soilleir 
gu  bheil  e  air  a  shònruchadh  mar  chomharadh  air  ar  treibh- 
dhireas  anns  gach  earrann  eile  d'ar  n-ùmhlachd  do  Dhia. 
Rinn  Criosd  fèin  a  ghabhail  mar  an  dearbhadh  air  ar 
n-ùmhlachd  choitchinn  'na  fhianuis ;  ionnus  gur  mòr  an 
t-urram  a  chuireadh  air.  Uime  sin,  tha'  n  comharachadh 
àraidh  a  rinneadh  air  an  dleasdanas  so  anns  an  ùrnuigh  'ga 
dheanamh  'na  dhleasdanas  àraidh  mar  an  ceudna,  agus  a' 
taisbeanadh  gu  bheil  meas  mòr  aig  Dia  air,  agus  gu  bheil  e 
taitneach  'na  shùilibh. 

(3.)  Gu  bheil  Dia  ag  iarraidh  cleachdadh  so  a'  mhaith- 
eanais  annainn  do  bhrìgh  aJ  mhàitheanais  a  tha  sinn  a' 
faotainn  uàithe ;  o'm  bheil  e  mar  fhiachaibh  do-labhairt 
oirnn  a  bhi  'na  cheann.    Faic  Eph.  iv.  32. 

(4.)  Gu  bheil  an  dleasdanas  so  ni's  soilleire  air  'àithneadh 
anns  an  Tioiunadh  Nuadh  na  anns  an  t-Seann  Tiomnaclln 
Bha  e  gun  teagamh  air  'iarraidh  fo'n  fhrithealadh  sin  mar 
an  ceudna,  gidheaclh  cha  robh  e  deanta  cho  comharaichte  no 
cho  soilleir  as  a  tha  e  nis.    Uaith  so  tha  sinn  gu  tric  a' 

faicinn  eadar-dhealachaidh  spioraid  eadar  na  naoimh  an 
uair  sin  agus  na  naoimh  fo'n  Tiomnadh  ISTuadh.  Tha  sinn 
'gam  faotainn  air  uairibh  a'  taisbeanadh  a'  shamhuil  sin  de 
spiorad  achmhasanach,  geur,  an  aghaidh  an  naimhdean  agus 
an  luchd-sàruchaidh,  as,  ged  a  bha  barantas  aca  o  chuid  a 
chleachdaidhean  Spioraid  Dhè  annta,  coimh-fhreagarrach  ris 
an  fhrithealadh  fo'n  robh  iad,  nach  'eil  idir  iomchuidh 
dhuinne  a  nis,  a  tha  tre  Iosa  Criosd  air  faotainn  "gràs 
air  son  gràis."  Mar  sin  air  do  Shechariah  a  bhi  'faghail 
a'  bhàis,  ghlaodh  e,  "  Chi  an  Tighearn,  agus  agraidh  e;n 
ach  Stephen,  'nuair  a  chuireadh  gu  bàs  e  air  an  aobhar 
cheudna,  thubhairt  e,  "  A  Thighearna,  na  cuir  am  peac- 
adh  so  as  an  leth." 

(5.)  Tha  cleachdadh  so  a'  mhaitheanais  a  thaobh  mhuinn- 
tir  eile  air  'ainmeachadh  gu  soilleir  mar  chumha  air  an  tèid 
maitheanas  a  thoirt  dhuinn  o  Dhia,  Mata  vi.  14,  15;  agus 
tha  a  nàdur  air  a  chur  an  cèill  gu  soilleir,  caib.  xviii.  23-35. 
Cha  dean  cleachdadh  a'  mhaitheanais  a  thaobh  mhuinntir 
eile  maitheanas  a  chosnadh  dhuinn  fèin ;  ach  is  dearbhadh 
e  nach  d'  fhuair  sinn  fèin  maitheanas  mur  'eil  maitheanas 
air  a  chleachdadh  leinn. 

2.  Thugamaid  fainear  gur  dleasdanas  so  a  tha  cho  comh- 
araichte  as  nach  'eil  ni  sam  bith  a's  maisiche  ann  an  neach 
sam  bith,  na  'bhi  gu  h-iomchuidh  'ga  choimhlionadh.  Is  e 
'bhi  gruamach,  dioghaltach,  fonn  spioraid  cho  an-dualach 
ri  aon  air  })ith  chum  am  bheil  ar  nàdur  air  tuiteam.  Air 
an  làimh  eile,  cha-n  'eil  gràs,  no  sgèimh  inntinn'  agus 
caithe-beatha,  a  tha  r'a  fhaicinn  ann  an  duine,  a  tha  ann 
fèin  cho  maiseach,  cho  ion-mholta,  no  cho  tarbhach  do'n 
chinne-dhaoine,  as  a  tha  spiorad  tairis,  macanta,  a  tha 
ullamh  chum  maitheanais  a  thabhairt.  Agus  tha  mi  duil- 
ich  gu  bheil  agam  r'a  innseadh,  gu  bheil  an  gràs  so  ni's  ro 
luachmhoire  do  bhrìgh  cho  ainneamh  as  a  tha  e. 

Cuireamaid  a  nis  na  nithe  so  uile  cuideachd  : — Tha  Dia 

ag  iarraidh  uairn  gu'm  bitheacìh  maitheanas  annainn  d'an 
taobh-san  a  thug  oilbheum  dhuinn,  agus  sin  maitheanas 
saor,  gun  chrìochan  sam  bith.  Tha  e  'buileachadh  gràis  a' 
mhaitheanais  so  air  a  naoimh,  a'  cur  mòr  mheas  air,  agus  a' 
taisbeanadh  air  iomadh  dòigh  gu  bheil  e  'g  amharc  air  mar 
aon  de  na  feartaibh  a's  inbhiche,  agus  a's  maisiche,  agus  a's 
ion-mholta,  leis  am  feud  inntinn  duine  a  bhi  air  a  sgeadach- 
adh.  Ciod,  ma  seadh,  a  their  sinn  a  nis?  Am  bheil  maith- 
eanas  maille  ris  fèin  no  nach  'eil?  "  An  tì  a  shuidhich  a' 
chluas,  nach  cluinn  e  1  an  tì  a  dhealbh  an  t-sùil,  nach  faic 
e  ?"  An  tì  a  tha  mar  so  a'  cur  cleachdadh  a'  mhaitheanais 
mar  dhleasdanas  oirnn,  agus  a  tha  'buileachadh  gràis  oirnn 
air  a  shon,  nach  'eil  maitheanas  maille  ris  fèin  ?  Bhitheadh 
e  cho  maith  dhuinn  a  ràdh,  "  Ged  a  tha  sinne  maith,  gidh- 
eadh  cha-n  'eil  Dia  mar  sin ;  ged  a  tha  sinne  bàigheil  fial- 
aidh,  cha-n  'eil  esan  mar  sin."  An  ti  sin  a  tha  'faotainn 
gràis  a'  mhaitheanais  air  'oibreachadh  ann  an  tomhas  air 
bith  ann  fèin,  agus  gidheadh  air  am  bheil  eagal  nach  'eil 
maitheanas  ann  an  Dia  air  a  shon,  tha  e  anns  a'  chùis  sin 
co  dhiùbh  'ga  chur  fèin  air  thoiseach  air  Dia :  toradh 
nàdurra  a'  mhi-chreidimh  mhallaichte. 

Ach,  da  rireadh,  mur  bitheadh  maitheanas  maille  ri  Dia, 
cha  bhitheadh  maitheanas  ann  an  duine  'na  ghràs  idir,  no 
na  buadhan  sin  uile  a  tha  'g  aomadh  thuige, — mar  a  tha 
macantas,  iochd,  foighidin,  truas,  agus  an  samhuil  eile ; 
agus  ciod  a  bhitheadh  'an  sin  ach  dorus  fosgailte  a  thoirt 
do  nàdur  an  duine  chum  cuthaich  agus  feirge  ?  Oir  mar  a 
tha  gach  uile  fhìrinn  a'  coimh-sheasamh  anns  an  fhreag- 
arrachd  a  tha  innte  do'n  cheud  Fhìrinn  shiorruidh,  is 
amhuil  sin  cha-n  'eil  feart  modhannail  sam  bith  a'  coimh- 
sheasamh,  anns  a'  cheud  àit  agus  air  mhodh  àraidh,  ann  an 
comh-chumadh  ri  riaghailt  àithne  sam  bith,  ach  ann  an 
coimh-fhreagarrachd  ris  a'  cheud  Bhith  neo-chrìochnach 
agus  iomlàn  maille  ris  gach  òirdheirceas  a  tha  ann. 

Feartan  a'  mhaitheanais— Cho  mòr  agus  cho  saor  as  a  ta  e. 

Tha  dòchas  againn  gu'n  d'  rinn  gach  argumaid  a  ghnàth- 
a.icheadh  gu  ruige  so  an  fhìrinn  mhòr  sin  a  bha  sinn  a'  toirt 
fainear  a  dhearbhadh  gu  neo-mhearachdach,  — fìrinn  anns  ain 
bheil  beatha  agus  anara  ar  n-uile  dhòchas,  agus  ar  n-aidmh- 
«il,  agus  ar  diadhachd,  agus  ar  n-aoraidh  fìllte  suas.  Is  i 
■crìoch  agus  rùn  an  teagaisg  so  gu  h-iomlan,  ma  seadh,  a  bhi 
'leagadh  bunait  sheasmhaich  air  am  feud  an  creidimh  socrach- 
adh  ann  an  cur  aghaidh  air  Dia  air  son  maitheanais  pheac- 
aidhean,  agus  mar  an  ceudna  a  bhi  'misneachadh  gach  uile 
sheòrsa  dhaoine  gu  bhi  'deanamh  sin.  Dh'  fhàgadh  againn 
a  nis  a'  chrìoch  so  'fhosgladh  suas  agus  a  chomh-chur;  gidh- 
eadh  tha  dà  ni  fathast  againn  r'a  roimh-mhineachadh  mu'n 
tèid  sinn  gu  neo-mheadhonach  an  ceann  na  h-oibre  sin.  Agus 
is  e  an  ceud  ni,  a  bhi  'toirt  fainear  cuid  de  na  nithe  a  bhuin- 
eas  do'n  mhaitheanas  so,  agus  a  tha  coimhcheangailte  ris,  a 
dh'-fheudas  an  dà  chuid  ar  misneachadh  agus  impidh  a  chur 
oirnn  chum  aghaidh  a  chur  air  Dia  air  a  shon.  Is  e  an 
dara  ni,  a  bhi  'nochdadh  am  feum  a  tha  air  an  oidhirp  so, 
do  bhrìgh  ro  mheud  a'  mhi-chreidimh  a  tha  riaghladh  anns 
an  àireamh  a's  mò  m'a  thimchioll.  A  thaobh  a'  cheud  ni 
dhiubh  so,  ma  seadh,  feudar  a  thoirt  fainear, — 

1.  Gu  bheil  am  maitheanas  so  a  tha  maille  ri  Dia  anns 
na  h-uile  rathad  iomchuidh  air  Dia ;  tha  e  'coimh-fhreag- 
arrach  r'a  mhòrachd,  r'a  mhaitheas,  agus  ris  gach  òirdheirceas 
glòrmhor  a  tha  'na  nàdur.  Ann  am  focal,  is  maitheanas  e  a 
tha  maille  ri  Dia,  agus  leis  an  deanar  aithnichte  'na  chleachd- 
adh  gur  Dia  e.    Agus  uime  sin, — 

(1.)  Tha  Dia  fèin  ag  eadar-dhealachadh  a  mhaitheanais 
o  ni  sam  bith  air  an  urrainn  ar  smuaintean  ruigheachd ; 
agus  sin  do  bhrìgh  gur  e  a  mhaitheanas  fèin  a  tha  ann,  agus 
gu  bheil  e  cosmhuil  ris  fèin.  Is  cuspair  creidimh  a  mhain 
e,  an  gràs  sin  a's  urrainn  fois  a  ghabhail  ann  an  ni  nach 

urrainn  e  a  bhreithneachadh.  Mur  bitheadh  maitheanas. 
ann  an  Dia  'na-ni  os  ceann  na  dh'  fheudas  inntinnean 
dhaoine  a  smuaineachadh,  cha  bhitheadh  feòil  sam  bith  air 
a  tèarnadh.  Tha  e  fèin  a'  cur  so  an  cèill :  Tsa.  Iv.  7-9, 
"  Trèigeadh  an  t-aingidh  a  shlighe,  agus  an  duine  eucorach 
a  smuaintean ;  agus  pilleadh  e  ris  an  Tighearn,  agus  nochd- 
aidh  e  tròcair  dha  ;  agus  ri  ar  Dia-ne,  oir  bheir  e  maith- 
eanas  gu  pailt.  Oir  cha-n  iad  mo  smuaintean-sa  bhur 
smuaintean-sa,  ni  mò  is  iad  'ur  slighean-sa  mo  shlighean- 
sa,  deir  an  Tighearn.  Oir  mar  a  tha  na  nèamhan  àrd 
seach  an  talamh  ;  mar  sin  tha  mo  shlighean-sa  àrd 
seach  bhur  slighean-sa,  agus  mo  smuaintean-sa  seach 
bhur  smuaintean-sa."  Mar  a  tha  soilleir  o'n  choimh- 
theagasg,  is  iad  smuaintean  agus  slighean  a'  mhaith- 
eanais  air  am  bheil  e  labhairt.  Orra  so  tha  smuaintean 
dhaoine  teachd  gearr  ;  cha-n  aithne  dhuinn,  mar  gu'm  b'  ann, 
a  bheag  sam  bith  de'n  fharsuinneachd  neo-chrìochnaich  a  th' 
ann  an  criclhe  Dhè  anns  a'  chùis.  Tha  e  ìabhairt  mu'n 
"aingidh,"  —  "duine  anabarrach  mi-dhiadhaidh,"  agus 
mu'n  "eucorach," — "  fear  na  ceilg  agus  na  h-aingidheachd 
reasgaiche  ;"  aig  nach  'eil  ni  sam  bith  air  'aire  no  'na  shlighe 
ach  a'  bhreug,  agus  peacadh,  agus  aingidheachd.  G-idheadh, 
pilleadh  eadhon  am  fear  so  ris  an  Tighearn,  agus  bheir  e 
maitheanas  dha  gu  pailt.  Tha  maitheanas  maille  ris  na 
sgaoileas  gach  cuibhreach  peacaidh  leis  am  feud  neach  sam 
bith  a  bhi  air  a  cheangal  a  philleas  d'a  ionnsuidh  agus  a 
dh'  iarras  'aghaidh.  Ach  tha  so  gle  chruaidh  dhuinne  a 
bhreithneachadh.  Cha-n  e  so  gnàth  dhaoine.  Cha-n  'eil  ann 
an  daoinibh  na  bhuineas  air  a'  mhodh  so  ris  an  neach  a  thug 
oilbheum  dhoibh.  "  Is  fìor  nach  'eil,"  deir  Dia,  "  ach  cha-iL 
iad  '  bhur  slighean-sa  mo  shlighean-sa  '"  Mar  is  trice,  'nuair 
a  thig  sinne  a'  dheanamh  gnothuich  ri  Dia  timchioll  maith- 
eanais,  tha  sinn  a'  dol  sàs  ann  an  uile  dhrisean  conspoideach 
a'  mhi-chreidimh.     Tha  an  ni  so  no  an  ni  ud  eile, — an- 

tromachadh  air  chor-èigin, — a'  toirt  laigse  air  ar  muinghin. 
Nach  e  so  ccann-aobhar  ar  buaireis  uile,  nach  'eil  sinn  a' 
toirt  fainear  cò  ris  am  bheil  ar  gnothuch,  ach  an  àite  sin 
gu  bheil  sinn  'ga  thomhas  le  sreang  ghoirid  ar  smuaintean 
fèin,  a'  toirt  a  nuas  an  Dè  mhòir  gu  h-inbhe  nan  slighean  a 
gheibliear  'am  measg  chloinn  nan  daoine  ?  Do  bhrìgh  gu 
bheil  e  cruaidh  dhuinn  ar  peghinn  a  mhaitheadh,  tha  sinn  a' 
meas  nach  urrainn  Dia  na  tàlanna  a  mhaitheadh.  Acb 
rinn  e  ulluchadh  air  son  a  bhi  'bacadh  an  samhuil  so  de 
smuaintean  annainn  :  Hosea  xi.  9,  "  Cha  chuir  mi  'n  gniomh 
mo  dhian-chorruich,  cha  phill  mi  a  mhilleadh  Ephraim  ;  oir 
is  Dia  mise,  agus  cha  duine."  Tha  so  air  an  laimh  eile  'na 
chùis-bhròin, — is  e  sin,  an  t-an-dànadas,  a  tha  'tionndadh 
Dhè  gu  ìodhol,  agus  a'  cur  maitheanais  as  leth  an  ìoclhoil 
sin  os  ceann  ni  sam  bith  ris  an  urrainn  an  creidimh  gabhail 
ann  an  'deanamh  gnothuich  ris  rnar  Dhia  aig  am  bheil 
òirdheirceis  agus  buadhan  neo-chrìochnach.  Tha  sinn  ag 
aideachadh  gu  bheil  aobhairean  na  cùis  soilleir.  Ach  tha  so 
cinnteach,  nach  'eil  an-dànadas  sam  bith  a's  urrainn  am 
maitheanas  sin  aon  uair  a  smuaineachadh  air  a  shon  fèin,  a' 
tighirm  o'n  ìodhol  a  tha  'na  chridhe,  a  tha  an  creidimh  a' 
faotainn  ann  an  Dia  'na  shlighibh  fèin  ;  oir,  — 

(2.)  Tha  Dia  a' toirt  iomraidh  air  buadhaibh  ?ieo-chrìoch- 
nach  a  nàduir  chum  a  bhi  'taisbeanadh  ro  mheud  agus 
farsuianeachd  a'  mhaitheanais  a  tha  maille  ris.  Tha  e  'gan 
cur  r'ar  n-aghaidh  chum  a  bhi  toirt  dhearbh-chìnnt  dhuinn 
gu  faigh  sinn  maitheanas  maille  ris  a  bhitheas  coimh- 
fhreagarrach  riu.  Faic  Isa.  xl.  27-31.  Is  i  a'  cheisd  anns 
an  àite  so,  am  bheil  cleadh-ghean  r'a  fhaotainn  maille  ri  Dia 
no  nach  'eil,  ni  nach  fheuclar  fhaotainn  ach  le  maitheanas 
peacaidh  a  mhain.  Agus  tha  Iacob  peacach  aon  chuid  a' 
tuiteam  'an  eu-dòchas  no  fo  dhiobhail-misnich  d'a  thaobh. 
Ach  deir  Dia,  "  Cha-n  iad  mo  smuaintean-sa  bhur  smuaint- 
ean-sa"  anns  a'  chùis  so.    Agus  cionnus  a  tha  e  'dearbhadh 

dhoibh  gu  bheil  iad  air  seacharan  ann?  Seadh,  tha  e  'gan 
gairm  gu  bhi  'toirt  fainear  an  dà  chuid  cò  e  agus  ciod  e  ris 
am  bheil  an  gnothuch,  chum  gu'm  bitheadh  sùil  aca  ri  deadh- 
ghean  agus  ri  maitheanas  a  bhitheadh  iomchuidh  air  fèin. 

Agus  tha  Maois  a'  tagradh  an  ni  ceudna  chum  maith- 
eanas  'fhaotainn  do  Israel,  a  rinn  brosnachadh  mòr  a  thoirt 
do  Dhia,  ionnus  gu'n  do  bhagair  e  gu'n  deanadh  e  an  sgrios, 
Air.  xiv.  17,  18.  Tha  e  tagradh  maitheanais  ann  an  rathad 
a  dh'  fheudadh  a  bhi  coimh-fhreagarrach  ri  mòrachd  agus  ri 
glòir  uile  bhuadhan  nàduir  Dhè,  agus  a  dheanadh  aithnichte 
gu'n  robh  cumhachd  agus  uile-fhoghainteachd  neo-chrìoch- 
nach  maille  ris. 

Tha  so,  tha  sinn  ag  ràdh,  'na  mhisneach  ann  an  rathad 
coitchionn  do  chreidich.  Tha  mòran  leis  am  bu  mhiann 
maitheanas  peacaidh  'fhaotainn  ;  ach  cha-n  'eil  iad  'ga  mheas 
comasach.  C'ar  son  sin'?  c'àit  am  bheil  an  uireasbhuidh  1 
Cha-n  'eiì  maitheanas  aig  Dia  dhoibh,  no  d'an  leithid ;  agus 
mar  sin  theagamh  gu  bheil  iad  fa  dheòidh  a  teachd  gearr 
air  maitheanas.  Ciod  !  an  ann  do  bhrìgh  nach  urrainn  Dia 
am  maitheadh  ? — nach  'eil  maitheanas  'na  chomas  ?  Cha-n 
ann  idir ;  ach  a  chionn  nach  urrainn  iad  agus  nach  àill  leò 
a  chreidsinn  gu  bheil  am  maitheanas  a  tha  maille  ris  cho 
mòr  as  gu  freagradh  e  uile  uireasbhuidhean  an  anama,  ged 
a  tha  e  freagairt  na  farsuinneachd  neo-chrìochnaich  a  tha 
'na  chridhe  fèin.  Cha-n  'eil  e  taitneach  do  Dhia  a  bhi  'cur 
tomhais  air  a  thaobh  ni  sam  bith,  gu  sònruichte  'na  ghràs. 
Is  e  so,  mar  a  tha  e  fèm  ag  ràdh,  a  bhi  'ga  bhuaireadh ;  is 
brosnachadh  mòr  e  :  Salm  lxxviii.  41,  "  Phill  iad  air  an 
ais,  agus  bhuair  iad  Dia,  agus  chuir  iad  tomhas  air  Aon 
naomh  Israeil."  Cha  b'  urrainn  e  giùlain  le  so.  Ma  tha 
maitheanas  idir  maille  ri  Dia,  is  maitheanas  e  a  tha  iom- 
chuidh  air  fèin.  'Nuair  a  bheir  e  maitheanas  idìr,  bheir  e 
"  maitheanas  gu  pailt."  Falbh,  ma  seadh,  le  do  mhaitheanas 
chumhann,  theann,  aindeoineach,  a  dh'  ionnsuidh  chloinn 

nan  daoine  ;  theagamh  gu  freagair  e  iad-san  agus  gu  bheil  e 
cosmhuil  riu  fèin ;  ach  an  Dia  mòr,  tha  a  mhaitheanas 
iomlan,  ionnus  nach  'eil  ar  peacaidhean  roimhe  ach  mar 
neul  roimh  ghaoith  na  h-àird  an  ear  no  roimh  èirigh  na 
grèine.  Uaith  so  theirear  gu  bheil  e  'deanamh  na  h-oibre 
so  le  'uile  chridhe  agus  le  'uile  anam,  "  gu  saor,"  gu  fialaidh, 
a'  maitheadh  ar  peacaidhean  le  cridhe  mòr,  tabhairteach, 
agus  'gan  tilgeadh  "ann  an  doimlmeachdaibh  na  fairge," 
Mic.  vii.  i9,  ann  an  cuain  gun  ghrunnd, — samhladh  air 
tròcair  neo-chriochnaich.  Cuimhnich  so,  anam  bhochd, 
'nuair  a  tha  thu  'deanamh  gnofchuich  ri  Dia  anns  a'  ehùis  so: 
"  Tha  gach  aon  ni  comasach  do'n  neach  a  chreideas." 

2.  Tha  am  maitheanas  so  ann  no  maille  ri  Dia,  cha-n  e 
mhain  air  chor  as  gu  feud  sinn  aghaidh  a  chur  air  ma's  àili 
leinn,  agus  sin  gun  chronachadh  'fhaotainn  uaith,  ach  mar 
an  ceudna  air  chor  as  gu'n  d'  rinn  e  a  ghlòir  mhòr  a  cheangal 
ri  bhi  'ga  chur  an  cèill  agus  'ga  chomhpàirteachadh  ;  cha 
mhò  a  dh  'fheudas  sinn  urram  ni's  ro  mhò  a  chur  air  na 
gu'n  tigeamaid  thuige  chum  a  bhi  'ga  'fhaotainn  uaithe. 
Tha  sinn  mar  is  tric,  mar  gu'm  b'  ann,  ni's  ullamh  air 
maitheanas  a  ghoid  o  Dhia,  na  bhi  'ga  ghabhail  uaithe  mar 
o  neach  a  tha  'ga  bhuileachadh  gu  saor  agus  gu  fialaidh. 
Tha  sinn  ullamh  r'a  smuaineachadh  gu  bheil  sinn  gle 
thoileach  gu  faigheamaid  maitheanas,  ach  nach  'eil  toil  aig 
Dia  a  thoirt  dhuinn,  agus  sin,  mar  a  tha  sinn  a'  meas,  do 
bhrìgh  gu'm  bitheadh  e  'na  chall  dha,  agus  gu  feumadh  e 
dealachadh  ris  a'  ghlòir  a  bhitheadh  aige  ann  an  'deanamh 
peanais  oirnn  air  son  ar  peacaidhean.  Ach  is  e  so  dearbh 
nàdur  a'  mhi-chreidimh.  G-idheadh  is  ann  a  tha  cùisean  da 
rireadh  air  sheòl  eile.  Ann  an  Iosa  Criosd  rinn  e  na  h-uile 
ni  orduchadh  ann  an  'deanamh  gnothuich  ri  peacaich  a 
thaobh  maitheanais,  ann  an  rathad  a  bhitheas  "  chum  cliù 
glòire  a  ghràis,"  Eph.  i.  6.  Is  e  a  rùn  anns  an  iomlan  de 
rùn-dìomhair  an  t-soisgeil  a  bhi  'glòrachadh  a  ghràis,  agus  a 
bhi  'g  àrdachadh  tròcair  a'  mhaitheanais. 

Is  e  so  mar  an  ceudna  crìoch  mhionnan  Dhè  air  an  do 
ìabhradh  roimh, — eadhon,  a  bhi  'spìonadh  as  am  freumhan 
uile  chleachdaidhean  uaigneach  a  mhi-chreidimh  a  bhitheas  a' 
cur  as  leth  Dhè  gu  bheil  e  neo-thoileach  air  gràs,  agus  tròcair, 
agus  maitheanas  a  fhrithealadh  air  peacaich.  Faic  Eabh. 
vi.  17,  18,  far  am  bheil  so  air  a  chur  an  cèill.  Uime  sin, 
is  e  aomadh  an  reusonachaidh  a  bha  sinn  a'  gnàthachadh 
roimh,  cha-n  e  mhain  a  bhi  'dearbhadh  gu  bheil  maitheanas 
maille  ri  Dia,  ach  gur  e  ar  dleasdanas  a  bhi  'ga  chreidsinn. 
Tha  sinn  a'  meas  gur  e  ar  dleasdanas  a  bhi  'g  ùrnuigh,  gu'm 
bu  chòir  dhuinn  a  bhi  'g  èisdeachd  an  fhocail,  a  bhi  roinn 
na  dèirce,  a  bhi  'gràdhachadh  nam  braithrcan,  a  bhi  seach- 
nadh  a  pheacaidh  ;  agus  ma  dhìobaireas  sinn  ann  an  aon  air 
bith  dhiubh,  tha  ciont  a'  luidh  air  ar  coguisibh,  ionnus  gu 
bheil  ar  sìtli  air  a  briseadh  :  ach  cha  mhòr  gu  bheil  sinn  'ga 
mheas  'na  dhleasdanas  idir  a  bhi  'creidsinn  maitheanais  ar 
peacaidhean.  Ach  a  nis,  ciod  a  tha  air  iarraidh  chum  ni 
sam  bith  a  dheanamh  'na  dleasdanas  dhuinn  nach  'eil  air 
'fhaotainn  arms  an  ni  so  1  oir, — 

(1.)  Tha  maithea?ias  maille  ri  Dia,  agus  so  air  'fhoills- 
eachadh  agus  air  a  chur  an  cèill.  Is  e  am  foillseachadh  so 
a  thugadh  air  a  tha  'ga  dheanamh  'na  chuspair  creidimh 
dhuinn.  Cia  b'e  air  bith  ni  a  tha  e  mar  so  a'  cur  an  cèill, 
tha  e  mar  dhleasdanas  oirnne  a  chreidsinn,  air  neo  tha  sinn 
a'  cur  crìch'  an  fhoillseachaidh  sin  'an  neo-bhrìgh. 

(2.)  Tha  e  gu  soilleir  air  àithneadh  dhuinn  a  bhi  'creid- 
sirm.  Is  i  an  àithne  so  a  tha  'ga  dheanamh  'na  dhleasdanas 
oirnne  a  bhi  'creidsinn.  Mar  a  tha  creidimh  air  oibreach- 
adh  annairm  gu  saor  leis  an  Spiorad  Naomh,  is  gràs  a  tha 
ann  ;  ach  mar  ni  a  tha  air  àithneadh,  is  dleasdanas  a  tha 
arm. 

(3.)  Is  dleasdanas  ro  chudthromach  e,  mar  a  chaidh  a 
nochdadh,  a  thaobh  glòire  Dhè. 

(4.)  A  thaobh  ar  n-anama  fèin  mar  an  ceudna,  anns  a' 

bheatha  so  agus  sin  a  tha  chum  teachd.  Bha  na  nithe  so 
feumail  r'an  ainmeachadh,  mar  stèidh  nan  earail  a  leanas. 


Nithe  a  tha  'dearbhadh  naeh  'eil  a'  chuid  mhòr  de  dhaoine  a  creid- 
sinn  gu  bheil  maitheanas  ann  an  Dia. 

Is  e  a  bu  chòir  a  bhi  deanta  nis  an  fhìrinn  so  a  chomh- 
■chur  air  mhodh  àraidh,  an  ni  sin  fòs  a  tha  air  ar  n-aire  anns 
an  iomlan, — is  e  sin,  a  bhi  'g  earalachadh  agus  a'  misneach- 
adh  dhaoine  chum  a  bhi  'ga  creidsinn ;  ach  cha-n  'eil  e  'nar 
comas  mòran  cheaman  sam  bith  a  ghabhail  anns  an  obair 
so,  anns  nach  'eil  sinn,  mar  gu'm  b'  ann,  a'  cluinntinn  chuid 
ag  ràdh,  "Nach  'eil  an  obair  so  uile  gun  fheum  ?  Cò  nach 
'eil  a'  creidsinn  an  iomlain  de'n  tha  thu  'g  oidhirpeachadh  a 
bhi  'dearbhadh  ?  air  clior  as  gu  bheil  do  shaothair  air  gle 
bheag  tairbhe."  Uime  sin,  mu'n  dean  sinn  neach  sam  bith 
'earàlachadh  gu  bhi  'ga  chreidsinn,  bheir  sinn  oidbirp  air  a 
nochdadh  dhoibh  nach  'eil  iad  fathast  a'  deanamh  sin.  Tha 
mòran,  tha  sinn  ag  ràdh,  eadhon  a'  chuid  mhòr  de  dhaoinibh 
■a  tha  fo  fhrithealadb  an  t-soisgeil,  gu  mòr  a'  mealladh  an 
anama  fèin  anns  a'  chùis  so.  Cha-n  'eil  iad  da  rireadh  a' 
creidsinn  sin  a  tha  iad  ag  aideachadh  a  bhi  'creidsinn,  agus 
a  tha  iad  fèin  a'  saoilsinn  gu  bheil  iad  a'  creidsinn.  Is  e  so 
ann  am  shùilibh-sa  am  mearachd  a's  cudthromaich  anns  an 
urrainn  daoine  tuiteam,  agus  a's  aimhleasaich  d'  an  anamaibh 
fèin.  Tha  i  a'  coimh-sheasamh  anns  an  dà  ni  so  : — 1.  Cha-n 
3eil  iad  da  rireadh  a'  creidsinn  ann  am  maitheanas  peac- 
<aidh.  2.  Tha  iad  fèin  a'  meas  gu  bheil,  ionnus  gu  bheil 
iad  air  an  gleidheadh  o  bhi  'feòraich  'na  dhèigh.  Is  dà 
mhearachd  so  a  bhuineas  do'n  bhunait,  agus  a  tha  'sgrios 
anama  ahaoine  a  tha  beò  agus  a'  bàsachadh  annta.  Ni  sinn, 
uime  sin,  gu  h-aithghearr,  an  gnothuch  so  a  chur  gu  deuch- 

ainn.  Tha  sinn  a'  meas,  le  beagan  riaghailtean  agus  bheachd- 
an  soilleir,  gu  feudar  a'  cheisd  chudthromach  sin  a  fhreagradh 
agus  a  thoir  'gu  ceann,  am  bheii  no  nach  'eil  sinn  da  rireadh 
a'  creidsinn  gu  bheil  maitheanas  maille  ri  Dia.  Ach  mu'n 
dean  sinn  sin  tha  dà  roimh-bheachd  a  ni  sinn  'ainmeachadh 
coimhcheangailte  ris  : — 

Anns  a'  cheud  àit,  Gu  bheil  daoine  anabarrach  ullamh 
air  iad  fèin  a'  mhealladh  anns  a'  chids.  Tha  dòchasan 
faoine,  beachdan  coitchionna,  meallta,  an-toil  do'n  fhèin- 
rannsachadh,  a'  comh-chuideachadh  a  chèile  gu  ro  mhòr, 
ionnus  gu  bheil  daoine  'gam  mealladh  fèin  anns  a'  ghnothuch. 

Anns  an  dara  àit,  Mar  a  tha  daoine  ullamh  air  a  bhi 
'deanamh  so,  is  amhuil  a  tha  iad  da  rìreadh  'gan  cleachdadh 
fèin;  tha  iad  'gam  mealladh  fèin,  gun  fhios  aca  gu  bheil 
iad  a'  deanamh  sin.  Cuiriclh  là  a'  bhreitheanais  so  ann  an 
solus,  mur  tig  daoine  gu  bhi  'foicinn  an  amaideis  fèin  roimh 
sin.  Cha-n  'eil  iad  ach  tearc  a  tha  da  rìreadh  a'  creidsinn 
maitheanais  peacaidh.  Nach  'eil  e,  uime  sin,  iomchuidh 
gu'n  cuireadh  gach  aon  neach  a  cheisd  d'a  thaobh  fèin,  cò 
an  àireamh  anns  am  faighear  e  air  an  là  dheireannach  T 
Ma  mheallar  sinn  anns  a'  chùis  so,  tha  sinn  air  ar  meall- 
adh ;  chaill  sinn  na  h-uile  ni.  Feumaidh  dòchas,  agus 
beatha,  agus  anatn,  bàsachadh,  agus  sin  gu  siorruidh.  Cha-n 
'eil  cuideachadh  no  saorsa  r'a  fhaotainn  dhoibhsan  a  tha. 
Vara  mealladh  fèin  ann  an  so.  Rinn  iad  dòigh  'fhaotainn 
a  mach  air  a  dhol  sios  gu  sàmhach  do'n  t-slochd. 

A  nis,  tha  na  nithe  sd  air  an  roimh-ainmeachadh  a. 
mhain  chum  a  bhi  brosnachadh  dhaoine  suas  ann  an  cleachd- 
adh  an  fhèin-rannsachaidh,  ionnus  gu'm  bitheadh  na  beachd- 
an  a  leanas  chum  tairbhe  dhoibh.  Rachamaid  a  nis,  ma 
seadh,  'nan  ceann  : — 

1.  Ann  an  rathad  coitchionn,  Is  fìrinn  shoisgeulach 
so;  seadh,  fìrinn  mhòr  bhunaiteach  agus  chudthromach  an 
t-soisgeil.     Is  ann  innte  tha'm  prioruh  eadar-dhealachadh 

a'  luidh  a  tha  eadar  an  dà  choinihcheangal.  mar  a  tha  Dia 
fèin  a'  cur  an  cèill,  Eabh.  viii.  7-13.  A  nis,  ni  gle  bheag 
beachdachaidh  air  slighibh  agus  air  imeachd  dhaoine  ar 
riarachadh  a  thaobh  na  ceisde  so,  am  bheil  no  nach  'eil  iad 
da  rireadh  a'  creidsinn  an  t-soisgeil,  agus  priomh  bhunach- 
aran  coimhcheangail  nan  gràs.  Gu  cinnteach  cha-n  'eil 
aineolas,  agus  dorchadas,  agus  saoghaltachd  dhaoine  a'  dean- 
amh  fianuis  gu  bheil.  Tha  toraidhean  eile  air  an  giùlan 
leis  d'an  taobh-san  a  th'  ann  am  fìrinn  'ga  chreidsinn,  Titus 
ii.  11,  12  ;  Isa.  xi.  6-9.  Tha  e  'teagasg  do  dhaoinibh  "gach 
mi-dhiadhachd  agus  ana-miann  saoghalta  àicheadh."  Tha 
e  'g  iompachadh  an  cridheachan,  an  nàdur,  agus  an  slighean. 
Cha-n  'eil  e  'na  ni  aimrid,  lag-chuiseach,  neo-tharbhach,  mar 
a  dheanadh  an  samhuil  so  de  mhuinntir  a  thaisbeanadh. 

2.  D'an  taobh-san  a  tha  da  rireadh  a'  creidsinn  gu  bheil 
maitheanas  maille  ri  Dia,  tha  iad  le  sin  c&'  fdotainn  maith- 
eanais.  Tha  fìor  chleachdadh  creidimh  air,  a'  toirt  cdir  ann  ; 
tha  e  'cur  an  anama  ann  an  seilbh  air.  Ts  e  so  lagh  neo- 
chaochlaidheach  an  t-soisgeil.  Tha  aonadh  neo-sgaraichte 
eadar  a  bhi  'creidsinn  maitheanais  agus  maitheanas  'fhaot- 
ainn.  Am  measg  nan  iomaclh  comharadh  a  dh'  fheudar 
fhaotainn  air  neach  aig  am  bheil  fìor  chòir  ann  am  maith- 
eanas,  cha  dean  sinn  ach  a  h-aon  ainmeachadh, — tha  meas 
ac  air  os  ceann  an  t-saoghail  gu  lèir.  Feòraicheamaid  ciod 
am  meas  a  tha  aig  mòran  dhiùbh-san  air,  a  tha  'ga  chur  o 
gach  uile  theagamh  gu  bheil  iad  'ga  chreidsinn.  Am  bheil 
iad  ag  amharc  air  mar  an  ionmhas,  agus  mar  an  nèamhnuid 
ro  luachmhor?  Am  bheil  iad  cùramach  m'  a  thimchioll? 
Am  bheil  iad  gu  tric  ag  amharc  agus  a'  toirt  fainear  co  ac 
a  tha  e  'fantuinn  gu  tèaruinte  'nan  seilbh  no  nach  'eil  ?  An 
e  so  suidheachadh  a'  chuid  mhòir  de  dhaoinibh  1  Tha  fios 
aig  an  Tighearn  nach  e.  Labhraidh  iad  mu  mhaitheanas, 
ach  cha-n  'eil  meas  aca  air,  cha  n  'eil  e  luachmhor  'nan 
sùilibh,  cha  dean  iad  rannsachadh  àraidh  sam  bith  'na 

clhèigh.  Mur  tachair  do  sgitheach  a'  pheacaidh  an  coguis- 
ean  a  reubadh,  cha  toir  iad  làmh  idir  air,  cha  mhò  a  thig 
e  ach  ro  bheag  'nan  aire. 

Na  bitheadh  an  samhuil  so  de  dhaoinibh  'gam  mealladh 
fèin,  a'  meas  gu  bheil  eòlas  sam  bith  aca  air  rùn-dìomhair  a' 
mhaitheanais  shoisgeulaich. 

3.  Cuireamaid  a'  cheisd  air  a'  mhuinntir  so  a  tha  'leig- 
eadh  orra  a  bhi  'creidsinn  maitheanais  peacaidh,  cionnus  a 
fhuair  iad  e,  chum  gu'm  bi  fios  againn  am  bheil  e  o'n  Ti 
sin  a  ghairm  sinn  no  nach  'eil. 

'Nuair  a  dh'  aidich  Peadar  gu'm  b'e  ar  Slànuighear  "an 
Criosd,  Mac  an  Dè  bheò,"  dh'  innis  e  dha  nach  "  d'  fhoillsich 
fuil  agus  feòil  sin  dha-san,  ach  'Athair-sa  a  tha  air  nèamh," 
Mata  xvi.  17.  Tha  so  mar  an  ceudna  fìor  d'  an  taobh-san 
a  tha  da  rireadh  a'  creidsinn  gu  bheil  maitheanas  maille  ri 
Dia  :  <£cha  d'  fhoilsich  fuil  agus  feòil  sin  dhoibh;" — cha 
robh  ni  sam  bith  an  leth  a  stigh  dhiubh  no  an  leth  a  muigh 
dhiubh  a  dheanadh  an  cuideachadh  gu  bhi  'ga  chreidsinn,  's 
ann  a  bha  an  t-iomlan  a'  luidh  'an  aghaidh  sin.  "Is  i  so 
obair  Dhè,  gu'n  creideamaid,"  Eoin  vi.  29 ; — obair  mhòr,  an 
obair  a's  mò  a  tha  Dia  ag  iarraidh  uainn.  Cha-n  e  mhain 
gur  ni  mòr  e  ann  fèin,  ach  tha  e  mòr  a  thaobli  a  chuspair, 
no  sin  a  tha  r'a  chreidsinn,  eadhon  maitheanas  peacaidh. 

Ciod  a  nis  a  th'  aig  an  àireamh  a's  mò  de  dhaoinibh  r'a 
ràdh  anns  a'  chùis  1  Labhradh  iad  gu  soilleir,  agus  feum- 
aidh  iad  aideachadh  nach  d'  fhuair  iad  riamh  'na  ni  duilich 
e  a  bhi  'ga  chreidsinn  ;  cha  do  chuir  iad  riamh  an  gnothuch 
an  teagamh,  cha  mhò  a  bha  e  'na  cheisd  riamh  orra,  agus 
cha-n  aithne  dhoibh  c'  ar  son  a  bhitheadh.  Bha  iad  riamh 
a'  ceadachadh  gu'n  robh  maitheanas  aig  Dia,  air  chor  as 
nach  fhac  iad  riamh  aobhar  air  ùine  sam  bith  a  bhuileach- 
adh  ann  an  ùrnuigh  no  ann  am  beachd-smuaineachadh  m'a 
thimchioll.  An  robh  iad  riamh  ann  an  iom-chomhairle  agus 
ann  an  iomguin  uaigneach  cridbe  uime?    Cha  robh.  An 

d'  thug  iacl  riamb  fainear  cionnus  a  dh'  fheudtadh  gach 
doirbheadas  a  bha  'luidh  'na  aghaidh  a  ghiùlain  air  falbh  ì 
Cha  d'  thug  idir.  Am  bheil  a'  chùis  da  rireadh  mar  sin, 
gu'n  d'  fhàs  an  creidimh  so  suas  ann  an  daoinibh  gun  fhios 
aca  ciamar  ?  Ach  is  e  fìrinn  na  cùis,  gu  bheil  an  samhuil 
so  de  dhaoinibh  air  beachdan  coitchionna,  Deo-tharbhach  a 
ghabhail  thuca  mu  mhaitheanas,  a  rinn  Sàtan,  agus  an- 
dànadas,  agas  beul-aithris  dhaoine,  agus  èisdeachd  ghnàthach 
an  fhocail,  a  thoirt  dhoibh ;  ach  a  thaobh  foiilseachaidh  sin 
an  t-soisgeil  de  mhaitheanas  air  am  bheil  sinn  a'  labhairt, 
tha  iad  gu  h-iomlan  ainealach  air.  Chum  a  clhearbhadh  air 
na  creutairibh  bochda  so  cia  cho  amaideach  as  a  tha  an  an- 
dànadas,  cha  dean  sinn  ach  a  mhain  iarraidh  orra  a  dhol 
an  còmhradh  ri  cuid  a  dh'  fhìor  chreidich  a  dh'  fheudas 
a  bhi  aithnichte  dhoibh.  Feòraicheaclh  iad  dhiubh  an  d' 
fhuair  iadsan  'na  ni  cho  furasda  a  bhi  'creidsinn  maitheanais 
pheacaidhean.  "Mo  thruaighe  !"  deir  neach,  "tha  mi  'g 
oidhirpeachadh  a  bhi  'leantuinn  Dhè  o  chionn  fhichead 
bliadhna,  agus  cha  d'  ràinig  mi  fathast  air  dearbh-bheachd 
sheasmhach  agus  chomhfhurtail  uime."  Dh'  fheudadh  gu 
foghainn  beagan  de'n  chòmhradh  so  gu  bhi  'dearbhadh  air 
creutairibh  bochda,  dorcha,  feòlmhor,  cia  cho  amaideach  as 
a  tha  am  muinghin. 

4.  Tha  meadhonan  àraidh  ann  trid  am  bheil  an  rùn- 
dìomhair  so  air  'fhoillseachadh  do  anamaibh  dhaoine. 
Annta  so  tha  iad  'ga  fhaotainn  ma  tha  iad  'ga  fhaotainn 
idir.  Uime  sin,  ma  tha  thu  'g  ràdh  gu  bheil  eòlas  agad 
air,  feòraicheam  dhiot  c'  àit  an  d'  fhuair  thu  e,  agus  ciod 
am  meadhon  trid  an  d'  fhoiìlsicheadh  dhuit  e  1  An  d'  ràinig 
thu  air  le  focal  na  fìrinn'?  An  d'  fhuair  thu  e  ann  an 
searmonachadh  an  t-soisgeil  ? — ann  an  leughadh  an  fhocail 
no  ann  am  beachd-smuaineachadh  air  ì  an  d'  thugadh  dhuit 
e  tre  fhocal  èigin  de'n  fhìrinn  a  labhradh  riut  ann  an  deadh 
àm  1  no  an  d'  rinn  e  grèim  ceum  air  cheum  gu  h-uaigneach 

air  do  chridhe  agus  air  d'  inntinn  o'n  fhìrinn  anns  an  robh 
thu  air  do  theagasg  gu  coitchionn,  agus  sin  an  uair  a  bha  d' 
ana.m  a'  gleachdadh  'an  iom-chomhairle  timchioll  a'  pheac- 
aidh?  Tha  fios  agad  cionnus  a  fhuair  thu  do  shaoibhreas, 
d'  òr  agus  d'  airgiod ;  is  aithne  dhuit  mar  a  fhuair  thu  d' 
fhòghlum,  tha  cuimhne  agad  cò  a  dh'  ionnsuich  do  cheàird 
dhuit.  Na  gabh  iongantas,  ma  seadh,  ma  chuirear  a'  cheisd 
so  riut  mar  an  ceudna  : — Cionnus  a  fhuair  thu  an  t-eòlas 
a  tha  thu  'tagradh  a  bhi  agad  air  maitheanas  ?  Mur  'eil 
comas  agad  so  a  fhreagairt,  a  mhain  gu  bheil  thu  'g  ràdh 
gu'n  cnala  tu  uime  agus  gu'n  robh  thu  'ga  chreidsinn  riamh 
o  tha  cuimhne  agad,  feudar  gu  cothromach  a  chur  an  teag- 
amh  am  bheil  crannchur  idir  agad  ann  no  nach  'eil.  Ma's 
e  tuairisgeul  mi-chinnteach  no  beachdan  coitchionna  o'm 
bheil  d'  eòlas  agad  anns  a'  chùis,  na  bi  a'  smuaineachadh  gu 
bheil  comh-chomunn  sam  bith  agacl  ri  Criosd  ann. 

5.  'Nam  measg-san  a  tha  'g  aideachadh  a  bhi  'creidsinn 
ann  am  maitheanas,  cia  cho  tearc  an  àireamh  d'  an  aithne 
da  rireadh  ciod  e  I  Their  iad  gu  bheil  iad  a'  creidsinn ;  ach 
is  ann  mar  a  bha  na  Samaritanaich  a'  toirt  aoraidh, — "do'n 
ni  nach  b'  aithne  dhoibh."  Is  e  an  creidimh  a  tha  aig  cuid 
ann  am  maitheanas,  an-dànadas  ladarna,  o'm  bheil  iad  a' 
glaodhaich,  "  Sìth,  sìth."  Cha-n  'eil  ann  do  mhuinntir  eile 
ach  smuaintean  coitchionna  gur  peacaich  iad,  giclheadh  gu'n 
dean  Dia  rathad  air  chor-èigin  an  leigeadh  as  gun  pheanas. 
Bithidh  cuid  a'  saoilsinn  gu'm  buadhaich  iad  air  Dia  le'n 
ùrnuighibh  chum  an  leigeadh  seachad,  ionnus  nach  dean  e 
an  tilgeadh  a  dh'  ifrinn.  Cha-n  'eil  daoine  'suidheachadh 
an  inntinnean  air  ni  sam  bith  eile  anns  a'  chùis,  ach  aon 
rathad  no  rathad  eile,  gu  faigheadh  iad  as  o  dhioghaltas 
agus  o  pheanas  ann  an  saoghal  eile.  Ach  an  e  so  am 
maitheanas  a  tha  air  'fhoilìseachadh  anns  an  t-soisgeul, 
agus  air  an  robh  sinn  a'  labhairt?  Tha  tobar  a'  mhaith- 
eanais  so  air  fhaotainn  ann  an  cridhe  agns  ann  an  nàdur 

ghràsmhòr  Dhè,  air  a  chur  an  cèill  le  'ainni.  An  d'  rinn 
thu  so  a  thoirt  fainear  gu  suiclhichte  riamh  ?  An  do  sheas 
thu  riamh  air  traigh  na  fairge  neo-chrìochnaich  sin  de 
mhaitlieas  agus  de  ghràdh  ?  An  robh  so  riamh  :na  lorg 
agus  na  chomhf  hurtachd  do  d'  anam  ?  agus  an  do  bhriosg 
do  chridhe  annad  'nuair  a  smuainich  thu  air  ?  No,  mur  d' 
fhuair  thu  a  bhi  'ga  mhothachadh  riamh  air  dhòigh  àraidh, 
an  d'  thàinig  thu  riamh  gu  bhi  'cromadh  d'  anama  sios  fo 
ghniomh  àrd-uachdaranach  sin  toile  Dhè  o'm  bheil  maith- 
eanas  gu  neo-mheadhonach  a'  sruthadh, — cleachdadh  glòr- 
mhor  sin  gràis  àrd-uachdaranaich  Dhè,  trid  ando  rùnaich  e 
tròcair  a  nochdadh  do  chuid,  'nuair  a  dh'  fheudadh  e  na 
h-uile  'thoirt  gu  cothromach  thairis  chum  sgrios,  do  bhrìgh 
gu'n  do  pheacaich  na  h-uile  agus  gu'n  d'  thàinig  iad  gearr 
air  a  ghlòir?  An  d'  thug  thu  thairis  thu  fèin  do'n  ghràs 
so  ?  An  e  so  a'  bheag  sam  bith  de  na  tha  thu  creidsinn  ? 
Ach  theagamh  gu  bheil  thu  aineolach  air  so  mar  an  ceudna  ; 
ciod,  ma  seadh,  an  comh-cbomunn  a  bha  agad  ri  Dia  tim- 
chioll  maitheanais  ann  am  fuil  Chriosd  ?  Rinn  sinn  a  nochd- 
adh  a  cheana  ciod  an  dàimh  anns  am  bheil  maitheanas  a' 
seasamh  dhi ;  chuir  sinn  an  cèill  mar  a  dh'  fhosgiadh  slighe 
da  trid  air  son  cleachdadh  na  tròcair,  coimh-fhreagarrach  ri 
giòir  agus  onoir  ceartais  Diiè  agus  a  lagha ;  thug  sinn  fain- 
ear  mar  a  bha  maitheanas  air  a  chosnadh  leatha,  mar  a 
rinneadh  gràdh  do  pheacaich  agus  lagh  Dhè  rèidh  r'a  chèile 
innte,  agus  mar  a  thugadh  cumadh  nuadh  do'n  choguis  'na 
h-obair  agus  'na  dleasdanas.  Ciod  a  th'  agad  r'a  ràdh  ris 
na  nithibh  so?  Am  faca  tu  maitheanas  a'  sruthadh  o 
chridhe  an  Athar  tre  fhnil  a'  Mhic  ?  An  d'  amhairc  thu 
riamh  air  mar  luach  na  beatha  sin  a  leag  e  sios  agus  mar 
chosnadh  na  fola  a  dhòirt  e  ?  No  am  bheil  thu  a  mhain 
a'  smuaineachadh  ann  an  rathad  coitchionn  gu'n  d'  fhuair 
Criosd  bàs  air  son  pheacach,  agus  gu  bheil  dàimh  air  chor- 
èigin  aig  maitheanas  peacaidh  ris,  am  feadh  a  tha  thu  ain- 

eolach  air  rùn-dìomhair  Dhè  anns  an  obair  mhòir  sin  1  An 
e  so  mar  an  ceudna  do  chor  1  Rachamaid  ceum  eile  leat, 
ma  seadh,  a  dh'  fheòraich  an  aithne  dhuit  a  bheag  sam  bith 
de  na  dh'  fhàgadh  fathast  a  bhuineas  do'n  ghnothuch  so. 
Bha  sinn  a'  cur  an  cèill  gu  bheil  maitheanas  air  a  thairgs- 
eadh,  agus  air  a  thaisbeanadh  ann  an  coimhcheangal  nan 
gràs  agus  ann  an  geallaidhibh  an  t-soisgeil.  Is  e  an  riagh- 
ailt  trid  am  bheil  iad  so  air  an  deanamh  èifeachdach,  gu'm 
bi  iad  "air  am  measgadh  le  creidimh,"  Eabh.  iv.  2.  Is 
maith  an  gnothuch  ma  ràinig  tu  air  so  ;  ach  ma  tha  thu  do 
choigreach  do  na  ceumaibh  a  dh'  ainmicheadh  roimh,  tha 
thu  mar  sin  do'n  cheum  so  mar  an  ceuclna.  Is  e  suim  na 
cùis  do  d'  thaobh,  ma  seadh,  nach  aithne  dhuit  aon  chuid 
ciod  e  maitheanas  no  cionnus  a  rinneadh  a  chosnadh,  no 
cionnus  a  tha  e  air  a  bhuileachadh  air  peacaich.  Is  dìomh- 
ain  d'  an  samhuil  so  a'  mhuinntir  a  bhi  'leigeadh  orra  gu 
bheil  iad  a'  creidsinn  ni  air  am  bheil  iad  cho  aineolach  an 
dà  chuid  a  thaobh  teagaisg  agus  cleachdaidh. 

6.  Tha  ni  eile  'bhitheas  sinn  a'  feòraich  anns  a'  ghnoth- 
uch  so  ann  an  coimh-cheangal  ris  a  chor  anns  am  feum 
anam  a  bhi  mu'm  bi  e  comasàch  clha  maitheanas  peacaicìh  a 
chreidsinn.  Ma  tha  a'  leithid  so  de  chor  ann,  agus  gu 
feudar  a  dhearbhadh  a  thaobh  mhòran  dhiubh-san  mu'm 
bheil  sinn  a'  labhairt,  nach  robh  iad  riamh  ann,  bithidh  e 
'an  sin  soilleir  nach  'eil  iad  a'  creidsinn  maitheanais  agus 
nach  mò  is  urrainn  iad  sin  a  dheanamh,  cia  b'e  air  bith  mar 
a  tha  iad  a'  mealladh  an  anama  fèin. 

Rinn  sinn  a  nochdadh  gu'm  b'  ann  do  Adhamh  a  thug- 
adh  an  ceud  sealladh  de  ghràs  a'  mhaitheanais,  air  ball  an 
dèigh  a  thuiteim.  Ciod,  ma  seadh,  an  cor  anns  an  robh  e  ì 
Cionnus  a  bha  e  air  'ulluchadh  gu  bhi  'gabhail  ris  an  rùn- 
dìomhair  mhòr  so  'na  cheud  fhoillseachadh  1  Bha  peacadh 
air  a  dhearbhadh  air,  agus  bha  e  'na  luidh  a'  criothnachadh 
aig  cosaibh  Dhè  fo  eagal  peanais  :  an  sin  dh'  fhoillsicheadh 

maitheanas  dha.  Is  amhuil  a  tha  an  salmadair  'ga  chur  an 
cèilL  Salm  cxxx.  3,  "  Ma  chomharaicheas  tusa  aingidheachd, 
a  Thighearna  ;  a  Thighearna,  co  a  sheasas ?"  Tha  e  làn  de 
smuaintibh  mu  dhroch-thoillteanas  a'  pheacaidh,  agus  mu 
sgrios  do-sheachanta  agus  shiorruidh,  ma's  e  's  gu'm  buin 
Dia  ris  a  rèir  geur-cheartais  an  lagha.  Anns  a'  chor  so  tha 
an  Spiorad  Xaomh  a'  cur  an  cuimhne  dha  gu  bheil  maith- 
eanas  maille  ri  Dia.  Tha  e  eu-comasach,  ma  seadh.  do 
neach  sam  bith  a  chreidsinn  da  rireadh  gu  bheil  maith- 
eanas  maille  ri  Dia,  mur  'eil  e  da  rireadh  a'  mothachadh 
gur  peacach  e  ann  fèin.  Gus  am  bheil  fearann  neo-threabhta 
a'  chridhe  air  a  bhriseadh  suas,  is  diomhain  a  dhol  a  chur 
sìl  an  t-soisgeil.  Cha-n  'eil  aon  chuid  beatha,  no  curahachd, 
no  millseachd  air  'fhaotainn  anns  an  fMrinn  so,  mur  *eii 
dorus  air  'fhosglaclh  dhi  anns  an  anam  le  dearbhadh  peac- 
aidh. 

Air  a'  ghrunnd  so  mar  an  ceudna,  ma  seadh.  leanamaid 
ar  ceasnachadh  orrasan  a  tha  ri  uaill  aineolach  'nan  eòlas 
anns  an  rùn-dìomhair  so.  Tha  thu  'creidsinn  gu  bheil 
maitheanas  maille  ri  Dia  ?  Tha.  Ach  an  do  dhearbhadh 
riarah  ort  gu'm  bu  pheacach  thu  ì  Tlia  fios  agam  gur  peac- 
ach  mi  maith  ìia's  leòir.  Freagair,  ma  seadh,  ach  aon  uair 
fathast  a  thaobh  nàduir  an  dearbhaidh  peacaidh  so  a  tha 
agad.  Xach  'eil  e  'coimh-sheasamh  anns  an  dà  ni  so  : — 1. 
Beachd  coitchionn  gur  peacach  thu,  mar  a  tha  gach  uile 
dhaoine  eile ;  2.  Tomhas  de  fhein-d.liìteadh,  nuair  a  dh' 
fheudas  a'  choguis  a  bhi  ri  buaù'eas  annad  timchioll  peacaidh 
àraidh  a  ni  thu  o'n  leth  a  muigh  ì  Seadh,  eadhon  mar  sin  f èin : 
agus  ciod  tuilleadh  a  dh'  iarradh  tu  ?  Is  mòr  sin.  Cha-n 
e  so  an  dearbhadh  peacaidh  air  am  bheil  sinn  a'  labhaii't 
idir,  oir  is  ni  e  air  'oibreachadh  leis  an  Spiorad  tre'n  fhocal : 
cha-n  'eil  anns  an  ni  air  am  bheil  thusa  a'  labhairt  ach 
obair  nàdurra,  nach  urrainn  thu  a  sheachnadh  mar  nach 
urrainn  thu  sheachnadh  gur  duine  thu.    Cha  dean  so  cuid- 


232  EADAR-MHINEACHADH  AIR  SALM  CXXX.        [Rann  4. 

eachadh  sam  bith  dhuit  chum  a  bhi  'gabhail  ri  maitheanas 
peacaidh.  Ach,  theagamh,  gu'n  abair  thu  gu'n  deachaidh 
tu  ni's  fhaide  na  so,  agus  gu'n  deachaidh  an  obair  nàdurra 
sin  a  leasachadh  annad.  Ro  mhaith  \  faiceamaid,  ma  seadh, 
an  robh  an  leasachadh  a  bh'  ann  a  rèir  inntinn  Dhè,  ionnus 
gu'n  d'  rinneadh  am  bacadh  mòr  a  ghiùlain  as  do  rathad  ; 
oir  ged  nach  'eil  na  h-uile  neach  air  an  deachaidh  peacadh 
a  dhearbhadh  a'  creidsinn  maitheanais,  gidheadh  cha-n  'eil 
neach  sam  bith  'ga  chreidsinn  air  nach  deachaidh  a  dhearbh- 
adh.  An  d'  thugadh  mothachadh  riamh  dhuit,  ma  seadh, 
de  d'  chor  a  thaobh  nàduir,  agus  ciocl  e  sin  a  bhi  ann  ad 
choimheach  do  bheatha  Dhè,  agus  buailteach  d'a  fheirg? 
An  do  dhearbhadh  ort  an  nàimhdeas  coitchionn  a  th'  ann 
ad  chridhe  do  inntinn  Dhè,  agus  ciod  e  sin  a  bhi  ann  an 
staid  naimhdeis  'na  aghaidh  %  An  do  chuireadh  àireamh 
do-labhairt  do  pheacaidhean  fa  d'  chomhair  le  làimh  an 
lagha  %  Agus  an  d'  thug  thu  fainear  ciod  e  sin  do  pheae- 
aich  mar  a  tha  thusa  gnothuch  a  dheanamh  ris  an  Dia 
chothromach  agus  naomh  %  An  d'  rinn  an  Spiorad  Naomh 
na  nithe  so  uile  a  leigeadh  sios  le  h-èifeachd  ann  am  moth- 
achadh  do  chridhe,  air  chor  as  gu  bheil  còmhnuidh  aca 
maille  riut  agus  annad  ì  Ma  fhreagras  tu  a  rèir  na  fìrinn, 
nach  èigin  duit  da  rireadh  'aideachadh  nach  aithne  dhuit 
a  bheag  dhiubh  ann  ad  fhiosrachadh  fèin  !  Chuala  tu  gu 
tric  m'an  timchioll,  ach  cha-n  urrainn  thu  a  ràdh  gu'n 
deachaidh  tu  fèin  tre'n  obair,  no  gu'n  deachaidh  an  obair 
tromhad-sa.  Uime  sin,  tha  sinn  ag  ràdh,  gur  coigreach  thu 
do  mhaitheanas  do  bhrìgh  gur  coigreach  thu  do  pheacadh. 
Ach  ma  their  thu  gu'n  robh  smuaintean  agad  mu  na  nithibh 
so,  agus  gu  bheil  thu  cinnteach  gu'n  deachaidh  peacadh  da 
rireadh  a  dhearbhadh  ort,  feòraicheam  aon  cheisd  eile  dhiot : 
Oiod  e  an  toradh  a  rinn  am  mothachadh  peacaidh  a  bha 
agad  a  ghiùlain  ann  ad  chridhe  agus  ann  ad  chaithe-beatha  ? 
An  d'  rinn  e  iomguin  agus  uamhunn  spioraid  a  mhosgladh 

annad  ?  An  do  chuir  e  thu  a  ghleachdadh  ri  eagalan,  agus 
uamhasan,  agus  oillt  ì  Theagamh  gu'n  abair  thu,  "  Cha  do 
ehuir;"  cha  nihò  a  ni  sinn  do  leantuinn  ]eis  a'  cheisd  sin. 
Ach  so  cumaidh  sinn  ri  d'  aghaidh  :  An  d'  rinn  e  do  lionadh 
le  fèin-ghràin,  agus  fèin-dhìteadh,  agus  irioslachd  cridhe  1 
Ma  ni  e  ni  sam  bith,  ni  e  so.  Ma  thig  thu  gearr  ann  an 
so,  tha  aobhar  eagail  do  d'  thaobh  nach  'eil  anns  a'  chuid 
eile  a  th'  agad  ach  ni  gun  tairbhe.  A  nis,  far  nach  'eil 
obair  dearbhaidh  air  faotainn  coimhlionaidh,  cha-n  urrainn 
creidimh  a'  mhaitheanais  a  bhi,  ciod  air  bith  a  dh'  fheudas 
daoine  a  bhi  'leigeadh  orra.  Agus  tha  e  soilleir  gur  iomadh 
fear  ràiteachail,  dìomhain  a  bhitheas  air  a  leagadh  ri  talamh 
leis  a'  chlaidheamh  so. 

7.  Tha  dearbhadh  fathast  againn  ni's  ro  mhò  na  iad  so 
uile.  Tha  daoine  beò  an?is  a'  jjheacadh,  agus  uime  sin  cha-n 
urrainn  iad  a  bhi  'creidsinn  maitheanas  peacaidh.  Tha 
creidimh  gu  coitchionn  "  a'  glanadh  a'  chridhe,"  Gniomh. 
xv.  9  ;  tha  ar  "  n-anaman  air  an  glanadh  le  ùmhlachd  a 
thoirt  do'n  fhìrinn,"  1  Phead.  i.  22.  Cha-n  'eil  duine  sam 
bith,  ma  seadh,  a's  urrainn  maitheanas  peacaidh  a  chreid- 
sinn,  gun  fhuath  a  bhi  aige  dha  agus  gun  a  bhi  'ga  threig- 
sinn.  Tha  fìor  chreidimh  ann  am  maitheanas  peacaidh 
ro  bhuadhach  ann  a  bhi  teagasg  do  dhuine  gun  a  bhi  ni's 
fhaide  beò  ann. 

Ach  a  nis,  cionnus  a  tha  cùisean  maille  ris  an  àireamh 
a's  mò  a  tha  'leigeadh  orra  bhi  'gabhail  ris  an  fhìrinn  so  ? 
Am  bheil  an  cridheachan  air  an  glanadh  da  trid  ?  Am 
bheil  an  coguisean  air  an  ionnlad  1  Am  bheil  an  caithe- 
beatha  air  a  h-ath-leasachadh  ] 

Tha  cuid  ii'ur  measg  'nam  misgeirean,  cuid  'nan  luchd- 
ana-càinnt,  cuid  'nan  luchd  neo-ghloine,  cuid  'nam  breugair- 
ean,  cuid  saoghalta,  cuid  iian  luchd-fuath  air  uile  shlighibh 
Chriosd,  agus  gach  ni  a  bhuineas  dha  anns  an  t-saoghal ; 
cuid  uaibhreach,  sanntach,  ràiteachail,  fèineil,  farmadach, 

feargach,  tuaileasach,  gainhlasach,  goileamach,  cùl-chainnt- 
each,  agus  an  leithide  eile.  Agus  am  feudar  a  smuaineach- 
adh  gu  bheil  iad  so  a'  creidsinn  ann  am  maitheanas  peac- 
aidh  1  Nar  leigeadh  Dia.  A  rìs :  tha  cuid  'n  'ur  measg  dorch, 
aineolach,  dall,  gun  eòlas  sam  bith  ann  an  rùn-dìomhair  an 
t-soisgeil.  Aon  chuid  cha-n  'eil  iad  'ga  èisdeachd  idir,  no 
tha  iad  a'  deanamh  sìd  gu  dearmadach.  Na  deanadh  an 
samhuil  so  de  mhuinntir  an  anama  fèin  a  mhealladh  ;  tha  e 
gu  h-iomlan  eu-comasach  a  bhi  beò  anns  a'  pheacadh,  agus 
gidheadh  a  bhi  'creidsinn  maitheanais  pheacaidhean. 

Ma  their  muinntir  sam  bith  gu  bheil  iad  a'  toirt  buidh- 
eachais  do  Dhia  chionn  nach  'eil  iad  'nan  cìs-mhaoir  cho 
miosa  riu  sin  a  dh'  ainmicheadh,  thugadh  iad  so  fainear 
fathast,  gu'n  robh  na  Phairisich  'nan  dream  a  bha  cho  glan 
riu  fèin,  gidheadh  cha  robh  muinntir  anns  an  t-saoghal  a 
bha  'nan  luchd-tarcuis  air  maitheanas  peacaidh  coltach  riu. 
Agus  a  thaobh  nan  dleasdanas  as  am  bheil  sibh  ri  uaill,  ciod 
e,  guidheam  oirbh,  am  freumh  o'm  bheil  iad  a'  fàs  ?  An  e 
creidimh  so  a'  mhaitheanais  a  tha  'g  'ur  cur  thuige  'nan 
ceann  ?  Nach  'eil  aobhar  eagail  gur  ann  a  tha  cùisean  gu 
h-iomlan  air  shèol  eile  ?  Cha-n  'eil  sibh  'gan  coimhlionadh 
o  ghràdh  do'n  t-soisgeul,  ach  o  eagal  an  lagha.  Nan  dean- 
adh  sibh  an  fhìrinn'  innseadh,  cha-n  'eil  mi  'n  teagamh  nach 
bitheadh  e  soilleir  nach  robh  ni  sam  bith  agaibh  anns  a' 
mhaitheanas  a  tha  sibh  ag  aideachadh  ach  misneach  as  ùr 
gu  bhi  'cur  an  gniomh  tuilleadh  peacaidh.  Nach  'eil  an 
seòrsa  maitheis  a  gheibhear  agaibh  a'  fàs  o  fhreumh  eile  1 
Tha  gach  uile  fhìreantachd  a  gheibhear  agaibh  a'  sruthadh 
o'n  lagh,  agus  bhur  peacaidhean  ann  an  tomhas  mhòr  o'n 
t-soisgeul. 

8.  D'  an  taobh-san  a  tha  da  rireadh  a'  creidsinn  gu  bheil 
maitheanas  maille  ri  Dia,  tha  iad  'ga  chreidsinn  air  son  nan 
crìochan  ceudna  a  bha  aig  Dia  ann  a  bhi  'ga  fhoillseachadh 
Ni  so  na  beachdan  a  bh'  againn  roimh  a  chuideachaclh.  Ma 


Rann  4.]      eadar-mhineachadh  air  salm  cxxx. 


235 


tha  Dia  a'  foillseachadh  ni  sam  bith  air  son  crìche  araidh, 
agus  gu  bheil  daoine  'ga  ghnàthachadh  an  aghaiclh  sin, 
cha-n  'eil  iad  gu  dligheach  a'  gabhail  ri  focal  Dhè,  no  a' 
creidsinn  an  ni  a  dh'  fhoillsicheacìh,  ach  a  mhain  a'  goid  an 
fhocail  agus  a'  mealladh  an  anama  fèin. 

Thugamaid  fainear,  ma  seadh,  na  crìochan  air  son  an  d' 
rinn  Dia  am  maitheanas  so  'fhoillseachadh  air  tùs.  Rinn  sinn 
a  nochdadh  roimh  cò  d'  an  d'  rinneadh  'fhoillseachadh  air 
tùs.  Bha  e  'na  chreutair  truagh,  caillte,  gun  dòchas.  Riun 
Dia  maitheanas  fhoillseachadh  dha  tre  Chriosd  mar  a  chuibh- 
rionn  uile.  B'e  rùn  Dhè  ann,  gu'm  bitheadh  cuibhrionn  a' 
pheacaich  uile  o  ghràs,  Rom.  xi.  6.  Ma  tha  ni  sam  bith 
eile  air  a  chur  ris  chum  na  crìche  ceudna,  acha  ghràs  gràs 
ni's  ruò."  A  rìs  :  Rinn  Dia  a  rùnachadh  mar  bhunait 
nuadh  ùmhlachcl,  agus  gràidh,  agus  buidheachais.  Gu'n 
gràdhaicheadh  daoine  agus  gu'm  bitheadh  iad  naomh  do 
bhrìgh  gu'n  do  mhaitheaclh  clhoibh  am  peacaidhean,  mar  a 
rinn  sinn  a  nochdadh  roimh, — nach  bitheadh  fìreantachd 
eile  aca  ach  sin  trid  an  d'  fhuair  iad  maitheanas,  agus  gu'm 
bitheadh  so  dhoibh  'na  fhreumh  ùmhlachd  nnaidh,  agus  sin 
uile  chum  cliù  a  ghràis, — b'  iad  so,  tha  sinn  ag  ràdh,  crìochan 
Dhè  ann. 

Tha  sinn  a  nis  a'  feòraich,  Am  bheil  daoine  a'  gabhail 
ris  an  fhoillseachadh  so  agus  'ga  ghnàthachadh  chum  nan 
crìochan  so  a  mhain  a  bha  aig  Dia  ann  ì  Dh'  fheudaruaid 
a  nochdadh  gu  soilleir  nach  'eil.  An  àite  bhi  'creidsinn,  is 
ann  a  tha  an  àireamh  a's  mò  de  dhaoinibh  coltach  ri  bhi 
'deanamh  tarcuis  shuidhichte  air  an  t-soisgeul. 

Do  bhrìgh  nan  nithe  so,  ma  seadh,  agus  an  samhuiì  eile 
a  dh'  fheudtadh  'ainmeachadh,  tha  e  soilleir  nach  'eil  ar 
focal  gun  aobhar,  no  an  earail  a  tha  sinn  gu  bhi  'stèidheach- 
adh  air.  A  clh'  aindeoin  aideachiddh  àrd-ghuthaich  a  tha 
anns  an  t-saoghal,  cha-n  'eil  iad  ach  tearc  a  tha  da  rireadh 
a'  gabhail  ri  fìrinn  bhunaiteich  so  an  t-soisgeil, — eadhon,  gu 


236  EADAR-MHINEACHADH  AIR  SALM  CXXX.        \Rann  4. 


bheil  maitheanas  niaille  ri  Dia.  Tha  creutairean  bochda  a' 
gabhail  toileacbas-inntinn  'natn  mealltaireachd  fèin,  agus  a' 
dol  am  mugha  ann  am  faoin-bheachdaibh  an  cridheachan 
fèin. 


Muinntir  air  an  earalachadh  gu  bhi  'creidsinn  a'  mhaitheanais  a 
tha  maille  ri  Dia — Aobhairean  neo-sheachanta  air  a  shon. 

Thèid  sinn  a  nis  air  ar  n-aghaidh  a  dh'  ionnsuidh  feuman 
neo-mheadhonach  na  fìrinne  mòire  so ;  oir  air  dhuinn  ar 
stèidh  a  leagadh  anns  an  fhocal  sin  nach  dìobair  a  chaoidh, 
agus  mar  an  ceudna,  air  dhuinn,  mar  a  tha  dòchas  againn, 
dearbhadh  na's  leòir  a  dneananih  oirre,  is  e  na  dh'  fhàgadh 
againn  a  blii  'ga  comh-chur  chum  tairbhe  do  anamaibh 
dhaoine,  an  ni  sin  fòs  a  bha  'nar  n-aire  anns  an  iomlan.  A 
nis,  is  iad  an  dream  aig  am  bheil  gnothuch  ri  so,  na  h-uile 
dhaoine  peacach.  Oha-n  'eil  seòrsa  sam  bith  pheacach  gun 
glmothuch  ris,  no  air  an  dùnadh  a  mach  uaithe.  Agus 
feudar  an  cruinneachadh  uile  fo  dhà  cheann  : — 

An  ceud  cheann,  An  dream  sin  nach  do  dhùin  riamh 
ann  am  firiun  ri  gealladh  gràis  Dhè,  agus  nach  d'  fhuair 
riamh  fathast  maitheanas  o  Dhia  tre  chieidhnh.  Bha  sinn 
ag  oidhirpsachadh  a  cheana  a  bhi  'saoradh  na  muinntir  so 
o'n  mhealladh  anns  am  bheil  iad,  agus  a  bhi  'nochdadh 
dhoibh  nam  bunacharan  meallta  leis  am  bheil  iad  ulìamh 
air  sgrios  a  thoirt  air  an  anamaibh  fèin.  Bu  mhiann  leinn 
a  nis  an  dream  so  a  threòrachadh  do  cheumaibh  tèaruinte 
agus  taitneach,  anns  am  feud  iad  suaimhneas  agus  sìthe 
'fhaotainn. 

An  dara  ceann,  An  dream  sin  a  fhuair  maitheanas,  ach 
air  bhi  dhoibh  air  an  ribeadh  a  rìs  leis  a1  iiheacadh,  no  air 
do  dhorchadas  agus  do  bhuairidhean  \adhadh  umpa,  no  air 
do  laigse  grèim  a  dheanamh  orra  tre  mhi-chreidimh,  nach 

urrainn  a  nis  a  bhuileachadh  chum  sìthe  no  conihfhurtachd 
dhoibh  fèin.  Is  e  so  cor  an  anama  sin  a  th'  air  a  thaisb- 
eanadh  anns  an  t-salm  so,  agus  a  ni  sinn  uime  sin  a  thoirt 
fainear  air  mhodh  sònruichte  'na  àite  àraidh  fèin. 

Tha  focal  so  na-h-earalach,  ma  seadh,  dhoibh  maraon  :  — 
do'n  cheud  mhuinntir,  chum  gu'n  gabhodh  iad  ris,  ionnus 
gu'm  bitheadh  beatha  aca ;  do'n  clara  muinntir,  chum  gu'n 
deanadh  iad  a  chur  gu  buil,  ionnus  gu'm  bitheadh  sìth  aca ; 
— do'n  cheud  mhuinntir,  chum  nach  deanadh  iad  an  t-slàinte 
mhòr  a  tha  'nan  tairgse  a  dhearmad,  no  a  chur  'an  di-meas 
agus  'an  neo-shuim  ;  do'n  dara  muinntir,  ionnus  gu'n  dean- 
adh  iad  gràs  Dhè  a  tha  annta  'ath-bheothachadh,  agus  a 
mheasgadh  ]e  gràs  sin  Dhè  a  tha  air  a  chur  an  cèill  dhoibh 
anns  an  t-soisgeul. 

Bithidh  sinn  a'  tòiseachadh  leis  a'  cheud  mhuinntir, — 
iadsan  a  tha  fathast  'nan  coimhich  o  choimhcheangal  nan 
gras,  agus  nach  do  bhlais  riamh  fathast  de  .  mhillseachd  a' 
mhaitheanais  a  th'  anns  an  t-soisgeul.  Dhuiblise,  ma  seadh, 
a  pheacacha  bochda,  tha  am  focal  so. 

Theagamh  gu'n  cuala  sibh  am  focal  ceudna  roimh,  agus 
sin  chum  na  crìche  ceudna, — rinn  sibh  sin  gu  tric,  theagamh 
gu'n  d'  rinn  ceud  uair, — is  e  bhur  gliocas  èisdeachd  ris  a 
rìsj  is  i  toil  Dhè  gu'n  deanadh  sibh  sin  •  is  ann  air  a' 
mhodh  so  tha  fìanuis  Iosa  Criosd  gu  bhi  'faotainn  coimh- 
lionaidh.  Tha  mar  fhiachaibh  oirnne  "  uile  chomhairle  so 
Dhè 'fhoillseachadh,"  chum  gu'm  bitheamaid  "glanofhuil 
nan  uile,"  Gniomh.  xx.  26,  27  ;  agus  sin  cha-n  ann  aon  uair 
no  dà  uair,  oir  ann  a  bhi  'searmonachadh  an  fhocail  is  èigin 
duinn  a  bhi  "dùrachdach  ann  an  àm  agus  ann  an  an-àm,  a' 
spreigeadh,  a'  cronachadh,  ag  earalachadh  leis  an  uile  fhad- 
fhulangas  agus  theagasg,"  2  Tim.  iv.  2.  Agus  do  'ur  taobh- 
sa,  an-aoibhinn  dhuibh  'nuair  a  sguireas  Dia  de  bhi  labhairt 
air  a'  mhodh  so  ribh  !  'nuair  a  dhiùltas  e  tuilleadh  earalach- 
aidh  a  dheanamh  oirbh,  an-aoibhinn  dhuibh  !    Is  e  so  Dia 

a  bhi  '&*  imeachd  air  falbh  o  neach  sam  bith  no  o  shluagh 
sam  bith,  'nuair  nach  gabh  e  tuilleadh  gnothuich  riu  tim- 
chioll  maitheanais  ;  agus  deir  e,  "  An-aoibhinn  doibh,  an  uair 
a  dh'  imicheas  mise  uatha!"  Hosea  ix.  12.  0  gu'n  deòn- 
aicheadh  Dia,  ma  seadh,  do'n  mhuinntir  so  sùilean  a  chith- 
eadh  agus  cluasan  a  chluinneadh,  chum  nach  bitheadh  focal 
a  ghràis  air  a  labhairt  riu  'an  dìomhanas  tuilleadh  ! 

A  nis,  ann  a  bhi  'g  earalachadh  na  muinntir  so,  gabh- 
aidh  sinn  air  ar  n-aghaidh  ceum  air  cheum,  a  rèir  mar  a 
ghiùlaineas  cùisean,  agus  mar  a  tha  an  nàdur  ag  agairt. 
Thugaibh  fainear,  ma  seadh, — 

Anns  a'  cheud  àit,  A  dN  aindeoin  bhur  peacaidhean 
uile ;  a  dh'  aindeoin  dìtidh  a  tha  'na  luidh  oirbh  o  bhur 
coguisibh  fèin ;  a  dh'  aindeoin  nan  aobhairean  o'm  feudadh 
sibh  gu  cothromach  a  chomh-dhùnadh  gur  e  Dia  bhur 
nàmhuid  ; — gidheadh  tha  cumhachan  sithe  agus  rèite  air 
an  ulluchadh  agus  air  an  tairgseadh  eadar  esan  agus  bhur 
n-anamaibh.  Tha  so,  anns  a'  cheud  àit,  air  a  labhairt  gu 
soilleir  leis  an  fhocal  a  tha  r'ar  n-aghaidh,  — eadhon,  gu 
bheil  meadhon  ann  trid  am  feud  peacaich  deadh-ghean 
'fhaotainn  o  Dhia ;  oir  "  maille  ris  tha  maitheanas ;  uime 
sin  bithidh  eagal  air  daoinibh  roimhe."  A  nis,  chum  gu 
faiceadh  sibh  cia  mòr  an  sochair  a  tha  ann  an  so,  agus  cia 
cho  mòr  as  a  ta  bhur  gnothuch  ris,  thugaibh  fainear, — 

1.  Gu'm  buin  e  dhuibhse  air  mhodh  sònruichte  ;  is  e 
bhur  sochair  ro  àraidh  e. 

Cha  bhuin  e  do  na  h-ainglibh  a  pheacaich.  Cha  d'  rinn- 
eadh  cumhachan  rèite  no  sìthe  a  thairgseadh  riamh  dhoibh- 
san,  cha  mhò  a  nithear  sin  tre'n  uile  shiorruidheachd. 

Cha  bhuin  e  dhoibh-san  a  fhuair  bàs  'nam  peacaidhibh. 
Tha  an  ùine-san  air  dhol  seachad,  tha  an  tigh  air  'fhàgail 
aca  'na  fhàsach.  "  Am  beò,  am  beò,"  is  esan  a  mhain  d'  am 
buin  an  t-sochair  so. 

Cha  bhuin  e  fathast  dhoibh-san  do  nach  'eil  an  soisgeul 

air  a  shearmonachadh.  Tha  Dia  a'  fulang  dhoibh  imeachd 
'nan  slighibh  fèin,  gun  a  bhi  'gan  gairm  air  a'  mhodh  so 
chum  aithreachais.  Is  e  so,  ma  seadh,  bhur  sochair-sa  a 
tha  fathast  beò,  agus  aig  am  bheil  am  focal  fathast  air  a 
sheirm  ann  bhur  cluasaibh. 

Cha  bhuin  e  dhoibh-san  a  pheacaich  an  aghaidh  an 
Spioraid  Naoimh.  Cha-n  'eil  maitheanas  air  son  an  samh- 
uil  sin  do  pheacaich  •  agus  d'  ar  taobh-ne,  nam  b'  aithne 
dhuinn  iad,  tha  e  air  a  thoirmeasg  dhuinn  a  bhi  'guidhe  air 
an  son,  1  Eoin  v.  16.  Is  peacadh  so  a  tha  "chum  bàis." 
Agus  is  ann  aig  Dia  tha  fios  ciod  i  an  àireamh  a  dh'  fheudas 
a  bhi  anns  a'  chor  so. 

Is  ann  dhuibhse,  ma  seadh,  a  tha  am  focal  so ;  tha 
cumhachan  so  na  sìthe  air  an  tairgseadh  dhuibhse.  Is  e  so 
an  dleasdanas  àraidh  a  chuireadh  r'ar  n-aghaidh ;  agus  an- 
aoibhinn  duibh  ma  gheibhear  aig  an  là  dheireannach  gu'n 
d'  rinn  sibh  a  dhearmad.    Uime  sin,  thugaibh  fainear, — 

2.  Cò  a  tha  'cur  nan  cumhachan  so  ann  bhur  tairgse, 
agus  cò  a  rinn  an  cosnadh  air  bhur  son.  Is  e  Dia  fèin  a 
tha  'tairgseadh  nan  cumhachan  so  ;  agus  cha-n  e  mhain  a 
bhi  'gan  tairgseadh,  tha  e  mar  an  ceudna  'g  'ur  cuireadh, 
chum  gabhail  riu.  Oh,  an  t-irioslachd  neo-chrìochnach  ! 
Oh,  an  gràs  beannaichte !  Cò  so  a  tha  'cur  aghaidh  oirbh 
le  briathraibh  a  thròcair  1  Eadhon  an  Ti  sin  an  aghaidh 
an  do  pheacaich  sibh,  agus  roimh  am  bheil  eagal  oirbh. 
Esan  air  an  do  shaltair  sibh  'na  lagh,  agus  a  rinn  sibh  a 
mhaslachadh  'na  ainm ;  an  Ti  sin  aig  nach  'eil  feum  sam 
bith  oirbh, — air  'ur  gràdh,  air  'ur  càirdeas,  no  air  'ur  slàinte  ! 
Is  esan  a  tha  'tairgseadh  dhuibh  chumhachan  so  na  rèite 
agus  na  sìthe  !  Eisdibh  ri  earail  an  abstoil  a  thaobh  so  : 
Eabh.  xii.  25,  "Thugaibh  an  aire  nach  diùlt  sibh  esan  a  tha 
'labhairt  o  nèamh."  Is  e  Dia,  ma  seadh,  a  tha  'labhairt 
ribh  anns  a'  ghnothuch  so,  agus  tha  e  labhairt  ribh  o  nèamh. 
Agus  ann  an  deanamh  sin  tha  e  'gabhail  seachad  air  gach 

cothrom  a  th'  aige  'n  'ur  n-aghaidh  chum  bhur  sgrios.  Is 
an-aoìbhinn  duibh,  agus  sin  gu  siorruidh,  ma  ni  sibh  a 
dhiùltadh. 

3.  Cò  a  rinn  na  cumhachan  so  a  cliosnadh  air  bhur  son? 
agus  cionnus  a  rinn  e  sin.  Cuinihnichibh  nach  d'  thàinig 
na  cumhachan  sin  riamh  ri  'ur  n-aghaidh  a  tha  an  diugh  'n 
'ur  tairgse  ach  tre  luach  fola  Mhic  Dhè.  Is  toradh  saothair 
'anama  e.  Air  son  so  ghuidhe  e,  ghuil  e,  dh'  fhuiling  e, 
bhàsaich  e.  Agus  am  bi  e  nis  air  a  dhearmad  no  air  a 
chur  air  cùl  leibhse  ?  An  clean  sibh  fathast  fuil  a'  choimh- 
cheangail  a  mheas  mar  ni  mi-naomh? 

4.  Thugaibh  fainear  gur  peacaich  sibh,  peacaich  mhòra, 
peacaich  mhallaichte ;  theagamh  gu  bheil  cuid  'n  'ur  measg 
air  dhol  ni's  doimhne  anns  a'  pheacaclh  na  chaidh  iomadh 
dhiubh  san  a  tha  'n  diugh  ann  an  ifrinn.  Dh'  fheudaclh 
Dia  fada  roimh  so  bhur  tilgeadh  air  falbh  gu  siorruidh  o 
gach  uile  dhùil  ri  tròcair,  ionnus  gu'n  rachadh  as  do  'ur 
dò-chas  a  chaoidh ;  no  dh'  fheudadh  e  bhur  fàgail  fathast  'an 
tir  nam  beò,  agus  gidheadh  sguir  de  ghnothuch  sam  bith  a 
ghabhail  ribh  tuilleadb.  Ach  fathast  tha  cùisean  air  slieòl 
eile.  Agus  is  e  so  a  nis  ar  teachdaireachd  thugaibh  : — Tha 
Dia  a'  cur  an  cèill  gu  bheil  maitheanas  maiile  ris,  agus  nach 
'eil  bhur  cor  fathast  an  leth  a  muigh  de  dhòchas  no  de  chuid- 
eachadh.  Fathast  tha  cumhachan  sìthe  air  an  tairgseadh 
clhuibh.  Nach  iongantas  da  rireadh  e  nach  deanadh  peac- 
aich  bhochcla  aig  a'  chuid  a's  lugha  iad  fèin  a  chur  air 
ghluasad  a'  feòraich  'nan  cleigh  !  'Nuair  a  rinn  duine  bochd 
o  shean  e  fèin  agus  a  chlann  a  reic  chum  seirbhis  a  dhean- 
amh,  agus  a  b'  èigin  da  dealachadh  r'a  sheilbh  do  neach  eile, 
do  bhrìgh  a  bhochduinn,  nach  mòr  an  gàirdeachas  a  dhean- 
adh  a  chridhe  'nuair  a  chluinneadh  e  trompaid  na  Iubile  air 
a  sèideadh,  a'  cur  an  cèill  bliadhna  an  fhuasglaidh,  anns  am 
feudadh  e  fèin  agus  a  chlann  pilleadh  d'  an  seilbh  fèin1? 
Agus  a  thaobh  thràillean  bochd'  a'  pheacaidh  agus  Shàtain, 

a  chaill  an  cuid  gu  lèir  anns  a'  bheatha  so  agus  sin  a  tha 
chum  teachd,  nach  toir  iadsan  idir  fainear  'nuair  a  tha 
sàbaid  na  foise  air  a  cur  an  cèill,  agus  bliadhna  thaitneach 
an  Tighearna  air  a  gairm  'narn  measg  ?  Agus  tha  so  deanta 
ann  a  bhi  tairgseadh  chumhachan  sìthe  ri  Dia  dhoibh  anns 
a'  ghnothuch  so.  Na  cuiribh  air  dhearmad  e ;  tha  gnothuch 
agaibh  ris ;  tha  bhur  cùraman  siorruidh  fìllte  suas  ann. 
Agus  da  rireadh  is  cùis  ro  chudthromach  a  tha  ann;  oir 
thugaibh  fainear, — 

5.  'Nuair  a  thàinig  na  h-ainglean  le  teachdaireachd 
breithe  ar  Tighearna  losa,  thuhhairt  iad,  "  Feuch,  tha  sinn 
ag  innseadh  dhuibh  deadh  sgeòil  mhòr-aoibhneis,  a  bhitheas 
do'n  uile  shluagh,"  Lucas  ii.  10.  Ciod,  ma  seadh,  an  sgeul 
a  bh'  aca  ì  ciod  e  fàth  an  aoibhneis  ?  C'  uime,  "  Rugadh 
dhuibh  an  diugh  Slànuighear,  neach  a's  e  Criosd  an  Tigh- 
earn,"  rann  11.  C'  àit  am  bheil  an  truaghan  aig  am  bheil 
a  pheacaidhean  'ga  chromadh  sios  mar  fo  èire  thruim  do 
nach  'eil  e'na  chùis-gàirdeachais  agus  aoibhneis  do-labhairt? 
Oh,  na  briathran  beannaichte  !  "  Rugadh  an  diugh  Slàn- 
uighear ! "  Ann  an  so  tha  beatha  do'n  pheacach,  agus 
"  gleann  Achoir"  air  a  thabhairt  "  mar  dhorus  dòchais," 
ceud  dorus  fuasglaidh  an  anama  sin  a  th'  ann  an  àmh- 
ghar  imcheisteach  a'  pheacaidh.  B'e  so,  a  thaobh  brìgh, 
an  t-iomlan  air  an  robh  na  naoimh  o  shean  beò  rè  ìomadh 
linn ;  agus  sin  cha-n  ann  mar  ni  a  bha  iad  a'  mealtuinn, 
ach  mar  ni  ris  an  robh  dòchas  aca.  BLa  iad  beò  air  an 
fhocal  sin,  "  Bruthaidh  sìol  na  mnà  ceann  na  nathrach;" 
is  e  sin,  tha  slighe  saorsa  air  a  h-ulluchadh  do  pheacaich. 
CJime  so  "rinn  iad  geur-rannsachadh,"  1  Phead.  i.  10-12; 
agus  rinn  iad  a  chur  gu  buil  chuai  am  buannachd  shiorr- 
uidh.  Eadhon  mar  o  shean,  'nuair  a  chunnaic  Iacob  na 
carbadan  a  rinn  Ioseph  a  chuir  uaithe  chum  a  ghiùlan 
sios  thuige,  tha  e  sgrìobhta  gu'n  "  d'  ath-bheothaicheadh  a 
spiorad ;"  is  amhuil  sin  iadsan  'nuair  a  thugadh  an  sealladh 

dorch  so  dhoibh  de  shlighe  a'  mhaitheanais.  Dh'  amhairc 
iad  air  a'  gheallaclh  so  mar  charbad  a  rinn  Dia  a  chur 
thuca  chum  an  giùlain  d'  a  ionnsuidh  fèin  \  agus  chunnaic 
iad  là  Chriosd  ann,  agus  rinn  iad  gàirdeachas.  Nach  mò 
gu  mòr  an  t-aobhar  gàirdeachais  a  tha  nis  aig  peacaich, 
'nuair  a  tha  brìgh  a'  gheallaidh  air  a  thaisbeanadh  dhoibh, 
agus  iomradh  teachd  Chriosd  air  a  shèirm  'nan  cluasaibh. 
Uime  sin,  is  gnothuch  ro  mhòr  so, — eadhon,  gu  bheil  cumh- 
achan  rèite  agus  sìthe  air  an  tairgseadh,  agus  gu  bheil  e  air 
a  dheanamh  aithnichte  gu  bheil  maitheanas  maille  ri  Dia. 
Is  e  so,  ma  seadh,  stèidh  na  h-earalach  a  tha  'measg  ar 
làmhan. 

Nani  bitheadh  neach  sam  bith  'n  'ur  measg  air  a  dhit- 
eadh  a  rèir  ceartais  chum  bàis  àmhgharaich  agus  mhas]aich, 
agns  gu'n  robh  e  'na  luidh  'am  priosan  fo  dhùil  eagalach  ri 
là  an  dioghaltais;  nam  bitheadh  neach  a  nis  air  a  chur  le 
h-ùghdarras  d'a  ionnsuidb  a  dh'  innseadh  clha  gu'n  robh 
cumhachan  air  an  tairgseadh  air  am  feudadh  a  bheath  a 
bhi  air  a  caomhnadh,  ach  gu'n  d'  thàinig  esan  air  falbh 
coltach  ri  Ahimaas  mu'n  cuala  e  fathast  ciod  na  cumhachan 
a  bh'  ann ; — nach  bitheadh  so  fèin  'na  bheothachadh  spior- 
aid  dha?  Ach  a  nis,  an  àite  so,  nam  fanadh  e  reasgach, 
ceann-làidir,  dùr,  agus  an  teachdair  a  chur  'an  neo-shuim, 
gun  uiread  as  a  bhi  feòraich  ciod  iad,  no  gnothuch  sam  bith 
a  ghabhail  riu ; — nach  measamaid  gu'n  robh  e  'na  dheadh 
airidh  air  bàs  fhaotainn  %  Tha  sibhse  'n  'ur  luidh  fo  bhinn 
bàis  a  tha  ro  eagalach,  agus  mhaslach,  agus  a  tha  siorruidh ; 
b'e  so  bhur  cor  'am  meadhon  bhur  sùgraidh  riamh  o  thàinig 
sibh  do'n  t-saoghal ;  agus  tha  sibh  ann  an  làmhaibh  an  Ti 
sin  a's  urrainn  ann  am  priobadh  na  sùl  araon  corp  agus 
anam  a  mhilleadh  ann  an  teine  ifrinn.  Anns  an  staid  so 
tha  daoine  air  an  cur  thugaibh  a  dh'  innseadh  dhuibh  gu 
bheil  slighe  dol  as  fathast  fosgailte ;  agus  chum  nach  cuir- 
eadh  sibh  an  teachdaireachd  'an  neo-shuim,  tha  iad  ag 

imiseaclh  dhuibh  gu  bheil  e  air  'àithneadh  dhoibh  le  Dia, 
do  nach  coinasach  breug  a  dheanamh,  so  a  chur  an  cèill 
dhuibh.  Ma  tha  sibh  a'  cur  fìrinn  na  teachdaireachd  'an 
teaganih,  tha  iad  comasach  air  am  barantas  a  nochdaclh 
dhuibh  air  a  sgrìobhadh  le  làirnh  Dhè  fèin  agus  a'  giùlan  a 
sheula.  Ann  an  so,  ma  seadh,  cha  d'  fhàgadn  samhladh 
leithsgeil  agaibh.  Grun  amharus,  ma  tha  bhur  cor  air  son 
na  siorruidheachd  a'  cur  a  bheag  sam  bith  de  chùram  oirbh, 
cha-n  urrainn  sibh  gun  a  mheas  gu  bheil  gnothuch  do-labh- 
airt  mòr  agaibh  ris  na  nithe  so.  Ach  a  nis,  a  dh'  aindeoin 
so  uile,  ma  thug  sibh  sibh  fèin  thairis  do  chumhachd  a' 
mhi-chreidimli  agus  do  ghràdh  nan  ana-miann  agus  an 
t-saoghail  a  tha  làthair,  am  feudar  idir  bhur  teasairginn  ì 
an  urrainn  bhur  crìoch  dheireannach  a  bhi  ann  an  sìth? 
Tha  fìos  aig  an  Tighearn  gur  ann  a  bhitheas  e  air  sheòl  eile 
maille  ribh,  agus  sin  gu  siorruidh. 

Eisdibh,  ma  seadh,  aon  uair  fathast,  a  pheacacha  bochda, 
mi-chùramach,  a  tha  air  bhur  cruadhachadh  anns  a'  pheac- 
adh,  aig  am  bheil  an  cridhe  rag,  agus  a  tha  facl'  as  o 
fhìreantachd.  Thugaibh  fainear  an  Dia  mòr  agus  naomh, 
a  bha  sibh  a'  brosnachadh  rè  'ur  làithean  uile,  agus  a  tha 
sibh  fathast  a'  brosnachadh, — aig  nach  'eil  am  feum  a's 
lugha  dhuibh  fèin  no  do  'ur  slàinte,—  neach  a's  urrainn, 
'nuair  a's  àill  leis,  e  fèin  a  ghlòrachadh  gu  siorruiclh  'n  'ur 
sgrios  ;  am  bheil  e  da  rireadh  mar  neo-ni  'n  'ur  sùilibh  gu'n 
d'  rinn  esan  d'  a  shaor  thoil  fèin  teachdaireachd  a  chur 
thugaibh,  a  dh'  innseadh  dhuibh  gu  bheil  e  toileach  a  bhi 
ann  an  sìth  ribh  air  na  cumhachaibh  a  rinn  e  'ulluchadh  ? 
Is  ann  agaibhse  a  thòisich  an  naimhdeas,  is  ann  air  bhur 
taobhsa  a  mhain  a  tha'n  cunnart,  agus  dh'  fheudadh  e  ann 
an  ceartas  'earbsadh  gur  ann  uaibhse  a  thigeadh  an  teachd- 
aireachd  air  son  sìthe ;  gidheadh  tha  e  fèin  'ga  cur.  Agus 
an  dean  sibh  a  dhiùltadh  1  Tha  am  fàidh  a'  cur  so  an  cèill 
gu  soilleir,  Isa.  xxx.  15,  "Mar  so  cleir  an  Tighearn  Iehobhah, 

Ti  naomh  Israeil,  ann  am  pilleadh,  agus  ann  an  sanihchair, 
tèarnar  sibh ;  ann  an  suaimhneas  agus  ann  an  earbsa  bith- 
idh  'ur  neart;  ach  cha  b'  àill  leibhse."  Tha  gràdh  agus 
irioslachd  Dhè  anns  na  briathraibh  so  air  an  dara  làimh, 
agus  amaideachd  dhaoiue  air  an  làimh  eile,  da  rireadh  do- 
labhairt.  Is  briathran  eagalach  iad  sin,  "  Ach  cha  b'  àill 
leibhse."  Cuimhnichibh  so  fa  chomhair  là  eile.  Mar  a  tha 
ar  Slànuighear  ag  ràdh  ris  na  h-Iudhaich,  a  thaobh  an  ni 
ceudna,  "  Cha-n  àill  leibh  teachd  a'  m'  ionnsuidh-sa,  chum 
gu  faigheadh  sibh  beatha."  Cia  b'e  air  bith  leithsgeul  a 
gheibhear  agaibh,  is  e  an-toil  agus  reasgachd  cridhe  a  tha 
aig  freumh  an  diùltaidh  so. 

Uime  sin,  chum  gu'm  bitheadh  aon  chuid  buannachd 
agaibh  fèin  uaith,  no  gu'm  bitheadh  slighe  an  Tighearna  air 
a  h-ulluchadh  air  son  a  bhi  'ga  ghlòrachadh  fèin  oirbh,  ni 
sinn  an  earail  so  'fhagail  fa  chomhair  nan  uile  a  ni  aon 
chuid  a  h-èisdeachd  no  a  leughadh,  mar  fhianuis  a  tha  Dia 
ag  iarraidh  a  thoirt  d'  a  ghràs.  Tha  cumhachan  sìthe  ri 
Dia  air  an  ulluchadh  agus  air  an  tairgseadh  dhuibh.  Goirear 
fathast  An  là'n  diugh  dheth ;  na  cruadhaichibh  bhur  cridh- 
eachan  mar  a  rinneadh  leo-san  o  shean,  nach  b'  urrainn  dol 
a  steach  do  shuaimhneas  Dhè  do  bhrìgh  am  mi-chreidimh, 
Eabh.  iii.  19.  Theagamh  gu  bheil  cuid  'n  'ur  measg  air  fàs 
aosda  anns  a'  pheacadh  agus  anns  an  aineolas  air  Dia ;  bha 
cuid  dhibh,  theagamh,  'n  'ur  peacaich  mhòra  agus  mhaslach  ; 
agus  tha  cuid  a  dh'  fheudas  a  bhi  'gam  meas  fèin  dlùth  do'n 
uaigh,  agus  mar  sin  mar  an  ceudna  do  ifrinn ;  theagamh  gu 
bheil  cuid  'n  'ur  measg  fo  bhuaireas  agus  an-shocair  coguis  ; 
cuid  ann  an  àmhgharaibh  agus  imcheistibh  o'n  leth  a  muigh, 
a  tha  'g  'ur  cur  a  dh'  amharc  air  gach  làimh  'an  airc  cuid- 
eachaidh ;  theagamh  gu  bheil  cuid  'n  'ur  measg  ann  an 
spionnadh  na  h-òige  agus  fo  chuthach  nan  ana-miann, — 
"bhur  n-innidh  làn  saill,  agus  bhur  cnàmhan  air  an  tais- 
eachadh  le  smior,"  agus  bhur  cridheachan  làn  peacaidh, 

agus  uabhair,  agus  tarcuis  air  sligbibh  Dhè.  Cia  b'e  air 
bith  mar  a  tha  sibh,  tha  ain  focal  so  clo  'ur  n-ionnsuidh 
uile  •  agus  cuireamaid  'u  'ur  cuimhne  gur  "  ni  eagalach 
tuiteani  ann  an  làmhaibh  an  Dè  bheò."  Is  cnuimh  bhochd 
a  tha  labhairt  ribh ;  gidheadh  is  i  an  teachdaireachd  agus 
am  focal  teachdaireachd  agus  focaì  an  Ti  sin  a  tha  'crathadh 
nan  nèamhan  agus  an  talamh.  Thugaibh  an  deadh  aire, 
ma  seadh,  ciod  a  tha  agaibh  r'a  dheanamh,  agus  ciod  am 
freagradh  a  bheir  sibh  do'n  Ti  sin  air  nach  deanar  fanoid. 

Ach  their  sibh,  "  C'  uime,  ciod  e  an  gnothuch  mòr  air 
am  bheil  d'  aghaidh  ?  Chuala  sinn  na  briathran  ceudna 
ceud  uair  roimh  so. 

Ach  an  e  so  da  rireadh  bhur  cor,  gu'n  d'  rinneadh 
gnothuch  ribh  cho  tric,  agus  gu  bheil  sibh  fathast  a' 
buanachadh  ann  an  staid  nàimhdeis  ì  Tha  mo  chridhe  air 
a  chràdh  air  bhur  son,  a'  smuaineachadh  air  a  chor  thruagh 
anns  am  bheil  sibh,  a  tha,  ach  ro  bheag,  an  leth  a  muigh 
de  leigheas.  Cha-n  'eil  e  'na  ghnothuch  cho  eutrom  do 
pheacaich  bhochda  fo  iomguin  coguis,  agus  a  tha  'crioth- 
nachadh  roimh  fhocal  Dè.  Cuiridh  iad  so  meas  air,  agus 
ni  iad  a  chuir  gu  buil.  Uime  sin,  leanaidh  sinne  a'  chomh- 
airle  sin,  Gnàth-fhoc.  xxxi.  6,  "  Thugaibh  deoch  làidir  dha- 
san  a  tha  ullamh  gu  bàsachadh,  agus  fion  cìhoibh-san  a 
tha  ann  an  searbhadas  anama."  Ni  sinn  fìon  nuadh  so  an 
t-soisgeil  a  thairgseadh  do  pheacaich  bhochda,  dhubhach,  a 
tha  ann  an  imcheist  coguis  agus  ullamh  gu  bàsachadh : 
dhoibh-san  bithidh  e  taitneach ;  òlaidh  iad  dheth  agus  ni 
iad  am  bochduinn  a  dhì-chuimhneachadh  agus  pilliclh  an 
doilgheas  air  falbh.  Cha-n  fhaicear  tuilleadh  dubhachais 
'nan  gnùis,  'nuair  a  bhitheas  sibhse  air  mhisg  le  toradh  bhur 
n-ana-mianna,  ionnus  gu'n  sgeith  sibh,  agus  gu'n  tuit  sibh, 
agus  nach  èirich  sibh  ni's  mò. 

Ach  a  nis,  ma's  e's  gu'n  tòisich  neach  sam  bith  'n  'ur 
measg  r'a  ràdh  'na  chridhe  gu'm  bu  mhiann  leis  gnothuch 

a  dheanamh  ri  Dia ;  ma  their  sibh,  "  Oh,  gu  robh  an  là  air 
teachcl  anns  am  feudamaid  a  thighinn  am  fagus  da  !  labh- 
radh  e  an  ni  a's  àill  leis,  agus  suidhicheadh  e  na  cumhachan 
a's  toigh  leis,  tha  sinne  ullamh  chum  èisdeachd  ris,"—  an  sin 
thugaibh  fainear,  — 

Gu  bheil  na  cumhachan  a  dh'  ulluicheadh  air  'ur  son, 
agus  a  tha  air  an  tairgseadh  dhuibh,  ro  chothromach,  agus 
naomh,  agus  fhìreanta,  seadh,  gu  bheil  iad  taitneàch  agus 
so-dheanta.  Do  bhrìgh  gur  e  so  an  dara  ceann  coitcheann 
a  bhuineas  d'  ar  n-earalachadh  aig  an  àm,  mu'n  tèid  sinn  air 
ar  n-aghaidh  'ga  fhosgladh  agus  'ga  dhaingneachadh,  tha 
beachd  no  dhà  againn  r'a  tharruing  o  na  nithibh  a  labhradh 
air  a'  cheud  cheann ;  mar, — 

1.  Gu  feudar  'fhaicinn  ann  an  so  ciod  e  an  stèidh  air  am 
bheil  sinn  a'  searmonachadh  an  t-soisgeil.  Bithidh  mòran 
ri  connsachadh  a'  feòraich  an  d'  fhuair  Criosd  bàs  air  son  a' 
chinne-dhaoine  uile  no  nach  d'  fbuair.  Ma  their  sinn,  "  Cha 
d'  fhuair,  ach  air  son  an  taghaidh  a  mhain,  air  son  chuid  de 
gach  seòrsa  dhaoine;"  their  cuid  ruinn  nach  urrainn  sinn 
an  sin  gach  uile  dhaoine  a  chuireadh  gu  bhi  'creidsinn.  Ach 
c'  ar  son  sin  ?  Cha-n  'eil  sinn  a'  cuireadh  dhaoine  mar  an 
cinne-dhaoine  uiie,  no  cluine  sam  bith  mar  neach  de'n  chinne- 
dhaoine,  ach  nan  uile  dhaoine  mar  pheacaich ;  agus  tha  fios 
againn  gu'n  d'  fhuair  Criosd  bàs  air  son  pheacach.  Ach, 
ann  a  bhi  frithealadh  an  t  soisgeil,  an  e  an  ceud  ni  a  tha 
sinn  gu  bhi  'g  innseadh  do'n  pheacach  fo'n  lagh,  yu'n  oV 
fhuair  Criosd  bàs  air  a  shon-san  mar  dhuine  ?  An  e  so 
tùs  ar  teachdaireachd  dha  ì  Nach  bitheadh  so  na  mheadhon 
deasaichte  air  a  thoirt  gus  a'  chomh-dhùnadh  sin,  "  Buan- 
aicheam,  ma  seadh,  anns  a'  pheacadh,  chum  gu  meudaichear 
gràs1?" — Ni  h-eadh  ;  ach  is  e  so  ann  an  ordugh  chùisean  ar 
ceud  obair,  eadhon  sin  air  an  robh  sinn  a'  labhairt ;  is  e 
so  "toiseach  soisgeil  losa  Criosd  ;"  is  e  so  "guth  an  ti  a 
ghlaodhas  anns  an  fhàsach,  Ulluichibh  slighe  an  Tighearna:'* 

— "  Tha  slighe  rèite  air  a  h-ulluchadh.  '  Tha  Dia  ann  an 
Criosd  a'  deanamh  an  t-saoghail  rèidh  ris  fèin.'  Tha  slighe 
deadh-ghean  air  a  fosgladh ;  tha  maitheanas  r'a  fhaotainn 
maille  ris."  Aig  stairsnich  so  tigh  an  Tighearna  tha  an 
àireamh  a's  mò  dhiubh-san  d'  am  bheil  an  soisgeul  air  a 
shearmonachadh  a'  tuiteam  agus  a'  dol  a  dhìth,  gun  a  dhol 
gu  bràth  a  steach  a  dh'  fhaicinn  nan  ionmhasan  a  tha  anns 

o 

an  tigh  fèin,  gun  a  thighinn  gu  bràth  a  dh'  ionnsuidh  an 
staid  agus  an  t-suidheachaidh  sin  anns  am  bitheadh  a  bheag 
sam  bith  de  bhunait  aca  chum  a  bhi  'feòraich  an  d'  fhudir 
Criosd  bàs  air  an  son-san  mar  mhuinntir  fa  leth  no  nach  d' 
fhuair.  Cha-n  'eil  iad  a'  creidsinn  na  teachdaireachd  so,  no 
'ga  cur  air  bhea^  sam  bith  ann  an  suim.    B'e  so  ministreil- 

o  o 

eachd  Eoin  Baistidh,  agus  d'  an  taobh-san  nach  do  ghabh 
rithe,  "  chuir  iad  cùl  ri  comhairle  Dhè"  timchioll  an  slàinte 
fèin,  Lùcas  vii.  30,  ionnus  gu'n  d'  fhuair  iad  bàs  'nam  peac- 
aidhibh.  Is  e  so  suim  a'  chuiridh  bheannaichte  a  tha  Gliocas 
a'  tabhairt,  Gnàth-fhoc.  ix.  1-5.  Agus  ann  an  so  tha  daoine 
a'  tuisleadh,  agus  a'  tuiteam,  agus  a'  dol  a  dhìth,  caib.  i.  29,  30. 

2.  Do  'ur  taobh-san  a  f  huair  gràs  agus  deadh-ghean  chum 
a  bhi  'dùnadh  ris  na  cumhachaibh  so,  agus  le  sin  chum.  a  bhi 
'faotainn  sìthe  ri  Dia,  fòghlumaibh  a  bhi  beò  a  ghnàth  ann 
an  cleachdadh  an  iongantais  naoimh  do  bhrìgh  a  ghràidh 
agus  'irioslachd  do  'ur  taobh.  Cia  mòr  agus  do-labhairt  an 
gràdh  agus  an  gràs  a  tha  fìlìte  suas  ann,  gu'n  deanadh  Dia 
fèin  an  samhuil  so  de  chumhachan  'ulluchadh ;  gu'n  deanadh 
e  am  foillseachadh  dhuibhse ;  agus  gu'n  deanadh  e  comasach 
sibh  air  a  bhi  'gabhail  riu  !  Is  lionmhor  iad  air  thalamh  do 
nach  d'  fhoillsicheadh  riamh  iad  ;  is  tearc  an  àireamh  a  tha 
'faotainn  deadh-ghean  chum  a  bhi  'gabhail  riu.  Agus  cò 
uaith  a  tha  e  gu'n  d'  fhuair  sibhse  an  tròcair  àraidh  so  1 

Am  bheil  sibh  da  rireadh  a'  toirt  fainear  nàduir  na  cùis 
a  tha  ann  an  so  ?  Tha  an  Sgriobtuir  'ga  thaisbeanadh  mar 
chuspair  iongantais  tre'n  t-siorruidheachd  :  "  Is  ann  mar  sin 

a  ghràdhaich  Dia  an  saoghal ;"  "  'An  so  tha  gràdh,  cha-n  e 
gu'n  do  ghràdhaich  sinne  Dia,  ach  gu'n  do  ghràdhaich  esan 
sinne"  an  toiseach.  Bithibh  beò  a  ghnàth  ann  an  cleachd- 
adh  an  iongantais  so,  agus  deanaibh  gach  uile  mheadhon  a 
ghnàthachadh,  anns  gach  suidheachadh  freasdail  fa  leth  anns 
am  bheil  sibh,  chnm  impidh  a  chur  air  bhur  càirdean,  agus 
bhur  dàimhean,  agus  bhur  luchd-eòlais,  a  bhi  'feòraich  an 
dèigh  coimhcheangail  mhòir  so  na  sìthe  ri  Dia.  Bheir  sinn 
a  nis  fainear  na  cumhachan  annta  fèin,  amhuil  a  rinn  sinn 
an  cur  an  cèill  roimh  ann  an  rathad  coitchionn. 

Ams  an  dara  àit,  Mar  a  thugadh  fainear,  tha  na  cumh- 
achan  a  tha  air  an  ulluchadh  agus  air  an  tairgseadh 
dhuibh  cothromach,  agus  naomh,  agus  fìreanta,  seadh, 
taitneach  agus  so-dbeanta,  Hos.  ii.  18,  19.  Cha-n'eil  iad 
'nan  cumhachan  a  b'  urrainn  peacach  ciontach,  mallaichte  a 
bhi  ann  an  ceartas  ag  earbsadh,  ged  is  cumhachan  iad  a  tha 
airidh  air  an  Dia  a  tha  neo-chriochnach  'na  mhaitheas  agus 
'na  ghràs  a  bhi  'tairgseadh  ; — cha-n  'eil  iad  coimh-fhreagarr- 
ach  ri  gliocas  dhaoine,  ach  tha  iad  làn  de  "  ghliocas  Dhè," 
2  Cor.  ii.  6,  7.  'Nuair  a  tha  truaghan  bochd  fo  dhearbh- 
adh  peacaidh  a'  smuaineachadh  air  gnothuch  a  dheanamh  ri 
Dia,  Micah  vi.  6,  7,  tha  'inntinn  a'  sìor-chnuasachadh  ciod 
iad  na  cumhachan  air  an  tèid  gabhail  ris  ;  agus  tha  e 
'suidheachadh  orra  sin  a's  eagalaiche,  agus  a's  dorra,  agus 
a's  do-dheanta  a  dh'  fheudar  a  smuaineachadh.  "  Ma  dh' 
fheudar  gnothuch  sam  bith  a  dheanamh,"  tha  e  'g  ràdh, 
"  ris  an  Dia  ro  àrd  agus  naomh  so,  feumaidh  e  bbi  deanta 
'le  sruthaibh  olaidh,'  '  le  miltibh  de  reitheachaibh,'  le  mo 
1  cheud-ghin,'  agus  le  £  toradh  mo  chuirp ; '  nithe  a  tha 
eagalach  agus  oillteil  do  nàdur,  agus  a  tha  do-dheanta 
dhomh  a  choimhlionadh, — is  iad  so  na  cumhachan  a  tha  e 
'g  iarraidh."  Ach  is  ann  a  tha  cùisean  gu  h-iomlan  air  sheòl 
eile.  Cha  n  e  so  nàdur  nan  cumhachan  idir;  oir  is  slighe 
tròcair  a  mhain  agus  maitheanais  shaoir  a  tha  ann.  Air 

a'  mhodh  cheudna  tha'n  t-abstol  'ga  chur  an  cèill,  Rom.  iii. 
21—26.  Is  e  slighe  rèite  agus  maitheanais  ann  am  fuil 
Chriosd  a  tha  ann;  is  iad  na  cumhachan,  a  bhi  'gabhail  ris  a' 
mhaitheanas  sin  a  bha  sinn  a'  cur  an  cèill.  Cò  a  shaoileadh, 
a  nis,  nach  ruitheadh  an  saoghal  uile  d'  a  ionnsuidh  chum  a 
bhi  'gabhail  riu  gu  toileach  o  a  laimh  ì  Gidheadh  is  ann  a 
tha  an  gnothach  mar  is  tric  calg-dhireach  an  aghaidh  sin. 
Cha  toigh  le  daoine  an  doigh  so,  seach  nah-uile  dòigh.  "  Bu 
rud-èigin  e,"  deir  Naaman,  "  nan  d'  thàinig  am  fàidh  a 
mach  a'  m'  ionnsuidh  agus  a  làmh  a  chur  orm ;  ach  so  a 
mhain,  '  Nigh  agus  bi  glan,5  cha  toigh  leam  e  ;  cha-n'eil  mi 
ach  air  mo  mhealladh."  Bithidh  daoine  a'  meas  nan  iarr- 
tadh  ni  mòr  èigin  orra  r'  a  dheanamh  chum  a  bhi  air  an 
tèarnadh,  gu'n  cuireadh  iad  air  ball  aghaidh  air  chum  a 
choimhlionadh  ;  ach  a  bhi  'g  iarraidh  orra  a  thighinn  a  dh' 
ionnsuidh  Dhè  tre  Chriosd,  chum  a  bhi  'faotainn  maithean- 
ais  gu  saor,  gun  tuilleadh  air,  cha  toigh  leo  e.  Nan  iarrtadh 
orra  peanas  cruaidh,  cràiteach  èigin  a  ghiùlan,  no  ath-dhìol- 
adh  a  dheanamh  le  dleasdanas  mòr  ùmhlachd  a  choimhlion- 
adh,  bhitheadh  e  ni  bu  choltaiche  'nan  sùilibh.  Ach  maith- 
eanas  saor  'fhaotainn  tre  fhuil  a'  chroiim-cheusaidh.  cha  n 
'eil  ann  ach  amaideachd,  1  Cor.  i.  18,  20. 

Ann  an  so  tha  na  mìltean  'gam  mealladh  fèin  agus  a'  dol 
a  dhìth.  Cha-n  'eil  fìos  agam  cò  ac'  is  dorra  neach  a  tha  gun 
mhothachadh  air  peacadh  a  thoirt  gu  bhi  'smuaineachadh 
air  cumhachaibh  sam  bith,  no  an  neach  a  tha  'ga  mhothach- 
adh  a  thoirt  gu  bhi  'gabhail  riu  so.  Ni  sinn  uime  sin  beagan 
bheachdan  a  thairgseadh,  a  dh'  fheudas  bhur  n-anaman  a 
chuideachadh  ann  an  'gabhail  ris  na  cumhachan  a  dh' 
ainmicheadh  : — 

1.  Is  e  so  an  t-slighe,  agus  is  iad  so  na  cumhachan 
a  ròghnaich  Bia  fèin  ;  fhuair  e  fèin  a  mach  an  t-slighe  so, 
agus  rinn  e  fèin  a  suidheachadh.  Ma's  àill  le  Dia  ar  tèarn- 
adh  ann  an  rathad  tròcair  agus  maitheanais  a  mhain,  ma's  e 

siu  dòigh  a  ghliocais  agus  'àrd-uachdaranachd  fèin,  an  cuir 
sinne  'na  aghaidh,  agus  an  abair  sinn  nach  toigh  leinn  e  1 
Gidheadh  is  i  so  càinnt  a'  mhi-chreidimh,  Rom.  x.  3.  Is 
lionmhor  creutair  bochd  a  bha  ri  connsachadh  ann  fèin  an 
aghaidh  Dhè  timchioll  na  slighe  so,  gus  an  robh  iad  fa 
dheòidh,  mar  gu  b'  ann,  air  an  èigneachadh  le  a  Spiorad  gu 
bhi  'g  ràdh,  "  Ma's  fheudar  a'  chùis  a  bhi  mar  so,  agus  gur 
i  toil  Dhè  ar  tèarnadh  lo  tròcair  agus  gràs  a  mhain,  a  thoil 
gu  robh  deanta;  tha  sinne  'gar  strìochdadh  fèin  d'  a  thoil  •" 
agus  gidheadh  anns  an  iomlan  de'n  chonnsachadh  a  bh'  aca, 
cha  do  mheas  iad  riamh  gu'n  robh  ni  sam  bith  'gan  gleidh- 
eadh  o  bhi  'dùnadh  ri  gealladh  an  t-soisgeil  ach  an  neo- 
airidheachd  fèin. 

B'e  an  dòigh  ceudna  so  leis  an  do  mheall  Sàtan  ar  ceucl 
sinnsear  ionnus  gu'n  do  chaill  iad  an  còir  ann  an  coirnh- 
cheangal  nan  oibre.  "Tha  na  cumhachan,"  deir  e,  mi-choth- 
romach.  1  Seadh,  an  dubhairt  Dia,  De  mheas  na  craoibhe 
a  tha  ann  am  meaclhon  a'  ghàraidh  cha-n  ith  sibh  a£us  cha 
bhean  sibh  dha,  a  chum  nach  faigh  sibh  bàsl'  C' uinie ; 
' gu  cinnteach  cha-n  fhaigh  sibh  bàs  :  oir  a  ta  fios  aig  Dia, 
's  an  là  anns  an  ith  sibh  dheth,  gu'm  fosgailear  bhur  sùil- 
ean.'"  Uime  sin,  tha  e  'gnàthachadh  nam  meadhona  ceudna 
chum  a  bhi  'meallaclh  anama  fathast,  air  chor  as  gu'n  caill- 
eadh  iad  gach  uile  chòir  ann  an  coimhcheangal  nan  gràs, 
chum  am  bheil  iad  air  an  cuireadh  :  "  Tha  na  cumhachan 
mi-chothromach,"  tha  e  'g  ràdh,  "  cionnus  a  dh'  fheudas 
neach  sam  bith  an  creidsinn  ?  Cha-n  'eil  coimh-fhreagarr- 
achd  sam  bith  eadar  an  ùmhlachd  agus  an  gealladh.  Cò 
a's  urrainn  'earbsadh  gu  faighear  maitheanas,  agus  beatha, 
agus  siorruidheachd  bheannaichte  air  son  a  bhi  'creidsinn  ?" 
Agus  le  so  tha  Sàtan  agus  am  mi-chreidimh  air  dhol  'an 
comh-bhoinn  'an  aghaiclh  gliocais,  agus  maitheis,  agus  gràidh, 
agus  gràis,  agus  àrd-uachdaranachd  Dhè.  Tha  nimh  marbh- 
tach  a'  mheallaidh  so  a'  coimh-sheasamh  ann  a  bhi  'meas 

nach  'eil  fìreantachd  no  tròcair  Dhè  cho  neo-chrìochnach  as 
a  tha  iad  da  rireadh  annta  fèin.  Chum  a  bhi  toirt  so  as  an 
rathad,  tha  an  t-abstol  a'  cnr  an  cuimhne  dhuinn  toil  Dhè  : 
1  Cor.  i.  21,  "Bu  toil  le  Dia  le  amaideachd  an  tsearmon- 
achaidh  iadsan  a  thèarnadh  a  tha  'creidsinn," — .is  e  sin,  leis 
an  t-soisgeul  a  bha  air  a  shearmonacbaclh,  agus  a  bha  air  a 
mheas  'na  amaideachd  leò.  Uime  sin,  seasadh  dòigh  so  Dhè, 
agus  rachadh  dòigh  gliocais  agus  fèin-fhìreantachd  dliaoine 
am  mugha  gu  siorruiclh. 

2.  Is  e  so  an  dòigh  os  ceann  gach  uile  dhòigh  a  tha  'g 
aomadh  a  dh'  ionnsuidh  glòire  Dhè.  Rinn  Dia  na  h-uile  ni 
a  bhuileachadh  agus  orcluchadh  ann  an  slighe  so  a'  mhaith- 
eanais,  "  ionnus  nach  deanadh  feòil  sam  bith  uaill  'na  fhian- 
uis,"  ach  "an  ti  a  ni  uaill,  gu'n  deanadh  e  uaill  anns  an 
Tighearn,"  1  Cor.  i.  29,  31.  Agus  a  clh' ionnsuidh  so  feum- 
aidh  Dia  gach  uile  fheòil  a  thabhairt,  air  neo  tha  iacl  caillte, 
— eadhon,  gu'm  buin  dhuinne  nàire,  agus  giòir  ar  tèarnaidh 
gu  h-iomlan  dha-san.  Is  amhuil  a  tha  e  'cur  an  cèiìl,  Isa. 
xlv.  22-25.  Ann  an  rann  22  tha  e  'ga  thaisbeanadh  fèin 
mar  an  ti  sin  a  mhain  o'm  bheil  saorsa  pheacach  r'a  faot- 
ainn  :  "  Seallaibh  riumsa,"  tha  e  'g  ràdh,  "  agus  bithibh  air 
bhur  tèarnadh,  uile  iomalla  na  talmhainn."  Ach  ciod  ma 
ghabhas  claoine  slighe  èigin  eile,  agus  gu'n  amhairc  iacl  gu 
maith  riu  fèin,  nach  fheud  iad  dòigh  so  na  tròcair  agus  a' 
ghràis  a  dhiùltadh  1  C' uime,  deir  e,  rann  23,  "  Orm  fèin 
mhionnaich  mi  ;  chaidh  fìrinn  a  mach  as  mo  bheul ;  briath- 
ar,  agus  cha  phill  e  air  ais ;  Gu  cinnteach  dhomhsa  lùbaidh 
gach  glùn,  mionnaichidh  gach  teangadh."  Amhaircibh-se 
ri  sin,  "  Ach  mhionnaich  mise  gu'n  tig  sibh  uile  gu  ruige 
so,  air  neo  gu  freagair  sibh  air  son  bhur  n-eas-ùmhlachcl  aig 
là  a  bhreitheanais  ;"  mar  a  tha  Pol  a'  comh-chur  nam  briath- 
ran  so,  Rom.  xiv.  11.  Ciod  a  nis  a  tha  na  naoimh  ag  ràdh 
ri  so  ?  Isa.  xlv.  24,  25,  "  Gu  cinnteach,  deir  neach,  anns  an 
Tighearn  tha  agam  fìreantachd  agus  neart,     "  Anns  an 

Tighearn  fìreanaichear  uile  shliochd  Israeil,  agus  ni  iad 
uaill."  Tha  an  cridheachan  air  an  toirt  gu  bhi  'gabhail  ris 
gach  uile  fhìreantachd  uaith-san,  agus  gu  bhi  'toirt  na  glòire 
gu  lèir  dha. 

Tha  sinn  a'  deanamh  tuilleadh  leudachaidh  air  so  do 
bhrìgh  gu  bheil  e  'luidh  calg-dhìreach  an  aghaidh  freumh 
mhallaichte  sin  a'  mhi-chreidimh  a  tha  'rìoghachadh  ann  an 
cridheachaibh  a'  mhòr-shluaigh,  agus  a  tha  gu  tric  a'  cur 
trioblaid  air  na  naoimh  a's  àirde.  Cha-n  'eil  daoine  idir 
ullamh  chum  a  bhi  'smuaineachadh  gu  bheil  peacach  bochd, 
mi-dhiadhaidh,  a  tha  'teicheadh  a  dh'-ionnsuidh  Dhè  le  ciont 
a  pheacaidhean  uile,  chum  maitheanais  'fhaotainn,  a'  toirt 
tuilleadh  glòire  dha  na  tha  ùmhlachd  aingil,  cha  mhò  is 
urrainn  iad  a  smuaineachadh,  gus  an  tig  iad  gu  bhi  'ga 
choimhlionadh.  Agus  tha  fìor  nàdur  a'  mhi-chreidimh  sin  a 
tha  'g  oibreachadh  ann  am  peacaich  fo  imcheist  coguis  a' 
coimh-sheasamh  ann  a  bhi  'diùltadh  glòir  an  tèarnaidh  a 
thoirt  gu  h-iomlan  do  Dhia.  A  nis,  ma's  e  so  cor  neach 
sam  bith  'n  'ur  measg-sa,  gur  feàrr  leibh  bàsachadh  na  gu'm 
bitheadh  a  ghlòir  aig  Dia,  ciod  a  their  sinn  ribh  ach,  "  Im- 
ichibh  romhaibh,  'anama  mallaichte,  agus  rachadh  as  dhuibh 
gu  siorruidh,  gun  anail  truais  o  Dhia,  no  o  neach  sam  bith 
aig  am  bheil  gràdh  dha,  ainglean  no  claoine." 

Ma  their  sibh,  do  'ur  taobh  fèin,  gu  bheil  sibh  rèidh  ris 
an  dòigh  so, — bitheadh  a'  ghlòir  aig  Dia,  ma's  e  's  gu  faigh 
sibhse  maitheanas  agus  gu'n  tèarnar  sibh  ;  tha  aobhar  eagail 
fathast  gu  feud  so  a  bhi  'sruthadh  o  tharcuis  fhèineil  air 
Dia.  Is  ni  ro  mhòr  a  bhi  Hoirt  glòire  do  Dhia  le  bhi  da 
rireadh  a!  creidsinn.  Cha-n  'eil  e  coltach  gu  bheil  an  dàimh 
a's  lugha  aig  càinnt  eutrom  so  bhur  cridhe  ris.  Thugaibh 
an  aire,  nach  ann  a  tha  sibh  'n  'ur  luchd-fochaid  an  àit 
clhuibh  a  bhi  'creidsinn,  air  eagal  gu'n  deanar  bhur  cuibh- 
richean  làidir. 

Gidheadh  feadaidh  peacach  bochd  fo  imcheist  misneach 

a  ghabhail  ann  an  so.  Bu  rahiann  leat  eòlas  'fhaotainn  air 
Dia,  ionnus  gu'n  ruigeadh  tu  air  slàinte  uaithe.  "  Oh,  tha 
ra'  anam  gu  ro  rahòr  'an  dèidh  air  !"  Am  bheil  thu  da 
rireadh  deònach  an  dòigh  sin  a  ghabhail  chum  slàinte  'fhaot- 
ainn  anns  am  mò  a  bhitheadh  de  ghlòir  aig  Dia  ?  "  Gun 
amharus  bu  chubhaidh  agus  bu  cheart  dhomh  gu'm  bithinn 
mar  sìn."  Ciod,  a  nis,  nam  b'e  's  gu'n  tigeadh  neach  thugad 
o'n  Tighearn  a  dh'  innseadh  dhuit  mu  shlighe  èigin,  trid  am 
feudadh  tusa,  creutair  bochd,  peacach,  fo  dhìteadh,  uiread 
de  ghlòir  a  thoirt  do  Dhia  a's  a  dh'  fheudas  aon  aingeal  a 
tha  air  nèamh  a  dheanamh  ?  "  Oh,  nam  b'  urrainn  mi  an 
tomhas  a  bu  lugha  de  ghlòir  a  thoirt  do  Dhia,  dheanadh 
m' anam  gàirdeachas  ann!"  Feuch,  ma  seadh,  an  t-slighe 
a  rinn  e  fèin  a  chomharachadh  chum  a  bhi  'g  àrdachadh  a 
ghlòire,  eadhon  gu'n  cuireadh  tusa  aghaidh  air  air  son  maith- 
eanais,  do  bhrìgh  a  ghràis  fèin  a  mhain  ann  am  fuil  Chriosd; 
agus  an  Tighearn  gu  deanadh  do  neartachadh  chum  thu  fèin 
a  dhruideadh  a  stigh  rithe  ! 

3.  Thugaibh  fainear,  ma  tha  slighe  so  na  slàinte  air  a 
cur  air  chid,  cha  oV  fhàgadh  slighe  sam  bith  eile  agaibh. 
Cha-n  'eil  sinn  a'  tairgseadh  slighe  so  a'  mhaitheanais  mar 
an  t-slighe  a's  ro  fhearr  agus  a's  taitneich  a  mhain,  ach  mar 
an  t-aon  slighe.  Cha-n  'eil  ainm  eile  air  a  thabhairt  ach 
ainm  Chriosd ;  cha-n  'eil  dòigh  eile  air  maitheanas  'fhaot- 
ainn.  Cha  d'  fhàgadh  roghainn  eile  dhuibh  ;  is  èigin  dhuibh 
an  t-slighe  so  a  ghabhail,  no  bàsachadh  gu  siorruidh.  Is 
cùis-nàire  e  da  rireadh  ci'ar  nàdur  truagh  gu'm  bitheadh 
aobhar  air  son  a  samhuil  so  a  dh'  argumaid, — nach  deanam- 
aid  aon  chuid  strìochdadh  do  àrd-uachdaranachd  Dhè  no 
tlachd  a  ghabhail  'na  ghlòir ;  ach  do  bhrìgh  gu  feumar  a 
gnàthachadh,  bitheadh  sin  deanta.  Cha-n  e  ar  rùn  aon 
chuid  a  bhi  ri  miodal  no  a  bhi  'cur  eagail  air  daoinibh,  ach 
a  mhain  a  bhi  'g  innseadh  na  fìrinn  dhoibh.  Ma  dh'  fhanas 
sibh  anns  a'  chor  anns  am  bheil  sibh  ;  ma  tha  bhur  muinghin 

ann  an  ni  sam  bith  a  rinn  sibli  no  à  tha  sùil  agaibh  a  bhi 
'cleanamh  ;  ma  tha  sibh  a'  gabhail  misnich  o  bheachdaibh 
coitchionna  mu  thròcair,  coimh-cheangailte  r'  ur  deanadas 
fèin  ;  mur  tig  sibh  gu  bhi  'dìmadh  a  stigh  ri  slighe  so  Dhè 
anns  an  t-soisgeul ;  mur  dean  sibh  bhur  n-uile  dhith,  a'  toirt 
na  glòire  do  Dhia  innte, —  theid  as  dhuibh,  agus  sin  gu 
siorruidh.  Cha  d'  fhagadh  tuilleadh  ìobairt  air  son  bhur 
peacaidhean,  no  slighe  dol  as  do  'ur  n-anamaibh.  Uime  sin, 
cha-n  e  mhain  gu  bheil  òirdheirceas  a'  mheadhoin  so  agaibh 
chum  a  bhi  'g  'ur  tàladh,  ach  tha  e  gu  h-iomlan  neo-sheach- 
anta  dhuibh,  ionnus  gu'm  bitheadh  èigin  air  a  chur  oirbh. 
Agus  a  nis,  ceadaichibh  dhomh  a  ràdh  gu  bheil  mi  toilichte 
gu'n  do  labhradh  no  gu'n  do  sgrìobhadh  am  focal  so  dhuibh. 
Feumaidh  sibhse  agus  mise  cunntas  a  thoirt  air  a  shon  aon 
là.  Ma  bhitheas  am  focal  so  a  labhradh  a  cheana  air  a 
dhearmacl,  ni  e  fianuis  ghoirt  'n  'ur  n-aghaidh.  Bithidh  cor 
nam  muinntir  sin  nach  cuala  riamh  am  fuaim  aoibhneach 
ni's  so-iomchaire  na  bhitheas  bhur  cor-sa.  Agus  thugaibh 
an  aire  air  eagal  a  bhi  'saoilsinn  gu'n  do  ghabh  sibh  ris  an 
t-slighe  so  'nuair  da  rireadh  nach  d'  rinn  sibh  sin ;  mar  a 
thug  sinn  rabhadh  dhuibh  roimh. 

4.  Tha  an  t-slighe  so  saor  agus  fosgailte  air  son  fheac- 
ach.  Is  e  so  guth  Dhè,  eadhon  an  Athar :  "Thigibh," 
tha  e'g  ràdh,  "  chum  na  bainnse,  oir  tha  na  h-uile  nithe 
ullamh," — cha-n'eil  eagal  nach  tèid  gabhail  ribh,  Mata  xxii. 
4  ;  uaith  so  theirear  gu  bheil  Dia  a'  cur  impidh  air  daoinibh 
leo-san  a  tha  searmonachadh  an  t-soisgeil  a  bhi  rèidh  ris  f  èin, 
2  Cor.  v,  20.  Agus,— 

Is  e  so  guth  a'  Mhic  :  "  An  ti  a  thig  a'm'  ionnsuidh,  cha 
tilg  mi  air  chor  sam  bith  a  mach  e,"  Eoin  vi.  37.  Cò  air 
bith  e  a  thig,  tha  dorus  fosgailte  roimhe.  Is  amhuil  a  tha  e 
'gan  gairm  agus  'gan  cuireaclh  ann  an  àitibh  eile,  Mata  xi. 
28  ;  Eoin  vii.  37.    Agus, — 

Is  e  so  guth  an  Spioraid,  agus  na  h-eaglais,  agus  nan 

tiile  chreideach ;  Taisb.  xxii.  17,  "  Tha  an  Spiorad  agus  a' 
bhean  nuadb-phosda  ag  ràdh,  Thig.  Agus  abradh  an  ti  a 
chluinneas,  Tbig.  Agus  an  neach  air  am  bheil  tart,  thig- 
eadh  e.  Agus  cia  b'e  neach  leis  an  àill,  gabhadh  e  uisge  na 
beatha  gu  saor."  Tha  na  h-uile  'coinneacliadh  ann  an  so, 
gu  feud  peacaich  a  thighinn  gu  saor  a  dh'  ionnsuidh  gràìs 
an  t-soisgeil.    Agus, — 

Tha  e  aithnichte  gur  e  so  guth  an  t-soisgeil  fèin.  Faic 
Isa.  lv.  1-3 ;  Gnàth-fhoc.  ix.  1-5.    Agus, — 

Is  e  so  mar  an  ceudna  guth  nan  uile  naomh  air  nèamh 
agus  air  thalamh  a  fhuair  maitheanas  ;  tha  iad  uile  'dean- 
amh  fìanuis  gu'n  d'  fhuair  iad  e  gu  saor. 

Tha  cuid,  gun  amharus,  a  tha  'g  oidhirpeachadh  a  bhi 
mi-ghnàthachaclh  na  fìanuis  so  anns  am  bheil  Dia  agus 
daoine  'comh-aontachadh.  An  ni  sin  a  tha  air  a  labhairt 
mu  èifeachd  àrd-uachdaranaich  gràis  Dhè,  bu  mhiann  leo-san 
a  chur  as  leth  comas  toil  an  duine  ;  ach  cha-n  'eil  saoibhreas 
tròcair  Dhè  a'  briseadh  a  stigh  anns  an  tomhas  a's  lugha  air 
èifeachd  àrd-uachdaranaich  a  ghràis.  Ged  a  tha  e  'cur  an 
cèill  maitheanais  ann  am  fuil  Chriosd  gun  leth-bhreth,  a 
rèir  lànachd  agus  òirdheirceis  a  thròcair,  gidheadh  is  ann 
mar  a  chi  e  iomchuidh  a  tha  e  buileachadh  gràis  beothach- 
aidh  air  daoinibh  chum  an  deanamh  comasach  air  gabhail 
ris  ;  oir  ni  e  tròcair  air  an  neach  air  an  dean  e  tròcair.  Ach 
buinidh  so  do'n  t-slighe  fèin  ;  tha  i  fosgailte,  rèidh,  agus 
cha-n  e  nach  urrainn  iad,  ach  nach  àill  leò,  a's  aobhar  nach 
'eil  iad  a'  dol  a  stigh.  Mar  a  tha  ar  Slànuighear  Criosd  ag 
innseadh  do  na  Phairisich,  "  Cha-n  'eil  sibhse  ag  èisdeachd 
ri  briathraibh  Dhè,  a  chionn  nach  ann  o  Dhia  a  tha  sibh," 
Eoin  viii.  47,  vi.  44 ;  mar  an  ceudna,  "  Cha-n  àill  leibh 
teachd  a'  m'  ionnsuidh-sa,  churn  gu  faigheadh  sibh  beatha," 
Eoin  v.  40.  Ann  an  dearmad  agus  ann  am  mi-chùram 
eadhon  na  muinntir  sin  a's  mò  leithsgeil,  tha  gniomh  soilleir 
na  toile  air  a  chur  an  cleachdadh  leò  ann  a  bhi  diùltadh 

Chriosd  agus  a  ghràis  a  tha  r'  a  fhaotainn  da  thrid  ;  agus 
tha  so  deanta  le  daoinibh  fo  shearmonachadh  an  t-soisgeil 
gach  aon  là.  Cha-n  'eil  ni  sam  bith  aig  an  là  dheireannach 
a's  mò  a  bhitheas  gu  neo-mheadhonach  ag  àrdachadh  glòire 
Dhè,  ann  an  druideadh  beul  nan  uile  nach  'eil  umhal  d'a 
shoisgeul,  na  so,  gu'n  robh  cumhachan  sìthe,  ann  an  slighe 
bheannaichte  a'  mhaitheanais,  air  an  cur  gu  saor  'nan 
tairgse.  Theagamh  gu  robh  cuid  a  tha  'g  èisdeachd  no  a' 
leughadh  an  fhocail  so  beò  re  ùine  fhada  fo  fhrithealadh  an 
t-soisgeil,  agus  gidheadh  nach  do  chleachd  iad  an  smuaintean 
riamh  fathast  gu  snidhichte  air  slighe  so  a'  mhaitheanais  a 
dh'  ionnsuidh  Dhè  tre  fhuil  Chriosd,  ach  gur  ann  a  tha  iad 
a'  meas  gu  faigh  iad  do  nèamh  co  clhiubh,  agus  nach  'eil 
aobhar  do  dhaoine  mòr  dhragh  a  ghabhail  m'  a  thimchioll. 
Am  bheil  fìos  aca  ciod  a  bha  iad  a'  cìeanamh  ?  Gu  ruig  so, 
rè  an  làithean  uile,  bha  iad  gu  soilleir  a'  diùltadh  na  slàinte 
sin  a  chuireadh  gu  saor  'nan  tairgse  ann  an  Iosa  Criosd. 
Theagamh  gu'n  abair  iad,  nach  eil  iad  idir  a'  deanamh  sin  a 
tha  sinn  a'  cur  as  an  leth  ;  seadh,  nach  do  smuainich  iad 
riamh  a  clheanamh,  agus  nach  deanadh  iad  idir  e  air  son  an 
t-saoghail.  Ach  .bitheadh  e  aithnichte  dhuibh,  a  mheud  's 
nach  clo  ghabh  sibh  gu  h-èifeachdach  ris,  rinn  sibh  a  dhiùlt- 
adh ;  agus  is  ann  aig  an  Tighearn  a  mhain  a  tha  fios  am 
bheil  aimsir  bhur  fiosrachaidh  air  a  dhol  seachad  no  nach  'eil. 

5.  Tha  an  t-slighe  so  tèaruinte.  Cha  robh  anam  riamh 
air  a  mhealladh  innte.  Cha-n  'eil  anam  air  nèamh  nach 
dean  fianuis  gu  bheil  i  tèaruinte ;  cha-n  'eil  anam  ann  an 
ifrinn  a's  urrainn  'àicheadh.  Tha  i  tèaruinte  do  na  h-uile 
a  chuireas  aghaidh  oirre  ann  an  rathad  a  bhi  'g  imeachd 
innte.  Anns  an  t-seann  slighe  bha  mar  fhiachaibh  oirnn 
sinn  fèin  a  ghleidheadh  agus  an  t-slighe  cuideachd ;  ach  tha 
an  t-slighe  nuadh  'ga  gleidheadh  fèin  agus  sinne  mar  an 
ceudna.    Bithidh  so  soilleir  o  na  beachdaibh  a  leanas  :  — 

(1.)  Is  i  so  an  t-slighe  a  cW  nlluicheaclh  ann  an  gliocas, 

aun  an  cùràm,  agus  ann  an  gràdh  Dhè  ann  an  Criosd,  'an 
àite  slighe  eile,  a  thugadh  as  an  rathad,  do  bhrìgh  nach  robh 
i  tèaruinte,  agus  nach  b'  urrainn  i  sinne  a  thoirt  a  dh' 
ionnsuidh  Dhè :  Eabh.  viii.  7,  8,  "  Oir  nam  bitheadh  an 
ceud  choimhcheangal  gun  uireasbhuidh,  cha-n  iarrtadh  àit 
do'n  dara  coinihcheangal.  Oir  a'  faotainn  croin  dhoibh,  tha 
e  'g  ràdh,  Feuch  thig  na  làithean  tha  an  Tighearn  ag  ràdh, 
anns  an  dean  nii  coimhcheangal  nuadh  ri  tigh  Israeil,  agus 
ri  tigh  Iudah."    Agus, — 

[1.]  Tha  e  'g  innseadh  dhuinn  nach  robh  an  ceud  choimh- 
cheaagal  gun  uireasbhuidh ;  oir  nam  bitheadh,  cha-n  iarrtadh 
àit  do'n  dara  coimhcheangal.  Tha  an  t-abstol  a'  cur  an  cèill, 
Komh.  vìii.  3,  "Bha  an  lagh  anmhunn  tre'n  fheò-il," — is  e 
sin,  le  teachd  a  steach  a'  pheacaidh, — ionnus  gu'n  robh  e  gun 
fheum  ann  a  bhi  'tèarnadh  anama.    Ach, — 

[2.]  'Na  ghràdh  agus  'na  ghràs  tha  Dia  a'  "faotainn 
croin  dhoibh"  Eabh.  viii.  8  ;  cha-n  ann  gu  h-iomlan  d'  an 
taobh  fèin,  ach  a  mhain  a  thaobh  gu'n  robh  e  gu  slighe  eile 
'ulluchadh,  anns  am  bitheadh  an  uireasbhuidh  a  bha  annta- 
san  air  a  leasachadh  a  thaobh  na  crìche  sin  a  bha  'na  rùn. 
Is  e  so,  ma  seadh,  slighe  a'  mhaitheanais.  Agus  tha  i  a  nis 
air  a  cur  ann  an  àit  na  slighe  anmhuinn  sin  a  thugadh  as 
an  rathad. 

Agus  ann  an  so  tha  sinn  a'  faicinn  cia  cho  soilleir  as  a 
rinn  Dia  an  dà  ni  sin  a  sgaradh  o  chèile,  seadh,  anns  a' 
chùis  so,  an  cuir  'an  aghaidh  a  chèile, — is  e  sin,  slighe  na 
fìreantachd  pearsanta  agus  slighe  a1  mhaitheanais.  Tha  e 
'faotainn  croin  do'n  cheud  aon,  agus  a'  suidheachadh  na 
slighe  eile  'na  h-àit. 

(2.)  Tha  na  bunacharan  neo-chaochlaidheach  air  am 
bheil  an  t-slighe  so  air  a  stèidheachadh  'ga  fàgail  ro  chinn- 
teach  agus  ro  thèaruinte  do  pheacaich ;  oir, — 

[1.]  Tha  i  air  a  stèidheachadh  air  rùn  Dhè :  Gal.  iii.  8, 
"  Air  faicinn  roimh  do'n  Sgriobtuir  gu'm  fìreanaicheadh  Dia 

na  Cinnich  tre  chreidimh."  B'  àill  le  Dia  sin  a  dheanamh  ; 
rùnaich  e  agus  shuidhich  e  gu'n  gabhadh  e  an  dòigh  so ;  agus 
tha  uile  chomhairlean  Dhè  neo-chaochlaidheach.    Agus, — 

[2.]  Tha  a  ghealladh  mar  an  ceudna  anns  a'  chùis,  agus 
sin  air  a  thabhairt  ann  an  rathad  coimhcheangail,  mar  a 
chuireadh  an  cèill.    Agus, — 

[3.,]  Tha  an  gealladh  so  air  a  dhaingneachadh  le  mionn- 
aibh ;  agus  feudar  a  thoirt  fainear,  nach  'eil  Dia  a'  daing- 
neachadh  ni  sam  bith  eile  le  mionnaibh,  ach  sin  a  bhuineas 
do'n  t-slighe  so  d'a  ionnsuidh  fèin  le  maitheanas  peacaidh ; 
oir  cia  b'e  air  bith  àit  anns  am  bheil  mionnan  Dhè  air  an 
gnàthachadh,  tha  sùil  aca  aon  chuid  ri  Criosd  anns  an 
t-samhladh  no  'na  phearsa  fèin,  no  ris  a  choimhcheangal  a 
dhaingnicheadh  ann  ;  oir,  — 

[4.]  Tha  an  t-slighe  so  air  a  daingneachadh  'na  fhuil ; 
o'm  bheil  an  t-abstol  a'  dearbhadh  cho  iomlan  seasinhach 
agus  cho  tèaruinte  as  a  tha  i,  Eabh.  ix.  Faic  mar  an 
ceudna,  Isa.  xxxv.  4-10. 

('ò.)  Anns  a'  cheud  choimhcheangal,  tha  gach  uile  dhuine 
c&'  seasamh  air  a  shon  fèin,  agus  feumaidh  e  sin  a  dheanamh 
gu  crìch  a  làithean  anns  an  t-saoghal  so.  Am  bheil  thu 
'miannach  a  thighinn  a  dh'  ionnsuidh  Dhè  chum  a  dheadh- 
ghean  fhaotainn,  agus  a  bhi  'ga  mhealtuinn  ?  Ciod,  ma 
seadh,  a  tha  thu  gus  a  dheanamh  1  ciod  i  an  t-slighe  air  am 
bheil  thu  'cur  romhad  d'  aghaidh  a  chur  chum  na  crìche 
sin?  Nan  robh  thu  cho  naomh,  agus  cho  foirfe,  agus  cho 
fìreanta,  agus  cho  saor  o  pheacadh  as  a  bu  mhiann  leat, 
bhitheadh  tomhas  de  dhànachd  agad  chum  a  thighinn  am 
fianuis  Dhè.  C'  uime,  ma's  i  so  do  shlighe,  thoir  so  mar  an 
ceudna  leat :  Tha  agad  ri  seasamh  air  do  shon  fèin  rè  do 
làithean  uile ;  agus  ma  dhìobaireas  tu  anns  an  tomhas  a's 
lugha,  tha  thu  caillte  gu  siorruidh  ;  "  oir  cia  b'e  neach  a 
choimhideas  an  lagh  uile,  agus  a  thuislicheas  ann  an  aon 
àithne,  tha  e  ciontach  de'n  iomlan,"  Seumas  ii.  10.  Ach 

aim  an  slighe  so  a'  mhaitheanais  tha  sinn  nile  'nar  seasamh 
ann  an  toillteanas  aoin  Eadar-mheadhonair  a  th'  againn 
uile,  agus  anns  am  bheil  sinn  "  coimhlionta,"  Col.  ii.  10. 
Agus  is  lionmhor  anam  a  tha  air  a  ghleidheadh  fo  dhìobhail 
misnich  leis  nach  'eil  e  'toirt  fainear  na  fìrinne  so  mar  bu 
chòir  dba. 

Ann  an  so,  ma  seadh,  tha  beachd  eile,  a  tha  'neartach- 
adh  a'  chuiridh  a  tha  sinn  a'  faotainn  gu  bhi  'dùnadh  ris  an 
t-slighe  so  a  dh'  ionnsuidh  Dhè.  Cha  d'  fhàgadh  ni  sam 
bith  a  tha  feumail  chum  a  bhi  'toirt  tèaruinteachd  neo- 
mhearachdaich  do  gach  uile  anara  a  chuireas  aghaidh  oirre, 
agus  a  dh'  imicheas  innte.  C'  àit  am  bheil  daoine  a'  socrach- 
adh  am  muinghin  agus  an  dòchais  ann  an  rathad  a  bhi 
'dearmad  na  slàinte  mòire  so  ?  An  iad  peacaidhean  aD  toil- 
inntinn  1  am  faigh  an  anaman  sàth  annta  na  dh'  f hòghnas 
dhoibh  ?  Mo  thruaighe  !  ni  iad  gun  teagamh  an  sgrios, 
agus  cha  ghiùlain  an  toradh  ach  bàs.  Am  bheil  an  cridh- 
eachan  's  an  t-saoghal  1  Ni  e  da  rireadh  am  mealladh  ;  oir 
mar  fhaileas  thèid  as  d'a  shnuadh.  Am  bheil  an  earbsa 
man  dleasdanais  agus  'nam  fìreantachd  1  Cha  dean  iad  idir 
am  fuasgladh ;  oir,  ged  a  leanadh  iad  lagh  na  fìreantachd, 
cha  ghlacadh  iad  fìreantachd  an  lagha.  An  e  buanas  an 
làithean  an  dòchas  1  Mo  thruaighe  !  cha-n  'eil  annta  ach 
sgàil,  eadhon  "deatach  a  chithear  rè  ùine  bhig."  Am  bheil 
iad  a'  gealltuinn  ath-leasachaidh  agus  aithreachais  ì  Tha 
anaman  gun  àireamh  ann  an  ifrinn  a  chaidh  a  dhìth  fo  na 
geallaidhibh  so.  Cha  d'  fhàgadh,  ma  seadh,  ach  slighe  so  a' 
mhaitheanais ;  agus  gidheadh  is  ann  oirre  tha  daoine  ri  tàir 
eadhon  os  ceann  na  h-nile  slighe  eile  !  Ach  tha  aon  bheachd 
eile  againn  r'a  ainmeachadh  mu'n  dean  sinn  ar  n-earail  a' 
sparradh  ni's  fhaide. 

6.  Thugaibh  fainear  gur  e  so  an  t-aon  mheadhon  agus  an 
t-aon  slighe  anns  an  deanar  comasach  sibh  air  ùmhlachd  a 
choimhlionadh,  agus  trid  an  urrainn  do  'ur  n-ùmhlachd  a 

bhi  taitneach  do  Dhia.  Theagamh  gu  bheil  cuid  'n  'ur 
measg  fo  dhearbhadh  peacaidh,  agus  gu  bheil  bòidean  oirbh 
a  bhi  beò  dha,  a  bhi  'seaclmadh  aingidheachd,  chum  a  bhi 
'leantuinn  an  dèigh  naomhachd.  Theagamh  gu'n  do  bhòid- 
ich  sibh  air  a'  mhodh  so  'nuair  a  bha  sibh  ann  an  àmhghar, 
ann  an  cunnartaibh,  ann  an  tinneas,  no  air  dhuibh  tròcair- 
ean  comharaichte  'fhaotaiim.  Gidheadh  tha  sibh  a'  faotainn 
nach  'eil  e  'n  'ur  comas  a  thighinn  gu  seasmhachd  sam  bith 
'n  'ur  slighe, — tha  sibh  a'  briseadh  bhur  geallaidhean  do 
Dhia  agus  do  'ur  n-anamaibh  fèin ;  ionnus  gu  bheil  sibh  fo 
imcheist  as  ùr,  air  neo  air  bhur  cruadhachadh  ann  am  mi- 
chùram  agus  dearmad,  air  chor  as  nach  'eil  'ur  geallaidhean 
air  an  ath-nuadhachadh  leibh  ach  an  uair  a  tharlas  dhuibh 
tuiteam  ann  an  iomguin  no  ann  an  àmhgharaibh  nuadha. 
Is  cor  so  a  tha  sgriosail  agus  aimhleasach,  o  nach  urrainn 
sibh  teasairginn  'fhaotainn  ach  le  bhi  dùnaclh  ri  slighe  so  a' 
mhaitheanais  ;  oir, — 

(1.)  Cha-n  'eil  ni  sam  bith  a  ni  sibh  as  eugmhais  so 
taitneach  do  Dltia,  cia  b'e  air  bith  mar  a  dh'  fheudas  e  sibh 
fèin  a  thoileachadh  no  bhur  coguisean  a  chur  'nan  tosd. 
Mur  bi  am  bunait  so  air  a  leagadh  leibh,  tha  na  h-uile  ni  a 
ni  sibh  dìomhain.  Tha  fìor  ùmhlachd  an  t-soisgeil  a'  sruth- 
adh  a  ghnàth  o  chreidimh  a'  mhaitheanais.  Cia  b'  e  air  bith 
dleasdanas  a  ni  sibh  a  choimhlionadh  as  eugmhais  so,  cha-n 
'eil  ann  ach  aitreabh  gun  bhunait.  Faicibh  ordugh  na  h- 
ùmhiachd  soisgeulaich,  Eph.  ii.  7-20.  Feumar  a  stèidh  a 
leagadh  ann  an  gràs,  ann  an  saoibhreas  gràis  tre  losa 
Criosd, — eadhon,  ann  am  maitheanas  shaor  nan  uile  pheac- 
aidhean.  Is  ann  uaith  so  is  èigiri  do  'ur  n-uile  ùmhlachd 
sruthadh  nam  bu  mhiann  leibh  gu'm  bitheadh  iad  a  rèir 
comharachaidh  Dhè,  no  taitneach  dha.  As  eugmhais  so 
their  Dia  ribh  a  thaobh  bhur  seirbhis,  a.gus  bhur  n-aoraidh, 
agus  bhur  n-ùmhlachd  uile,  mar  a  thubhairt  e  ri  Israel  o 
shean,  Amos  v.  21 — 23,  "  Is  fuath  leam  agus  is  beag  orm 

bhur  seirbhis  uile."  Cha-n  'eil  e  aon  chuid  deanta  dha  no 
chum  a  ghlòire.  A  nis,  ma  tha  sibh  fo  dhearbhadh  peac- 
aidh,  cha-n  'eil  ni  sam  bith  a's  mò-  air  am  bheil  de  mheas 
agaibh,  no  ni  sam  bith  a's  mò  anns  am  bheil  bhur  muinghin, 
na  bhur  dleasdanais,  bhur  n-aithreachas,  bhur  n-ath-leasach- 
adh,  gach  ni  a  tha  sibh  a'  deanamh,  agus  a  tha  sibh  fathast 
■a'  rùnachadh  a  dheanamh  ann  an  àm  iomchuidh.  Am  bheil 
e  mar  neo-ni  'n  'ur  sùilibh  gu'n  dìobair  na  h-uile  dòchas  agus 
muinghin  a  th'  agaibh  uatha  so,  agus  nach  tèid  gabhail  ribh 
air  an  son  ni's  mò  na  ged  robh  sibh  fad  na  h-ùine  'g  'ur  n- 
aoirneagan  fèin  ann  am  peacadh  agus  ana-miannaibh  ì 
Gidheadh  is  e  so  bhur  cor.  Mur  d'  fhuair  sibh  maitheanas 
peacaidh  agus  bhur  pearsachan  air  an  deanamh  taitneach 
'na  fhianuis,  tha  gach  dleasdanas  a  th'  agaibh  mallaichte. 

(2.)  Is  i  slighe  so  a'  mhaitheanais  a  mhain  anns  am 
faig^.  sibh  aobhairean-misnich  a  ni  'ur  cur  thuige  chum 
ùmhlachd  gu  beothail,  togarrach,  le  mòr  thlachd.  Tha  sibh 
a  nis  a'  coimhlionadh  dhleasdanas  agus  a  seachnadh  pheac- 
aidhean,  gidheadh  is  ann  gu  h-airtnealach,  eagalach,  fo 
dhaorsa.  Nam  bitheadh  bhur  coguisean  sàmhach,  agus  nam 
fanadh  bhur  dòchasan  air  son  na  siorruidheachd  beò,  cha 
ehuireadh  sibh  làmh  riu  gu  bràth.  A  nis,  cha-n  'eil  ni  sam 
bith  a  ni  bhur  saoradh  o'n  t-suidheachadh  thruagh,  mhall- 
aichte  so  ach  gu'n  dùnadh  sibh  ri  slighe  so  a'  mhaitheanais. 
Innte  so  gheibheadh  sibh  iomadh  aobhar-misnich  leis  am 
bitheadh  bhur  cridheachan  agus  bhur  n-  anaman  air  an  cur 
thuige  gu  suilbhir  'na  ceann,  ionnus  gu'n  ruitheadh  sibh  le 
saorsa,  agus  togradh,  agus  tlachd,  ann  an  uiìe  dhleasdanais 
na  h-ùmhlachd  soisgeulaich.  Innte  so  dheanadh  gràdh 
Chriosd  bhur  coimh-èigneachadh,  agus  bhur  fuasgladh  o  gach 
daorsa,  nuair  a  dheanadh  am  Mac  fèin  da  rireadh  saor  sibh. 
Bhitheadh  creidimh  agus  gràdh  ag  oibreachadh  gu  gnèidheil, 
nàdurra  'n  'ur  spioradaibh  ;  agus  thigeadh  sin  a  tha  nis  'na 
uallach  dhoilgheasach  dhuibh  gu  bhi  'na  aoibhneas  agus  'na 

ghàirdeachas  cridhe,  2  Cor.  vii.  i.  Bhitheadh  smuaintean 
mu  ghràdh  Dhè,  mu  fhuil  Chriosd,  no  mu  choimhcheangal 
nan  gràs,  agus  mothachadh  cle  mhaitheanas  annta,  a'  fos- 
gladh  suas  bhur  n-anama,  agus  a'  cur  mìllseachd  anns  gach 
dleasdanas.  Bhitheadh  beatha  nuadh,  toil-inntinn  nuadh, 
agus  riarachadh  nuadh  agaibh  anns  gachiiia  bhitheadh  sibh 
a'  deanamh.  An  do  thuig  sibh  riamh  fathast  briathran  sin 
an  duine  ghlice,  Gnàth-fhoc.  iii.  17,  "  Is  slighean  subh- 
achais  slighean  a  ghliocais,  agus  is  sìth  a  ceuman  uile  ? " 
An  d'  rinneadh  slighean  na  naomhachd,  agus  na  h-ùmh- 
lachd,  agus  nan  dleasdanas,  mar  sin  dhuibhse  ?  Cia  b'  e  air 
bith  aideachadh  a  bhitheas  agaibh,  cha-n  'eil  iad  mar  sin, 
cha  mhò  a  dh'  fheudas  iad  a  bhi,  am  feadh  a  tha  sibh  'n  'ur 
coigrich  do  gach  ni  a  b'  urrainn  an  deanamh  mar  sin 
dhuibh..  Tha  sinn  a'  labhairt  riu-san  a  tha  fo 'n  lagh.  Am 
bu  mhiann  leibh  fuasgladh  'fhaotainn  o  dhaorsa,  agus  o'n 
chuing  an-shocrach  fo'm  bheil  sibh  ann  an  dleasdanais  na  h- 
ùmhlachd  1  am  bu  mhiann  leibh  gach  ni  a  ni  sibh  a  thaobh 
Dhè  a  bhi  'na  thlachd  agus  'na  thoil-inntinn  dhuibh  ì  Is  e  so, 
agus  so  a  mhain,  a  bheir  dhuibh  e. 

(3.)  Is  e  so  a  bheireadh  a  h-àit  iomchuidh  fèin  do  'ur 
n-uile  ùinhlachd  ann  am  breth  bhur  n-anama  agus  bhur 
coguisean  fèin,  eadhon  sin  a  tha  air  a  chomharachadh  dhi 
anns  an  t-soisgeul.  Is  e  a  tha  mar  chrìch  agaibh  aig  an  àm 
anns  gach  ni  a  tha  sibh  a'  deanamh  a  bhi  'comh-chò-rdadh  ri 
Dia  timchioll  bhur  peacaidhean.  Tha  dòchas  agaibh,  leis  na 
tha  sibh  a'  coimhlionadh  dha  agus  air  a  shon,  gu'n  dean  sibh 
dìoladh  air  son  na  rinn  sibh  'na  aghaidh,  air  chor  as  nach 
tuit  sibh  ann  an  làmhaibh  a  chorruich.  Ach  tha  bhur  cridh- 
eachan  a'  fàs  fann,  agus  mar  is  tric  tha  iad  a'  dìobradh  fo 
uallach  nam  mi-mhisneach,  gus  an  tèid  sibh  fa  dheòidh  air 
theicheadh  gu  h-iomlan  o  Dhia.  Is  i  an  t-slighe  so  a  mhain, 
ma  seadh,  a  ni  cùisean  a  chur  'nan  àite  fèin  do  'ur  coguis- 
ibh :  chi  sibh  innte  gu  bheil  bhur  tìachan  uile  air  an  dìoladh 

le  Criosd,  agus  gu  bheil  iad  air  am  maitheadh  dhuibhse  gu 
saor  le  Dia;  ionnus  gu  bheil  bhur  n-ùmhlachd  uile  tuilleadh 
gu  bhi  'sruthadh  o  bhuidheachas  cridhe,  chum  glòire  Dhè, 
agus  onoir  an  t-soisgeil,  agus  bhur  cunntais  chomhfhurtail 
fèin  air  son  na  siorruidheachd  aig  an  là  dheireannach. 

(4.)  Nach  'eil  sibh  a'  faotainn  neo-fhoghainteachd  agus 
laigse  annaibh  fèin  air  son  dleasclanais  na  h-ùmhlachd  a 
choimhlionadh  air  dhòigh  sam  bith  taitneach  do  Dhia  % 
Oha-n  'eil  neart  no  comas  agaibh  air  a  shon.  Is  e  creidimh 
so  a'  mhaitheanais  a  mhain,  ma  seadh,  a's  urrainn  an  comas 
sin  a  thoirt  dhuibh.  Cha-n  'eil  Criosd  a'  fiosrachadh  an 
anama  le  maitheanas  a  mhain  ;  is  ann  le  so  gun  amharus 
a  tha  e  'fosgladh  an  doruis  agus  a'  dol  a  stigh,  ach  tha  e 
tighinn  le  Spiorad  na  beatha  agus  a'  chumhachd  maille  ris. 
'Xuair  a  tha  sinn  a'  gabhail  ri  maitheanas  an  t-soisgeil  tha 
uile  ghràs  an  t-soisgeil  a'  gabhail  os  làimh  air  ar  son  chum 
ar  cuideachadh. 

7.  A  rìs  :  is  slighe  so  cho  òirdheirc,  agus  aig  am  bheil  a' 
leithid  de  dhàimh  ri  fuil  Chriosd,  as  gu'n  dean  Dia  diogh- 
altas  goirt  orra-san  a  gheibhear  'ga  dearmad.  Tha  tri  doigh- 
ean  leis  am  bheil  an  dioghaltas  sin  air  a  chur  an  cèill  a  tha 
dligheach  dhoibh-san  a  gheibhear  a'  diùltadh  maitheanais  no 
gràis  an  t-soisgeil : — 

(1.)  Tha  e  deanta  ann  an  rathad  bagraidh  neo-mheadh- 
onaich  :  "  Ge  b'e  nach  creid,  dìtear  e,"  no  damnar  e,  Marcus 
xvi.  16.  Is  focal  cruaidh  sin;  cha-n  fheudar  a  chluinntinn 
le  mòran  dhaoine.  B'  àill  leò  nach  tugtadh  iomradh  air  idir, 
agus  tha  iad  ullamh  chum  leum  ann  an  eudan  an  ti  a 
labhras  riu  e.  Ach  na  mealladh  daoine  iad  fèin ;  is  e  so 
am  focal  a's  mìne  leis  am  bheil  tròcair  agus  gràdh  fèin, — 
leis  am  bheil  Criosd  agus  an  soisgeul,  a'  labhairt  ris  an 
dream  a  tha  'deanamh  tàrcuis  air  maitheanas.  Is  e  Criosd 
fèin  an  searmonaiche  eagalach,  laghail  so ;  is  esan  a  tha 
'glaodhaich,  "  Mur  creid  sibh,  damnar  sibh;"  agus  thig  e 


264  EADAR-MHINEACHADH   AIR  SALM  CXXX.        [Rann  4. 

fèin  "ann  an  teine  lasrach,  a  dheanamh  dioghaltais  air  an 
dream  aig  nach  'eil  eòlas  air  Dia,  agus  nach  'eil  ùmhal  do'n 
t-soisgeul,"  2  Tesal.  i.  8.  Is  e  so  crìoch  na  muinntir  eas- 
umhal,  ma  dh'  fheudar  Dia,  agus  Criosd,  agus  an  soisgeul  a 
chreidsinn. 

(2.)  Tha  e  deanta  ann  an  rathad  coi-neis,  a  thaobh  an 
dioghaltais  sin  a  bha  dligheach  do  bhriseadh  an  lagha, 
2  Cor.  ii.  16.  Ann  a  bhi  'searmonachadh  maitheanais  tre 
Chriosd,  tha  sinn  dhoibh-san  a  chaillear  "  'nar  boltrach  bàis 
chum  bàis,"  bàs  ro  mhòr,  dìteadh  ro  ghoirt.  Is  amhuil  sin 
Eabh.  x.  29,  "  Cia  mòr  is  mò  na  sin  am  peanas  a  shaoileas 
sibh  air  am  measar  esan  toillteanach,  a  shaltair  fo  'chosaibh 
Mac  Dhè  ?"  peanas  ni's  goirte  na  bha  riamh  air  a  bhagradh 
leis  an  lagh,  no  air  a  leagadh  do  bhrìgh  a  bhi  'briseadh  an 
lagha, — cha-n  ann  a  thaobh  gnè  a'  pheanais  ach  a  thaobh  a 
thomhais  ;  uaith  so  tha  leasachadh  peanais  air  a  leagadh  le 
"  Mòran  bhuilean." 

(3.)  Ann  an  rathad,  mar  gu'm  b'  ann,  a  bhi  'gabhail 
uamhais  roimh  mheud  do-labhairt  a'  pheanais  neo-sheachanta 
sin  a  tha  dligheach  d'  an  samhuil  so  a  pheacaich  :  Eabh.  ii. 
3,  "  Cionnus  a  theid  sinn  as,  ma  ni  sinn  dì-meas  air  slàinte 
co  mòr  !" — "  Gu  cinnteach  cha-n  urrainn  iadsan  dol  as,  ciod 
idir  a  dh'  fhàgadh  dhoibh  ach  a  bhi  air  an  sgrios,  a  tha  ri 
dì-meas  air  slàinte  co  mòr  !"  Is  amhuil  a  tha'n  Spiorad 
Naomh  ag  ràdh,  1  Phead,  iv.  17,  "  Ciod  a's  crìoch  dhoibh- 
san  a  tha  eas-umhal  do  shoisgeul  Dè?" — "  Cò  an  tuigse  a 
bhreithnicheas  an  cor  eagalach  agus  truagh  anns  an  crìoch- 
naich  iad  ?"  "  Cha-n  'eil  a  samhuil  idir  ann,"  deir  an  Spiorad 
Naomh,  "  cha  mho  a  db'fheudar  a  chur  an  cèill  do  thuigse 
dhaoine."  Oh  !  ciod  a's  crìoch  dhoibh  ?  Cha  d'fhàgadh 
dhoibh  "  ach  dùil  eagalach  ri  breitheanas,  agus  fearg  theinn- 
teach,  a  sgriosas  na  h-eascairdean,"  Eabh.  x.  27, — dùil  eag- 
alach  ri  nithibh  uamhasach,  nach  fheudar  a  bhreithneachadh. 

Is  iad  so,  ma  seadh,  na  nithe  leis  an  dean  sinn  an  earail 

a  tha  r'ar  n-aghaidh  a  sparradh.  Thigeamaid  a  nis  air  na 
bunacharan  so,  agus  ann  an  solus  nara  beachdan  so,  agus 
gabhamaid  comhairle  maille  r'a  chèile,  le  briathraibh  na 
fìrinn  agus  na  cèille.  Tha  sinn  a'  labbairt  ris  na  h-anamaibh 
bochda  sin  a  bha  'gam  mealladh  fèin,  no  a'  dearmad  gu 
h-iomlan  an  cor  air  son  na  siorr'uidheachd,  ionnus  nach  d' 
rinneadh  iad  fathast  ann  am  fìrinn  'nan  luchd-comhpairt  de 
mhaitheanas.  Tha  bhur  cor  aig  an  àm  ro  mhuladach  agus 
truagh.  Cha-n  'eil  ni  sam  bith  eadar  sibh  agus  sgrios  shiorr- 
uidh  ach  a'  bheatha  thruagh  bhàsmhor  agus  mhi-chinnteach 
a  tha  nis  agaibh  anns  a'  choluinn.  Cha-n  'eil  tairbhe  sam 
bith  anns  na  beachdaibh  coitchionna  siu  a  tha  agaibh  mu 
mhaitheanas  ach  a  bhi  'g  'ur  cruadhachadh  agus  'g  'ur  sgrios. 
Cha-n  e  am  maitheanas  sin  e  a  tha  maille  ri  Dia,  cha  mhò 
a  tha  e  asaibh  air  bnnacharaibh  an  t-soisoeil.     Binn  sibh 

o  o 

o-rìogagan  daithte  a  ghoid,  agus  mheas  sibh  gu'n  d'  fhuair 
sibh  nèamhnuidean  luachmhor.  Uime  sin,  ma  tha  a  bheag 
sam  bith  de  chùram  oirbh  timchioll  bhur  cor  air  son  na 
siorruidheachd,  air  am  bheil  bhur  n-aghaidh  (agus  cha-n 
'eil  fios  agaibh  nach  fheud  bhur  caochladh  a  bhi  aig  an 
dorus),  cuiribh  a  dh'  impidh  oirbh  fèin  na  bheir  fainear  car 
tiota  briathran  na  h-earalach  a  tha  nis  a'  labhairt  ribh ;  oir 
is  e  bhur  gnothuch  mòr  fèin  chum  am  bheil  bhur  n-aire  air 
a  gairm. 

1.  Smuainichibh  da  rireadh  ciod  air  am  bheil  sibh  a' 
stèidheachadh  bhur  dòchais  agu?  bhur  muinghin  air  son  na 
siorruidheachd.  Tha  eadhon  daoine  mòra,  a  tha  gle  ghlic 
ann  an  cùisean  eile,  ullamh  air  iad  fèin  a  mhealladh  ann  an 
so.  Tha  iad  a'  meas  gu  bheil  iad  a'  creidsinn  air  sheòl  eile 
na  tha  iad  da  rireadh  a'  deanamh,  mar  a  bhitheas  air  a 
dheanamh  soilleir  o'n  ghlaodh  a  thig  uatha  air  an  là  dheir- 
eannach.  Thugaibh  so  fainear  rè  ùine  bhig.  Am  bheil 
sibh  idir  a'  smuaineachadh  air  na  nithibh  so  gu  suidhichte? 
no  am  bheil  sibh  cho  mòr  fo  chumhachd  bhur  n-ana-mianna, 

agus  bhur  n-aineolais,  àgus  bhur  dorchadais,  as  gu  bheil 
sibh  'gan  dearmad  agus  a'  deanamh  tàir  orra  ?  Am  bheil 
sibh  ag  èirigh  suas  agus  a'  luidh  sios  gach  la,  a'  coimhlion- 
adh  dhleasdanas  no  'gan  cur  air  chùl,  le  spiorad  cho  fuar, 
mi-chùramach,  mairnealach,  ri  sin  a  bha  riaghladh  ann  an 
Galio,  gun  shuim  sam  bith  a  ghabhail  dhiubh  ?  no  am  bheil 
sibh  a'  gabhail  saorsa  dhuibh  fèin,  a'  gealltuinn,  ma  bhitheas 
saoghal  agaibh,  gu'n  dean  sibh  ath-leasachadh  fathast,  'nuair 
a  gbeibh  sibh  gnothuichean  àraidh  eile  air  an  coimhlionadh  ? 
no  theagamh  gu  bheil  dòchas  agaibh  gu'm  bi  cùisean  maith 
na's  leòir  do  bhrìo;h  na  rinn  sibh  agus  na  tha  dùil  agaibh  a 

o  o  O 

dheanamh  f athast  ?  Ma  tha  ni  sam  bith  dhiubh  so  a'  cur 
an  cèill  bhur  cor,  tha  e  do-labhairt  truagh.  Tha  sibh  a' 
luidh  sios  agus  ag  èirigh  suas  fo  chorruich  an  Dè  mhòir,  a 
bhuadhaicheas  fa  dheòidh  'n  'ur  n-aghaidh,  ionnus  nach  bi 
neach  ann  a  ni  bhur  teasairginn. 

2.  Ma  their  sibh,  "  M  h-eadh,  cha-n  e  so  ar  cor ;  tha 
dòchas  againn  ann  an  tròcair  agus  ann  am  maitheanas,"  an 
sin  guidheam  oirbh,  ann  an  eagal  an  Dè  mhòir,  cuid  de 
nithibh  eile  a  thoirt  fainear  : — 

Smuainichibh  cla  rireadh  an  e  maitheanas  sin  an  t- 
soisgeil  mu'n  robh  sinn  a'  labhairt  anns  am  bheil  sibh  'a 
socrachadh  agus  a'  cur  bhur  dòchais ;  no  am  bheil  agaibh 
ach  dòchas  coitchionn  gu'n  tèid  sibh  as  o  pheanas,  ged  is 
peacaich  sibh, — gu  bheil  Dia  tròcaireach,  agus  uime  sin  tha 
dùil  agaibh  gu  faigh  sibh  as  o  theine  ifrinn  ?  Ma's  e  so  bhur 
cor,  cha  dean  maitheanas  fèin  saorsa  a  thoirt  dhuibh.  Tha 
sibh  ann  an  cor  coimh-ionann  ri  fear  an  an-dànadais.  Deut. 
xxix.  19.  Tha  maitheanas  an  t-soisgeil  'na  ni  gu  h-iomlan 
de  nàdur  eile ;  tha  a  thobar  aige  ann  an  cridhe  gràsmhor  an 
Athar,  tha  e  'sruthadh  a  nuas  o  ghniomh  àrd-uachclaranach 
a  thoile,  agus  air  a  dheanamh  coimh-fhreagarrach  ri  glòir  a 
cheartais  agus  a  naomhachd  ann  am  fuil  Chriosd,  leis  am 
bheil  e  air  a  chosnadh  ann  an  coimhcheangal  gràis  ;  mar  a 

rinn  sinn  a  nochdadh.  Ma  their  sibh,  "  Seadh,  is  e  so  am 
maitheanas  anns  ani  bheil  ar  muinghin,  eadhon  sin  a  bha 
air  a  chur  an  cèill,"  an  sin  dh'  iarrainn  fathast  gu'n  deanadh 
sibh, — 

(1.)  Bhur  cridheachan  fèin  a  cheasnachadh,  chum  a  bhi 
'faotainn  a  mach  cionnus  afhuair  sibh  còir  anns  a'  mhaith- 
eanas  so,  agus  cionnus  a  thàinig  sibh  gu  bhi  'dùnadh  ris. 
Feudaidh  duine  e  fèin  a  mhealladh  cho  mòr  le  bhi  'meas  gu 
bheil  e  saoibhir  'nuair  nach  'eil  ni  sam  bith  aige,  as  a  dh' 
fheudas  e  'dheanamh  le  bhi  'smuaineachadh  gur  airgiod  fìor- 
ghlan  a  tha  'na  sporan  'nuair  nach  'eil  ann  ach  staoin. 
Cionnus,  ma  seadh,  a  fhuair  sibh  còir  ann  am  maitheanas 
so  an  t-soisgeil  ?  Ma's  ni  e  a  tha  agaibh  gun  f hios  agaibh 
ciamar, — ma's  iad  beachdan  marbha,  neo-tharbhach  m'a 
thimchioll  a  tha  air  goid  a  steach  do  'ur  n-inntinnibh,  — na 
meallar  sibh,  thig  .Dia  a  dh'  iarraidh  a  mhaitheanais  fèin  aig 
bhur  làmhaibh,  agus  bithidh  e  soilleir  nach  robh  cuid  no 
crannchur  sam  bith  agaibh  ann.  Ma  their  sibh,  "  Ni  h- 
eadh,  ach  chaidh  peacadh  a  dhearbhadh  oirnn,  ionnus  gu'n 
robh  ar  coguisean  ri  mòr  bhuaireas,  agus  uime  sin  bha  sinn 
a'  feòraich  an  dèigh  maitheanais,  agus  fhuair  sinn  fois,"  an 
sin  guidheam  oirbh, — 

(2.)  Gu'n  tugadh  sibh  fainear  gu  dìchiollach  ciod  iad  na 
crìochan  air  son  an  do  ghabh  sibh  ris  a  mhaitheanas  so,  agus 
cionnus  a  tha  sibh  'ga  ghnàthachadh.  An  do  ghabh  sibh 
ris  chum  a  bhi  'deanamh  suas  na  bha  'dh'  uireasbhuidh  air 
bhur  cuid  fèin  mar  riarachadh  do  'ur  coguisibh  ì  an  cleach- 
aidh  sibh  a  clh'  iarraidh  fuasglaidh  o  mhaitheanas  do  bhrìgh 
nach  fòghnadh  bhur  dleasdanais  chum  an  cur  sàmhach  ì 
Feudaiclh  daoine,  air  an  dòigh  so  agus  air  dòighibh  gun  àir- 
eamh  eile,  an  anaman  fèin  a  chall,  a'  meas  gu  bheil  gach 
cùis  ceart  maille  riu,  agus  sin  do  bhrìgh  maitheanais  agus 
tròcair  Dhè.  Uaith  so  tha  rabhadh  sin  an  abstoil  againn, 
"  A'  toirt  an  ro-aire,  air  eagal  gu'n  tig  neach  sam  bith  a 

dhèidh-làimh  air  gràs  Dhè,"  Eabh.  xii.  15.  Feudaidh  daoine 
a  thighinn  gearr  air  'nuair  a  tha  iad  a'  leigeadh  orra  a  bhi 
'ga  leantuinn.  seadh,  'nuair  a  dh'  fheudas  iad  a  bhi  nieas 
gu'n  d'  fhuair  iad  e.  A  nis,  ma's  e  aon  sam  bith  dhiubh  so 
bhur  cor,  dh'  iarrainn  oirbh  fatha.st. — 

(3.)  A  smuaineachadh  da  rireadh  annaibh  fèin  nach  'eil 
an  t-àm  dhuibh  sealltuinn  air  so/o  slighe  dol  as  agus 
meadhoin  saorsa,  chuin  a  bhi  air  bhur  teasairginn  o'n  droch 
shaoghal  a  ta  làthair,,  agus  chum  teicheadh  o'n  fheirg  a  ta 
ri  teachd.  Tha  am  Breitheamh  'na  sheasamh  aig  an  dorus. 
Mu'n  gabh  e  gnothuch  ribh  mar  bhreitheamh,  tha  e  bualadh 
le  a  chaomh-thròcair.  Cò  aig  am  bheil  fios  nach  e  so  an  t- 
àm  mu  dheireadh  anns  am  buin  e  ribh  air  a.'  mhodh  so.  Cò 
ac  a  tha  sibh  òg  no  sean,  cha-n  'eil  agaibh  ach  bhur  là. 
Theagamh  gu  feud  an  oidhche  a  bhi  air  teachd  do  'ur  taobh- 
sa  am  feadh  a  ta'n  là  fathast  aig  a  chuid  eile  de'n  t-saoghal. 
Feudaidh  bhur  grìan  dol  fodha  air  mheadhon-là :  agus 
feudaidh  Dia  mionnachadh  nach  tèid  sibh  a  steach  d'a 
shuaimhneas.  Uime  sin,  ma  tha  sibh  a'  rùnachadh  fantuinn 
mar  a  tha  sibh,  cha,-n  'eil  tuilleadli  againne  r'a  ràdh  ribh. 
Tha  sinn  glan  o  'ur  fuil,  a  mheud  's  gu'n  do  chuir  sinn  an 
cèill  dhuibh  uile  chomhairle  Dhè  anns  a'  chùis  so  ;  agus 
mar  sin  is  èigin  duinn  bhur  fàgail  do  dheuchainn  luim  eadar 
Dia  agus  bhur  n-anamaibh  aig  an  là  dheireannach.  Oh,  a 
chreutaire  bochda  !  tha  sinn  eadhon  a'  criothnachadh  'nuair 
a  smuainicheas  sinn  mar  a  ni  e  bhur  reubadh  as  a  chèile  gun 
neach  ann  a  ni  bhur  cuideachadh.  Air  leinn  gu  bheil  sinn 
a'  faicinn  bhur  n-anama  bochda,  ainniseach,  aonaranach,  air 
an  treigsinn  le  ana-mianna,  le  peacaidhibh,  le  saoghal,  le 
càirdibh,  le  ainglibh,  agus  le  daoinibh,  'n  'ur  seasamh  a' 
criothnachadh  fa  chomhair  rìgh-chaithreach  Dhè,  làn  oillte 
agus  eagail  roimh  'n  bhinn  uamhasaich  a  thig  a  mach  as  a 
bheul.  Oh,  gu  b'  urrainn  sinn  caoidh  a  dheanamh  os  'ur 
ceann,  am  feadh  a  tha  sibh  fathast  'am  measg  nam  beò,  agus 

a  dh'  fhàgadh  fathast  dhuibh  dòchas  !  oh,  gu'm  b'  aithne 
dhuibh,  air  bheag  sam  bith  ann  bhur  là  so  fèin,  na  nithe  a 
bhuineas  do  'ur  sìth  ! 

Ach  a  nis  ma  their  sibh,  ';Ni  h-eadh,  ach  '  iarraidh  sinn 
an  Tighearn  am  feadh  a  ta  e  r'a  fhaotainn,'  thig  sinn  fòs  am 
fagus  da  mu'n  tig  an  dorchadas,"  an  sin, — 

(4.)  Thugaibh  fainear,  guidheam  oirbh,  ciocl  a  dtt  innis 
Iosua  do  chloinn  Israeil,  'nuair  a  thàinig  iad  gu  bhi  rùnach- 
adh  mar  a  tha  sibhs'  a'  deanamh,  agus  a  thubhairt  iad,  "  Ni 
sinn  seirbhis  do'n  Tighearn,  oir  is  esan  ar  Dia  : "  caib.  xxiv. 
19,  "Cha-n  urrainn  sibh  seirbhis  a  dheanamh  do'n  Tigh- 
earn ;  oir  is  Dia  ro  naomh  e  ;  is  Dia  eudinhor  e  ;  cha  lagh 
e  bhur  n-eusaontais,  no  bhur  peacaidhean."  Ma  thèid  sibh 
da  ionnsuidh  'n  'nr  n-airidheachcl  fèin,  agus  'n  'ur  neart  fèin, 
le  bhur  dleasdanais  agus  bhur  n-oidhirpean  a's  barraichte, 
fòghluimidh  sibh  da  rireadh  gu  bheil  e  cho  mòr  agus  cho 
naomh  as  nach  urrainn  sibh  gnothuch  a  dheanamh  ris.  Cha 
tèid  gabhail  ri  'ur  pearsaibh,  cha  mhò  a  thèid  bhur  peacaidh- 
ean  a  mhaitheadh.  Ach  their  sibh,  "  Is  cruaidh  a'  chainnt 
sin,  1  Ma  shuidheas  sibh  sios,  thèid  as  dhuibh,  agus  ma  dh' 
èireas  sibh  a  choimhlionadh  dhleasdanas,  cha'n  fhearr  bhur 
dìol.'  Nach  d'  fhàgadh  dòchas  idir  againn  1  Am  feum  sinn 
seargadh  as  'n  'ur  lochdaibh  fo  fheirg  Dhè  gu  siorruidh?" 
Nar  leigeadh  Dia.     Dh'  fhàaradh  seòlaidhean  eile  asraibh 

o  o  o 

fathast  chum  bhur  treòrachadh  as  na  lìontaibh  so.  Uime 
sin,  — 

(5.)  Beachd-smuainichibh  gu  suidhichte  air  na  nithibh 
a  labhradh  mu'n  t-slighe  so  a  dh:  ionnsuidh  Dhè.  Beachd- 
aichibh  oirre  'na  nàdur  fèin,  a  thaobh  gach  crìch  air  son  an 
do  chomharaicheadh  i  le  Dia  ;  thugaibh  fainear  am  bheil 
sibh  ag  aontachadh  rithe  no  nach  'eil.  Am  bheil  sibh  'ga 
meas  'na  slighe  a  tha  freagarrach  chum  a  bhi  toirt  glòire  do 
Dhia  1  Am  bheil  i  'coinneachadh  ris  gach  uireasbhuidh 
agus  àmhghar  a  tha  maille  ribh^  Am  bheil  sibh  ag  amharc 

oirre  mar  shlighe  òirdheirc,  agus  thèaruinte,  agus  ghlòrmhor 
dhoibh-san  a  tha  'g  imeachd  innte  ?  no  am  bheil  a  bheag 
sam  bith  agaibh  r'a  labhairt  na  h-aghaidh  ?  Thugaibh  freag- 
radh  do'n  Ti  sin  a  chomharaich  gu'm  bitheadh  na  briathran 
so  air  an  labhairt  ribh  'na  ainm.  Ma  their  sibh,  "  Tha 
dearbh-chinnt  againn  gur  i  slighe  so  a'  mhaitheanais  an 
t-aon  slighe  air  son  saorsa  agus  fuasglaiclh  do  anamaibh," 
an  sin, — 

(6.)  Gabhaibh  gràin  dhibh  fèin  air  son  bhur  doille  agus 
bhur  reasgachd,  leis  an  d'  rinn  sibh  tàir  air  gràdh  Dhè,  air 
fuil  Chriosd,  agus  air  gach  tairgse  de  mhaitheanas  a  fhuair 
sibh  gu  ruig  so.  Gabhaibh  nàire  thugaibh  fèin  agus  bithibh 
air  'ur  n-irioslachadh  anns  an  duslach  fo  mhothachadh  de 
'ur  truaillidheachd  agus  cle  'ur  gràineileachd, — nithe  a  tha 
ghnàth  air  an  toirt  fainear,  ionnus  nach  'eil  aobhar  a  bhi 
leudachadh  orra.    Agus  a  rìs, — 

(7.)  Deànaibh  bhur  cridheachan  a  chleachdadh  gu  ro 
mhdr  le  smuaintibh  mu  ro  mheud  a  ghràis  a  thà  air  fhoill- 
seachadh  ann  an  slighe  so  a'  mhaitheanais  a  dh'  ionnsuidh 
Dhè,  agus  mar  an  ceudna  mu  òirdheirceas  an  t-soisgeil  anns 
am  bheil  i  air  a  fosgladh  suas.  Thugaibh  fainear  gràdh  an 
Athar,  tobar  mòr  an  fhrithealaidh  so  uile, — gràdh  do-labhairt 
a  Mhic  ann  a  bhi  'ga  shuidheachadh  agus  'ga  dhaingneach- 
adh,  agus  ann  an  giùlan  gach  amlaidh  as  an  rathad  le  'fhuil, 
gus  an  d'  fhosgail  e  suas  sliglie  ghràsmhor  na  saorsa  agus  a' 
mhaitheanais  'na  maise  agus  'na  glòir  le  èiric  'anama  fèin. 
Agus  bitheaclh  glòir  an  t-soisgeil,  anns  am  bheil  am  maith- 
eanas  so  a  tha  maille  ri  Dia  air  a  thoirt  chum  soluis,  a 
ghnàth  air  chòmhnuidh  'n  'ur  n-inntinnibh.  Bitheadh  bhur 
cridheachan  air  an  cleachdadh  anns  na  nithibh  so  agus  fògh- 
luimidh  sibh  gu  bheil  iad  ro  tharbhach  do  'ur  n-anamaibh 
os  ceann  ni  sam  bith  eile  a  dh'  fhiosraich  sibh  fathast. 

(8.)  Ma's  i  toil  an  Tighearua  bhur  n-anaman  a  thoirt  gu 
ruisfe  so,  an  sin  deanaibh  bhur  n-uile  dhichioll  a  chleachdadh 

chum  a  bhi  Wòghnachadh  slighe  so  a1  mhaitheanais  a  tha  air 
a  foillseachadh.  Deanaibh  roghainn  dhi  a  mhain,  'an  coim- 
eas  agus  'an  aghaidh  gach  slighe  eile.  Abraibh  gu'm  bi  sibh 
air  son  Chriosd,  agus  nach  ann  air  son  fir  eile ;  agus  dean- 
aibh  d'a  rèir.  Ann  an  so  gabhadh  bhur  n-anaman  tàmh 
agus  fois,  gun  eagal.  Is  slighe  so  anns  am  bheil  sìth,  agus 
dìdean,  agus  naomhachd,  agus  maise,  agus  neart,  agus  cumh- 
achd,  agus  saorsa,  agus  glòir.  Agus  chum  gu'm  bitheadh 
gach  uile  dhearbh-bheachd  agaibh  de  òirdheirceas  agus  de 
thèaruinteachd  na  slighe  so  chum  am  bheil  sibh  air  bhur 
cuireadh,  tha  Dia  an  t-Athair  a'  gabhail  os  làimh  as  'ur  leth, 
'na  ghràdh,  'na  rùintibh,  'na  gheallaidhibh,  'na  choimh- 
cheangal,  'na  mbionnaibh  ;  agus  an  Tighearn  Iosa  Criosd 
'na  ghràdh,  agus  'na  bheatha,  agus  'na  bhàs,  agus  'na  rèite, 
agus  'na  eadar-ghuidhe  ;  agus  an  Spiorad  Naomh,  'na  chumh- 
achd,  agus  'na  èifeachd,  agus  'na  ghràs  air  a  fhrithealadh 
anns  an  t-soisgeul. 

Ma  dheònaicheas  an  Tighearn  a  nis  a  bhi  'cur  impidh 
air  'ur  cridheachaibh,  ionnus  gu'n  cuireadh  sibh  aghaidh  air 
an  t-slighe  so  a  chomharaicheadh  dhuibh,  agus  gu'n  tugadh 
e  air  'ur  n-aghaidh  sibh  ceum  air  cheum  gu  bhi  'dùnadh 
rithe  tre  chreidimh,  bithidh  a'  ghlòir  aig  Dia,  bithidh  an 
soisgeul  air  'àrdachadh,  agus  bithidh  buannachd  shiorruidh 
aig  bhur  n-anamaibh  fèin  o  fhocal  na  h-earalach  so. 

Ach  a  nis,  a  dh'  aindeoin  gach  ni  a  labhradh  ribh,  agus 
gach  cuiridh  a  fhuair  sibh,  agus  gach  misnich  a  chuireadh 
ri  'ur  n-aghaidh,  ma's  e's  gu'm  buanaich  sibh  fathast  a' 
deanamh  dì-meas  air  slàinte  co  niòr,  thèid  'ur  làithean 
seachad  agus  gheibh  sibh  bàs  anns  a'  chor  anns  am  bheil 
sibh.  C'uime,  ma  seadh,  ma.r  a  labhair  am  fàidh  ri  bean 
Ieroboaim,  "  Thig  am  fagus,  oir  chuireadh  mise  a'  d'  ionns- 
uidh  le  teachdaireachd  chruaidh."  Tha  sinn  ag  ràdh,  ma 
seadh,  — 

(9.)  Ma's  e  'ur  rùn  a  bhi  'buanachadh  'n  'ur  luchd-tarcuis 

air  an  t-slàinte  so,  agus  gu'n  dean  sibh  tVa  rèir,  an  sin  mall- 
aichte  gu  robh  sibh  o'n  Tighearn,  leis  gach  mallachadb  a  tha 
sgrìobhta  anns  an  lagh,  agus  leis  gach  mallachadh  a  tha  air 
a  bhagradh  an  aghaidh  luchd-fcarcuis  an  t-sois^eil.  Seadh, 
bithibh  'n  'ur  n-Anatema  Maranata, — mallaichte  anns  an 
t-saoghal  so  a  ghnàth,  gus  an  tig  an  Tighearn ;  agus  an  uair 
a  thig  e,  mallaichte  gu  robh  sibh  o  a  làthair  chum  sgrios 
shiorruidh.  Seadh,  mailaichibh  iad,  0  aingle  naomha  Dhè  ! 
mar  naimhdean  reasgach  bhur  rìgh  agus  bhur  ceann,  an 
Tighearn  Iosa  Criosd.  Mallaichibh  iad,  uile  eaglaise 
Chriosd,  mar  mhuinntir  a  tha  ri  dì-meas  air  a  ghràdh 
agus  air  an  tròcair  sin  uile  a's  e  bhur  cuibhrionn,  agus 
bhur  beatha,  agus  bhur  n-oighreachd.  Deanadh  uile  naoimb 
Dhè  aig  am  bheil  gràdh  dha,  am  mallacbadh,  agus  deanadh 
iad  gàirdeachas  ri  bhi  'faicinn  an  Tighearn  a  teachd  na 
chumhachd  cbum  a  bhi  buadhachadh  'nan  aghaidh  le  mill- 
eadh  siorruidh.  C'ar  son  a  bhitheadh  smuain  de  thruas  air 
'fbaotainn  ann  an  uchd  neach  sam  bith  d'  an  taobh-san  a 
tha  'nan  luchd-tarcuis  air  truas  Dhè,  no  smuain  de  thròcair 
dhoibh-san  a  tha  ri  saltairt  air  fuil  Chriosd  1  Am  feadh  a 
dh'  fbàgadh  fatbast  dòchas,  bu  mhiann  leinn  a  bhi  ri  caoidh 
a  ghnàth  air  'ur  son,  agus  a  bhi  ri  saotbair  anama  air  son 
'ur  n-iompacbaidh  do  Dbia ;  acb  ma  chruadhaichear  sibh 
ann  bbur  slighe,  an  tèid  sinne  maille  ribh  'na  aghaidh?  an 
cuir  sinn  sibhse  air  tboiseach  air  a  ghlòir  ì  an  guidh  sinn 
slàinte  dbuibb  ann  an  rathad  a  bhi  spùinneadh  Dhè  d'a 
onoir  ?  ISTar  leigeadh  Dia.  Tha  dòcbas  againn  a  bbi  ri 
gàirdeachas  a'  faicinn  an  dioghaltais  sin  uile  a  th'  ann  an 
deas  làimh  corruich  Dhè  air  a  thaomadh  a  mach  air  bbur 
n-anamaibh  gu  saogbal  nan  saoghal,  Gnàth-fboc.  i.  24-33. 

Riaghailtean  r'an  coimhead  leo-san  leis  am  bu  mhiann  a  thighinn 
gu  seasmhachd  ann  an  ùmhlachd. 

Is  e  na  dh'  fhàgadh  fathast  againn  r'a  dheanamh,  a  rèir 
nam  bunacharan  a  leagadh  a  cheana,  a  bhi  'cur  impidh  air 
daoinibh  a  tha  ann  an  tomhas  mòr  no  beag  air  an  ribeadh 
ann  an  doimhneachdaibh  peacaidh,  chum  a  bhi  'dùnadh  ri 
slighe  so  a'  mhaitheanais  tre  chreidimh,  chum  sìthe  agus 
comhfhurtachd  dhoibh  fèin.  Agus  do  bhrìgh  gur  e  gnàth 
na  muinntir  so  a  bhi  ri  mòran  tagraidh  'nan  aghaidh  fèin, 
bithidh  sinn  air  mhodh  àraidh  ag  oidhirpeachadh  an  tag- 
raidhean  a  ghiùlan  as  an  rathad,  fa  rùn  am  misneachadh  gu 
bhi  'creidsinn  agus  an  toirt  a  dh'  ionnsuidh  saorsa.  Agus 
tha  gach  ni  a  th'  againn  r'a  thairgseadh  chum  na  crìche  so 
a'  sruthadh  gu  nàdurra  o'n  iomlan  de'n  teagasg  a  labhradh. 
G  idheadh  cha  dean  sinn  gach  ni  fa  leth  a  ghabhail  os  làimh, 
ach  ann  an  rathad  coitchionn  bithidh  sinn  a'  sònrachadh 
nan  nithe  sin  a's  freagarraiche  chum  a  bhi  an  dà  chuid  a' 
daingneacliadh  nam  muinntir  a  th'ann  an  teagamh,  agus  a' 
toirt  comhfhurtachd  dhoibh-san  a  th'ann  an  àmhghar.  Agus 
ni  sinn  so  a  choimhlionadh  air  an  dà  dhòigh  a  leanas  : — 

Anns  a'  cheud  àit,  Ni  sinn  cuid  de  riaghailtibh  coitch- 
ionna  a  chur  sios  a  bhitheas  feumail  r'an  coimhead  leò-san 
uile  leis  am  bu  mhiann  a  thighinn  a  dh'  ionnsuidh  sìthe 
agus  comhfhurtachd  an  t-soisgeil.  Agus  an  sin,  anns  an 
dara  àit,  Bheir  sinn  fainear  cuid  de  thagraidhean  a  dh' 
fheudas  a  bhi  'tìlleadh  suas  annta  gach  reusonachadh  àraidh 
leis  am  bi  muinntir  a  th'  ann  an  àmhghar  mar  is  trice  'gan 
ribeadh  fèin. 

Bithidh  sinn  a'  tòiseachadh  le  riaghailtibh  coitchionna, 
a  dh'  fheudas  a  bhi  feumail,  tre  ghràs  Ohriosd  agus  leasach- 
adh  a  Spioraid,  do  chreidich  anns  a  chor  a  tha  r'ar  n-aghaidh. 

Criosd  fèin  an  t-aon  bhreitheamh  neo-thuitearnach  air  ar  cor  spior- 
adail  -  Mar  a  tha  e  'toirt  breth  le  'f hocal  agus  le  a  Spiorad. 

JVa  bifAibh  'n  'ur  luchd-breth  air  bhur  cor  f'èin,  ach  leigibh 
le  Criosd  breth  a  thoirt.  Tha  sibh  air  bhur  cuireadh  gu  bhi 
'gabhail  ri  comhfhurtachd  na  firinne  soisgeulaich  so,  gu 
bheil  "  maitheanas  maille  ri  Dia."  Their  sibh,  cha-n  ann 
dhuibhse.  Is  amhuil  sin  a  thubhairt  Iacob,  "  Tha  mo  shlighe 
folaichte  o'n  Tighearn,"  Isa.  xl.  27  ;  agus  thubhairt  Sion 
mar  an  ceudna,  caib.  xlix.  14,  "  Thrèig  an  Tighearn  mi,  agus 
rinn  mo  Thighearn  mo  dhì-chuimhneachadh."  Ach  an  d' 
thug  iad  breth  cheart  orra  fèin  ì  Tha  sinn  a'  faicinn  gu'n 
robh  Dia  air  atharrachadh  inntinn.  Tha  a'  bhreth  chlaon 
so  a  tha  anaman  a'  toirt  air  an  cor  fèin,  'nuair  a  bhitheas 
iad  anns  an  ribe,  air  'fhaotainn  gu  tric  a'  cur  bacaidh  do- 
cheannsaichte  air  an  leigheas.  Tha  iad  a'  lionadh  an 
cridheachan  le  an  smuaintibh  duaichnidh  fèin  m'  a  thimchioll, 
agus  a'  luidh  sios  orra  sin,  an  àit  a  bhi  'g  amharc  am  muigh 
air  son  saorsa.  Cha  bheag  an  earrann  de  thrioblaid  chuid 
na  smuaintean  amharusach  a  th  'aca  timchioll  an  cor.  Is 
cuthach  a  th'  anns  a'  peacadh,  Ecles.  ix.  3 ;  agus  anns  an 
tomhas  anns  am  bheil  neach  sam  bith  fo  a  chumhachd,  tha 
e  fo  chumhachd  a'  chuthaich.  Uime  sin,  tha  cuid  ag  'èigh- 
each,  "Sìth,  sìth,"  'nuair  a  tha  sgrios  obann"  dlùth  do 
làimh,  1  Tesal.  v.  3.  Is  e  an  cuthach  so,  ma  seadh,  fo'm 
bheil  iad  a  tha  'toirt  a'  leithid  de  mhuinghin  an-dàna  dhoibh 
d'  an  taobh  fèin  agus  a  thaobh  an  t*suidheachaidh  anns  am 
bheil  iad.  Agus  tha  cuid,  air  an  làimh  eile,  a  tha  'g  ràdh 
gu  bheil  iad  caillte  gu  siorruidh,  'nuair  a  tha  Dia  maille  riu. 

Uime  sin,  bithibhse  'an  ceann  bhur  dleasdanas,  agus 
leigibh  do  Chriosd  a  bhi  'toirt  breth  air  bhur  staid.  Seaclh, 
is  esan  an  ti  a  bheir  breth  co  ac  a  tha  toil  againn  no'  nach 
'eil  ;  agus  a  rèir  na  breth  a  bheir  e,  bithidh  cùisean  air  am 
faotainn  aig  an  là  dheireannach. 

Na  tugaibh,  ma  seadh,  dreuuhd  Chriosd  as  a  làimh  fèin, 
le  bhi  'toirt  breth  air  bhur  staid,  a  rèir  gach  tagraidh  a 
bhitheas  agaibh  fèin.  Bithidh  e  air  fhaotainn  gu  tric,  air 
an  dara  làimh  agus  air  an  làimh  eile,  gu  bheil  breth  Chriosd 
gu  h-iomlan  'an  aghaidh  sin  a  tha  daoine  a'  toirt  orra  fèin, 
agus  an  aghaidh  sin  a  tha  muinntir  eile  'toirt  orra  mar  an 
ceudna.  Feudaidh  sinn  eiseinpleir  no  dhà  a  shònruchadh  air 
gach  làimh  : — 

1.  Tha  breth  Laodicea  oirre  fèin  agus  a  cor  spioradail 
againn,  Taisb.  iii.  17,  "Tha  mi  beartach,  agus  air  fàs  ann 
an  saoibhreas,  agus  gun  fheum  agam  air  ni  sam  bith." 
Nach  'eil  soirbheachadh  ann  an  so  !  nach  'eii  i  coìtach  ri  bhi 
ann  an  cor  bheannaichte  !  Cha-n  'eil  feum  aice  air  ni  sam 
bith  chum  a  bhi  'leasachadh  a  socair,  no  a  sìthe,  no  a  cliù  : 
tha  teagasgan  fallain  aice,  tha  i  lionmhor,  agus  a'  meudach- 
adh  ;  tha  aideachadh  sgiamhach  aicè  an  leth  a  muigh,  agus 
na  h-uile  gnothuch  rèidh  anns  an  leth  a  stigh  !  Tha  i  fèin 
a'  creidsinn  so,  agus  a  rèir  a  creidimh  tha  i  'g  aideachadh 
d'a  taobh  fèin  ;  anns  am  bheil  i  mar  an  ceudna  'toirt  beum 
gu  h-uaigneach  do  mhuinntir  eile  air  an  robh  i  'deanamh 
tàire  :  "  Deanadh  iad  solar  mar  a  chi  iad  iomchuidh,  is  e 
so  mo  chor-sa."  Ach  an  robh  a  breth  fìrinneach  ?  Ciod  a 
tha  losa  Criosd  ag  ràdh  anns  a'  chùis  ì  thigeadh  esan  a 
thoirt  a  bhreth  fèin.  "  Ni  mise  sin,"  tha  e  'g  ràdh  :  rann 
14,  "  Na  nithe  so  tha  an  Amen,  an  fhianuis  fhìrinneach 
agus  dhìleas,  ag  ràdh  :  tha  thu  dòruinneach,  agus  truagh, 
agus  bochd,  agus  dall,  agus  lomnochd."  Oh,  am  mealladh 
muladach  agus  cìanail  !  Oh,  an  t-ioghnadh  eagalach  !  Ah  ! 
cia  cho  liuthad  eaglais  coltach  rithe  a  tha  againn  anns 

an  t-saoghal  !  nach  iomadh  fear-aideachaidh  a  tha  coimh- 
cheangailte  riu !  gnn  a  bhi  'g  ainmeachadh  a'  mhòr-shluaigh 
a  tha  beò  fo  mheadhonaibh  nan  gràs;  agus  dòchas  aca  d'  an 
taobh  fèin  gu  bheil  an  cor  tèaruinte  air  son  na  siorruidheachd, 
am  feadh  a  tha  Breitheamh  mòr  na  talmhainn  ri  tàir  orra. 

2.  A  rìs  :  is  i  a  bhreth  a  thaobh  chuid  gu  bheil  iad  antt 
an  staid  thèaruinte,  cia  b'e  air  bith  cho  amharusach  as  a 
tha  iad  umpa  fèin.  "  Is  aithne  dhomh  do  bhochdainn," 
tha  e  'g  ràdh  ri  eaglais  Smirna,  Taisb.  ii.  0.  Bha  Smirna 
ri  gearain  nach  robh  innte  ach  coimhthional  bochd,  tàìreil, 
nach  b'  fhiù  gu  sealladh  esan  an  taobh  an  robh  i.  "Gidh- 
eadh,"  deir  e,  "na  bitheadh  eagal  ort.  *  Is  aithne  clhcmh 
do  bhochdainn,'  mu'm  bheil  thu  ri  gearain  ;  'gidheadh  tha 
thu  beartach.'  Is  i  so  mo  bhreth  agus  m'  fhianuis  do  dy 
thaobh  fèin  agus  a  thaobh  do  chor."  Is  amhuil  a  bhitheas  a 
bhreth  aig  an  là  dheireannach,  'nuair  a  bhitheas  an  dà 
thaobh  air  an  lionadh  le  h-iongantas  roimh  'n  bhinn  a  thig  o 
a  bheul, — an  dara  taobh  ri  aoibhneas  aig  saoibhreas  a  ghràis, 
agus  an  taobh  eile  fo  uamhann  aig  geiread  a  cheartais, 
Mata  xxv.  37-40,  44,  45. 

C'ar  son,  ma  seadh,  a  bhitheadh  daoine  'toirt  breth  orra 
fèin  anns  an  ni  so,  'nuair  nach  urrainn  cìnnt  sam  bith  a  bhi 
anns  a'  bhreth  a  bheir  iad,  ach  an  àite  sin  gur  ann  a  ni  e  an 
ribeadh,  theagamh,  ni's  ro  mhò  na  bha  iad  riamh,  mur  ann  a 
ni  e  an  treòrachadh  air  slighe  an  sgrios?  Is  i  obair  Iosa  Criosd 
a  bhi  'toirt  breth  air  cor  spioradail  anama,  gu  sònruichte  a 
thaobh  na  crìche  sin  a  tha  nis  r'ar  n-aghaidh.  Cha-n  'eil 
sinn  a'  labhairt  mu'n  fhèin-cheasnachadh,  a'  cur  ghràsan 
agus  ghniomharan  fo  dheuchainn  iomchuidh,  ach  mu'n  bhreth 
a  tha  r'a  toirt  air  staid  dhaoine,  agus  ris  am  feum  an  t-anam 
aontachadh.  Buinidh  so,  tha  sinn  ag  ràdh,  do'n  Tighearn 
Criosd. 

A  nis,  tha  dà  rathad  leis  am  bheil  an  Tighearn  Iosa 
Criosd  a'  cur  an  cèill  a  bhreth  f  èin  anns  a'  chùis  so  : — 

(1)  Le  yiwcal.   Ann  am  focal  an  t-soisgeil  tha  e  'cur  an 

cèill  ciod  e  staid  nan  uile  dhaoine  gu  coitchionn.  Tha  breth 
air  a  toirt  air  gach  aon  duine  a  thig  chum  an  fhocail  sin 
ao;us  tha  gach  duine  a'  faotainn  a  bhìnn  fèin.  Dh'  innis  e 
do  na  h-Iudhaich  gu'n  robh  Maois  a'  deanamh  casaid  orra, 
Eoin  v.  45.  Bha  lagh  Mhaois  a'  toirt  breth  air  a  luchd- 
brisidh  agus  'gan  dìteadh.  Agus  is  amhuil  a  tha  e  'leig- 
eadh  as  gach  neach  a  tha  focal  an  t-soisgeil  a'  cur  fa  sgaoil. 
Agus  cha-n  'eil  anns  a'  bhreth  a  tha  sinne  gu  bhi  'toirt  oirrm 
fèin  ach  gu'n  gabhamaid  tre  chreidimh  ri  breth  Chriosd 
anns  an  fhocal.  Chuir  sinn  an  cèill  a  cheana  mar  a  tha  so 
deanta  leis  :  Iob  xxxiii.  22,  23,  "  Agus  tairngidh  'anam  am 
fagus  do'n  uaigh  "  (is  e  sin,  anam  a'  pheacaich),  "  agus  a 
bheatha  do  na  milltearaibh."  Is  e  so  da  rireadh  a  shuidh- 
eachadh  :  tha  e  air  dearbh  bhruach  na  h-uaighe  agus  na 
h-ifrinn.  Ciod  an  sin  1  C'uime,  ma  bhitheas  teachdair 
aige,  eadar-theangair,  no  aingeal  a'  choimhcheangail,  an 
neach  a  mhain  a's  ean  "  t-aon  'am  measg  mhìle,"  ciod  a  ni 
e  1  "  Nochdaidh  e  dha  'ionracas."  Bheir  e  dha  breth  cheart 
a  thoirt  timchioll  a  chòir  ann  an  Dia,  agus  suidheachadh  a 
chridhe  a  thaobh  Dhè  ;  trid  an  dean  Dia  sìth  a  labhairt 
ri  'anam,  agus  fuasgladh  a  thoirt  dha  o  a  chuibhrichibh, 
rann  24.  Rinn  Iosa  Criosd  staid  nan  uile  dhaoine  a  chur 
an  cèill  ann  am  focal  an  t-soisgeil.  Tha  e  'g  innseadh  dhuinn 
a  thaobh  nan  uile  pheacach  a  chreideas,  cia  b'e  air  bith 
seòrsa  pheacach  a  tha  annta,  gu  bheil  e  'gabhail  riu,  agus 
gu  faigh  iad  maitheanas  o  Dhia, — nach  tilgear  neach  sam 
bith  a  mach  a  thig  a  dh'  ionnsuidh  Dhè  trid-san.  Tha  an 
t-anam  mu'm  bheil  sinn  a'  labhairt  aig  an  àm  a'  cur  aghaidh 
air  Dia  tre  Iosa  Criosd  air  son  maitheanais.  Tha  mòran 
chunnuilean  cudthromach  aige  ann  agus  na  aghaidh  fèin  a 
dheanadh  bacadh  a  chur  air,  agus  o'm  feudadh  e'bhi  meas 
nach  gabhtadh  ris.  Ach  chunnaic  ar  Tighearn  Iosa,  neach 
is  e  gliocas  Dhè,  na  cunnuilean  so  uile  roimh-làimh,  b'  aithne 
dha  na  h-uile  ni  a  dh'  fheudtadh  a  thagradh  anns  a'  chùis, 

agus  gidheadh  thug  e  breth  air  an  dòigh  a  chuireadli  an 
cèill.    Tha  uile  reusonachadh  dhaoine  'nan  aghaidb  fèin 

o  o 

èirigh  gu  coitchionn  o'n  pheacadh  agus  o'n  lagh.  Is  aithne 
do  Chriosd  ciod  a  tha  annta  araon.  Chuir  e  deuchainn  orra 
gus  a'  cheum  a's  fhaide  mach,  a  thaobh  a'  pheanais  a  bha 
coimhcheangailte  riu,  agus  gidheadh  thug  e  breth  mar  a 
chaidh  a  nochdadh.  Tha  cunnuilean  àraidh  dhaoine  ag 
èirigh  o  shealladh  àraidh  a  tha  aca  de'm  peacaidhean, — am 
meud,  an  àireamh,  agus  an  an-tromachadh.  Is  aithne  do 
Chriosd  iad  so  mar  an  ceudna,  agus  gidheadh  seasaidh  e  ris 
a  bhreth  a  thug  e.  Tha  e  soilleir,  ma  seadh,  o'n  iomlan, 
gur  e  focal  Chriosd  a  bu  chòir  seasamh.  Tha  fios  agam,  'nuair 
a  tha'n  t-anam  'ga  thoirt  fèin  a  dh'  ionnsuidh  focail  an 
t-soisgeil  chum  gu'n  tugtadh  breth  air,  nach  urrainn  e  aig 
na  h-uile  h-àm  agus  anns  an  aon  tomhas  gabhail  ris  a  bhreth 
a  tha  e  'faotainn  no  foiseachadh  innte.  Ach  an  uair  a 
labhras  Criosd  am  focal  le  cumhachd  ri  daoinibh,  "  cluinnidh 
iad  guth  Mhic  Dhè,"  air  chor  as  gu'm  bi  dearbh-chìnnt  aca 
anns  a'  chùis.  Thugadh  iad  fainear  ciod  a  tha  e  'labhairt, 
agus  ma  tha  e  rè  tamuill  gun  bhuaidh.  'fhaotainn  orra  ann 
an  rathad  a  bhi  toirt  suaimhneis  d'an  cridhe,  fanadh  iad 
fathast  tiota  beag,  agus  èiridh  solus  dhoibh  à  clorchadas. 
Ni  Criosd  a  bhreth  fèin  a  labhairt  r'an  coguis  le  cumhachd 
agus  èifeachd,  ionnus  gu  faigh  iad  suaimhneas  agus  sìth. 

(2.)  Tha  Criosd  mar  an  ceudna  'toirt  breth  le  a  Spiorad, 
cha-n  e  mhain  ann  an  rathad  a  bhi  'deanamh  an  anama 
comasach  air  gabhail  gu  h-èifeachdach  ri  breth  so  an  t-sois- 
geil,  ach  mar  an  ceudna  le  oibreachadh  àraidh  an  Spioraid 
air  cridhe  agus  anam  a'  chreidich  :  1  Cor.  ii.  12,  "  Fhuair 
sinne  an  Spiorad  a  tha  o  Dhia,  chum  gu'm  bitheadh  aithne 
againn  air  na  nithibh  sin  a  thugadh  dhuinn  gu  saor  o  Dhia." 
Bheir  e  gu  cuirnhne  dhaoine  na  nithe  a  dh'  oibrich  e  annta 
roimh  so,  chum  an  cumail  suas  agus  saorsa  'thoirt  dhoibh 
'nuair  a  tha  iad  ann  an  doimhneachdaibh  agus  ann  an 
dorchadas. 

3.  Tba  Criosd  le  a  Spiorad  mar  an  ceudna  a'  deànctmh 
fiannis  maille  r'ar  spiorad-ne  a  thaobh  ar  staid  agus  ar  coir. 
Ach  labhair  siim  uime  so  a  cheaua  ann  an  àit  eile,  agus  air 
an  aobhar  sin  thèid  sinn  seachad  air  aig  an  àm.* 

Is  e  so,  ma  seadh,  ar  ceud  riaghailt  coitchionn  : — Tha 
a'  bhreth  a  bheir  daoine  air  an  staid  spioradail  fèin  mar  is 
trice  claon  agus  an  aghaidh  riaghailte,  agus  sin  do  bhrìgh 
ou  bheil  an  inntìnnean  om  tric  fo  bhuaidh  am  buairidhean 

o  o 

agus  an  àmhgharan  ;  agus  do  bhrìgh  gu  bheil  breth  mhear- 
achdach  anabarrach  cronail  do'n  anam  a  tha  'n  geall  air 
saorsa  agus  air  maitheanas,  fàgadh  iad  do  Chriosd  breth  a 
thoirt  anns  a'  chùis  le  fhocal  agus  le  a  Spiorad,  mar  a 
chuireaclh  an  cèill. 


*Faic  "  Air  Comh-chomunn  ri  Dia,"  Earrann  III.,  caib.  III. 

Gu  bheil  fèin-dhìteadh  agus  fèin-ghràin  air  son  peacaidh  coimh- 
fhreagarrach  ri  fìreanachadh  agus  ri  sìth  an  t-soisgeil — 
Nadur  an  dearbh-bheachd  shoisgeulaich — Ciod  a  tha  coimh- 
fhreagarrach  ris — Ciod  iad  a  thoraidhean. 

Tha  fèin-dhiteadh  agus  fèin-ghràin  air  son  peacaidh 
coimhfhreagarrach  na's  leòir  ri  fìreanachadh  agus  ri  sìth 
an  t-soisgeil.  Tha  cuid  nach  urrainn  sìth  a  mhealtuinn,  do 
bhrìgh  gu  bheil  sin  annta  as  eugmhais  nach  b'  urrainn  iad 
sìth  a  bhi  aca.  Chionn  nach  urrainn  iad  gun  a  bhi  'gan 
dìteadh  fèin,  cha-n  urrainn  iad  a  mheas  gu  bheil  Dia  'gan 
saoradh.  Ach  is  e  so  rùn-dìomhair  an  t-soisgeil.  Cha-n 
'eil  ni  sam  bith  ach  cleachdadh  a'  chreidimh  ann  an  rùn- 
dìomhair  an  t-soisgeil  a  bheir  do  dhuine  sealladh  a  bhi  aige 
air  sin  ann  fèin  a  dheanadh  a  dhìteadh,  agus  a  tha  'cur 
trioblaid  air,  agus  aig  a'  cheart  àm  a  bhi  'faicinn  sin  an  leth 
a  muigh  dheth  leis  am  bheil  e  air  fhìreanachadh,  ionnus  gu 
bheil  e  'deanamh  gàirdeachais  ann.  Feudaidh  duine  na's 
leòir  fhaicinn  d'a  pheacadh  agus  d'a  amaideachd  fèin,  na 
bheireadh  ifrinn  de  chorruich  à  nèamh ;  agus  gidheadh  a 
bhi  'faicinn  Chriosd  a'  toirt  nèamh  de  shonas  à  ifrinn  de 
pheanas.  Cha  robh  Daibhidh  riamh  air  irioslachadh  na's  ro 
mhò  air  son  peacaidh  na  'nuair  a  dh'  innis  Natan  dha  gu'n 
robh  e  air  a  mhaitheadh.  Agus  feudaidh  sealladh  a  bhi  aig 
anam  de'n  ifrinn  a  thoill  e,  am  feadh  a  tha  fios  aige  nach 
tuit  e  gu  bràth  ann. 

Chum  a  bhi  'cur  soluis  air  ar  rùn  anns  an  earrann  so 
d'ar  teagasg,  nochdaidh  sinn  gu  h-aithghearr  ciod  a  tha  sinn 

a'  ciallachadh  le  dearbh-bheachd  an  t-soisgeil  de  mhaith- 
eanas,  air  eagal  gu  feudadh  an  t-anam  a  bhi  iomguineach 
agus  ann  an  iom-chomhairle,  a'  saoilsinn  gu'n  robh  e  gu 
h-iomlan  as  eugmhais  an  ni  sin  a  bha  e  cheana,  theagamh, 
a'  mealtuinn  ann  an  tomhas. 

Tha  cuid  a'  meas  gu  bheil  dearbh-bheachd  an  t-soisgeil 
a'  coimh-sheasamh  a  mhain  ann  an  àrd-mhuinghin  neo- 
theagmhach  a  bhi  aig  neach  gu  bheil  e  gabhta  ie  Dia. 
Nam  bitheadh  a'  cheisd  air  a  cur  air  duine,  "  Am  bheil 
thu  cinnteach  gu'm  bi  thu  air  do  thèarnadh  ?''  tha  an  dream 
so  a'  saoilsinn  nach  'eil  dearbh-bheachd  an  t-soisgeil  idir 
aige  mur  freagair  e  air  ball  gu  dàna,  muinghineach,  uaibh- 
reach,  "  Seadh,  tha  mi  cinnteach  gu'm  bi  mi  air  mo  thèarn- 
adh."  Ach  mar  a  rinneadh  an  fhìrinn  bheannaichte  so  a 
mhaslachadh  anns  an  t-saoghal  fo  a  shamhuil  so  de  bheachd, 
tha  e  mar  an  ceudna  fìor  nach  'eil  an  dòigh-labhairt  so 
cubhaidh  dhoibh-san  d'an  aithne  gnothuch  a  dheanamh  ris 
an  Dia  naomh,  a  tha  "  'na  theine  dian-loisgeach."  Uaith 
so  bithidh  cuid  a'  comh-dhùnadh  gu  bheil  iad  gle  thearc  'am 
measg  nan  creideach  aig  am  bheil  dearbh-bheachd  sam  bith, 
do  bhrìgh  nach  'eil  am  muinghin  so  aca,  no  gu  bheil  iad  ni's 
ullamh  air  an  trioblaidean  a  luaidh  na  tha  iad  air  an  sòlasan 
a  leigeadh  ris.  Agus  uime  sin  tha  mòran  ag  amharc  air 
mar  ni  nach  'eil  gu  ro  mhòr  r'a  mhiannachadh  ann,  chionn 
nach  'eil  iad  ach  tearc  a  tha  'ga  fhaotainn,  agus  gu  bheil 
iad  a'  meas  gu  bheil  an  àireamh  a's  mò  de  na  naoimh  a' 
deanamh  seirbhis  do  Dhia  agus  a'  faotainn  do  nèamh  maith 
na's  leòir  as  'eugmhais.  Ach  is  ann  a  tha  a'  chùis  air  sheòl 
eile. 

Ann  an  coimh-cheangal  ris  an  riaghailt  a  leagadh  sios, 
ma  seadh,  ni  sinn  an  dà  ni  so  a  leanas  : — 1.  Nochdaidh 
sinn  ciod  iad  na  nithe  a  tha  cha-n  e  mhain  ann  an  comh- 
chòrdadh  ri  dearbh-bheachd  an  t-soisgeil,  ach  a  dli'  fheumas 
a  bhi  air  am  faotainn  a  ghnàth  'na  chomh-chuideachd  ;  agus 

is  nithe  iad,  mur  tèid  an  toirt  fainear  mar  bu  chòir,  a  tha 
cho  coltach  ri  teagamh  a  thilgeadh  air  staid  a'  chreidich  fa 
chomhair  Dhè  as  gur  ann  a  dh'  fhàgas  iad  e  an  leth  a  muigh 
de'n  dearbh-bheachd  air  am  bheil  e  'an  geall.  Agus, — 2. 
Labhraicìh  sinn  ni-èigin  air  a  nàdur,  air  mhodh  àraidh  mar 
a  tha  e  'ga  thaisbeanadh  fèin  'na  thoraidhibh. 

1.  A  thaobh  a'  cheud  ni  bheir  sinn  fainear  na  beachdan 
a  leanas  :  — 

(1.)  Nach  'eil  mothachadh  domhain  de'n  olc  a  tlt  anns 
a'  ])heacadh,  agus  de'n  chiont  a  th'ann  am  peacaidhibh  duine 
fèin,  air  dhòigh  sam  bith  neo-fhreagarrach  ri  dearbh-bheachd 
an  t-soisgeil  air  a  bhi  gabhta  le  Dia  tre  Chriosd,  agus  air 
maitheanas  peacaidh  ann.  Le  mothachadh  de  chiont  peac- 
aidh  tha  sinn  a'  tuigsinn  dà  ni  : — Anns  a'  cheud  àit,  Am 
peacadh  a  bhi  gu  soilleir  air  a  dhearbhadh  air  duine,  an 
Spiorad  Naomh  ag  ràdh  ris,  "  Is  tusa  an  duine ;"  agus, 
Anns  an  dara  àit,  Mothachadh  de  dhiom  Dhè,  no  de'n 
chorruich  a  tha  am  peacadh  a'  toilltinn,  a  rèir  binn  an 
lagha.  Faic  Salm  xxxi.  10,  14.  A  nis  tha  am  peacach  air 
a  shaoradh  leis  an  t-soisgeul,  ach  tha  còir  an  lagha  a'  luidh 
an  aghaidh  a'  pheacaidh  fathast ;  tha  e  fathast  'ga  dhìteadh, 
agus  sin  a  rèir  ceartais.  Uime  sin,  ged  a  tha  am  peacacfc 
fèin  air  a  shaoradh,  gidheaclh  ma  tha  am  peacadh  a  chuir 
e'n  gniomh  air  a  ghlacadh  agus  air  a  dhìteadh,  tha  so  a* 
toirt  mothachaidh  dhomhain  dha  de'n  chiont  a  tha  ann  agus 
de  dhiom  Dhè  'na  aghaidh  ;  ged  a  dh'  f  heudas  e  aig  a'  cheart 
àm  sealladh  a  bhi  aige  tre  chreidimh  de  chòir  phearsanta  ann 
an  saorsa  an  t-soisgeil.  Feudaidh  mothachadh  domhain,  ma 
seadh,  a  bhi  aig  duine  de'n  pheucadh  rè  a  làithean  uile,  agus 
e  fèin  'fhuathachaclh  air  son  a  mhi-thaingealachd,  agus  a 
mhi-chreidimh,  agns  a  cheannairc  'an  aghaidh  Dhè,  gun 
dochann  sam  bith  d'a  dhearbh-bheachd  air  maitheanas. 

(2.)  Tha  mòr-bhrdn  air  son  peacaidh  coimh-fhreagarr- 
ach  na's  leòir  ri  dearbh-bheachd  de  mhaitheanas ;  seaclh  is 

meadhon  èifeachdach  e  air  a  bhi  'ga  ghleidheadh.  Tha  bròn 
diadhaidh  agus  an  spiorad  briste,  'nan  toraidhibh  an  Spior- 
aid  Naoimh  coimh-ionann  ris  a'  chreidimh  fèin,  agus,  uime 
sin,  tha  iad  ann  an  comh-chòrdadh  ri  cleachdaidhibh  a's 
àirde  a'  chreidimh.  Is  ann  do  nèamh  fèin  a  bhuineas  e 
a  bhi  sìabadh  gach  deur  o  ar  sùilibh,  agus  cha-n  ann  do 
dhearbh-bheachd  sam  bith  a  bhifcheas  againn  air  thalamh. 
Air  do  chuid  a  bhi  'mothachadh  èire  thruim  am  peacaidh- 
ean,  agus  a  bhi  air  an  gairm  gu  caoidh  agus  irioslachadh 
àir  a  shon,  tha  iad  cho  mòr  air  an  glacadh  leis  as  gu  bheil 
iad  a'  call  am  mothachaidh  de  mhaitheanas,  ni,  'na  chleachd- 
adh  àraidh  fèin,  a  dheanadh  am  bròn  a  leasachadh,  mar  a 
dheanadh  am  b)*òn  imllseachd  a  chur  ann  am  mothachadh 
a'  mhaitheanais.  Am  bròn  a  tha  su  h-iomlan  as  eugmhais 
creidimh  a'  mhaitheanais,  is  ann  o'n  lagh  a  tha  e,  agus  tha 
e  'g  oibreachadh  chum  bàis  ;  agus  an  dearbh-bheachd  a  tha 
gu  h-iomlan  as  eugmhais  a'  bhròin  dhiadhaidb,  is  ann  o'n 
an-dànadas  a  tha  e,  agus  cha-n  e  inipidh  a  tha  ann  a  thàinig 
o'n  ti  a  ghairm  sinn  :  ach  is  maith  a  dh'  fheudas  còrnhnuidh 
a  bhi  aig  bròn  an  t-soisgeil  agus  aig  dearbh-bheachd  an 
t-soisgeil  anns  an  aon  uchd  aig  an  aon  àm. 

(3.)  Tha  mothachadh  domhain  de  chumhachd  a'  pheacaidh 
anns  an  leth  a  stigh  mar  an  ceudna  coimh-fhreagarrach  ri 
dearbh-bheachd  an  t-soisgeil.  Ni  mothachadh  de  chumhachd 
peacaidh  anns  an  leth  a  stigh  mòran  imcheist  a  dhùsgadh 
anns  an  anam.  Bheìr  e  cleachdadh  clo  thrioblaid,  agus  do 
bhuaireas,  agus  do  bhròn  cridbe,  'gan  taisbeanadh  fèin  ann 
an  caoidh  'an  airc  saoraidh.  Ach  cha  ruig  e  air  glaodh  ni's 
muladaich  na  bha  aig  Pol  air  thoiseach  air,  Rom.  vii.  ;  agus 
gidheadh  rinn  e  gach  gearain  a  chrìochnachadh  le  dearbh- 
bheachd  cho  àrd  ri  aon  air  bith  a  dh'fheudas  duine  a 
mhiannachadh,  rann  25,  agus  caib.  viii.  1.  Cha-n  e  dearbh- 
bheachd  a  bhi  aig  an  anam  a  ni  am  mothachadh  àmhghar- 
ach  so  a  dhùnadh  a  mach,  ach  a  bhi  'ga  mhealtuinn. 


284 


EADAR-MHINEACHADH  AIK  SALM   CXXX.        [Rann  4. 


(4.)  Feudaidh  iomadh  teagamh,  agus  eagal,  agus  buair- 
eadh,  a  bhi  mar  an  ceudna  ann  an  comh-chuideachd  dearbh- 
bheachd  an  t-soisgeil,  is  e  sin  mur  'eil  iad  gu  gnàthach  a' 
buadhachadh.  Ged  a  tha  crìochan  roimh  chumhachd  an 
diabhuil  a  thaobh  nan  naomh,  gidheadh  cha-n  'eil  a  làmhan 
'an  ceangal ;  ged  nach  urrainn  e  buadhachadh  'nan  aghaidh, 
is  urrainn  e  ionnsuidh  a  thoirt  orra.  A  thaobh  a'  leithid 
sin  de  dhearbh-bheachd  air  a  bhi  gabhta  le  Dia  as  a  dhean- 
adh  gach  uile  theagamh  agus  eagal  a  dhruideadh  a  mach  as 
an  anam,  cha-n  'eil  an  Sgriobtuir  a'  toirt  iomraidh  idir  air. 
Tha  dearbh-bheachd  an  t-soisgeil  'gar  misneachadh  anns  a' 
chath  ;  cha-n  'eil  e  'gar  fuasgladh  uaithe.  Feudaidh  sìth  a 
bhi  againn  ri  Dia  'nuair  nach  'eil  sìth  idir  againn  o  ionn- 
suidhibh  Shàtain. 

A  nis,  mur  'eil  duine  ri  beachdachadh  dligheach  air 
suidheachadh  a'  choimhcheangail  anns  am  bheil  ar  n-imeachd 
maille  ri  Dia,  agus  air  nàdur  na  h-ùmhlachd  soisgeulaich  a 
tha  e  'g  iarraidh  uainn,  maille  ris  a'  chor  anns  am  bheil  ar 
crannchur  againn  am  feadh  a  tha  sinn  anns  a'  choluinn, 
feudaidh  mothachadh  làthail  de  na  nithibh  so,  maille  ris  an 
trioblaid  a  bhitheas  'na  chomh-chuideachd,  a  ghleidheadh 
anns  an  dorch  d'a  thaobh  fèin,  agus  a  bhacadh  o  bhi  cho 
seasmhach  ann  an  cleachdadh  a'  chreidimh  as  a  dh'  fheudadh 
e  bhi  air  sheòl  eile. 

2.  A  thaobh  nàduir  dearbh-bheachd  so  an  t-soisgeil, 
cha-n  'eil  e  ' '  coimh-sheasamh  ann  an  inbhe  chomharaichte  sam 
bith  anns  an  diadhachd,  mar  nach  fheudadh  e  tomhasan 
eadar-dhealaichte  a  bhi  aige.  Feudaidh  e  bhi  ni's  àirde  agus 
ni's  ìsle,  ni's  mò  agus  ni's  lugha,  ni's  duirche  agus  a'  faotainn 
leasachadh  soluis.  Cha-n  'eil  e  air  a  chall  gu  buileach  'nuair 
nach  d'  ràinig  e  an  ceum  a's  àirde.  Tha  Dia  air  uairibh 
a'  toirt  togail  iongantaich  do  anamaibh  nan  naomh  le  bhi 
teachcl  air  dhòigh  ro  àraidh  dlùth  dhoibh, — bheir  e  mothach- 
adh  blàth  dhoibh  d'  a  ghràdh  shiorruidh,  cluinnidh  an  ana- 

man  altachadh  aoibhneach  a'  Mhic,  agus  aithnichear  leò 
cò-mhnuidh  ghràsmhor  an  Spioraid,  gun  anail  buaireis  'nan 
còir  ;  agus  is  e  so  an  dearbh-bheachd  aig  an  àm  sin.  Ach 
cha-n  'eil  sinn  gu  bhi  a  ghnàth  air  an  t-sliabh  ;  feumar 
tèarnadh  sios  a  rìs  agus  aghaidh  a  thoirt  do'n  chath, — tuill- 
eadh  cogaidh,  tuilleadh  glaodbaich,  tuilleadh  gearain.  Am 
bheil  sinn  gus  a  chomh-dhùnadh  a  nis  gu'n  do  chaill  an 
t-anam  a  dhearbh-bheachd  ?  Cha-n  'eil  idir.  Bha  dearbh- 
bheachd  aige  roimh  le  h-aoibhneas,  agus  luathghair,  agus 
caithream  ;  feudaidh  e  bhi  aige  fathast  le  gleachdadh,  agus 
glaodhaich,  agus  athchuingean.  Agus  feudaidh  dearbh- 
bheachd  duirie  a  bhi  cho  fallain  agus  cho  fìor,  'nuair  a  tha 
'bhrù  ri  talamh  fo  mhothachadh  peacaidh  as  an  uair  a  tha 
e  ri  snàmh  anns  an  treas  nèamh  ann  am  mothachadh  de 
ghràdh  Dhè  agus  ann  an  roimh-bhlas  na  glòire.  Ann  am 
focal,  tha  dearbh-bheachd  so  na  slàinte  a'  coimh-sheasamh 
ann  an  impidh  ghràsmhorj  shoisgeulach  air  ar  cridheachaibh, 
air  a  bhi  gabhta  le  Dia  ann  an  Criosd,  agus  aig  am  bheil 
mar  is  trice  na  toraidhean  a  leanas  : — 

(1.)  Bheir  e  toil-inntinn  do'n  anam  ann  an  ùmhlachdy 
agus  bheir  e  cleachdadh  clo  ghràclh  anns  gach  dleasdanas  a 
tha  sinn  a'  coimhlionadh  do  Dhia.  Tha  an  smuain  so  a? 
buadhachadh  maille  ri  creidich,  nach  bi  an  saothair  gu 
dìomhain  anns  an  Tighearn,  'nuair  a  tha  iad  ri  faire,  agus 
ri  ùrnuigh,  a'  fulang,  a'  roinn  na  dèirce,  a'  claoiclheadh  a' 
pheacaidh,  a'  cathachadh  an  aghaidh  bhuairidhean,  agus  a' 
ceusaclh  na  feòla  maille  r'a  h-ana-miannaibh.  Tha  so  a'  toirt 
toil-inntinn  dhoibh  ri  aghaidh  nan  dleasdanas  a's  dorra  a 
choinnicheas  riu,  amhuil  a  bhitheadh  aig  duine  ann  an  turas 
chruaidh  'nuair  a  tha  fìos  aige  gu  bheil  dachaidh  chomh- 
fhurtail  a'  feitheamh  air  aig  a  cheann. 

(2.)  Tha  e  'tilgeadh  a  mach  eagail ;  is  e  sin,  eagal  sàrach- 
ail,  a  bhitheas  a'  lionadh  an  anama  le  iomadh  teagamh  iom- 
chomhairleach,  le  smuaintibh  cruaidhe  mu  Dhia,  agus  le 

beachdaibb  uamhasach  rau'n  fheirg  a  tha  chura  teachd. 
Tha  tri  nithe  air  an  labhairt  timchioll  an  eagail  sin  a  tha  neo- 
fhreagarrach  do  dhearbh-bheachd  a'  mhaitheanais  : — Anns 
a'  cheud  àit,  A  thaobh  a  fhreumh,  tha  e  fàs  suas  o  "  spiorad 
daorsa,"  Rom.  viii.  15,  "  Cha  d'fhuair  sinn  spiorad  na  daorsa 
a  rìs  chura  eagail."  Cha-n  e  a'  shamhuil  sin  a  dh'  eagal  a 
th'ann  an  so  as  a  bheir  ionnsuidh  obann  air  uairibh  air  an 
inntinn  mar  thoradh  dorchadais  no  buairidh  èigin,  d'am 
bheil  na  naoimh  a's  àirde  agus  a's  soilleire  aig  am  bheil 
dearbh-bheachd  an  t-soisgeil  buailteach  ;  ach  is  eagai  e  aig 
am  bheil  freumh  seasmhach  a  chòmhnuidh  anns  an  anam, 
eadhon  "  spiorad  daorsa,"  —  spiorad  a  tha  a  ghnàth  a'  mos- 
gladh  eagail,  no  beachdan  eagalach  mu  Dhia  agus  mu  chor 
an  anama  anns  am  bheil  e.  Anns  an  dara  àit,  Gur  eagal  e 
a  tha  chum  daorsa.  Ni  e  an  t-anam  a  chur  fo  dhaorsa  : 
Eabh.  ii.  14,  15,  fhuair  Criosd  bàs  chum  "  gu'n  saoradh  e 
iadsan  a  bha  tre  eagal  a'  bhàis  rè  am  beatha  uile  fo  dhaorsa." 
Tha  eagal  a'  bhàis  mar  a  tha  e'  na  pheanas,  agus  'na  luidh 
anns  a'  mhallachadh,  ni  a's  e  an  t-eagal  sin  a  tha  sruthadh 
o  "  spiorad  daorsa,"  a'  toirt  na  muinntir  sin  anns  am  bheil 
e  fo  dhaorsa  ;  is  e  sin,  tha  an  t-eagal  a  bha  annta  air  a 
leasachadh  le  sgìos,  agus  trioblaid,  agus  iomguin  inntinn, 
ionnus  gu  bheil  iad  a'  ruith  sìos  agus  suas  anns  gach  slighe  a 
dh'fheudar  a  smuaiiLeachadh,  gun  ordugh,  gun  riaghailt,  ag 
iarraidh  fois.  Anns  an  treas  àit,  Tha  pian  ann :  "  Tha 
pian  's  an  eagal,"  1  Eoin  iv.  18.  Cha  toir  e  fois  no  tàmh 
do'n  inntinn.  A  nis,  tha  so  air  a  thilgeadh  a  mach  le 
dearbh-bheachd  an  t-soisgeil  de  mhaitheanas,  air  chor  as, 
ged  a  dh'fheudas  e  ionnsuidh  a  thoirt  air  an  anam,  nach 
urrainn  e  còmhnuidh  fhaotainn  ann  no  buadhachadh  'na 
aghaidh. 

(3.)  Bheir  e  do'n  anam  ddchas  a  bhi  aige  ris  "  a  ghlòir 
a  tha  r'a  foillseachàdh,"  ionnus  gu  bheil  e  air  a  chumail 
suas  agus  air  a  mhisneachadh  ann  an  àmhgharaibh.  Cia 

b'e  air  bith  àit  anns  ani  faighear  freumh  so  an  dearbh- 
bheachd,  bithidh  toradh  so  an  ddchais  'na  chomh-chuideachd. 
Is  e  an  cuspair  àraidh  a  tha  aige  nithe  neo-fhaicsinneach 
agus  siorruidh  nach  'eil  fathast  anns  an  t-seilbh.  Air  a' 
chuspair  so  tha  an  dòcbas  'ga  chleachdadh  fèin  ann  an 
àmhghar,  agus  fo  nihothachadh  de  chiont  agus  de  chunibachd 
a'  pheacaidh.  A  nis,  mar  a  tha  an  dòchas  so  air  'fhaotainn  a 
ghnàth  ann  an  comh-chuideachd  dearbh-bheacnd  an  t-soisgeil, 
is  amhuil  sin  a  dh'  fheudar  a  ràdh,  cia  b'e  air  bith  àit  anns 
am  faighear  e,  nach  'eil  e  fàs  o  fhreumh  sam  bith  eile  ach  o 
mhuinghin  bheò  an  anama  gu  bheil  còir  pearsanta  aige  anns 
na  nithibh  ris  am  bheil  a  dhòchas. 

(4.)  Mar  a  ni  e  iomadh  ni  eile,  is  amhuil  sin,  gu  bhi  'g 
ainmeachadh  aoin  eisempleir  chomharaichte,  ni  e  an  dreain 
anns  am  bheil  e  a  chumail  suas  gu  bhi  'bàsachadh  air  son 
Chriosd.  Tha  dearbk-chmnt  agam  gu  bheil  na  ceudan  ann 
a  rachadh  an  coinneamh  a'  bhàis,  air  bunacharan  tèarnuidh 
an  t-soisgeil,  air  son  fianuis  Iosa,  gidheadh  aig  nach  'eil  fios 
idir  gu  bheil  an  dearbh-bheachd  so  aca  air  am  bheil  sinn  a' 
labhairt ;  agus  gidheadh  cha-n  'eil  ni  sam  bith  eile  a  dhean- 
adh  comasach  iad  air  a  shon. 

RIAGHAILT  III. 


Gu  bheil  buanas  ann  a  bhi  feitheamh  feumail  chum  sìth  agus 
comhfhurtachd  fhaotainn. 

Cia  Fe  air  bith  cor  anns  am  bheil  sibh,  agus  cia  Ve  air 
bith  smuaintean  a  tha  agaibh  uime,  gidheadh  fanaibh  a' 
feitheamh  air  son  coir  ni's  fhearr,  agus  na  tugaibh  thairis 
do  bhrìgh  sgìos  no  mi-fhoighidin.  Tha  an  riaghailt  so  a' 
fìlleadh  innte  suim  an  eisempleir  nihòir  sin  a  th'againn  anns 
an  t-salm  a  tha  r'ar  n-aghaidh.  Air  do'n  anain  sealladh 
fhaicinn  de  mhaitheanas  maille  ri  Dia,  ged  nach  d'fhuair  e 
fathast  mothachadh  sam  bith  de  chòr  phearsanta  ann,  thug 
so  e  gu  bhi  gu  dìchiollach,  cùramach,  cunbhalach,  ri  feith- 
eamh  ;  a  tha  air  a  chur  an  ceill  gu  h-eadar-dhealaichte  anns 
a'  chuigeamh  agus  anns  an  t-sèathadh  rann.  Tha  an  Spiorad 
Naomh  ag  innseadh  dhuinn  gu'n  "  èirich  solus  do'n  fhìrean, 
agus  aoibhneas  dhoibh-san  a  tha  ionraic  'nan  cridhe,"  Salm 
xcvii.  11.  Is  iad  solus  agus  aoibhneas  na  nithe  a  tha  nis 
air  am  miannachadh.  'Nuair  a  tha'n  t-anam  anns  na 
doimhneachdaibh,  tha  a  dhèidh  agus  a  thogradh  a  glmàth  an 
dèigh  saorsa  o  dhorchadas,  agus  o  smuaintibh  cruaidh  mu 
Dhia  agus  mu  a  chor  fèin.  A  nis,  deir  an  Spiorad  Naomh, 
"  Eiridh  na  nithe  so  do'n  fhìrean."  Am  bheil  sùil  aig  an 
treabhaiche  ris  an  fhogharadh  an  ath  sheachduinn  an  dèigh 
dha  an  sìol  a  chur  's  an  fhonn  1  am  buain  e  an  là  ceudna  a 
chuii  eas  e  1  no  an  abair  e  air  ball,  "  Shaothraich  mi  'an 
dìomhanas,  cha-n  'eil  toradh  r'a  fhaicinn.  Ni  h-eadh  ;  bith- 
idh  a  Dhia,"  mar  a  tha  am  fàidh  a'  labhairt,  "  a'  teagasg 
eòlais  dha,"  is  e  sin,  a'  teagasg  dha  ciod  a's  còir  dha  a  dhean- 

amh,  agus  mar  a  dh'  fheumas  e  feitheamh  air  son  gach  ni 
'na  aimsir  fèin.  Agus  nach  gabh  sinne  ri  teagasg  uaithe  ? 
Is  ann  le  bhi  'feitheamh,  ma  seadh,  a  thig  sinn  gu  bhi  air 
ar  daingneachadh  ann'  an  làn  dearbh-bheachd  ;  cha  dean 
cabhag  ar  triall  a  chur  am  feabhas  ;  seadh,  cha-n  'eil  ni  sam 
bith  a's  mò  a  chuireas  de  mhoille  air  ar  ceum  na  anabarr 
cabhaig  'nar  turus.  Agus  is  e'n  t-aobhar  anns  a'  chùis  so, 
gu  bheil  mothachadh  de  chòir  àraidh  ann  am  maitheanas 
air  a  bhuileachadh  air  an  anam  o  ghniomh  àrd-uachdaran- 
achd  Dhè  a  mhain.  Oha-n'eil  e,  agus  cha  bhi  e  air  'fhaotainn 
mar  thoradh  reusonachaidh  sam  bith  air  ar  taobh-ne.  Is  e 
na  dh'  fheudas  sinne  a  dheanamh  a  bhi  gu  dìchiollach  a'toirt 
nan  amladh  as  an  rathad,  oir  cha  tig  an  t-sìth  air  am  bheil 
sinn  an  geall  gus  am  faic  Dia  iomchuidh  a  labhairt :  "  An 
uair  a  bheir  esan  fois,  cò  a  ni  buaireas  %  agns  an  uair  a 
dh'  fholaicheas  e  a  ghnùis,  cò  a  chi  e  ?"  lob  xxxiv.  29.  A 
nis,  cionnus  a  tha  sinn  gu  bhi'  faotainn  sin  nach  tig  thugamn 
ach  a  mhain  ann  an  rathad  na  h-àrd-uachdaranachd  %  Nach 
'eil  nàdur  na  cùis  ag  agairt  gu  faighear  sinn  a'  feitheamh  gu 
h-iriosal  air  a  shon  %  A  nis,  ma  tha  aon  chuid  mi-fhoighidin 
a'  fagail  an  anama  an-dàna,  no  sgios  'ga  dheanamh  mairneal- 
ach  (an  dà  dhòigh  leis  am  bheil  feitheamh  air  a  mhilleadh), 
na  smuainicheadh  an  t-anam  sin  gu'n  ruig  e  air  saorsa 
chomhfhurtail  as  na  doimhneachdaibh  anns  am  bheil  e. 
Agus  na  measadh  neach  sam  bitìi  gu  faigh  e  fuasgladh  air 
dhòigh  èigin  eile  :  cha  dean  an  reusonachadh  fèin  an  treòr- 
achadh  gu  bràth  gu  bunait  seasmhach  saorsa ;  oir  feudaidh 
iad  a  bhi  reusonachadh  gu  bheil  an  ni  so  agus  an  ni  ud  eile 
fior  d'an  taobh,  agus  sin  gu  ceart,  agus  uime  sin  gu'm  bu'n 
sìth  dhoibh,  gidheadh  a  bhi  fada  na's  leòir  o'n  chomhfhurt- 
achd,  agus  o'n  aoibhneas,  agus  o'n  dearbh-bheachd  mhilis  a 
bhuineas  do'n  staid  sin,  mur  i  toil  Dhè  a  bhi  'ga  fhritheal- 
adh  orra.  Seadh,  feudaidh  duine  air  uairibh  comhfhurtachd 
a  chruinneachadh  dha  fèin  air  a  mhodh  so,  ach  cha  bhi  i 

seasmhach.  Is  amhuil  a  rinn  Daibhidh,  Salm  xxx.  6,  7. 
Bha  e  mar  so  a'  reusonachadh  ris  fèin:  "An  ti  d'  an  d'  thug 
Dia  le  a  dheadh-ghean  air  a  bheinn  seasamh  gu  daingean, 
agus  d'am  bheil  e  'na  dhìdean,  cha  ghluaisear  am  f easd  e ; 
ach  tha  mise  air  a'  mhodh  so  air  mo  dhaingneachadh  le  Dia 
uime  sin  cha  ghluaisear  mise."  Agus  ann  an  so  bha  e  ri 
gairdeachas.  Is  e  focal  caithreim  a  tha  e  'gnàthachadh ; 
ach  cionnus  a  chrìochnaich  an  gnothuch  ?  'Am  measg  nan 
smuaintean  taitneach  a  bha  aige,  "dh'fholuich  Dia  a  ghnùis," 
agus  "bha  e  fo  amhluadh ;"  dh'  fhàs  na  cìochan  milis  a  bha 
e  'deoghal  seasg  dha.  Bha  a  shuaimhneas  aige  roimh,  cha 
b'ann  mar  thoradh  a  chuid  fèin  reusonachaidh,  ach  o  dheal- 
radh  gnùis  Dhè  air. 

Uime  sin,  ged  a  bhitheadh  an  t-anam  air  fàs  sgìth,  agus 
mar  gu'm  b'ann  air  uairibh  air  a  mhealladh,  na  tugadh  so  e 
air  dhòigh  sam  bith  o  bhi  fathast  a'  feitheamh  air  Dia,  ma 
tha  e  'cur  roimhe  comhfhurtachd  agus  daingneachadh  'fhaot- 
ainn.  "  Is  maith  'bhi  ann  an  dòchas,  agus  feitheamh  gu  fòil 
ri  slàinte  an  Tigheama."  Agus  is  i  so  ar  treas  riaghailt : — 
Is  maith  a  bhi  ann  an  dòchas  agus  a  bhi  ri  feitheamh,  cia 
b'e  air  bith  mar  a  tha  cùisean  aig  an  àm ;  na  tugamaid 
thairis,  ma  tha  sinn  a  'cur  romhainn  a  bhi  air  ar  daing- 
neachadh ;  air  nach  labhair  sinn  ni's  fhaide,  do  bhrìgh  gu 
bheil  na  rainn  air  thoiseach  oirnn  de'n  t-salm  a'  toirt  iom- 
raidh  air  an  dleasdanas  cheudna,  a  dh'  fheumar  a  thoirt 
fainear  'na  dhèigh  so. 


Bitheadh  na  nithe  a  tha  'bacadh  an  anama  o  hhi  'creidsinn  air  an 
toirt  as  an  rathad  le  bhi  'rannsachadh  a  mach  a'  pheacaidh — 
Riaghailtean  agus  seòlaidhean  air  son  an  dleasdanais  sin. 

Do  bhrìgh  gur  e  an  dleasdanas  àraidh  a  tha  mar  fhiach- 
aibh  oirnn,  ann  an  slighe  a'  chreidimh  agus  na  h-ùmhlachd, 
chum  gu'n  ruigeamaid  air  daingneachadh  agus  comhfhurt- 

achd,  a  bhi  'gnàthachadh  gach  uile  dhìchioll  spioradail,  a' 
giùlan  as  an  rathad  gach  ni  a  tha  'gam  bacadh,  deanadh  an 
t-anam  sin  leis  am  bu  mhiann  a  bhi  'gam  mealtuinn  obair 
dhiongmhalta  a'  rannsachadh  a  mach  a!  pheacaidh,  eadhon 
gu  ruig  peacaidhean  na  h-oige,  chum  nach  fhàgar  seann 
fhiachan  sam  bith  de'n  nàdur  sin  'nan  luidh  'na  aghaidh 
gun  cheartachadh.  Ma  dh'  fhàgas  daoine  aon  pheacadh 
sam  bith  gun  rannsachadh  gu  chùl  ni  e  searbhadas  a  chuir 
anns  an  iomlan  d'an  comhfhurtachd.  Bha  so  aithnichte  do 
Dhaibhidh,  'nuair  a  bha  e  'guidhe  air  Dia,  ann  an  deanamh 
gnothuich  ris  'na  àmhgharaibh,  "nach  cuimhnicheadh  e  peac- 
aidhean  'òige  agus  'eusaontais  'na  aghaidh,"  Salm  xxv.  7. 
Tha  an  òige  gu  tric  na  h-aimsir  anns  am  bheil  mòr 
dhìomhanas  agus  dì-chuimhne  air  Dia ;  tha  coguisean 
dhaoine  mar  is  tric  a'  faotainn  mòran  salachaidh  aig  an 
àm  sin.  "  Is  dìomhanas  leanabachd  agus  òige,"  Ecles.  xi. 
10  ;  cha-n  ann  a  chionn  gu  bheil  iad  gu  h-aithghearr  a' 
gabhail  seachad,  ach  do  bhrìgh  gu  bheil  iad  mar  is  tric 
air  an  caitheadh  anns  an  dìomhanas,  mar  a  tha  r'a 
thuigsinn  o'n  chomhairle  'na  dhèigh  sin,  caib.  xii.  1,  a  bhi 
'cuimhneachadh  Dhè  anns  na  làithibh  sin.  Is  e  an  dòigh  a 
tha  aig  mòran  a  bhi  'leigeadh  nan  nithe  sin  gu  buileach  air 
dhì-chuimhne,  gun  a  bhi  'gluasad  a  ghnàth  fo  mhothachadh 
de'n  amaideachd  agus  de'n  chuthach  a  bha  annta,  agus  gun 
fhìor  ghnothuch  a  dheanamh  ri  Dia  m'an  timchioll.  Tha 
sinn  a'  labhairt  mu  na  naoimh  fèin  ;  oir  a  thaobh  mhuinntir 
eile  a  tha  beò  fo  mheadhonaibh  nan  gràs,  agus  a  tha  Dia  a' 
rùnachadh  air  dhòigh  sam  bith  a  dheanamh  feumail  agus 
gniomhach  'nan  ginealach,  is  e  so  an  dòigh  a  tha  e  gu 
gnàthach  a'  gabhail : — Tha  Dia,  le  bhi  'dearbhadh  peacaidh 
orra,  no  le  gràs  bacaidh,  no  le  trioblaidibh,  no  le  gràdh 
do  ghniomhachas  agus  do  chliù  a'  toirt  cridhe  eile  dhoibh 
nach  robh  aca  ;  cridhe  eile,  tha  sinn  ag  ràdh,  cha-n 
e  cridhe  nuadh.    Uaith  so  gabhaidh  iad  slighe  eile,  no 

dreuchd  eile,  thèid  iad  an  ceann  ghnothuichean  eile,  eadar- 
dhealaichte  uatha  sin  a  bha  aca.  Leis  a  chaochladh  so  tha 
iad  a  nis  'gan  toileacliadh  fèin  ;  tha  iad  ag  amharc  air  na 
chaidh  seachad  le  tlachd,  no  mar  nithe  a  bha  freagarrach 
na's  leòir  ris  na  làithean  a  dh'  fhalbh,  ged  nach  bitheadh 
iad  cho  cubhaidh  anns  an  inbhe  air  an  d'  ràinig  iad  a  nis. 
Ann  an  so  tha  iad  a  socrachadh  ;  agus  uime  sin  cha-n  'eil 
iad  gu  bràth  a  teachd  gu  fois  fhaotainn. 

Tha  sinn  a'  labhairt  mu  na  naoimli  fèin,  nach  'eil  a' 
deanamh  fìor  obair  choimhlionta  anns  a'  ghnothuch  so  mar 
bu  chòir  dhoibh.  Feudaidh  peacadh  nach  do  cheartaicheadh 
'na  thràth  èirigh  an  dèigh-làimh  'nan  aghaidh  agus  an  cur 
fo  bhuaireas,  ionnus  gu'm  bi  e  dhoibh  'na  bhacadh  do- 
chlaoidhte  air  an  sìth  agus  air  am  fois.  B'e  so  cor  Iob, 
caib.  xiii.  26,  "  Tha  thu  'toirt  orm  euceartan  m'  òige  a 
shealbhachadh."  Rinn  Dia  a  chridhe,  agus  a  smuaintean, 
agus  inntinn,  a  lionadh  leìs  na  peacaidhibh  so  ;  bha  iad  a 
ghnàth  a  làthair  maille  ris.  Thàinig  peacaidhean  na  h-òige 
gu  bhi  'nan  fulangais  na  h-aoise  dha.  Agus  is  cor  ro  mhul- 
adach  sin,  'nuair  a  choinnicheas  peacaidhean  òga  agus  seann 
chnàmhan  a  chèile  ;  amhuil  a  tha  Sophar  ag  ràdh,  caib. 
xx.  11,  "Tha  a  chnàmhan  làn  de  pheacadh  'òige."  Tha 
àbhachdas  chuid  a  dhaoine  'nan  òige  a'  deasachadh  nan 
osnadh  mhuladach  dhoibh  'nan  aois.  Thugaibh  an  aire, 
sibhse  tha  fathast  'n'ur  n-òige  !  tha  sibh  'an  ceann  nithe  a 
dh'  fhanas  maille  ribh  gu  ruig  bhur  sean  aois,  mur  fan  e 
maille  ribh  tre'n  t-siorruidheachd.  'Nuair  a  bha  Iob  a' 
sealbhachadh  pheacaidhean  'òige,  bha  e'g  ràdh  m'an  tim- 
chioll  gu'n  robh  Dia  "  a'  sgrìobhadh  nithe  searbha  'na 
aghaidh  ; "  oir,  gun  amharus,  cha-n  urrainn  e  bhi  nach 
deanar  am  peacadh  searbh  aig  aon  àm  no  aig  àm  eile.  Tha 
Dia  ag  ràdh  uime  gur^"  freumh  a  ta  ann  a  bheir  uaith  mar 
thoradh  nimh  agus  searbhas,"  Deut.  xxix  18;  "  freumh 
seirbhe,"  a'  fàs  suas  chum  a  bhi  'salachadh,  Eabh.  xii.  15. 

Tha  so,  ma  seadh,  r'a  -rannsachadh  gus  a'  cheum  a's  fhaide 

mach. 

A  nis,  d'  an  taobh-san  leis  am  bu  mhiann  rannsachadh 
dhichiollach  a  dheanamh  anns  a'  chùis  so,  a  tha  'na  ni  cho 
cudthromach  dhoibh,  gabhadh  iad  an  dà  sheòladh  a  leanas : — 
1.  Beachdaicheadh  iad  air  na  peacaidhibh  sin,  agus  air 
an  samhuil  eile,  a  dh'  fheudar  a  chruinneachadh  fo  na  cinn 
choitchionn  cheudna  riu  sin  a  leagadh  sios  roimh  mar 
pheocaidhean  a  hha  mar  is  tric  a  tilgeadh  dhaoine  anns  wa 
doimhneachdaibh.  Agus  ma  chi  iad  gu'n  d'  rinn  iad  ciont 
aoin  air  bith  dhiubh  a  thoirt  orra  fèin,  na  measadh  iad  mar 
ni  iongantach  gu  bheil  iad*fathast  fo  iomguin  'nan  cor,  agus 
nach  d'  ràinig  iad  air  mothachadh  chomhfhurtail  de  shìth  a 
bhi  aca  ri  Dia  no  de  chòir  ann  am  maitheanas. 

2.  Deanadh  iad  a'  chuid  a  chaidh  seachad  de'm  beatha  a 
roinn  'na  amaibh  fa  leth,  a  bheireadh  sealladh  ni's  ro 
shoilleire  dhoibh  de  na  gniomli/iraibh  sin  annta,  eadar  Dia 
agus  an  anamaibh,  leis  an  oV  rinneadh  a  bhrosnachadh  leò. 

Mar,  air  tùs,  a  thaobh  staid  an  duine  an  leth  a  stigh, 
thugadh  iad  fainear, — 

(1.)  Aimsir  an  aineolais,  no  an  staid  neo-iompaichte, 
mu'n  robh  fathast  ni  sam  bith  de  fhìor  obair  Dhè  air  an 
cridheachaibh ;  agus  feòraicheadh  iad  timchioll  dà  ni  ann  : 
— Anns  a'  cheud  àit,  An  robh  peacaidhean  mòra  comhar- 
aichte  sam  bith  air  an  cur  an  gniomh  leò  ann  ;  oir  d'an 
taobh  so  tha  Dia  ag  iarraidh  gu'm  bitheadh  mothachadh 
domhain  air  a  ghleidheadh  air  ar  n-anamaibh  rè  ar  làithean 
uile.  Cia  cho  tric  as  a  tha  Pol  ag  ath-chuimhneachadh 
pheacaidhean  a  shlighe  mu'n  robh  e  'fathast  air  iompachadh 
do  Dhia !  Anns  an  dara  àit,  Feòraicheadh  iad  an  robh 
taisbeanadh  comharaichte  sam  bith  de  dheadh-ghean  agus 
de  ghràdh  Dhè  air  a  dheanamh  do'n  anam,  a  rinneadh  a 
chur  an  di-meas  tre  chumhachd  nan  truaillidheachd  agus 
nam  buairidhean  ;  oir  is  nithe  so  a  tha  'g  agairt  mòr  irisol- 

achaidh  air  ar  taobh  gu  ruig  crìch  ar  beatha.  Ach  labhair 
sinn  uime  so  a  cheana. 

(2.)  Anns  a'  chuid  sin  deW  beatha  a  rinn  sinn  a  thoirt 
suas  do  Dhia,  ann  an  ùmhlachd  d'a  ghairm  fèin,  tha  dà 
sheòrsa  pheacaidhean  a  tha  ro  èifeachdach  chum  a  bhi  'cur 
bacaidh  air  ar  sìth  agus  air  ar  comhfhurtachd  'na  dhèigh 
sin  ;  agus  uime  sin  a  bu  chòir  a  bhi  gu  tric  air  an  ath- 
chuimhneachadh  agus  gnothuch  as  ùr  a  bhi  air  a  dheanamh 
d'an  taobh  ann  am  fuil  Chriosd  : — Anns  a'  cheud  àit, 
Peacaidhean  anns  an  robh  mi-chaoimhneas  ro  chomharaichte 
air  a  thaisbeanadh  do  Dhia,  do  bhrìgh  iomadh  an-tromachadh 
àraidh  a  bha  'nan  comh-chuideachd  anns  an  t-suidheachadh 
anns  an  do  chuireadh  an  gniomh  iad.  Is  ann  diubh  so  a 
tha  peacaidhean  a  ghniomhaicheadh  an  clèigh  rabhaidhean, 
no  mothachadh  as  ùr  fhaotainn  de  ghràdh  Dhè,  no  an  dèigh 
a  thighinn  fo  ghealladh  do  Dhia  'nan  aghaidh,  agus  mar  an 
ceudna  ann  an  rathad  a  bhi  'dearmad  chothrornan  mòra, 
comharaichte,  air  son  a  bhi  'curair  aghaidh  gìòire  Dhè  anns 
an  t-saoghal.  Tha  tomhas  ro  mhòr  de  mhi-chaoimhneas  anns 
na  peacaidhean  so,  agus  lorgaichear  a  mach  iad  ma  gheibh- 
ear  sinne  'gan  còmhdach.  Anns  an  dara  àit,  Peacaidhean 
anns  am  bheil  oilbheum  air  a  thoirt  do  àireamh  bheag  no 
mhòr,  no  do  aon  neach  sam  bith  ris  am  bheil  no  ris  am  bi 
ar  gnothuch.  Tha  an-tromachadh  nan  gnè  pheacaidhean  so 
aithnichte  gu  coitchionn. 

(3.)  Bu  chòir  dhuinn  air  mhodh  cheudna  a  thoirt  fainear 
gach  suidheachaidh  freasdail  tre'n  deachaidh  sinn  an  leth  a 
muigh,  ma's  soirbheachadh  no  àmhgharan  a  bha  ann.  Cha-n 
ann  ach  ainmic  a  tha  sinn  a'  coimhlionadh  ar  dleasdanais 
no  a  'freagairt  inntinn  Dhè  ann  am  frithealadh  sam  bith  a 
fhreasdail,  agus  mur  dean  sinn  gnothuch  diongmhalta  ri 
Dia  timchioll  ar  dearmaid  anns  a  chùis,  ni  iad  gun  teagamh 
ar  sìth  a  bhriseadh  agus  a  bhacadh. 

Eadar-dhealachadh  eadar  am  mi-chreidirah  agus  an  t-eud. 

Fòghlumaibh  eadar-dhealachadh  a  chur  eadar  am  mi- 
chreidimh  agus  an  t-eud. 

Tha  mi-chreidimh  dà-fhìllte  ann  : — 1.  Sin  a  tha  coit- 
chionn  agus  dìobhaileach,  mar  anns  na  h-uile  dhaoine  neo- 
iompaichte ;  cha-n'eil  creidimh  idir  aca, — is  e  sin,  tha  iad 
'nan  daoine  marbha,  a  dhìobhail  na  beatha  spioradail  gu 
h-iomlan.  Cha-n  ann  air  so  a  tha  sinn  a'  labhairt ;  tha  e 
furasda  r'a  eadar-dhealachadh  o  ghràs  sam  bith,  oir  is  e 
nàmhaid  agus  easbhuidh  nan  uile  ghràsan  e.  2.  Tha  mi- 
chreidimh  ann  nach  'eil  ach  ann  àn  tomhas  agus  ann  an 
cuid,  a  tha  'coimh-sheasamh  ann  a  bhi  'cur  'an  amharus 
nan  geallaidhean.  Le  so  tha  Dia  mi-thoilichte,  agus  is 
peacadh  e  aig  am  bheil  iomadh  an-tromachadh  'na  chomh- 
chuideachd  air  nach  'eil  fios  againn,  ged  a  tha  daoine  gu 
gnàthach  'ga  cheadachadh  annta  fèin.  Tha  e  air  a  chur  an 
cèìll  gu  soilleir,  Salm  lxxviii.  19,  20.  Gheall  Dia  a  làthair- 
eachd  d'a  phobull  anns  an  fhàsach  chum  am  beathachadh, 
agus  an  cumail  suas,  agus  an  gleidheadh.  Cionnus  a  nis  a 
bhuin  iad  ri  geallaidhibh  so  Dhè?  "  An  urrainn  e,"  deir 
iad,  "  aran  a  thabhairt  ]  an  deasaich  e  feòil  d'  a  shluagh  ?  " 
rann  20,  Agus  an  robh  coire  no  peacadh  mòr  sam  bith 
anns  a'  cheisd  so  ì  C'  uime,  rann  19,  goirear  de  so  a 
bhi'labhairt  an  aghaidh  Dhè.  "  Labhair  iad  an  aghaidh 
Dhè ;  thubhairt  iad,  An  urrainn  Dia  bord  a  dheasachadh 
's  an  fhàsach  1 "  Le  bhi  'cur  an  amharus  nan  geallaidhean 
tha  am  mi-chreidimh  "  a'  labhairt  an  aghaidh  Dhè,"  agus 
a'  cur  tomhais  air  Aon  naomh  Israeil,"  rann  41  ;  tha  e  'cur 
chrìochan  roimh  a  mhaitheas,  agus  a  chumhachd,  agus  a 
chaoimhneas,  agus  a  ghràs,  a  rèir  ar  tomhais  fèin,  ni  d'  am 
bheil  fuath  aig  Dia.  Le  cleachdadh  so  a'  mhi-chreidimh 
tha  sinn  a'  deanamh  Dhè  cosmhuil  ruinn  fèin  ;  is  e  sin,  tha 

sinn  a'  cur  tomhais  air,  ionnus  nach  'eil  sinn  ag  earbsadh 
tuilleadh  uaith  na  dh'  fheudas  sinn  fèin  aon  chuid  a  dhean- 
amh,  no  a  bhi  'faicinn  rathad  air  a  dheanamh. 

Ach  a  nis  feudaidh  eud  a  bhi  ann  an  cridhe  gràsmhor  a 
thaobh  gràidh  Chriosd,  a  tha  taitneach  leis,  no  ris  am  bheil 
e,  co  dhiubh,  a'  buntuinn  gu  sèimh,  'nuair  a  dh'  fheudas  an 
t-anam  a  bhi  'meas  gur  e  a  th'  ann  cleachdadh  so  a'  mhi- 
chreidimh  a'  cur  'an  amharus  nan  geallaidhean,  ionnus  gu 
bheil  e  air  a  ghleidheadh  fo  dhorchadas  a<ms  dhubhachas. 

o  o 

Is  e  so  a  tha  a'  chèile  'cur  an  cèill  d'a  taobh  fèin  :  Dan 
Shol.  viii.  6,  "  Làidir  mar  am  bàs  tha  an  gràdh  ;  an- 
iochdmhor  mar  an  uaigh  an  t-eudach  :  is  èibhle  teine  'èibhle- 
san,  lasair  ro  gharg."  Is  e  an  gràdh  am  freumh ;  gidheadh 
tha  e  'giùlan  an  toraidh  sin  a  tha  searbh,  ged  a  tha  e  fall- 
ain, — toradh  a  tha  'cur  an  anama  air  iomairt  agus  fo  im- 
cheist,  ri  glaodhaich  air  son  comh-chomuinn  ni's  dlùithe  agus 
ni's  seasmhaiche  ri  Criosd.  "  Cuir  mise,"  tha  a  chèile  ag 
ràdh,  "  mar  sheula  air  do  chridhe,  mar  sheula  air  do  ghàird- 
ean  ;  oir  an-iochdmhor  mar  an  uaigh  tha'n  t-eudach  — 
"  Do-ghiùlaint  tha'n  t-astar  so  uait,  an  t-eagal  so  gu  bheil 
thu  'ga  m'  dhearmad.  '  Cuir  mise  mar  sheula  air  do 
chridhe.'" 

A  nis,  tha  an  t-eud  spioradail  so  a'  coimh-sheasamh  ann 
an  iomguin  inntinn  a'  chreidich,  aig  am  bheil  fìor  ghràdh 
do  Chriosd,  timchioll  cridhe,  agus  aigne,  agus  rùin  Chriosd 
d'a  thaobh,  agus  sin  ag  èirigh  o'n  mhothachadh  a  th'  aige 
nach  fhiù  e  air  a  bhi  'faotainn  gràidh  uaithe  no  a  bhi 
gabhta  leis.  Far  am  bheil  an  t-eud  sin  do  nach  d'thugadh 
aobhar,  tha  e  'sruthadh  a  ghnàth  o'n  mhothachadh  a  th'  aig 
an  neach  anns  am  bheil  e  air  a  neo-airidheachd  fèin,  agus 
o'n  àrd  mheas  a  tha  aig  air  a  chuspair  sin  mu'm  bheil  eagal 
air  nach  'eil  e  'faotainn  a  ghràidh.  Is  arnhuil  sin  an  t-eud 
spioradail  so.  Is  e  a  fhreumh  an  gràdh,  an  gràdh  neo- 
chealgach,  nach  dean  "uisgeachan  lionmhor  a  mhùchadh" 

agus  "nach  bàth  na  tuiltean,"  rann  7, — nach  urrainn  ni 
sam  bith  gu  buileach  a  chlaoidheaclh.  Tha  so  a'  mosgladh 
nan  smuaintean  mdra  anns  an  anam  mu  òirdheirceis 
glòrmhor  Chriosd,  ionnus  gu  bheil  e'n  glacan  an  iongant- 
ais  naoimh  uime ;  ach  'nam  measg  tha  e  'g  ath-chuimh- 
neachadh  gur  creutair  gràineil,  peacach  e  fèin,  nach  fhiù 
gu'n  tilgeadh  esan  sùil  air  no  gu  faigheadh  e  deadh-ghean 
'na  fhianuis.  A  nis,  mur  bi  na  smuaintean  so  air  gach 
làimh  air  an  treòrachadh  agus  air  an  gleidheadh  gu  ceart 
'nan  àite  dligheach  fèin  fo  làimh  a'  chreidimh,  bithidh 
amharus  agus  teagamh  mu  ghràdh  Chriosd  ri  cagarsaich 
dhlùth,  a  chuireas  làmh  na  h-iom-chomhairle  anns  an 
inntinn  agus  anns  a'  chridhe ;  oir  is  e  an  creidimh  a 
mhain  a's  urrainn  a'  noclidadh  do'n  anam  mar  a  tha  glòir 
Chriosd  a'  coimh-sheasamh  air  mhodh  àraidh  ann  an  so, 
gur  i  a  thoil-san,  an  Ti  òirdheirc  agus  glòrmhor,  a  bhi  'toirt 
gràidh  dhuinne,  a  tha  gràineil  agus  peacach,  le  gràdh  do- 
labhairt.  A  nis,  feudaidh  an  t-anam  anns  an  t-suidheach- 
adh  so  a  bhi  air  uairibh  a'  meas  gur  ann  a  tha  e  'cur  an 
amharus  gheallaidhean  Dhè,  gur  e  easbhuidh  creidimh  a 
th'  air  'nuair  a's  e  anabarr  gràidh  a  th'  aige,  no  co  dhiùbh 
our  cleachdadh  buaireasach  o-ràidh  a  tha  ann  ris  am  buin 

O  O 

an  Tighearn  Criosd  gu  ro  chaomh,  agus  a  tha  coimh-fhreag- 
arrach  na's  leòir  ri  sìth  agus  ri  fìor  mhothachadh  demhaith- 
eanas  peacaidh.  Na  gabhaibh,  ma  seadh,  an  dara  h-aon 
dhiubh  so  an  àit  an  aoin  eile,  air  eagal  gu'n  tig  mòran  an- 
shocair  gun  aobhar  o'n  bhreth  a  bheir  sibh  oirbh  fèin. 

Ach  their  sibh,  "  Cionnus  a  dh'fheudas  sinn  an  t-eadar- 
dhealachadh  a  dheanamh  eatorra,  air  chor  as  nach  bith- 
eamaid  air  ar  cur  fo  bhuaireas  agus  ann  an  iom-chomhairle 
gun  aobhar  ? "    Freagram  gu  h-aithghearr, — 

1.  Far  am  bheil  am  mi-chreidimh  ag  oibreachadh,  ann 
an  rathad  a  bhi  'cur  an  amharus  gheallaidhean  Dhè,  tha 
e'lagachadh  agus  a1  mi-mhisneachadh  an  anama.    Tha  e 

'ga  fhàgail  marbhanta  ri  aghaidh  dhleasdanas  spioradail, 
agus  'ga  lagachadh  an  dà  chuid  a  thaobh  a  neirt  agus  a 
thaobh  a  thlachd.  Mar  is  mò  a  bhitheas  neach  sam  bith  a' 
cur  'an  amharus  gheallaidhean  Dhe,  is  ann  is  lugh  an 
tomhas  de  bheatha,  agus  de  chumhachd,  agus  de  thoil- 
inntinn,  agus  de  thlachd  a  bhitheas  aige  ann  an  ùmhlachd ; 
oir  is  e  an  creidimh  tobar  agùs  freumh  nan  gràsan  uile, 
agus  bithidh  iad  uile  'dol  aui  feabhas  no  a'  crionadh  raar  a 
bhitheas  feabhas  no  crionadh  air-san.  Bithidh  daoine  a' 
smuaineachadh  air  uairibh  ma  tha  iad  gun  dhearbh-bheachd 
aca  de  ghràdh  Dhè  agus  de  dheadh-ghean  uaith  tre  mhaith- 
eanas  peacaidh,  gu  bheil  sin  'gan  cur  thuige  'an  ceann  mhò- 
ran  dhleasdanas  ;  agus  cha-n  urrainn  iad  fois  a  bhi  aca 
'gan  dearmad.  Theagamh  gu  bheil  a'  chùis  mar  sin  ;  seadh, 
is  ni  cinnteach  gur  e  so  cor  mhòran.  Ach  ciod  an  gnè 
dhleasdanas  a  tha  annta  ;  agus  cionnus  a  tha  iad  air  an 
coimhlionadh  ?  agus  cionnus  a  tha  Dia  gabhail  riu  1  Tha 
na  dleasdanais  fèin  o  spiorad  laghail ;  oir  ged  a  dh'fheudas 
na  nithe  anns  am  bheil  iad  a'  coimh-sheasamh  a  bhi  air  an 
àithneadh  anns  an  t-soisgeul,  gidheadh  theirear  gu  bheil  iad 
o'n  lagh  do  bhrìgh  an  spiorad  o'm  bheil  iad  a'  sruthadh  agus 
a'  chrìoch  chum  am  bheil  iad  air  an  gnàthachadh.  A  nis 
tha  iad  so  araon  o'n  lagh  ;  is  e  an  t-eagal  laghail  o'm  bheil 
iad  ag  èirigh,  agus  is  i  an  fhìreantachd  laghail  an  crìoch, 
— air  dhoibh  a  bhi  uile  air  an  coimhlionadh  ann  an 
rathad  a  bhi  "  'g  iarraidh  fìreantachd  mar  gu  b'ann  tre 
oibribh  an  lagha."  Agus  cionnus  a  tha  iad  air  an  coimhlion- 
adh  1  Tha  gu  soilleir  le  spiorad  daorsa,  gun  ghràdh,  gun 
aoibhneas,  gun  shaorsa,  gun  tlachd.  Is  e  bhi  'cur  na  coguis 
'na  tosd,  agus  rèite  dheanamh  ri  Dia,  a  th'anns  an  amharc 
annta,  agus  sin  uile  'an  aghaidh  fola  agus  fìreantachd 
Chriosd.  Agus  am  bheil  Dia  a'  gabhail  riu  ?  Cha-n  'eil  ; 
oir  cia  b'e  air  bith  mar  a  dh'  fheudar  a  bhi  'meudacùadh 
annta,  tha  e  'deanamh  fianuis  a  ghnàth  gu  bheil  iad  'nan 

gràineileachd  'na  shealladh.  Is  e  so,  ma  seadh,  a  ni  am  mi- 
chreidimh  'nuair  a  tha  peacadh  air  a  dhearbhadh  air  a' 
choguis  ;  is  e  so  an  dòigh  àraidh  anns  an  dean  se  e  fèin  a 
chleachdadh  aig  an  àm  sin.  Ach  a  thaobh  ùmhlachd  sin 
an  t-soisgeil,  anns  gach  clleasdanas  fa  leth  dhi,  a  tha  r'a 
coimhlionadh  ann  an  comh-chomunn  ri  Dia  tre  Chriosd  agus 
le  tlachd  ann,  is  ann  a  tha  gach  uile  theagamh  a  chuirear 
anns  na  geallaidhean  a'  lagachadh  agus  a'  mi-mhisneachadh 
an  anama,  ionnus  gu  bheil  iad  'nan  sgìos  agus  'nan  uallach 
dha. 

Ach  an  t-eud  spioradail  sin  a  tha  'faotainn  cleachdaidh 
timchioll  pearsa  Chriosd  agus  a  ghràidh  do'n  anam,  tha  e 
gu  h-iomlan  de  nàdur  eile,  agus  a'  giùlan  thoraidhean  eile. 
Tha  e  'misneachadh,  agus  a'  beothachadh,  agus  a'  cur  an 
anama  am  farsuinneachd,  'ga  mhosgladh  suas  gu  dùrach- 
dach,  beothail,  gniomhach  a  dh'  iarraidh  Chriosd. 

2.  Tha  am  mi-chreidimh  sin  a  tha  'cur  an  amharus  nan 
geallaidhean  gu  h-iomlan  fèineil  ;  tha  e  'toiseachadh  agus  a' 
criochnachadh  ann  am  fèin.  Is  e  cleachdadh  an  fhèin- 
ghràidh,  a'  miannachadh  saoraidh  o  chiont,  o  chunnart,  agus 
o  pheanas,  a  tha  'cur  beath'  agus  anam  ann. 

Ach  an  t-eud  air  am  bheil  sinn  a'  labhairt,  is  e  a  chus- 
pair  a  ghnàth  pearsa  agus  òirdheirceas  Chriosd.  Tha  e  'toir 
cleachdaidh  do  iomadh  smuain  eugsamhuil  m'an  timchioll 
anns  an  inntinn,  a'  meudachadh  ann  a  bhi  taisbeanadh 
Chriosd  'na  mhaise  ion-mhiannaichte  do'n  anam  :  is  amhuil 
sin  a  chèile  anns  an  t-suidheachadh  so,  mar  a  dh'  fheudar 
fhaicinn,  Dan  Shol.  v.  9-16.  Feudar  na  nithe  so  uile, 
ma  seadh,  'eadar-dhealachadh  agus  'aithneachadh  air  a' 
mhodh  so. 

Eadar-dhealachadh  eadar  creidirah  agus  mothachadh  spioradail. 

Fòghlumaibh  eadar-dhealachadh  a  chur  eadàr  creidimh 
agus  mothachadh  spioradail. 

Is  riaghailt  so  a  tha'n  t-abstol  a'  toirt  dhuinn,  2  Cor.  v. 
7,  "  Tha  sinn  a'  gluasad  a  rèir  creidimh,  agus  cha-n  ann  a 
rèir  seallaidh."  Is  e  sealladh  na  glòire  a  tha  air  mhodh 
àraidh  air  a  chiallachadh  ann  an  so.  Ach  feudaidh  creidimh 
agus  mothachadh  a  thaobh  ni  sam  bith  a  bhi  gu  soilleir 
air  an  eadar-dhealachadh.  Cha  chreideadh  Tomas  mur 
faiceadh  e  cuspair  a  chreidimh  le  a  shùilibh,  no  mur 
laimhsicheadh  se  e  le  a  làmhaibh.  Ach  deir  ar  Slànuighear, 
"  Is  beannaichte  iadsau  nach  faca,  agus  a  chreid," — is  e  sin, 
a  chreid  air  teisteas  Dhè  gun  chuideachadh  nàdurra  sam 
bith. 

Chum  tuilleadh  soluis  a  chur  air  an  ni  so,  thugaibh 
fainear  ciod  a  tha  sinn  a'  ciallachadh  leis  a'  mhothachadh 
spioradail  so,  a  dh'  fheumas  sibh  a  bhi  'g  eadar-dhealachadh 
o'n  chreidimh,  agus  a  bhi  tuigsinn  gu  feud  am  fìor  chreidimh, 
ann  an  cur  an  anama  ann  an  seilbh  air  maitheanas,  a  bhi 
as  'eugmhais  ;  chum  nach  tigeadh  sibh  gu  bhi  'comh-dhùn- 
adh  gu  bheil  sibh  as  eugmhais  maitheanais  chionn  nach  'eil 
mothachadh  comhfhurtail  a  mhaitheanais  agaìbh. 

Feudar  gràs  gu  coitchionn  ainmeachadh  fo  dhà  cheann  : 
—  1.  Gràs  an  deadh-ghean  maille  ri  Dia  tre  Chriosd, — a 
tha  coimh-ionann  a  thaobh  brìgh  ris  a'  mhaitheanas  peacaidh 
air  am  bheil  sinn  a'  labhairt ;  agus,  2.  Gràs  naomhachaidh 
o  Dhia  ann  an  Criosd.  A  nis  feudar  mothachadh  spioradail 
fhaotainn  d'an  taobh  so  araon,  a  tha  araon  eadar-dhealaichte 
o'n  chreidimh  trid  am  bheil  sinn  air  ar  cur  ann  an  seilbh 
air  maitheanas. 

1.  A  thaobh  a'  cheud  ni  no  am  mothachadh  spioradail 
a  tha  againn  de  dheadh-ghean  Dliè,  tha  iomadh  tomhas 

eadar-dhealaichte  aige  ;  mar,  anns  a'  cheud  àit,  sìth  ri  Dia  : 
Roni.  v.  I,  "  Air  dhuinn  a  bhi  air  ar  fìreanachadh  tre 
chreidimh,  tha  sìth  againn  ri  Dia.  A  ris  :  anns  an  t-sìth 
so  tha  "  aoibhneas  anns  an  Spiorad  Naomh,"  d'an  goirear 
"  aoibhneas  air  dol  thar  labhairt,  agus  làn  de  ghlòir,"  1 
Phead.  i.  8  ;  mar  an  ceudna  "  uaill  anns  an  Tighearn"  do 
bhrìgh  a  ghràis,  Isa.  xlv.  25  ;  maille  ri  iomadh  toradh  eile 
d'an  leithidibh  sin,  a'  sruthadh  o  "ghràdh  Dhè  air  a  dhòrt- 
adh  a  mach  'nar  cridheachaibh,"  Roni.  v.  5. 

Seadh,  their  sibh,  gur  iad  so  na  nithe  air  am  bheil  sibh 
an  geall ;  is  iad  so  na  nithe  air  am  bu  mhiann  leibh 
ruigheachd.  Agus,  tha  sinn  ag  ràdh  gur  maith  a  tha  sibh 
a'  deanamh  a  bhi  'gam  miannachadh,  agus  a  bhi  'saothrach- 
adh  'nan  dèigh, — rinneadh  an  ceannach  le  Criosd  air  son 
nan  creideach  ;  ach  bhuineadh  dhuibh  mar  an  ceudna  an 
aire  a  ghabhail  ciod  e  am  beachd  a  th'  agaibh  dhiubh  'nuair 
a  tha  sibh  'gam  miannachadh.  Ma  tha  sibh  a'  meas  gu'm 
buin  iad  do  bhith  a'  chreidimh,  mar  nithe  as  eugmhais  nach 
b'  urrainn  sibh  maitheanas  peacaidh  no  deadh-ghean  Dhè  a 
bhi  agaibh,  tha  sibh  gu  mòr  a'  mealladh  bhur  n-anama  fèin, 
agus  'g  'ur  cur  fèin  a  mach  as  an  t-slighe  anns  am  bheil  iad 
r'am  faotainn.  Cha-n  iad  na  nithe  so  a  bhi  'creidsinn  ;  ach 
is  toraidhean  iad  a  dh'  fheudas  a  bhi  air  an  giùlan  no  air 
am  bacadh,  a  rèir  toil  Dè.  Uime  sin,  d'a  thaobh-san  a 
tha  'meas  gur  iad  na  nithe  so  a  bhi  'creidsinn,  agus  air  nach 
cuirear  an  t-impidh  gu  bheil  e  'creidsinn  gus  am  bheil 
e  'gan  sealbhachadh,  tha  e  an  dà  chuid  a'  call  buannachd 
agus  comhfhurtachd  an  ni  sin  a  tha  aige,  agus,  air  dha  a 
bhi  'dearmad  cleachdadh  dligheach  a'  chreidhnh,  tha  e  'ga 
chur  fèin  a  mach  as  an  t-slighe  anns  am  feudadh  e  ruigh- 
eachd  air  sin  a  tha  e  'miannachadh. 

Cha-n  'eil  na  nithe  so,  ma  seadh,  neo-sheachanta  chum 
gu'm  bitheadh  fìor  sheilbh  shlàinteil  agaibh  de  mhaitheanas 
peacaidh,  mar  a  tha  sin  air  a  thairgseadh  ann  an  gealladh 

an  t-soisgeil  tre  fhuil  Chriosd.  Agus  theagamh  gur  i  toil 
Dhè  nach  bitheadh  iad  gu  bràth  air  an  earbsadh  ribh. 
Theagamh  nach  bitheadh  sin  chum  maith  dhuibh  no  chum 
bhur  tairbhe.  Tha  cuid  a  sheirbhisich  ann  a  bhitheas  ri 
droch  fhearas-tighe,  agus  feumar  an  tuarasdal  a  ghleidheadh 
dhoibh  gu  ruig  ceann  na  bliadhna,  air  neo  cha  dean  e  a 
bheag  sam  bith  de  mhaith  dhoibh.  Theagamh  gu'n  dean- 
adh  cuid  a  leii.hid  a  dh'  ana-caitheamh  air  an  sìth  agus  an 
aoibhneas.  agus  gu;m  bitheadh  iad  cho  mòr  air  an  toir  a 
thaobh  o  chuid  de  dhleasdanais  neo-sheachanta, — mar  a  tha 
fèin-irioslachadh  agus  claoidheadh  peacaidh,  as  eugmhais 
nach  b'  urrainn  an  anaman  a  bhi  beò, — as  nach  bitheadh 
e  gu  mòr  chum  buannachd  dhoibh  an  earbsadh  riu.  Is  e  an 
t-aon  ghràdh  agus  an  t-aon  chùram  a  tha  'cumail  sìthe  agus 
aoibhneis  o  chuid  de  chreidich  as  a  tha  'gam  buileachadh 
air  cuid  eile. 

Uime  sin,  is  e  bhur  dleasdanas  gabhail  ri  maitheanas 
ann  an  cleachdadh  lom  creidimh,  anns  an  dòigh  a  chuireadh 
a  cheana  an  cèill.  Agus  na  bithibh  a  smuaineachadh  nach 
d'  fhuair  sibh  e  mur  'eil  mothachadh  spioradail  agaibh 
dheth  a  ghnàth  'n  'ur  cridheachaibh.  Thugaibh  an  aire, 
anns  an  àm  a  tha  làthair,  gu  bheil  bhur  creidimh  a  giùlan 
ùmhlachd  mar  thoradh,  agus  bheir  Dia  air,  ann  an  àm 
iomchuidh,  gu'n  giùlain  e  sìth. 

2.  Feudar  an  ni  ceudna  a  ràdh  a  thaobh  gràis  naomhach- 
aidh,  an  gràs  sin  a  th'  againn  o  Dhia  ann  an  Criosd  chum 
ar  naomhachadh  ;  ged  nach  e  a  tha  cho  mòr  'nar  n-aire  aig 
an  àm,  gidheadh  tha  e  mar  an  ceudna  cuideachail  do 
shaorsa  an  anama  'na  dhoimhneachdaibh.  'Nuair  nach 
urrainn  e  so  fhaotainn  ann  fèin  ;  tha  e  làn  eagalan  agus 
iom-chomhairleau,  agus  a'  smuaineachadh  gu  bheil  e  fathast 
anns  a'  pheacadh.  Tha  an  neach  sìn,  gun  amharus,  mar 
sin  aig  nach  'eil  gràs  idir  ann  ;  gidheadh  cha-n  'eil  e  mar 
sin  a  ghnàth  d'a  thaobh-san  nach  urrainn  a  lorgachadh  ann 

fèin.  Tha  na  nithe  so  gle  eadar-dhealaichte.  Feudaidh 
gràs  a  bhi  ann  an  duine,  agus  gidheadh  gun  e  bhi  ann  air 
uairibh  ann  an  rathad  cleachdaidh  ;  feudaidh  e  bhi  ann 
chum  beatha,  'nuair  nach  'eil  e  ann  chum  tarbhacbd  agus 
comhfhurtachd,  ged  is  e  a  dhleasdanas  gu'm  bitheadh  e 
aige  mar  sin,  Taisb.  iii.  2  :  2  Tim.  i.  6.  Seadh,  feudaidh 
c/ràs  a  bhi  'an  cleachdadh  ann  an  duine,  agus  gidheadh  e 
bhi  gun  fhios  aige,  no  gun  mhothachadh  aige,  air  gràs 
cleachdaidh  a  bhi  ann. 

Cha-n  'eil  sinn,  ma  seadh,  gu  bhi  'toirt  breth  air  na 
nithibh  so  le  mothachadh  spioradail,  ach  gu  bhi  beò  a  rèir 
<3reidimh  d'an  taobh.  Agus  cha  bu  chòir  do  anam  sam  bith 
a  chomh-dhùnadh  nach  'eil  còir  aige  ann  am  maitheanas 
peacaidh  chionn  nach  'eil  aoibhneas  agus  sìth  aige. 


Xa  bitheadh  am  bunait  agus  an  togail  air  an  coimh-mheaso-adh  's 
a  chèile. 

Na  deanaibh  anabarr  measgaidh  's  a  cheile  air  a'  bhun- 
ait  agus  air  an  togail.  Is  e  Criosd  a  mhain,  — saor  ghràs 
agus  maitheanas  annsan  a  mhain, — ar  n-aon  bhunait  ann 
an  'deanamh  gnothuich  ri  Dia. 

Tha  ar  togail  a'  faotainn  coimhlionaidh  ann  agus  trid  ar 
naomhachd  agus  ar  n-ùmhlachd,  mar  thoraidhibh  a'  chreid- 
imh  sin  trid  an  d'  fhuair  sinn  an  rèite.  Agus  tha  daoine 
air  uairibh  a'  dol  gu  mòr  air  iomrall  anns  a'  chùis  so,  ionnus 
gu  bheil  an  anaman  air  an  ribeadh  ann  an  iomadh  imcheist. 
Tha  cuid  rè  an  làithean  uile  a'  sìor-leagadh  a'  bhunait,  gun 
a  bhi  gu  bràth  comasach  air  a  dhol  an  ceann  na  togalach 
ann  an  rathad  comhfhurtachd  sam  bith  dhoibh  fèin,  no 
tairbhe  do  mhuinntir  eile ;  agus  is  e  an  t-aobhar  gu  bheil 
iad  'a'  sìor-mheasgadh  chlachan  anns  a'  bhunait  nach  'eil 

freagarrach  ach  air  son  na  h-aitreibh  a  tha  r'a  togail  air. 
Bheir  iad  leò  an  ùmhlachd,  agus  an  dleasdanais,  agus  an 
claoidheadh  air  peacadh,  maille  r'an  samhuil  eile,  chum  an 
leagadh  maille  ris  an  stèidh.  Is  clachan  luachmhor  iad  so, 
gun  amharus,  air  son  na  togalach,  ach  tha  iad  gu  h-iomlan 
neo-fhreagarrach  air  son  a'  bhunait,  agus  chum  a  bhi  'giùlan 
cudthruim  na  h-aitreibh.  Tha  am  bunait  r'a  leagadh,  mar 
a  dh'  ainmich  sinn,  ann  an  saor  ghràs,  agus  tròcair,  agus 
maitheanas  a  mhain  tre  fhuil  Chriosd.  Is  e  dleasdanas  an 
anaraa  a  bhi  'gabhail  ri  so  agus  a  bhi  'foiseachadh  ann  mar 
o  ghràs  a  mhain,  gun  a  bhi  sealltuinn  air  ni  sam  bith  ann 
fèin,  ach  gu  bheil  e  'na  chreutair  peacach  a  tha  buailteach 
do  sgrios.  Gidheadh  tha  e  'ga  fhaotainn  duilich  so  a 
dheanarah,  agus  bu  mhiann  leis  ni-èigin  de  'chuid  fèin  a' 
choimh-mbeasgadh  maille  ri.s.  Cha-n  'eil  fios  aige  cionnus 
a  dh'  fheudar  na  clachan-buinn  so  a'  cheangal  r'a  chèile, 
gun  bheagan  de  chreadh  nan  dleasdanas  agus  nan  oidh- 
irpean  aige  fèin  a  chur  'nan  ceann ;  agus  do  bhrìgh  nach 
glaodh  an  dà  chuid  r'a  chèile,  tha  iad  a  saothrachadh  gu 
dìomhain  rè  an  làithean  uile.  Ach  ma's  ann  o  ghràs  a 
tha  am  bunait,  cha-n  'eil  e  idir  o  oibribh,  air  neo  "  cha 
ghràs  gràs  ni's  mò."  Ma  tha  ni  sam  bith  de'r  cuid  fèin  air 
a  mheasgadh  maille  ri  gràs  anns  a'  ghnothuch  so,  tha  e 
milleadh  nàduir  gràis  gu  h-iomlan  ;  oir  far  nach  'eil  e  'na 
aonar,  cha-n  'eil  e  idir.  Ach  nach  'eil  so  a'  misneachadh 
dhaoine  gu  bhi  neo-mheasarra  1  nach  'eil  e  fàgail  ùmhlaehd, 
agus  naomhachd,  agus  dhleasdanas,  agus  claoidheadh  air 
peacadh,  agus  gach  uile  dheadh  oibre  gu  h-iomlan  gun 
tairbhe  ì  JSTar  leigeadh  Dia  ;  ach  is  e  so  an  t-aon  dòigh 
air  am  buileachadh  gu  ceart  chum  glòire  Dhè  Am  bheil  a 
bheag  sam  bith  againn  r'a  dheanamh  ach  a  bhi  'leagadh  a' 
bhunait  1  Tha  ;  oir  air  bhi  dha  aon  uair  da  rireadh  air  a 
leagadh,  tha  mar  fhiachaibh  oirnn  a  bhi  togail  air  rè  ar 
làithean  uile.  Agus  is  iad  sin  na  meadhona  agus  na  slighean 

trid  am  bheil  sinn  fèin  air  ar  togail  suas.  Uime  sin,  tha  so 
mar  dhleasdanas  air  an  anam  sin  leis  am  bu  mhiann 
daingneachadh  'fhaotainn  ann  an  sìth  : — Ma's  es  gu'n  robh 
e  roimh  so  a'  leagadh  cudthruim  sam  bith  air  ria  fèin- 
oidhirpean,  deanadh  e  a  nis  an  cur  air  cùl,  agus  socraicheadh 
e  a  mhain  air  saor  ghràs,  agus  tròcair,  agus  maitheanas,  a' 
mothachadh  nach  'eil  ni  sam  bith  aige  ann  fèin  a  dheanadh 
còir  a  chosnadh  dha  annta,  ach  gu  bheil  an  t-iomlan  o  ghràs 
a  mhain  tre  Iosa  Criosd  :  "  Oir  bunait  eile  cha-n  urrainn 
duine  sam  bith  a  leagadh."  Na  rachadh  e  ni's  fhaide  gus  am 
bheil  an  obair  so  air  coimhlionadh  diongmhalta  fhaotainn. 
Uime  sin,  deanaibh  gach  uile  oidhirp  dhìchiollach  a  ghnàth- 
achadh  chum  'ur  cridheachan  f  èin  a  thoirt  gu  bhi  'g  aontach- 
adh  ri  fìreantachd  so  Dhè,  agus  chum  bhur  n-anaman  a 
thoìrt  a  dh'  ionnsuidh  dearbh-bheachd  chomhfhurtail  air 
gu'n  d'  rìnn  Dia  air  sgàth  Chriosd  bhur  peacaidhean  uile  a 
mhaitheadh  gu  saor.  Ann  an  so  fanaibh  gus  an  ruig  sibh 
air.  Ma  bha  sibh  a'  saothrachadh  air  sheòl  eile, — is  e  sin, 
ag  iarraidh  maitheanais  pheacaidhean  ann  an  coimh-cheang- 
al  ri  'ur  n-oidhirpean  fèin, — cha-n  'eil  e  mi-choslach  nach 
'eil  sibh  air  bhur  lionadh  de  thoradh  bhur  deanadais  ;  is  e 
sin,  gu  bheil  sibh  ag  imeachd  air  'ur  n-aghaidh  eadar  teag- 
amh  agus  imcheist,  gun  a  bhi  ruigheachd  air  tomhas  sam 
bith  de  sheasmhachd  ann  an  sìth.  Pillibh,  ma  seadh,  a 
rìs  gu  ruige  so  ;  faighibh  am  bunait  air  a  leagadh  ann  am 
fuil  Chriosd  ;  agus  an  uair  a  tha  sin  air  coimhlionadh 
bheannaichte  'fhaotainn,  gabhaibh  roimhibh  gu  deanadach. 

Is  e  so  beatha  a'  chreidich,  ma  seadh, — anns  a'  cheud 
àit,  tròcair  agus  maitheanas  a  ghabhail  o  làimh  Dhè  gu  h- 
iomlan  air  sgàth  Chriosd,  agus  an  sin  gach  uile  ùmhlachd  a 
choimhlionadh  ann  an  neart  Chriosd  agus  o  ghràdh  dha, 
Eph.  ii.  8-10. 

Na  bitheadh  ùine  air  a  chaitheadh  ann  an  gearanaibh  dìonihain. 

Thugaìbh  an  aire  nach  dean  sibh  ùine  a  chaitheadh  ri 
gearanaibh  'nuair  is  iad  cleachdaidhean  beothail  gràis  bhur 
dleasdanas. 

Is  e  brìgh  an  aideachaidh  a  tha  cuid  a'  deanarnh  a  bhi 
ri  gearanaibh  dìomhain,  gun  tairbhe,  'gan  caoidh  fèin  agus 
an  cor  anns  am  bheil  iad.  Ma's  urrainn  iad  casaidean  a 
thoirt  'nan  aghaidh  fèin,  agus  a  bhi  ri  gearan  timchioll 
an  cor,  tha  iad  a'  meas  gu'n  d'rinn  iad  an  dleasdanas  a 
choimhlionndh.  B'aithne  dhuinn  cuid  a  rinn  mòran  ùine 
chuir  seachad  a'  ruith  sios  agus  suas  o  aon  neach  gu  neach 
eile  le'n  casaidibh  agus  le'n  gearanaibh  'nan  aghaiclh  fèin. 
Tha  na  nithe  so  calg-dhìreach  an  aghaidh  beatha  a'  chreid- 
imh.  Tha  e  gun  amharus  feumail  'nar  n-àmhgharaibh 
spioradail  ar  cor  a  leigeadh  ris  riu-san  aig  am  bheil  teang- 
adh  nan  daoine  f òghluimte,  d'an  aithne  focal  a  labhairt  ann 
an  deadh  àm  ris  an  neach  a  tha  airsnealach  ;  ach  is  obair 
gun  tairbhe  do  mhuinntir  a  bhi  lionadh  an  inntinnean  le 
casaidibh  agus  le  gearanaibh  'nan  aghaidh  fèin,  gun  uirread 
as  oidhirp  a  thoirt  air  a  bhi  'measgadh  an  fhocail  a  labhrar 
riu  le  creidimh,  ach  a'  gabhail  air  an  aghaidh  fathast  'nan 
slighe  fèin.  Agus  gidheadh  tha  aobhar  eagail  gur  ann  a 
tha  cuid  'gan  toileachadh  fèin  innte,  mar  gu'n  ruigeadh  iad 
air  inbhe  chomharaichte  anns  an  diadhachd. 

Tha  cuid  eile,  theagamh,  ris  a  chleachdadh  cheudna  'nan 
smuaintibh  uaigneach,  ged  nach  cluinnear  iad  ris  a'  ghearan 
cheudna  an  leth  a  muigh.  Tha  iad  mar  is  trice  ri  caoidh 
neo-tharbhach  na  mi-mhisnich  ;  a  tha  air  a  mheudachadh 
ann  an  cuid  o  laigse  nàdurra  a  tha  coimhcheangailte  riu. 
Chi  sinn  cuid  dhuibh  so  gach  aon  là.  A  nis,  ciod  a'  bhuann- 
achd  a  th'  anns  na  nithibh  so?  Ciod  a  bhuannaich  Sion 
'nuair  a  ghlaodh  i,  "  Threig  an  Tighearn  mi,  agus  rinn  mo 

Thighearn  mo  dhì-chuimhneachadh  ?"  no  Iacob,  'nnair  a 
thubhairt  e,  "  Tha  mo  shlighe  folaichte  o'n  Tighearn,  tha 
mo  chòir  air  a  leigeadh  air  dearmad  le  mo  Dhia1?"  G-un 
teagamh  bha  na  nithe  so  cronail  dhoibh  fèin.  'JSuair  a 
mhothaich  Daibhidh  gu'n  robh  'inntinn  fèin  a'  claonadh 
chum  an  t-suidheachaidh  so,  'nuair  a  thubhairt  e,  "  C'ar  son 
a  dhì-chuimhnich  thu  mi  1  c'ar  son  a  tha  mi  a'  triall  gu 
dubhach  air  son  foirneirt  an  eascaraid1?"  tha  e  'mosgladh 
suas  gu  grad  agus  'ga  chronachadh  fèin,  ag  ràdh,  "  C'ar  son 
a,  tha  thu  air  do  leagadh  sios,  0  m'anam  ì  agus  c'ar  son  a 
tha  thu  fo  bhuaireas  an  taobh  a  stigh  dhiom  ?  earb  thusa  à 
Dia,"  Salm  xliii.  "2,  5. 

Feumar  a  ràdh,  ma  seadh,  ris  an  luchd-gearan  lag- 
xuhisneachail  so,  mar  a  thubhairt  Dia  ri  Iosua,  "  Eiribh 
suas  ;  c'ar  son  a  luidheas  sibh  mar  so  air  bhur  n-aghaidh  ?" 
Am  bheil  sibh  a'  saoilsinn  'ur  cor  a  chur  am  feabhas  le  bhi 
'miannachadh  gu'm  bitheadh  e  mar  sin,  no  le  bhi  'gearan 
gu  bheil  e  cho  truagh  ?  Am  bheil  'ur  caoidh  nach  'eil  còir 
agaibh  ann  am  maitheanas  'na  mheadhon  orduichte  le  Dia 
chuin  a  bhi  'ga  fhaotainn  ?  Cha-n  'eil  idir ;  cha-n  e  so  an 
dòigh  a  ghnàthaichear  leibh  do  'ur  taobh  fèin  ann  an  nithe 
nàdurra  saoghalta.  Ni  sibh  meadhona  a  chleachdadh  gu 
dìchiollach  annta  sin  chum  a  bhi  'faotainn  leigheis  no  saorsa. 
Cha  dean  guidhe  agus  gearan  bhur  riarachadh  a  thaobh  nan 
nithe  a's  lugha  a  bhuineas  do'n  bheatha  a  ta  làthair ;  mar 
gu'm  bitheadh  e  de  chomharachadh  Dhè  a  bhi  dìchiollach 
a'  gnàthachadh  mheadhona  nàdurra  chum  a  bhi  coimhlion- 
adh  chrìochan  nàdurra,  agus  nach  bitheadh  e  air  sin  a 
chomharachadh  a  thaobh  nithe  spioradail. 

Na  bithibh  a'  cur  comhairle  ri  'ur  cridheachaibh  fèin  a 
mhain.  Ciod  e  sin  chum  am  bheil  an  Sgriobtuir  'g  'ur 
gairm  anns  a'  chor  anns  am  bheil  sibh?  Nach  e  dìchioll 
agus  gniomhachas  spioraid  ì  Am  bheil  sibh  air  bhur  taom- 
adh  o  shoitheach  gu  soitheach,  eadar  ciùine  nan  dòchas  agus 

tòrachd  nan  eagal  ?  Am  bbeil  sibli  a  dhìobhail  sìthe,  agus 
comhfhurtachd,  agus  seasmhachd  ?  C'ar  son,  ma  seadh,  a 
tha  bhur  brù  ri  talamh  1  Eiribh  suas,  deanaibh  faire,  agus 
ùrnuigh,  agus  trasgadh,  agus  beachd-smuaineachadh,  cuiribh 
làmh  ainneartach  'n  'ur  n-ana-miannaibh  truaillidh  ;  na  bith- 
eadh  eagal  oirbh  ged  a  thogadh  iad  suas  an  glaodh  ri  guidhe 
gu'n  deanadh  sibh  fathast  an  caomhnadh ;  rachaibh  le  dian 
strì  do  rìgh-chaithir  nan  gràs  le  h-ùrnuigh,  agus  asluchadh, 
agus  liosdachd,  agus  guidhe  gun  tàmh.  Is  e  so  an  dòigh  air 
rìoghachd  nèimh  a  ghlacadh.  Cha-n  iad  na  nithe  so  sìth  no 
dearbh-bheachd  ;  ach  is  earrann  iad  de  na  meadhonaibh  a 
chomharaicm  Dia  chum  a  bhi  'gam  faotainn. 

Ciod  i,  ma  seadh,  a'  chomhairle  a  tha  freagarrach  do'n 
anam  anns  a'  chor  so  1  Gun  teagamh,  comhairle  an  abstoil, 
2  Phead.  i.  10,  "  Deanaibh  tuilleadh  dìchill  chum  bhur 
gairm  agus  bhur  taghadh  a  dheanamh  cinnteach."  "  Mo 
thruaighe  !"  deir  an  t-anam,  "tha  mi  gun  chinnte  sam  bith 
agam,  ach  an  àite  sin,  tha  mi  ainniseach,  truagh,  air  mo 
luasgadh  leis  an  doininn,  agus  gun  chomhfhurtachd  agam. 
Tha  mo  chridhe  a'  diùltadh  a  thighinn  gu  seasmhachd.  Tha 
mi  gun  dearbh-bheachd  agam,  agus  gun  fhios  agam  am  bheil 
mi  air  mo  thaghadh  no  air  mo  ghairm  ;  seadh,  is  e  m'  eagal 
gu'n  crìochnaich  mi  ann  an  dorchadas  agus  bròn. 

Dhoibhsan,  ma  seadh,  leis  am  bu  mhiann  comhairle 
thoirt  do'n  anam  bhochd  anns  a'  chor  so,  bheireamaid 
seachad  an  dà  rabhadh  so  : — 

1.  Gu  bheil  mòr  ghliocas  spioradail  feumail  anns  a' 
chùis,  ann  a  bhi  'tairgseadh  comhfhurtachd  do  anamaibh 
ann  fin  àmhghar.  Ma  tha  teangadh  nan  daoine  fòghluimte 
feumail  ann  an  ni  sam  bith,  is  e  so  e,  — gu'm  b'  urrainn  iad 
focal  a  labhairt  ann  an  deadh  àm  ris  an  neach  a  tha  airs- 
nealach.  Ma  tha  daoine  a'  tairgseadh  comhfhurtachd  an 
t-soisgeil  air  thuaiream,  gun  a  bhi  gu  dligheach  a'  toirt 
fainear  ciod  e  fior  chor  agus  fìor  shuidheachadh  nan  anama 

ris  ara  bheil  iad  a'  buntuinn,  is  ann  ro  ainmic  a  bhitlieas  an 
saothair  chum  tairbhe,  agus  bithidh  e  gu  tric  cronail.  Agus 
thugadh  muinntir  an  aire  cionnus  a  ni  iad  an  anaman  agus 
an  coguisean  a  chur  ann  an  làmhaibh  dhaoine  aig  am  bheil 
briathran  mìne  r'an  labhairt  ris  na  h-uile  fear  a  thig. 

2.  Ma  tha  seòladh  no  comhfhurtachd  de'n  t-seòrsa  so  air 
a  thabhairt,  eadar-dhealaichte  o'n  t-seòladh  agus  as  eugmh- 
ais  na  comhairle  sin  a  dh'  ainmicheadh  timchioll  faire,  agus 
dìchioll,  agus  dian  strì  spioradail  ann  an  rathad  dìeasdanais, 
tha  e  anabarrach  cunnartach,  agus  bithidh  e  gun  teagamh 
gun  tairbhe  ;  oir  faiceamaid  a'  chomhairle  a  tha  an  Spiorad 
Naomh  a'  toirt  dhoibh-san  anns  a'  chor  so  leis  am  bu  mhiann 
"  an  gairm  agus  an  taghadh  a  dheanamh  cinnteach,"  leis 
am  b'  àill  a  bhi  saor  o'n  eagalan  agus  o'n  amharusan,  agus 
a  tha  ri  gearan  gu  bheil  iad  ann  an  dorchadas  agus  ann  an 
cunnart.  "  Air  deanamh  an  uile  dhìchill  dhuibhse,"  deir 
e,  "  cuiribh  ri  'ur  creidimh,  deadh-bheus,"  agus  mar  sin  air 
aghaidh,  2  Phead.  i.  5-7  ;  "oir,"  tha  e  'g  ràdh,  "  ma  ni  sibh 
na  nithe  so  cha  tuit  sibh  a  chaoidh  :  oir  mar  sin  frithealar 
gu  pailt  dhuibh  slighe  a  steach  do  rìoghachd  shiorruidh  ar 
Tighearna  agus  ar  Slànuighir  Iosa  Criosd,"  rann  11.  Sibhse 
7tha  nis  ann  an  iomallaibh  na  rìoghachd,  aig  nach  'eil  fios 
am  buin  sibh  fathast  dhi  no  nach  buin,  frithealar  slighe 
dhuibh  a  steach  do  rìoghachd  Chriosd,  agus  bithidh  tomhas 
.saoibhir  de'n  aoibhneas,  agus  de'n  chomhfhurtachd,  agus 
cle'n  ghlòir  a  bhuineas  do'n  rìoghachd  air  a  chomhpairteach- 
adh  ribh.  Is  i  so,  ma  seadh,  comhairle  an  Spioraid  Naoimh 
anns  a'  chor  anns  am  bheil  sibh ;  agus  is  e  so  an  gealladh 
beannaichte  a  tha  coimhcheangailte  ri  bhi  'gabhail  a  chomh- 
airle ;  cha  mhò  a  dh'  fheudar  an  dòigh  càirdeil  a  dh'  ain- 
micheadh  roimh  air  a  bhi  frithealadh  corahfhurtachd  a 
dhealachadh  o  a  chomhairle. 

Ach  theagamh  gu'n  abair  sibh  a  nis,  "Tha  sinne  cho 
marbhanta,  trom,  agus  cho  mòr  fo  chumhachd  nan  truaillidh- 

eachd  agus  nam  buairidhean,  as  nach  'eil  a'  shamhuil  sin  de 
chleachdadh  na  beatha  spioradail  comasach  dhuinn  a  dhean- 
adh  aon  ghràs  a  chur  ri  gràs  eile."  Ach  am  bheil  sibh  a^ 
gnàthachadh  gach  uile  dhìchioll  agus  oidhirp,  aig  gach  àm 
agus  anns  gach  dòigh  a  chomharaich  Dia,  an  leth  a  stigh 
agus  an  leth  a  muigh,  ann  an  uaigneas  agus  'am  follais, 
chum  na  crìche  so  ì  Am  bheil  sibh  ri  beachd-smuaineach- 
adh,  ri  ùrnuigh,  ri  faire,  ri  trasgadh,  gun  chothrom  a 
dhearmad,  a'  gìeidheadh  'ur  cridheachan,  'g  'ur  ceusnach- 
adh  fèin,  a'  seachnadh  nan  uile  bhuairidhean  agus  gnoth- 
richean  a  bhitheadh  a'  toirt  crìonaidh  agus  seargaidh  air 
cleachdadh  gach  gràis  annaibh  ì  Am  bheil  na  nithe  so  a" 
meudachadh  annaibh  1  Mo  thruaighe !  cìia-n  urrainn 
sibhse  so  a  choimhlionadh,  tha  sibh  cho  mi-chomasach, 
lag.  Ach,  mo  thruaighe !  cha-n  àill  leibh,  cha  dealaich 
sibh  ri  'ur  socair,  cha  chlaoidh  sibh  bhur  n-ana-miannan, 
cha  dean  sibh  gach  uile  dhìchioll  a  chleachdadh  ;  gidheadh 
feumaidlr  sibh  aghaidh  a  chur  air,  air  neo  a  bhi  toileach 
bhur  làithean  a  chaitheadh  ann  an  dorchadas,  agus  luidh 
sios  ann  an  doilgheas. 

Air  a'  mhodh  so  tha  daoine  gu  tric  a'  dìobradh.  Am 
foghainn  e,  gu'm  faighteadh  daoine  a'  caoidh  amaideis  an 
nàduir  agus  an  slighean,  moch  agus  anmoch,  agus  gidheadh 
a  bhi  ri  gle  bheag  faire  rè  uair  sam  bith  de'n  là  1  An  e  so 
a  bhi  "  deanamh  tuilleadh  dichill  ?  "  An  e  so  a  bhi  "  'làn- 
oibreachadh  an  slàinte  fèin  le  h-eagal  agus  ball-chrith  ? " 
Agus  nach  fheudar  luchd-aideachaidh  fhaicinn  a'  gabhail 
saorsa  dhoibh  fèin  ann  an  slighibh  amaideis,  agus  diomh- 
anais,  agus  feirge,  agus  farmaid,  agus  leisge,  maille  r'an 
samhuil  eile,  agus  gidheadh  an  cluinntinn  ri  gearan  gu 
bheil  iad  gun  aoibhneas,  gun  shith,  gun  dearbh-bheachd  ? 
Nar  leigeadh  Dia  gu'm  bitheadh  sibh  air  sheòl  eile,  no  gu'n 
deanadh  sinn  focal  sìthe  a  labhairt  ribh  anns  a'  chor  anns 
am  bheil  sibh.    Ma  tha  neach  air  'fhaotainn  ag  imeachd  gu 

ìni-churainach,  dearmadach,  no  a'  gabhail  saorsa  dha  fèin 
anns  a'  pheacadh,  agus  gu'n  cluinn  sinn  e  ri  gearan  nach 
'eil  fhios  aige  an  d'  thuair  e  maitheanas  peacaidh  no  nach 
d'  fhuair ;  ma  thèid  sinn  a  thairgseadh  comhfhurtachd  dha 
gun  a  bhi  sparradh  a  dhleasdanais  air,  a  bhi  gu  dìchiollach 
a'  gnàthachadh  nan  uile  mheadhona  a  chomharaich  Dia 
chum  saorsa  'fhaotainn  as  a  chor  anns  am  bheil  e,  cha-n 
'eil  sinn  ach  a'  tairgseadh  deoch  mharbhtaich  dha. 

Feumaidh  an  t-anam  sin,  ma  seadh,  a  tha  anns  na 
doimhneachdaibh  a  thighinn  gu  ruige  so,  ma  tha  e  'ciallach- 
adh  saorsa  'fhaotainn.  Feumar  gearanan  lag-mhisneachail, 
agus  gach  leithsgeul  a  ghnàthaichear  an  aghaidh  an  dìchill 
spioradail,  a  thilgeadh  a  thaobh ;  oir  mur  bi  so  deanta, 
cha-n  'eil  ach  ro  bheag  dòchais  d'a  thaobh  gu'n  ruig  e  air 
sìth,  no  suaimhneas,  no  seasmhachd.  Tha  eisempleir  comh- 
araichte  againn  anns  a'  chèile,  Faic  Dan  Shol.  v.  2-8. 


Thugaibh  an  aire  nach  labhair  sibh  qm  mi-iomchuidh  mu  Dhia 
agus  m'a  shlighibh  n'nr  n-àmhghar. 

Thugadh  muinntir  an  aire,  'nuair  a  tha  iad  fo  amharus, 
agus  imcheist,  agus  àmhghar,  nach  toir  iad  cleachdadh  do 
smuaintibh  cruaidhe  mu  Dhia,  no  do  bhriathraibh  mi- 
chubhaidh  m'a  thimchioll  fèin  no  a  shlighean,  no  do 
chagarsaich  uaigneach  gur  co  maith  gach  uile  fheitheamh  a 
thoirt  thairis  ri  bhi  fantuinn  anns  a'  chor  anns  am  bheil 
iad,  chionn  nach  'eil  leigheas  air  an  son. 

Tha  tri  amannan  anns  am  bheil  an  samhuil  so  de 
smuaintibh  ullamh  air  grèim  'fhaotainn  ann  an  inntìnnibh 
dhaoine  ;  a  tha  air  uairibh  'gan  taisbeanadh  fèin  gu  follais- 

each  ann  am  briathraibh  mi-iomchuidh  mu  thimchioll  Dhè 
agus  a  shlighean  : — 

1.  Fo  imcheist  mhòr  inntinn  do  bhrìgh  uamhuinn 
àmhgharaich  èigin  air  a  leagadh  oirre  o'n  Tighearn. 

2.  'Nuair  a  tha  buaireadh  trioblaideach  a'  buanachadh 
rè  uine  fhada  ;  de'm  bheil  iomadh  eisempleir  againn  :  cuid 
dhiubh  ni  sinn  ainmeachadh. 

3.  Fo  mhi-mhisneach  spiaradail,  tre  chumhachd  ana- 
mianna  no  bhuairidhean.  'Nuair  a  tha  duine  air  tomhas 
saorsa  'fhaotainn  tre  ghràs  o  mhothachadh  imcheisteach  de 
chiont  peacaidh  àraidb,  no,  theagamh,  pilleadh  fhaotainn  o 
shlighe  a'  chùl-shleamhnachaidh  agus  na  h-imeachd  mi- 
chùramaich  fa  chomhair  Dhè,  air  chor  as  gu  bheii  e  nis 
'gabhail  air  'aghaidh  gu  suilbhir  ann  an  slighe  na  h-ùmhlachd; 
ma  tha  an  duine  so  a  nis,  tre  chumhachd  buairidh,  no  tre 
sheòltachd  ana-mianna,  no  chion  faire,  air  a  ribeadh  a  rìs 
anns  na  peacaidhean  no  anns  na  slighean  claona  o'n  robh  e 
air.  ])illeadh,  no  ma  dh'  fhàs  e  dearmadach  a  thaobh  na 
h-ùmhlachd  a  bha  e  'coimhlionadh,  cha-n  e  mhain  gu'm  bi 
eagalan  mi-mhisneachail  ullamh  chum  grèim  a  dheanamh 
air,  ach  theagamh  gu'n  glacar  e  le  rùintean  uaigneach  gach 
uile  strì  a  thoirt  thairis,  chionn  nach  'eil  tairbhe  ann,  agus 
nach  'eil  Dia  a'  gabhail  suim  idir  dheth. 

Ni  sinn  eisempleir  no  dhà  a  shònrachadh  anns  gach  cor 
fa  leth  :— 

Tha  an  ceud  aon  againn  ann  an  Iob,  ann  an  àird  a 
dheuchainnean  agus  'uamhasan  o  làimh  an  Tighearna. 
Faic,  'am  measg  àitean  eile,  caib.  x.  3  :  "  Am  maith  leat," 
tha  e  'g  ràdh  ri  Dia,  "  gu'n  sàraicheadh  tu  1  gu'n  deanadh 
tu  tàir  air  obair  do  làmh  ? "  Ah  !  na  cnuimhean  bochda 
a  tha  sinn  ann  cò  ris  am  bheil  ar  gnothuch  ?  "  Cò  a  their 
ri  rìgh,  Tha  thu  aingidh  1  no  ri  daoinibh  urramacli,  Tha 
sibh  ain-diadhaidh  ì  Agus  an  labhair  sibhse  ris  an  Ti  a  ni 
tàir  a  thaomadh  air  àrd-uaislibh,  aig  nach  'eil  tuilleadh 

meas  orra  na  tha  aig  air  an  dìobarach  a  tha  anns  an  dus- 
lach  : "  Faicibh  fòs  an  eomh-dhùnadh  chum  am  bheil  na 
smuaintean  so  'ga  threòrachadh :  caib.  xiv.  16,  17,  "  Tha 
thu  ag  àireamh  mo  cheum  :  agus  nach  'eil  thu  ri  faire  air 
mo  pheacadh  ?  Senlaichte  ann  an  ceangiachan  tha  m' 
eusaontas,  agus  fuaighidh  tu  suas  m'  euceart."  Tha  e'cur 
as  leth  Dhè  gur  nàmhaid  e,  a'  feitheamh  nan  cothrom  'na 
aghaidh,  mar  gu'm  b'  aoibhneas  a  thuisleadh  leis,  a'  toirt  an 
ro  aire  nach  bìtheadh  aon  d'a  pheacaidhean  air  chall  'nuair 
a  thigeadh  e  a  ghabhail  gnothuich  ris.  iSTam  b'e  so  da 
rireadh  a'  chùis  da  thaobh,  rachadh  as  da  gu  siorruidh,  mar 
a  tha  e  f  èin  ag  aideachadh  ann  an  àit  eile. 

A  thaobh  an  dara  coir  tha  eisempleir  againn  anns  an 
eaglais  :  Tuir.  iii.  18,  "Thubhairt  mi,  Tha  mo  spionnadh 
agus  mo  dhòchas  air  bàsachadh  o'n  Tighearn."  Tha  gach 
uile  chleachdadh  gràis  ann  an  rathad  neirt  spioradail  agus 
dùil  ri  tròcair  air  dìobradh.  Agus  ciod  gus  an  d'thugadh 
i  ]e  so  1  Tha  smuaintean  cruaidhe  ri  cagarsaich  innte  mu 
Dhia :  mar  ann  an  rann  8,  "  Trà  ghlaodhas  agus  a  dh' 
èigheas  mi,  tha  e  druideadh  a  mach  m'  ùrnuigh  ; "  agus 
rann  44,  "  Chòmhdaich  thu  thu  fèin  le  neul,  ionnus  nach 
rachadh  m'  ùrnuigh  troimhe."  Tha  na  nithe  so  ro  dhoil- 
gheasach  do  Dhia,  agus  cha-n'eil  iad  air  dhòigh  sam  bith 
feumail  do'n  anam  'na  chor  ;  seadh,  is  ann  a  tha  iad  ni's 
mò  agus  ni's  mò  'ga  fhagail  neo-fhreagarrach  air  son  cleachd- 
stàh  gach  dleasdanais  a  chomharaicheadh  mar  mheadhon 
saorsa. 

B'e  so  mar  an  ceudna  cor  Ionah  :  caib.  ii.  4,  "  Thubhairt 
mi,  Tha  mi  air  mo  thilgeadh  a  macb  à  f  radharc  do  shùl ;  " — 
"  Tha  mo  chor  gun  leigheas ;  is  co  maith  suidh  sios  ri  bhi 
cathachadh  ;  cha-n'eil  mi  ach  a'  saothrachadh  'an  dìomhanas. 
Is  èigin  dhomh  bàsachadh,  mar  neach  air  a  thilgeadh  à 
fradharc  sùl  Dhè."  Bha  an  gearan  ceudna  aig  Heman  'na 
àmhghar,  Salm  lxxxviii. 

Uime  sin,  chum  gu'n  deanadh  sibh  fenm  dligheach  de'n 
riaghailt  so,  deanaibh  an  dà  bheachd  a  leanas  a  ghleidheadh 
a  ghnàth  an  cuimhne  : — 

1.  Nach  buin  e  dhuibh-sa  a  bhi  'toirt  dlighe  Chriosd  as 
a  làimh,  chum  a  bhi  'toirt  breth  air  'ur  n-anamaibh  fèin 
a  thaobh  a'  pheacaidh  agus  a  dhroch-thoillteanais.  Is  e 
dleasdanas  dhaoine  a  bhi  toirt  breth  orra  fèin  a  thaobh  a' 
pheacaidh  agus  a  dhroch-thoillteanais.  Is  e  dreuchd  agus 
obair  Chriosd  a  bhi  'toirt  breth  air  ar  staid  agus  air  ar  cor 
ann  an  coimh-cheangal  ris  an  t-slàinte  a  dh'  ulluicheadh, 
agus  aige-san  tha  sin  r'a  fhàgail. 

2.  Thugaibh  fainear  gu'n  dean  smuaintean  cruaidhe 
timchioll  an  dòigh  air  am  buin  Dia  ribh,  agus  binn  gharg, 
mhi-mhisneachail  a  chur  an  cèill'n  'ur  n-aghaidh  fèin,  bhur 
cridheachan  a  chur  ceum  air  cheum  air  theicheadh  o  Dhia* 
Uime  sin,  na  ceadaichibh  d'an  samhail  so  a  smuaintean  a 
bhi  truailleadh  'ur  n-inntinnean  ;  agus  na  tugaibh  eas-onoir 
do  Dhia  le  briathraibh  a  bhitheadh  a'  toirt  beum  do'n  ghràs 
agus  do'n  truas  neo-chrìochnach  a  tha  e  cleachdadh  do  'ur 
taobh. 


Cuiribh  gu  buil  na  comharaidhean  air  mhaith  a's  lugha  a  thig  o 
Dhia  ann  an  rathad  gràis  no  maitheanais. 

Nam  bu  mhiann  leibh  seasmhachd  fhaotainn,  agus 
dearbh-bheachd  comhfhurtail  air  còir  ann  am  maitheanas 
tre  fhuil  Chriosd,  cuiribh  gu  buil  am  foillseachadh  a's  lugha 
a  bheir  e  dheth  fèin  do'ur  n-anamaibh,  agus  an  comharadh 
a's  lugha  air  a  ghràdh  ann  am  maitheanas  a  bheirear 
dhuibh  ann  an  slighibh  Dhè.  Tha  a'  chèile  'toirfc  an  aire  do 
Fhear-a-gràidh,  agus  a'  deanamh  gàirdeachais  ann,  'nuair 
a  tha  e  'na  sheasamh  air  cùl  a'  bhalla,  a'  sealltuinn  a  mach 
air  na  h-uinneagaibh,  agus  'ga  nochdadh  fèin  troimh  'n 

chlèith, — gun  sheallaclh  soilleir  sam  bith  'fhaotainn  dheth, 
Dan  Shol.  ii.  9.  Tha  i  'deanamh  grèim  air  an  taisbeanadh 
a's  lugha  chum  a  bhi  'misneachadh  a  cridhe,  agus  a  bhi 
'lasadh  suas  a  h-aigne  ann  an  gràdh  dha.  'Nuair  a  bhitheas 
daoine  ann  an  cunnartaibh  cha  suidh  iad  sios  a'  feitheamh 
gus  an  tig  ni-èìgin  thuca  a  bheireadh  saorsa  neo-mbearachd- 
ach  dhoibh  ;  ach  ni  iad  grèim  air  a'  cheud  ni  a  thig  'nan 
rathad  o'm  feudadh  iad  tomhas  sam  bith  de  chuideachaclh 
'earbsadh.  Agus  tha  Dia  air  a'  mhodh  so  gu  tric  a'  cur  an 
cèill  a  chuideachaidh  fèin,  mar  nach  fàgadh  e  aig  an  anani 
ach  a  mhain  dòehas  gu  f  eudadh  saorsa  'bhi  idir  comasach  air 
a  shon  :  mar  ann  an  Seph.  ii.  3,  "Feudaidh  e  bhith  gu'n 
tèarnar  sibh  ann  an  là  feirge  an  Tighearna  ; "  agus  Ioel  ii. 
i±,  "Cò  aig  am  bheil  fios  nach  pill,  agus  nach  gabh  e 
aithreachas,  agus  nach  fàg  e  beannachd  'na  dhèigh  ?  " — 
"  Feudaidh  e  bhith  gu'n  tèarnar  sinn  ;  cò  aig  am  bheil  fios 
nach  fhàg  e  beannachd."  Tha  an  t-anam  air  am  bheil  sinn 
a'  labhairt  ro  ainniseach,  air  a  luasgadh  leis  an  cloininn, 
agus  gun  chomhfhurtachd  aige.  Anns  an  dòigh-labhairt  so, 
ma  seadh,  anns  am  bheil  iomradh  air  a  thoirt  air  gràs  agus 
tròcair,  tha  plathadh  beag  soluis,  mar  gu'm  b'ann,  air  a 
chur  air  saorsa  'eigin.  Cò  aig  am  bheil  tìos  nach  e  so 
Crìosd  ì  cò  a's  urrainn  a  ràdh  nach  e  so  maitheanas  ì  Tha 
impidh  air  a  chur  air  an  anam  ;  cha-n  urrainn  e  àicheadh 
nach  do  chuireadh  impidh  air,  anns  a'  mheadhon  so  no  anns 
a'  mheadhon  ud  eile,  gu  bhi  'creidsinn  gu  feudadh  eadhon 
tròcair  agus  maitheanas  a  bhi  ann  air  a  shon-san  fathast. 
Is  leòir  so  chum  aghaidh  an  anama  a  thionndadh  air,  agus 
chum  gach  uile  oidhirp  a  ghnàthachaclh  a  dheanadh  a 
ghreasad  gu  ruig  a  shuaimhneis. 

Thugaibh  fainear  ciod  a  tha  bacadh  bhur  sith. 

Chum  a  bhi  'toirt  nan  riaghailtean  coitchionn  so  gu 
ceann,  cha  dean  sinn  ach  an  seòladh  m'a  dheireadh  so  a 
thairgseadh  : — Thugaibh  fainear  air  dhòigh  àraidh  ciod  e 
sin  a  tha  'g  'ur  gleidheadh  o  shìth  fhaotainn,  tre  dhearbh- 
bheachd  sheasmhach  air  còir  ann  am  maitheanas  an  t-sois- 
geil.  Na  bibhibh  a  ghnàth  ri  luasgadh  sios  agus  suas  ann 
an  teagamh  fo  bheachdaibh  coitchionna  ;  ach  deanaibh 
cùisean  a  thoirt  gu  ceann,  agus  bunait  bhnr  dòchais  a  chur 
air  dheuchainn,  a  dh'  fhaicinn  am  foghainn  e  chum  bhur 
gleidheadh  anns  gach  imcheist  mhi-mhisneachail  fo'm  bheil 
sibh.  Deanaibh  bhur  lot  a  rannsachadh,  gus  am  bi  fios  air 
'fhaotainn  am  bheil  leigheas  air  a  shon. 

A  nis,  anns  a'  chùis  so,  cha-n  urrainn  sinn  earbsadh  gu'n 
deanadh  muinntir  fèin  gach  cor  àraidh  anns  am  bheil  iad 
a  chur  an  cèill,  ionnus  gu  feudamaid  an  toirt  fainear  agus 
an  cur  ris  an  riaghailt;  ach  feumaidh  sinn  fèin  na  h-àmh- 
gharan  sin  anns  am  bheil  inntinnean  dhaoine  mar  is  tiic  a' 
tuiteam  anns  an  t-suidheachadh  so  a  chruinneachadh  fo 
chinn  coitchionn  èigin,  agus  an  sin  breth  a  thoirt  d'an  taobh 
a  rèir  focail  na  fìrinn.  Ni  sinn,  uime  sin,  beagan  cheann 
coitchionn  ainmeachadh,  chum  am  feudar  a'  chuid  a's  mò 
de'n  reusonachadh  sin  a  chruinneachadh  a  bhitheas  aig 
anaman  fo  àmhghar  an  aghaidh  an  sìthe  fèin,  agus  an  sin 
fàgaidh  sinn  iad  gu  bhi  air  an  comh-chur  chum  saorsa  dhoibh, 
mar  a  chi  Dia  iomchuidh  an  solus  a  dheanamh  èifeachdach. 

An  dara  ceann  coitchionn  de  chomh-chur  na  fìrinne  sin  a  tha  r'ar 
n-aghaidh — Aobharan  bhuaireas  spioradail— An  ceud  aon, 
àmhgharan— Dòighean  agus  meadhona  leis  am  bheil  àmh- 
gharan  air  an  leasachadh— Riaghailtean  m'an  timchioll. 

Is  e  a  tha  nis  air  thoiseach  oirnn  an  dara  earrann  de'n 
dara  feum  coitchionn  a  tha  r'a  fhòghlum  o'n  fhìrinn  air  an 
robh  sinn  a'  labhairt.  Is  e  a  tha  'nar  n-aire,  a  bhi  'treòr- 
achadh  anama  a  dh'  ionnsuidh  sìthe  ri  Dia,  tre  dhearbh- 
bheachd  ghràsmhor  de  chòir  anns  a'  mhaitheanas  sin  a  tha 
maille  ris  ;  agus  tha'n  dara  earrann  so  a'  coimh-sheasamh, 
mar  a  dh'  ainmicheadh  roimh,  ann  a  bhi  'toirt  fainear  cuid 
de  na  h-imcheistibh  sin  anns  am  bi  inntinnean  dhaoine  ar 
tuiteam,  agus  leis  am  bheil  iad  air  an  gleidheadh  o  shìth. 

I.  Bithidh  an  samhuil  so  de  thagraidhean  an  aghaidh 
sìth  an  anama  agus  deadh-ghean  fhaotainn  o  Dhia  ag  èirigh 
o  àmhgharaibh ;  rinn  iad  sin  o  shean,  agus  tha  iad  a'  dean- 
amh  sin  a  thaobh  mhòran  air  an  là  'n  diugh.  'Nuair  a  tha 
àmhgharan  air  an  an-tromachadh  ann  am  breithneachadh 
an  anama,  aon  chuid  o  an  nàdur  àraidh  fèin  no  o  na  nithe 
a  tha  'nan  comh-chuideachd,  tha  iad  air  iomadh  dòigh  a' 
drùghadh  air,  agus  air  uairibh  tha  iad  a'  dorchachadh  na 
h-inntinn  cho  mòr  as  gu  bheil  smuaintean  ag  èirigh  innte, 
nach  'eil  anns  na  h-àmhgharan  so  ach  teachdairean  feirge 
agus  comharaidhean  diomaidh,  agus,  uime  sin,  gu  bheil  iad 
a'  dearbhadh  nach  'eil  maitheanas  no  deadh-ghean  air  fhaot- 
ainn  fathast  o  Dhia. 

A  nis,  tha  an  airnsir  so  a  tha  làthair  na  h-aimsir  àmhgh- 
aran  comharaichte  do  mhòran,  aig  am  bheil  iomadh  ni  'nan 
comh-chuideachd  anns  an  fhreasdal  a  tha  'gan  an-tromach- 
adh.  Tha  cuid  dhiubh  air  teachd  air  dhòigh  uamhasach 
agus  obann  ann  an  nithe  ris  nach  robh  sùil,  agus  nach  'eil 
a'  tachairt  ann  am  freasdal  Dhè  rè  iomadh  linn.    Is  amhuil 

sin  cor  na  muinntir  a  thugadh  gu  bochduinn  leis  an  teine 
mhillteach  a  rian  ar  fiosrachadh  o  chionn  ùine  ghoirid.* 
Bha  cuid  a  chaill  an  teaghlaichean  uile,  eadhon  an  sliochd 
gu  h-iomlan ;  ann  an  ro  bheagan  làithean  clh'  fhàgadh  iad 
'nan  aonar,  mar  anns  a'  phlàigh.f  Bha  muinntir  eile  aig 
an  robh  deuchainnean  ro  dhoilgheasach,  aon  chuid  'nam 
pearsaibh  fèin  no  'nan  luchd-dàimhe,  o  shàruchadh  agus  o 
gheur-leanmhuinn  dhaoine.  Agus  tha  na  nithe  so  a' 
drùghadh  air  iomadh  dòigh  eugsamhuil  air  inntinnibh 
dhaoine.  Tha  cuid  ri  glaodhaich,  mar  a  bha  an  rìgh 
aingidh  sin,  "  Feuch,  tha'n  t-olc  so  o'n  Tighearn ;  c'ar  scn  a 
dh'  fheithinnse  air  an  Tighearn  ni's  fhaide  ?  "  agus  an  sin  a' 
dol  a  dh'  iarraidh  saorsa  o'n  ana-miannaibh  fèin  ; — bithidh 
cuid  ag  iomchair  an  trioblaidean  gu  calma  o'n  spionnadh 
nàdurra  a  tha  'nan  cridheachaibh  ; — tha  cuid  eile  a  fhuair 
feum  naomhaichte  o'n  deuchainnibh  maille  ri  aoibhneas  anns 
an  Tighearn  :  gidheadh  tha  sinn  a'  faotainn  mhòran  a' 
glusad  gu  trom  fo'n  uallaichibh,  le'n  inntinnèan  air  an 
dorchachadh  le  iomadh  beachd  chlaon  mu  gràdh  Dhè  asrus 
mu'n  còir  phearsanta  fèin  'na  ghràs.  Uime  sin,  cha  bhi  e 
gu  h-iomlan  gun  aobhar  beagan  a  labhairt  air  a'  cheann  so 
anns  a'  cheud  àit.  Tha  sinn  ag  ràdh,  ma  seadh,  gu  bheil 
trioblaidean  o'n  leth  a  muigh  gu  tric  a'  toirt  a'  chothruim, 
mur  'eil  iad  a'  toirt  nan  aobharan,  do  àmhgharaibh  mòra 
anns  an  leth  a  stigh.  Tha  tìos  agaibh  mar  a  bha  na 
naoimh  o  shean  a'  cur  an  cèill  a'  mhothachaidh  a  bha  aca 
dhuibh  agus  a'  ghleachdaidh  a  bha  aca  'nan  aghaidh. 

Cha  mhò  a  tha  cùisean  air  sheòl  eile  anns  an  àm  a  tha 

*  B'e  so  "  Teine  mòr  Lunnuinn,"  leis  an  rohh  trì  mìle  deug 
agus  dà  cheud  tighe  air  an  losgadh  suas  anns  a'  bhliadhna  1666. — 

Ead. 

t  Bhris  a'  phlàigh  so  a  mach  ann  an  Lunnuinn  ann  an  1665, 
agus  ghearradh  as  leatha  os  ceann  tri  fichead  mlle  sluaigh. — Ead. 

làthair,  mar  a  tha  aithnichte  dhoibh-san  d'an  gnàth  a  bhi 
ann  an  còmhradh  dhaoine  a  tha  aon  chuid  air  an  glacadh 
ann  an  trioblaidean  ris  nach  robh  sùil  aca,  no  a  tha  air  an 
sàruchadh  le  iomadh  gnè  dheuchainnean  nach  'eil  coslach  ri 
bhi  tighinn  gu  ceann.  'Nuair  a  bheir  iad  fainear  an  cor 
fèin,  an  dà  chuid  mar  a  tha  iad  annta  fèin  agus  'nan  dàimh 
ri  muinntir  eile,  tha  iad  air  an  dà  aobhar  sin  air  an  lionadh 
le  smuaintibh  dorcha,  mi-mhisneachail.  Deir  neach,  "  Tha 
mi  air  mo  luasgadh  o  aon  deuchainn  gu  deuchainn  eile. 
D'am  thaobhsa  tha  na  neòil  fathast  ri  pilleadh  eadhon  an 
dèigh  an  uisge.  Tha  stuaidhean  agus  tonnan  Dhè  uile  dol 
tharum.  Theagamh  'na  oa'  phearsa,  air  mo  chlaoidheadh  le 
tinneas,  agus  pèin,  agus  trioblaid ;  'na  m'  luchd-dàimh,  le'm 
peacaidhean,  no  am  mi-bheusan.  no  am  ^bàs  ;  'na  ui' 
chrannchur,  le  uireasbhuidh,  agus  calldach,  agus  eas-urram. 
Tha  mi  eadhon  mar  niheanglan  air  seargadh.  Xam  bitheadh 
spèis  idir  aig  Dia  do  m'  anam,  am  bitheadh  cùisean  mar  so 
do  m'  thaobh  ?  nach  deanadh  e  m'  àmhgharan  a  thoir  gu 
ceann  ?"  Air  an  làimh  eile,  bheir  iad  fainear  cuid  eile  de'n 
luchd-aideachaidh  ;  tha  iad  a'  faicinn  gu  bheil  bord  air  a 
sgaoileadh  rompa  gach  aon  là,  gu  bheil  lòchran  an  Tigh- 
earna  a'  sìor-dhealradh  air  am  pàilliun,  agus  anns  na  h-uile 
ni  gu'n  ruig  an  làmh  air  miann  an  criclhe, — gun  a  bhi 
labhairt  air  laigse  choitchinn  ar  naduir, — agus  nach  'eil 
doilgheas  idir  a'  cur  làimh  annta.  "  Is  e  so  an  cor.  Afcus 
nam  bitheadh  còir  sam  bith  asfamsa  'na  mhaitheanas  a^us 
'na  ghràs,  an  deanadh  Dia  IsraeiJ  mo  ruagadh  uiar  so  nach 
'eil  ach  mar  dheargainn  anns  na  beanntaibh  ì  an  cuireadh 
se  e  fèin  an  òrdugh  catha  an  aghaidh  duilleig  air  a  luasgadh 
anns  a'  ghaoith  ì  nach  caomhaineadh  e  mi  rè  ùine  bhig  agus 
nach  leigeadh  e  leam  gus  am  faighinn  beagan  comhfhur- 
tachd  ?  Ach  mar  a  tha  cùisean  a  nis,  tha  eagal  orm  gu 
bheil  (  mo  shlighe  foluichte  o'n  Tighearn,  agus  mo  chòir  air 
leigeadh  air  dearmad  le  mo  Dhia.'  "    Tha  an  samhuiì  so  de 

smuaintibh  a'  cur  inntianean  dhaoine  fo  imcheist,  agus 
'gan  cumaii  o  bhi  mealtuinn  na  comhfhurtachd  làidir  sin  a 
tha  Dia  ro  thoileach  gu'm  bitheadh  iad  a'  faotainn,  tre 
dhearbh-bheachd  chomhfhurtail  air  còir  bheannaichte  anns 
a'  mhaitheanas  sin  a  tha  maille  ris. 

A  thaobh  nan  gnè  ghearan  so,  freagram,  anns  a'  cheud 
àit,  gu  bheil  cho  liuthad  ni  mòr  air  a  labhairt  mu  fheum 
nan  àmhgharan,  as  gu  measadh  duine,  a  bha  aineolach  air  a 
chleachdadh  inntinn  a  tha  'nan  comh-chuideachd,  mar  ni 
eu-comasach  gu'm  bitheadh  neach  sam  bith  air  a  luasgadh 
ann  an  amharus  mu  ghràdh  agus  mu  dheadh-ghean  Dhè 
d'an  trid.  Ach  mar  a  tha'n  t-abstol  ag  innseadh  dhuinn 
nach  measar  smachdachadh  air  bith  am  feadh  a  tha  e  làthair 
sòlasach,  ach.  doilgheasach,  is  amhuil  sin  d'a  thaobhsan  a 
rinn  an  t-aideachadh  mòr  sin  ann  an  crìch  a  dheuchainnean, 
gu'm  "bu  mhaith  dha-san  gu'n  robh  e  ann  an  àmhghar," 
blia  e  gidheadh,  mar  a  chuireadh  an  cèiìl,  gu  mòr  air  a 
luasgadh  am  feadh  a  bha  e  annta.  Uime  sin,  tha  cuid  de 
nithibh  tachartach  air  am  faotainn  ann  an  comh-chuideachd 
àmhgharan  mòra,  a  tha  'gan  cur,  mar  a  dh'  fheudadh  cuid  a 
bhi  meas,  an  leth  a  muigh  de  riaghailt  choitchinn  agus  de 
ghealladh  gràidh  agus  gràis  Dhè ;  mar, — 

1 .  Tha  seann  pheacaidhean  agus  mi-hheusan  nan  làithean 
a  dW  fhalbh  air  am  faotainn  gu  tric  ann  an  uchd  mhdran 
àmhgharan.  B'e  so  cor  lob  :  "  Tha  thu  toirt  orm,"  tha 
e'g  ràdh,  "euceartan  m'  òige  a  shealbhachadh."  Faic  a 
thagradh  anns  a'  chùis  so,  caib.  xiii.  23 — 27.  Bha  an  cor 
ceudna  aig  bràithrean  Ioseiph  'nan  àmhgharan  :  Gen.  xlii. 
21,  Thubhairt  iad  r'a  chèile,  Tha  sinn  gu  deimhin  ciontach 
a  thaobh  ar  bràthar,  do  bhrìgh  gu  faca  sinn  cràdh  'anama, 
'nuair  a  ghuidh  e  oirnn,  agus  nach  d'  èisd  sinn  ris  ;  uime 
sin  thàinig  an  airc  so  oirnn  ;"  agus  rann  22,  "Feuch,  tha 
'fhuil  air  a  h-iarraidh  oirnn."  Tha  an  àmhghar  a'  toirt 
ath-bheothachaidh   do   mhothachadh   imcheisteach  cionta 

peacaidh  a  chuir  iad  an  gniomh  iomadh  bliadhna  roimh 
sin. 

2.  Tha  cuid  a  dh'  àmhgharaibh  anns  am  bheil,  mar 
gu'm  b'ann,  ni-èigin  nuadh  agus  neo-ghnàthach,  leis  am 
bheil  an  t-anam  air  a  chur  fo  iongnadh,  ionnus  nach  urrainn 
e  a  chor  fèin  'fhaotainn  ann  an  ni  sam  bith  a  tha  air 
iomradh  gu  coitchionn  timchioll  àmhgharan.  Tha  so  'ga 
ghlacadh  ann  an  iom-chomhairle.  Cha-n  e  àmhghar  gnàthach 
a  tha  'cur  irioblaid  air,  ach  ni  comharaichte  air  chor-èigin 
anns  an  àmhghar  air  am  bheil  droch  coltach  ann  an  seall- 
adh  an  anama,  air  chor  as  gu  bheil  e'n  teagamh  an  robh 
neach  riamh  anns  an  t-suidheachadh  cheudna  no  nach  robh, 
agns  uime  sin  cha-n  urrainn  e  comhfhurtachd  sam  bith  a 
ghabhail  o  eisempleir  sam  bith  a  bha  air  thoiseach  air. 
Bha  an  cor  so  aig  Iob,  aig  bantraich  Sharephait,  agus  aig 
bantraich  Nain,  a  bha  'g  adhlacadh  a  h-aoin  mhic.  Agus 
is  i  toil  Dhè  fathast  a  bhi  air  uairibh  a'  cur  teanntachd 
chomharaichte  èigin  ann  an  iomadh  àmhghar,  a  tha  'cur  an 
anama  fo  imcheist,  ionnus  gu  bheil  uile  chleachdaidhean 
'inntinn  timchioll  gràidh  Dhè  dha  agus  a  chòir  ann  am 
maitheanas  air  an  dorchachadh. 

3.  Ann  an  cuid  a  mhuinntir,  tha  na  h-aigne  nàdurra 
gle  làidir  agus  gle  liosda  mar  a  tha  iad  air  an  socrachadh  air 
nìthibh  ceadaichte,  leis  am  bheil  an  nàdur  air  a  dheanamh 
ffeur-mhothaohailj  maoth,  air  chor  as  gu'n  dean  àmhgharan 
niòra  anabarr  drùghaidh  orra.  A  nis  ged  a  tha  so  na 
dheadh  shuidheachadh  nàdurra  ann  fèin,  agus  ged  a  dh' 
fheudas  e  bhi  ann  an  tomhas  'na  mheadhon  gleidhidh  air  an 
anam  o'n  chalmachd  cridhe  sin  d'am  bheil  Dia  'toirt  fuath, 
gidheadh  mur  bi  faire  air  a  deanamh  os  a  cheann,  feudaidh 
e'n  t-anam  a  ribeadh  ann  an  iomadh  buaireadh  imcheisteach. 
Air  do  aigne  na  muinntir  so  a  bhi  gu  ro  mhòr  air  an 
luasgadh,  tha  iad  a'  dorchachadh  na  h-inntinn,  gus  am  bheil 
i  air  a  lionadh  le  smuaintibh  ro  thuainealach  timchioll 

Dhè  agus  umpa  fèin.  Tha  iad  a'  faicinn  cùis-eagail,  agus 
uainhuinn,  agus  bhròin,  agus  dhubhachais,  anns  na  h-uile 
ni  a  thaisbeanar  dhoibh.  Tha  so  a'  toirt  orra  fannachadh 
fo  mhi-mhisnich,  agus  beachdan  ro  mhuladach  a  bhi  aca 
dhiubh  fèin  agus  d'an  cor. 

4.  Tha  àmhgharan  a'  faotainn  chuid  air  an  ribeadh  le 
ana-miannaibh  laiclir,- — mar  a  tha  gràdh  an  t-saoghail,  no 
toil-inntinnean  saoghalta,  no  ainm  agus  cliù  'am  measg 
dhaoine,  no  cùraman  neo-mheasarra  timchioll  an  sliochd, 
maille  r'an  samhuil  eile  ;  no  theagamh  ann  an  nithibh 
feòlmhor  110  collaidh.  A  nis,  'nuair  a  choinnicheas  iad  so  a 
chèile, — àmhgharan  mòra  agus  ana-mianna  làidir, — gun 
fhios  do  dhuine,  cha  ghabh  e  smuaineachadh  ro  mheud  a' 
bhuaireis  a  chuireas  iad  ri  theine  anns  an  anam.  Far  am 
bheil  ana-miann  sam  bith  gun  chlaoidheadh  tha  e  'cur 
uamhuinn  arms  an  eagal  a  bhitheas  air  an  anam  roimh 
àmhghar.  Agus  tha'n  deadh  aobhar  gu'n  deanadh  e  sin  ; 
oir  ged  a  dh'  fheudadh  Dia  a  bhi  tròcaireach  do  euceartaibh 
dhaoine,  gidheadh  nam  b'e  's  gu'n  tigeadh  e  a  dheanamh 
dìoghaltais  air  son  an  gniomhara,  bhitheadh  an  cor  da 
rireadh  muladach. 

5.  Cha-n'eil  Sàtan  gu  bràth  air  dheireadh  aig  na  h-amaibh 
so  ann  a  bhi  'g  oidhirpeachadh  a  chrìochan  fèin  a  choimhlion- 
adh  air  muinntir  a  tha  air  am  nosrachadh  o  làimh  Dhè. 
B'e  aimsir  an  àmhghair  anns  an  d'  thug  e'n  ionnsuidh  mhòr 
air  Ceann  na  h-eaglais,  ionnus  gu'n  d'  rinneadh  e  'na  uair 
agus  'na  chumhachd  an  dorchadais.  Agus  cha  dean  e 
cothrom  sam  bith  a  dhearmad  anns  am  bheil  e  'meas  gu 
feud  e  cron  a  dheanamh  air  aon  air  bith  d'a  bhuill.  Agus 
is  e  so  am  buaireadh  leis  am  bheil  e  air  mhodh  àraidh  a' 
cur  làimh  annta  anns  na  h-amaibh  sin, — eadhon,  nach  'eil 
Dia  'gan  cur  'an  suim,  agus  gu  bheil  e  'buntuinn  riu  ann 
am  breitheanas  agus  ann  an  geur-cheartas,  mar  ri  muinntir 
aiafnach  'eilcòir  sam  bith  annantròcair  noann  am  maitheanas. 

Uime  sin,  tha  sinn  ag  ràdh,  ged  a  tha  an  fhìrinn  a' 
deanamh  fianuis  gu  bheil  àmhgharan  gu  coitchionn  'nan 
comharaidibh  air  gràdh  agus  cùram  Dhè,  agus  aig  am  bheil 
mar  chrìochaibh  beannaichte  a  bhi  'comh-chumadh  an 
anama  ri  Criosd,  agus  'ga  dheanamh  'na  fhear-comhpairt  de 
naomhachd  Dhè  ;  gidheadh,  air  na  h-aobharaibh  so  a  dh' 
ainmicheadh,  agus  an  samhuil  eile,  tha  iad  gu  tric  'nam 
meadhonaibh  air  a  bhi  'ga  thilgeadh  anns  na  doimhneachd- 
aibh,  agus  a  bhi  'ga  bhacadh  o  dhearbh-bheachd  chomhfhur- 
tail  fhaotainn  de  chòir  anns  a'  mhaitheanas  a  tha  maille  ri 
Dia.  Uime  sin,  chum  nach  bitheadh  so  'na  fhìor  mheadhon 
trioblaid  spioradail  do'n  anam,  feudar  na  riaghailtean  agus 
na  seò-laidhean  a  leanas  a  thoirt  fainear  : — 

1.  Cha-n  e  mhain  gu  bheil  àmhgharan  coitchionna  a 
ghnàth  coimh-fhreagarach  ri  staid  aJ  mhaitheanais,  ach  tha 
àmhgharan  mòra  agus  eugsamhuil  mar  sin  mar  an  ceudna, 
eadhon  'nuair  a  dh'  fheudas  gach  uile  ghnè  an-tromachaidh 
a  bhi  annta,  agus  sin  an  dèigh  iomadh  dearbhadh  comhar- 
aichte  fhaotainn  air  gràdh  Dhè  ann.  Tha  so  r'a  bheachd- 
achadh  timchioll  Iob.  'nuair  nach  robh  neach  air  thalamh 
coimh-ionann  ris  ann  an  àmhghar,  gu'n  d'thug  Dia  fìanuis 
dha  tri  uairean  o  nèamh  nach  robh  neach  air  thalamh  coimh- 
ionann  ris  ann  an  gràs.  Agus  ged  nach  fheudar  a  ghabhail 
mar  riaghailt  choitchinn,  gidheadh  tha  e  air  'fhaicinn  mar 
is  tric  ann  am  freasdal  Dhè,  o  thoiseach  an  t-saoghail,  gur 
iad  an  dream  a's  mò  aig  an  robh  de  àmbgharaibh  a's  mò 
mar  an  ceudna  aig  an  robh  de  ghràs,  agus  na  fìanuisean 
a  bu  chomharaichte  air  gu'n  robh  iad  gabhta  le  Dia.  A 
thaobh  Iosa  Criosd,  Mhic  Dhè,  ceann  na  h-eaglais,  bha 
gach  uile  àmhghar  air  cruinneachadh  ann,  agus  gidheadh 
bha  gràdh  an  Athar  a  ghnàth  aige,  agus  bha  e  ghnàth  làn- 
toilichte  leis. 

'Nuair  a  rinn  Dia  a  choimhcheangal  'ath-nuadhachadh 
ri  Abraham,  agus  an  uair  a  dh'  ulluich  easan  an  ìobairt  leis 

an  robh  an  coimhcheangal  gu  bhi  air  a  dhaingneachadh, 
thug  Dia  air  àmhuinn  dheataich  a  dhol  eadar  mìribh  na 
h-ìobairt,  Gen.  xv.  17.  Bhaso  gu  bhi  'leigeadh  ris  dha  gu'n 
robh  àmhuinn  thrioblaidean  ann  an  comh-chuideachd  coimh- 
cheangail  a'  ghràis  agus  na  sìthe. 

2.  Cia  Ve  air  bith  cho  fad  as  a  dti  fheudas  àmhgharan 
a  bhi  'buanachadh,  cha  bu  chòir  da  sin  a  bhi  'bacadh  ar 
comhfhurtachd  spioradail.  Chnm  a  bhi  'daingneachadh  so 
thugaibh  fainear  eisempleir  Mhic  Dhè.  Ciod .  an  ùine  a 
bhuanaich  'àmhgharan  ì  c'  uin'  a  thugadh  iad  gu  crìch  ? 
Nach  do  bhuanaich  iad  rìamh  gus  an  do  "  ghlaodh  e  le 
guth  mòr  agus  gu'n  d'thug  e  suasan  deò."  A  nis,  b'  easan 
ceann  na  h-eaglais,  agus  a  fear-ionaid  mòr,  agus  is  ann  chuni 
a  bhi  comh-chosmhuil  ris  a  rinneadh  ar  roimh-orduchadh. 
Agus  ma  chi  Dia  iomchuidh  eadhon  anns  a'  chùis  so,  nach 
bi  fois  no  sìth  againn  o  dheuchainnibh,  gus  an  tèid  sinn  a 
stigh  do  ghlòir,  am  bheil  aobhar  gearainn  againn  1 

3.  'Nuair  a  tha  mothachadh  imcheisteach  de  pheacaidliean 
nan  àm  a  dìi  fhalbh  air  ' 'ath-bheothachadh  le  àmìigharaibh 
an  àm'  a  ta  làthair,  deanaibh  an  sgaradh  o  chèile  'n'ur 
n  inntinnibh  agus  deanaibh  gnothuch  eadar-dhealaichte 
dhiubh.  Am  feadh  a  ni  sibh  an  toirt  fainear  còmhla, 
luaisgear  sibh  o  aon  gu  aon  eile,  gun  fhois  fhaotainn  gu 
bràth  do  'ur  n-anamaibh.  Ni  an  dara  ni  an  ni  eile  an- 
tromachadh.  Leasaichidh  gèiread  an  àmhghair  searbhadas 
a'  pheacaidh  ;  agus  geuraichidh  mothachadh  a'  pheacaidh 
faobhar  an  àmhghair,  ionnus  gu'n  dean  e  lotan  domhain 
anns  an  anam,  mar  a  rinneadh  a  nochdadh  roimh  so.  Uime 
sin,  deanaibh  gnothuch  eadar-dhealaichte  riu,  agns  sin  'nan 
òrdugh  f  èin.  Comharaichibh  am  peacadh  no  na  peacaidhean 
àraidh  aig  am  bheil  an  ciont  air  'ath-bheothachadh  air  a' 
choguis,  agus  deanaibh  gach  uile  dhìchioll  a  ghnàthachadh 
chum  am  faotainn  air  an  ionnlad  air  falbh  ann  am  fuil 
Chriosd  ;  agus  an  uair  a  bhitheas  sin  air  ionnlad  uaithe, 

falbhaidh  an  àmhghar  dheth  fèin,  is  e  sin,  a  thaobh  croin 
sam  bith  a  bhitheas  ann  do  'ur  n-anamaibh.  Ach  ma 
bhitheas  daoine  'deanamh  gnothuich  timchioll  am  peacaidh- 
ean  agus  an  àmhgharan  le  smuaintibh  gun  riaghailt,  bithidh 
an  creuchd  gun  leigheas  agus  am  bròn  gun  chrìch. 

•4.  Cuimhnichibh  gur  àm  buairidh  àm  àmhghair.  Mar 
a  bha  sinn  ag  ràdh,  cha  bhi  Sàtan  air  dheireadh  ann  an 
'toirt  ionnsuidh  air  an  anam  'nuair  a  gheibh  e  ni  sam  bith 
cosmhuil  ri  cothrom.  'Nuair  a  chuala  Pharaoh  gu'n  robh 
clann  Israeil  air  seachran  anns  an  fhàsach,  chaidh  e  air  an 
tòir ;  agus  an  uair  a  chi  Sàtan  anam  bochd  air  a  ribeadh 
ann  an  àmhgharaibh  agus  ann  an  trioblaidibh,  tha  e  'meas 
gu'n  d'  thàinig  an  t-àm  chum  ionnsuidh  a  thoirt  air.  Is 
toigh  le  Sàtan  a  bhi  ri  criathradh,  agus  thèid  e'na  cheann 
3nuair  a  gheibh  e  an  sìol  fo'n  t-sùist.  Is  e  so  an  t-àm  gu 
bhi  glacadh  sgèith  a'  chreidimh,  chum  gu'm  bitheamaid 
•comasach  air  a  shaighdean  teinteach  a  mhùchadh.  Ma 
bhitheas  iad  air  an  dearmad,  cuiridh  iad  an  t-anam  ri 
theine.  Uime  sin,  deanaibh  faire  agus  ùrnuigh  chum 
nach  tuit  sibh  ann  am  buaireadh,  chum  nach  bi  Sàtan  a'cur 
nam  breug  air  Dia  dhuibh.  Esan  a  bha  'cur  nam  breug 
air  Iob  do'n  Dia  uil-fhiosrach,  cha  bhi  e  air  dheireadh  'na 
dhànadas  a'  cur  nam  breug  air  Dia  dhuinne,  a  tha  anabar- 
rach  gearr-sheallach.  Na  bithibh,  ma  seadh,  aineolach  air 
a  chuilbheartachd,  ach  air  na  h-uile  cor  na  leigibh  dha  a 
bhi  'tighinn  eadar  Dia  agus  bhur  n-anamaibh  ann  an  cùis 
ris  nach  'eil  gnothuch  sam  bith  aige.  Na  leigibh  dha  le  a 
chagarsaich  breugach  an  reubadh  a  dheanamh  ni's  mò. 

5  Fòghlumaibh  eadar-dhealachadh  a  dheanamh  eadar 
toraidhibh  nan  eucailean  nàdurra  agus  àmhgharan  spiorad- 
ail.  Tha  cuid  aig  am  bheil  smuaintean  dorch,  trom, 
dubhach  a  riaghladh  'nan  inntinnibh  o'n  eucailibh  nàdurra. 
Cha  dean  reusonachadh  iad  so  a  leigheas  ann,  cha  mhò  a 
chuireas  an  creidimh  gu  buileach  'nan  tosd  iad.  Feumaidh 

sinn  a  thoirt  fainear  a  bhi  'lagachadh  an  èifeachd  agus  an 
toraidhean  le  bhi  'lagachadh  an  aobharan.  Agus  mur 
urrainn  daoine  so  a  dheanamh  annta  fèin,  tha  e  gu  mòr 
mar  fhiachaibh  orra-san  a  tha  'cur  an  comhairle  riu  air  son 
saorsa  a  bhi  toirt  fainear  gach  ni  'nan  àmhgharaibh  a  dh' 
fheudas  a  bhi'  sruthadh  o  na  nithibh  so,  o  nach  'eil  dùil  gu 
bhi  aca  ri  leigheas  obann.    Agus,  —  v. 

6.  Thugaibh  an  aire,  ri  aimsir  na  sìthe  agus  na  socair, 
nach  dean  sibh  ulluchadh  muladach  a  thasgaidh,  leis  an 
dearmad  agus  leis  an  imeachd  mhi-chùramach,  fa  chomhair 
là  an  dorchadais  agus  àm  ct/i  àmhghair.  Is  e  am  peacadh 
a  tha  'cur  searbhadais  ann  an  trioblaid  ;  na  peacaidhean  a 
ghniomhaichear  ri  àm  na  socair,  ni  iad  leasachadh  buaireis 
ri  àm  an  àmhghair.  Thugamaid  an  aire  gu  feud  à^ihgharan, 
mòra  bhi  air  thoiseach  oirnn  ;  uime  sin  na  cuireamaid  sin 
an  gniomh  an  diugh  a  dheanadh  searbhadas  agus  bròn  a 
chur  annta. 

7.  Deanaibh  saothair  chum  a  bhi  'dol  am  feabhas  fdur 
n-àmhgharaibh  uile,  air  eagal  giCm  fàs  iad  ni's  truime, 
agus  gu'n  dean  Dia  dorchadas,  agus  cloilgheas,  agus  uanihunn 
a  chur  annta.  Mar  a  thubhairt  Ioab  ri  Daibhidh,  mur 
sguireadh  e  de'n  bhròn  ris  an  robh  e  air  son  Absaloim,  agus 
leis  an  do  chnir  e  nàire  air  an  t  sluagh,  nach  fanadh  duine 
dhiubh  maille  ris,  agus  gu'm  bitheadh  sin  ni  bu  mhiosa  dha 
na  gach  olc  a  thàinig  air  o  'òige ; — feudar  an  ni  ceudna  a. 
ràdh  ri  muinntir  a  th'  ann  an  àmhgharaibh.  Mur  'eil  iad 
'gan  gnàthachadh  fèin  annta,  agus  'gan  cur  gu  buil,  mar  a 
bu  chòir  dhoibh,  bithidh  e  ro  choslach  gu'n  tachair  ni's 
miosa  dhoibh.  'Nuair  a  ghabhas  Dia  an  dòigh  so  do  neach 
sam  bith,  agus  a  thèid  e  an  ceann  a'  smachdachaidh,  cha 
tric  leis  an  t-slat  a  thogail  air  falbh  gus  am  faigh  e  a' 
bhuaidh,  agus  gus  am  bheil  a'  chrìoch  air  a  coimhlionadh  a 
bha  'na  rìm  ann  a  bhi  'ga  leagadh.  Cha  sguir  e  de  bhi 
'bualadh  an  t-sìl  gus  am  bheil  gach  ni  anns  nach  'eil  tairbhe 

air  dealachadh  rìs.  Leigibh  dhibh,  ma  seadh,  a  bhi 
'cathachadh  'na  aghaidh  ;  deanaibh  sibh  fèin  ùmhlachadh 
d'a  thoil ;  leigibh  as  bhur  gL  eim  de  gach  ni  air  son  an  do 
thòisich  an  comhstri ;  leanaibh  an  dèigh  sin  a  tha  e  'g 
àithneadh  dhuibh  ;  agus  èiridh  solus  dhuibh  à  meadhon 
dorchadais.  Am  bheil  cupan  àmhghair  aige  anns  an  dara 
làimh  ? — togaibh  suas  bhur  sùilean,  agus  chi  sibh  cupan  na 
comhfhurtachd  anns  an  làimh  eile.  Agus  ma  tha  na  reultan 
uile  air  dhol  as  bhur  sealladh  agus  sibhse  fathast  ann  an 
slighe  Dhè,  bitheadh  dearbh-chinnt  agaibh  gu  bheil  èirigh 
na  grèine  am  fagus. 

8.  A  rèir  suidheachadh  coimhcheangail  a'  ghràis,  feud- 
aidh  duine  sealladh  a  bhi  aige  air  an  dluth-cheangal  a  tha 
eadar  'àmhghar  agus  peacadh,  seadh,  peacadh  àraidh 
a  chuir  e  an  gniomh.  agus  gidheadh  dearbh-bheachd 
comhfhurtail  a  bhi  aige  de  mhaitheanas  peacaidh.  B'e  so 
gu  coitchionn  an  dòigh  air  an  do  bhuin  Dia  r'a  shluagh. 
"  Thug  e  maitheanas  dhoibh,"  ach  "  rinn  e  dìoghaltas  air 
son  an  gniomharan,"  Salm  xcix.  8.  Oia  b'e  air  bith  mar  a 
dh'  fhuiling  iad  fo'n  dìoghaltas  a  rinn  e  air  an  gniomharaibh 
(agus  cha-n'eil  focal  ni's  cruaidhe  air  a  ghnàthachadh  ann 
an  àite  sam  bith  timchioll  an  dòigh  air  am  bheil  Dia  a' 
buntuinn  r'a  shluagh),  gidheadh,  aig  an  àm  cheudna,  thug 
e  dearbh-chinnte  dhoibh  gu'n  do  mhaith  e  an  euceartan. 
B'e  so,  mar  a  tha  aithnichte,  an  dòigh  air  an  do  bhuineadh 
ri  Daibhidh.  A  thaobh  na  deuchainn  agus  an  àmhghair  a 
bu  mhò  a  bha  aige,  a  thachair  dha  do  bhrìgh  peacaidh 
àraidh,  agus  anns  an  d'  rinn  Din  dìoghaltas  air  a  ghniomh, 
bha  focal  gràis  air  a  fhrithealadh  'nan  comh-chuideachd, — 
gu'n  d'rinn  Dia  a  pheacadh  a  mhaitheadh,  agus  nach 
fhaigheadh  e  bàs.  Tha  so  mar  an  ceudna  air  a  chur  au 
cèill  ann  an  suidheachadh  a'  coimhcheangail  ri  sliochd 
Chriosd,  Salm  lxxxix.  31-34. 

Nithe  o'n  leth  a  stigh  a  tha  'cur  bacaidh  air  an  anam  o  bhi 
'creidsinn  maitheanais— Cha-n  'eil  fìos  aige  am  bheil  e  air 
'ath-ghineamhuin  no  nach  'eil— Staid  na  h-ath-ghineamhuin 
air  a  chur  an  cèill-  An  t-eadar-dhealachadh  eadar  gràs 
slàinteil  agus  gràs  coitchionn  —  An  t-eadar-dhealachadh  sin 
so-fhaicsinneach— Gu  feud  daoine  aithneachadh  ma  tha  iad 
air  an  ath-ghineamhuin  — Tagraidhean  so  an  anama  air  am 
freagradh. 

Tha  cùisean  eile,  a  bhuineas  do'n  leth  a  stigh,  o'm  bheil 
an  t-anam  air  a  chur  fo  mhi-mhisnich  agus  air  a  bhacadh  o 
bhi  'creidsinn  maitheanais, — nithe  a  tha  neo-sheachanta 
anns  an  anam,  chum  gu'm  bitheadh  còir  aige  anns  a' 
mhaitheanas  a  tha  maille  ri  Dia  :  ni  sinn  cuid  dhiubh  a 
thoirt  fainear.  Agus  tha  iad  sin  coimhcheangailte,  anns  a' 
cheud  àit,  ri  staid  an  anama  ;  agus,  anns  an  dara  àit,  ri 
cuid  d'a  chleachdaidhibh. 

Anns  a'  cheud  àit,  A  thaobh  a  staid.  Their  cuid,  "  Mur 
'eil  duine  air  ' ath-ghineamhuin  agus  air  'ath-bhreith,  cha-n 
urrainn  e  comhpairt  fhaotainn  de  thròcair  agus  de  mhaith- 
eanas.  Tha  na  nithe  so  uile  anns  an  dorch  dhuinne  ;  oir, 
anns  a'  cheud  àit,  cha  mhaith  a  tha  fios  againn  ciod  anns 
am  bheil  an  ath-ghineamhuin  so  a'  coimh-sheasamh,  agus 
tha  mòran  bheachdan  eadar-dhealaichte  am  measg  dhaoine 
m'a  tbimchioll.  Tha  cuid  ag  ràdh  gu  bheil  e  'coimh- 
sheasamh  a  mhain  ann  an  òrdugh  a'  bhaistidh,  agus  tha 
cuid  air  bheachd  eile.  A  rìs,  d'an  taobh-san  a  tha  air  an 
ath-ghineamhuin,  cha-n'eil  cinnt  sam  bith  an  urrainn  iad 
fìos  a  bhi  ac'  air,  no  am  feud  muinntir  eile  ris  am  bi  iad  a' 
labhaìrt  m'a  thimchioll  'aithneachadh  ann  an  tomhas  sam 
bith  annta.  Agus  mur  fheudar  'aithneachadh  idir,  cha-n 
urraìnn  sinn  cìnnt  sam  bith  a  bhi  againn  gu  bheil  ar 
peacaidhean  air  am  maitheadh.  Agus,  theagamh,  d'an 
taobh-san  mu'm  bheil  e  fior,  nach  aithne  dhoibh  aon  chuid 
an  t-àm  no  am  meadhon  trid  an  robh  e  air  a  choimhlionadh 

annta  ;  agus,  uime  sin,  a  mheud's  gur  ann  tre  mheadhonaibh 
a  tha  e  air  'oibreachadh  annta,  mur  'eil  aithne  ac'  orra, 
cha-n  urrainn  iad  daingneachadh  'fhaotainn  ann  an  dearbh- 
bheachd  sheasmhach  air  abhi  gabhta  le  Dia  tre  mhaitheanas 
peacaidh  ann  am  fuil  Chriosd."  Is  e  so  mar  is  tric  suim 
nan  tagraidhean  a  bhitheas  na  h-anaman  sin  a  th'  ann  an 
imcheist  a'  togail  'nan  aghaidh  fèin  a  thaobh  an  staid  agus 
an  coir.  Uai th  so,  cuiridh  iad  iomadh  gnè  reusonachaidh 
air  chois,  a  rèir  an  t-suidheachaidh  àraidh  anns  am  bheil 
iad  agus  nam  buairidhean  eadar-dhealaichte  a  bhitheas  a'cur 
làimh  annta.  Agus  tha  iomadh  dearbhadh,  air  an  tarruing 
o'm  peacaidhibh,  agus  o'm  mi-bheusaibh,  agus  o'n  eagalaibh, 
leis  am  bi  iad  a'  sparradh  nan  cuisean  so  'nan  aghaidh  fèin. 
Is  e  ar  rùn,  beagan  riaghailtean  coitchionn  a  thairgseadh,  a 
dh'  fheudar  a  chàradh  ri  cor  gach  neach  fa  leth  ;  agus  so 
ni  sinn  coimh-fhreagarrach  ris  gach  earrann  fa  leth  de'n 
chunnuil  choitchionn  a  dh'  ainmicheadh.  Tha  sinn  ag 
ràdh,  ma  seadh, — 

1.  Gur  ni  cinnteach  gu  bheil  dà  stàid  eadar-dhealaichte 
ann  a  tha  roinn  a'  chinne-dhaoine  uile  'nan  dà  bhuidheann, 
ionnus  gu'm  buin  na  h-uile  neach  anns  an  t-saoghal  do'n 
dara  aon  no  do'n  aon  eile,  agus  sin  gu  h-iomlan.  Is  iad  sin, 
staid  nàduir  agus  staid  gràis, — staid  a'  pheacaidh  agus  staid 
na  fìreantachd  tre  Iosa  Criosd. 

2.  Mar  a  tha  an  dà  staicl  so  eadar-dhealaichte  gu 
modhannail  annta  fèin,  agus  gu  nàdurra  anns  na  h-aobhar- 
aibh  o'm  bheil  an  t-eadar-dhealachadh  sin  a'  sruthadh,  is 
amhuil  sin  a  tha  eadar-dhealachadh  gnè  eadar  na  nithibh  a 
tha  fàgail  dhaoine  anns  an  dara  staid  no  anns  an  staid  eile. 
€ia  b'e  air  bith  maitheas  a  gheibhear  ann  an  duine  neo- 
iompaichte,  tha  ni-èigin  de  ghnè  eadar-dhealaichte  air 
fhaotainn  annsan  a  chaidh  'iompachadh  nach  fhaighear 
anns  an  duine  eile  idir.  A  thaobh  eadar-dhealachaidh  an 
<ià  staid  so  annta  fèin,  tha  e  soilleir  anns  an  Sgriobtuir ; — 

tha  an  dara  aon  'na  staid  bàis,  an  t-aon  eile  'na  staid 
beatha  ;  an  dara  aon  'na  staid  dorchadais,  an  t-aon  eile  'na 
staid  soluis  ;  an  dara  aon  'na  staid  nairohdeis  an  aghaidh 
Dhè,  ach  an  t-aon  eile  'na  staid  rèite  ris.  Agus  cuiridh 
sinn  an  cèill  gu  h-aithghearr  mar  a  tha  aon  staid  dhiubh  a' 
coinih-sheasamh  ann  an  gràs,  ni  a  tha  de  ghnè  àraiclh  nach 
'eil  air  'fhaotainn  anns  an  staid  eile  idir  : — 

(1.)  Tha  gràs  na  h-ath-ghineamhuin  a'  sruthadh  o  thobar 
àraidh,  aig  am  bheil  uisgeachan  beò  ann,  de  nach  'eil  aon 
bhoinne  a'  tuiteam  orra-san  nach  'eil  air  an  ath-ghineamhuin. 
Is  e  so  gràdh  taghaidh  Dhè ;  tha  an  gràs  so  air  a  fhritheal- 
adh  coimhcheangailte  ri  ordugh  an  taghaidh  :  "  Thagh 
Dia  sinne  chum  gu'm  bitheamaid  naomh,"  Eph.  i.  4.  Tha 
ar  naomhachd,  ma  seaclh,  aig  am  bheil  a  thobar  'nar  n-ath- 
ghineamhuin  a  mhain,  'na  toradh  taghaidh  Dhè  oirnn, — 
sin  a  tha  Dia  ag  oibreachadh  'nar  n-anamaibh,  a  rèir  rùin 
shiorruidh  a  ghràidh  agus  a  dheadh-ghean  d'  ar  taobh. 
Ach  a  thaobh  nan  tiodhlacan  agus  nam  beusan  coitchionn 
sin  a's  comharaichte  a  tha  r'am  faotainn  ann  an  daoine- 
neo-iompaichte,  cha-n'eil  annta  ach  toraidhean  freasdail 
Dhè,  ag  òrduchadh  nan  uile  nithe  gu  coitchionn  chum  a 
ghlòire  fèin  agus  maith  dhoibh-san  a  bhitheas  'nan  oighre- 
achan  na  slàinte. 

(2.)  Tha  gràsan  nam  muinntir  sin  a  tha  air  an  ath- 
ghineamhuin  a'  seasamh  ann  an  dàirnh  iomfillte  ris  an 
Tighearn  losa  Criosd,  nach  'eil  idir  aig  beusaibh  coitchionn 
dhaoine  eile  ris.  Ni  sinn  aon  no  dhà  dhiubh  ainmeachadh  : 
— Anns  a'  cheud  àit, — Tha  gràs  àraidh  an  t-soisgeil  'na 
earrann  àraidh  de  chosnadh  Chriosd  le  'fhuil  agus  le  a 
bhàs.  Rinn  e  ceannach  dà-fhìllte  air  an  taghadh  ; — 
cheannaich  e  am  pearsachan  air  a  shon  fèin,  agus  cheannaich 
e  gràs  àraidh  an  t-soisgeil  air  an  son-san  :  "  Thug  se  o 
fèin  air  son  na  h-eaglais,  chum  gu  naomhaicheadh  agus 
gu'n  glanadh  e  i  le  ionnlad  an  uisge  tre'n  fhocal.    Tha  an 

dàimh  àraidh  so,  uia  seadh,  aig  fiorghlanadh  nan  gràs  agus 
na  naomhachd  ri  bàs  Chriosd,  gu'n  do  rùnaich  e  a  bhi  'ga 
chosnadh  air  an  son-san  air  son  an  d'  fhuair  e  bàs  ;  agus 
ann  a  bhi  'ga  chosnadh  dhoibh  b'e  a  rùn  da  rireadh  a  bhi 
'ga  bhuileachadh  orra,  no  a  bhi  gu  h-èifeachdach  'ga  oibreach- 
adh  annta.  Os  barr,  tha  dàimh  àraidh  aige  r'a  eadar- 
ghuidhe.  agus  sin  air  dhòigh  eadar-dhealaichte  o  thiodh- 
lacaibh  uo  o  ghràs  coitchionn  sam  bith  a  dh'  fheudas  a  bhi 
aig  daoinibh  eile.  Ann  an  tabhairt  dhuinn  riaghailt  agus 
saimpleir  'eadar-ghuidhe,  Eoin  xvii.,  tha  e  'g  innseadh 
dhuinn  nach  'eil  e  'guidhe  air  a'  mhodh  so  air  son  an 
t-saoghail,  ach  air  son  an  taghaidh, — an  dream  a  thugacìh 
dha  o'n  Athair ;  do  bhrìgh  gu'm  bu  leis-san  iad,  rann  9. 
Agus  ciod  esinatha  e  'guidhe  air  an  son,  eadar-dhealaichte 
o  na  h-uile  dhaoine  eile  ?  Am  measg  nithe  eile,  is  e  so 
aon  ni  àraidh  a  tha  e  'guidhe,  rann  17, — "  Naomhaich  iad 
tre'n  fhìrinn."  A  nis,  a  thaobh  gach  gràis  choitchinn  a 
dh'  fheudas  a  bhi  aig  muinntir  neo-iompaichte,  cia  b'e  air 
bith  nàdur  de'm  bheil  e,  cha-n'eil  an  dàimh  àraidh  so  aige 
do  thabhartas  agus  do  eadar-ghuidhe  Chriosd.  Cha-n  'eil 
gràs  coitchionn  'na  thoradh  eadar-ghuidhe  àraidh  sam  bith. 

Anns  an  dara  àit,  Tha  fìor  dhàimh  aca  ri  Criosd,  mar  is 
esan  ceann  beò  agus  ceann  beothachaidh  na  h-eaglais  ;  oir  is 
esan  tobar  beò,  spioradail  a  beatha  spioradail,  agus  a 
gniomharan  beò  uile  :  "  Is  e  Criosd  ar  beatha-ne  ;  agus  tha 
ar  beatha  folaichte  maille  ri  Criosd  ann  an  Dia,"  Col. 
iii.  2,  3.  Uime  sin,  tha  e  eu-comasach  dhuinn  an  tomhas 
a's  lugha  de'n  ghràs  so  'fhaotainn  ach  tre  ar  n-aonadh  ri 
Criosd  mar  ar  ceann  ;  do  bhrìgh  gu  bheil  e  'coimh-sheasamh 
ann  am  feartaibh  beò,  èifeachdach  uaith-san  agus  as  a 
lànachd-san.  Agus  is  dàimh  so  ri  Criosd  nach  urrainn  a 
bhi  aig  gràs  coitchionn  sam  bith  a  tha  no  a  bhitheas  gu 
bràth  aig  daoinibh  neo-iompaichte. 

(3.)  Tha  gràs  na  h-ath-ghineamhuin  agus  a  thoraidhean 

uile  air  am  frithealadh  ann  agus  tre^n  choimhcheangal. 
Is  e  so  gealladh  a'  choimhcheangail,  gu'n  dean  Dia  a  lagh  a 
sgrìobhadh  air  ar  cridheachaibh,  agus  gu'n  cur  e  a  reachd 
'n  ar  taobh  a  stigh,  ionnus  nach  imich  sinn  air  falbh  uaithe, 
Ier.  xxxi.  33.  A  nis,  tha  na  h-uile  dhaoine  neo-iompaichte 
'nan  coigrich  do'n  choimhcheangal,  agus  cha-n'eil  comhpairt 
sam  bith  aca  de'n  ghràs  sin  a  tha  air  mhodh  àraidh  air  a 
ghealltuinn  agus  air  a  thaisbeanadh  ann. 

(4.)  Tha  an  tomhas  a's  lugha  de  ghràs  slainteil  na  h-ath- 
ghineamhuin  air  'oibreachadh  anns  an  anam  leis  an  Spiorad 
Naornh,  mar  a  tha  e  air  a  bhuileachadh  air  daoinibh  cbum 
còmhnuidh  a  dheanamh  annta  agus  maille  riu.  A  nis,  ged 
a  tha  gràsan  coitchionna  dhaoine  neo-iompaichte  'nan 
toraidhibh  cumhachd  an  Spioraid  JSaoirnh,  amhuil  a  tha 
uile  oibre  eile  an  fhreasdail,  gidheadh  cha-n'eil  e  'g 
oibreachadh  annta  chum  còmhnuidh  a  ghabhail  annta  agus 
maille  riu,  mar  thobar  shìor-mhaireannach  na  beatha 
spioradail  ;  oir  tha  ar  Slànuighear  gu  soilleir  ag  ràdh  a 
thaobh  an  t-saoghail,  nach  aithne  dhoibh  an  Spiorad,  agus 
nach  urrainn  iad  a  ghabhail  ionnus  gu'm  bitheadh  còmh- 
nuidh  aige  annta  ; — nithe  a  tha  uile  air  an  cur  as  leth  nan 
creideach. 

(5.)  A  thaobh  an  tomhais  a's  lugha  de  ghràs  slàinteil  an 
t-soisgeil,  an  gràs  sin  a  tha  air  a  bhuileachadh  air  an  dream 
a  tha  air  an  ath-ghineamhnin,  is  spiorad  e  :  Eoin  iii.  6, 
"  An  ni  sin  a  tha  air  a  bhreith  o'n  Spiorad  is  spiorad  e  ;  " 
tha  bith  spioradail  aige,  agus  cha-n  urrainn  e  air  dhòigh 
sam  bith  fàs  suas  o  fhreumh  nàdurra.  A  nis,  a  thaobh 
sin  aig  am  bheil  bith  nuadh  spioradail,  agus  sin  aig  nach 
'eil,  cia  b'e  air  bith  comh-chòrdadh  a  dh'  fheudas  a  bhi 
eatorra  a  thaobh  coslais  o'n  leth  a  muigh,  gidheadh  tha  iad 
eadar-dhealaichte  'nan  gnè.  Is  amhuil  sin  gràs  slàinteil 
na  muinntlr  a  tha  air  an  ath-ghineamhuin,  agus  beusan 
coitchionn  mhuinntir  eile  nach  'eil  mar  sin. 

3.  Tba  so  mar  an  ceudna  air  'fheòraich,  "  Co  ac'  a  dh' 
fheudas  an  staid  so  a  bhi  aithnichte  dha-san  a  tha  da  rireadh 
air  \itharrachadh  ann,  no  do  mlminntir  eile  a  dh'  fheudas 
gnothuch  a  ghabhail  ris  ?  "  D'am  bheil  sinn  a  freagradh, 
Mar  a  tha  fìor  eadar-dhealachadh  eadar  an  dà  staid  so 
annta  fèin,  agus  eadar  na  nithe  sin  anns  am  bbeil  iad 
araon  a'  coirnh-sheasanih,  is  amhuil  sin  a  tha  an  t-eadar- 
dhealachadh  r'a  aithneachadh.  Feudar  aithneachadh  cò 
iad  a  ghineadh  o  Dhia,  agus  cò  a  tha  fathast  'nan  cloinn 
au  diabhuil, — cò  a  tha  air  am  beòthachadh  le  Criosd,  agus 
cò  a  tha  fathast  "  marbh  ann  an  euceartaibh  agus  ann  am 
peacaidhibh."  Ach  ann  an  so  mar  an  ceudna  -thugaibh 
fainear,  — 

(1.)  Xach  'eil  sinn  ag  ràdh  gu  bheil  so  a  ghnàth  aith- 
nichte  do'n  mhuinntir  fèiu  a  th'  anns  gach  staid  fa  leth. 
Tha  mòran  a'  labhairt,  "  Sìth,  sìth,"  riu  fèin,  'nuair  a  tha 
sgrios  obann  dlùth  dhoibh.  Agus  tha  mòran  a  ghineadh 
da  rireadh  o  Dhia  gidheadh  aig  nach  'eil  fios  air  ;  feudaidh 
iad  a  bhi  rè  ùine  a'  siubhal  ann  an  dorchadas,  agus  gun 
sholus  aca. 

(2.)  Cha  mhò  a  tha  sinn  ag  ràdh  gu  bheil  so  a  ghnàth 
aithnichte  do  mhuinntir  eile.  Cha-n'eil  e  aithnichte  do 
dhaoinibh  neo-iompaichte  d'an  taobh-san  a  tha  mar  sin  ; 
oir  cha-n  aithne  dhoibh  da  rireadh  ciod  e'bhi  anns  an  staicl 
sin.  Cha-n  aitbne  do  dhaoinibh  nàdurra  nithe  Spioraicl 
Dhè  ;  is  e  sin,  air  mhodh  spioradail,  'nan  solns  agus  'nan 
nàdur  fèin,  1  Cor.  ii,  Cha  mhò  a  tha  so  r'a  aithneachadh 
a  ghnàth  leo-san  a  tha  air  an  ath-ghineamhuin.  Saoilidh 
iad  air  uairibh,  mar  a  shaoil  le  Peadar,  gu  bheil  Simon  an 
druidh  'na  chreideach,  no,  mar  a  shaoil  le  Eli,  gur  nighean 
do  Bhelial  Hanah.  Fendaidh  daoine  'clhol  air  seacharan  'nam 
breth,  ach  tha  breth  Dhè  a  rèir  fìreantachd.    Uime  sin, — 

(3.)  Is  e  so  a  tha  sinn  ag  ràdh,  Gu  feucl  e  bhi  aithnichte 
do  dhuine  fèin  agus  do  mhuinntir  eile,  le  bhi  'gnathachadh 

nam  meadhona  sin  gu  dìchiollach  a  chomharaicheadh  chum 
na  crìche  sin,  cò  de'n  dà  staid  a  dh'  ainmicheadh  d'am  buin 
e, — is  e  sin,  cò  ac'  a  tha  e  air  'ath-ghineamhuin  no  nach'eil, — 
anns  an  tomhas  anns  am  buin  e  dhoibh  aithne  'bhi  ac'  air, 
Feudar  so  'aithneachadh,  tha  sinn  ag  ràdh,  agus  sin  le 
dearbh-bheachd  neo-mhearachdach,  a  thaobh  dleasdanais 
sam  bith  ris  am  bheil  gnothuch  againn  uaith  sin.  Tha  cuid 
de  dhleasdanais  r'a  choimhlionadh  annainn  fèin  agus  a 
thaobh  nJiuinntir  eile  a  tha'n  crochadh  air  an  eòlas  so  ; 
agus  uime  sin  feudar  'fhaotainn  anns  an  tomhas  a  tha 
feumail  gu  bhi  'coimhlionadh  nan  dleasdanas  sin  chum 
glòire  Dhè.  A  nis,  air  dhuinn  so  ainmeachadh,  ged  nach 
'eil  e  gu  neo-mheadhonach  r'ar  n-aghaidh,  bheir  sinn  fainear 
gu  h-aìthghear,  ann  an  gabhail  seachad,  ciod  iad  na  dleas- 
danais  a  tha'n  crochadh  air  a  bhi'  meas  mhuinntir  eile  mar 
dhream  a  tha  air  an  ath-ghineamhuin,  agus  an  dòigh  air  am 
feudar  sin  a  dheanamh  : — 

[1.]  Tha  iomadh  dleasdanas  a  tha  mar  fhiachaibh  oirnn 
a  choimhlionadh  maille  ri  luchd-aideachaidh  agus  d'an 
taobh,  nach  urrainn  a  bhi  air  an  coimhlionaclh  ann  an 
creidimh  gun  bhreth  a  thoirt  timchioll  an  staid.  Agus  is 
ann  le  sùil  ris  na  dleasdanais  sin  a  mhain  a  tha  sinn  air  ar 
gairm  gu  bhi  'toirt  breth  a  thaobh  staid  neach  sam  bith  ; 
oir  cha-n'eil  sinn  a'  misneachadh  dhaoine  gu  bhi  labhairt  gu 
h-obann,  neo-sheirceil,  timchioll  staid  spioradail  neach  sam 
bith,  no  a  bhi'  toirt  breth  orra,  air  dhòigh  sam  bith  eile  ach 
sin  a  tha  ar  dleasdanas  fèin  d'an  taobh  gu  neo-sheachanta 
ag  iarraidh.  Mar  eisempleir  :  matha  sinn  gu  bhi  "'leagadh 
sios  ar  beatha  aìr  son  nam  bràithrean,"  tha  e  iomchuidh 
gu'm  bitheadh  an  uiread  sin  a  dh'  aithne  againn  orra  mar 
bhràithribh  as  gu  feudamaid  ar  beatha  a  chur  an  cunnart 
air  an  son,  ann  an  cleachdadh  creidimh,  'nuair  a  bhitheam- 
aid  air  ar  gairm  gu  sin  a  dheanamh.  Tha  mar  dhleasdanas 
oirnn  mar   an  ceudna  sinn  fèin  a  nasgadh  riu  ann  an 

orduighean  sin  an  t-soisgeil  anns  am  bheil  sinn  ag  aideach- 
adh  gu  follaiseach  gur  buill  sinn  de'n  aon  chorp  riu,  agus 
gur  e  a  th'  againn  an  t  aon  Cheann,  an  t-aon  Spiorad,  an 
t-aon  chreidimh,  agus  an  t-aon  ghràdh.  Ann  am  focal,  tha 
coimhlionadh  dligheach  ach  ro  bheag  nan  uile  dhleasdanas 
follaiseach  a  tha  an  soisgeul  ag  aithneadh,  chum  glòire  Dhè 
agus  ar  tairbhe  fèin,  an  crochadh  air  so, — gu  feud  sinn  an 
tomhas  sin  de  dhearbli-bheachd  a  bhi  againn  de  staid 
mhuinntir  eile  as  gur  urrainn  sinn  uaith  sin  ar  dleasdanas 
a  choimhlionadh  d'an  taobh. 

[2.]  A  thaobh  nan  aobharan  o'm  bheil  sinn  gu  bhi 
'deanamh  so,  cha  dean  sinn  ach  a  h-aon  diubh  ainmeachadh, 
ris  am  bheil  gach  aobhar  eile  a'  luidh.  Tha  so,  ma  seadh^ 
air  a  sparradh,  1  Cor.  xii.  12,  13,  "  Oir  mar  is  aon  an  corp, 
agus  mòran  de  bhuill  aige,  agus  a  tha  uile  bhuill  an  aoin 
chuirp  sin,  ge  h-iomadh  iad,  'nan  aon  chorp  ;  mar  sin  tha 
Criosd.  Oir  tre  aon  Spiorad  bhaisteadh  sinn  uile  do  aon 
chorp,  ma's  Iudhaich  sinn  no  Greugaich,  ma's  daor  no  saor 
tìinn  ;  agus  thugadh  deoch  r'a  h-òl  duinn  uile  chum  aoin 
Spioraid."  Agus  tha  an  t-aonadh  so  aca  o  Spiorad  ceudna 
sin  na  beatha  a  bhi  chòmhnuidh  annta-san  as  a  tha  ann  an 
Criosd  an  ceann.  Tha  an  Spiorad  so  annta-san,  ach  cha- 
n'eil  e  anns  an  t-saoghal,  Eoin  xvi.  Agus  mar  a  tha  so  a' 
deanamh  an  dleasdanas  gach  aon  d'a  chèile  nàdurra  dhoibh, 
—  a'  gabhail  cùraim  gach  aon  d'a  chèile,  a'  deanamh 
gàirdeachais  agus  bròin  maille  r'a  chèile,  mar  bhuill  gach 
aon  d'a  chèile,  1  Cor.  xii.  25,  26  ;  is  amhuil  sin  a  tha  e  'gan 
deanamh  aithnichte  do  gach  aon  a  chèile  anns  an  tomhas 
anns  am  bheil  sin  feumail  chum  a  bhi  coimhlionadh  nan 
dleasdanas  a  dh'  ainmicheadh,  ann  an  rathad  a  bhitheadh 
cubhaidh  do  bhuill  an  aoin  chuirp.  Agus  is  e  so  bunait 
an  fhìor  ghràidh  agus  an  fhìor  chomh-chomuinn  sin  gu  leir 
a  tha  'measg  uile  naoimh  Dhè  anns  an  t-saoghal  so.  Ach 
ann  an  so  feumar  dà  rabhadh  a  thoirt  :— 

Anns  a'  cheud  àit, — An  aire  'ghabhail  nach  tugamaid 

breth  air  staid  agus  air  suidheachadh  dhaoine  sam  bith  anns 
an  t-saoghal — ni's  fhaide  na  tha  sinn  air  ar  gairm  gu  bhi 
'deanamh  sin  ann  an  rathacl  dleasdanais  ;  agus  cha-n'eil  a' 
ghairm  sin  againn  ach  a  mhain  a  thaobh  nan  dleasdanas  a 
tha  sinn  gu  bhi  'coimhlionadh  coimhcheangailte  riu.  Ciod  e 
ar  gnothuch-ne  breth  a  thoirt  orra-san  a  tha  muigh, — is  e 
sin,  air  neach  sam  bith  nach  'eil  sinn  air  ar  gairm  gu  bhi 
'toirt  fainear  ann  an  coimh-cheangal  r'ar  dleasdanas  fèin  % 
Ann  an  so  tha'n  riaghailt  mhòr  sin  r'a  gabhail,  "Na. 
tugaibh  breth,  chum  nach  toirear  breth  oirbh."  Fagamaid 
na  h-uile  dhaoine,  eadhon  na  daoine  a's  aingihh,  do  chaithir- 
breitheanais  Dhè,  mur  'eil  ar  dleasdanas  gu  soilleir  ag  agairt 
cleachdaidh  eile  uainn.  Is  seirbhisich  do  neach  eile  iad, 
agus  d'am  maighstir  fèin  seasaclh  no  tuiteadh  iach-  Bha 
iomaclh  gìulain  mhi-chubhaidh  air  fhaotainn  'nar  measg 
anns  a'  chùis  so  ;  bha  cuid  ullamh  air  na  h-uile  dhaoine  a 
dhìteaclh  nach  tèid  maille  riu  anns  na  h-uile  beachd  ajjus 
cleachdadh.  Agus  gach  aon  là  tha  iomadh  cronachadh 
geur  air  a  thabhairt  air  ro  bheag  aobhair  agus  gle  bheag 
brosnachaidh  ,  gidheadh  cha-n'  eil  ni  sam  bith  a's  fhaid'  air 
falbh  o  spiorad  mhacanta  agus  naomh  Chriosd.  Is  e  so, 
ma  seadh,  ar  riaghailt  : — Am  bheil  sinn  air  ar  gairm  gu  bhi 
'gar  cleachclaclh  fèin  a  thaobh  mhuinntir  sam  bith  mar  ri 
naoimh,  agus  mar  ri  buill  bheò  de  chorp  Chriosd,  agus  sin 
ann  an  dleasdanais  nach  urrainn  a  bhi  air  an  coimhlionadh 
ann  an  creidimh  mur  'eil  sinn'a'  meas  gur  e  sin  a  th'  annta  t 
— buinidh  dhuinn  an  sin  a  bhi  'gar  riarachadh  fèin  a  thaobh 
gach  aon  a  chèile. 

Anns  an  dara  àit, — Arn  bheil  sinn  ag  oidhirpeachadh  a 
bhi  'fòghlum  staid  gach  aon  a  chèile  ann  an  coimh-cheangal 
ris  na  crìochaibh  so  ì — thugamaid  an  aire  gu'n  dean  sinn 
r;a  crìochan  sin  a  choimhlionadh  'nuair  a  dh'  fhdghlumas 
sinn  e.  Rinn  sinn  a  nochdadh  a  cheana  ciod  iad  na 
crìochan  a  th'  ann  an  sin.      Is  e  sin,  gu'n  tugamaid  clhoibh 

gràdh  gun  cheilg,  mar  bhuill  an  aoìn  chuirp  dhìoniiiair 
ruinn  fèin ;  gu'ni  bitheadh  cùram  nàdurra  againn  dhiubh  ; 
gu'm  bitheadh  fior  thlachd  againn  annta  ;  gu'm  bitheamaid 
ri  frithealadh  d'an  uireasbhuidh,  aimsireil  agus  spioradail ; 
gu'n  deanamaid  faire  os  an  ceann  le  iochd  agus  truas.  Is 
iad  so  maiìle  r'an  samhuil  eile  a  nihain  na  crìochan  air  son 
am  bheil  sinn  air  ar  gairm  aig  àm  sam  bith  gu  bhi  'toirt 
fainear  staid  spioradail  gach  aon  a  chèile  ;  ma  tha  iad  sd 
air  an  dearmad,  tha  an  ni  eile  gun  tairbhe. 

Ach  feumaidh  sinn  pilleadh  a  dh'  ionnsuidh  sin  a  tha 
air  mhodh  àraidh  r'ar  n-aghaidh,  eadhon,  na  dh'  fheudas 
neach  fhò-ghluim  m'a  thimchioll  fèin,  am  bheil  e  air  'ath- 
ghineamhuin  no  nach  'eil.    Tlia  sinn  ag  ràdh,  ma  seadh, — 

Anns  an  dara  àit,  Gu  feud  daoine  rnigheachd  air 
dearbh-bheachd  chinnteàch  agus  chomhfhurtail  air  gu  bheil 
iad  fèin  air  an  ath-ghineamhuin,  agus  sin  ann  an  tomhas 
cho  neo-mhearachdach  as  nach  dean  e  am  mealladh  'nuair 
a  bheirear  e  chum  cleuchainn.  Oir  tha  mòran  dhleasdanas, 
a  tha  r'a  choimhiionadh  ann  an  creidimh  chum  glòire  Dhè 
agus  togail  suas  ar  n  anama  fèin,  a  tha'n  crochadh  air  an 
dearbh-bheachd  so  ;  mar, — 

1.  Mothachadh  dligheach  air  ar  dàimh  do  Dhia,  maille 
ri  cleachdadh  cridhe  agus  spioraid  d'a  thaobh  coimh-fhreag- 
arrach  ri  sin.  An  ti  sin  a  tha  air  'ath-ghineamhuin  is  ann 
o  Dhia  a  ghineadh  e  ;  tha  e  air  a  ghineamhuin  o  Dhia  tre 
shiol  neo-bhàsmhor  an  fhocail.  Mur  'eil  tomhas  de  dhearbh- 
bheachd  aig  duine  de  so,  cionnus  is  urrainn  se  e  fèin  a 
ghiùlan  gu  cubhaidh  tre  chreidimh  a  thaobh  Dhè  mar 
Athair  ]  Agus  tha  fios  againn  uile,  gur  mòr  an  tomhas 
de'r  n-ùmhlachd  dha  agus  de'r  comh-chomunn  ris  a  tha'n 
crochadh  air  so.  Mur  'eil  daoine  ruigheachd  air  dearbh- 
bheachd  chomhfhurtail  agus  air  tomhas  de  sheasmhachd 
timchioll  an  ni  so  rè  an  làithean  uile,  cha  ruig  iad  ach  ro 
bheag  gu  bràth  air  fìor  chleachdadh  gi-àidh  agus  tlachd  a 

tLaobh  Dhè  ann  an  spiorad  na  cloinne,  a  tha'na  bhacadh 
mòr  air  an  ùmhlachd  uile. 

2.  Tha  buidheachas  air  son  a'  ghràis  a  fhuair  iad  'na  aon 
de  na  priomh  dhleasdanais  a  tha  mar  fhiachaibh  air  creidich 
anns  an  t-saoghal  so.  A  nis,  cionnus  a  dh'  fheudas  duine 
buidheachas  a  tboirt  do  Dhia  ann  an  cleachdadh  creidimh 
air  son  ni  nm'm  bheil  e  gu  h-ioinlan  mi-chinnteach  arn  bheil 
e  aige  no  nach  'eil  ?  Am  bheil  a  bheag  tuilleadh  ann  an 
sin  ach  a  bhi  'deanamh  fanoid  air  Dia,  agus  ann  an  rathad 
an-dàna  a  bhi  'toirt  ainm'  'an  diomhanas  ?  Ach  ma 
gheibhear  sinn  a'  moladh  Dhè  ìnar  bu  chòir  dhuinn  air  son 
a  ghràis,  mar  a  tha  sinn  air  ar  seòladh  anns  an  Sgriobtuir, 
agus  mar  a  tha  nàdur  na  cùis  8g  agairt,  agus  le  suidheach- 
adh  cridhe  a  bhitheadh  èifeachdach  chum  gach  uileùmhlachd, 
is  cinnteach  gu  bheil  e  mar  fhiachaibh  oirnn  eòlas  a  ghabh- 
ail  air  a  ghràs  a  thugadh  dhuinn. 

3.  A  ris  :  tha  a'  chuid  a's  mò  deW  faire  agus  deW  dichioll 
spioradail  a'  coimh-sheasamh  ann  a  bhi  'g  altrum,  agus  a' 
leasachadh,  agus  a'  meudachadh  a'  ghràis  sin  a  thugadh 
dhuinn,  no  a  bhi  'neartachadh  a'  chruthachaidh  nuaidh  a 
dh'  oibricheadh  annainn.  Ann  an  so  air  mhodh  àraidh  tha 
beatha  a'  chreidimh  a'  coimh-sheasamh,  agus  cleachdadh  a' 
ghìiocais  spioradail  sin  leis  am  bheil  an  creidimh  a'  deasach- 
adh  an  anama.  A  nis,  cionnus  a  dh'  fheudas  duine  a 
bhi  'an  ceann  an  dleasdanais  so,  nia  tha  e  gu  buileach 
mi-chinnteach  an  d'  fhuair  e  gràs  slàinteil  riamh  no  naeh 
d'  fhuair  ?  Uime  sin,  a  mheud  's  gu  bheil  Dia  ag  iarraidh 
gu'm  bitheamaid  a'  cleachdadh  gach  uile  dhìchioll,  agus 
chùram,  agus  fhaire  anns  a'  chùis  so,  is  cinnteach  gu  bheil 
e  mar  an  ceudna  ag  iarraidh  uainn,  agus  a'  buileachadh 
oirnn,  sin  a  tha  niar  stèidh  nan  dleasdanas  so  uile,  eadhon 
gu'm  bitheadh  aithne  againn  air  an  staid  sin  anns  am  bheil 
sinn. 

Air  dhuinn  na  nithe  so  a  labhairt,  pillidh  sinn  a  nis 

chum  na  h-earrainn  so  de'n  chunnuil  a  tha  r'ar  n-aghaidh. 
A  deir  cuid,  "  Cha-n  'eil  fìos  againne  am  bheil  sinn  air  ar 
n-ath-ghineamhuin  no  nach  'eil,  agus  air  an  aobhar  sin  tha 
sinn  gu  h-iomlan  mi-chinnteach  am  bheil  còir  sam  bith 
againn  anns  a'  mhaitheanas  sin  a  tha  maille  ri  Dia  ;  agus 
uime  sin  cha-n  'eil  gnothuch  againn  an  comhfhurtachd  sin 
a  ghabhail  a  tha  air  a  tairgseadh  o'n  fhìrinn  air  an  do 
labhradh." 

Ann  an  coimh-cheangal  ris  na  nithibh  a  bha  air  an 
labhairt  a  cbeana  gu  coitchionn,  ni  sinn  cuid  a  bheachdaibh 
a  thairgseadh  anns  na  riaghailtibh  a  leanas  o'm  feudar  an 
teagamh  imcheisteach  so  a  sgaoileadh  : — 

RIAGHATLT  I. 

A  thaobh  an  dearbh-bheachd  sin  de  mhaitheanas  ris  am 
bheil  bhur  sùil  agus  a  tha  sibh  ag  iarraidh,  thugaibh  an 
aire  gu  bheil  e  a  rèir  riaghai/t,  agus  nach  ni  e  a  tha  a  mhain 
coimh-fhreagarrach  ri  smuaintibh  bhur  n-inntinnean  fèin. 
Ma  tha  sùil  agaibh  ri  dearbh-bheachd  iomlan  sam  bith 
anns  a'  chùis  so,  nach  ceadaicheadh  teagamh,  no  eagal,  no 
fèin-rannsa^hadh  as  ùr,  bithidh  sibh  gu  mòr  air  bhur  meal- 
ladh.  Tha  gràs  na  h-ath-ghineamhuin  a'  suidheachadh  bith 
nuaidh  anns  an  anam,  ach  cha-n  'eil  e  'tilgeadh  a  mach  gu 
h-iomlan  an  t-seann  bhith  a  bh'  ann  roimh  ;  is  e  'b'àill  le 
cuid  a  bhi  aca,  cha-n  e  dearbh-bheachd,  ach  a  bhi  gun 
aobhar  cùraim.  Oha  cheadaich  an  gnàth-chogadh  a  dh' 
fheumas  a  bhi  againn  an  aghaidh  peacaidh  gu'm  bitheadh 
dearbh-bheachd  cho  soilleir  againn  a  ghnàth  de'r  staid  as  a 
bu  mhiann  leinn.  Is  e  na  dh'  fheudas  sùil  a  bhi  agaibh  ris 
ann  an  so,  gu'm  bitheadh  a'  shamhuil  sin  de  dhearbh- 
bheachd  air  fhaotainn  leibh  as  a  dheanadh  gach  amharus 
agus  teagamh  làidir  an  aghaidh  sin   a  cheannsachadh, 


340  EADAR-MHINEACHADH  AIR  SALM  CXXX.        [Raiin  4. 

ionnus  gu'rn  bitheadh  an  cridhe  air  a  ghleidheadh  ullamh 
chum  a  bhi  'coimhlionadh  gach  ui]e  dhleasdanas  ann  an 
creidimh  a  bhuineas  do  staid  na  h-ath-ghineamhuin. 

RIAGHAILT  II. 

Ma  tha  sibh  fo  theagamh  timchioll  bhur  staid  agus  bhur 
cor,  na  bitheadh  siiil  ayaibh  ri  dearbh-bheachd  neo-ghnàthach 
d'a  thaobh  le  fianuis  neo-mheadhonach  o  Spiorad  Dhè.  Tha 
sinn  ag  aideachadh  gu  bheil  Dia  air  uairibh,  air  an  dòigh 
so,  a'  toirt  sìthe  agus  riarachaidh  do'n  anam  ;  ach,  cho  fad 
's  is  lèir  dhuinne,  tha  e  deanta  ann  an  rathad  na  h-àrd- 
uachdaranachd,  'nuair  a  chi  e  iomchuidh,  agus  do'n  dream 
a's  àill  leis.  Gidheadh  tha  e  ckmteach  gu  feud  anaman 
bochda,  iriosal  aghaidh  a  chur  air  'nuair  a  tha  iad  ann  an 
suidheachadh  neo-ghnàthach,  le  mòr  bhuannachd  agus 
shaorsa  dhoibh  fèin.  Tha  e  ceadaichte  dhuibh,  ma  seadh, 
so  a  mhiannachadh,  agus  a  bhi  'g  ùrnuigh  air  a  shon,  gidh- 
eadh  cha-n  ann  le  suidheachadh  spioraid  a  bhitheadh  a' 
diùltadh  an  riarachaidh  ghnàthaich  eile  a  tha  r'a  fhaotainn 
aon  an  slighibh  na  fìrinn'  agus  na  sìthe.  Is  e  so,  gun 
amharus,  a  bhi  'cur  na  làimhe  ann  an  taobh  Chriosd ;  ach 
gidheadh  "  is  beannaichte  iadsan  nach  faca,  agus  a  chreid." 

RIAGHAILT  III. 

Ma  rinn  Dia  fianuis  chomharaichte  sam  bith  a  thoirt 
do  'ur  n-anamaibh  anns  an  àm  a  chaidh  seachad  timchioll 
bhur  treibhdhireis  agus  bhur  n-ath-ghineamhuin,  deanaibh 
saothair  chum  a  bhi  'faotainn  mothachaidh  as  ùr  dheth  air 
' ath-bheothachojdh  air  bhur  spiorddaibh  a  nis  'n  'ur  dorchadas 
agus  'n  'ur  n-àmhghar.  Tha  dearbh-chinnt  agam  nach  'eil 
iad  ach  tearc  'am  measg  nan  creideach  nach  'eil,  aig  aon  àm 
no  àm  eile,  ann  an  aon  dleasdanas  no  dleasdanas  eile,  aon 

chuid  'nuair  a  tha  deuchainn  a  teannadh  orra  no  a'  falbh 
uatha,  a'  faotainn  fìanuis  àraidh  o  Dhia  d'an  anamaibh  agus 
d'an  coguisibh  timchioll  an  treibhdhireis  agus  gu  bheil  iad 
gabhta  leis.  Air  uairibh  tha  e  'deanamh  so  'nuair  a  tha'n 
t-anam  'an  ceann  dleasdanais  àraidh,  anns  am  bheil  e 
faotainn  cbo  dlùth  do  Dhia  as  gu  bheil  a  chridhe  air  a 
bblàthachadh  agus  air  a  bheothachadh,  ionnus  gu  bheil  e 
air  a  shàsuchadh  le  mìllseachd  làthaireachd  ghràsmhoir  Dhè, 
agus  a  tha  Dia  a  nis  a'  toirt  dha  mar  chomharadh  air  a 
tbreibhdhireas ; — air  uairibh  'nuair  a  tha  buaireadh  no 
deucbainn  mhòr  èigin  am  fagus,  no  dleasdanas  duilich  no 
cunnartach  r'a  choimhlionadh  ; — air  uairibh  tha  e  'dealradh 
a  steach  gu  neo-mheadhonach  do'n  anam  'am  meadhon  à 
dhorchadais  agus  a  bhròin ; — agus  air  uairibh  is  i  toil  an 
Tighearn  a  bhi  toirt  chomharaidhean  so  a  ghràidh  do'n  anam 
chum  a  neartachadh,  'nuair  a  tba  e  'g  èirigh  nios  à  stoirm 
a'  bhuairidh  leis  an  robh  e  air  a  thonn-luasgadh.  Ach  tha 
oibreachadh  àraidh  so  an  Spioraid,  leis  ain  bheil  e  'toirt 
mothachaidh  spioradail  do'n  anam  de  chaoimhneas  Dhè 
dha,  a'  gabhail  seachad ;  cha-n  'eil  e  fantuinn  'na  chumh- 
acbd  air  ar  n-aigne,  ach  a'  dol  gu  h-obann  as  an  t-sealladh. 
Uime  sin,  feumar  na  nithe  so  a  thasgaidh  suas  anns  an 
inntinn  agus  anns  an  tuigse,  chum  a  bhi  air  an  gnàthach- 
adh  agus  air  am  buileachadh  tre  chreidimh,  mar  a  bhitheas 
feum  dhoibh.  Ach  tha  sinn  ullamh  air  a  bhi  'gan  call. 
Cha-n  aithne  do'n  chuid  a's  mò  feum  sam  bith  eile  bhi 
annta  ach  am  feadh  a  tha  iad  'nan  luidh  gu  blàth  r'an 
cridheacbaibh.  Ach  is  e  da  rireadh  am  feum  a  tha  annta, 
gu'm  bitheamaid  'gan  tasgaidh  suas  agus  a'  beachd-smuain- 
eachadh  orra  'nar  cridheachaibh,  chum  gu'm  bitheadh  iad 
'nan  taic  agus  'nam  fianuisibh  dhuinn  ri  àm  feuma. 

RIAGHAILT  IV. 

Is  iad  na  meadhonan  agus  an  dòigh  gnàthach  trid  am 
feud  anaman  nan  creideach  a  bhi  ruigheachd  air  tomhas  de 
dhearbh-bheachd  timchioll  oìbre  na  h-ath-ghineamhnin  annta 
fèin,  gu'm  bitheadh  iad  a!  beachd-smuaineachadh  air  mhodh 
spioradail  air  an  tobar  o'm  bheil  an  obair  sin  a'  sruthadh 
agus  air  na  toraidhibh  a  tha  i  'giùlan.  Is  e  tobar  neo- 
mheadhonachno  ceann-aobhar  na  h-oibre  so,  an  Spiorad  agus 
am  focal.  An  ti  sin  a  tha  air  'ath-bhreith,  tha  e  "  air  a 
bhreith  o'n  Spiorad,"  Eoin  iii.  6;  agus  tre'n  fhocal,  "  0 
'thoil  fèin  ghin  e  sinn  le  focal  na  fìrinn,"  Seumas  i.  18; 
"  tha  sinn  air  ar  n-ath-ghineamhuinn  .  .  .  .  le  focal  an  Dè 
bheò,  agus  a  mhaireas  gu  siorruidh,"  1  Phead.  i.  23.  Ma 
tha  neach  sam  bith,  ma  seadh,  air  'ath-ghineamhuin, 
chuireadh  obair  èifeachdach  an  gniomh  air  'anam  leis  an 
Spiorad  tre'n  fhocal.  Tha  an  obair  so  r'a  rannsachadh. 
Mar  is  tric  tha  i  fèin  'ga  taisbeanadh  fèin.  Bithidh  a' 
shamhuil  sin  de  bhuaidh  aice  air  an  anam,  agus  bithidh  a' 
leithid  sin  a  dh'  atharrachadh  air  'oibreachadh  leatha,  as  gu 
faighear  a  mach  e  le  mion-rannsachadh.  Agus  ann  an  so 
tha  mòran  de  dhleasdanas  na  muinntir  sin  a  coimh-sheasamh 
a  th'anns  an  dorch  timchioll  an  staid  fèin.  Deanadh  iad 
ath-chuimhneachadh  cionnus  a  bha  an  Spiorad  ag  oibreach- 
adh  roimh  so  air  an  anamaibh  tre'n  fhocal ;  smuainicheadh 
iad  air  ciod  an  tomhas  soluis  a  rinn  sin  a'  chomhpairteach- 
adh  r'an  inntinnibh,  agus  an  sealladh  a  thugadh  dhoibh  de'n 
Tighearn  Iosa  Criosd  agus  de  shlighe  na  slàinte  ann  ;  feòr- 
aicheadh  iad  an  robh  fìor  fhuath  do'n  pheacadh  air  'oib- 
reachadh  annta ;  thugadh  iad  fainear  an  robh  an  anaman  air 
an  deanamh  toileach  gu  bhi  'g  aontachadh,  agus  a'  ròghnach- 
adh,  agus  a'  gabhail  ri  fìreantachd  Chriosd,  agus  gu  bhi  'gan 
toirt  fèin  suas  do  Dhè,  a'  rèir  suidheachadh  coimhcheangail 
nan  gràs.    Thugaibh  gu  cuimhne,  ma  seadh,  an  robh  gnoth- 

uichean  sain  bìth  eadar  Dia  agus  bhur  n-anarnaibh  timchioll 
nan  nithe  so ;  an  d'thugadh  na  gnothuichean  sin  gu  h-ìre 
mar  bu  chòir;  feòraichibh  an  d'  rinn  sibh  an  tilgeadh  a 
thaobh.  a'  diùltadh  nan  cumhachan  a  bha  Dia  a'  tairgseadh, 
no  mur  d'  rinn,  c:àit  an  do  stad  an  gnothuich  eadaraibh  ; 
agus  ciod  e  an  t-aobhar  nach  'eil  sibh  fathast  air  teachd  gu 
bhi  dùnadh  da  rireadh  ris  a  rèir  rùin  a  ghràis,  agus  gu'n  do 
thoisich  Dia  gu  gràsmhor  air  gnothuch  a  dheanamh  ribh  ? 
Cha-n  'eil  teagamh  nach  ann  air  bhur  taobhsa  'tha'm  bacadh. 
Cha-n  'eil  Dia  a'  deanamh  ni  sam  bith  gun  aobhar.  Mur 
bitheadh  toil  aige  'bhi  gabhail  ribh,  cha  bhuineadh  e  ribh 
mar  a  rinn  e.  Cha-n  'eil  ni  sam  bith,  ma  seadh,  a'  bacadh 
gu'm  bitheadh  bhur  staid  air  a  daingneachadh  dhuibh,  ma's 
e's  gu'n  tig  bhur  toil-sa  gu  bhi  comh-aontachadh  ri  inntinn 
agus  ri  toil  Dhè.  A  nis,  leis  an  rannsachadh  so  feudaidh 
an  t-anam  coinneachadh  ri  sin  a  bheir  riarachadh  dha  anns 
a'  ghnothuch  so,  no,  aig  a'  chuid  a's  lugha,  fòghlumaidh  e 
ciod  o'n  bheil  a  tbeagamh  ag  èirigh,  agus  ciod  a  tha  fatbast 
a  dhìth  air  chum  a  bhi  'faotainn  miann'  a  chridhe. 

A  rìs  :  feudar  an  obair  so  fhaicinn  'na  toraidhibh.  Tha 
an  ath-ghineamhuin  ag  oibreachadh  ni-èigin  anns  an  anam, 
a  dh'  fheudas  mar  an  ceudna  a  bhi  air  a  thoirt  fainear  aon 
chuid  a  thaobh  a  bhith  fèin  no  a  thaobh  a  chleachdaidhean. 
A  thaobh  a  bhith  is  spiorad  e ;  is  gnè  nuadh,  agus  beò,  agus 
spioradail  a  tha  ann,  leis  am  bheil  uile  bhuadhan  an  anama 
air  an  deasachadh,  ionnus  gu  bheil  duine  air  a  dheanamh 
comasach  da  thrid  air  a  bhi  beò  beatha  spioradail  do  Dhia 
ann  an  uile  dhleasdn.nais  na  h-ùmhlachd.  Agus  a  thaobh  a 
thoraidhean,  tha  iad  a'  coimh-sheasamh  ann  an  uile  chleachd" 
aidhean  na  h-inntinn,  agus  na  toile,  agus  a'  chridhe,  agus 
nan  aigne,  ann  an  uile  dhleasdanais  na  h-ùmhlachd  a  dh' 
àithneadh  dhuinn  le  Dia.  Is  e  so  a  tha  'cur  beatha  'nar 
n-uile  dhleasdanais,  agus  a  tha  'gan  deanamh  taitneach  do 
Dhia  :  far  nach  'eil  e,  cha-n  'eil  anns  na  h-oibribh  a's  fearr 

ach  oibre  marbha.  Is  ann  le  bhi  'toirt  fainear  nan  nithe 
so,  ma  seadh,  a  tha  Dia  mar  is  tric  a'  frithealadh  an  dearbh- 
bheachd  sin  air  an  anam,  leis  am  bi  e  air  a  dhaingneachadh 
a  thaobh  a  choir  anns  an  torahas  sin  a  bhitheas  feumail  dha, 
agus  a  ni  a  mhisneachadh  ann  an  uile  shlighibh  na  h-ùmh- 
kchd. 

XJime  sin,  chum  a  bhi  'toirt  na  h-earrainn  so  de'r  teagasg 
gu  comh-dhùnadh  : — Thugaibh  fainear  gu  feudar  gach  ni  a 
bha  air  a  labhairt  a  thaobh  staid  na  h-ath-ghineamhuin  gu 
coitchionn,  a  bhi  mar  an  ceudna  air  a  chomh-chur  ris  gach 
aobhar  eagail  agus  mi-mhisnich  àraidh  eile  a  dh'  fheudtadh 
ainmeachadh  fo'n  cheann  sin.  Is  ann  diubh  so  a  tha  na 
h-eagalan  a  bhitheas  ag  èirigh  o  pheacaidhibh  àraidh,  no  o 
gach  an-tromachadh  a  tha  am  peacadh  a'  faotainn  o  a  mheud, 
agus  o  nithibh  a  tha  'na  chomh-chuideachd,  agus  o  bhi 
tuiteam  gu  tric  ann.  Is  e  an  dòigh  air  am  bheil  na  nithe  so 
a'  buadhachadh  air  an  inntinn  chum  eagail,  a  bhi  'toirt 
dhaoine  gu  bhi  'comh-dhùnadh  nach  'eil  iad  air  an  ath- 
ghineamhuin  ;  oir  nam  bitheadh,  tha  iad  a'  meas  nach 
b'urraìnn  iad  a  bhi  air  a'  mhodh  so  aìr  an  ribeadh.  Tha  na 
riaghailtean  a  chuireadh  sios,  ma  seadh,  freagarrach  ri 
teanntaclidaibh  pheacach  anns  gach  cor  fa  leth  dhiubh  so. 

Anns  an  àite  mu  dheireadh,  Bha  ni  àraidh  eile  air 
ainmeachadh  anns  a'  chunnuil,  agus  ged  nach  buin  e  gu 
neo-mheadhonach  do  'n  ni  sin  a  tha  r'ar  n-aghaidh,  gidheadh 
do  bhrìgh  gu'n  robh  e  air  'ainmeachadh,  bithidh  e  iomchuidh 
a  thoirt  as  an  rathad,  chum  nach  bitheadh  e  'cur  inntinnean 
dhaoine  fo  imcheist.  A  nis  is  e  sin,  nach  aithne  do  chuid 
an  t-àm  anns  an  robh  iad  air  an  iompachadh  do  Dhia,  agus 
uime  sin  nach  urrainn  iad  a  chomh-dhùnadh  gu'n  robh  obair 
shlàinteil  sam  bith  air  a  coimhlionadh  annta.  Tha  so  gu 
tric  air  a  thoirt  fainear ;  agus  uime  sin  cha  dean  sinn  ach 
beagan  a  labhairt  uime  gu  h-aithghearr  : — 

1.  Cha-n  'eil  sinn  agàicheadh  nach  'eil  e  'na  shochairgle 

mhòr,  agus  'na  mheadhon  mòr  seasmhachd  agus  comhfhurt- 
achd,  gu'm  bitheadh  fios  aig  neach  c'uine  a  bha  e  air 
iompachadh  do  Dhia,  gidheadh  cha-n  'eil  brìgh  an  ni  fèin  an 
crochadh  air.  D'a  thaobh-san  a  tha  beò  gu  nàdurra,  feudadh 
tios  a  bhi  aige  air  gu'n  d'rugadh  e,  ged  nach  b'urrainn  e  a 
ràdh  c'uine  no  c'àit  an  do  thachair  e ;  is  amhuil  sin  an  ti  a 
tha  beò  gu  spioradail ;  feudaidh  e  fìos  a  bhi  aige  gu  bheil 
e  air  'ath-bhreith,  ged  nach  b'aithne  dha  aon  chuid  c'uine, 
no  c'àit,  no  ciamar.  Agus  tha  so  gu  tric  fìor  a  thaobh 
mhuinntir  a  tha  gu  nàdurra  de  ghnè  stuama,  ciùin,  aig  an 
robh  deadh  thogail  fo  mheadhonaibh  soluis  agus  gràis. 
Annta  so,  tha  Dia  air  uairibh  a'  toiseachadh  oibre  a  ghràis 
agus  'ga  toirt  air  a  h-aghaidh  ceum  air  cheum,  gus  am  bheil 
iad  air  teachcì  gu  h-ìre  mhaith  mar  chreidich  ma's  'eil  fios 
aca  gu  bheil  iad  fathast  beò.  Tha  an  dream  so  fa  dheòidh 
a  teachd  gu  bhi  riaraichte  d'an  taobh  fèin  ann  a  bhi  'g  ràdh, 
mar  a  thubhairt  an  dall  anns  an  t-soisgeul,  "  Cionnus  a 
dh'fhosgladh  ar  sùilean  cha-n'eil  fios  againn;  air  aon  ni  a 
mhain  tha  fios  againn,  air  dhuinn  a  bhi  gu  nàdurra  dall, 
gu  bheil  sinn  a  nis  a'  faicinn." 

2.  Anns  a'  chùis  so  mar  an  ceudna,  theagamh  gu  feum 
sinn  a  bhi  riaraichte  le  bhi  beò  a  rèir  creidimh,  agus  a  bhi 
'creidsinn  ciod  a  rinn  Dia  annainn,  ma  tha  e  a  rèir  a 
gheallaidh,  eadhon  mar  a  tha  sinn  gu  bhi  'creidsinn  ciod  a 
rinn  e  air  ar  son,  a  tha  mar  an  ceudna  air  a  stèidheachadh 
air  a'  ghealladh,  agus  air  a'  gliealladh  a  mhain. 


Cunnuilean  air  an  tarruing  o'n  chor  a  tha  làthair  aig  an  anam — 
Laigse  agus  neo-iomlanachd  a  thaobh  dhleasdanas— Am 
bacadh  a  tha  air  a  chur  air  leis  a'  pheacadh  a  tha  chòmh- 
nuidh  ann. 

Anns  an  treas  àit,  Tha  tagraidhean  eile  leis  am  bheil 
an  t-anam  air  a  bhacadh  o  bhi  'faotaiim  comhfhurtachd  o 

chòir  ann  am  maitheanas,  a  tha  'g  èirigh  o'n  chor  a  tha 
làthair  aige,  a  thaobh  naomhachd  phearsanta,  agus  coimh- 
lionadh  dhleasdanas,  agus  gniomhachas  peacaidh.  Bithidh 
anaman  bochda  ri  gearain,  'nuair  a  bhitheas  iad  ann  an 
dorchadas  agus  fo  bhuairidhibh,  nach  'eil  iad  a'  faotainn  an 
tomhais  sin  de  naomhachd  no  d'a  toraidhibh  annta  fèin,  a 
tha  iad  'a  meas  a  bhitheadh  aca  nan  robh  còir  aca  ann  an 
tròcair  a'  mhaitheanais.  Tha  iad  a'  faotainn  an  cridheachan 
cho  lag-chuiseach,  agus  an  dleasdanais  uile  mar  ni  nachfiù. 
Tha  na  nithe  so  'gan  cur  fo  mhi-mhisnich,  air  chor  as  gu 
bheil  iad  a'  diùltadh  comhfhurtachd  a  ghabhail  no  dearbh- 
bheachd  sam  bith  'altrum  d'an  taobh  fèin  o'n  fhìrinn  air  am 
bheil  sinn  a'  labhairt ;  ach  an  àite  sin  tha  iad  a'  comh- 
dhùnadh  gu  bheil  iad  gu  buileach  'nan  coimhich  o'n  mhaith- 
eanas  sin  a  tha  maille  ri  Dia,  agus  mar  sin  tha  iad  a'fantuinn 
gun  chuideachadh  'nan  doimhneachdaibh. 

Coimh-fhreagarrach  ris  an  dòigh  a  chuireadh  sios  agus  a 
ghnàthaicheadh  gu  ruige  so,  cha  dean  sinn  ach  a  mhain  cuid 
de  riaghailtibh  coitchionn  a  thairgseadh  a  dh'  fheudas  a  bhi 
'nam  meadhon  cumail  suas  air  an  anam  fo'n  mhi-mhisnich  a 
tha  ullamh  air  grèim  a  dheanamh  air  anns  a'  chor  so,  chum 
nach  deanadh  ni  sam  bith  de  na  nithibh  so  a  lagachadh  'na 
oidhirpibh  air  comhfhurtachd  a  ghabhail  thuige  o  mhaith- 
eans.     Agus, — 

1.  Is  e  so  an  t-àm  iomchuidh  air  son  a  bhi  'toirt 
cleachdaidh  d'ar  n-ochdamh  riaghailt,  eadhon,  an  aire 
ghabhail  nach  fhaighear  nnn  ri  gearain  mhi-mhisneachail 
'nuair  is  e  cleachdadh  beothail  gràis  a  iha  air  'earhsadh 
uainn.  Ma's  ann  mar  so  gun  amharus  a  tha  a'  chùis,  c'ar 
son  a  luidheas  sibh  sios  mar  so  air  'ur  n-aghaidhean  ?  c'ar  son 
nach  èirich  sibh  suas  gu  grad  agus  nach  gabh  sibh  roimhibh 
gus  a'  cheum  a's  fhaide  mach,  a'  deanainh  'ur  n-uile  dhìchill 
chum  aon  ghràs  a  chur  ri  gras  eile,  gus  am  bi  'ur  cor  air  a 
chur  'am  feabhas  1    Uime  sin,  air  dhuinn  a  smuaineachadh 

gu'n  dean  sibh  an  riaghailt  sin  a  clmr  an  cleachdadh,  tha 
sinn  ag  ràdh  a  rìs, — 

(1.)  Gu  bheil  an  naomhachd  a  tha  aithnichte  dhuinn 
fèin  anabarrach  ullamh  air  claonadh  a  dh'  ionnsuidh  na 
fèin-fhìreantachd.  Na  tha  Dia  a'  buileachadh  oirnne  chum 
naomhachaidh  tha  sinne  glè  ullamh  air  a  ghnàthachadh 
chum  iìreanachaidh.  Cha-n'eil  e  furasd'  a  bhi  'motbachadh 
gràis,  agus  a  bbi  'creidsinn  mar  nach  bitheadh  gras  idir 
againn.  Tha  tomhas  cho  mòr  de  «hnè  an  Phairisich  annainn 
a  thaobh  nàduir,  as  gur  maith  an  ni  air  uairibh  gu  bheil 
gaeh  gràs  air  fholach  uainn.  Tha  sinn  ro  ullamh  air  ar 
n-arbhar  agus  ar  fion  a  bhuileachadh  air  leannanaibh  eile. 
Mur  bitheadh  freumh  na  truaillidheachd  air  a  mhothachadh 
leinn  'nar  cridheachaibh,  agus  fuigheall  na  fèin  anns  gach 
dleasdanas,  bhitheadh  e  eu  comasach  gu'n  gluaiseamaid  cho 
iriosal  as  a  tha  air  iarraidh  uatha-san  aig  am  bheil  comh- 
chomunn  ri  Dia  ann  an  coimhcheangal  gràis  agus  tròcair. 
Is  e  deadh  chor  aig  am  bheil  'na  chomh-chuideachd  creidimh 
na  fìreantachd  agus  mothachadh  na  truaillidheachd.  Am 
feadh  a  tha  eòlas  agam  air  fìreantachd  Ohriosd,  bithidh  ni's 
lugha  de  dhèidh  agam  aireòlas  fhaotainn  air  mo  naomhaclid 
fèin.  Tha  e  neo-sheachanta  a  bhi  naomh  ;  ged  a  tha  e  air 
uairibh  na  bhuaireadh  do  neach  fios  a  bhi  aig  air. 

(2.)  Tha  eadhon  na  dleasdanais  sin  a  rinn  Dia  fèin  a 
chomharachadh,  'nuair  a  tha  iad  air  an  gnàthachadh  chum 
na  fèinfhìreantachd,  'nan  gràineileachd  dha,  Isa.  lxvi.  2,  3. 
Feudaidh  sin  aig  an  robh  deadh  thoiseach  a  bhi  air  a  thruaill- 
eacìh  le  droch  chrìch. 

(3.)  Tha  naomhachd  anns  a'  chridhe  ni's  ro  mhò  gu  tric 
air  a  h-aithneachadh  o'n  naimhdeas  a  tha  'coinneachadh 
riiìie  ann,  na  o  a  h-oibreachadh  èifeachdach  fèin.  Tha 
oibreachadh  an  Spioraid  air  'aithneachadh  le  miannachadh 
na  feòla  'na  aghaidh.  Tha  siun  a'  tomhas  neirt  duine  o'n 
uallach  a's  urrainn  e  'iomchar,  agus  cha-n  ann  o  luathas  a 

chèim.  Bu  mhò  an  comharadh  gràis  agus  naomhachd  a  bha 
aige-san  a  thubhairt,  "  Och  is  duine  truagh  mi  !  cò  a  shaoras 
mi  o  chorp  a'  bhàis  so  1 "  na  bha  aig  an  neach  a  bha  'g  ràdh, 
"  A  Dhè,  tha  mi  'toirt  buidheachais  duit  nach  'eil  mi  mar  a 
tha  daoine  'eile."  Far  am  bheil  cridhe  a  tha  air  a  shàr- 
uchadh  agus  air  a  chur  £o  dhoilgheas  agus  uallach,  cha-n  ann 
le  cionta  peacaidh  a  mhain,  leis  am  bheil  a  choguis  air  a  cur 
fo  bhuaireas,  ach  le  dlùth-leanmhuinn  a'  pheacaidh  anns  an 
anam,  ri  buaireadh,  agus  tàladh,  agus  miannachadh,  a' 
bacadh  agus  a'  ribeadh  aig  ro  mheud  nan  smuaintean 
buaireasach,  feudaidh  e  comharadh  cho  soilleir  a  bhi  aige 
uaith  sin  air  fìor  naomhachd  as  a  b'urrainn  e  'fhaotainn  o 
bhi  'giùlan  a  toraidhibh  sòlasach  fèin.  Ciod  a  tha  mar  so 
air  a  chur  fo  thrioblaid  agus  fo  dhoilgheas  annad  ì  ciod  a 
tha  mar  gu'm  b'ann  dlìith  do  bhi  air  a  mharbhadh  agus  air 
a  mhilleadh  ;  ri  glaodhaich  agus  ri  gearain,  'an  airc  fuasg- 
laidh  ?  Nach  e  an  cruthachadh  nuadh  ?  nach  e  bith  nuadh 
sin  na  beatha  spioradail  a  shuidhicheadh  ann  ad  anam  ? 
Cha-n'eil  sinn  a'  labhairt  mu  àmhghar  agus  anshocair  air 
son  peacaidh  a  chuireadh  an  gniomh  ;  na  mu  iomguin  agus 
buaireas  inntinn  'an  t-eagal  gu'm  briseadh  e  mach  chum 
calldaich,  agus  nàire,  agus  milleadh,  agus  mi-chliù  ;  no  mu 
imcheist  na  co^uis  timchioìl  an  lèir-s^rios  a  dh'  fheudas  a 
bhi  'na  lorg  ; — ach  mu  mhiannachadh  an  Spioraid  an 
aghaidh  a'  pheacaidh,  do  bhrigh  a  bhi  'toirt  fuath  dha,  agus 
sin  a'  faotainn  cleachdaidh  o  shealla  Ih  de  ghràdh,  agus  de 
ghràs,  agus  de  thròcair,  agus  de  naomhachd  Dhè,  maille  ri 
òirdheirceas  a'  chorah-chomuinn  ris,  a  tha  air  an  taisbeanadh 
anns  an  t-soisgeul.  Ma  tha  thu  eadhon  a'  meas  do  d' 
thaobh  fèin  nach  'eil  ni  sam  bith  ann  ad  chomas  ach  a  mhain 
a  bhi  'fulang  ionnsuidheau  a'  pheacaidh ;  gidheadh  ma  tha 
thu  'gam  mothachadh,  agus  gu  bheil  thu  a'  seasamh  fo  a 
bhuillean  mar  fo  bhuillean  nàmhaid,  tha  freumh  na  cùis  ann 
an  sin.    Agus  mar  a  tha  so  fior  a  thaobh  bith  na  naorah- 

achd,  is  amhuil  sin  a  tlia  e  fior  a  thaobh  a  tomhasan.  Tha 
tomhasan  na  naomhachd  r'am  fòghlum  ni's  ro  mhò  o'n 
naimhdeas  a  tha  'na  h-aghaidh  na  o  na  toraidhibh  a  tha  i 
giùlan.  Feudaidh  aon  neach  tuilleadh  gràis  a  bhi  aige  na 
th'aig  neach  eile  nach  'eil  a'  giùlan  uiread  d'a  thoradh  ris  an 
neach  eile,  agus  sin  do  bhrìgh  tuilleadh  naimhdeis  a  bhi  na 
aghaidh  agus  tuilleadh  bhuairidhean  a  bhi  aige,  Isa.  xli.  17. 
Agus  is  comharadh  mòr  aìr  ni-èigin  anns  an  anam  gu  bheil 
e'mothachadh  a  bhi  gun  ni  sam  bith. 

2.  A  thaobh  sin  a  chuireadh  an  cèill  timchioll  mi- 
iomlanachd  agus  fèinealachd  ar  dleasdanas,  tha  sinn  ag 
ràdh,  gur  ni  cinnteach,  am  feadh  a  tha  sinn  anns  a' 
cholunn,  gu'm  bi  fàile  an  t-soithich  as  an  d'thàinig  iad  de 
gach  dleasdanas  a  ni  sinn  a  choimhlionadh.  Bithidh  laigse, 
agus  truaillidheachd,  agus  foill,  agus  cealgaireachd,  'nan 
comh-chuideachd.  Is  e  so  gearain  na  h-eaglais  cia  b'e  air 
bith  na  dh'  fheudas  cuid  a  bhi  leigeadh  orra  air  sheòl  eile, 
Isa.  lxiv.  6.  Tha  am  moll  cho  mòr  air  a  mheasgadh  air 
feadh  a'  chruithneachd  as  gur  gann  a  chithear  an  siol. 
Agus  bitheadh  so  air  'aithneachadh,  mar  is  spioradail  a  tha 
duine  sam  bith,  's  ann  is  mò  achi  e  de  neo-spioradalachd  'na 
dhleasdanais  spioradail.  Far  nach  'eil  ach  Oriosdaidh  ann 
an  aintn  ni  ainm  de  dhleasdanas  a  riarachadh.  'Nuair  a 
b'fhearr  a  b'aithne  do  Iob  e  fèin  is  ann  a  bu  mhò  a  bha 
e'gabhail  de  ghràin  dheth  fèin.  Mar  is  soilleire  ar  sealladh 
de  Dhia,  's  ann  is  duaichni  a  chi  sinn  an  fhèin.  Seadh,  air 
uairibh  tha  ar  breithneachadh  gle  chlaon  timchioll  ar  dleas- 
danas,  air  chor  is  gu'n  cur  sinn  iad  sin  air  thoiseach  a  tha 
da  rireadh  air  dheireadh,  agus  iad  sin  air  dheireadh  a  tha 
da  rireadh  air  thoiseach.  Cha-n'eil  sinn  idir  an  teagamh, 
'nuair  a  tha  duine  a'  gleachdadh  ri  iomadh  gnè  bhuairidhean, 
agus  e  gun  ni  sam  bith  coraharaichte  aige  anns  an  fhreasdal 
an  leth  a  muigh,  a  dh'  fheudadh  a  bhi  'toirt  cleachdaidh 
nàdurra  sam  bith  d'a  dhòchas,  no  d'a  eagal,  no  d'a  bhròn, 

nach  fheud  e  èirigh  o  'ghlùinibh  a'  smuaineachadb  nach 
d'rinn  e  ni  sam  bith  'na  dhleasdanas  ach  Dia  a  bhros- 
nachadh  ;  gidheadh  theagamh  gu'n  robh  ni's  mo  de  cleachd- 
adh  gràis  aige  ann.  a'  cathachadh  'an  aghaidh  a'  choir  anns 
an  robh  e,  na  bha  aige  ri  àm  eile,  anns  an  robh  na  h-aigne 
nàdurra  air  an  comh-ghluasad  le  meadhonaibh  an  leth  a 
muigh,  gus  am  feudadh  e  bhi  'me.is  gu'n  d'  ràinig  iad  suas 
do  fhlaitheanas :  mar  sin  theagamh  nach  'eil  anns  an 
imcheist  so  timchioll  dhleasdanas  ach  ni  a  tha  coitchionn 
do  shluagh  Dhè,  agus  nach  bu  chòir  a  bhi  'na  bhacadh  sam 
bith  air  sìth  agus  seasmhachd. 

3.  A  thaobh  leithsgeil  na  cevlgaireachd,  tha  fios  ag;iibh 
ciod  am  freagradh  a  tha  gu  gnàthach  air  a  thoirt  air.  Is 
aon  ni  a  bhi  'deanamh  ni  anns  a  chealgaireachd,  is  ni  eile 
gun  a  bhi  comasachaira  dheanamh  gun  mheasgadh  cealgair- 
eachd.  Is  e  th'ann  de  chealgaireachd,  anns  an  t-seadh  a's 
farsuinne,  na  h-uile  ni,  a  thaobh  brìgh  agus  dòigh,  a  tha 
teachd  gearr  air  treibhdhireas.  A  nis,  cha-n'eil  ar  treibh- 
dhireas  ni's  coimhlionta  na  tha  ar  gràsan  eile  ;  air  chor  as  gu 
bheil  tomhas  de  chealgaireachd  a'  fantuinn  annainn  agus  a' 
leantuinn  ris  gach  ni  a  ni  sinn.  Air  a'  mhodh  cheudna,  is 
aon  ni  a  bhi  'deanamh  ni  air  son  glòir-dhiomhain  agus  chum 
a  bhi  air  ar  faicinn  le  daoinibh,  is  ni  eile  gun  choinas  a  bhi 
againn  air  an  fhèin  agus  a  ghlòir-dhìomhain  a'  dhùnadh  gu 
h-iomlan  a  mach. 

4.  Biiheadh  fios  agaibh  nach  dean  Dia  tàir  aìr  nithibh 
beaga.  Bheir  e  an  air  do'n  anail  a's  lugha  a  dh'  èireas  o  ar 
cridheachaibh  'na  dhèigh,  'nuair  nach  urrainn  sinn  fèin 
idir  a  bheachdachadh.  Is  aithne  dha  inntinn  an  Spioraid 
anns  na  gluasadaibh  uaigneach  sin  nach  'eil  gu  bràth  a' 
tighinn  gu  ruig  na  h-inbhe  sin  gu  mothaich  sinn  iad.  Tha 
na  h-uile  ni  a  thig  uaithe  air  a  sgrìobhadh  sios  'na  leabhar- 
san,  ged  nach  'eil  anns  an  leabhar  againne.  Thug  e  an  aire, 
'nuair  a  bha  Sarah  a'  cleachdadh  mi-chreidimh  d'a  thaobh 

fèin,  gu'n  robh  i  gidheadh  o  toirt  urraim  d'a  fear,  a'  gairm 
a  "tighearn"  dheth,  Geu.  xviii.  12  ;  1  Phead.  iii.  6.  Agus 
eadhon  am  feadh  a  tha  a  phobull  a'  peacachadh,  is  urrainn 
e  ui-èigin  f  haotainn  'nan  cridheachaibh,  'naui  briathraibh,  uo 
'uan  slighibh,  a  tha  taitneach  leis  ;  cia  mòr  is  mò  na  sin  'nan 
dleasdanais.  Is  lear-glanaidh  ro  eòlach  e,  a  gheibh  mòran 
òir  ann  an  nithibh  anus  nach  fhaic  sinn  a  bheag  ach  luaidhe 
no  criadh.  Gleidhidh  e  cuimhne  air  na  dleasdanais  a  ni 
sinne  a  dhì-chuimhneachadh,  agus  dì-chuimhnichidh  e  na 
peacaidhean  a  ghleidheas  sinne  'nar  n-air^,  Tha  e  fìrean- 
achadh  ar  pearsachan,  ged  a  tha  sinn  mi-dhiadhaidh  ;  agus 
nreanaichidh  e  mar  an  ceudua  ar  dleasdaDais,  ged  nach  'eil 
iad  gu  h-iomìan  diadhaidh. 

5.  Chuin  beagan  tuilleadh  misnich  a  thoirt  a  thaobh 
nan  dleasdanas  bochda,  truagh  a  bhitheas  againu,  agus 
dhoibh-san  a  bhitheas  ann  an  imcheist  m'an  tiinchioll, 
bitheadh  fios  agaibh  gu  bheil  Iosa  Criosd  cC  toirt  air  Jalbh 
asda  gach  ni  a  tha  olc  agus  breun,  agus  gu  bheil  e  gan 
deaìuimh  taitneach.  'Nuair  a  bhitheas  seirbhiseach  gun 
eòlas  a'  cruinneachadh  nan  luibhean  agus  nam  blàtli  anns 
a'  ghàradh,  bithidh  iomadh  luibh  nach  fhiù  'nam  measg  j 
ach  ni  an  gàradair  fèin  an  toirt  gu  h-iomlan  asda  agus  au 
tilgeadh  air  falbh.  Tha  Criosd  air  an  dòigh  cheudna  a' 
buntuinu  r'ar  dleasdanais.  Na  tha  o'n  fhèin  annta  tha  e 
'ga  ghlanadh  gu  buileach  air  falbh,  agus  a;  cur  tùise  anns 
na  dh'  fhàgadh,  chuni  a  thaisbeanadh  'an  làthair  Dhè,  Ecsod. 
xxx.  36.  Is  e  so  an  t-aobhar,  'nuair  a  tha  na  naoimh  a' 
coinueachadh  r'an  dleasdauais  aig  an  la  dheireannach,  nach 
'eil  iad  'gan  aithneachadh,  tha  an  cruth  air  caochladh  cho 
mòr  o  sin  a  bh'aca  'nuair  a  thàinig  iad  a  macb  as  an 
làmhaibh-san.  "  A  Thighearna,  c'uin  a  chunnaic  siune 
ocrach  no  lomnochd  thu?"  Air  chor  as  gu  bheìl  Dia  a 
gabhail  ri  nithibh  beaga,  agus  tha  Criosd  a'  deanamh  nan 
nithe  beaga  'nan  nithibh  mòra. 

6.  Am  bheil  so  na  aobhar  na's  leòir  chum  'ur  gleidheadh 
o  bhi  'creidsinn  1  Is  e  nach  'eil  tuilleadh  creidimh  agaibh 
an  t-aobhar  nach  'eil  tuilleadh  naomhachd  agaibh  ;  do  ma 
tha  sibh  gun  naomhachd  idir  's  ann  a  chionn  gu  bheil  sibh 
gun  chreidimh.  Tha  naomhachda'  coimh-sheasamh  ann  an 
glanadh  a  chridhe  tre  chreidimh,  no  ann  an  toirt  ùmhlachd 
do'n  fhìrinn.  Agus  is  e'n  t-aobhar  nach  'eil  sibh  a'  meud- 
achadh  ann  an  dleasdanais,  nach  'eil  sibh  a'  meudacliadh 
ann  a  bhi  'creidsinn.  Agus  tlia  'ur  dleasdanais,  anmhunn 
agus  mi-iomlan  do  bhrìgh  gu  bheil  'ur  creidimh  anmhunn 
agus  mi-iomlan.  Am  bheil  sibh  as  eugmhais  naomhachd  ì 
— creidibh,  chum  gu'm  bitheadh  sibh  naomh.  Am  bheil 
agaibh  ach  ni  ro  bheag,  no  ni  nach  mothaichear  ì — bithibh 
seasmhach  a'  creidsinn  chum  gu'm  bi  'ur  n-ùmhlachd  a'  dol 
am  meud.  Na  bithibh  a'  rùnachadh  gun  bhiadh  itheadh 
gus  am  fàs  sibh  làidir,  'nuair  nach  'eil  meadhon  neartachaidh 
idir  agaibh  ach  arain  itheadh,  a  tha  'neartachadh  cridhe 
duine. 

An  Ceathramh  Cunnuil.  Tha  aobhar  eile  air  'fhaot- 
ainn  leis  am  bheil  muinntir  air  an  cur  fo  thrioblaid  agus 
mhi-mhisnich,  ann  an  oibreachadh  cumhachdach  a'  pheacaidh 
agus  na  truaillidheachd  anns  an  ]eth  a  stigh.  "  An  clream 
a's  le  Criosd,  cheus  iad  an  fheòil,  maille  r'a  h-an-tograibh 
agus  a  h-ana-miannaibh'."  "  Ach  tha  sinne,"  deir  cuid,  "  a' 
faotainn  iomadh  truaillidheachd  ag  oìbreachadhgu  h-èifeachd- 
ach  'nar  cridheachaibh,  agus  'gar  toirt  'am  bruid  do  lagh 
a'  pheacaidh.  Tha  an  cumhachd  cho  maith  r'an  ciont  'gar 
cur  fo  bhuaireas.  Nam  bitheadh  lagh  Spioraid  na  beatha 
air  a  chomhpàirteachadh  ruinn,  bhitheadh  tuilleadh  saoisa 
againn  roimh  so  o  lagh  a'  pheacaidh  agus  a'  bhàis.  Xam 
bitheadh  am  peacadh  guh-iomlan  air  a  mhaitheadh,bhitheadh 
e  ni  bu  ro  èifeachdaiche  air  a  chlaoidheadh." 

Tha  tri  nithe  a  tha  fàgail  oibreachadh  a'  pheacaidh  anns 
an  leth  a  stigh  cho  imcheisteach  do'n  anam  : — 

1.  Nach  'eil  sùil  ris.  An  dèigh  do'n  cheud  cheanns- 
achadh  mhòr  a  bhi  air  a  dheanamh  air,  agus  an  cridhe 
a  bhi  air  a  thoirt  suas  gu  coitchionn  do  Dhia,  cha-n  'eil 
sùil  aig  an  anam  r'a  chleachdaidhibh  tuilleadh.  Tha 
iomadh  aobhar  air  son  so.  "  Chaidh  na  searm  nithe 
seachad,  agus  rinneadh  na  h-uile  nithe  nuadh  ;"  agus 
air  do'n  anam  a  bhi  fo  chumhachd  an  atharrachaidh 
choitchinn  sin,  tha  e  air  a  philleadh  air  falbh  gu  buil- 
each  o  na  nithibh  sin  a  dheanadh  ana-miann  no  buaireadh 
sam  bith  'àrach  no  'bhrosnachadh  suas.  A  nis,  'nuair  atha 
an  t-saorsa  so  ann  an  tomhas  air  dhol  seachad,  agus  a  tha'm 
peacadh  a'  toiseachadh  ri  gluasad  agus  ri  cleachdadh  ann  a 
rìs,  tha  an  t-anam  air  a  ghlacadh  ann  an  uamhuinn,  ionnus 
gu  bheil  e  'meas  nach  e  fìor  obair  èifeachdach  tre'n  deachaidh 
e.  Cosmhuil  ri  duine  aig  am  bheillàmh  sheargta,  am  feadh 
a  tha  i  marbh  r'athaobh,  feudar  lotan  domhain  a  ghearradh 
innte  agus  cha  mhothaich  e  iad  ;  ach  an  uair  a  philleas  an 
fhuil  bhlàth  a  rìs  d'a  h-ionnsuidh  le  beatha,  ni  an  gearradh 
a's  lugha  a  chràdh.  Feudaidh  an  ni  ceudna  a  bhi  fìor  a 
thaobh  dhaoine  anns  a'  chùis  so  :  saoilidh  iad,  theagamh,  gu 
bheil  an  t-ana-miann  ni's  cumhachdaich  na  bha  e  roimh, 
chionn  gu  bheil  a  mhothachadh  ni's  gèire  na  bha  e  roimh. 

2.  Tha  e  coitchionn  'na  chleachdaidhibh  mar  olc.  Tha 
so  mar  an  ceudna  'cur  an  anama  fo  uamhuinn.  Cha-n'eil 
olc  chnm  nach  gluais  e  ;  cha-n'eil  maith  nach  fheuch  e  ri 
bhi  'b^acadh.;  cha-n'eil  dleasdanas  nach  dean  e  a  thruaill- 
eadh.  Agus  is  e'n  t-aobhar,  do  bhrìgh  nach  'eil  sinn  air  ar 
naomhachadh  ach  ann  an  tomhas  ;  cha-n'eil  buadh  sam  bith 
air  a  naomhachadh  gu  h-iomlan,  ged  a  tha  na  h-uile  buadh 
air  a  naomhachadh  gu  slàinteil. 

3.  Tha  a  chleachdaidhean  gun  fhois,  gun  tàmh ;  ma's 
ann  a  buadhachadh  no  a'  call  a  tha  e,  gu  bràth  cha  bhi  e 
sàmhach  ;  ma  bhuadhaichear  air,  ni  e  ceannairc  ;  ma  gheibh  ■ 
e  buaidh,  bheir  e  ionnsuidhean  as  ùr.    Air  do'n  anam  air 

23 


354 


EADAR-MHINEACHADH  AIR  SALM  CXXX.        [Rann  4. 


uairibh  buaicìh  'fhaotainn  air  agus  a  naimhdeas  a  cheanns- 
achadh,  theagamh  gu'm  bi  sùil  aige  ri  sìth  agas  fois  o  a 
naimhdean ;  ach  tha  e  air  a  mhealladh ;  a  rìs  agus  a  rìs 
thèid  e  air  obair  agus  ni  e  ceannairc,  agus  sin  am  feadh  a 
tha  sinn  beò  air  thalamh,  ionnus  nach  tig  an  comhstri  so  gu 
bràth  gu  crìch  gus  an  dùinear  ar  sùilean  anns  a'  bhàs.  Ach 
tha  so  air  a  thoirt  fainear  ann  am  farsuinneachd  ann  an 
leabhar  a  sgrìobhadh  a  cheana.* 

Tha  na  nithe  so,  ma  seadh,  agus  an  samhuil  eile,  a  tha 
r'am  faotainn  coimhcheangailte  ri  oibreachadh  a'  pheacaidh 
anns  an  leth  a  stigh,  gu  tric  a'  fàgail  an  anama  fo  iom- 
chomhairle  ann  an  toirt  breth  d'a  thaobh  fèin,  ionnus  nach 
'eil  a  staid  no  a  shuidheachadh  fèin  soilleir  dha. 

Ni  sinn  beagan  nithe  a  labhairt  mar  fhreagradh  air  a 
chunnuil  so  mar  an  ceudna  :  — 

1.  Cha-n'eil  cleachdaidhean  làidir  a'  pheacaidh  anns  an 
leth  a  stigh  a'  dearbhadh  nach  'eil  neach  ann  an  staid  gràis, 
Gal.  v.  17.  Ann  an  so  tha  dà  ghnè  a  chòmhnuidh  anns  an 
aon  anam, — "  an  fheòil  agus  an  Spiorad  ;  "  agus  tha  iad  so 
an  aghaidh  a  chèile.  A  nis,  tha  cleachdaidhean  eadar- 
dhealaichte  a'  sruthadh  o'n  dà  ghnè  eadar-dhealaichte  so, — 
"  tha  an  fheòil  a'  miannachadli  an  aghaidh  an  Spioraicì, 
agus  an  Spiorad  an  aghaidh  na  feòla  ;"  agus  tha  na  cleachd- 
aidhean  so  air  an  cur  an  cèill  ann  an  àitibh  eile  mar  nith- 
ibh  ro  bheothail,  èifeachdach.  Feudar,  ma  seadh,  am 
freagradh  ath-ghoirid  so  a  thoirt  air  a  chunnuil  a  dh' 
ainmicheadh  : — Cha-n'eil  cleachdaidhean  agus  oibreachadh 
cumhachdach  agus  coitchionn  a'  pheacaidh  anns  an  leth  a 
stigh,  mar  a  tha  e  tàladh  chum  an  uilc,  agus  'ga  chur  fèin 
an  aghaidh  gach  uile  mhaith,  'na  dhearbhadh  na's  leòir  air 
gu  bheil  an  t-anam  'na  choimheach  do  bheatha  Phè.  Faic 
air  son  so  an  leabhar  eile  a  dh'  ainmicheadh  a  cheaua. 


Faic  "  Air  Fuigheall  a'  Pheacaidh  anns  na  Creidicli." 

2.  Cha  n'eil  bbur  suidheachadh  air  clhòigh  sain  bith  r'a 
thomhas  le  miannachadh  a'  pheacaidh  an  aghaidh  bhur 
n-anama-sa,  ach  le  miannachadh  bhur  n-anama-sa  an  aghaidh 
a*  pheacaidh.  Cia  b'e  air  bith  cho  mòr,  agus  cho  cumhachd- 
ach,  agus  cho  buaireasach  as  a  dh'  fheudas  an  ceud  ni  a  bhi, 
ma  tha  an  dara  ni  fìrinneach  agus  treibhdhireacli, — ged  a 
dh'  fheudas  sibh  a  bhi  air  'nr  luasgadh,  cha-n'eil  aobhar 
dhuibh  a  bhi  fo  mhi-rnhisnich. 

Cha  d'  rinn  sinn  ach  na  nithe  so  'ainmeachadh  a  mhain 
chum  eisempleir  a  thoirt  de  na  h-eagalaibh  leis  am  bi 
daoine  'bacadh  dhoibh  fèin  comhfhurtachd  a  ghabhail  tre 
bhi  'creidsinn  na  fìrinne  so  a  tha  r'ar  n-aghaidh.  Rinn 
sinn  mar  an  ceudna  beagan  riaghailtean  na  fìrinne 
'thairgseadh  chum  saorsa  dhoibh  ;  gun  a  bhi  'ciallachadh 
riarachadh  iomlan  a  thoirt  anns  na  h-uile  cor  a  dh'  ainmich- 
eadh,  ach  a  mhain  a  bhi  'fosgladh  suas  na  sliglie,  ionnus 
nach  bitheadh  neach  sam  bith  air  a  bhacadh  o  bhi  'measgadh 
an  fhocail  sin  le  creidimh  a  bha  air  a  fhrithealadh  o'n 
fhianuis  bheannaichte  sin,  gu  bheil  "  maitheanas  maille  ri 
Dia,  chum  gu'm  bitheadh  eagal  air  daoinibh  roimhe." 

Tlièid  sinn  a  nis  air  ar  n-aghaidh  chum  na  dara  earrainn 
de'n  t-salm  so,  anns  am  bheil  cleachdadh  an  acama  sin  air  a 
chur  an  cèill  a  tha  fo  imcheist  peacaidh,  air  dha  sealladh 
'fhaotainn  tre  chreidimh  air  ionad  a  shuaimhneis,  agus  air 
an  ti  o'm  feud  e  dùil  a  bhi  aige  ri  saorsa ;  eadhon  am 
maitheanas  sin  a  tha  maille  ri  Dia,  air  an  robh  sinn  a'- 
labhairt. 

Mar  a  dh'  ainmicheadh  roimh,  tha  dà  ni  gu  coitchionn 
anns  am  bheil  an  t-anam  'ga  chleachdaclh  fèin  anns  a'  chor 
so  ;  an  ceucl  aon  diubh  ag  amharc  ris  fèin,  agus  an  t-aon 
eile  ri  uile  Israel  Dhe. 

Tha  an  ceud  aon  againn,  ma  seadh,  anns  an  iomradh  a 
th'  air  a  thoirt  air  an  t-suidheachadh  cridhe  agus  ^pioraid  sin 
chum  an  d'thugadh  e  air  dha  sealladh  a'  chreidimh  'fhaotainn 
de'n  mhaitheanas  a  tha  maille  ri  Dia,  agus  mar  an  ceudna 
anns  an  dleasdanas  air  an  do  chuir  e  aghaidh,  maille  ris  an 
aobhar-misnich  a  bha  aige  ann,  agus  an  dòigh  air  an  d'rinn 
e  a  choimhlionadh,  rainn  5,  6  : — 

"  Tha  mi  a'  feitheamh  air  an  Tighearn,  tha  m'  anam  a' 
feitheamh,  agus 'na  fhocal  tha  mo  dhòigh.  Tha  m'  anam 
a  feitheamh  air  an  Tighearn  ni's  mò  na  luchcl-faire  na 
maidne,  seaclh,  na  luchd-faire  na  maiclne." 

Ann  an  so,  tha  sinn  ag  ràdh,  tha  e  'cur  an  cèill  araon 
an  t-suidheachaidli  spioraid  chum  an  d'  thugadh  e  agus  an 
dleasdanais  air  an  do  chuir  e  aghaidh,  an  dà  chuid  a  thaobh 
am  brìgh  agus  an  dòigh. 

A  rèir  an  orduigh  a  bh'  againn  roimh,  ni  sinn  anns  a' 
cheud  àit  na  briathran  fèin  a  thoirt  fainear,  agus  a  rìs  an 
seadh  agus  am  brìgh,  maille  ris  an  fhreagarrachd  a  th'  anns 
na  nithibh  a  th'  annta  ri  cor  an  anama  ;  anns  am  bi  stèidh 
air  a  leagadh  air  son  nam  beachdan  a  tha  r'am  faotainn 
uatha. 

1.  Tha  eadar-theangachadh  nam  briathran,  focaì  air  an 
fhocal,  anns  an  ordugh  a  leanas  : — 

"  Tha  mi  a'  feitheamhgu  dùrachdach  air  Iehobhah  ;  tha 
m'  anam  a'  feitheamh,  agus  'na  fhocal  dh'  fhan  mi,"  no  dh' 
fheith  mi.  "  M'  anam  ris  an  Tighearn,  ni's  mò  na'n 
luchd-faire  anns  a'  mhaduinn  ;  an  luchd-faire  anns  a' 
mliaduinn,"  no  "  gu  ruig  na  maidne." 

k'  Tha  mi  a'  feitheamh  "  no  "  ag  earbsadh  ; "  tha  am 
focal  anns  a  cheud  chainnt  a'  ciallachadh  a  bhi  'toirt  aire 
do  neach  le  mòr  thogradh  ;  a  bhi  'ga  thoirt  fainear  agus  a 
bhi  'n  crochadh  air ;  agus  tha  e  mar  an  ceudna  'cur  an  cèill 
aomadh  agus  dìan-thogradh  na  toile  agus  na  h-inntinn." 

Rinn  Pol  seadh  an  fhocail  so  a  chur  an  cèill,  Rom.  viii. 
19,  le  "  dùil  dhùrachdach,"  a  bhitheadh  'ga  taisbeanadh 
fèin  le  bhi  'sineadh  a  mach  a'  chìnn,  ag  amharc  air  gach 
taobh  le  togradh  agus  dìchioll.  Tha  so  mar  an  ceudna  gu 
soilleir  air  fliilleadh  anns  an  fhocal,  Salm.  lxix.  20,  "  Dh' 
amhairc  mi  air  son  neach  a  ghabhadh  truas."  "  Dh' 
amhairc  mi  air  gach  taobh,  gu  dìchiollach  agus  gu  dùrachd- 
ach,  a  dh'  fhaicinn  an  robh  neach  idir  ann  a  ghabhadh 
truas  no  'dheanadh  mo  chaoidh." 

Air  a'  mhodh  so,  ma  seadh,  tha  am  focal  a'  ciallachadh, — 
"  Dh'  amhairc  mi  gu  dìchiollach  a  dh'  ionnsuidh  Dhè,  le 
dìan-thogradh  anama,  agus  inntinn,  agus  toile,  agus  aigne, 
gu  dùrachdach  ag  earbsadh  sin  uaith  a  tha  dhìth  orm,  agus 
a  dh'  fheumas  sruthadh  a'  m'  ionnsuidh  o'n  mhaitheanas  a 
tha  maille  ris." 

2.  "  Tha  mi  a'  feitheamh,"  tha  e  'g  ràdh,  "  air  Iehobhah." 

Ann  a  bhi  'feitheamh,  tha  e  'gnàthachadh  ainm'  cheudna 
sin  Dhè  air  an  do  chuir  e  aghaidh  an  toiseach. 

Cha-n  e  am  meadhon  cuideachaidh  so  no  am  meadhon 
ud  eile  air  am  bheil  e  'feitheamh,  ach  Iehobhah  fèin.  Is  e 
deadh-ghean  agus  caoimhneas-gràidh  Iehobhah  fèin  a  mhainr 
agus  na  tha  'sruthadh  uaith,  a's  urrainn  an  t-anam  a  riar- 
achadh  ;  mur  tig  e  fèin,  mur  builich  e  fèin  saorsa,  bithidh 
gach  ni  eile  gun  tairbhe. 

3.  "Tha  m'  anam  a'  feitheamh,"  no  ag  earbsadh ; — 
"  Cha-n  e  samhladh  dleasdanais  o'n  leth  a  muigh  ris  am 
bheil  mi,  no  saothair  chorporra  nam  bilean,  no  aoradh  fuar, 
marbh,  mi-chùramach.  Ni  h-eadh  ,  '  tha  m'  anam  a? 
feitheamh.'  Is  e  gnothuch  anama  agus  cridhe  ris  am  bheil 
mi.    Tha  mi  a'  feitheamh,  agus  sin  le  m'  uile  chridhe." 

4.  "  Na  fhocal  Iha  mo  dhòigh,"  no  "  tha  mi  a'  fantuinn.'* 
Tha  na  briathran  so  soilleir.  Tha  am  focal  "  mo  dhòigh  " 
ann  an  so  a'  ciallachadh,  a  bhi  'g  earbsadh,  a  bhi  'fantuinn, 
agus  a  bhi  cumail  suas  le  cùram,  agus  dùrachd,  agus  dichioll. 
Uime  sin  rinn  cuid  am  focal  eadar-theangachadh,  "  Chum 
mi  suas  agus  dh'  fheith  mi  le  foighidin." 

Rinn  e  so,  ma  seadh,  air  an  fhocal ;  no,  chum  e  'anam 
fèin  suas  le  focal  a'  gheallaidh  ionnus  nach  fannuicheadh  e 
gu  buileach,  agus  sin  a  mheud  's  gu'n  d'  fhuair  e  sealladh  de 
ghràs  agus  de  mhaitheanas,  ged  a  bha  iad  fathast  mar  gu'm 
b'ann  fad  o  làimh  ;  bha  sealladh  aige  de  thìr,  ged  a  bha  e 
fèin  fathast  ann  an  ànradh  na  fairge  ;  agus  uime  sin  tha  e 
'ga  mhisneachadh  fèin  air  chor  as  nach  'eil  'anam  a' 
fannachadh. 

Gidheadh  cha-n'eil  so  uile  fathast  a'  cur  an  cèill  an  dìan- 
thograidh  anamasin  leis  am  bheil  an  salmadair  a'  feitheamh 
air  Iehobhah.  Tha  saothair  dhùrachdach  a  chridhe  anns 
an  dleasdanas  so  ag  èirigh  os  ceann  na  dh'  fheudas  e  a  chur 
an  cèill.  Uime  sin  tha  e  'gabhail  air  aghaidh,  rann  6  : 
"  Tha  m'  anam,"  deir  e,  "  a'  feitheamh  air  an  Tighearn  "  (is 

e  sin,  le  sùil  ris,  ag  amharc  air  a  shon,  a'  feitheamh  gus  an 
tig  e  thugam  ann  an  gràdh  agus  le  maitheanas),  "  ni's  mò 
na  luchd-faire  air  son  na  maidne,  seadh,  na  luchd-faire  air 
son  na  maidne." 

Rinneadh  na  braithran  ma  dheireadh  so  eadar  theang- 
achadh  agus  eadar-mhineachadh  air  iomadh  dòigh,  ged  a  tha 
an  salmadair  gu  soilleir  'gan  gnàthachadh  ann  an  rathad  a 
bhi  'ga  choimeas  fèin  ri  luchd-faire  ;  agus  feudar  an  gabhail 
ann  an  aon  de'n  dà  sheadh  a  leanas  : — 

1.  Ann  an  nithibh  àìmsireil,  Mar  a  tha  'n  dream  a  tha 
ri  faire  anns  an  oidhche  a'  feitheamh  air  son  agus  a' 
miannachadh  teachd  na  maidne,  chum,  air  do'n  fhreiceadan 
a  bhi  air  a  chur  fa  sgaoil,  gu  feucl  iad  an  codal  sin  a 
dheanamh  a  tha  dhìth  orra  agus  a  tha  iad  a'  miannachadh  ; 
— seaclh  a  tha  'fìlleadh  ann  dùil,  agus  togradh,  agus  miann 
dhùrachadh.    No, — 

2.  Ann  an  nithibh  naomha,  mar  a  rinn  cuid  na  briathran 
a  ghabhail,  a  tha  'gan  eadar-mhineachadh  air  a'  mhodh  so, — 
"  Ni's  mò  na'n  dream  a  tha  feitheamh  air  son  faire  na 
maidne,"  ris  am  bheil  an  siil  gu  dùrachdach,  chum  gu'n 
tugadh  iad  suas  an  ìobairt  mhaidne.  Anns  an  t-seadh  so, 
"  Mar  a  tha  luchd-coimhid  agus  luchd-faire  an  teampuill,"  a 
deir  e,  "  ri  feitheamh  dhùrachdach  air  son  teachd  na  rnaicine, 
chum  gu'n  deanadh  iad  an  ìobairt  mhaidne  a  thoirt  suas  le 
h-aoibhneas  anns  an  àm  chomharaichte  ;  is  amhuil  sin,  agus 
le  tuilleadh  dìchill,  a  tha  m'anam  a'  feitheamh  air  Iehobhah." 

Tha  sibh  a'  faicinn  a  nis  mar  a  rinneadh  na  biiathran  a 
leughadh,  agus  an  tomhas  anns  am  bheil  an  seadh  air 
'fhosgladh  ann. 

Thugamaid  a  nis  fainear  gu  h-aithghearr  gach  earrann 
fa  leth  dhiubh  anns  an  dàimh  anns  am  bheil  iad  d'a  chèile. 
Tha  againn,  ma  seadh, — 

1 .  An  dleasdanas  air  a  cliur  an  cèill  anns  an  robh  e  air 
a  chleachdadh  ;  eadhon,  feitheamh  clhùrachdach  air  lehobhah- 

2.  Bunait  a  dhòchais  ann  a  bhi  'feitheamh  ;  eadhon, 
focal  Dhè,  focal  a'  gheallaidh, — bha  a  dhòigh  gu  dìchiollach 
anns  an  fhocal. 

3.  Suidheachadh  a  spioraid  anns  an  dleasdanas  so,  agus 
an  dòigh  air  an  d'rinn  e  a  choimhlionadh  ;  air  a  chur  an 
cèill, — (1.)  Anns  na  briathraibh  fèin  a  tha  e  'gnàthachadh, 
mar  a  rinneadh  am  fosgladh  a  cheana.  (2.)  Anns  an  dùb- 
lachadh  bhrìghmhor,  seadh,  anns  an  dòigh-labhairt  thrì- 
f ìllte,  leis  am  bheil  e  'ga  chur  an  cèill  :  "  Tha  mi  a'  feitheamh 
air  an  Tighearn  ;  "  "  Tha  m'  anam  a  feitheamh  ;  "  "  Tha 
m'  anara  a'  feitheamh  air  an  Tighearn."  (3.)  Anns  a' 
choimeas  a  tha  e  'deanamh  eadar  an  dòigh  airam  bheil  esan 
a'  coimhlionadh  a  dhleasdanais  fèin  agus  sin  air  am  bheil 
muinntir  eile  ri  faire  gu  nàdurra,— leis  a'  chùram  agus  leis 
an  dìchioll  a's  ro  mhò  :  "  Ni's  mo  na  luchd-faire  na 
maidne."    Uime  sin  tha  againn  annta, — 

1.  An  dleasdanas  a  choimhlion  e, — feitheamh  dùrach 
dach. 

2.  An  cuspair  air  an  robh  e  'feitheamh, — Iehobhah  fèin. 

3.  Bunait  a  dhòchais  anns  an  dleasdanas,  focal  a> 
gheallaidh. 

4.  An  dòigh  air  an  d'  rinn  e  a  choimhlionadh  : — (1.)  Le 
dùrachd  agus  dìchioll.    (2.)  Le  bhi  'bunachadh  ann. 

Thugamaid  a  nis  na  briathran  fainear  m&r  a  tha  iad  a' 
filleadh  annta  suidheachadh  agus  oibreachadh  anama  fo 
imcheist  peacaidh. 

Air  bhi  clha  air  a  thogail  as  a  dhoimhneachdaibh  leis  an 
t-sealladh  a  fhuair  e  de  mhaitheanas  ann  an  Dia,  mar  a 
chuireadh  an  cèill,  gidheadh  gun  chomhpàirteachadh  neo- 
mheadhonach  'fhaotainn  fathast  dheth  ann  an  rathad  a  bhi 
gu  comhfhurtail  'ga  mhothachadh,  tha  e  'cruinneachadh 
'anama  fèin  a  steach  ri  Dia  a  mhain,  agus  'ga  chumail  suas 
o  bhi  'fannachadh  anns  an  t-suidheachadh  anns  am  bheil  e. 

"  Is  e  Iehobhah  a  mhain,"  tha  e  'g  ràdh,  "  neach  mallle 

ris  am  bheil  maitheanas,  a's  urrainn  saorsa  'bkuileachadh 
orm  agus  maith  a  dheanamh  dhomh.  Is  iad  toraidhean  sin 
a  mhaitheanais^ — a  dheadh-ghean,  a  chaoimhneas-gràidh, 
agus  frithealadh  a  ghràis  agus  a  thròcair,  a  tha  dhìth  orm. 
Air-san,  uime  sin,  tha  m'  aghaidh  leis  an  uile  chùram ;  air 
san  tha  mi  a'  feitheamh.  Is  ann  uaith-san  a  tha  uile  dhòchas 
m'  anama.  Gun  teagamh  thig  e  thugam,  thig  e  agus  ni  e 
mo  neartachadh.  Ged  a  tha  e  fathast  mar  gu'm  b'ann  fad 
a  làimh,  'gam  fhàgail  'am  meadhon  nan  doimhneachd, 
gidheadh  tha  agam  focal  a'  gheallaidh  chum  m'  anam  a 
chumail  suas ;  air  so  ni  mi  m'  thaic  a  leagadh  gus  am  faigh 
mi  e  r'a  mhealtuinn,  agus  a  ehaoiinhneas  a's  fhearr  na 
beatha." 

Is  e  so,  ma  seadh,  suidheachadh  an  anama  sin  fo  incheist 
peacaidh  a  tha  da  rireadh  air  sealladh  fhaotainn  de  mhaith- 
eanas  ann  an  Dia,  gidheadh  nach  d'  fhuair  fathast  a  bhi  'ga 
mhothachadh  gu  comhfhurtail  air  a  shon  fèin.  Agus 
feudaidh  sinn  a  thaisbeanadh  anns  na  beachdaibh  a  leanas  : — 

Beachd  1.  Is  e  ceud  thoradh  àraidh  an  t-seailaidh  sin 
tre  chreidimh  a  tha'n  t-anam  fo  imcheist  peacaidh  a'  faotainn 
de  mhaitheanas  ann  an  Dia,  a  bhi  feitheamh  gu  foighidneach 
ann  an  dòchas. 

Beachd  2.  Is  e  cuspair  àraidh  an  anama  so  ann  a  bhi 
'feitheamh  gu  foighidneach  ann  an  dòchas,  Dia  fèin  air  a 
dheanamli  rèidh  ann  an  Criosd  :  "  Tha  mi  a'  feitheamh  air, 
Iehobhah." 

Beachd  3.  Is  e  focal  a  yheallaidh  bunait-misnich  mòr  an 
anama  ann  a  bhi  'feitheamh  air  Dia  :  "  'Na  fhocal  tha  mo 
dhòigh." 

Beachd  4.  Tha  an  t  anam  so  a'  feitheamh  air  Dia  le  dìan- 
thogradh  inntinn,  le  dìchioll  agus  'an  dòchas,  mar  a  tha 
soilleir  o  dhùblachadh  nam  briathran. 

Beachd  5.  Gu  bheil  e  an  dà  chuid  feumail  agus  eifeachd- 
ach  a  bhi  'buanachadh  aì  feitheamh  ctir  Dia  gus  an  dean 

se  e  fèin  'fhoillseachadh  do'n  anam ; — tha  e  feumail,  do 
bhrìgh  nach  'eil  cuideachadh  r'a  fhaotainn  as  'eugmhais  ; 
agus  tha  e  èifeachdach,  a  mheud  's  nach  diobair  e  a  chaoidh. 

Beachd  6.  Gu'n  dean  seasmhachd  ann  a  bhi  feitheamh 
mòran  suaimhneis  agus  comhf  hartachd  uaigneich  a  thoirt 
do'n  anam,  eadhon  'nuair  nach  'eil  mothachadh  aige  fathast 
de  mhaitheanas  air  a  shon  fèin.  Tha  am  beachd  so  r'a 
fhaotainn  o'n  bhuaidh  a  th  'aig  na  rainn  so  orra-sin  a  tha 
leantuinn.  Air  do'n  t-salmadair  a  thighinn  gu  ruige  so,  's 
urrairm  e  a  nis  sealltuinn  air  gach  taobh  agus  gnothuch  a 
dheanamh  ri  muinntir  eile,  ag  earalachadh  orra  dòchas  a 
chur  ann  an  Dia  air  son  gràis  agus  tròcair. 

Air  a'  mhodh  so,  ma  seadh,  ged  nachd'  fhuair  an  t-anam 
gu  h-iomlan  do  chala  sin  na  comhfhurtachd  anns  am  bu 
Hihiann  leis  a  bhi,  gidheadh  rinn  e  acair  a  thilgeadh  a  mach 
a  tha  'ga  ghleidheadh  gu  seasmhach,  tèaruinte.  Ged  a  tha 
e  fathast  air  a  luasgadh,  gidheadh  cha-n'eil  e  an  cunnart 
long-bhrisidh,  ionnus  gur  mò  a  thinneas  na  a  ghàbhadh. 
Tha  cor  an  fheitheimh  'na  chor  tèaruinte. 

Is  e  so  an  t-aobhar  gu  bheil  e  a  nis  a'  tionndadh  ri 
muinntir  eile,  agus  mar  thoradh  an  t-seallaidh  a  fhuair  e  cìe 
mhaitheanas  ann  an  Dia,  maille  ris  an  daingneachadh 
comhfhurtail  air  an  d'  ràinig  e  a'  feitheamh  air,  gu  bheil  e 
'gan  gairm  agus  'gam  miseaachadh  a  dh'  ionnsuidh  an 
dleasdanais  cheudna,  rainn  7,  8. 

Bheir  sinn  fainear,  ma  seadh,  gu  h-ath-ghoirid  na  beachd- 
an  so  a  dh'  ainmicheadh,  agus  sin  fathast  ann  an  coimh- 
cheangal  ri  staid  agus  cor  an  anama  sin  a  tha  air  a  thais- 
beanadh  anns  an  t-salm.  Bha  mòran  de  na  nithibh  air 
am  f eudamaid  labhairt  ann  an  rathad  a  bhi  'comh-chur  nam 
fìrinnean  so  air  an  toirt  fainear  anns  na  riaghailtibh 
coitchionn  a  leagadh  sios  a  cheana.  Uime  sin  feumaidh 
sinn  air  uairibh  pilleadh  d'  an  ionnsuidh,  chionn  nach  fheudar 
an  aithris  ann  an  so  a  rìs.    Air  an  aobhar  so,  tha  sinn  ag 

ràdh,  thèid  sinn  thairis  orra  gle  aithghearr;  gidheadh  gun 
a  bhi  gu  h-iomlan  a'  seachnadh  ni  sam  bith  a  tha  air  a 
thairgseadh  mar  sheòladh  do'n  anam  sin,  aig  am  bheil  a 
chor,  agus  oibreachadh  a  chreidimh,  air  an  cur  an  cèill  ann. 
Tha  so,  ma  seadh,  anns  a'  cheud  àit  r'a  thoirt  fainear  :  — 

Gur  e  ceud  thoradh  àraidh  an  t-seallaidh  sin  tre  chreidimh 
a  tha'n  t-anam  fo  imcheist  peacaidh  a'  faotainn  de  mhaith- 
eanas  ann  an  Dia,  a  bhi  'feitheamh  gu  foighidneach  ann  an 
dòchas. 

Is  e  so  a  nis  air  am  bheil  an  salmadair  a'  cur  aghaidh  gu 
follaiseach  agus  gu  soilleir,  'ga  chur  'an  cèill  an  dà  chuicl 
mar  a  dhleasdanas  agusmar  a  chleachdadh.  Agus  tha  e  'ga 
dheanamh  air  dhòigh  cho  comharaichte,  mar  a  thugadh 
fainear  ann  am  fosgladh  nam  briathran,  as  nach  'eil  fios 
agam  am  bheil  dleasdanas  sam  bith  eile  air  a  mholadh 
agus  air  a  thaisbeanadh  air  an  dòigh  cheudna  anns  an 
Sgriobtuir. 

Uime  sin,  chuui  a  bhi  'ga  tliuigsinn  gu  ceart,  bitheadh 
ath-chuimhne  agaibh  air  na  nithibh  a  labhradh  timchioll  coir 
an  anama  so, — na  doimbneachdan,  agus  na  h-imcheistean, 
agus  am  mothachadh  peacaidh  fo'm  bheil  e,  agus  mar  a  tha 
e  cleanamh  gnothuich  ri  Dia  d'an  taobh  ;  thngaibh  fainear 
mar  an  ceudna  na  nithe  a  chuireadh  an  cèill  timchioll 
nàcluir  a'  mhaitheanais,  agus  an  taisbeanadh  a  tha  air  a 
dheanamh  dheth  do  chreidimh  nan  naomh,  agn.s  mar  a  dh' 
fheudas  so  a  bhi  deanta  gun  mhothachadh  comhfhurtail  sam 
bith  aig  an  anam  air  còir  phearsanta  ann.  Cha-n'eil  fìos 
am  bheil  a  pheacaidhean  fèin  air  am  maitheadh,  ged  a  tha 
e  'creidsinn  gu  bheil  maitheanas  maille  ri  Dia.  A  nis,  is  e 
am  priomh  dhleasdanas  a  tha  mar  fhiachaibh  air  an  anam  so, 
mar  a  dh'  ainmicheadh  a  cheana,  a  bhi  'feitheamh  gu  foighid- 
neach  'an  dòchas. 

Tha  dà  ni  r'a  dheanamh  coimhcheangailte  ri  so  : — Anns 
a'  cheud  àit,  Tha  nàdur  an  dleasdctìiais  r'a  chur  an  cèill  ; 


364 


EADAR-MHINEACHADH  AIR  SALM  CXXX.    \_UainU  5,  6. 


agus,  anns  an  dara  àìt,  Tlia  am  feum  neo-sheachanta  a  tha 
ann'r'a  nochdadh  agus  r'a  dhearbhadh. 

A  thaobh  a  nàduir,  chuireadh  beagan  soluis  air  a  cheana, 
ann  a  bhi  'fosgladh  nam  briathran  leis  am  bheil  an  salmadair 
ann  an  so  'ga  chur  an  ceill.  Ach  feudar  ainmeachadh,  a 
thaobh  nan  dleasdanas  so  mar  a  tha  ìad  air  an  àithneadh 
dhuinne,  nach  'eil  iad  a'  coimh-sheasamh  ann  an  aon 
chleachdadh  fa  leth  sam  bith  an  anama,  ach  anns  an  iomlan 
d'a  shuidaeachadh  agus  d'a  ghiùlan  spioradail,  ann  an 
coimh-cheangal  ris  a'  chrìch  a  shonruicheadh  annta  agus  leò. 
Tha  am  feitheamh  so,  ma  seadh,  mar  a  tha  e  ann  an  so  agus 
ann  an  àitibh  eile  air  a  mholacih  dhuinn,  agus  mar  a  tha  e 
'filleadh  ann  fèin  priomh  dhleasdanais  an  anama  anns  a' 
chor  a  chuireadh  an  cèill,  a'  coimh-sheasamh  anns  na  tri 
nitlie  so  : — 1.  Sàmhchair  cridhe,  an  aghaidh  cabhaig  agus 
buaireis  spioraid.  2.  Dìchioll,  an  aghaidh  leisg  agus  mi- 
rahisnich  spioradail,  agus  dearmad  air  meadhonaibh.  3. 
Dòchas,  an  aghaidh  na  h-an-earbsa,  agus  cleachdaidhean 
neo-mheadhonach  eile  a'  mhi-chreidimh. 

1.  Sàmhchair.  Uaithe  so  tha  amfeitheamh  so  fèin  air  a 
chur  an  cèill  air  uairibh  le  bhi  sàmhach.  Is  e  a  bhi 
'feitheamh  a  bhi  sàmhach  :  Tuir.  iii.  26,  "  Is  maith  a  bhi 
ann  an  dòchas ;  agus  feitheamh  gu  fòil,"  is  e  sin,  gu  sàmh- 
ach,  "  ri  slàinte  an  Tighearna."  Tha  am  focal  ceudna  air 
eadar-theangachadh  air  uairibh  "a  bhi  tosdach  :  "  mar  ann 
an  Saim.  xxxvii.  7,  "  Bi  'd  'thosd  an  làthair  an  Tighearna," 
far  am  bheil  e  air  a  ghnàthachadh  coimhcheangailte  ri  bhi 
'feitheamh,  mar  ni  a  bhuineas  do  nàdur  an  dleasdanais  sin. 
Mar  sin  mar  an  ceudna  'nuair  a  tha  Dia  a'  gairm  a  phobuill 
gu  bhi  'feitheamh,  tha  e  'cur  an  cèill  a  chleachdaidh  a  tha'n 
aghaidh  sin  le  bhi  togail  suas  an  anama  :  Hab.  ii.  3,  4,  "  Ged 
a  ni  an  fhàistneachd  moille,  feith  rithe.  Feuch,  cha-n'eil 
anam-san,  a  tha  air  a  thogail  suas,  ceart  au  taobh  a  stigh 
dheth  :  ach  mairidh  am  firean  beò  le  a  chreidimh."  Rinn 

Dia  fàistneachd  sìth'  a  dheanamh  do'n  anam,  le  sealladh  a 
thoirt  dha  de'n  mhaitheanas  sin  a  tha  maille  ris  ;  gicìheadh 
is  àill  leis  gu  feitheamaid  air  chuìn  a  bhi  'faotainn  seilbh 
phearsanta  ann,  a  dheanadh  suaìmbneas  agus  comhfhurtachd 
a  thoirt  d'ar  n-anamaibh.  D'a  thaobh-san  nach  dean  so, 
ach  a  tha  air  a  thogail  suas  'na  anam, — is  e  sin,  ann  an 
deanamh  cabhaig  os  ceann  riaghailt  agus  dòigh  Spioraid  Dhè 
anns  a'  chùis, — cha-n'eil  a  chridhe  ceart  ann,  cha  mhò  a 
bhitheas  aithne  aige  air  ciod  e  sin  a  bhi  beò  a  rèir  creidimh. 
A  nis,  mar  is  e  ceucl  dhleasdanas  an  anama  anns  an  t-suidh- 
eachadh  so  a  bhi  ri  feitheamh,  is  amhuil  sin  a  tha  ceud 
chleachdadh  an  fheitheimh  fèin  a'  coimh-sheasamh  anns  an 
tosdachd  agus  anns  an  t-sàmhchair  spioraid  so  an  làthair 
Dhè.  Agus  is  e  so  an  ceucl  ni  anns  an  dleasdanas  a  dh' 
aithneadh. 

2.  Tha  dìchioll  fillte  suas  ann  mar  an  ceudna,  agus  sin 
mar  a  tha  e  'an  aghaidh  na  leisge  spioradail.  Tha  an 
dìchioll  so  a'  coimh-sheasamh  ann  an  gniomhachas  inntinn, 
ann  an  gnàthachadh  riaghailteach  nam  meadhona,  chum  na 
crìche  sin  a  tha  ri  aghaidh  an  anama.  Is  i  a'  chrìoch  so 
còir  pearsanta,  comhfhurtail  'fhaotainn  anns  a'  mhaitheanas 
a  tha  maille  ri  Dia.  Agus  clium  a  bhi  ruigheachd  oirre, 
tha  iomadh  meadhon  a  rinn  Dia  a  shuidheachadh  agus  a 
bbeannachadh.  A  nis,  ma  tha  iad  so  air  an  dearmad,  le 
mi-chùram  no  leisg,  bithidh  an  t-anam  gun  teagamh  air  a 
mhealladh  a  thaobh  na  crìche.  Tha  so  soilleir  do  na  h-uile 
ann  an  nithibh  nàdurra.  Mur  cuir  neach  sìol,  cionnus  a  ni 
e  buain  1  am  feud  an  ti  sin  slàinte  a  mhealtuinn  nach 
gnàthaich  na  meadhonan -?  Tuigidh  daoine  so  a  thaobh  an 
gnothuichean  saoghalta ;  agus  gecl  a  tha  chùis  an  crochadh 
air  beannachadh  Dhè,  gidheadh  cha  bhi  sùil  aca  ri  saoibhreas 
'fhaotainn  gun  a  bhi  dìchiollach  'nan  uile  shlighibh.  Tha 
so  mar  an  ceudna  fìor  ann  an  nithibh  spioradail.  Rinn 
Dia  aon  ni  a  chomharachadh  mar  mheadhon  chum  a  bhi 

'faotainn  ni  eile.  Tha  a'  chèile  'na  h-eisempleir  againn  anns 
a'  chor  cheudna,  Dàn  Shol.  iii.  1,  2,  agus  Fear-a-gràidh  as  a 
seallaclh.  Tha  i  anns  a'  cheud  àit  'ga  iarraidh  air  a  leabaidh  : 
"  Air  mo  Jeabaidh  anns  an  oidhche  dh'  iarr  mi  an  ti  d'am 
bheil  gràdh  aig  m'  anam  ;  dh'  iarr  mi  e,  ach  cha  d'fhuair  m 
e,"  Ann  an  so  tha  e  coltach  nach  deach  i  ni  b'  fhaide  na 
gu'n  robh  i  'ga  mhiannachadh,  oir  bha  i  air  a  leabaidh,  far 
nach  b'  urrainn  i  tuilleadh  a  dheanamh ;  agus  a  rèir  sin, 
<ma  d'  fhuair  i  e.  Ach  am  bheil  i  'ga  riarachadh  fèin  le  so, 
agus  a'  luidh  sios,  a'  feitheamh  gus  an  tigeadh  e  far  an  robh 
iì  Cha-n'eil  ;  oir  tha  i  'g  ràdh,  "  Eiridh  mi  a  nis,  agus 
thèid  mi  mu'  n  cuairt  anns  a'  chaithir,  anns  na  sràidibh, 
agus  anns  na  slighibh  farsuinn  iarraidh  mi  esan  d'am  bheil 
gràdh  aig  m'  anam,"  Tha  i  rùnachadh  gach  uile  mheadhon 
a  ghnàthachadh  leis  am  feudar  neach  iarraidh  a  tha  as  an 
t-sealladh,  Anns  a'  chaithir,  anns  na  sràidibh,  agus  anns 
na  slighibh  farsuinn,  tha  i  a  nis  gu  dìchiollach  'ga  iarraidh. 
Agus  ann  an  rann  4,  tha  sinn  a  'faicinn  gu'm  bu  bheann- 
aichte  mar  shoirbhich  leatha  ;  "fhuair  i  e,  rinn  i  grèim  air, 
agus  cha  leigeadh  i  as  e."  Uime  sin,  na  bithibh  mairnealach, 
lag-chridheach  ;  cuiribh  bhur  làmhan  an  grèim  ;  deanaibh 
focal  oràis  Dhè  a  thoirt  fainear  leis  an  uile  dhìchioll  ; 
bithibh  dùrachdach  ann  an  ùrnuigh,  gniomhach  ann  an  uile 
orduighibh  na  h-eaglais ;  agus  ann  an  aon  mheadhon  no 
meaclhon  eile,  aig  aon  àm  no  àm  eile,  gheibh  sibh  an  Ti 
d'am  bheil  gràdh  aig  bhur  n-anamaibh,  agus  trid-san 
labhraidh  Dia  sìth  r'  ur  cridheachaibh. 

3.  Tha  ddchas  a  faotainn  cleachdaidh  anns  an  fheitheamh 
so,  agus  sin  mar  a  tha  e  an  aghaidh  uile  chleachclaidhean  a' 
mhi-chreidimh  ann,  seadh,  is  e  dòchas  beatha  agus  anam  an 
dleasdanais  gu  h-iomlan.  Is  amhuil  a  tha  'n  salmadair  'ga 
chur  an  cèill,  Salm.  lxii.  5,  "  A  nhain  air  Dia  feith,  O  m' 
anam  ;  oir  is  ann  uaith-san  a  tka  mo  dòchas.  Cha-n 
urrainn  an  t-anam  feitheamh  air  Dia  mar  a  bu  chòir 

dha,  mur  'eil  dòchas  aige  ri  ni-eigin  uaithe,  Seumas 
i.  7.  Tha  an  t-anam  anns  a'  chor  so  ag  amharc  air 
maitheanas  cha-n  ann  a  mhain  mar  ni  a  tha  r'a  mhiann- 
achadh  ann  fèin,  ach  air  mhodh  àraidh  mar  a  tha  e 
air  a  ghealltuinn  le  Dia.  Is  ann  a  mach  o'n  ghealladh  a  tha 
sùil  aige  ris.  Agus  is  ann  a  dh'  ionnsuidh  so  a  tha  peacaich 
bhochda,  lag-chridheach  air  am  misneachadh,  Isa  xxxv.  3,  4, 
i£  Neartaichibh-sa  na  làmhan  laga,  agus  daingnichibh  na 
glùinean  anmhunn.  Abraibh  riu-san  a  tha  lag-chridheach, 
Bithibh  làidir.  na  bitheadh  eagal  oirbh  ;  feuch,  thig  bhur 
Dia."  Tha  laigse  agus  mi-mhisneach  'nan  toraidhibh  a  mhi- 
chreidimh.  Bu  mhiann  leis  iad  so  a  ghiùlan  air  falbh,  agus 
sin  leis  an  dòchas  gu'n  tig  Dia  a  dh'  ionnsuidh  an  anama,  a 
rèir  a'  gheallaidh.  Agus  buimdh  so,  tha  sinn  ag  ràdh,  do 
fheitheamh  an  anama  anns  a'  chor  a  chuireadh  an  cèill. 

Is  e  so,  ma  seadh,  an  dleasdanas  a  tha,  anns  a'  cheud  àit, 
air  a  mholadh  do'n  anam  a  thàinig  gu  bhi  'creidsinn  gu 
bheil  maitheanas  maille  ri  Dia,  ach  nach  'eil  a'  faiciun  gu 
bheil  còir  aige  fèin  ann  : — Feith  air  an  Tighearna.  Agus 
an  uair  a  tha  eair  a  choimhlionadh  gu  ceart  thadà  hi  àraidh 
coimhcheangailte  ris, — eadhon,  foighidin  agus  seasinhachd. 
Leis  an  dara  aon  tha  muinntir  air  an  gleidheadh  gu  ruig  àm 
Dhè  ;  leis  an  aon  eile  tha  iad  air  an  gleidheadh  a'  buanach- 
adh  'nan  dleasdanas  fèin. 

Agus  is  e  so  an  ni  a  leagadh  sios  anns  a'  cheud  bheachd 
a  dh'  ainmieheadh  o  na  briathraibh, —  eadhon,  gu  bheil 
bunachadh  ann  a  bhi  'feitheamh,  gus  an  dean  Dia  e  fèin 
fhoillseachadh  do'n  anam,  'na  ni  neo-sheachanta  mar  ni  as 
eugmhais  nach  ruig  sinn  air  sin  a  tha  'nar  n-aire ;  agus  gu 
bheil  e  èifeachdach,  mar  ni  anns  nach  meallar  sinn  a 
chaoidh. 

Cha-n  fheudar  tomhas  a  chur  air  Dia,  no  amannan  a 
chomharachadh  dha.  Is  aithne  dhuinne  ar  slighe  agus  crìoch 
ar  turuis ;  ach  a  thaobh  ar  n-ionadan  socair  air  an  t-slighe, 

feumar  am  faotainn  o  a  bheul  fèin,  mar  a  fhuair  Israel  anns 
an  fhàsach.  'Nuair  a  tha  Daibhidh  'teachd  a  dheanamh 
gnothuich  ri  Dia  'na  àmhghar  mhòr,  tha  e  'g  ràdh  ris,  "  A 
Thighearna,  is  tu  mo  Dhia ;  ann  ad  làimh-sa  tha  m' 
aimsirean,"  Salni  xxxi.  14,  15.  Dh'  aidich  e  gu'n  robh 
aimsirean  a  thrioblaid  agus  a  shìthe,  a  dhorchadais  agus  a 
sholuis,  ann  an  làimh  agus  ann  am  buileachadh  Dhè,  air 
chor  as  gu'm  b'e  a  dhleasdanas  feitheamh  gus  an  tigeadh 
'àm-san  chum  a  bhi  'faotainn  comh-roinn  dhiubb. 

Am  feadh  a  tha'  n  cor  so  a  làthair,  bithidh  an  t-anam  a' 
coinneachadh  ri  iomadh  ni  cruaidh,  agus  cluilich,  agus 
imcheisteach,  gu  sònruichte  ma  tha  a  dhorchadas  a'  buanach- 
adh  rè  ùine  fhada  ;  mar  a  tha  e  'deanamh  a  thaobh  chuid 
rè  iomadh  bliadhna,  agus  a  thaobh  chuid  eile  gu  ruig  crìch 
an  làithean.  Uime  sin,  air  d'an  dòchas  a  bhi  fada  gun 
choimhlionadh,  tha  an  cridhe  a'  fàs  tinn,  agus  an  spioradai} 
gu  tric  a'  fannachadh  ;  agus  tha  am  fannachadh  ag  èirigh 
o  uireasbhuidh  a  th'  anns  an  fheitheamh,  a  dhìth  seasmh- 
achd  agus  buauachais,  ionnus  gu  bheil  a'  chrìoch  air  a  cur 
'an  neo-bhrìgh.  Amhuil  a  tha  Daibhidh  ag  ràdh,  Salm 
xxvii.  13,  "  Rachadh  mo  mhisneach  air  cùl,  mur  creidinn 
gu  faicinn  maitheas  Dè  ; " — "  Mur  bithinn  air  mo  chumail 
suas  tre  chreidimh,  rachadh  mo  mhisneach  air  eùl."  Agus 
ciod  anns  am  bheil  so  a'  coimh-sheasamh  1  ciod  e  am  fannach- 
adh  a  bha  teachd  air  mur  bitheadh  e  air  a  chumail  suas  ? 
Bha  e  'coimh-sheasamh  ann  an  dìobradh  misnich  a'  feitheamh 
air  Dia,  mar  a  tha  e  'nochdadh  leis  an  earail  a  tha  e  'toirt 
air  fèin  agus  air  muinntir  eile,  rann  14,  "  Feith  air  an 
Tighearn  ;  glac  misneach,  agus  neartaichidh  esan  do  chridhe  : 
feith,  tha  mi  'g  ràdh,  air  an  Tighearn ' " — "  Feith  gu  mis- 
neachail  le  rùn  cridhe,  chum  nach  fannaich  thu." 

Tha  am  buanachadh  so,  ma  seadh,  ann  a  bhi  'feitheamh 
r'a  chleachdadh  anns  an  dleasdanas  so,  agus  sin  do  bhrìgh 
an  dà  ni  a  dh'  ainmicheadh  anns  a'  bheachd  a  chuireadh 

sios, — eadhon,  gu  bheil  e  neo-sheachanta  d'ar  taobh  fèin, 
agus  gu  bheil  e  da  rireadh  èifeachdach  fa  dheòidh  ;  cha 
dìobair  e.  - 

1.  Tha  e  neo-sheachanta.  D'an  taobh-san  a  tha  ri  faire 
air  son  teachd  na  maidne,  cha  toir  iad  thairis  gus  an  deal- 
raich  an  solus.  Ts  amhuil  sin  dleasdanas  an  anama.  Ach 
theagamh  air  uairibh  gu  bheil  truaillidheachd  nuadh  a' 
briseadh  'am  follais,  no  seann  bhuairidhean  a'  pilleadh  agus 
gu  bheil  sgìos  de  shaothrachadh  cho  fada  anns  an  dorch  air 
na  làmhan  a  chnr  an  laige, — ma  tha  e  nis  a'  sguir  de  bhi 
'feitheamh  anns  an  dòigh  a  chomharaicheadh  roimh,  tuitidh 
e  gu  buileach  fa  dheòidh,  agus  thig  e  gearr  air  a'  ghràs 
air  am  bheil  e'n  geall.  "  Rinn  thu  saothair,  agus  cha 
d'  thug  thu  thairis," — is  e  so  a  ni  grèim  air  an  duais, 
Taisb.  ii.  3. 

2.  Tha  buanachadh  ann  a  bhi  'feitheamh  da  rireadh 
èifeachdach ;  agus  tha  so  'ga  dheanamh  'na  earrann  neo- 
sheachanta  de'n  dleasdanas  fèin.  Ma  bhuanaicheas  sinn  a? 
feitheamh  air  son  fàistneachd  na  sìthe  thig  i,  cha  bhi  i  air 
dheireadh,  ach  freagraidh  i  ardùil  rithe.  Cha  do  mhea)ladh 
riamh  air  anam  a  bhuanaich  anns  an  dleasdanas  so  gu  ruig 
na  crìche. 

Is  e  so,  ma  seadh,  an  dleasdanas  anns  am  bheil  an 
salmadair  ag  aideachadh  a  bhi  air  a  chleachdadh,  air  dha 
'bhi  air  a  mhisneachadh  leis  an  t-sealladh  a  fhuair  e  de 
mhaitheanas  ann  an  Dia  ;  "  Maille  riut-sa  tha  maitheanas  ; 
agus  uime  sin  bithidh  eagal  air  daoinibh  romhad.  Tha  mi 
a'  feitheamh  air  an  Tighearn,  tha  m'  anam  a'  feitheamh, 
agus  'na  fhocal  tha  mo  dhòigh."  An  e  so,  ma  seadh,  cor 
neach  sam  bith  'nar  measg-ne  1  Gabhadh  e  a  sheòlaidhean 
naith  so. 

1.  Deanaibh  bhur  n-anaman  fèin  a  mhistieachadh  gu 
bhi  feitheamh  air  Dia.  Ambheil  eagalan  nuadha  ri  èirigh, 
no  an  seann  dubhachas  a'  mairsinn  ì     Abraibh  ri  'ur 

n-anamaibb,  "  Feithibb  fatbast  air  Dia.  'C'ar  son  a  tha 
thu  air  do  leagadh  sios,  O  m'  anam  ?  agus  c'ar  son  a  tha  thu 
fo  bhuaireas  'an  taobh  a  stigh  dhìom  *?  earb  thusa  à  Dia  ; 
oir  fathast  molaidh  mise  e,  slàinte  mo  ghnùise,  agus  mo 
Dhia;'"  mar  a  tha  an  salmadair  a'  deanamh  anns  a'  chor 
cheudna,  Salm  xliii.  5.  Is  amhuil  a  tha  e  labhairt  ann  an 
àit  eile,  "  Feith  air  an  Tighearn  :  glac  misneach  ; " — 
"  Deanaibh  an  leisg  a  chrathadh  dhibh,  dùisgibh  suas  o 
dhùsal  na  mi-mhisnich  ;  na  buadhaicheadh  eagalan  'n  'ur 
n-aghaidh."  Is'  e  so  an  t-aon  dòigh  air  am  feud  sibh  soir- 
bheachadh,  agus  bithidh  e  gun  amharus  èifeachdach. 
Deanaibh  an  rùn-cridhe  so  a  chur  ri  aghaidh  gach  mi- 
mhisnich,  agus  bheir  e  spionnadh  nuadh  do  chreidimh  agus 
do  dhòchas.  Abraibh,  "  Tha  m'  fheòil  agus  mo  chridhe  air 
fàilneachadh  ;  ach  is  e  Dia  neart  mo  chridhe,  agus  mo 
chuibhrionn  gu  siorruidh,"  Salm  lxxiii.  26.  Ged  a  bhith- 
eadh  an  duine  an  leth  a  muigh  air  fàs  sgìth  agus  fann  aig 
ro  mheud  bhur  smuaintean  imcheisteach,  mar  a  tha  fìor  a 
thaobh  mhòran,  ionnus  gu'm  bitheadh  an  f heòil  a'  fàilneach- 
adh, — agus  ged  nach  bitheadh  comharadh  sòlasach  sam  bith 
r'a  fhaotainn  o'n  leth  a  stigh,  air  chor  as  gu'm  bitheadh  an 
cridhe  a'  dìobradh, — gidheadh  fathast  cuiribh  aghaidh  air 
Dia ;  annsan  tha  neart  agus  riarachadh  do'n  duine  gu 
h-iomlan ;  oir  is  carraig  e  da  rireadh  agus  cuibhrionn.  Ni 
so  nithe  a  neartachadh  a  bhitheas  air  slieòl  eile  ullamh  gu 
bàsachaclh.  Cuiridh  so  spionnadh  annaibh  'n  'ur  slighe, 
ionnus  gu'n  cuirear  thuige  sibh  chum  bhur  cùis  a  thagradh 
ri  Dia  ann  an  àm  iomchuidh,  'nuair  a  bhitheas  e  air 
'fhaotainn  leibh.  Tha  an  eaglais  a'  cur  an  cèill  an 
t-suidheachaidh  so  air  dhòigh  cho  soilleir  as  nach  d'  fhàgadh 
ni  sam  bith  r'a  chur  ris  ;  Tuir.  iii.  17-26,  "  Agns  dh'  athar- 
raich  thu  m'  anam  am  fad  o  shìth  ;  dhìchumhnich  mi  soir- 
bheachadh.  Agus  thubhairt  mi,  Tha  mo  spionnadh  agus 
mo  dhòchas  air  bàsachadh  o'n  Tighearn ;  tha  cuimhneachadh 

air  m'  àmhghar  agus  mo  tliruaighe,  'na  shearbhadas  agus  'na 
dhomblas.    Tha  m'  anam  fathast  'gan  cuimhneachadh,  agus 
air  irioslachadh  an  taobh  a  stigh  dhìom.    Tha  mi  'gairm  so 
a  rìs  gu  m'  aire  ;  uime  sin  tha  dòchas  agam  :  is  ann  de 
thròcairibh  an  Tighearna  nach  'eil  sinn  air  ar  caitheadh,  a 
chionn  nach  'eil  fàilinn  air  a  thròcairibh.    Tha  iad  nuadh 
gach  aon  mhaduinn,  is  mòr  do  dhìlseachd.    Is  e  an  Tigh- 
earn  mo  chuibhrionn,  tha  m'  anam  ag  ràdh ;   uime  sin 
cuiridh  mi  mo  dhòchas  ann.    Is  maith  an  Tighearn  dhoibh- 
san  a  dh'  fheitheas  air,  do'n  anam  a  dh'  iarras  e.    Is  maith 
a  bhi  ann  an  dòchas,  agus  feitheamh  gu  fòil  ri  slàinte  an 
Tighearna."    Ann  an  so  tha  an  dà  chuid  an  cor  agus  an 
dleasdanas  againn  air  an  robh  sinn  a'  Jabhairt,  agus  mar  an 
ceudna  an  dòigh  air  an  robh  an  eaglais  'ga  cleachdadh  fèin 
d'an  taobh  maraon.    Tha  an  cor  muladach  agus  searbh  ; 
tha  an  t-anam  ann  an  doimhneachdaibh,  am  fad  o  shìth 
agus  o  shuaìmhneas,  rann  17.    Anns  a'  chor  so  tha  e  ullamh 
chum  fannachadh.  tha  gach  dùil  mar  gu  'm  b'  ann  a'  toirt 
suas  an  deò,  an  dà  chuid  a  neart  anns  an  àm  a  tha  làthair 
agus  a  dhòchas  a  thaobh  an  àm  ri  teachd,  rann  18.    Tha  so 
a'  cur  àmhghair  agus  truaighe  'na  chor,  ionnus  gu  bheil  a 
smuaintean  fèin  air  fàs  dha  mar  "  shearbhadas  agus  mar 
dhomblas,"  rainn  19,  20.    Ach  am  bheil  e  nis  a'  luidh  sios 
fo  chudthrom  a  thrioblaid  ì  am  bheil  e  fo  dhìobhail  misnich 
ionnus  gu  bheil  e  'toirt  thairis  ?    Ni  h-eadh  ;  ach  a  deir  e, 
"  Tha  mi  'gairm  so  a  rìs  gu  m'  aire,  gu  bheil  '  maitheanas 
maille  ri  Dia/  seadh,  gràs,  agus  tròcair,  agus  maitheas  chum 
saorsa  do  anamaibh  ann  an  àmhghar,  a  dh'  fheudas  a  bhi 
anns  a'  chor  anns  am  bheil  mise,"  rainn  21-23.    Uime  sin 
tha  e  'comh-dhùnadh,  mar  is  ann  uaith-san  a  tha  gach  uile 
chuideachadh  agus  shaorsa  r'am  faotainn  gu  bheil  e  mar  an 
ceudna  "  maith  do  dhuine  a  bhi  ann   an  dòchas,  agus 
feitheamh  gu  fòil  ri  slàinte  an  Tighearna,  rainn  24-26.  Is 
e  so,  ma  seadh,  air  am  bheil  e  'cur  aghaidh  gu  dùrachd- 

ach,  mar  an  dòigh  a's  ro  bheannaichte  chum  a  bhi  'faotainn 
saorsa. 

2.  Thugaibh  fainear  gu  bheil  gnàthachadh  dwhiollach 
nani  meadhona  chum  na  crìch'  a  th'  anns  an  amharc  'na 
earrann  neo-sheachanta  de'n  fheitheamh  so  air  Dia.  Deanaibh 
so  a  chur  ris  an  t-seòladh  eile.  Na  bitheadh  sùil  agaibh  ri 
saorsa  o  'ur  n-imcheistibh  le  miannachadh  neo-fhoisneach,. 
mhi-mhisneachail  gu'm  bitheadh  bhur  chor  air  sheòl  eile,. 
Feumar  meadhonan  a  ghnàthachadh  chum  gu'm  bitheadh 
saorsa  air  a  faotainn.  Tha  iacl  so  aithnichte  do  na  h-uile. 
Tha  iad  a'  coimh-sheasamh  gu  coitchionn,  mar  a  dh'  ainmich- 
eadh  roimh,  ann  an  claoidheaclh  air  peacadh,  ann  anùrnuigh, 
ann  am  beachd-smuaineachadh,  ann  am  feithenmh  dhligheach 
air  uile  orduighibh  an  t-soisgeil ;  a'  gabhail  cornhairle  gu 
coitchionn  timchioll  nithe  spioradail,  agus  a'  cur  comhairle 
air  mhodh  àraidh  timchioll  ar  cor  fèin,  riu-san  aig  am  bheil 
teangadh  nan  daoine  fòghluimte,  agus  d'an  aithne  focal  a 
labhairt  ann  an  deadh  àm  ris  an  neach  a  tha  airsnealach. 
Agus  annta  so  uile  feuraar  buanachadh  gu  dìchiollach,  air 
neo  is  ann  gu  diomhain  a  bhitheas  claoine  'g  iarraidh  saarsa 
o'n  imcheistibh. 


Gur  e  Dia  an  cuspair  àraidh  air  am  hheil  an  t-anam  gu  hhi 
'feitheamh  'na  àmhgharaibh  agus  'na  dhoimhneachdaibh. 

Rinn  sinn  a  nochdadh  a  cheana  ciod  e  an  dleasdanas  a 
tha  fillte  suas  anns  a'  cheud  bheachd  a  dh'  ainmicheadh. 
Tha  sinn  anns  an  ath  àit  gu  bhi  'toirt  fainear  an  t-aobhair 
gur  e  so  priomh  diileasdanas  mòr  nan  anama  sin  d'an 
d'  fhoillsicheadh  'nan  doimhneachdaibh  gu  bheil  maitheanas- 
maille  ri  Dia  ;  agus  tha  sin  air  'fhaotainn  anns  an  dara 
beachd  a  chuireadh  sios,  eadhon, — 

Gur  e  cuspr.nr  àraidh  an  anama  so  ann  a  bhi  'feith- 

eamh  ann  an  ddchas,  Dia  fèin  air  a  dheanamh  rèidh  ann 
an  Griosd.  "Tha  mi  a'  feitheamh,"  deir  an  salmadair, 
"  air  Iehobhah  — "  Cha-n  ann  air  a'  gbràs  so  no  air  a 
ghràs  ud  eile,  cha-n  ann  air  an  t-saorsa  so  no  air  an  t-saorsa 
ud  eile  a  tha  mi  a'  feitheamh,  ach  air  Iehobhah  fèin." 

Ann  an  so,  ma  seadh,  tha  dà  ni  againn  r'a  dheanamh, — 
anns  a'  cheud  àit,  A  bhi  'nochdadh  ciod  e  an  seadh  anns  an 
e  Dia  fèin  cuspair  an  anama  anns  an  feitheamh  so  ;  agus, 
anns  an  dara  àit,  Cionnus  a  tha  e  soilleir  uaith  sin  gu  bheil 
am  feitheamh  'na  dhleasdanas  cho  neo-sheachanta. 

Anns  a'  cheud  àit,  Is  e'n  Tighearn  fèin,  air  am  bheil  an 
t-anam  a'  feitheamh.  Cha-n  e  gràs,  no  trò-cair,  no  saorsa, 
annta  fèìn  a  mhain,  fìor  chuspair  iomchuidh  dòchais  agus 
feitheimh  an  anama  so,  ach  Dia  fèin  nan  uile  ghràs  agus 
gach  uile  chuideachaidh ;  a  mliain  so,  nach  'eil  e  air  a 
bheachdachadh  'na  nàdur  fèin  a  mhaip,  ach  mar  a  tha 
maitheanas  maille  ris.  Chuir  sinn  an  cèill  a  cheana  ciod  a 
tha  air  iarraidh  chum  nacrìche  so.  Is  e  Dia  fèin,  maseadh, 
cuspair  ar  feitheimh,  agus  sin  mar  a  tha  e  air  f hoillseachadh 
ann  agus  trid  Iosa  Criosd,  anns  an  d'  fhuair  e  èiric,  agus 
anns  an  do  ghabh  e  ri  rèite  air  son  pheacach  'na  fhuil, — 
eadhon,  mar  Dhia  coimhcheangail.  Agus  tha  e  mar  sin  do 
bhrìgh  gu  bheil  gach  uile  thrioblaid,  agus  dhoimhneachd, 
agus  imcheist  anama  ag  èirigh, — 1.  0  ghnùis  Dhè  a  bhi 
folaichte  air  an  anam ;  agus,  2.  0  a  dhiom. 

1.  Is  e  Dia  a  bhi  air  falbh  o>n  anam,  le  bhi  piUeadh  a 
thaobh,  no  le  bhi  'ga  fholach  fèin,  a  tha  air  mhodh  àraidh 
'ga  chur  anns  na  doimhneachdaibh.  "  An  aoibhinn  dhoibh," 
-deir  an  Tighearn,  "  an  uair  a  dh'  imicheas  mise  uatha  !" 
Agns  cha-n  ann  a  mhain  an  uair  a  tha  Dia  ag  imeachd  gu 
buileach  agus  gu  h-iomlan  o  neach  sam  bith  a  tha  an  an 
aoibhinn  so  ann,  ach  mar  an  ceudna  'nuair  nach  'eil  e 
deanamh  sin  ach  ann  an  cuid  no  ann  an  tomhas.  'Nuair  a 
tha  Dia  a'  folachadh  soluis  a  ghnùis,  no  a'  pillèadh  air  falbh 

a  làthaireachd  shòlasaich,  chomhfhurtail,  leis  an  robh  e  air 
dhòigh  sam  bith  'ga  chomhpàirteachadh  fèin  roimh  so  ris  an 
anam,  an  sin  "  an-aoibhinn  doibh  !  "  oir  tha  bròn  am  fagus, 
a<ms  tuitidh  iad  ann  an  doimhneachdaibh  a<ms  ann  an 

o  o 

iaicheist.  A  nis,  tha  an  suidheachadh  so  a'  gairm  dhaoine 
gu  bhi  'feitheamh,  Tha  am  fàidh  a'  cnr  so  an  cèill  leis  an 
fhocal,  "  Bithidh  sùil  agam  ris  ;  "  am  focal  ceudna  a  tha  air 
a  ghnàthachadh  anns  an  t-salm  ; — "  Bithidh  sùil  agam  ris  gu 
ro  dhùrachdach,  'an  dòchas  r'a  philleaclh  thugam." 

2.  Tha  aobhar  eile  air  son  nan  doimhneachdan  agus  nan 
trioblaidean  sò  anns  am  feud  an  t-anam  a  bhi  buanachadh,  a 
dh'  aindeoin  seallaidh  afhuair  e  tre  chreidimh  air  maitheanas 
a  bhi  maille  ri  Dia,  eadhon,  a  bhi  mothachadh  a  dhwmaidh. 
Bha  so  air  a  nochcladh  cho  soilleir  anns  an  iomlan  de'n 
teagasg  a  chuireadh  an  cèill,  as  nach  'eil  aobhar  a  bhi  'ga. 
thoirt  fainear  a  rìs.  Tha  làmh  aig  a'  pheacadh  anns  an 
iomlan ;  agus  is  e  aobhar  an  trioblaid  a  tha  'g  èirigh  o'n 
pheacadh  gu  bheil  clìom  Dhè  'na  aghaidh.  Ciod  e,  ma 
seaclh,  suidheachadh  iomchuidh  agus  nàdurra  an  anama  a 
thaobh  Dhè  mar  a  tha  dìom  air  ?  An  gleachd  e  ris  ?  an 
cruadhaich  se  e  fèin  na  aghaidh  ?  an  dean  e  a  chorruicli  a 
chur  an  neo-shuim  ?  an  dean  e  tàir  air  a  bhagraidhibh  ?  no 
am  feud  e  teicheadh  as  a  shealladh  ionnus  nach  amaiseadh 
làmh  na  feirge  tuilleadh  air  ?  Cò  aig  nach  'eil  fìos  cia  cho 
millteach  agus  cho  aimhleasach  as  a  bhitheadh  a  shamhuil 
so  de  chleachdadh  cìo'n  anam  ?  agus  cia  lion  anam  a  tha  air 
a  sgrios  leis  gach  aon  là  ?  Uime  sin,  air  an  aobhar  so  mar 
an  ceuclna,  cha  d'  fhàgadh  aig  daoine  anns  an  t-suidheachadh 
so  ach  a  bhi  a'  feitheamh  gu  foighicìneach.    Agus, — 

Anns  an  dara  àit,  Tha  an  dleasdanas  so  neo-sheachanta 
anns  a'  chor  a  dh'  ainmicheadh  do  bhrìgh  mòrachd  agus 
àrd-uachdaranachd  an  ti  ris  am  bheil  ar  gnothuch  :  "  Tha 
m'  anam  a'  feitheamh  air  Iehobhah."  Tha  an  dleasdanas 
so,  gun  amharus,  an  crochadh  air  an  astar  a  tha  eadar  an 

neach  a  tha  'feitheamh  agus  an  ti  air  am  bheil  e  'feith- 
eamh  ;  is  amlmil  a  tha  an  Salmadair  a'  cur  an  cèill, 
Salm  cxxiii,  2. 

Chum  na  crìche  so  tha  dà  ni  a  dh'  fheudar  a  thoirt 
fainear  a  thaobh  Dhè,  no  a  thaobh  Iehobhah,  air  am  bheil 
sinn  gu  bhi  feitheamh  : — Anns  a  cheud  àit,  A  bhith,  agus 
buadhan  iomlan  agus  neo-sheachanta  a  nàduir ;  anns  an 
dara  àit,  Buadhan  sin  a  nàduir  aig  am  bheil  sùil  àraidh  ris 
a  ghnothuch  a  tha  e  'deanamh  ruinne  ; — dà  ni  a  tha  freag- 
arrach  chum  ar  cur  ann  an  suidheaehaclh  cridhe  agus  spioraid 
ann  an  comh-chòrdadh  ris  an  dleasdanas  so. 


Beachdan  a  thaobh  Dhè  o'm  bheil  e  reusonta  agus  neo-sheachanta 
givm  bitheamaid  a'  feitheamh  air— Glòir  a  bhith. 

Anns  «'  cheud  àit,  Thugamaid  fainear  bith  neo-chriochnach 
agus  glòrmhor  Iehobhah,  maille  r'a  òirdheirceis  iomlan  agus 
neo- sheachanta  nach  fheudar  ann  an  tomhas  sam  bith  a 
chomhpàirteachadh  ri  neach  eile ;  agus  'an  sin  faiceamaid 
mur  'eil  e  iomchuidh  dhuinn  anns  na  h-uile  cor  a  bhi  'feith- 
eamh  air,  agus  air  mhodh  àraidh  anns  a'  chor  sin  a  tha  r'  ar 
n-aghaidh.  B'e  so  an  dòigh  a  ghnàthaich  Dia  fèin  a  thaobh 
Iob  chum  a  leigheas  de'n  chor  ghearanach,  mhi-thoilichte 
anns  an  robh  e,  agus  a  thoirt  gu  bhi  'feitheamh  gu  sàmhach 
air.  Tha  e  'fosgladh  suas  r'a  aghaidh  a  mhòrachd  ghlòr- 
mhoir  fèin,  mar  a  tha  i  air  a  taisbeanadh  ann  an  oibribh 
a  chumhachd,  chum,  air  do  aineolas,  agus  laigse,  agus  astar 
neo-chrìochnach  uaith  anns  na  h-uile  ni  a  bhi  air  an 
dearbhaclh  air,  gu'm  bitheadh  'anam  air  'irioslachadh  ann, 
chum  a  bhi  'ga  ùmhlachaclh  fèin  'na  fliianuis  agus  a  bhi 
'feitheamh  air.  Is  amhuil  sin,  ma  seadh,  a  tha  e  'deanamh, 
caib.  xlii.  6  :  "  TJime  sin,"  deir  e,  "  gabhaidh  mi  gràin  dìom 

fèin,  agus  ni  mi  aithreachas  ann  an  duslach  agus  ann  an 
luaithre."  Tha  'anam  a  nis  toileach  a  bhi  air  a  thoirt  thairis 
do  bhuileachadh  Dhè ;  agus  ann  an  sin  fhuair  e  suaimhneas 
dha  fèin,  agus  a  chor  gu  h-aithghearr  air  a  leigheas.  Is  e 
"  an  Ti  àrd  agus  uasal,  d'  an  àite-còmhnuìdh  sìorruidheachd, 
d'  an  ainm  an  Ti  naomh."  Isa.  lvii.  15,  ris  am  bheil  ar 
gnothuch :  "  Tha  e  'na  shuidhe  air  cuairt  na  talmhainn, 
agus  tha  a  luchd-àiteachaidh  mar  fhionnain-fheoir ;  seadh, 
tha  na  cinnich  uile  mar  bhoinne  an  t-soithich-uisge,  agus 
measar  iad  mar  dhus  mìn  na  slige-tomhais ;  feuch,  togaidh 
e  suas  na  h-eileanan  mar  smùirnean.  Tha  na  cinnich  uile 
mar  neo-ni  'na  làthair-san ;  tha  iad  air  am  meas  leis  mar 
fhìor  neo-ni  agus  dìomhanas,"  Isa.  xl.  15,  17,  22.  C'  ar  son, 
ma  seadh,  a  tha  an  Tighearn  air  a'  mhodh  so  a'  taisbeanadh 
agus  a'  cur  an  cèill  a  mhòrachd  agus  a  chumhachd  ghlòr- 
mhoir  ?  Nach  ann  chum  gu'm  bitheadh  na  h-uile  air  an  toirt 
gu  bhi  'cur  an  dòchais  ann  agus  gu  bhi  feitheamh  air,  mar 
a  tha  air  a  chur  an  cèill  ann  an  deireadh  a'  chaibideil  ? 
Uime  sin,  ain  bi  "  fionnain-feòir,"  no  "boinne  an  t-soithich- 
uisge,"  no  "  dus  mìn  na  slige-tomhais,"  no  nithe  nach  'eil 
ach  "  mar  fhìor  neo-ni,"  air  am  faotainn  ri  monmhor  an  agh- 
aidh  an  Ti  àird,  agus  uasail,  a  tha  neo-chrìochnach  agus 
glòrmhor,  no  a'  gabhail  sgios  d'a  shlighibh  ?  Nach  fheud  an 
Ti  sin  a  "  thogas  suas  na  h-eileanan  mar  smùirnean,"  ma's  e 
sin  a  thoil,  aon  eilean  a  thilgeadh  sios  agus  a  sgrios,  no  aon 
bhaile  ann  an  eilean,  no  aon  phearsa  ann  am  baile ;  oir 
cha-n  'eil  sinne  na  fhianuis  ach  'nar  pearsaibh  fa  leth  ?  Ni 
smuaintean  suidhichte  timchioll  an  Ti  uile-ghlòrmhoir  agus 
neo-chrìochnaich  so  aon  chuid  ar  n-anaman  a  chiùineachadh 
no  a  chlaoidheadh.  Tha  an  t-iomlan  de'n  sgios  u  tha  sinrj 
a'  gabhail  de'n  dòigh  air  am  bheil  e  buntuinn  ruinn,  ag 
èirigh  o  smuaintibh  uaigneach  gu  bheil  e  mar  neach  dhinn 
fèin, — do  nach  bu  chòir  ni  sam  bith  a  dheanamh  ach 
mar  a  bhitheadh  ceart  'nar  suilibh-ne.     Ach  cha-n  urrainn 

sinne  bith  Dhè  a  bhreithneachadh,  no  riaghailtean  a 
dheanamh  leis  an  tugamaid  breth  air  a  shlighibh  agus 
air  a  ghniomharaibh.  Agus  cia  cho  beag  as  a  ta  a'  chuibh- 
rionn  a's  aithne  dhuinn  de  Dhia  !  Air  d'ar  reuson  agus 
d'ar  smuaintean  iad  fèin  a  chleachdadh  air  gus  a'  cheum 
a's  àirde,  tha  sinn  fathast  astar  neo-chrìochnach  uaithe. 
Agus,  gun  amharus,  a  thaobh  sin  fèin  a  dh'  fheudar  a 
labhairt  leinn  timchioll  a  mhòrachd,  cha  mhaith  a  tha  fìos 
againn  cioda  thae  'ciallachadh  ;  cha-n  'eil  sinn  ach  a  mhain 
a'  cur  an  cèill  sin  a  tha  sinn  a'  creidsinn,  agus  d'am  bheil 
sinn  a'  toirt  urraim  agus  aoraidh,  ach  nach  urrainn  sinn  a 
bhreithneachadh.  Tha  ar  smuaintean  a'  teachd  cho  fada 
gearr  air  a  mhòrachd  òirdheirc  as  a  tha  ar  nàdur  a  teachd 
air  a  nàdur-san, — is  e  sin,  gu  neo-  chrìochnach.  Feuch,  an 
cruinne-cè  gu  lèir,  aitreabh  ghlòrmhor  nan  nèamh  agus  na 
talmhainn;  cia  cho  beag  as  is  aithne  dhuinn  de'n  mhaise 
agus  de'n  ordugh  anns  am  bheil  i  air  a  buileachadh  !■ — 
_gidheadh  cha-n  'eil  anns  an  iomlan  ach  toradh  an  fhocail  a 
thainig  as  a  bheul  :  agus  leis  an  fhocal  cheudna  's  urrainn  e 
an  t-iomlan  a  philleadh  gu  neo-ni  a  rìs,  'nuair  a  chi  e 
iomchuidh.  Agus  ciod  a  tha  sinn  ann,  cnuimhean  bochda 
na  talmhainn,  earrann  ro  bheag  agus  shuarach  de'n  chuid 
a's  ìsle  a  dh'  oibribh  a  làmh,  tearc  'an  àireamh  agus  a' 
seargadh  'an  cor,  gun  spèis  o  iarmad  ar  coimh-chreutaireaii 
a  chruthaicheadh,  gu  faighteadh  sinne  ri  inonmhor  an 
aghaidh  dòigh  sam  bith  air  am  buineadh  e  ruinn,  no  a' 
gabhail  sgios  de  bhi  'feitheamh  air  a  thoil  ?  Is  e  so  fèin  a 
tha  e  sparradh  oirnn  a  rìs,  Salm  xlvi.  10,  "  Bithibli  sàmhach, 
agus  tuigibh  gur  mise  Dia  ;  " — "  Sguireadh  gach  uile  ghearan 
agus  chonnsachadh,  agus  feithibh  gu  sàmhach,  foighidneach. 
Thugaibh  fainear  cò  ris  am  bheil  bhur  gnothuch.  '  Bithibh 
sàmhach,  agus  tuigibh  gur  mise  Dìa.'  " 

Chum  ar  cuideachadh  fathast  ann  an  so,  thugamaid 
mar  an    ceudna  fainear  car  tiota  cuid   de  bhuadhaibh 

glòrmhor  agus  siorruidh  a  nàduir  gu  h-eadar-dhealaichte  ; 
mar, — 

1.  A  shiorruidheachd.  Is  e  so  air  ani  bhe.il  Maois  ar 
toirt  iomraidh,  chum  gu'm  bitheadh  anama  nan  creideach  a' 
strìochdadh  dha,  a'  cur  an  dòchais  ann,  agus  a'  feitheamh 
air  :  Salm  xc.  2,  "  0  bhith-bhuantachd  gu  bith-bhuantachd 
is  tusa  Dia;" — "  Neach  aig  am  bheil  a  bhith  cha-n  ann  'an 
ùine  sam  bith  ach  anns  an  t-siorruidheachd  fèin."  Is 
amhuil  sin  Habacuc,  caib.  i.  12,  "Nach  'eil  thusa  o  shior- 
ruidheachd,  0  Thighearna,  mo  Dhia-sa,  m'  Aon  naomh?'r 
agus  uaith  so  tha  e  'comh-dhùnadh  gun  chabhaig  a  dheanamh 
ann  an  cor  sam  bith,  ach  feitheamh  gu  foighidneach  air  Dia. 
Faic  mar  an  ceudna  Salm.  cii.  27.  'Nuair  a  bhitheas  so  a' 
faotainn  a  dhligh  beachdachaidh,  bheir  e'n  t-anam  gu  bhi  'ga 
ùmhlachadh  fèin  gu  h-eisemeileach  dha,  agus  gu  bhi  le 
foighidin  a'  feitheamh  air. 

2.  Tha  mòrachd  neo-chriochnach  a  bhith  agus  'uile- 
làthaireachd  de'n  nàdur  cheudna.  "  Nach  'eil  mise  ar 
lionadh  nan  nèamhan  agus  na  talmhainn  ?  deir  an  Tighearn." 
Ier.  xxiii  24.  "  Cha  chum  na  nèamhan,  àgusnèamhàn  nan 
nèamh  thusa,"  deir  Solamh  ; — "  Cha-n  'eil  farsuinneachd 
anns  a'  bhith  a's  àirde  a  chruthaicheadh  na  chumas  tusa, 
am  bith  neo-chruthaichte."  'Na  bhith  neo-chrìochnach  agus 
glòrmhor  fèin  tha  e  'làthair  anns  gach  àit  agus  àm,  agus 
maille  ri  uile  oibribh  a  làmh ;  is  amhuil  a  tha  e  mar  an. 
ceudna  coimh-ionann  glòrmhor  far  nach  'eil  bith  idir  aca. 
Uime  sin,  d'a  thaobh-san  a  tha  mar  so  air  a  ghairm  gu  bhi 
'feitheamh  air  Dia,  deanadh  e  a  smuaintean  a  chleachdadh 
timchioll  mòrachd  neo-chrìochnaich  so  a  nàduir  agus  a  bhith. 
A  chaoidh  cha  bhi  e  'nar  comas  a  bhreithneachadh  no  a 
thuigsinn  gu  h-iomlan  ;  gidheadh  le  bhi  'smuaineachadh  air, 
bithidh  eagal  urramach  air  a  ghintinn  'nar  cridheachaibh 
roimh  a  mhòrachd,  ionnus  gu  fòghluim  sinn  a  bhi  'crioth- 
nachadh  roimhe,  agus  a  bhi  gu  toileach  a'  feitheamh  air 
anns  na  h-uile  nithe. 

3.  Tha  smuaiutean  timchioll  nclomhachd  Dhè,  no  fìor- 
ghlaine  neo-chrìochnaich  an  Ti  mhòir  agus  shiorruidh  so, 
anabarrach  feumail  chum  na  crìche  ceudna.  Is  i  so  buadh 
theinteach  sin  nàduir  Dhè,  o'm  bheil  e  air  a  ràdh  gur  "  teine 
dìan-loisgeach "  e,  agus  "  lasraichean  siorruidh."  Agus 
goirear  de'n  lagh,  air  an  d'rinn  e  samhladh  a  naomhachd  a 
chuir,  "  lagh  teine,"  mar  lagh  a  loisgeas  suas  na  h-uile  ni 
aingidh  agus  olc.  Uaith  so  air  do'n  fhàidh  samhladh 
fhaotainn  de  ghlòir  Dhè  ann  an  taisbean,  agus  na  seraphim 
a  chluinntinn  a'  cur  an  cèill  a  naomhachd,  ghlaodh  e,  "  Mo 
thruaighe  mise,  oir  chaidh  as  domh,  oir  is  duine  mi  aig  am 
bheil  bilean  neo-ghlan,"  Isa.  vi.  5.  D'an  taobh-san,  ma 
seadh,  a  tha  fo  thrioblaid  agus  imcheist  anama  air  aobhar 
sam  bith,  deanadh  iad  an  smuaintean  a  chleachdadh  tim- 
chioll  fìor-ghlaine  agus  naomhachd  neo  chrìochnaich  agus 
theintich  so  Dhè.  Fòghlumaidh  iad  gur  e  an  giiocas  a  bhi 
'na  làthair  mar  chloinn  a  chuireadh  bhàrr  na  cìche,  agus  a 
bhi  toileach  ni  sam  bith  a  dheanamh  chum  an  clean  e  an 
treòrachaclh  ;  agus  is  e  sin  gu  feitheadh  iacì  air. 

4.  Thugamaid  fainear  a  mhòrachd  ghlòrmhor  mar  Fhear- 
riaghlaidh  an  t-saoghail  uile.  Tha  mòrachd  a'  taisbeanadh 
riaghlaidh,  agus  tha  i  'gar  gairm  gu  h-eagal  agus  urram 
roimhe,  ionnus  gu  bheil  ar  feitheamh  'na  ni  cubhaidh  agus 
neo-sheachanta.  Am  bheil  sinn  mi-thoilichte  le  ar  cor  %■ 
nach  urrainn  sinn  an  dòigh  air  am  bheil  e  buntuinn  ruinn 
a  ghiùlan  ì  Thugamaicl  fainear  cionnus  a  dh'  theudas  sinn 
teachd  am  fagus  da,  no  seasamh  am  fianuis  a  mhòrachd 
ghlòrmhoir  1  Nach  tuit  eagal  oirnn  roimh  'òirdheirceas  ì 
nach  cuir  'uamhas  criothnachadh  fodhainn  1  nach  meas  sinn 
gur  iad  a  shlighean  agus  'àm  fèin  a's  ro  fhearr,  agus  gur  e 
ar  dleasdanas  a  bhi  sàmbach  'na  fhianuis  ì  Tha  a'  ghlòir 
'gar  cuairtea^liadh  gach  aon  tiota,  ged  nach  'eil  sinn  'ga 
toirt  fainear.  Agus  cha-n  'eil  ach  ro  bheagan  làithean 
gus  am  bi  na  sgàilean  a  tha  'g  ìadhadh  umainn  air  teich- 

eadh  air  falbh  ;  agus  an  sin  taisbeanar  a'  ghlòir  so  uile 
dhuinn  chum  ar  sonais  bhith-bhuain  no  chum  ar  dòruinn 
shiorruidh.  Bitheadh  tìos  againn,  uime  sin,  nach  'eil  ni 
sam  bith  a's  iomchuidh  dhuinn  ann  an  deanamh  gnothuich 
ris,  na  bhi  gu  sàmhach  a'  feitheamh  air,  agus  a  bhi  'g  èisd- 
eachd  ciod  a  labhras  e  ruinn  'nar  doimhneachdaibh  agus  'nar 
teanntachdaibh. 

5.  Bithidh  e  mar  an  ceudna  tarbhach  dhuinn  a  bhi 
beachdachadh  air  toraidhibh  mòrachd,  agus  cumhachd,  agus 
glòir  neo-chrìochnaich  so  Dhè  an  leth  a  muigh.  Is  ann 
diubh  so  a  tha  obair  sin  a  chumhachd  anns  an  d'  rinn  e  na 
h-uile  nithe  a  chruthachadh  à  neo-ni.  Tha  ar  còmhnuidh 
againne,  mar  gu'm  b'ann,  air  dùnain  beaga  nam  famh  air 
aghaidh  na  talmhainn,  agus  gidheadh  is  e  'chuid  a's  lugha 
de  òirdheirceas  ar  n-ionad  còmhnuidh  a's  aithne  dhuinn. 
Ach  ciod  e  sin  an  coimeas  ri  fearann  àitichte  an  t-saoghail 
uile  maille  r'a  lànachd  ?  Agus  cia  iongantach  a  mheudachd, 
air  a  chuairteachadh  le  doimhneachd  na  fairge  mòire,  anns 
am  bheil  gach  uile  ghnè  chreutairean  ri  sùgradh  !  Anns  an 
earrann  a's  lugha  dhiubh  so  tha  maise,  agus  glòir,  agus 
òirdheireeas,  nach  fheudar  a  làn-thuigsinn  le'r  rannsachadh 
a's  gèire.  Agus  cha-n  'eil  ann  an  so  uile  ach  an  talamh,  a 
chuid  a's  ìochdaraich  de'n  chrutliachadh.  Ciod  a  their  sinn 
a  thaobh  nan  nèamhan  shuas,  agus  na  creutairean  dealrach 
sin  aig  am  bheil  an  còmhnuidh  annta  ?  Air  do'n  t-salmadair 
a  bhi  'gan  toirt  fainear,  ghlaoclh  e  suas,  "  0  Iehobhah  ar 
Tighearna,  cia  òirdheirc  d'  ainm  air  feadh  na  talmhainn 
uile!"  Salm  viii.  1.  Agus  ciod  e  èirigh  agus  aobhar  nan 
nithe  so  uile  ì  nach  'eil  iad  uile  'nan  toradh  focail  cumhachd 
an  Dè  ghlòrmhoir  so  ?  Nach  'eil  a  ghuth  r'a  chluinntinn 
annta  uile  ag  àithneadh  dhuinn  urram  a  thaisbeanadh  d'a 
mhòrachd  ì  Feudar  an  ni  ceudna  a  labhairt,  mar  an  ceudna, 
timchioll  oibre  mòra  agus  cumhachdach  a  fhreasdail  ann  an 
riagliladh  an  t-saoghail.    Nach  e  so  an  Ti  a  thug  an  dìle  o 


5,  6.]    EADAlt-MHINEACHADH  AIR  SALM  CXXX.  381 


shean  air  saoghal  nan  claoine  neo-dhiadbaidh  1  Nach  e  so 
esan  a  ohuir  as  do  Shodom  agus  do  Ghomorah  le  teine  o 
nèamh,  'gan  deanamh  'nam  ball-sampuill  dhoibh-san  a  bhith- 
eadh  mi-dhiadhaidh  an  dèigh  sin,  a'  fulang  dioghaltais  teine 
shiorruidh  ì  Nach  e  so  an  Ti  a  rinn  an  Eiphit  'fhàsachadh 
le  a  phlàighibh  mòra,  agus  a  rinn  Pharaoh  maille  r'a  arm- 
ailtibh  a  bhàthadh  anns  a'  mhnir  ruaidh  ì  ISTach  e  so  an 
Ti  a  thug  àithne  do  aon  d'a  sheirbhisich,  ionnus  gu'n  do 
bhuaileadh  ceud  agus  ceithir  tichead  agus  cuig  mìle  ann  an 
camp  nan  Asirianach  ann  an  aon  oidhche  1  a  dh'fhosgail  an 
talamh  air  chor  as  gu'n  do  shluigeadh  sios  cuideachd  Dhat- 
ain  agus  Abiraim  ì  a  chuir  a  mach  teine  o'n  altair  a  losgadh 
suas  Nadab  agus  Abihu  ?  Agus  nach  'eil  gach  uile  linn  a' 
taisbeanadh  eisempleirean  de'n  mhòrachd  agus  de'n  chumh- 
achd  cheudna  1 

Is  e  an  t-aobhar  air  son  an  d'  rinn  sinn  na  nithe  so  a 
shònruchadh,  a  bhi  'nochdadh  cho  reusonta  as  a  tha  an 
dleasdanas  a  tha  sinn  a'  sparraclh  : — eadhon,  a  bhi  feith- 
eamh  air  Dia  gu  sàmhach  agus  gu  foighidneach  anns  na 
h-uile  cor  àmhgharach  ;  oir  ciod  eile  an  cleachdadh  a  tha 
cubhaidh  dhuinn  ann  an  deanamh  gnothuich  ris  an  Ti  àrd 
agus  naomh  %  Agus  ma  bhitheas  na  nithe  so  air  an  toirt 
fainear  mar  bu  chòir  dhoibh  bithidh  buaidh  ro  èifeachdach 
aca  air  ar  n-inntinnean  chum  na  crìche  so. 

Anns  an  dara  àit,  Tha  feitheamh  so  an  anama  air  Dia 
air  a  chleachdadh  ann  an  coimh-cheangal  ris  an  iomlan  de'n 
chor  a  tha  air  a  chur  an  cèill  anns  an  t-salm  ;  agus  tha  sin 
a'  filleadh  ann  cha-n  e  mhain  doimhneachdan  spioradail 
timchioll  peacaidh,  air  an  robh  sinn  a'  leudachadh,  ach 
mar  an  ceudna  doimhneachdan  freasdalach,  doimhneachdan 
trioblaid  no  àmhghair,  anns  am  feud  sinn  a  bhi  air  ar 
cleachdadh  ann  am  freasdal  naomh  agus  glic  an  Tighearna. 
D'an  taobh  so  mar  an  ceudna,  is  e  ar  dleasdanas  a  bhi 
feitheamh  gu  foighidneach  agus  gu  sàmhach.    Ap^us  tha  dà 

ni  a  dheanadh  ar  cuideachadh  gu  mòr  anns  an  dleasdanas 
so,  a  thaobh  dhoimhneachdan  trioblaid  no  àmhghair.  Agus 
is  e  an  ceud  ni,  a  bhi  'toirt  fainear  nam  buadhan  sin  ann  an 
Dia  a  tha  e  air  mhodh  àraiclh  a'  cleachdadh  d'ar  taobh-ne 
ann  an  'deanamh  gnothuich  ruinn,  agus  air  am  bheil  sùil 
air  mhodh  àraidh  gu  bhi  againne  'nar  n-àmhgharaibh  uile. 
Is  e'n  dara  ni,  gu'n  deanamaid  sinn  fèin  a  thoirt  fainear, 
ciod  a  tha  sinn,  agus  ciod  a  thoill  sinn. 

Tòisichidh  sinn  leis  a'  cheud  ni.  Agns  tha  ceithir 
nithe  a  thaobh  Dhè  a  bhuineadh  dhuinn  a  thoirt  fain- 
ear  anns  gach  gnothuch  freasdail  a  tha  e  gabhail  ruinai 
air  an  dòigh  so,  a  tha  uile  freagarrach  gu  blii  deas- 
achadh  ar  cridheachan  chum  na  crìche  sin  a  tha  r'ar 
n-aghaidh  : — 

1.  Is  e  an  ceud  ni  ard-uachdaranachd  Dhè.  So  tha  e 
'cur  an  cèill,  so  tha  sinne  gu  bhi  'g  aideachadh,  agus  d'am 
bheil  sinn  gu  bhi  strìochdadh,  ann  an  uile  fhrithealaidhean 
mòra  agns  eagalach  a  fhreasclail,  agus  ann  an  deanamh 
gnothuich  r'ar  n-anamaibh.  Nach  fheud  e  an  ni  a's  àill  leis 
a  dheanamh  r'a  chuid  fèin  ?  Cò  a  their  ris,  Ciod  a  tha  thu 
'deanamh  1  no  ma  their,  cò  a  ghabhas  an  taobh  ann  a  bhi 
'ga  ràdh  1  Einn  e  an  saoghal  so  gu  lèir  a  chruthachadh  à 
neo-ni,  agus  b'urrainn  e  tuilieadh  a  dheanamh,  no  na  h-uile 
nithe,  gu  h  iomlan  air  dhòigh  eile  seach  mar  a  tha  iad.  Cha-n 
fhanadh  e  ann  am  bith  rè  aon  tiota  gun  chumhachd  neo- 
chrìochnach  Dhè  a  bhi  'ga  chumail  suas.  Tha  na  h-ui]e 
creutair,  o  na  h-ainglibh  air  nèamh  gu  ruig  na  cnuimhean  a 
tha  ri  snàigeadh  air  an  talamh  agus  feur  na  macharach,  an 
crochadh  gu  h-iomlan  agus  a  ghnàth  air-san  agus  air  a 
chumhachd.  C'ar  son  is  e  aingeal  a  th'  arms  a'  chreuteir  so 
agus  cnuimh  anns  a'  chreutair  ud  eile  ?  c'ar  son  is  e  duine 
'tha  so  agus  ainmhidh  an  sud  1  Am  bheil  iad  mar  sin  o  an 
roghainn  fèin,  no  mar  thoradh  an  innleachd  no  an  gliocais 
fèin  1  nach  'eile  iad  ann  gu  h-iomlan  o  thoil  àrd-uachdaran- 

aich  Dhè  %  Agus  am  bheil  ann  ach  cuthach  a  bhi  ri  mon- 
mhur  an  aghaidh  a  dheanadais,  agus  nach  urrainn  ni  sam 
bith  a  bhi  air  sheòl  eile  ach  mar  a  tha  esan  'gan  deanamh 
agus  'gam  buileachadh  ? 

2.  Feumar  mar  an  ceudna  yliocas  Dhè  a  thoirt  fainear 
agus  sfcrìochdadh  dha  :  Iob  ix.  4,  "  Tha  e  glic  ann  an  cridhe  : 
cò  a  chruadhaich  e  fèin  'na  aghaidh,  agus  a  shoirbhich  1 " 
Tha  am  fàidh  ag  ainmeachadh  so  ann  an  comh-chuideachd 
a  mhòrachd  agus  'àrd-uachdaranachd,  Isa.  xl.  12-14.  "  Cha-n 
fheudar  a  thuigse  a  rannsachadh,"  rann  28.  Agus  tha'n 
t-abstol  a'  dùnadh  suas  an  iomlain  d'a  bheachdachadh  air 
oibribh  Dhè  ann  an  cleachdadh  an  iongantais  naoimh  r'a 
eòlas  agus  r'a  ghliocas,  o'm  bheil  "  a  bhreitheanais  do- 
rannsachaidh  agus  a  shlighean  do-lorgachaidh,"  Rom.  xi. 
33,  34.  Bithidh  sinne  air  uairibh  ullamh  chum  a  bhi 
smuaineachadh  'nuair  a  bhitheas  nithe  ann  an  suidheachadh 
dorch,  gu'n  tèid  na  h-uile  cùis  air  aimhreidh  d'ar  taobh  fèin, 
no  a  thaobh  na  h-eaglais,  no  a  thaobh  an  t-saoghail  uile  ; 
gidheadh  feudaidh  ar  n-anaman  fois  a  ghabhail  gu  sàmhach 
ann  an  eòlas  agus  ann  an  gliocas  neo-chrìochnaich  Fhir- 
stiùiridh  mhòir  a'  chruthachaidh  uile,  a  tha  stiùireadh  nan 
uile  nithe  a  rèir  comhairle  a  thoile.  "  Tha  'oibre  gu  lèir 
lionmhor  :  ann  an  gliocas  rinn  e  iad  gu  lèir,"  Salm  civ.  24. 
Agus  anns  a'  ghliocas  cheudna  tha  e  'gam  buileachadh  uile  : 
"  Tha  sofòs  a'  teachd  o  Thighearn  nan  sluagh,  a  tha  iongant- 
ach  ann  an  comhairle,  òirdheirc  ann  an  gniomh,"  Isa. 
xxviii.  29.  Cia  b'e  air  bith  ni  a  tha  maith,  agus  iomchuidh, 
agus  feumail,  air  ar  son  fèin,  air  son  na  h-eaglais,  air  son  a' 
bhaile,  no  air  son  na  tìre  anns  an  d'  rugadh  sinn,  is  aithne 
dha-san  sin,  agus  cha-n  aithne  do  chreutair  sam  bith.  Uime 
sin,  'tha  mar  dhleasdanas  oirnn  sinn  fèin  ùmhlachadh  agus  a 
striochdadh  do  ghliocas  neo-chrìochnaich  Dhè  mar  an  ceudna. 
Ann  a  bhi  smuaineachadh  oirre,  agus  ann  a  bhi  'gar  cleachd- 
adh  fèin  air  a'  mhodh  so  d'  a  taobh,  gheibh  sinn  suaimhneas 

agus  sìth  ;  agus  ni  so  ar  toirt  'nar  teanntachdaibh  uile  gU 
bhi  'feitheamh  gu  foighidneach  air. 

3.  Tha  fìreantachd  Dhè  mar  an  ceudna  r'a  toirt  fainear 
anns  a'  chùis  so.  Tha  an  t-ainm  sin  air  a  ghnàthachadh 
anns  an  Sgriobtuir  gu  bhi  'ciallachadh  iomadh  òirdheirceas 
a  th'  ann  an  Dia,  a  tha  uile  fillte  suas  ann  an  ceartas  neo- 
chrìochnach  a  nàduir.  Is  e  a  tha  sirm  a'  ciallachadh  leis- 
aig  an  àm  a  cheartas  ann  an  riaghladh  nan  uile  nithe.  Tha 
so  air  a  thoirt  fainear  leh-Abraham  :  Gen.  xviii.  25,  "  Nach 
dean  Breitheamh  na  talmhainn  uile  ceartas  ? "  Agus  leis 
an  abstol  ;  "  Am  bheil  Dia  eucorach  a  tha  'deanamh  diogh- 
altais?  Nar  leigeadh  Dia."  Tha  ar  n-anaman,  ma  seadh, 
gu  bhi  'g  aideachadh  so  ann  an  uile  oibre  Dhè.  Tha  iad 
uile  deanta  ann  an  ceartas  ;  oir  is  oibre  an  Ti  sin  iad  "  nach 
dean  eucoir,  agus  aig  am  bheil  a  rìgh-chaithir  air  a  daing- 
neachadh  ann  an  ionracas."  Agus  chum  ar  cuideachadh 
ann  an  so,  thugamaid  fainear, — 

(1.)  Nach  'òxmmar  a  bheir  duine  breth  a  bheir  Dìa  breth. 
Bheir  sinne  breth  "  a  rèir  seallaidh  ar  sùl,  agus  a  rèir 
clàisteachd  ar  cluas," — mar  a  thaisbeanar  nithe  dhuinn  o'n 
leth  a  muigh  ;  "  ach  tha'n  Tighearn  a'  rannsachadh  nan  uile- 
chridhe."  Tha  sinne  toirt  breth  air  nithibh  a  tha  eadar  duine 
agus  duine ;  tha  Dia  air  mhodh  araidh  a'deanamh  sin  a  thaobh 
nithe  eadar  e  fèin  agus  duine.  Agus  ciod  a's  aithne  dhuinne 
de  na  nithibh  so  ì  am  feud  sinne  gach  rùn,  agus  innleachd, 
agus  aigne  truaillidh,  agus  peacadh  a  th'  ann  an  cridhe  duine 
a  rannsacbadh  1  Mo  thruaighe  !  cha-n  aithne  dhuinn  a 
bheag  sam  bith  de  na  nithibh  so,  agus  uime  sin  cha-n'  eil 
sinn  comasach  air  breth  sam  bith  a  thoirt  air  gniomharaibh 
Dhè  d'an  taobh  ;  ach  air  aon  ni  tha  fios  againn,  gu  bheii  o 
"fìrinneach  'na  uile  bhriathraibh,  agus  naomh  'na  .uile 
ghniomharaibh,"  seadh,  anns  na  gniomharaibh  a's  eagalaich 
a  tha  e  'coimhlionadh.  Agus  'nuair  a  dh'  fhoillsichear 
rùintean-dìomhair  chridheachan    nan  uile,  ah  !    cia  chc* 

glòrmhor  as  a  thaisbeanar  a  bhreitheanais  ann  am  bàthadh 
an  t-seann  saoghail,  ann  an  losgadh  Shodoim,  ann  an  slngadh 
snas  Dhatain  agus  Abiraim,  ann  an  cur  nan  Iudhach  air  cùl, 
agus  ann  an  uile  ghniomharaibh  eile  a  fhreasdail  anns  an 
d'fhoillsicheadh  a  gheur-cheartas  !  Is  amhuil  sin  mar  an 
ceudna  a  thaisbeanar  ar  n-uile  dheuchainnean  fèin,  anns  an 
leth  a  muigh  agus  anns  an  leth  a  stigh. 

(2.)  Is  e  Dia  breitheamh  an  domkain  uile,  tha  e  'toirt 
breth  air  na  h-uile  linn,  agus  aimsir,  agus  ionad,  agus 
muinntir  fa  leth,  agus  tha  e  'buileachadh  gach  ni  agus  neach 
mar  a  bhitheas  sin  chum  maith  an  iomlain  agus  chum  a 
ghlòire  fèin  anns  a'  chruthachadh  uile. 

Is  e  so  an  t-aobhar  gu  bheil  Dia  gu  tric,  ann  am  breith- 
eanasaibh  agus  ann  an  àmhgharaibh  follaiseach,  a  glacadh 
nan  daoine  diadhaidh  maille  ris  na  h-aingidh,  agus  sin  cha-n 
ann  do  bhrìgh  am  pearsa  fèin,  ach  mar  earrannaibh  de'n 
chorp  choitchionn  sin  a  ni  e  a  sgrios.  Tha  Iob  a'  cur  so  an 
cèill  ann  an  cahmt  a  tha  rud-èigin  reasgach,  ged  a  tha 
fìrinn  anns  an  ni  a  tha  e  'g  ràdh  :  "  Is  aon  ni  e  :  uime  sin 
thubhairt  mi,  Am  foirfe  agus  an  t-aingidh  tha  e  'sgrios. 
Ma  mharbhas  an  t-slat  gu  h-obann,  ri  deuchainn  nan  neo- 
chiontach  gàiridh  e."  Ann  am  fàsachadh  follaiseach  tha 
Dia  air  uairibh  a'  glacadh  nani  fìrean  agus  nan  neo-fhìrean 
mat  aon ;  tha  slat  obann  a'  tuiteam  orra  uile.  Agus  tha  e 
'deanamh  so  air  iomadh  aobhar  ;  mar, — 

[1.]  Chum  a  bhi  'nochdadh  a  naomhachd fèin;  'na  naomh- 
achd  feudaidh  e  tighean,  agus  maoin,  agus  seilbhean,  agus 
saorsa,  agus  beatha  nam  muinntir  eadhon  a's  comharaichte'am 
measg  nan  naomh  a  thoirt  air  falbh.  agus  sin  gun  an  t-eucoir 
a's  lugha  a  dheanamh  orra,  do  bhrìgh  nam  brosnachadh  a 
tha  iad  a'  toirt  dha  :  oir  cionnus  a  dh'  fheudas  duine  sam 
bith,  eadhon  an  duine  a's  fhearr,  e  fèin  a  shaoradh  'am 
fianuis  Dhè,  ma  thagras  e  'na  aghaidh  ?  Cha  fhreagair  aon 
duine  e  "aon  uair  as  a'  mhìle,"  Iob  ix.  3  ; — Is  ni  so  mar  an 

ceudna  a  dh'  aidicheas  iad  fèin ;  ann  an  ceartas  cha-n  'eil 
fosgladh  beòil  aig  duine  sam  bith  timchioil  a  bhreitheanais, 
gun  a  bhi  ciontach  de'n  aingidheachd  a's  àirde. 

[2.]  Tha  so  deanta  chum  gu  fdghlumadh  a  phobull  fèin 
uamhas  an  Tighearn,  agus  gu'n  deanadh  iad  gàirdeachas  'na 
fhianuis  a  ghnàth  le  ball-chrith.  Uime  sin  tha  Iob  a'  cur 
an  cèill  ann  an  là  a  shoirbheachaidh  nach  robh  e  seasmhach, 
ach  gu'n  robh  e  a  ghnàth  fo  eagal  ann  fèin  le  smuaintibh 
timchioll  breitheanais  Dhè.  Gun  teagamh  bhitheadh  tomhas 
mòr  de  shocair  fheòlmhor  ullamh  air  grèim  a  dheanamh  air 
cridheachaibh  nan  creideach,  nam  bitheadh  Dia  a  ghnàth 
'gan  leigeadh  seachad  &nn  am  frithealadh  a  bhreitheanas 
fhollaiseach. 

[3.]  Chum  gu'm  bitheadh  e  'na  charraig  oilbheim  agus 
'na  cheap-tuislidh  do  dhaoinibh  mi-dhiadhaidlt,  a  tha  gu  bhi 
air  an  cruadhachadh  'nam  peacaidhibh  agus  air  an  ulluchadh 
chum  sgrios.  'Nuair  a  chi  iad  na  h-uile  ni  a'  tachairt  air 
aon  dòigh  do  na  h-uile,  agus  nach  'eil  an  dream  a  riim  an 
t-aideachadh  a's  àirde  air  ainm  agus  air  eagai  Dhè  a'  faotainn 
as  ni's  mò  na  tha  iad  f èin,  tha  iad  air  am  misneachadh  chum  a 
bhi  'cur  rabhaidhean  Dhè  agus  builean  a  làimhe  ann  an  neo . 
shuim,  ionnus  gu  bheil  iad  a'  dìan-ruith  a  dh'-ionnsuidh  an 
sgrios  sin  chum  am  bheil  iad  air  an  ulluchadh. 

[4.]  Tha  Dia  'ga  dheanamh  chum  a  bhi  'cur  an  cèill  do'n 
t-saoghal  gu  bbeil  breitheanas  deireannach  a'  feitheamh  air 
daoinibh  agus  air  nithibh,  a  thuilleadh  air  sin  a  tha  e  nis  a' 
deanamh ;  oir  cha-n  'eil  neach  sam  bith  a  chi  "  an  duine 
glic  a'  bàsachadh  mar  an  t*-amadan," — na  fìreana  a'  bàsach- 
adh  'nan  gnothuichean  saoghalta  mar  na  h-aingidh, — nach 
fheum  a  chomh-dhùnadh  gu'n  d'rinn  Dia,  breitheamh 
cothromach  agus  ceart  nan  uile,  là  eile  a  chomharrachadh, 
anns  an  tèid  gniomharan  nan  uile  a  chuir  fo  dheuchainn  a 
ris,  chum  gu  faigh  gach  neach  a  dhuais,  a  rèir  'oibre.  Agus 
air  a'  mhodh  so  tha  mar  dhleasdanas   oirnn  sinn  fèin 

irioslachadh  fo'n  cheartas  a  tha  a  ghnàth  ann  am  breith- 
eanasaibh  a  làimhe. 

[5.]  Tha  a  mhaitheas  agus  a  ghràs  mar  an  ceudna  r'an 
toirt  fainear  ann  an  uile  ghniomharaibh  cumhachdach  a 
làimhe.  Mar  nach  'eil  neo-fhìreantachd  sam  bith  ann,  is 
amhuil  sin  a  tha  na  li-uile  ni  maith  agus  gràsoihor  ann. 
Agus  cha-n  'eil  an  tomhas  a's  lugha  de  thròcair  r'a  fhaotainn 
ann  an  àmhghar  sam  bith,  nach  'eil  a'  sruthadh  a  mhain  o  a 
mhaitheas  agus  o  a  ghràs. 

Tha  na  nithe  so,  ma  seadh,  'am  measg  nithe  eile  r'an 
toirt  fainear  ann  an  Dia,  chum  ar  criclheachan  a  dheanamh 
rèidh  r'a  thoil,  agus  chum  gu'n  tigeamaid  gu  bhi  strìochdadh 
fo  a  làimh  chumhachdaich,  agus  gu  bhi  'feitheamh  gu  foigh 
idneach  air  son  na  crìche. 

Anns  an  dara  àit,  D'ar  taobh  fèin,  ciod  a  tha  sinD  ann, 
agus  ciod  a  thoill  sinn,  thugamaid  fainear, — 

1.  An  cor  anmhunn  agus  cliblidh  anns  am  bheil  sinn 
gu  nàdurra,  agus  an  t-astar  neo-chiìochnach  a  tha  sinn  air 
falbh  uaith-san  ris  am  bheil  ar  gnothuch.  'Nuair  a  thàinig 
Abraham,  athair  nan  creideach  agus  caraid  Dhè,  gu  bhi 
'deanamh  gnothuich  ris  timchioll  a  bhreitheanais,  dh'  aidich 
e  d'a  thaobh  fèin  nach  robh  ann  ach  "  duslach  agus  luaithre," 
Gen.  xviii.  27, — creutair  bochd,  dìblidh,  a  rinn  Dia  d'a 
shaor  thoil  fèin  a  chruthachadh  à  duslach  na  talmhainn, 
agus  a  dh'  fheumadh  ann  an  ùine  ghearr  pilleadh  a  dh' 
ionnsuidh  an  duslaich  a  rìs.  Cha-n  'eil  ni  sam  bith  a's 
cronaile  dhuinn  a  dhì-chuimhneachadh  na  ciod  a  tha  sinn 
ann.  "  Is  cnuimh  an  duine,"  deir  Bildad,  "agus  mac  an 
duine  is  cnuimh  e,"  Iob  xxv.  6.  Agus  uime  sin,  cleir  Iob 
fèin,  "  Ri  truaillidheachd  thubhairt  mi,  Is  tu  m'  athair  ;  ris 
a'  chnuimh,  Is  tu  mo  mhathair  agus  mo  phiuthar,"  caib. 
xvii.  14.  Thusa,  ma  seadh,  a  tha  air  do  luasgadh  fo  làimh 
Dhè  ann  am  fritheaiadh  geur  sam  bith  a  fhreasdail,  agus  a 
tha  ullamh  gach  tiota  air  do  bheul  a  lionadh  le  gearan, 

suidh  sios  rè  ùine  bhig  agus  tboir  fainear  cìa  rireadh  ciod  a 
tha  thu  ann,  agus  abair  am  bheil  do  shuidheachadh  cubh- 
aidh  am  fianuis  Dhè.  Is  e  an  Dia  mòr  an  aghaidh  am  bheil 
thu  ri  gearan,  agus  is  duìne  thusa,  eadhon  cnuimh  bhochd, 
dhìblidh,  bhàsmhor  ;  agus  theagamh  am  feadh  a  tha  thu 
fathast  a'  labhairt  gu'n  tèid  an  deò  asad."  Agus  an  saoil 
thu  gu  bheil  e  iomchuidh  dhuitse  thu  fèin  àrdachadh  'an 
aghaidh  sealbhadair  mhòir  nèimh  agus  na  talmhainn  ?  A 
dhuslaich,  a  luaithre,  a  chnuimh  bhochd,  bhàsmhor  !  gabh 
eòlas  air  do  chor,  agus  luidh  sios  gu  sàmhach  fo  làimh 
chumhachdaich  Dhè.  Ged  a  dh'  fheudas  tu  bhi  ri  conns- 
achadh  ri  rlaoinibh  timchioll  do  chùraman,  leig  le  Dia. 
"  Feudaidh  an  t-slige-chreadha  a  bhi  ri  strì  ri  sligean- 
creadha  na  talmhainn,  ach  an-aoibhinn  dha-san  a  ni  strì  r'a 
Chruithear  !" 

2.  Thugamaid  fainear  anns  a'  chor  dhìblidh  so  gv?n  do 
pheacaich  sinn  uile  gu  ro  mhòr  'an  aghaidh  Dhè.  Is  amh_ 
uil  a  tha  Iob  a'  deanamh,  caib.  vii.  20,  "  Pheacaich  mi ; 
ciod  a  ni  mi  riut,  O  Fhir-coimhid  dhaoine?"  Mur  dean 
am  beachd  so  d'  inntinn  a  riarachadh,  gidheadh  ni  e  gun 
amharus  beòil  nan  uile  dhaoine  a  dhruideadh.  Ged  a  robh 
uile  mhallachdan  an  lagha  air  an  coimhlionadh  'nar  n-agh- 
aidh,  gidheadh  b'  èigin  gu'm  bitheadh  "  gach  uile  bheul  air 
a  dhruideadh,"  chionn  gu  bheil  "an  saoghal  uile  air  'fhaot- 
ainn  ciontach  'am  fianuis  Dhè,"  Rom.  iii.  19.  "  C'  uime  an 
dean  duìne  beò  gearan?"  deir  am  fàidh,  Tuir.  iii.  39.  Ma's 
duine  peacach  an  duine  beò  so,  oir  cha-n  'eil  duiue  ann 
nach  peacaich,  cia  b'e  air  bith  cor  no  suidheachadh  anns 
am  bheil  e,  cha  d'  fhàgadh  aobhar  monmhuir  no  geai-ain 
aige.  Is  ni  anabarrach  mi-reusonta  do  dhuine  peacach 
a  bhi  ri  gearan,  gu  sonruichte  am  feadh  is  duine  beò  er 
agus  sin  do  bhrìgh,  — 

(1.)  Cia  b'e  air  bith  àmhghar  a  tha  air  grèim  a  dheanamh 
oirnn,  rìnn  e  sin  chionn  gur  'peacaich  sinn  'arn  fianuis  Dhè ; 

agus  ma  tha  sinn  ri  monmhur  'an  aghaidh  breitheanais  Dhè, 
a  tha  gu  soilleir  cothromach  agus  ceart  do  bhrìgh  peacaidh, 
cha-n  'eil  sinn  ach  a'  gabhail  comh-roinn  de  chleachdadh  nam 
muinntir  chaillte  ann  an  ifrinn,  aig  am  bheil  earrann  nach 
'eil  beag  d'an  truaigh  a'  coimh-sheasamh  ann  a  bhi  a  ghnàth 
ri  borbhan  fhrionasach  'an  aghaidh  binn  agus  peanais  geur- 
cheartais  Dhè.  agus  fios  aca  gu  bheil  iad  uile-chothromach 
agus  naomh. 

(2.)  Ach  cha-n  e  so  uile.  Cha-n  e  mhain  gur  peacaich 
sinn  air  dhòigh  a  tha  'nochdadh  gu  bheil  uile  fhreasdalan  so 
Dhè  ro  naomh,  agus  a  bhreitheanais  uile  cothromàch ;  ach 
mar  an  ceudna  ann  an  rathad  a  tha  taisbeanadh  gu  bheil 
foighidin,  agus  tròcair,  agus  gràs  do-labhairt  'nan  comh- 
chuideachd.  Nach  fheud  sinn  foighidin,  agus  gràs,  agus 
tròcair  do-labhairt  'fhaicinn  anns  na  h-uile  frithealadh  ? 
agus  am  faighear  sinn,  'an  sin,  a'  monmhur  'na  aghaidh  1 
Nach  fhearr  gu  ro  mhòr  a'  chomhairle  sin  a  ghabhail,  "  ISTa 
peacaich  ni's  mò,  air  eagal  gun  tachair  ni's  miosa  dhuit?" 
Far  am  bheil  peacach  a  tha  muigh  à  ifrinn  ri  gearan  'an 
aghaidh  toil  Dhè,  gun  a  bhi  'ga  irioslachaclh  fèin  fo  a  làimh 
chumhachdaich,  cha-n  'eil  e  ach  'ga  dheanamh  fèin  ciontach 
de  pheacadh  àraidh  na  h-ifrinn.  Is  beannaichte,  sàmhach 
an  rùn  chum  am  bheil  an  eaglais  air  teachd  anns  a'  chùis  so, 
Micah  vii.  9.  "  Griùlainidii  mi  corruich  an  Tighearn',  a 
chionn  gu'n  do  pheacaich  mi  'na  aghaidh  ;  " — "  ni  mi  a 
giùlain  gu  sàmhach,  foighidneach,  a'  strìochdadh  fo  a  làimh 
chumhachdaich. " 

3.  Thugamaid  fainear  gu  bheil  sinn  dhinn  fèin  gim  chomas 
a  bhi  'breithneachadh  gu  ceart  ciod  a  bhitheadh  maith  air  ar 
son,  no  ciod  a  tha  olc  dhuinn,  no  ciod  a's  mò  leis  am  bitheadh 
crìoch  àraidh  ar  cruthachaidh  a'  faotainn  coimhlionaidh.  A 
thaobh  nithe  na  beatha  'ta  làthair,  am  bheil  fios  againn  co 
ac  a's  fearr  air  ar  son  a  bhi  saoibhir  no  bochcl,  tighean  a  bhi 
againn  no  uainn,  pailteas  a  shealbhachadh  no  uireasbhuidh 

'fhulang,  maoin  'fhàgail  d'ar  cloinn  no  an  tilgeadh  lomnochd 
air  freasdal  Dhè  ì  Am  bheil  fios  againn  ciod  e  an  cor  a's 
mò  a  chuidicheas  ar  n-ùmhlachd,  no  a  bhacas  ar  buairidhean, 
no  a  ghairmeas  oirnn  gu  bhi  'claoidheadh  ar  truaillidheachd  1 
Agus  mur  aithne  dhuinn  a  bheag  sam  bith  m'  an  timchioll 
mar  nach  aithne,  nach  b'  fhearr  am  fàgail  gu  sàmhach  do 
bhuileachadh  Dhè  ?  Cha-n  'eil  teagamh  agam  nach  fhaicear 
aig  an  là  dheireannach  gu'n  do  mhùchadh  saoghal  de  aingidh- 
eachd  ann  an  cridheachaibh  dhaoine  le  bhi  sgrios  an  gnoth- 
uichean  saoghalta  an  leth  a  muigh,  agus  ni's  ro  mhò  na  sin 
le'n  àmhgharaibh  anns  an  leth  a  stigh, — gu'n  do  theasairg- 
eadh  iomadh  neach  o  bhuairidhibh  air  an  dòigh  so,  a  bhith- 
eadh,  air  sheòl  eile,  air  an  ribeadh  chum  an  sgrios  fèin  agus 
chum  mi-chliù  do'n  t-soisgeul, — gu'n  d'rinneadh  iomadh 
neasgaid  uaigneach  'fhosgladh  agus  a  leigheas  le  buile  gheur 
an  fhreasdail  :  oir  cha-n  'eil  Dia  a'  leagadh  bhreitheanas 
air  a'  chuid  fèin  mar  bhreitheanas,  ach  a  ghnàth  chum  a  bhi 
'coimhlionadh  rùin  bheannaichte  èigin  gràis  d'an  taobh. 

-4.  Eeudar  a  thoirt  fainear  gu  bheil  na  nithe  sin  uile 
mu'm  bheil  sinn  fo  thrioblaid  air  am  jilleadh  suas  ann  am 
focal  maith  sin  gràis  Dhe,  gu'n  toir  e  air  na  "  h-uile  nithe 
a  bhi  'comh-oibreachadh  chum  maith  dhoibh-san  aig  am 
bheil  gràdh  dha,"  Rom.  viii.  28.  Tha  na  h-uile  nithe  a  tha 
sinn  a'  deanamh  no  a'  fulang,  ar  trioblaidean,  ar  n-amhgh- 
aran,  ar  teanntachdan,  air  am  bheil  an  t-abstol  a'  toirt 
iomraidh  'na  dhèigh  so,—  tha  iad  so  uile  "  'comh-oibreachadh 
chum  maith ; "  is  e  sin,  an  ceann  a  chèile,  agus  coimh- 
cheangailte  ri  cumhachd,  agus  gràs,  agus  gliocas  Dhè. 
Theagamh  nach  urrainn  sinne  'fhaicinn  cionnus  ;i  dh' 
fheudas  so  coimhlionadh  'fhaotainn  ;  gìdheadh  tha  an  Ti 
sin  gu  neo-chrìochnach  glic  agus  cumhachdach  a  ghabh  os 
làimh  e,  agus  cha-n  aithne  dhuinne  ach  ro  bheag  ni  sam 
bith  d'a  shlighibh. 

Is  e  crìoch  ar  teagaisg,  ma  seadh,  aig  an  àm,  a  uhi 

'nochdadh  cia  cho  reusonta  as  a  tha  e  a  bhi  'feitheamh  air 
Dia  ;  dleasdanas  a  tha  sinn  a'  sparradh  o'n  t-salm.  Is  e 
aineolas  air  Dia  agus  oirnn  fèin  priomh  aobhar  ar  n-imcheist- 
ean  uile ;  agus  tha  so  ag  èirigh  mar  is  tric,  cha-n  ann  o 
easbhuidh  soluis  agus  teagaisg,  ach  o  nach  'eil  sinn  a'  toirt 
fainear  ar  dleasdanais.  Tha  na  beachdan  air  an  do  labhradh 
timchioll  Dhè  soilleir  agus  aithnichte  do  na  h-uile  :  agus 
mar  an  ceudna  iad  sin  air  an  do  labhradh  d'ar  taobh  fèin  :  ach 
cò  'nar  measg  a  tha  'gam  buileachadh  agus  'gan  gnàthachadh 
mar  bu  chòir'?  Tha  cleachdadh  ar  spioradan  gu  tric  'gar 
taisbeanadh  mar  gu'm  bitheamaid  an  coimh-inbhe  ri  Dia, 
gu  feudamaid  a  mheas,  mar  a  rinn  Ionah,  gu'm  bu  mhaith 
a  tbigeadh  dhuinn  fearg  a  bhi  oirnn  a  thaobh  an  ni  a  rinn  e. 
Nan  tugamaid  fainear  mar  a  bu  chòir  dhuinn  cò  e,  nam 
bitheadh  eagal  againn  roiinhe,  bhitheadh  cùisean  gun 
amharus  air  sheòl  eile  d'ar  taobh. 


Eifeachd  nan  geallaidhean  ann  an  'toirt  cleachdaidli  do  f heitheamh 
so  an  anama  ann  an  àmhghar — Nàdur  nan  geallaidhean. 

Air  dhuinn,  ma  seadh,  na  nithe  so  a  labhairt  o'n  dara 
beachd  a  dh'  ainmicheadh  o  na  briathraibh, — eadhon,  gur 
e  Iehobhah  fèin  an  cuspair  àraidh  air  am  bheil  an  t-anam 
a'  feitheamh  anns  a'  chor  a  chuireadh  an  cèill, — cha  dean 
sinn  a  nis  ach  aon  sheòladh  a  chur  ris,  a'  nochdadh  cionnus 
a  dh'  fheudas  sinn  an  dleasdanas  so  a  choimhlionadb  gu 
ceart,  air  dhuinn  a  leigeadh  ris  gu'n  robh  e  cho  feumail, 
agus  cho  reusonta,  agus  cho  èifeachdach  chum  a  bhi  'faot- 
ainn  saorsa ;  agus  tha  an  seòladh  so  ag  èirigh  o  aon  eile 
de  na  beachdaibh  a  leagadh  sios  ann  am  fosgladh  nam 
briathran,  agus  air  nach  do  labhradh  fathast, — eadhon,  gur 

e  focal  a:  gheallaidh  am  meadhon  mòr  leis  am  bheil  an 
t-anam  air  a  chumail  suas  ann  a  bhi  feitheamh  air  Dia. 

Ts  amhuil  a  tha'n  salmadair  ag  ràdh,  "  'Na  fhocal  tha 
mo  dhòigh;"  is  e  sin,  focal  a'  gheallaidh.  Mar  is  e  am 
focal  gu  coitchionn  riaghailt  iomchuidh  ar  n-uile  ùmhlachd 
do  Dhia  agus  ar  comh-chomuinn  ris,  is  amhuil  sin  a  tha 
earrannan  àraidh  dheth  a  tha  freagarrach  ri  cleachdaidhibh 
àraidh  so  ar  n-anama  d'a  thaobh.  Air  a'  mhodh  so  is  e 
focal  a'  gheallaidh,  no  an  gealladh  anns  an  fhocal,  a  tha  ar 
creidimh  air  dhòigh  àraidh  gu  bhi  'toirt  fainear  ann  an 
cleachdadh  ar  dòchais,  agus  ar  muinghin,  agus  ar  feitheimh 
air  Dia ;  agus  tha  e  'coimh-fhreagairt  ri  cleachdaidhibh 
neo-mheadhonach  ar  n-anama  ann.  Uime  sin,  is  ann  o  na 
geallaidhibh  so  a  tha  an  t-anam  a'  gabhail  misnich  'na 
àmhghar  chum  a  bhi  'feitheamh  a  ghnàth  air  Dia ;  agus  sin 
air  an  dà  aobhar  a  leanas  : — 

Anns  a'  cheud  àit,  Do  bhrìgh  gu  bheil  iad  a7  cur  an 
cèill  inntinn  agus  toil  Dhè ;  agus,  anns  an  dara  àit,  Do 
bhrìgh  gu  bheil  gràs  agus  neart  air  am  faotainn  d'an  trid 
leis  an  anam ; — air  an  dara  ni  cha  labhair  sinn  aig  an  àm. 

Anns  a'  cheud  àit,  Is  e  crìoch  agus  feum  a'  gheallaidh, 
a  bhi  'cur  an  cèill,  agus  a  bhi  foillseachadh,  agus  a  bhi 
'deanamh  sin  aithnichte  ann  a  dh'  fheudas  am  misneachadh 
gu  bhi  'feitheamh  air  : — 

1.  Tha  na  geallaidhean,  ma  seadh,  'nan  taisbeanadh  de 
nàdur  Dhè,  gu  sònruichte  a  mhaitheas,  a  ghràs,  agus  a 
ghràdh.  Rinn  Dia  comharadh  nan  uile  òirdheirceas  glòr- 
mhor  a  tha  'na  nàdur  a  chur  air  'fhocal,  air  mhodh  àraidh, 
mar  a  tha  e  ann  an  Criosd,  rinn  e  sin  a  chur  air  focal  an 
t-soisgeil.  Ann  an  so,  mar  ann  an  sgàthan,  tha  sinn  a' 
faicinn  a  ghlòir  ann  an  gnùis  Iosa  Criosd.  Uime  sin,  far 
am  bheil  anam  a  tha  da  rireadh  a'  feitheamh  air  Dia  anns 
a'  chor  so,  tha  e  'beachdachadh  air  an  taisbeanadh  a  tha  e 
'deanamh  dheth  fèin  agus  q  a  nàdur  ann  agus  leis  na  geall- 

aidhibh,  ionnus  gu  bheil  e  air  a  chumail  suas  agus  air  a 
mhisneachaclh  'na  dhleasdanas ;  oir  ma  theagaisgeas  Dia 
dhuinn  le  na  geallaidhibh  ciod  a  tha  e  ann  fèin,  agus  ciod  a 
bhitheas  e  dhuinne,  tha  bunait  seasmhach  againn  air  son  a 
bhi  'g  earbsadh  uile  thoraidhean  na  caomhalachcl,  agus  a 
chaoimlmeis,  agus  a'  ghràidh  uaithe.  Cia  b'e  air  bith 
cruaidh-chas,  no  buaireadh,  a  dh'  fheudas  grèim  a  dhean- 
amh  oirnn,  na  tugamaid  caidreamh  do  na  smuaintibh  sin 
mu  Dhia,  a  dh'  fheudas  a  bhi  'g  èirigh  'nar  n-inntinnibh 
'nuair  a  tha  iad  fo  imcheist.  Dheanadh  so  ar  ribeadh  gu 
h-obann  ann  am  mìle  amharus  agus  teagamh  mhi-fhoigh- 
idneach,  maille  ri  iomadh  mi-bheus  eile.  Ach  an  uair  a 
bhitheas  sinn  ag  ath-chuimhneachadh  Dhè  agus  a'  beachd- 
smuaineachadh  air  mar  a  tha  e  air  fhoillseachadh  'na  gheall- 
aidhibh  agus  air  a  chur  an  cèill  leò,  bithidh  toraidhean  agus 
crìochan  ei]e  a'  faotainn  coimhlionaidh.  Tha  gliocas,  agus 
maitheas,  agus  caomhalachd,  agus  gràs,  a'  clealradh  gu 
glòrmhor  annta,  nach  urrainn  gun  a  bhi  'misneachadh 
anam'  a'  chreidich  ann  a  bhi  'feitheamh  gu  seasmhach  air. 

2.  Cha-n  e  mhain  gu  bheil  focal  a'  gheallaidh  a'  cur  an 
cèill  nàdur  DhS  anns  am  bheil  e  'ga  thaisbeanadh  fèin  mar 
chuspair  beachdachaidh  a'  chreidimh,  ach  tha  e  mar  an 
ceudna  a'  cur  an  cèill  a  thoil  agus  a  rùin  a  bhi  'ga  chleachd  • 
adh  fèin  a  thaobh  an  anama  ann  an  rathad  coimh-fhreag- 
arrach  r'a  mhaitheas  agus  r'a  ghràs  :  oir  anns  na  geallaidhibh 
tha  Dia  a'  cur  an  cèill  a  rùin  agus  a  thoil  a  bhi  'ga  chleachd- 
adh  fèin  a  thaobh  nan  creideach  ann  an  Criosd  a  rèir  maitheis 
neo-chrìochnaich  a  nàduir  fèin ;  agus  tha  so  deanta  air 
iomadh  dòigh  eadar-dhealaichte,  coimh-fhreagarrach  ris  gach 
cor  agus  uireasbhuidh  anns  am  bi  iad  air  am  faotainn.  Is 
ann  orra  so,  ma  seadh,  a  tha  anama  bochda  'cur  an  aghaidh 
chum  a  bhi  air  an  neartachaclh  agus  air  am  misneachadh. 
Is  ann  an  so  a  mhain  a  tha  suaimhneas  agus  sìth  r'am 
faotainn.    Tha  an  t-anam  mu'm  bheil  sinn  a'  labhairt  ann 

an  trioblaid,  ann  animcheist,  agus  ann  an  àinhghar  timchioll 
a  chor  o'n  leth  a  muigh, — air  a  theannadh,  theagamh,  air 
gach  làimh  ;  agus  a  thaobh  a  chor  spioradail,  tha  mòran 
bheachdan  eadar-dhealaichte  aige  timchioll  inntinn  agus 
toil  Dhè  d'a  thaobh ;  mar  a  thugadh  fainear  a  cheana. 
Ciod  a  nis  a  chomhairle  a  bheirear  air  chum  a  bhi  'faotainn 
saorsa,  agus  a  bhi  air  a  ghleidheadh  o  fhannachadh  agus  o  bhi 
treigsinn  a  dhleasdanais  a'  feitheamh  air  Dia,  ach  so  a  mhain, 
a  bhi  rannsachadh  agus  a'  feòraich  ciod  e  am  foillseachadh  a 
thug  Dia  dheth  fèin  agus  d'a  thoil  m'a  thimchioll  'na  fhocal  1 
Agus  so  tha'n  gealladh  a'  cur  an  cèill.  Ann  an  so  gheibh  e 
a  dhòchas,  agns  'fhoighidin,  agus  a  chreidimh,  agus  a 
mhuinghin  air  an  leasachadh  agus  air  am  misneachadh. 
Agus  tha  iomadh  buaidh  anns  na  geallaidhibh,  'nuair  a  dh' 
earbar  asda,  chum  a  bhi  'daingneachadh  an  anama  ann  an 
dleasdanas  mhòr  so  an  fheitheimh  air  Dia ;  mar, — 

(1.)  Gu  bheil  an  gràs  a  tha  annta,  —  is  e  sin,  deadh- 
ghean  Dhè  ann  an  Criosd,  a'  buileachadh  cuideachaidh, 
agus  saorsa,  agus  riarachaiclh,  agus  maitheanais,  chum 
slàinte,  — -freagarrach  ris  gacìi  cor  agus  uireasbhuidh  fa  leth 
a  bhitheas  aig  an  anam.  Is  ni  so  a  tha  an  dream  sin  uile  a' 
fìosrachadh  annta  fèin  a  tha  air  an  deanamh  comasach  air 
a  bhi  'measgadh  a  gheallaidh  gu  h-èifeachdach  le  creidimh. 

(2.)  Tha  focal  a'  gheallaidh  a'  giidan  comharaidh  Dhè 
air  ann  an  rathad  ro  ioxgantach,  agus  ro  dhìomhair,  agus 
ro  àraidh.  Tha  e  gu  h-uaigneach  agus  air  dh.òigh  do-labhairt 
'ga  chomhpàirteachadh  fèin  ri  creidich  ann.  'Nuair  a  dh' 
fhoillsicheadh  Dia  do  Iacob  ann  am  bruadair,  dhùisg  e,  agus 
thubhairt  e,  "  Gu  cinnteach  tha'n  Tighearn  's  an  àite  so, 
agus  cha  robh  fios  agam  air."  Bha  fìos  aige  gu'n  robh  Dia 
anns  na  h-uile  h-àit,  ach  rinn  a  làthaireachd  àraidh  iong- 
nadh  a  chur  air.  Is  amliuil  sin  a  tha  an  t-anam  fo  iongnadh, 
'nuair  a  tha  Dia  'ga  fhoillseachadh  fèin  agus  a  ghràs  air 
dhòigh  àraidh  dha  ann  an  gealladh.    Their  e  le  h-iougantas, 

"Tha  Dia  an  so,  agus  cha  robh  fios  agam  air."  Tha  e  'ga 
fhaotainn  fèin  cho  dlìith  do  Dhia  'na  ghràs  as  gu  bheil  e  air 
a  ghlacadh  ann  an  iongantas  bheannaichte. 

(3.)  Anns  na  h-uile  gealladh  tha  fìrinn  agus  dìlseachd 
Dhè  cì  tighinn  air  dhòigh  àraidh  fo  cheangal ;  agus  cha-n 
urrainn  an  dòchas  sin  gu  bràth  an  t-anam  a  chur  gu  nàire 
no  a  mhealladh  a  tha  'ga  shocrachadh  fèin  air  fìrinn  Dhè  fo 
cheangal  àraidh  geallaidh. 

Is  e  so,  ma  seadh,  an  dleasdanas  air  am  bheil  an  salm- 
adair  a'  cur  aghaidh,  agus  a  tha  e  'gabhail  os  làimh  a  bhi 
'coimhlionadh,  mar  an  t-aon  mheadhon  air  a  bhi  'faotainn 
seilbh  chomhfhurtail  anns  a'  mhaitheanas  sin  a  tha  maille 
ri  Dia,  agus  anns  gach  toradh  gràsmhor  a  tha  'ga  leantuinn. 
Agus  ann  a  bhi  'ga  thoirt  fainear,  mar  a  rinn  sinn  a  nàdur 
agus  'fheurn  a  chur  an  cèill,  rinn  sinn  mar  an  ceudna  seòl- 
aidhean  an  t-salmadair  a  nochdadh  chum  a  bhi  'ga  chur  'an 
cleachdadh,  le  muinntir  a  bhitheadh  anns  a'  chor  cheudna 
ris  fèin,  agus  sin  chum  na  crìche  ceudna  a  bh'  anns  an 
amharc  aige-san  ;  ionnus  nach  'eil  feum  air  tuilleadh  comh- 
chur  a  dheanamh  air.  Anns  na  rainn  mu  dheireadh  de'n 
t-salm  tha  againn  a'  chomhairle  anns  am  bheil  e  labhairt  ri 
muinntir  eile,  agus  a'  misneachadh  a  tha  e  'deanamh  orra 
chum  a  bhi  'gnàthachadh  an  dòigh  ceudna  ris  fèin ;  agus 
chum  a  bhi  'coimhlionadh  ar  n-eadar-mhineachaidh  air  an 
t-salm  uile,  ni  sinn  am  fosgladh  suas  gu  h-aithghearr,  air 
dhuinn  an  ni  àraidh  a  bh'  air  ar  n-aire  a  thoirt  gu  ceann  a 
cheana. 

AN  SEAOHDAMH  AGUS  AN  T-OCHDAMH 
RANN. 


"  Earbadh  Israel  as  an  Tighearn  ;  oir  aig  an  Tighearn  tha  tròcair, 
agus  aige-san  tha  mòr  shaorsa.  Agus  saoraidh  e  Israel  o 
'euceartaibh  gu  lèir." 

Thèid  sinn  air  ar  n-aghaidh,  ann  am  fosglaclh  nam 
briathran  so,  a  rèir  an  orduigh  a  bha  sinn  a'  leantuinn 
roimh.  Anns  a'  cheud  àit,  ni  sinn  brigh  nam  priomh  fhoc- 
alan  a  chur  an  cèill ;  a  rìs,  seaclh  an  iomlan ;  anns  an  treas 
àit,  bithiclh  an  dàimh  anns  am  bheil  iad  a'  seasamh  do  chor 
an  anama  anns  an  t-salm  so  air  a  nochdadh  ; — agus  o'n 
iomlan  bithidh  cnid  a  bheachdan  air  an  tarruing  chum 
teagaisg  agus  seòlaidh  dhuinn  a  dh'  fheudas  a  bhi  anns  a' 
chor  cheudna. 

Anns  a'  cheud  àit,  Rann  7.  "  Earbadh  Israel  as  an 
Tighearn  :"  "  Earb,  Israeil,  a  Iehobhah  ;"  mar  anns  a'  cheud 
chainnt :  am  focal  ceudna  a  tha  againn,  rann  5,  "  'Na  fhocal 
tha  mo  dhòigh."  Is  e  a  bhrìgh  air  dhoigh-  àraidh,  dùil  a 
bhi  ri  ni,  anns  am  bheil  mar  an  ceudna  dòchas  air  fhill- 
eadh,  agus  cleachdadh  comharaichte  anama  a  thaodh  Dhè 
ann  an  dòchas.  Tha  e  'ciallachadh  dùil  dhùrachdaich  ris  an 
ni  ris  am  bheil  dòchas  :  "  Earb  as  an  Tighearn,  agus  amh- 
airc  suas  ris." 

"Oir  aig  an  Tighearn  tha  tròcair," — "  do  bhrìgh,"  no 
"  chionn  gu  bheil,"  aig  an  Tighearn, — "  tròcair  ;"  is  e  sin, — 
gràs,  toirbheartas,  maitheas,  deadh-ghean.  Tha  am  focal  so 
air  'fhaotainn  gu  tric  ann  an  comh-chuideachd  focail  eile,  a' 
taisbeanadh  a  chudthruim  ;  agus  is  e  sin  "fìrinn,"  "  maith- 

eas,"  no  "  tròcair  agus  fìrinn."  Tha  iad  so,  niar  gu'm  b'ann, 
'nam  priomh  earrannan  de  gheallaidhibh  Dhè.  Is  ann  o 
mhaitheas,  agus  o  ghràs,  agus  o  thoirbheartas  a  tha  e 
'sruthadh,  a  bhi  'gea  lituinn  tròcair  sam  bith  nach  do  thoill- 
eadh;  agus  is  ann  do  dhìlseachd  no  do  fhìrinn  a  bhuineas 
e  a  bhi  'coimhlionadh  a'  gheallaidh  sin. 

"  Agus  aige-san  tha  mòr  shaorsa  :"  "  Maille  ris-san," 
mar  ann  an  rann  4,  a'  labhairt  ri  Dia,  "  maille  riutsa 
briathran  a  dh' fhosgladh  suas  roimh.  "Saorsa:"  Tha  am 
focal  so  air  a  ghnàthachadh  gu  tric  air  son  fìor  shaoradh  a 
rinneadh  le  luach,  agus  cha-n  ann  a  mhain  air  son  sin  a 
rinneadh  leis  an  làinih  làidir,  ris  an  goirear  saorsa  mar  an 
ceudna  air  uairibh.  Air  a'  mhodh  so  theirear  mu'n  airgiod 
leis  an  robh  ceud-ghin  chloinn  Israe'il,  a  bha  thuilleadh  air 
àireamh  nan  Lebhitheach,  air  am  fuasgladh,  gu'n  do  ghabh 
Maois  "an  t-airgiod  fuasglaidh  ;"  is  e  sin,  an  luach  leis  an 
do  shaoradh  iad,  Air.  iii.  49 ;  Salm  xlix.  8.  Tha  saorsa  an 
anama  luachmhor  ;  tha  luach  mòr  air  'ìocadh  air  a  son.  An 
t-saorsa  sin,  ma  seadh,  a  tha  maille  ri  Dia,  is  saorsa  i  a 
rinneadh  le  luach.  Tha  maitheas  no  tròcair,  aun  an  coimh- 
cheangal  ri  luach,  'na  shaorsa ;  is  e  sin,  aobhar  no  meadhon 
gnionihach  na  saorsa  .  Faic  an  luach  so,  Mata  xx.  28  ;  1 
Phead.  i.  18. 

"  Mòr  shaorsa ;"  is  e  sin,  saorsa  phailt,  iomadach,  mhòr. 
Tha  am  focal  "mòr"  r'a  ghabhail  a  thaobh  tomhais  agus  a 
thaobh  gnè  no  brìgh  :  pailt,  no  iomadach,  no  mòr,  ann  an 
tomhas ;  agus  luachmhor  no  òirdheirc  ann  an  gnè.  Tha  e 
air  a  ghnàthachadh  ann  an  seadh  maith  agus  dona.  Mar 
sin  theirear  timchioll  ar  peacaidhean,  Esra  ix.  6,  "Tha  ar 
n-euceartan  air  fàs  lionmhor,"  no  "  mòr  ;"  lionmhor  ann  an 
àireamh,  agus  uamharr  a  thaobh  an  nàduir  no  an  gnè, 
Agus  anns  an  t-seadh  eile,  tha  e  air  a  ghnàthachadh  tim- 
chioll  tròcair  Dhè,  leis  am  bheil  iad  air  am  maitheadh  ;  tha 
i  mòr  no  pailt,  agus  òirdheirc  no  luachmhor. 

Rann  8.  "  Agus  saoraidb  e," — is  e  sin,  an  Tighearn 
Iehobhah,  maille  ris  aui  bheil  mòr  shaorsa, — ni  esan  iad  'nan 
luchd-comhpàirt  de'n  t-saorsa  sin  a  tha  maille  ris.  "  Saoraidh 
e  Israel," — is  e  sin,  iadsan  a  chuireas  an  dòchas  ann  agus  a 
dh'  earbas  as. 

"O  'euceartaibh  gu  lèir:"  "0  euceartaibh ; "  is  e  sin, 
euceartan  taghadh  Israeil,  agus  gach  neach  fa  leth  dhiubh. 
Ach  tha  am  focal  a'  ciallachadh  trioblaid  cho  maith  ri 
euceartan,  gu  sònruichte  an  trioblaid  no  am  peanas  sin  a 
tha  mar  thoradh  euceirt,  Is  amhuil  a  tha  Cain  ag  ràdh 
d'a  thaobh  fèin  timchioll  na  binne  sin  a  chuireacìh  an  cèill 
air  :  "  Is  mò  mo  pheacadh," — is  e  sin,  am  peanas  a  bhagair 
thu  'an  aghaidh  mo  pheacaidh,' — "  na  gur  urrainn  mi  'ghiù- 
lan,"  Gen.  iv.  13.  Tha*  dlùth  dhàimh  eadar  peacadh  agus 
trioblaid  :  "  Tha  peanas  neo  sgaraichte  o  aingidheachd." 
Tha  am  focal  so,  ma  seadh,  a'  ciallachadh  aon  chuid,  peacadh 
ann  an  coimh-cheangal  ris  an  trioblaid  a  tha  dligheach  dha, 
no  trìoblaid  ann  an  coimh-cheangal  ris  a'  pheacadh,  o'm  bheil 
e  'g  èirigh  ;  agus  is  maith  a  dh'  fheudar  an  dà  sheadh  a 
ghabhail  ann  an  so  :  "  Ni  Dia  Israel  a  shaoradh  o  'euceart- 
aibh  gu  lèir,  agus  o  'thrioblaidibh  a  tha  'sruthadh  uatha.'' 
Agus  is  e  so  brìgh  nam  briathran ;  a  tha,  gun  amharus, 
soilleir  annta  fèin. 

Leis  na  briathraibh  so  tha  an  t-salm  air  a  comh-dhùnadh. 
Esan  a  thòisich  le  doimhneachdaibh,  — a  cihoimhneachdan 
peacaidh  agus  trioblaid  fèin, — mu'm  bheil  e  'glaoclhaich 
suas  ri  Dia,  tha  e  cho  mòr  air  a  mhisneachadh  leis  an  t- 
sealladh  a  fhuair  e  tre  chreidimh  de  ghràs  agus  de  mhaith- 
eanas  maille  ri  Dia,  as  gu  bheil  e  nis  a'  searmonachadh  do 
mhuinntir  eile,  a'  toirt  misnich  dhoibh  a  bhi  'sealìtuinn  suas 
air  son  saorsa  o'm  peacaidhibh  agus  o'n  trioblaidibh  fèin  mar 
an  ceudna. 

Agus  is  amhuil  sin  na  deuchainnean  uile,  mar  is  tric, 
anns  am  bheil  clann  Dhè  air  an  cleachdadh.    Feudaidh  iad 

tòiseaclmclh  ann  an  stoirm,  ach  crìochnaichidh  iad  ann  an 
ciùine;  tha  tùs  an  slighe  gu  tric  àmhgharach,  gidheadh  tha 
an  crìoch  dheireannach  ann  an  sìth, — sìth  dhoibh  fèin,  agus 
buannachd  do  eaglais  Dhè  :  oir  is  iad  an  dream  sin  anits  gach 
uile  linn  a  thàinig  a  mach  à  àmhgharaibh  mòra  a's  mò  a  bha 
'nam  meadhonaibh  tairbhe  do  mhuinntir  eile,  oir  cha  n  'eil 
Dia  a'  leagadh  dheuchainnean  mòra  air  neach  sam  bith  d'a 
chloinn  ach  le  sùil  ri  crìch  àraidh  coimhcheangailte  r'a 
ghlòir. 

Anns  an  dara  àit,  Tha  seadh  agus  rùn  an  t-salmadair 
anns  na  briathraibh  so  r'a  thoirt  fainear ;  agus  tha  sin  fìllte 
suas  ann  an  tri  earrannaibh  coitchionna  : — 

1.  Earail  no  rabhadh  a  tha  e  tabhairt :  "  Earb,  Israeil, 
à  lehobhah,"  no  bitheadh  sùil  agad  ri  lehobhah." 

2.  Aobhar' misnich  a  tha  e  'g  ainmeachadh  chum  a  bhi 
'coimhlionadh  an  dleasdanais  so  :  "  Oir  aig  an  Tighearn  tha 
saorsa  mhòr,  agus  phailt,  agus  iomadach,  agus  luachmhor." 

3.  Geallaclh  gràsmhor  air  crìch  bheannaichte  do  choimh- 
lionadh  an  dleasdanais  so  :  "  Saoraidh  e  Israel  o  'euceartaibh 
gu  lèir,  agus  as  a  thrioblaidibh  uile." 

1.  Anns  an  earail  tha  againn, — 

(1.)  An  dream  a  tha  air  an  earalachadh, — Israel  : 
cha-n  e  Israel  a  rèir  na  feòla,  "  oir  cha-n  Israelich  iadsan 
uile  a  tha  o  Israel,"  Rom.  ix.  6  ;  ach  an  t-Israel  a  tha  air 
'ainmeachadh,  Salm  lxxiii.  1,  agus  is  e  sin,  uile  Israel  Dhè, 
an  dream  "  a  tha  glan  'nan  cridhe,"  d'  am  bheil  Dia  maith, 
eadhon  an  dream  sin  uile  aig  am  bheil  còir  anns  a'  choimh- 
cheangal,  agus  a  tha  'sealbhachadh  a'  gheallaidh  a  rinneadh 
d'  an  sinnsear  d'  an  d'  thugadh  an  t-ahim  sin  an  toiseachj — 
is  e  sin,  na  creidich  uile.  Agus  tha'n  salmadair  'gan  ainm- 
eachadh  uile  ann  an  rathad  coitchionn  anns  a'  chùis  so, — 

[1.]  Do  bhrìgh  nach  'eil  neach  idir  'nam  measg  aig  nach 
'eil  an  deuchainnean  agus  an  imcheistean  timchioll  peacaidh, 
ann  an  tomhas  mòr  no  beag.    Mar  "  nach  'eil  duine  ann 

nach  peacaich,"  is  amhuil  sin  cha-n  'eil  duine  ann  a  tha 
peacachadh  nach  'eil  fo  imcheist  agus  thrioblaid.  Theagamh 
nach  'eile  ìad  uile  anns  an  aon  chor  ris-san,  no  anns  na 
doimhneachdaibh  ceudna  ris-san.  Gidheadh  tha  gnothuch 
aig  gach  aon  diubh  ann  an  tomhas  mòr  no  beag  ris  a  pheac- 
aclh  ionnus  gu  bhei]  feum  aca  air  a  sheòladh-san.  Feudar  a 
ràclh  a  thaobh  uile  naoimh  Dhè,  aon  chuid  gu'n  robh  iad 
anns  na  doimhneachdaibh  so,  no  gu  bheil  iad  a  nis  annta, 
air  neo  gu  feud  iad  a  bhi  annta  fathast.  Is  fìor  an  ni  a  tha 
neach  àraidh  ag  ràdh  air  an  t-salm  so,  "  Cha-n  'eil  neach  sam 
bith  cho  mòr  anns  an  doimhne  ris  an  neach  nach  'eil  a' 
glaodhaich  o'n  doimhne."  Tha  iad  ann  an  doimhne  de  mhi- 
chùram  nach  'eil  gu  bràth  a'  mothachadh  doimhne  peacaidh. 

[2.]  Cia  b'e  air  bith  cor  anns  am  bheil  iad  aig  an  àm, 
cha-n  'eil  neach  idir  dhiubh  nach  fheud  tuiteam  ann  an 
doimhneachdaibh  fathast  cosmhuil  riu  sin  anns  an  robh  an 
salmadair.  Cha-n  'eil  ni  sam  bith  da  rireadh  anns  a'  choimh- 
cheangal,  no  ann  an  gealladh  sam  bith,  a  ni  an  gleidheadh 
uaithe.  Agus  cha-n  'eil  ni  sam  bith  a'  tachairt  do  aon 
chreideach  nach  fheud  tachairt  dhoibh  uile.  Uime  sin,  tha 
e  iomchuidh  gu'm  bitheadh  iad  uile  air  an  ulluchadh  air  son 
a  bhi  'coimhlionadh  an  dleasdanais  sin  gu  ceart  air  am  feud 
iad  uile  fathast  feum  a  chur.  Os  bàrr,  cha-n  ann  do'n  chor 
sin  a  mhain  a  chuireadh  an  cèill  a  bhuineas  an  dleasdanas 
gu  h-iomlan,  ach  tha  e  freagarrach  agus  iomchuidh  aig  am- 
aibh  eile  mar  an  ceudna.  Uime  sin,  tha  uile  Israel  Dhè  air 
an  earalachadh  d'a  ionnsuidh. 

(2.)  Is  e  an  dleasdanas  fèin,  a  bhi  'g  earbsa^h  à  lehobhah, 
agus  sin  le  earbsadh  aig  am  bheil  dochas  saorsa  air  'fhilleadh 
ann.  Agus  tha  dà  ni  r'a  fhaotainn  anns  an  dleasdanas  so: — 

[1.]  Cùl  a  bhi  air  a  chur  ris  na  h-uile  dòchas  gu'n  tig 
saorsa  aon  chuid  o  pheacadh  no  o  thrioblaid  air  dhòigh  sam 
bith  eìle  :  'c  Earb  à  Iehobhah."  Tha  so  gu  tric  air  a  chur 
an  cèill  far  am  bheil  coimhlionadh  an  dleasdanais  so  air 

'ainmeachadh.  Faic  Hosea  xiv.  3  ;  Ier.  iii.  22,  23.  Agus 
rinn  sinn  a  nàdur  a  chur  an  cèill  'nar  n-eadar-mhineachadh 
air  a'  cheud  agus  air  an  dara  rann. 

[2.]  A  bhi  'g  earbsadh  as ;  agus  bha  so  mar  an  ceudna 
air  a  thoirt  fainear  ann  a  bhi  'Jabhairt  air  na  rainn  air 
thoiseach  air  so ;  anns  an  robh  mar  an  ceudna  an  t-iomlan 
de  nàdur  an  dleasdanais  air  'fhosgladh,  agus  seòlaidhean 
air  an  tairgseadh  chum  a  bhi  'ga  choimhlionadh  gu  ceart. 

2.  Is  e  an  dara  ni  anns  na  briathraìbh,  an  t-aobhar 
misnich  a  th'  againn  chum  a  bhi  'coimhlionadh  an  dleas- 
danais  :  "  Oir  aig  an  Tighearn  tha  mò-r  shaorsa ;"  anns  am 
feudar  a  thoirt  fainear, — 

(1.)  An  ni  sin  a  tha  e  'g  aideachadh  a  bhi  'na  aobhar 
misnich  gle  mhòr  anns  an  dleasdanas  ;  agus  is  e  sin  saorsa, 
— an  t-saorsa  a  tha  maille  ri  Dia  :  an  t-aon  ni,  a  thaobh 
brìgh,  ris  a'  mhaitheanas  a  dh' ainmicheadh  roimh, — tròcair, 
caomhalachd,  toirbheartas.  Cha-n  'eil  e  'g  àithneadh  dhoibh 
earbsadh  as  an  Tighearn  do  bhrìgh  gu'm  b'  iad  sliochd 
Abrahaim,  agus  sluagh  sònruichte  Dhè,  agus  gu'n  d'  thug- 
adh  sochairean  dhoibh  os  ceann  uile  chinneach  na  talmh- 
ainn  ;  ni's  ro  lugha  na  sin  air  son  maitheis  sam  bith  a  bha 
annta  f  èin ;  ach  gu  h-iomlan  do  bhrìgh  tròcair,  agus  gràis, 
agus  maitheis,  agus  toirbheartais  Dhè.  Is  e  tròcair  Dhè, 
agus  an  t-saorsa  sin  a  tha  maille  ris,  an  t-aon  bhunait 
misnich  do  pheacaich  air  son  a  bhi  'cleachdadh  dòchais  agus 
muinghin  ann. 

(2.)  Tha  dà  ni  comharaichte  r'a  thoirt  fainear  anns  a' 
ghràs  so,- — an  ceud  aon  air  a  chur  an  cèill,  agus  an  t-aon  eile 
air  fhilleadh  anns  na  briathraibh.  Is  e  an  ceud  ni,  gu  bheil 
e  mòr,  agus  pailt,  agus  iomadach.  Is  e  am  priomh  ni  a  tha 
mi-mhisneachadh  nan  anama  sin  a  tha  fo  imcheist,  ionnus 
nach  fbaigh  iad  a  bhi  'feitheamh  gu  muinghineach  air  Dia, 
an  t-eagal  nach  fhaigh  iad  tròcair  uaithe,  agus  sin  do  bhrìgh 
gu  bheil  am  peacaidhean  cho  mòr  agus  cho  lionmhor,  agus 

cho  liuthad  an-tromachaidh  coimhcheangailte  riu,  as  gu  bheil 
e  eu-comasach  gu  faigheadh  iad  deadh-ghean  maille  ris.. 
Uime  sin,  tha'n  Salmadair  a'  toirt  aobhair  so  na  mi-mhisnich 
agus  a'  mhi-chreidimh  as  an  rathad,  le  bhi  'taisbeanadh 
lànachd  agus  pailteis  neo-chrìochnaich  na  tròcair  so  a  tha 
maille  ri  Dia.  Anns  an  dara  àit,  Anns  an  fhocal  sc  a  tha  air 
a  ghnàthachadh  tha  an  dàimh  àraidh  anns  am  bheil  maith- 
eas  agus  gràs  so  I)hè  a'  seasamh  do  fhuil  Chriosd  fìllte  suas, 
o'n  goirear  dheth  "  Saorsa."  Tha  an  t-saorsa  so,  mar  a 
thugadh  fainear  ann  am  fosgladh  nam  briathran,  coimh- 
cheangailte  ri  luach,  an  luach  leis  an  d'  rinneadh  ar  ceann- 
ach  ;  is  e  sin,  fuil  Chriosd.  Is  e  so  am  meadhon  trid  am 
bheil  slighe  air  a  fosgladh  do  chleachdadh  na  tròcair  a  thaobh 
pheacach.  Tha  saorsa  agus  tròcair  freagarrach  chum  a  bht 
'toirt  fuasglaidh  o  pheacadh  agus  o  thruaighe. 

3.  Anns  an  rann  mu  dheireadh  tha  a'  chrioch  air  a 
gealltuinn  a  tha  coimh-cheangailte  ri  coimhlionadh  an  dleas- 
danais  so  :  "  Saoraidh  e  Israel  o  'euceartaibh  gu  lèir."  Tha 
dà  ni  r'a  chomharachadh  anns  na  briathraibh  :  — 

(1.)  Cinnteachd  na  criche  sin  a  tha  coimhcheangailte  ris 
an  dleasdanas  a  dh'-àithneadh  :  "Agus  saoraidh  e ;"  ni  e 
gun  amharas  e.  A  nis,  ged  a  tha  so  anns  an  t-salmadair  air 
a  thoirt  ann  an  rathad  foillseachaidh,  ionnus  gar  gealladh 
nuadh  e  o  Dhia,  gidheadh,  mar  a  tha  ceangal  aige  ri  cor  an 
anama  sin  a  th'  ann  an  so  air  a  chur  an  cèill,  agus  ris  an  t- 
sealladh  a  fhuair  e  tre  chreidimh  de  mhaitheanas  agus  de 
shaorsa  maille  ri  Dia,  tha  cinnteachd  na  cùise  air  a  stèidh- 
eachadh  air  na  bunacharaibh  a  leagadh  sios  roimh.  Cia 
uaith,  ma  seadh,  a  dh'fheudar  gu  neo-mhearachdach  a  chomh- 
dhùnadh  gu'n  saor  Dia  'lsrael  fèin  o  'euceartaibh  gu  lèir  ? 
Freagram, — 

[1.]  Tha  an  comh-dhùnadh  so  r'a  tharruing  o  nàdur  Dhè.. 
Tha  maitheanas  agus  saorsa  maille  ris,  agus  buinidh  e  r'a 
phobull  ann  an  rathad  coimh-fhreagarr'ach  r'a  nàdur.  Tha 

saorsa  maille  ris,  agus  uime  sin  saoraidh  e ;  tha  maitheanas 
maille  ris,  agus  uime  sin  maithidh  e.  Mar  a  tha'n  comh- 
dhùnadh  sin  cinnteach  agus  neo-thuiteamach,  gu'm  bi  daoine 
aingidh,  mi-dhiadhaidh  air  an  sgrios,  do  bhrigh  gu  bheil 
Dia  fìrinneach  agus  naomh,  air  do  fhìreantachd  agus  do 
naomhachd  a  nàduir  a  bhi  gu  neo-sheachanta  ag  agairt  gu'm 
bitheadh  iad  air  an  sgrios ;  is  amhuil  sin  a  tha  saorsa  agus 
slàinte  na  muinntir  sin  uile  a  tha  'creidsinn  air  an  deanamh 
cinnteach  do  bhrigh  gu  bheil  maitheanas  maille  ris.  Tha  e 
maith  agus  gràsmhor,  agus  ullamh  chum  maitheanais  a 
thabhairt  ;  tha  a  mhaitheas  agus  a  ghràs  ag  agairt  gu'm 
bitheadh  iad  air  an  tèarnadh. 

[2.]  Tha  an  comh-dhùnadh  so  cinnteach  mar  an  ceudna 
-do  bhrigh  dilseachd  Dhè  'na  gheallaidhibh.  '  Gheall  e  d'  an 
•taobh-san  a  tha  'feitheamh  air  "nach  cuirear  gu  nàire  iad," — 
nach  meallar  iad  'nan  dòchas ;  o'm  bheil  an  comh-dhùnadh 
-cinnteach  gu'n  saorar  iad  'na  àm  agus  'na  dhòigh  fèin. 

(2.)  Tha  farsuinneachd  na  saorsa  so  air  a  cur  an  cèill  : 
"  Saoraidh  e  Israel  o  'euceartaibh  gu  lèir."  Rinn  sinn  a 
nochdadh,  ann  am  fosgladh  an  rainn,  gu  bheil  am  focal  so  a' 
ciallachadh  aon  chuid  peacadh  ag  oibreachadh  trioblaid,  no 
trioblaid  air  oibreachadh  leis  a'  pheacadh ;  agus  tha  an  dà 
chuid  peacadh  agus  a  pheanas  r'  an  tuigsinn  ann.  O'n  dà 
chuid,  ma  seadh,  o'n  ioinlan  de'n  dà  chuid,  ni  Dia  Israel  a 
shaoradh ;  cha-n  ann  o'n  o\c  so  no  o'n  olc  ud  eile,  o'n 
pheacadh  so  no  o'n  pheacadh  ud  eile,  ach  o  gach  uile  olc 
-agus  o  gach  uile  pheacadh.  Ni  e  gach  peacadh  a  thoirt  air 
falbh  o'n  anamaibh,  agus  gach  deur  a  shiabadh  o'n  aghaidh- 
ibh.  A  nis,  theirear  gu  bheil  Dia  a'  deanamh  so  air  iomadh 
aobhar  : — 

[1.]  Do  bhrìgh  aobhair  mhòìr  gach  uile  shaorsa,- — fuil 
Chriosd.  Rinn  e  stèidh  chinnteach  a  leagadh  air  son  na 
h-oibre  gu  lèir  ;  tha  luach  na  saorsa  air  'ìocadh,  «igus  ann 
,an  àm  iomchuidh  ni  iad  a  toraidhean  a  mhealtuinn. 


404  EADAR-MHINEACHADH  AIR  SALM  CXXX.   [Rainn  7,  8. 


[2.]  Do  bhrìgh  mar  a  tha  e  da  rireadh  a!  comh'pàirteach- 
adh  thoraidhean  na  saorsa  sin  riu.  Agus  tha  so  deanta  ann 
an  dà  rathad  : — 

Anns  a'  cheud  àit, — Ann  an  rathad  tdiseachaidh,  agus 
ann  an  cuid,  agus  ceum  air  cheum,  anns  a'  bheatha  so. 
Ann  an  so  tha  Dia  a'  frithealadh  maitheanais  am  peacaidh- 
ean  orra,  air  bhi  dhoibh  air  am  fìreanachadh  gu  saor  le  a 
ghràs ;  agus,  ann  a  bhi  'gan  naomhachadh  tre'n  Spiorad, 
'gan  saoradh  o  chumhachd  agus  o  thighearnas  a'  pheacaidh. 
Tha  e  mar  an  ceudna  'gan  saoradh  o  mhòran  thrioblaidean, 
agus  o  na  h-uile  trioblaid  mar  pheanas,  no  anns  an  t-seadh 
anns  am  bheil  tomhas  sam  bith  de'n  mhallachadh  annta. 

Anns  an  dara  àit, — Ann  an  rathad  foirfe,  'nuair  a  ni  e 
an  saoradh  gu  h-iomlan  o'n  pheacadh  agus  o  thrioblaid,  agus 
o'n  toraidhibh  uile,  le  bhi  'gan  gabhail  d'a  ionnsuidh  fèin 
chum  a  bhi  'ga  mhealtuinn  ann  an  glòir. 

Anns  an  treas  àit,  Air  dhuinn  a  nis  na  briathran 
'fhosgladh,  feudaidh  sinn,  anns  an  ath  àit,  a  thoirt  fainear 
gu  h-aithghearr  ciod  a  tha  iad  a'  cur  an  cèill  timchioll  cor, 
no  suidheachadh,  no  cleachdaidhean  an  anama  a  tha  air  an 
taisbeanadh  anns  an  t-salm  so. 

Air  do'n  t-salmadair  fèin  teachd  gu  ruig  na  h-inbhe  sin 
a  chuireadh  an  cèill,  agus  aghaidh  a  chur  le  rùn  cridhe  air 
an  dleasdanas  sin  a  dheanadh  gu  neo-mhearachdach  a  thoirt 
a  dh'  ionnsuidh  suaimhneis  agus  sìthe,  tha  e  nis  a'  tionnd- 
adh  ri  iarmad  Israeil  Dhè,  chum  a  bhi  'gam  misneachadh 
ann  an  cleachdadh  an  dleasdanais  cheudna,  agus  sin  do 
bhrìgh  gu'n  d'  fhiosraich  e  fèin  a'  bhuaidh  bheannaichte  a 
bha  'na  lorg.  Mar  gu'n  abradh  e  riu,  "  Tha  sibhse  a  nis 
ann  an  àmhgharaibh  agus  fo  thrioblaid,  agus  sin  do  bhrìgh 
'ur  peacaidhean  leis  an  d'  rinn  sibh  Dia  a  bhrosnachadh, — 
cor,  tha  mi  'g  aideachadh,  a  tha  muladach  agus  truagh  ;  ach 
gidheadh  tha  dòchas  aig  Israel  a  thaobh  an  ni  so.  Oir  thug- 
aibh  fainear  an  cor  anns  an  robh  mise,  agus  mar  a  bhuin  an. 

Tighearn  rium.  Bha  mi  ann  an  cloimhneachdaibh  do-labh- 
airt,  aims  nach  fhaca  mi  rè  ùine  cionnus  a  dh'  fheudtadh 
mo  theasairginn  ;  gidheadh  bu  toil  le  Dia  gu  gràsmhor  e  fèin 
'fhoillseachadh  dhomh,  mar  Dhia  a'  maitheadh  aingidh- 
eachd,  agus  eusontais,  agus  peacaidh.  Agus  a  nis  mar 
thoradh  na  comhfhurtachd  agus  an  neartachaidh  a  fhuair 
mi  anns  an  t-sealladh  sin,  tha  mi  a'  feitheamh  air  son  làn 
sheilbh  fhaotainn  de  thoraidhibh  a  ghràidh.  XJime  sin, 
cuiream  a  dh'  impidh  oirbhse,  a  tha  anns  a'  chor  cheudna, 
an  t-slighe  cheudna  a  ghabhail  a  ghabh  mise.  Deanaibh 
bhur  dòchas  a  shocrachadh  a  mhain  air  tròcair  agus  gràs 
àrd-uachdaranach  Dhè,  gun  sùil  sam  bith  a  bhi  agaibh  'an 
dèigh  toiliteanais  sam  bith  annaibh  fèin.  Gu  sàmhach 
feithibh  air  an  t-saorsa  mhòir  agus  air  na  h-ionmhasaibh 
gràis  a  tha  maille  ri  Iehobhah ;  agus  a  rèir  a  dhìlseachd  'na 
gheallaidhibh  ni  e  bhur  teasairginn  as  gach  uile  thrioblaid 
imcheisteach." 

Air  dhuinn  a  nis  na  briathran  'fhosgladh,  cha  dean  sinn 
ach  a  mhain  na  priomh  bheachdan  a  th'  annta  'ainmeach- 
adh,  agus  le  sin  ni  sinn  an  t-iomlan  a  dhùnadh  suas  ,  mar, — 

1.  Gur  e'n  Tighearn  Iehobhah  an  t-aon  chuspair  dòchais 
do  anamaibh  fo  imcheist  peacaidh  :  "  Earb  as  an  Tighearn." 
Bba  so  air  a  nochdadh  agus  air  a  dhaingneachadh  gu  tric  a 
cheana  ann  a  bhi  'labhairt  air  an  t-salm. 

2.  Gur  e  gràs,  agus  tròcair,  agus  saorsa  a  mhain,  aon 
bhunait  gach  uile  dhòchais  agus  dhùil  ri  Jùasgladh  do 
pheacaich :  "  Earb  as  an  Tighearn  :  oir  aig  an  Tighearn  tha 
tròcair."  Tha  gach  uile  bhunait  clòchais  eile  'na  bhunait 
brèige  agus  meallta. 

3.  Gu  bheil  ionmhasan  neo-chrìochnach  tròcair  agus 
saorsa  feumail  chum  a  bhi  misneachadh  pheacach  gu  bhi 
feitheamh  gu  sàmhach  air  Dia:  "  Aige-san  tha  mòr  shaorsa." 
Tha  bhur  cor  cho  truagh,  tha  bhur  n-eagalan  agus  bhur 
dubhachas  cho  trom,  nach  dean  ni  sam  bith  ach  gràs  neo- 

chrìochnach  bhur  fuasgladh  agus  bhur  cumail  suas  ;  ann 
an  Dia,  ma  seadh,  tha  na  dearbh  ionmhasan  a  tha  freag- 
arrach  r'  ur  cor.    "  Aige-san  tha  mòr  shaorsa." 

4.  Gu  bheil  stèidh  an  iomlain  de  fJirithealadh  sin  na 
tròcair,  agus  a'  mhaitheis,  àgus  a'  gJiràis,  agus  a'  mhaith- 
eanais,  a  tha  ann  àn  Dia  do  pheocaich,  air  a  leagadh  ann 
~am  fuil  Chriosd;  uime  sin  goirear  dheth  ann  an  so  "  Saorsa." 
Rinn  sinn  so  a  thoirt  fainear  a  cheana. 

5.  Gu'n  crìochnaich  a  chùis  fa  dheòidh  ann  an  sìth  d1  an 
taobh-san  uile  a  bhuanaicheas  a'  feitheamh  air  Dia  do  bhrìgh 
a  thròcair  agus  a  ghràis  :  "  Saoraidh  e  Israel."  "  Deanadh 
e  grèim  air  mo  neart,"  deir  Dia,  "  deanadh  e  sìth  rium  ;  sìth 
ni  e  rium,"  Isa.  xxvii.  5. 

6.  Gu'm  bi  an  tròcair  sin  fa  dheòidh  a  bheirear  dhoibh- 
san  a  tha  feitheamh  air  Dia,  anns  na  h-uile  seadh  làn  agus 
«'  riarachadh  an  anama  :  "  Saoraidh  e  Israel  o  'euceartaibh 
gu  leir." 

Tha  na  priomh  bheachdan  so,  ma  seadh,  ag  èirigh  o  na 
briathraibh  air  am  beachdachadh  gu  h-iomlan  annta  fèin. 
Agus  mu  bheir  sinn  fainear  an  dàimh  anns  am  bheil  iad  do 
chor  àraidh  an  anama  sin  a  tha  air  a  thaisbeanadh  anns  an 
t-salm,  gheibh  sinn  annta  fathast  na  beachdan  so  a  leanas: — 

Beachd  1.  Gur  iad  an  dream  sin  a  mhain  a  bha  anns 
na  doimhneachdaibh,  agus  a  fhuair  tròcair  tre  chreidimh 
agus  fheitheamh  air  Dia,  no  a  tha  air  an  cumail  suas  aJ 
feitheamh  air,  o'n  mhothachadh  a  tha  aca  gu  bheil  tròcair 
agus  maitheanas  maille  ris,  a  tha  freagarrach  air  son  a  bhi 
'searmonachadh  agus  a'  cur  an  cèill  gràis  agus  tròcair  do 
mhuinntir  eile.  Bha  so  fìor  a  thaobh  an  t-salmadair.  Air 
dha  èirigh  nios  as  a  dhoimhneachdaibh  agus  as  a  theannt- 
achdaibh,  tha  e  'cur  an  cèill  na  tròcair  agus  na  saorsa  trid 
an  robh  e  air  'fhuasgladh  do  uiìe  Israel  Dhè. 

Beachd  2.  Gu  bheil  comhpàirt  slàinteil  de  yhràs  agus 
xle  mhaitheanas  a'  fàgail  mothachaidh  ro  dhomhain  d'a 

lànachd  agus  d'a  òirdheirceas  air  anam  a'  pheacaich. 
Is  amhuil  sin  cor  an  t-salmadair  ann  an  so.  Air  bhi  dha 
fèin  maitheanas  'fhaotainn,  cha-n  aithne  dha,  mar  gu'm 
b'  ann,  crìochan  no  tomhas  a  shur  air  a  bhi  'ga  mholadh  : 
"  Aig  an  Tighearn  tha  tròcair,  saorsa,  làn  shaorsa,  saorsa 
o  gach  uile  euceart ;  fhuair  mise  mar  sin  e,  agus  mar  sin 
gheibh  na  h-uile  e  a  chreideas  ann." 

A  nis,  dh'  fheudadh  na  beachdan  so  uile,  gu  sònruichte 
an  dà  bheachd  mu  dheireadh,  comh-chur  feumail  fhaotainn; 
ach  a  mheud  's  gu'n  do  labhradh  'am  farsuinneachd  a  cheana 
o'n  cheud  chuid  de'n  t-salm  air  sin  a  bha  air  mhodh  àiaidh 
'nar  n-aire,  cha  lean  sinn  ar  beachd-smuaintean  oirre  ni's 
fhaide,  ach  ni  sinn  sinn  fèin  a  riarachadh  leis  an  eadar- 
mhineachadh  a  rinneadh  air  rùn  an  t-salmadair  agus  seadh 
nam  briathran  a  tha  e  'gnàthachadh  anns  na  rainn  mu 
dheireadh  so. 


A'  CHRIOCH. 


